
DIEVO IEŠKOJIMAS 


Noli foras ire, in te ipsum redde; 
in interiore homine habitat Veritas 


Šv. Augustinas 


Dievo praradimas 


Dievas gali būti prarastas sieloje. Bet Jis gali būti praras- 
tas ir dvasioje. Psichologinis netikėjimas yra žymiai menkes- 
nės reikšmės negu metafizinis netikėjimas. Psichologinis 
ateizmas yra individualinis ir subjektyvus. Jis lieka asmens 
sielos gelmėse. Jis valdo asmenį ir jo gyvenimą. Metafizinis 
ateizmas išsiveržia į visuomenę. Jis braunasi į viešojo gyve- 
nimo santvarką. Jis nureligina viešąsias institucijas. Jis paša- 
lina Dievą iš objektyvios dvasios ir iš josios pavidalų. Tokiu 
atveju ateistinė tampa ne tik siela, bet ir kultūra, ir dora, ir 
menas, ir technika, ir apskritai visa žmogiškoji kūryba. 

Psichologinis ateizmas buvo visais laikais. Jau apreikštoji 
išmintis Šv. Rašte yra kalbėjusi apie neišmintingąjį, kuris sa- 
vo širdyje pasakė: nėra Dievo. Individualinio subjektyvios 
dvasios ateizmo šalininkų būta visais amžiais. Istorijos eigo- 
je visados atsiranda žmonių, kurių sielos išgyvenimas nesu- 
tinka su tradiciniu Dievo supratimu ir kurie todėl labai daž- 
nai šitą Dievą visiškai paneigia. Bet pasitaiko taip pat laikų, 
kada visos žmonijos arba bent josios dalies išsivystymas pa- 
siekia tokį laipsnį ir nueina tokia kryptimi, kad tradicinis Die- 
vo supratimas nepatenkina ne tik subjektyvios, bet ir objek- 
tyvios dvasios. Žmonijos gelmės pralenkia religinės sąmonės 
tobulėjimą, kuris apsireiškia įvairiomis konfesijomis ir religi- 
jomis, ir tuo būdu tarp oficialaus Dievo supratimo ir žmoni- 
jos dvasios atsiranda nesuderinamas priešingumas. Tokiu at- 
veju paprastai esti dvi išeitys: arba susikurti naują Dievo supra- 
timą, kuris patenkintų išsivysčiusią religinę sąmonę, arba pamesti 

visiškai Dievą, nes senasis Dievas atrodo vaikiškas ir nerimtas, o 
naujojo nėra surasta. Ką žmonija pasirenka: ar naująjį teizmą, 
ar ateizmą, tai priklauso nuo to, kiek yra suprantamas šitas 
skilimas, įvykęs pačiose žmonijos gelmėse, ir kiek atsiranda 
asmenų, kurie sugeba atskleisti naują Dievo supratimą. 

Dievo praradimas visados esti klaida. Bet psichologiškai 
ji gali būti visiškai suprasta. Šitą dalyką žinojo jau L. Tols- 
tojus. „Jei tau ateis mintis, - sako jis, - kad visa, ką mąstei 
apie Dievą, yra klaidinga ir kad nėra jokio Dievo, nenusi- 
mink. Visiems taip esti. Bet nemanyk, jog tavo netikėjimas 
kyla dėl to, kad Dievo nėra. Jei nebetiki į tą Dievą, į kurį 
pirmiau tikėjai, tai dėl to, kad tavo tikėjime buvo kažkas klai- 
dinga ir tau reikia stengtis geriau suprasti, ką vadini Dievu. 
Jei laukinis žmogus liaujasi tikėjęs į savo medinį dievą, tai 
reiškia ne tai, kad Dievo nėra, bet tiktai, kad jis nėra medi- 
nis.” Čia kaip tik ir glūdi kiekvieno ateizmo giliausia prie- 
žastis. Dievo supratimo pasikeitimas padaro tuštumą žmo- 
gaus sieloje, ir jeigu šitoji tuštuma nėra užpildoma nauju Die- 
vo supratimu, ji pasilieka žmogaus viduje ir gimdo ateizmą. 
Būna laikų, kada Dievas yra prarandamas tik atskirų asme- 
nų sielose. Tuomet mes turime psichologinį ateizmą. Tokiu at- 
veju visuomeninis gyvenimas nepatiria šito ateizmo įtakos 
ir lieka palenktas religijai. Bet pasitaiko laikų, kada Dievą 
praranda visa visuomenė. Tuomet mes turime reikalo su me- 
tafiziniu ateizmu, kuris viešąjį gyvenimą ir visą žmogaus dva- 
sią pažymi ateistiniu ženklu. 

Nereikia nė įrodinėti, kad dabartinis mūsų amžius kaip tik 
yra šito metafizinio ateizmo amžius. Naujosios žmonijos išsivys- 
tymas nureligino ne tik sielą, bet jis atitraukė religiją iš viso 
gyvenimo, jis ateizmo žymių įspaudė visai moderniajai kul- 
tūrai. Tai yra faktas, kuris yra visų matomas ir jaučiamas. 
Kokia yra šito moderniojo metafizinio ateizmo priežastis? 
Kas padarė, kad naujosios kultūros keliai buvo kelias tolyn 
nuo Dievo ir nuo religijos? Ne kas kitas, kaip toji pati prie- 


t Cit. iš: Fr. W. Forsteris, Kristus ir žmogaus gyvenimas, Kaunas, 1931, 
p. 62. 

žastis, kuri nureligina kiekvieną žmogų ir kuri jį atitraukia 
nuo Dievo. Naujosios žmonijos sąmonėje įvyko skilimas tarp tra- 
dicinio Dievo supratimo ir šitos sąmonės išsivystymo. Naujoji kul- 
tūra negalėjo pasitenkinti senuoju Dievo supratimu. Ji sudau- 
žė savo gelmėse senąjį Dievą. Ji atmetė visa, kas apie šitą 
Dievą buvo skelbiama ir mokoma, nes tradicinio mokslo iš- 
reiškimas neatitiko naujos dvasios reikalavimų. Bet sykiu su 
šituo griaunamuoju vyksmu nėjo statomasis veiksmas. Nau- 
joji kultūra sudaužė senąjį Dievą, bet ji nesukūrė naujojo. Jo- 
sios dvasios gelmėse liko tuštuma. Modernioji istorija religi- 
jos srityje buvo daugiau negatyvi negu pozityvi. Ji labai ge- 
rai mokėjo neigti, bet ji nemokėjo pažiūrėti į Dievą kitu 
atžvilgiu. Ji nemokėjo surasti tradicinio Dievo supratimo sil- 
pnybių ir jas pataisyti. Ji nesugebėjo vakarietišką Dievo są- 
voką papildyti rytietiškais pradais ir tuo būdu ją atgaivinti. 
Štai dėl ko josios dvasioje liko spraga, ir šita spraga išaugo 
ligi viešojo metafizinio ateizmo. 

Tradiciniame Dievo supratime galima rasti du dalykus, 
su kuriais kovojo moderniosios žmonijos dvasia ir kuriuos ji 
paneigė, būtent: graikiškasis ir romėniškasis Dievo supratimas. 
Tradicinė Dievo sąvoka, kaip ji buvo skelbiama viešai, buvo 
per daug graikiška ir romėniška. Apie patį Dievą tradicinė te- 
ologija ir teodicėja kalbėjo Aristotelio žodžiais. Apie žmogaus 
santykius su Dievu ji pasakojo romėnų terminais. Tomistinė te- 
odicėja, kuri ilgus amžius Vakaruose buvo vyraujanti ir kuri 
formavo religinę Vakarų sąmonę, buvo savo pagrinduose 
aristoteliška. Tomistinė religijos filosofija, kuri nagrinėjo žmo- 
gaus santykiavimą su Dievu arba religiją kaip tokią buvo ro- 
mėniška. Aristoteliui Dievas buvo nejudąs pasaulio Judinto- 
jas. Šv. Tomui Jis yra motor immobilis. Aristotelinė-tomistinė 
Dievo sąvoka yra statinė. Dieviškąjį statizmą šitoji filosofija pa- 
darė didžiausia Dievo tobulybe. Tai yra graikiška sąvoka, nes 
graikams visa būtis buvo statinė. Graikiškasis kosmos buvo ne 
dinaminis, vadinasi, kintąs ir išsivystąs, bet statinis, kuriame 
kitimas galėjo būti tik nuolatinis kartojimasis to, kas buvo. 
Graikai neturėjo praeities ir ateities sąvokų, neturėjo tuo pa- 
čiu istorijos supratimo ir sykiu neturėjo dinamizmo sąvokos. 

Nenuostabu todėl, kad Aristotelis, didžiausias graikiškosios 
dvasios reiškėjas, ir Dievą suprato kaip statinį pradą, kuris vis- 
ką veikdo, kuris viską veda ir tvarko, bet kuris pats nieko ne- 
veikia, kuris nėra dinaminis, kuriame nėra jokių galimybių ar- 
ba potencijų, nes galimybė kaip dinaminis dalykas Aristote- 
liui buvo netobulybė. Toksai aristotelinis Dievo supratimas 
vėliau buvo perimtas šv. Tomo ir įdiegtas Vakarų žmonėms, 
nors Rytų krikščionybėje šitokia Dievo sąvoka niekados ne- 
buvo vyraujanti. Kiek Vakarai yra patys dinamiški, tiek Die- 
vą jie supranta statiškai. 

Iš kitos pusės, tradicinė religijos filosofija buvo paremta ro- 
mėniškomis sąvokomis. Religijos filosofijos objektas yra religi- 
ja kaip tokia arba žmogaus santykiavimas su Dievu. Ir štai ši- 
tame santykiavime Dievas buvo suprantamas visų pirma kaip 
juridinis asmuo. Jau tomistinis religijos kaip teisingumo dory- 
bės supratimas (virtus iustitiae: redde, quod debes) ir religijos įter- 
pimas į teisingumo dorybių eilę išduoda šitą juridinį Dievo su- 
pratimą. Žmogaus santykiai su Dievu čia buvo paremti juri- 
dinėmis sąvokomis ir juridinėmis normomis. Ir šitos juridinės 
sąvokos traukiasi per visas religijos sritis. Atpirkimas čia yra 
suprantamas, kaip atlyginimas begaliniam Dievo teisingumui 
ir Dievo įžeidimo permaldavimas. Nuodėmė yra suprantama, 
kaip Dievo įžeidimas, o atgaila nuosekliai yra šito įžeidimo 
atitaisymas. Amžinos pragaro bausmės yra grindžiamos Die- 
vo teisingumo reikalavimu. Apokaliptinė katastrofa yra vaiz- 
duojama kaip teismas. Net malonės ir nuopelnų misterijos yra 
įtrauktos į šitą juridinę sritį. Tai visai nenuostabu. Šv. Tomas 
buvo italas. Vakarų krikščionybė išviršinę savo formą taip pat 
yra įgijusi Italijoje. Tuo tarpu italai, kaip romėnų įpėdiniai, iš 
esmės yra juristinės ir racionalistinės struktūros žmonės. Kiek 
graikų dvasia yra persunkta aukštesniojo logos, tiek romėnų 
dvasia yra apspręsta ratio, vadinasi, Kanto terminais kalbant, 
praktiškojo proto. Romėnai buvo juristai par excelence, ir šitas 
jų juristiškumas savaime visai natūraliai įspaudė savotiškų 
bruožų ir krikščionybės misterijų interpretacijai. 

Graikiškasis ir romėniškasis Dievo ir žmogaus santykių 
su Dievu supratimas galėjo patenkinti Vakarų dvasią tol, kol 

ji pati dar neturėjo ryškios savos struktūros, kol pagrindiniai 
josios bruožai dar buvo neišsivystę ir nesubrendę. Savo vai- 
kystę išgyvena ne tik atskiras individas, bet visa žmonija ir 
atskiros josios dalys. Vaikystės metu pažiūros į pasaulį ir į 
Dievą gali būti nesavos. Jos gali būti net visiškai neatitinkan- 
čios vaiko struktūros. Bet vaikas jas prisiima ir esti jomis pa- 
tenkintas, nes jo dvasia dar negali saviškai interpretuoti pa- 
saulio bei gyvenimo ir todėl negali svetimų pažiūrų pakeis- 
ti. Bet kai žmogaus arba žmonijos dvasia išsivysto, kai ji 
pradeda suvokti pati save, kai ji paregi savo originalumą ir 
savotiškumą, tuomet ji pati pradeda kurti savą pasaulėžiūrą 
ir kritiškai peržiūrėti visas ligi tol turėtas pažiūras. Tuomet 
įvyksta savo vidaus revizija, ir pasaulėžiūra, kuri išaugusi 
po tokios revizijos, jau esti savos dvasios padaras. 

Taip buvo ir su Vakarų Europos dvasia. Graikiškosios ir 
romėniškosios pažiūros jai buvo priimtinos tada, kai ji dar 
neturėjo savos pasaulio ir Dievo interpretacijos. Bet kai Eu- 
ropos dvasia subrendo, kad ji paliko savo vaikystę, ji savai- 
me turėjo peržiūrėti ir savo turimą pasaulėžiūrą. Pasaulis ir 
Dievas, apvilktas graikiškomis ir romėniškomis togomis, ne- 
galėjo patenkinti šitos atbudusios dvasios, nes savotiška jo- 
sios struktūra žiūrėjo kitaip į pasaulį, kitaip suprato Dievą 
ir kitaip grindė žmogaus santykius su Absoliutiniu Princi- 
pu. Tai ir buvo pradžia to didžiulio perversmo, kuris įvyko 
Europos dvasios gelmėse ir kuris dar šiandien nėra išgyven- 
tas ligi galo. Jo pradžia yra Renesansas. Jis buvo pirmutinės 
pastangos išsivaduoti iš svetimų sąvokų. Renesanso kūrėjų 
darbuose Europos dvasia pasipurtė ir nusikratė visais sveti- 
mais pradais ir principais. Graikiškasis ir romėniškasis Die- 
vo supratimas čia taip pat sulaukė savo eilės. 

Ir čia glūdi viena pirmųjų dabartinio Dievo praradimo 
priežasčių. Modernioji Europa yra praradusi Dievą, prara- 
dusi dėl to, kad graikiškasis Dievas kaip pasaulio Judintojas ir 
romėniškasis Dievas kaip Teisėjas nepatenkino moderniosios 
dvasios. Ji savo gelmėse troško kitokio Dievo supratimo. Bet 
jo nebuvo. Modernioji kultūra, kaip jau minėta, nesugebėjo sa- 
votiškai interpretuoti pasaulio bei Dievo, ir todėl Europos dvasioje 

atsirado ateistinė tuštuma. Tie visi didieji naujosios Europos 
religijos filosofai, kaip Newmanas, Kierkegaard'as, Schele- 
ris, yra pirmieji naujo religinio supratimo formuotojai. Jų 
veikaluose moderniosios dvasios struktūra išeina aikštėn ir 
stengiasi apsireikšti visa savo galybe, visu savo originalu- 
mu ir savotiškumu. Europos ateizmas bus nugalėtas tada, kai 
bus užpildyta jos dvasioje esanti tuštuma, kai bus sukurtas nau- 
jas Dievo supratimas, kai Dievo sąvoka išaugs iš pačių šitos naujos 
dvasios gelmių. Reikia tikėtis, kad šitoji nauja Dievo - žmo- 
gaus — pasaulio interpretacija gal bus dar artimesnė krikš- 
čionybės esmei negu romėniškoji arba graikiškoji. 

Antra Dievo praradimo priežastis yra savotiškas modernio- 
jo žmogaus santykiavimas su pačiu savimi. Naujoji Europos dva- 
sia nepakeitė žmogaus prigimties. Prigimtis liko tokia pat kaip 
ir seniau: suskilusi, pakrikusi ir nuodėminga. Bet pasikeitė 
dvasios santykiai su šita sena prigimtimi. Žmogus pradėjo žiū- 
rėti į save iš tolo. Jis paties savo būtybę pavertė tyrimo objektu. Jis 
pasidarė tyrinėtojas, kuriam vis tiek, ką jis randa. Dėl to mo- 
dernusis žmogus skverbiasi į savo prigimties gelmes gal la- 
biau negu senovės žmogus. Modernioji dvasia nenori palikti 
nežinomo ne tik pasaulio, bet ir žmogaus. Bet ji nenusigąsta 
savo pačios chaotiškumo. Ji nedaro atgailos dėl savo nuodė- 
mių ir nesirūpina savo suskilimu. Dabartinis žmogus yra la- 
bai geras psichologas, bet jis nėra ugdytojas. Jis nesirūpina sa- 
vyje esančiomis vertybėmis ar nevertybėmis. Jis nesistengia 
savęs ugdyti. Jis tik save ištiria, konstatuoja savo ypatybes, sa- 
vo polinkius, savo ydas ar dorybes ir jas palieka pačioms sau. 
Modernusis žmogus savęs atžvilgiu yra šaltas ir, kaip sako- 
ma, objektyvus tyrinėtojas. Ir šitoks savęs tyrimas anaiptol ne- 
veda žmogaus į Dievą. Atvirkščiai, jis nuveda nuo Dievo to- 
lyn. Jau šv. Augustinas yra pasakęs: „Aš aptemau, Viešpatie, 
tavo akyse, nes pats sau patikau.“ Pasitenkinimas savimi yra pa- 
grindinis ateizmo šaltinis. Žmogus tik tada gali ilgėtis Dievo ir 
religinio išganymo, kai jis ne tik mato savo prigimties chaosą, 
bet ir jį pergyvena kaip slegiančią naštą, kaip aukštesnių dva- 
sios galių pavergimą, kaip visos žmogiškosios būtybės įklim- 
pimą į prigimties iliuzijas ir vylius. Platoniškasis nepasitenkini- 

mas savo prigimtimi yra būtina Dievo radimo prielaida. Dievo ieš- 
ko ir jį randa tik tas, kas išgyvena visą žmogiškosios būtybės 
tragediją. Kiekvienas tik psichologinis šitos tragedijos konsta- 
tavimas dar nėra joks kelias į religijos sritis. Modernioji psi- 
choanalizė yra charakteringiausias šios rūšies pavyzdys. Gal 
niekas nėra taip giliai įsibrovęs į žmogaus prigimtį kaip ga- 
bus psichoanalitikas. Gal niekas neparodo tokio didelio žmo- 
gaus prigimties pakrikimo kaip psichoanalizė. Tirdama pa- 
sąmonio sritis, psichoanalizė yra suradusi, kad žmogus yra 
liguistas padaras, kad jis yra iškrypusių ir barbariškų instinktų 
sutvėrimas. Psichoanalizės nupieštas žmogaus vaizdas yra tie- 
siog pasibaisėtinas. Ir tai nėra perdėjimas. Tai yra tiesa. Psi- 
choanalizė atskleidė tik tai, ką paviršutiniška praėjusio am- 
žiaus psichologija nebuvo pastebėjusi. 

Bet ar psichoanalizė pažadino nors vieną susirūpinti sa- 
vo prigimties pakrikimu? Ar modernusis žmogus ilgisi išga- 
nymo, kaip jo ilgėjosi senovės išminčiai, pažinusieji žmogaus 
prigimtį? Anaiptol! Psichoanalizė atskleidė žmogaus būtybės gel- 
mes tik grynai aprašomuoju būdu. Ji konstatavo žmogaus pa- 
krikimą kaip faktą nenurodydama jokių šito pakrikimo prie- 
žasčių ir neieškodama jam pašalinti priemonių. Čia ir glūdi 
tasai skirtumas, kuris yra tarp religinio žmogaus savęs pa- 
žinimo ir moderniojo savęs tyrinėjimo. Senas posakis „Pažink 
pats save“ anaiptol nereiškia „tyrinėk save“. Senovė stengė- 
si save pažinti. Modernieji laikai stengiasi save tyrinėti. „Re- 
liginis žmogus, - sako J. Cohnas, - išsigąsta savo nuodėmin- 
gumo ir tada jaučia Dievo malonę labiau, negu prieš tai. Mo- 
derniajam žmogui vietoje religinio jausmų gyvenimo atsistojo 
estetinis pasitenkinimas savo vidaus įvairumu. Nagrinėda- 
mas save, modernusis žmogus darosi panašus į gamtos ty- 
rinėtoją, kuriam yra lygūs visi vertybių skirtumai... Savas Aš 
yra vertinamas ne etiškai, bet kaip estetinis arba mokslinis 
objektas. Žmogus pasidarė pats sau objektyvus ir svetimas. 
Jis stovi (p. 34) priešais save, kaip priešais daugybės jėgų 
žaismą, kurio judesius jis gali dar stebėti, bet kurių jis nebe- 
gali apspręsti.“2 Žmogus šiandien yra vertinamas daugybe 


2 J. Cohn, Der Sinn der gegenwärtigen Kultur, Leipzig, 1914, p. 34, 35. 

atžvilgių. Jam taikomos yra įvairios normos. Bet esminė 4s- 
mens vertybė dabar yra pamiršta. Asmens vertingumo nor- 
ma yra ne naudingumas, ne rasinis gyvastingumas, ne gra- 
žumas, bet šventumas. Asmuo gali būti tik šventas arba do- 
ras aukščiausia šito žodžio prasme. Tuo tarpu etinių normų 
taikymas moderniajam žmogui dabar yra menkiausias. Da- 
bartinis žmogus neišgyvena savo asmens gelmių, nesuvokia 
savo asmeniškumo prasmės ir todėl dažnai pats save degra- 
duoja į kūrinių (estetizmas), į gyvių (vitalizmas) ir net į daik- 
to (materializmas) kategorijas. Šiandien yra labai rūpinama- 
si etikos problemomis. Bet labai maža yra kreipiama dėme- 
sio į praktines doros problemas. Tuo tarpu teorinis etikos 
klausimų nagrinėjimas dar nė iš tolo nepadaro žmogaus do- 
ro. Dorinių normų sunykimas moderniojo žmogaus gyveni- 
me yra charakteringiausia dabarties žymė. 

Tuo tarpu M. Scheleris yra labai teisingai pasakęs, kad 
„Dievo pažinimas yra toksai pažinimas, kuris iš visų gali- 
mų pažinimų labiausiai yra surištas su dorine pažanga (p. 
554)... Geras noras ir veiksmas religinę sąmonę ne tik paro- 
do, bet kiekviename žingsnyje jis praplečia ir pagilina taip 
pat ir konkretų Dievo pažinimą.“ Augustiniškasis kelias į 
Dievą kaip tik ir eina per dorinį savęs pažinimą ir įvertini- 
mą. Trūkstant moderniajam žmogui dorinio savęs pažinimo, 
tuo pačiu ir Dievo pažinimas darosi nepaprastai apsunkintas. 
Modernioji filosofija yra sukūrusi daugybę teodicėjų. Bet tai 
buvo tik teoriniai Dievo nagrinėjimai, kurie nepasiekė žmo- 
gaus sielos, nes šita siela nebuvo Dievo ieškojimui ir radi- 
mui prirengta. Modernioji siela nutolo nuo Dievo dėl to, kad ji 
nutolo pati nuo savęs. 

Bet ar siela gali visiškai atsitraukti nuo Dievo. M. Sche- 
leris, kuris iš visų moderniųjų filosofų labiausiai buvo susi- 
rūpinęs religijos problemomis, duoda gerą atsakymą į šitą 
klausimą. „Kiekviena aprėžta dvasia, - sako jis, - tiki arba į 
Dievą, arba į stabą.“* Žmogus, pasak Schelerio, negali pra- 
rasti tikėjimo visiškai. Jis gali jį tik pakeisti. Jis gali netikėti į 


3 M. Scheler, Vom Ewigen im Menschen, Leipzig, 1921, p. 554, 555. 
1 Op. cit., p. 559. 

Dievą, bet tuomet jis tiki į savo paties ar į kultūros sukur- 
tus stabus. Žmogus visados tiki į kokį nors gėrį. Ir „negali- 
ma pasirinkti šitą gėrį turėti arba neturėti. Galima tik pasi- 
rinkti arba turėti absoliutinį Dievą kaip gėrį, arba kokį nors 
stabą.“* Todėl ir moderniojo žmogaus sieloje tikėjimas nėra 
visiškai išnykęs. Jis yra tik pakeistas tikėjimu į įvairius sta- 
bus. Šitie stabai gali būti vadinami įvairiais vardais. Bet visi 
jie yra liudytojai to aiškaus fakto, kad tikėjimas žmogaus sie- 
loje yra nežlungamas, kad jis gali vėl susirasti sau tinkamą ob- 
jektą absoliutinėje sferoje. Dievas į moderniojo žmogaus sie- 
lą gali būti grąžintas, ir tikėjimas į stabus gali būti kaip tik 
gera priemonė atgauti Dievui prarastą dvasioje vietą. 

Todėl Scheleris, atsiremdamas į šitą pagrindinį žmogaus 
sielos linkimą turėti arba Dievą, arba stabą, nurodo savotiš- 
ką kelią, kuriuo modernusis žmogus gali rasti prarastą Die- 
vą. „Ne išviršinis žmogaus vedimas, - sako jis, - į Dievo idė- 
ją arba į Jo realybę (tegul ir pasiremiant vadinamais įrody- 
mais arba įkalbėjimu) yra kelias, kuriuo galima nugalėti 
vadinamą netikėjimą. Tam reikalui yra būtina kiekvienam 
žmogui ir kiekvienai klasei parodyti, kad jie vietoje Dievo 
yra pastatę reliatyvų gėrį.““ Šita prasme ir Fėrsteris sako, kad 
„pirma reikia sudaužyti dievaičius ir parodyti apgaules, tik 
tuomet Dievas vėl ims būti klausomas.“? Nusivylimas sta- 
bais, paregėjimas suabsoliutinto reliatyvaus gėrio nepastovu- 
mo yra kelias, kuriuo modernusis žmogus gali prieiti prie 
jo paties palikto Dievo. Koks yra šitas kelias? 


Dvejopas kelias į Dievą 


Modernieji senosios teodicėjos gynėjai yra padarę stam- 
bią klaidą. Jie nepastebėjo, kad seniau Dievo įrodymai turė- 
jo visai kitokią prasmę negu dabar, kad tuomet iš šitų įro- 
dymų buvo reikalaujama visai ko kito negu šiandien. Kad 


5 M. Scheler, op. cit., p. 562. 
6 Op. cit., p. 559. 
7 Fr. W. Fūrsteris, Kristus ir žmogaus gyvenimas, p. 40. 

mūsų laikais tradiciniai įrodymai neturi didesnės reikšmės, 
čia yra kalta ne bloga žmonių valia, ne proto aštrumo sto- 
ka, bet tas skilimas, kuris yra tarp moderniosios sielos ir tra- 
dicinių Dievo įrodymų pobūdžio. 

Dievo ieškojimas gali būti dvejopas. Galima Dievo ieškoti 
sau ir galima Jo ieškoti mokslui. Abu ieškojimai yra pateisi- 
nami, bet jie yra skirtingi. Kai žmogus ieško Dievo sau, jis 
ieško jo visai kitaip ir su šituo ieškomu Dievu santykiauja 
taip pat visai kitaip, negu tada, kai jis Jo ieško mokslui. Die- 
vo ieškojimas pačiam sau yra religinis veiksmas. Dievo ieško- 
jimas mokslui yra metafizinis, teorinis dalykas. Ieškomas sau 
Dievas yra religijos Dievas; ieškomas mokslui Dievas yra me- 
tafizikos Dievas. Tai yra skirtumas, kurio modernieji apolo- 
getai kaip tik yra nepastebėję. 

Vidurinių amžių žmogus turėjo Dievą savyje. Jis Dievuje 
gyveno ir veikė. Dievas persunkė visą jo gyvenimą ir jį ap- 
švietė antgamtine šviesa. Vidurinių amžių žmogus sau Die- 
vo neieškojo, nes Jį jis turėjo savo dvasios viduje. To meto 
žmogus ieškojo Dievo mokslui. Jis kūrė teologijos ir teodicė- 
jos sistemas. Jis ieškojo loginių argumentų įrodyti Dievo bu- 
vimui ir suprasti Jojo esmei. Vidurinių amžių žmogus Die- 
vo atžvilgiu buvo teoretikas. Praktinės Dievo ir žmogaus san- 
tykių su Dievu problemos jam buvo aiškios ir išspręstos. 
Jeigu šv. Anselmas norėjo Dievo buvimą įrodyti iš pačios 
Dievo sąvokos, o šv. Tomas Akvinietis įrodymų ieškojo ob- 
jektyviame pasaulyje, tai čia buvo tik grynai teoretinis skir- 
tumas, neturįs jokios reikšmės religiniam žmogaus nusista- 
tymui. Vidurinių amžių žmogus sau Dievą jau buvo radęs, 
ir todėl teoriniai skirtumai jo dvasios nejaudino ir dėl jų jis 
išvidinės dramos neišgyveno. 

Visai kitaip yra su moderniuoju žmogumi. Modernusis 
žmogus yra Dievą praradęs. Jis Jo neturi savo viduje. Jis Ja- 
me negyvena, su Juo praktiškai nesantykiauja, jis Jo tik ieš- 
ko. Ir šitas ieškojimas yra visai kitokio pobūdžio negu vidu- 
riniais amžiais. Kiek tuo metu žmogus Dievo ieškojo moks- 
lui, tiek dabar žmogus Dievo ieško sau. Modernusis žmogus 
yra tikras Dievo ieškotojas, kuriame dega passio divina ne 

tam, kad jis sukurtų tokią ar kitokią teodicėjos sistemą, bet 
tam, kad jis nuramintų savo sielą, kad surastų Absoliutinę 
Būtį. Modernusis žmogus Dievo atžvilgiu yra praktikas. Jis 
grumiasi ir kovoja ne už logiškus Dievo įrodymus, bet už 
Dievo apgyvendinimą savo sieloje. 

Ir štai apologetai dažnai pasiūlo tradicinius Dievo įrody- 
mus, kad patenkintų šitą Dievo ieškojimą. Tai yra apgailėti- 
na klaida. Tradiciniai Dievo įrodymai buvo sukurti visai ki- 
tam reikalui. Jie gerai patenkino teorinį žmogaus troškimą, bet 
jie negali patenkinti noro pamatyti Dievą savo sieloje. Dievo 
įrodymai negali sukurti žmoguje tikėjimo ir negali pažadinti religi- 
nių aktų. Tuo tarpu tai jų yra reikalingas modernusis žmogus. 
Naujoji siela, reikalauja ne tiek teoretinio žinojimo, ar Dievas 
yra, bet ji reikalauja žinoti, ar ji pati gali sueiti į santykius su Die- 
vu, ar Dievas gali nusileisti į josios gelmes ir išgelbėti ją iš josios 
pažeminimo ir vergijos. Viso šito tradiciniai Dievo įrodymai ne- 
gali duoti. Štai kas yra priežastis, kad dauguma moderniųjų 
žmonių šiandien tiesiog nekenčia teodicėjos ir netiki jokiems 
Dievo įrodymams. Šiandien reikia ne įrodinėti, kad Dievas 
yra, bet išmokyti žmogų, kaip Dievą rasti. Tuo tarpu, kaip Sche- 
leris yra pasakęs, „mokyti Dievą rasti yra visai kas kita, negu 
įrodinėti jo buvimą.“* Tiktai tada, kai Dievas bus rastas sau, 
kai jis bus apgyvendintas savo sieloje, kai žmogus praktiškai 
santykiaus su Dievu, kai jis turės religiją, tik tada jis panorės 
teorinių įrodymų, tik tada jis panorės Dievo metafizikos. Re- 
ligijos Dievas, Deus in nobis, šiandien yra pirmutinis moder- 
niosios sielos noras. Kalbėti apie Dievą moderniajam žmogui 
šiandien reikia visai kitaip, negu kad buvo kalbama prieš pen- 
ketą šimtų metų. 

Kelias į Dievą todėl visados yra dvejopas: metafizikos ke- 
lias ir religijos kelias. Kas turi religiją, tas ieško metafizikos ir 
proto keliu nori įrodyti Dievą. Kas religijos neturi, tas visų pir- 
ma josios ieško ir stengiasi surasti Dievą. Metafizikos keliu pa- 
siektas Dievas yra mokslo Dievas. Religiniame akte patirtas Die- 
vas yra gyvasis Dievas, sielos Dievas, kuriam meldžiamasi ir 


8 Op. cit, p. 545. 

kuris išgano. Metafizikos Dievas yra Dievas, kaip pirmoji Prie- 
žastis, kaip visų daiktų galutinis pagrindas ir jų palaikytojas. 
Religijos Dievas yra Dievas Atpirkėjas ir Dievas Išganytojas. 
M. Scheleris teisingai sako, kad „išganymo klausimas yra ant- 
raeilis metafizikui. Absoliutinės realybės pažinimas yra ant- 
raeilis religininkui. Išganymas ir visų daiktų išganymo meilė 
yra savarankiška pirmykštė religijos kategorija. Būtis, kokia 
ji yra savyje, yra savarankiška pirmykštė metafiziko katego- 
rija.“? Metafizikos Dievas gyvena pasaulyje. Religijos Dievas 
gyvena sieloje. Su metafizikos Dievu žmogus santykiauja sa- 
vo protu, vadinasi, savo dvasios periferija. Su religijos Dievu 
jis santykiauja visa savo prigimtimi, savo dvasios gelmėmis, 
savo buities principu ir pagrindu. „Religijos Dievas, - kaip sa- 
ko tas pats Scheleris, - yra šventųjų asmenų ir liaudies Die- 
vas, o ne teorinis šviesuolių Dievas.” Tai Dievas, kuris jau- 
čiamas kiekviename dvasios virpėjime, kurio šaukiasi pavar- 
gusi siela, kurio ieško visų amžių neramios dvasios ir kuris 
atsiliepia į žmogaus skurdo šauksmą. Metafizikos Dievas yra 
deistinis Dievas. Religijos Dievas yra krikščionybės Dievas. 
Kelias į metafizikos Dievą yra protavimo kelias. Kelias į re- 
ligijos Dievą yra asmeninio patyrimo kelias. Tai pavargusios 
ir nužemintos širdies kelias. Cor contritum et humiliatum Deus 
non despicies (p. 50). „Absoliutas, kaip religijos objektas, - sa- 
ko Penido, - apsireiškia visai kitaip... Filosofui Absoliutas yra 
mokslinė išvada; religijos žmogui Absoliutas yra duotas as- 
meniniame patyrime.“!' Tai, kas mokslininkui yra silogizmų 
padaras, ką jis suranda logikos pagalba, visa tai religininkui 
yra giliausias jo dvasios balsas, visos jo būtybės troškimas ir 
šito troškimo įvykdymas. Dievo pažinimas ir suradimas me- 
tafizikoje yra visai kitoks negu to paties Dievo patyrimas re- 
ligijoje. Kaip tas pats Dievas metafizikoje yra suvokiamas ki- 
tokiu atžvilgiu negu religijoje, taip ir šito suvokimo būdai yra 


° Op. cit., p. 336. 

10 Op. cit., p. 328. 

1! La racine philosophique de la religion. - „Nova et Vetera”, 1934, 
Nr. 1, p. 15. 

skirtingi. „Metafiziniuose įrodymuose, - sako A. Rademache- 
ris, ~ iniciatyva išeina iš mūsų mąstymo, kuris stengiasi išsi- 
aiškinti daiktus. Religiniame suvokime ji išeina iš Dievo, ku- 
ris duodasi mums pažįstamas. Religiniame akte Jis yra su- 
vokiamas tiesiog, ne aplinkinių įrodymų arba išviršinių 
liudijimų keliu. Dievo įrodymai yra metafizikos dalykas, ne 
religijos. Religijai jie yra nereikalingi. Religijos akte Dievo bu- 
vimo tikrumas jau yra duotas.“!? Metafizikoje, Dievas kaip 
antasmeninis ir antpasaulinis principas yra surandamas. Re- 
ligijoje Dievas kaip asmuo kaip žmogaus Išgelbėtojas apsi- 
reiškia pats ir apsigyvena dvasios gelmėse. Metafizinis žino- 
jimas apie Dievą yra žmogaus padaras. Religinis Dievo paži- 
nimas yra išvidinis ir asmeninis paties Dievo apsireiškimas. 
Šita prasme ir Scheleris yra pasakęs, kad „kiekvienas žinoji- 
mas apie Dievą yra sykiu ir žinojimas per Dievą.“ Štai dėl 
ko religijos Dievas yra kankinių Dievas, nes išvidinis Dievo iš- 
gyvenimas religiniame akte yra sykiu ir savo geriausios es- 
mės paregėjimas. Išsižadėti religijos Dievo reiškia kartu išsi- 
žadėti ir paties giliausiojo savo Aš. Žmogaus nureliginimas gi- 
liausia esme yra ir jo nuasmeninimas. Religijoje patirtas ir 
išgyventas Dievas taip suauga su žmogaus siela, taip įsigy- 
vena jojo dvasios centre, kad žmogus darosi sudievintas tik- 
ra šito žodžio prasme. Šv. Pauliaus pasakymas, kad „ne aš 
gyvenu, bet Kristus gyvena manyje“ yra išraiška giliausių re- 
liginių žmogaus santykių su Dievu. Religijos Dievas yra šv. 
Augustino „Soliloguia“ Dievas, apie kurį sakoma, kad „nuo 
Jo nusigręžti reiškia pulti, į Jį atsigręžti reiškia atsikelti; Ja- 
me pasilikti reiškia stiprėti; iš Jo išeiti reiškia mirti; į jį su- 
grįžti reiškia atgyti; Jame gyventi reiškia būti gyvam.“ Tai 
Dievas, „kurį palieka tik tas, kuris yra apgautas.“ 

Kaip yra kitokie keliai į metafizikos ir į religijos Dievą, taip 
yra ir kitokie šaltiniai, kuriuose Dievas apsireiškia ir kuriuose 


12 Die Kirche als Gemeinschaft und Gesellschaft, Augsburg, 1931, p. 36. 
13 Op. cit, p. 547. 

14 Soliloguia, 1, 13. 

15 S, Augustinus, op. cit., ibid. 

Jis gali būti surandamas. Metafizikos Dievas yra ieškomas 
mokslui. Religijos Dievas yra ieškomas sau. Todėl ir tie daly- 
kai, kuriuose daromi šitie ieškojimai, yra ir turi būti skirtingi. 
Metafizikos Dievas yra ieškomas objektyviam žinojimui. Jis 
todėl yra randamas objektyviame pasaulyje, kuris nepriklauso 
nuo Žmogaus dvasios. Religijos Dievas yra ieškomas subjek- 
tyviam Žmogaus dvasios reikalui. Jis todėl yra randamas sie- 
los gelmėse arba tame, anot šv. Augustino, „išvidiniame žmo- 
guje”. Kelias į metafizinius Dievo įrodymus eina per pasaulį. 
Kelias į religinį Dievo patyrimą eina per sielą. Siela gyvena 
arčiau Dievo negu pasaulis, arčiau ne psichologiniu, bet on- 
tologiniu atžvilgiu. Todėl ir Dievas savai dvasiai lengviau yra 
randamas sieloje negu pasaulyje. „Dievas, - sako E. Przywa- 
ra, — turi būti man rastas. Todėl Jis man bus giliau rastas, jei- 
gu aš Jį kaip tik rasiu savyje, tampančiame savo vidaus pa- 
saulyje, negu išviršiniame pasaulyje.“ Tas pats Przywara pa- 
aiškina ir šito radimo prasmę. „Čia yra kalbama, - sako jis, - 
ne apie Dievo radimą subjektyvioje sąmonėje, bet objektyvia- 
me metafizinės sielos savotiškume, kuri, kaip dvasinė būty- 
bė, savo dvasiniame veikime yra aukščiausias sutvertas Die- 
vo paveikslas.“ Siela suranda savyje įspaustą Dievo paveiks- 
lą ir per šitą paveikslą ji pasiekia patį Dievą. 

Savaime aišku, kad moderniajam pasauliui, kuris pirmo- 
je eilėje ieško Dievo sau, kurio trokštamas Dievas yra religi- 
jos, ne metafizikos Dievas, gali būti prieinamas tik antrasis 
kelias į Dievą. Modernusis pasaulis turi ieškoti Dievo ne išvirši- 
niuose daiktuose, bet paties savo sieloje, nes iš šitos sielos Die- 
vas kaip tik ir yra pašalintas. Novalis yra pasakęs, kad kas 
nori Dievo ieškoti, tas gali Jį rasti visur. Tai yra tiesa. Bet 
pasitaiko laikų, kada žmogaus dvasia pradeda nebesuprasti 
kai kurių būties arba gyvenimo sričių. Tuomet ir Dievo ji ne- 
begali jose rasti. Tuomet ji turi Dievo ieškoti ten, kur ji pati 
dar gali prieiti ir kur būties supratimas jai dar yra pasilikęs. 
Objektyvinis pasaulis moderniajai dvasiai yra tapęs proble- 


16 Religionsbegrūndung, p. 248. 
17 Op. cit., ibid. 

ma. Gamtos mokslų išsivystymas, kuris ėjo materialistine 
kryptimi, pavertė pasaulį mechanizmu. Pasaulis buvo nudva- 
sintas ir nusielintas. Jis pasidarė nebegyvas. Visos gamtos pa- 
slaptys nebeteko savo prasmės. Kiek vidurinių amžių žmo- 
gui pasaulis buvo tarsi koks užburtas padaras, pilnas savo 
paslapčių, savo dvasių ir slaptingos gyvybės, tiek modernia- 
jam žmogui pasaulis pasidarė aiškus, suprantamas, išaiškin- 
tas ir ištirtas. Gamtos paslaptys pavirto jam mechaniškais 
dėsniais, gamtos dvasios buvo padarytos pasakomis ir legen- 
domis. Tai, ką senovės žmogus stengėsi pasiekti burtais ir 
kerėjimais, dabartinis žmogus padaro technika. Magiškas 
veiksmas čia buvo pakeistas technišku veiksmu. 

Bet su šituo pasaulio sumechaninimu kaip tik ir buvo pra- 
žudytas jojo prasmingumas ir jo misteringumas. Modernu- 
sis pasaulis mano pasaulį ištyręs ir jį supratęs. Bet tikrumo- 
je moderniajai sielai išviršiniai daiktai daug mažiau sako kaip 
senovės ar vidurinių amžių žmogui. Techninis santykiavimas 
su gamta ne tik neatidaro josios prasmės, bet dar ją pasle- 
pia nuo žmogaus akių. Gamta čia įsitraukia pati į save, spi- 
riasi prieš josios išviršinį apvaldymą ir kovoja su žmogumi 
griežtą kovą. Sutechnintas pasaulis yra uždaras pasaulis, ku- 
rio paslaptys ir prasmė pasidaro nebesuvokiama ir nebepri- 
einama. Todėl ir Dievo bylojimas per pasaulį moderniajam 
žmogui yra labai tamsus. Dievo pėdsakai technikos yra nu- 
trinti ir išnaikinti. Keliais, kurie visi eina per pasaulį, moder- 
nusis žmogus nebegali pasiekti Dievo. Naujajai žmonijai lieka 
tik grįžti iš sumechaninto pasaulio į savo sielą ir per ją pri- 
eiti prie josios ieškomo Dievo. 

ŽMOGUS KAIP DIEVO RŪPESTIS 
Antropocentrizmui suprasti 


Savo „Išpažinimų“ pradžioje šv. Augustinas klausia: 
„Kas esi, mano Dieve? Ką taria kiekvienas, kalbėdamas apie 
Tave? — Quid es, Deus meus? Quid dicit aliquis, cum de Te 
dicit?“ (Conf. I, 4). Iš sykio atrodo, kad tai metafizinis klau- 
simas, tiek įtampiai vėliau keltas scholastinės filosofijos, ieš- 
kojusios Dievo esmės: causa prima, ens a se, actus purus, mo- 
tor immobilis... Tačiau klausimo nusakymas antruoju asme- 
niu (es) ir jo papildymas kreipiniu (Deus meus) kelia abejonių, 
ar iš tikro Augustinas čia klausia Dievo, koks jis yra savyje. 
Kodėl jis sako ne „kas yra Dievas“, o „kas esi, mano Dieve?“ 
Juk antrasis veiksmažodžio asmuo naikina atsietinį mąsty- 
mą, savaime jungdamas jo objektą su manimi pačiu: Tu nie- 
kad nėra man abejingas, kad mąstyčiau jį kaip atotrauką nuo 
savęs. Jei tad Augustinas klausia, „kas esi, mano Dieve“, tai 
jau pati šio klausimo lytis rodo, jog tai nebe metafizinis klau- 
simas. Klausėjas nori patirti ne tai, kas Dievas yra savyje, o 
greičiau, kas jis yra ryšium su pačiu klausėju. Todėl ne tiek 
jo klausia, kiek į jį kreipiasi. 

Tai patvirtina ir pats Augustinas, skleisdamas truputį vė- 
liau aną pradinį klausimą dviem kryptimi: Dievo ir savęs pa- 
ties, būtent: „Kas Tu esi man — quid mihi es“ ir „kas aš pats 
esu Tau — quid Tibi sum ipse” (Conf. I, 5). Tai reiškia: Dievo 
klausimas gali būti atsakomas tik tokia ištara, kuri, nusakydama 
Dievą, kartu nusako ir žmogų. Savo metu K. Rahneris yra pa- 
stebėjęs, kad „kiekviena religijos filosofija būtinai apibrėžia 
ir žmogaus esmę“; dar daugiau: „religijos filosofijai nereikia 

nieko kito, tik pagrindžiai apmesti teologinę antropologiją“, 
vadinasi, „apmąstyti žmogų Dievo šviesoje.“! - Ką betgi reiš- 
kia apmąstyti žmogų Dievo šviesoje? 

Religijos filosofija, kaip jau esame minėję (plg. RF, I, 63- 
65)“, apima visa: ir Dievą, ir žmogų, ir pasaulį, anaiptol dėl 
to nevirsdama kažkokia ūkanota visumos filosofija, kadangi 
ji turi skirtiną atžvilgį (objectum formale), kuriuo šią visumą 
svarsto ir tuo pačiu skiriasi nuo visų kitų filosofinių discip- 
linų. Be abejo, būtybės klausimas yra ir jai pagrindinis; ki- 
taip ji nebūtų filosofija. Kas būtybės neklausia, tas nė nefilo- 
sofuoja. Bet klausti būtybės galima įvairiais atžvilgiais. Ga- 
lima klausti jos esmės, jos buvimo, jos prasmės, jos sąrangos 
ir t.t. Skirtinas požiūris kildina ir skirtiną atšaką bei srovę 
filosofijoje, kurių tieką regime mąstymo istorijoje. Tokį skir- 
tiną atžvilgį turi ir religijos filosofija, būtent: ji klausia būty- 
bės santykio su Dievu. Būtybė religijos filosofijai buvoja ne kaip 
esanti savyje, ne kaip ši ar ana, bet kaip santykis su savo pa- 
grindu, kuris ją kildina ir buvime laiko ir kurį vadiname Bū- 
timi ontologiškai arba Dievu religiškai. Trumpai tariant, re- 
ligijos filosofijos žvilgis yra santykinis ir jos atsakymas dvi- 
polis, kadangi santykis pačia savo esme yra dvipolis. 

Šis religijos filosofijos požiūris liečia ir mūsų čia keliamą 
klausimą, kas yra žmogus Dievo šviesoje. Kas yra Dievas žmo- 
gaus šviesoje, esame atsakę anksčiau (plg. RF, I, 211 ir t.): Die- 
vas yra žmogui jo Kūrėjas ir jo Tu. Bet kaip religijos Dievas te- 
gali būti suvoktas vien ryšium su žmogumi, taip ir religijos 
žmogus gali būti svarstomas tik ryšium su Dievu. Religijos 
filosofija visados kalba apie Dievą antropologiškai, o apie 
žmogų teologiškai tiesiogine ir tikrąja šių žodžių (4nthropos — 
theós) prasme. Religijos Dievas nebuvoja savo absoliutybėje 
bei vienatvėje, bet „nužengia iš dangaus - descendit de coelis“, 
susijungia su žmogumi neperskiriamai ir dalinasi jo likimu. 
Užtat religijos filosofija nė nėra Dievo metafizika, kuri svars- 


1 K. Rahner, Hörer des Wortes, München, 1941, p. 218, 219. 
* Nuoroda į: A. Maceina, Religijos filosofija, I, Putnam, 1976, kurioje tas 
ar kitas klausimas yra buvęs pagrindžiau bei plačiau nagrinėtas. 

tytų Dievą anapus (meta) žmogaus: ji svarsto jį šiapus žmo- 
gaus būties kaip jos dalininką, atbaigėją ir giliausia prasme 
grindėją. Antra vertus, žmogus religijos filosofijai nėra kaž- 
kokia bendrinė rūšies būtybė (homo sapiens), bet atsakas į Die- 
vo esamybę (praesentia) jo būvyje. Todėl religijos filosofija nė- 
ra nė žmogaus metafizika arba antropologija, virtusi mūsų 
dienomis, kaip dažnai teigiama, „centrine filosofijos discip- 
lina“ (N. Hinske). Religijos filosofijos žmogus yra judesys Die- 
vo linkui, kaip ir religijos filosofijos Dievas yra judesys žmo- 
gaus linkui (plg. RF, I, 66-65). 

Čia glūdi pagrindas, kodėl žymiausi mūsų meto religijos 
filosofai (Maxas Scheleris, Emilis Brunneris, Karlas Rahneris, 
Nikolajus Berdiajevas) žmogaus santykį su Dievu tiek pabrė- 
žia, jog apskritai žmogaus sampratą laiko galimą tik atrėmus 
ji į šį santykį. E. Brunneris, pavyzdžiui, teigia, kad „ne tik 
tikintysis, bet ir netikintysis arba bedievis žmogus gali būti 
suprastas savo žmogiškume tik žiūrint į jį iš Dievo pusės (nur 
von Gott her). Žmogus yra teologinė būtybė.“2 Teigiamas ar 
neigiamas nusistatymas Dievo atžvilgiu esąs, pasak Brunne- 
rio, „raktas žmogui bei jo būviui suvokti.“? Žmogus savyje 
niekad nėra išeities taškas: „Žmogiškoji būtis, - sako Brun- 
neris, - nėra joks grynai humanistinis, bet visad teologinis 
reikalas. Žmogus nėra suprantamas pats savyje, išeinant iš 
jame esančio proto. Žmogus yra suprantamas vien ryšium 
su savo priešstatu (aus seinem Gegenüber), būtent su Dievu.“* 
Ir iš tikro. Juk jei žmogus yra pagrįstoji būtybė ir jei Dievas 
yra grindžiamoji Būtis, tai suvokti aną būtybę galima tik šio- 
sios Būties šviesoje. Svarstyti žmogų, atitrauktą nuo jo kū- 
rėjo, yra tas pat, kas svarstyti statulą kaip marmuro luitą, o 
ne kaip meno kūrinį. 

Nuosekliai tad ir žmogaus problema visu aštrumu kyla 
tik Dievo akivaizdoje. Gamtos šviesoje žmogus yra gyvūni- 
nė rūšis, valdoma jos pačios dėsnių. Visuomenės šviesoje jis 
yra individas, palenktas bendruomenei geruoju ar piktuoju. 


2 E, Brunner, Gott und sein Rebell, Hamburg, 1958, p. 17. 
3 E, Brunner, Offenbarung und Vernunft, Zürich, 1961, p. 68, 69. 
4 E, Brunner, Gott und sein Rebell, p. 23. 

Dievo gi šviesoje jis yra asmuo, vadinasi, vienkartinė, pir- 
mykštė, nebepakartojama, laisva Aš-būtybė. Todėl didieji ru- 
sų religijos filosofai (pvz., N. Berdiajevas, S. Bulgakovas, 
S. Frankas, V. Solovjovas) laiko žmogiškumą dievažmogišku- 
mu (bogočelovečnostj), tai reiškia žmogaus apsprendimu Die- 
vui. Apmąstę tad anksčiau filosofiškai Dievą žmogaus atžvil- 
giu („kas Tu esi man“), mėginsime nūn nukreipti savo žvil- 
gi ir apmąstyti žmogų Dievo atžvilgiu („kas aš pats esu 
Tau“), ieškodami atsakymo į šį svarbiausią mūsų būvio klau- 
simą, kadangi jame slypi šio būvio prasmė. 


1. Dievas - Rūpintojėlis 


Klausti, kas Dievas yra žmogui ir kas žmogus yra Die- 
vui, reiškia klausti, kas yra besimylintieji vienas kitam. Nes 
jei tikroji religija yra Dievo ir žmogaus kaip Tu - Tu santy- 
kis (plg. RF, I, 177-210), tai šis santykis tegali būti meilės san- 
tykis, kadangi tik meilėje vienas asmuo virsta kitam šiojo Tu. 
Joks kitas santykis neatskleidžia nei Dievo, kuris būtų žmo- 
gaus Tu, nei žmogaus, kuris būtų Dievo Tu. Apie tai esame 
savo metu kalbėję išsamokai (plg. RF, I, 144-176). Skleisda- 
mi toliau tenai minėtas mintis, klausiame: kas gi yra žmo- 
gus Dievui kaip jo meilės antrininkas, kuris Dievo meile bū- 
na ontologiškai ir į Dievo meilę atsako egzistenciškai? Kas 
yra Dievui tasai, kurį Viešpats savo meile grindžia ir kuria- 
me jis savo meilę regimai apreiškia? 

Simboliškai į šį klausimą atsako vienas lietuvių tautodai- 
lės kūrinys, seniau vadintas smūtkeliu, o dabar vadinamas 
rūpintojėliu. Tai nedidelė, iš medžio išdrožta statulėlė, vaiz- 
duojanti Kristų sėdintį, ranka galvą pasirėmusį, erškėčiais ap- 
vainikuotą, apnuogintą, susimąsčiusį ir be galo liūdną. Anks- 
čiau šių statulėlių yra buvę visose mūsų šalies pakelėse. Vis 
dėlto šios knygos autorius nedrįstų pritarti M. Pečkauskai- 
tės teiginiui, esą „niekur taip pilnai nėra pasireiškusi lietu- 
vio siela, kaip šioje statulėlėje“ (plg. „Sename dvare“). Nes 
ši statulėlė yra kilusi ne iš tautinio vargo, kaip ją norėtų in- 

terpretuoti J. Grinius", o iš Evangelijų aprašyto elgesio su ap- 
kaltintu, tačiau nekaltų Žmogaus Sūnumi; elgesio, kuriame 
yra prasiveržusi žmogiškoji niekšybė, pavertusi Kristų išnie- 
kinta bei sutrypta egzistencija. Kaip priešingybę psalmės iš- 
tarai apie atsajų žmogų, esą šis yra apvainikuotas „garbe ir 
didybe — gloria et honore” (Ps 8, 6), Pilotas rodo žydams kon- 
kretų žmogų, apvainikuotą erškėčiais ir patyčia: „Štai žmo- 
gus! — ecce homo!“ (Jn 19,5), nebepanašus į žmogų. Lietuviš- 
kasis rūpintojėlis yra liaudinė šios Piloto nuorodos išraiška. 
Tačiau ką ji sako? Ką gi mūsų dievdirbiai mėgino šia statu- 
lėle tarti apie Dievą - pagal šv. Augustiną: ką kalba tasai, 
kuris apie Tave kalba (plg. Conf. 1,4)? Nes ir rūpintojėlis yra 
iš tikro objektyvuota kalba. Ką tad jis taria ne žodžiu, o vaiz- 
dinamojo meno kūriniu? 

Du mūsų poetai, autoriaus pažiūra, yra geriausiai atsklei- 
dę rūpintojėlio prasmę, būtent: V. Mykolaitis-Putinas ir 
F. Kirša. Putino „Rūpintojėlis“ (1926) pasitinka žmogų, išėju- 
si šviesią rudenio naktį „ant lygaus kelio“ pasigėrėti plačio- 
mis padangėmis ir joje spingsinčiomis žvaigždėmis. Šviesios 
nakties ir aukštų padangių motyvas prabyla ir kitame Puti- 
no eilėraštyje, pavadintame „Rudens naktį“ (1922). Tačiau 
šio eilėraščio žmogus pakelia veidą „į žvaigždėtą aukštį“ ir 
išnyksta „tartum lašas jūroje“, susiliedamas su visata: čia jis 
yra vienų vienas ir todėl ištirpsta visumoje. Gi „Rūpintojė- 
lyje“ tasai pats žmogus ant to paties naktinio kelio pasitin- 
ka savąjį Tu Dievulio pavidalu. Poetas klausia jį: „Kam gi 
Tu, budrus Dievuli, prie lygaus kelio rūpestėliu rymai?“; 
prie visų mūsų kelio, „kur vargų vargeliai vieni per dieną 
dūsaudami vaikšto“. Kas paskatino Dievulį apsibūti čia, 
žmogiškojoje pakelėje? „Argi mūsų godos tave prie kelio iš 
dangaus atprašė? Ar gal tos šviesios rudenio naktužės tave 
iš mūsų Žemės išsapnavo?“ Atsakymo nėra, nes jo nė nerei- 
kia. Dievulis rymo pakelėje ir neleidžia žmogui būti vienam 


5 J. Grinius, Lietuvių kryžiai ir koplytėlės, Roma, 1970, p. 159, 160, 168, 
169. - Iš šios knygos yra imta ir M. Pečkauskaitės pažiūra į rūpintojėlio san- 
tykį su lietuviškąja siela. 

bei vienišam. Rūpintojėlio akivaizdoje žmogus nesineria į vi- 
satą ir nesijaučia esąs niekam nereikalingas, kaip eilėrašty- 
je „Rudenio naktį“, kuriame jis skundžiasi, kad „ryt ir vėl su 
saule, ant veido užsidėjęs margą kaukę“, žingsniuosiąs „į 
šviesų rūmą“, į šią nuobodžią mūsų kasdieną, kur jo niekas 
„nei sveikina, nei laukia“. Paregėjęs rūpintojėlį, žmogus pa- 
regi kitą Tu, artimą bei savą, todėl ir prašo jį: „Priimk gi ma- 
ne, budrus rūpintojėli, prie lygaus kelio šiąnakt padūmoti.“* 
Dievulio rūpestis apgobia kiekvieną, išvaduodamas jį iš 
skausmingos vienatvės, nes „su Dievu niekad nenuobodu ir 
nešalta“ (V. Rozanov). 

F. Kiršos „Smūtkelis“ (1947) yra suręstas kitaip, tačiau jo 
esmė yra ta pati. Putinas randa rūpintojėlį, rymantį pakelėje, 
Kirša droždina jį seno dievdirbio rankomis: „Dievas atsistoja 
iš po senio kalto”. Į šį savo drožinį dievdirbys deda „savo šir- 
dį“, kuri kraujuoja, kai iš ūkio sūnų Sibiran išleido. Nuo to 
laiko dievdirbys „tas kančias ir drožia Viešpačiui ant veido“: 
„dievdirbys skausmingą patį Dievą kuria“. Pirmu žvilgsniu 
tai primena L. Feuerbacho teoriją, pasak kurios, Dievas — „tai 
ištartas žmogaus Pats“ (plg. RF, I, 101). Įsižiūrėjus betgi į ei- 
lėraštį atidžiau, dingsta bet koks feuerbachizmas: dievdirbys 
žino, kad jis drožia tik Dievo prasmenį. Lietuviškasis dievdir- 
bys nekuria stabo. Jis net abejoja, „ar tam stuobriui reiktų“ iš 
viso jo „pirštų darbo“, kad įvyktų stebuklas ir būtų išgelbėti 
nekaltieji. Dievdirbys savaime suvokia, kad žmogaus kančia 
virsta Dievo kančia ir kad todėl iš po jo rankų smūtkelis irgi 
gimsta „su kančia ir siela“. Ir kaip tik šis kančios pagimdytas 
dievuliukas tampa dievdirbio paguoda: jis saldina sūnaus ne- 
tekusio tėvo skausmą, jis šluosto jo ašaras, jis priima jo mal- 
das. Dievdirbys neša Dievulį šventovėn, bučiuoja jo žaizdas 
ir atsiprašo jį „už jaunystės vėjus.“? 

Ir Putino rūpintojėlis, ir Kiršos smūtkelis yra žmogaus Tu 
simboline prasme. Abu jie yra žmogui tiek artimi, jog prie jų 


6 V. Mykolaitis-Putinas, Raštai, Vilnius, 1959, t. I, p. 197, 272. 
7 Plg. Lietuvių poezijos antologija, sudaryta J. Aisčio ir A. Vaičiulaičio, 
Chicago, 1951, p. 435, 436. 

žmogus glaudžiasi - vis tiek ar svajotų žvaigždėtą rudens 
naktį, ar ieškotų paguodos kančioje, ar prašytų atleisti jau- 
nystės klaidas. Kiekvienu atveju tasai ecce homo, ta sutrypto- 
ji egzistencija virsta atrama kitai egzistencijai, taip kad ši pas- 
taroji susilieja su pirmąja sudarydamos vieną svajonę, vieną 
kančią, vieną likimą. Rūpintojėlis neša žmogaus būtį kaip sa- 
vąją. Tad ir į minėtą Augustino klausimą Dievui, „kas aš pats 
esu Tau“, lietuviškasis rūpintojėlis atsako: RŪPESTIS. Dievas 
yra žmogui rūpintojėlis, o žmogus Dievui — rūpestis. 


2. Ontologinis rūpesčio pobūdis 


Be abejo, ši lietuviškoji ištara yra tik meninis prasmuo 
arba simbolis, vadinasi, tik nuoroda, tik strėlė, tik ženklas. 
O vis dėlto sklaidomas filosofiškai, jis kreipia mūsų dėmesį 
į pačias religijos, tai yra Dievo ir žmogaus santykio gelmes. 
Juk ką gi reiškia, kad žmogus buvoja kaip Dievo rūpestis? 

Egzistencinė mūsų amžiaus filosofija laiko rūpestį pagrin- 
dine žmogiškojo būvio pasaulyje lytimi todėl, kadangi žmo- 
gus esanti vienintelė būtybė, kuriai yra svarbus kaip tik pats 
šis jos buvimas: dem es in seinem Sein um dieses selbst geht, — 
nusako tai M. Heideggeris originalo kalbaS. Šią tad paties 
buvimo svarbą egzistencinė filosofija ir vadina rūpesčiu (Sor- 
ge). Rūpestis priklausąs žmogaus sąrangai ir esąs šaltinis vi- 
sų kitų šios rūšies apraiškų, kaip troškimas, parūpinimas, 
aprūpinimas ir t. t. Interpretuodamas lotynišką pasakėčią 
apie įasmeninto Rūpesčio (Cura) ginčą su Jupiteriu dėl žmo- 
gaus kilimo, M. Heideggeris pastebi, kad pasakėčios nuo- 
roda, esą „Rūpestis pirmasis nužiedęs žmogų - Cura enim 
prima finxit” (p. 198), reiškianti, jog „rūpestis yra šios būty- 
bės būvio kilmė“ (t. p.): žmogus turėsiąs rūpesčio, kol gy- 
vensiąs; rūpestis apglėbsiąs jį iš visų pusių, perskverbsiąs jį 
iki gelmių ir niekad nepaliesiąs. Rūpesčiu žmogaus būvis 


8 M. Heidegger, Sein und Zeit, Tübingen, 1949, p. 191. 

prasidedąs, rūpesčiu jis reiškiąsis, rūpesčiu jis ir baigsiąsis. 
Rūpestis esąs užuobėga visų žmogaus elgesių bei jo būvio 
būklių (plg. p. 193). 

Svarstant žmogų ir kaip asmenį savyje (Dasein), ir kaip 
gyvenantį su kitais (Mitsein), heidegeriškoji rūpesčio interpre- 
tacija visiškai įtikina, nes pajėgia išaiškinti žmogaus būvio 
apraiškų visumą. Visų egzistencialijų (baimė, laikinybė, ryž- 
tas, atsakingumas, nuosmūkis...) pagrinde iš tikro slypi rū- 
pestis, kaip pastanga užbėgti esamai būklei už akių (das Sich- 
vorwegsein, p. 192). M. Heideggeris pastebi kad „žmogus bu- 
voja, save vis pralenkdamas - über sich hinaus” (t. p.). Tai 
reiškia: žmogaus būvis yra ne tiek būti, kiek galėti būti. O 
kad galėtum būti (taip ar kitaip), reikia rūpintis. Rūpestis yra 
akiratis, kurio ertmėje vyksta žmogaus buvimas pasaulyje. 
Tad tik šioje ertmėje jis ir tegali būti suprantamas. Sklaidyti 
žmogų egzistencialiai reiškia sklaidyti jo rūpestį kaip onto- 
loginę jo paties sąrangą. 

Visa tai yra savaime aišku ir visiškai įtaigu, jei žmogaus 
būvis yra svarstomas taip, tarsi Dievo nebūtų ir tarsi žmo- 
gus su juo jokios sąsajos neturėtų. Tokiu atveju, žinoma, 
žmogus buvoja rūpesčiu, kuris pirmas jį žeidžia. Tačiau kas 
yra rūpestis, žiūrint į jį ontologiškai, jei Dievas yra ir jei Jis 
yra manasis Tu? Niekio rūpestis iš tikro yra pagrindinė bū- 
senos forma pasaulyje. Bet kas yra rūpestis Dievo akiratyje? 
Dievo ne kaip kažkokios atsietinės Galybės, o kaip Meilės, 
kurią tikiu ir kuria pasitikiu, neabejodamas jos ištikimybe 
man. Trumpai tariant, kas yra rūpestis TU-Tu santykyje, ku- 
riame žmogus būna nebe vienišas, o turi savo Antrininką, 
mūsų liaudies išreikštą rūpintojėlio vaizdu? 

Krikščioniškoji religija, būdama meilės santykis tarp Die- 
vo ir žmogaus, atsako į šį klausimą dviem Kristaus ištaro- 
mis, kurios atskleidžia rūpesčio dialektiką žmogiškajame bū- 
vyje, kai šis vyksta minėto santykio pavidalu, būtent: 1. „Ne- 
sisielokite ir neklausinėkite: ‘Ką valgysime?' ~ arba: ‘Ką 
gersime?“ - arba: “Kuo vilkėsime?“ Visų tų dalykų vaikosi 
pagonys... Jūs pirmiausia ieškokite Dievo karalystės ir jo tei- 
sumo, o visa tai bus jums pridėta“ (Mł 6,31-33); 2. „Jeruza- 

le, Jeruzale!.. Kiek kartų norėjau surinkti tavo vaikus, kaip 
višta surenka savo viščiukus po sparnais, o tu nenorėjai!“ 
(Mt 23,37). Be abejo, Evangelija čia kalba, tartų Heideggeris, 
ontiškai, vadinasi, žvelgia į konkrečią žmogaus padėtį, gi eg- 
zistencinė filosofija stengiasi „laimėti atitinkamą ontologinį 
pagrindą būtybei, kuria esame mes patys ir kurią vadiname 
žmogumi.“? Tad atrodo, kad Evangelijos minimas rūpestis 
ir egzistencinės filosofijos rūpestis nestovi toje pačioje plot- 
mėje ir negali būti lyginami. O vis dėlto tai tik tariamybė. 
Nes tiek visas filosofinis Heideggerio kelias, jam tolstant nuo 
E. Husserlio fenomenologijos, tiek paties rūpesčio atskleidi- 
mas žmogiškajame būvyje prasideda, kaip pastebi O. Pogge- 
leris, „faktiniu gyvenimu arba gyvenimo faktiškumu.“!? Fak- 
tinis gyvenimas interpretuoja pats save. Fenomenologija, pa- 
sak Heideggerio, ir esanti būdas suvokti šią gyvenimo savęs 
paties interpretaciją ir nusakyti ją ontologiškai. Todėl kiek- 
vienos ontologinės sąrangos atskleidimas vyksta ontinės būk- 
lės sklaida. Imdamasis interpretuoti minėtą lotyniškąją pa- 
sakėčią, Heideggeris kaip tik ir eina šiuo keliu, nes pasakė- 
čia visados kalba ontiškai. Tačiau pro šią ontinę jos kalbą 
byloja ontologinė dalyko sankloda (plg. p. 197-199). Taigi ne- 
nuostabu, kad ir Evangelija kalba ontiškai. Ir vis dėlto pro 
ontines Kristaus ištaras šviečia žmogiškojo ir dieviškojo san- 
tykio ryšys - ne tik apskritai, bet ir čia mūsų nagrinėjamo 
rūpesčio atžvilgiu. 


3. Dievo ir žmogaus rūpesčio tapatybė 


Kristaus ištara, jog nesirūpintume, ką valgysime ar ger- 
sime, ar kuo vilkėsime, yra žmogaus rūpesčio ir pripažini- 
mas, ir kartu jo aprėžimas. Kristus rūpesčio anaiptol nenei- 
gia. Jis būtų buvęs svaičiotojas, jei mūsų maistą ar aprangą 


? M. Heidegger, op. cit., p. 196, 197. 


10 O. Pūggeler, Der Denkweg Martin Heideggers, Pfullingen, 1963, 
p- 27; plg. p. 46-66. 

būtų perkėlęs į tą pačią plotmę, kurioje buvoja dangaus 
paukščiai ir laukų lelijos (plg. Mt 6, 26-29). Ne! Kristus tik 
nori išvaduoti Mūsų rūpestį nuo atkritimo kasdienybėn, ku- 
rią egzistencinė filosofija ir vadina „Žmogaus nuosmūkiu - 
das Verfallen swa Daseins“", kai rūpestis virsta apsirūpinimu, 
aplinkui kurį pradeda telktis visas žmogaus būvis. O kadangi 
apsirūpinimas pačia savo esme kyla tik iš pasaulio tiek gam- 
tine, tiek visuomenine prasme (im Miteinandersein), tai žmo- 
gus, stengdamasis apsirūpinti, kaip tik ir prapuola pasauly- 
je. Užtat Kristus kviečia žmogų atgal - nuo apsirūpinimo į 
rūpestį: nesirūpinkite savo gyvybe ir savo kūnu, kadangi visi 
šie dalykai temdo ir net naikina tikrąjį rūpestį; visų šių da- 
lykų vaikosi pagonys, vadinasi, tasai heidegeriškasis man ar- 
ba bevardė, neasmeninė minia. Visi šie dalykai neprailgina 
žmogaus būvio „bent per vieną sprindį“ (MH 6,27). Visi jie 
lieka mūsų būvio paviršiuje, neįtaigaudami jo paties. Rūpes- 
tis, virtęs apsirūpinimu, sulėkština žmogų. Todėl Kristus ir 
nurodo, kuo gi iš tikro žmogus gali ir turi rūpintis, kad rū- 
pestis būtų ontologinė jo būvio sąranga ir jį „žiestų“: „Jūs 
pirmiausia ieškokite Dievo karalystės ir jo teisumo, o visa tai 
bus jums pridėta“ (Mt 6,33). Net ir maldoje privalome kreip- 
tis į dangiškąjį Tėvą prašydami: „Teateinie tavo karalystė“ 
(Lk 11,2). Dievo karalystė ir jos teisybė yra tikrasis žmogaus 
rūpesčio objektas. Ir tik šis objektas išlaiko rūpestį ontologi- 
niame lygyje. Rūpesčio kaip apsirūpinimo apraiškų negalia 
įtaigauti patį buvimą veda mus į anapus, o šisai anapus ir 
yra ontiškai nusakomas Dievo karalystės prasmeniu. 

Bet kaip tik čia ir susitinka žmogaus rūpestis su Dievo 
rūpesčiu. Juk Dievo karalystė yra ne kas kita, kaip Dievo rū- 
pesčio vykdymas ir galop jo įvykdymas. Žmogus privalo ja 
rūpintis, bet jis nepajėgia jos parūpinti, kadangi visos jo šiam 
tikslui naudojamos priemonės yra iš pasaulio, gi Dievo ka- 
ralystė yra kaip tik „ne iš šio pasaulio“ (Jn 18,36). Vis dėlto 
jos objektas yra tas pats, kaip ir žmogaus rūpesčio, būtent: 
pats žmogus. Krikščioniškoji religija nepažįsta ir nepripažįsta 


11 M. Heidegger, op. cit., p. 175. 

jokio kito siekinio Dievo veikloje, kaip tik žmogaus palaimą 
(beatitudo). Dievo karalystėje ši palaima įvyksta ir tuo būdu 
išvaduoja žmogų iš jo paskendimo pasaulyje. Betgi vaduo- 
tis iš šio paskendimo arba nuosmūkio yra kartu ir žmogaus 
rūpestis kaip ontologinis jo būvio apsprendimas. Yra didžiai 
būdinga, kad M. Heideggeris interpretuoja sąžinę kaip žmo- 
giškojo būvio šauksmą, kreipiamą į jį patį: „Sąžinėje žmo- 
gus šaukia patį save (p. 275)... Žmogiškasis būvis yra šaukė- 
jas ir šaukiamasis kartu... Sąžinė reiškiasi kaip rūpesčio 
šauksmas“; „jis kyla iš manęs, tačiau šaukia mane.“!* Tiesa, 
Heideggeris kratosi tokia sąžinės interpretacija, kuri jos bal- 
se girdėtų žmogui svetimą jėgą, net jei ši jėga būtų ir asme- 
ninis Dievas (plg. p. 275). Sąžinė esanti saviausias paties 
žmogaus dalykas. Įžvalga gili ir teisinga. Bet kadangi ji pra- 
žiūri žmogaus ir Dievo santykį kaip Tu ir Tu, tai Dievo bal- 
sas sąžinėje Heideggeriui ir atrodo esąs svetimos galybės bal- 
sas. Tačiau interpretuojant religiją kaip meilės santykį, mano 
būvio balsas sutampa su mano meilės Antrininko balsu, už- 
tat man jis niekad nėra svetimas. Priešingai, manuoju balsu 
šaukia mane mano meilės Tu. Jei tad sąžinė yra žmogaus rū- 
pesčio šauksmas, tai ji kartu yra ir Dievo rūpesčio šauksmas. 
Mano rūpestis, bylojąs sąžinėje, yra kartu ir Dievo rūpestis 
manimi, prabyląs tuo pačiu balsu. Meilės santykyje abu jo 
nariai rūpinasi, gyvendami vienas kitu, taip kad čia iš tikro 
esama tik vieno vienintelio rūpesčio, būtent rūpesčio žmogu- 
mi, ir vieno vienintelio šauksmo, kreipiamo į tą patį žmogų 
jo palaimos reikalu. Štai kodėl meilėje pasitikiu savo Antri- 
ninku, kadangi jis žino, ko man reikia (plg. Mt 6,32) - gal 
net geriau negu aš pats. 

Antrąja savo ištara Kristus nusako dieviškojo rūpesčio 
dialektiką: Dievo rūpestis atsidaužia į žmogaus rūpestį, ei- 
nantį priešinga linkme. Jeruzalė nepriima Dievo pastangos 
apglobti jos vaikus: „o tu nenorėjai!“ (Mt 23,37). Dievas liū- 
di ir net verkia (plg. Lk 19,21), kai žmogus atstumia jo rū- 


12 M. Heidegger, op. cit, p. 275-277. 

pestį ir lieka vienas savo namuose (plg. Mt 23,38). Lietuviš- 
kasis rūpintojėlis rodo Dievo liūdesį labai vaizdingai, taip 
kad seniau ši statulėlė ir vadinosi smūtkelis (sl. smutnyj - liūd- 
nas, nusiminęs, sumišęs). Tačiau Dievas savo rūpesčio nepri- 
meta: paties žmogaus noras yra sąlyga Dievo rūpesčiui įvykti. 
Dievo rūpestis tampa tikrovinis tik tada, kai atitinka žmo- 
gaus rūpestį kaip meilės antrininko atsivėrimą. Kur tokio at- 
sivėrimo nėra, kur žmogus lieka užsisklendęs, ten Dievo rū- 
pestis virsta Dievo liūdesiu. Būdamas Meilė, Dievas žmogaus 
neverčia, kadangi prievarta padarytų Dievą tik kitu Aš, ku- 
ris žvelgtų į žmogų ne kaip į savąjį Tu, o tik kaip į savo ga- 
lybės objektą, triuškindamas ji savo didybe bei jėga (plg. RF, 
I, 161-165). Dievo rūpestis yra egzistencinė jo meilės apraiš- 
ka, savaime išskirianti bet kokią prievartą. 

Dievo rūpesčio dialektika ir yra ta, kad šis rūpestis visa- 
dos esti sąlygojamas žmogaus noro ar nenoro pergyventi sa- 
ve kaip Dievo Tu. Kitaip tariant, Dievo rūpestis nėra atsieti- 
nis arba absoliutus, Jis niekad nėra vykdomas be atodairos į 
žmogų. Scholastinėje teologijoje žinoma sąvoka „absoliuti 
Dievo valia - voluntas Dei absoluta” yra ne religinė, o mate- 
rialinė sąvoka, kilusi iš atsajaus Dievo kaip Galybės apmąs- 
tymo. Tačiau religijos filosofija, apmąstydama Dievą tik ry- 
šium su žmogumi, savaime randa kenozę taip pat ir Dievo 
rūpestyje bei jo valioje, sąlygojamoje žmogaus laisvės. Šia 
prasme, pastebi N. Berdiajevas, „Dievas yra reikalingas žmo- 
gaus laisvės, reikalingas laisvo žmogaus atsigrįžimo Dievop. 
Pasaulio gyvenime nebūtų jokių tragedijų, jei Dievui nereiktų 
žmogaus laisvės ir jei gyvenimo prasmė nebūtų pagrįsta lais- 
ve.”! Dievo rūpestis, nepaisąs žmogaus laisvės, įrengtų, be 
abejo, pasaulį be kančios ir be tragikos, ir žmogus ne sykį 
net ilgisi, kad šitaip būtų: ne sykį jis net ryžtasi atsisakyti 
laisvės laimės dėlei. Tačiau, tęsia toliau savo mintį Berdiaje- 


13 N. Berdjajew, Das Problem der Antropodizee, sudėtiniame veikale 
„Oestliches Christentum. Dokumente“, München, 1925, t. II, p. 258-259; plg. 
N. Berdjajew, Existentielle Dialektik des Gėttlichen und Menschlichen, Mün- 
chen, 1951, p. 106, 107. 

vas, to nenori Dievas: „Dievas, ne žmogus, nesutinka atsisa- 
kyti žmogaus laisvės“ (p. 259). Nes Dievas trokšta ne besi- 
šypsančių marionečių, o laisvų savo meilės antrininkų, ku- 
rie į jo meilę atsakytų sava meile. Gi meilė remiasi bei reiš- 
kiasi laisve. Prievartinė meilė yra prieštaravimas, todėl 
Dievo-žmogaus santykyje neįmanoma. Dievas yra liūdintis 
Rūpintojėlis todėl, kad jo rūpestis yra nuolatos gresiamas ano 
Jeruzalės „o tu nenorėjai“. Krikščionybė yra liūdinčiojo, ken- 
čiančiojo ir mirštančiojo Dievo religija todėl, kad ji yra mei- 
lės religija. 


4. Dievo rūpesčio įsisąmoninimas 


Kaip tad pergyvena žmogus save kaip Dievo rūpestį? Kas 
yra šis Dievo rūpestis - tiek objektyviai savo verte, tiek sub- 
` jektyviai žmogaus sąmone? 

Visų pirma reikia pastebėti, kad samprata žmogaus kaip 
Dievo rūpesčio anaiptol nėra poetinis vaizdas (metafora), nei 
moralinė sąvoka. Ji yra egzistencinė kuriamojo ontologinio 
veiksmo ištara. Nes jei žmogus kaip Aš-būtybė yra tiesiogi- 
nis Dievo kūrinys (plg. RF, I, 188-191), kilęs iš Dievo mei- 
lės, tai rūpestis šiuo kūriniu yra konkreti ano meilės veiks- 
mo apraiška. Dievo rūpestis yra ne kas kita, kaip kūrimo dabar- 
ties regimybė žmogaus būvyje. Ne kartą esame sakę (plg. RF, 
l, 274-281), kad kūrimas yra ne praeinantis veiksmas, o nuo- 
latinė dabartis tiek Dievui, tiek žmogui: aš nesu sukurtas, aš 
esu kuriamas. Ontologiškai svarstant, ašen visados stoviu 
Dievo akivaizdoje, nes nuolatos imu iš jo savo būtį. Joks nei- 
giamas mano nusistatymas negali padaryti, kad nebūčiau 
Dievo: „mes priklausome jam - ipsius sumus“, kadangi „jis 
mus sukūrė — ipse fecit nos“ (Ps 100,3). Dievo rūpestis yra rū- 
pestis sava savastimi, jei kalbėsime kasdienos žodžiais. 

Kai ši samprata pasiekia žmogaus sąmonę ir kai žmogus 
suvokia bei pergyvena save kaip esantį Dievo (ipsius sum), tuo- 
met gema visiškai naujas mastas, kuriuo žmogų vertiname ob- 

jektyviai, ir naujas elgesys, kuriuo žmogus reiškiasi subjekty- 
viai. Juk jei žmogus yra Dievo savastis, tai savaime jis nėra 
niekieno kito savastis. Jis nėra niekam kitam palenktas, atiduo- 
tas, parduotas ar dovanotas; jis niekad nėra priemonė; jo tiks- 
las glūdi jame pačiame: žmogus yra savitikslis. Net ir Dievui 
jis nėra priemonė, kadangi jis buvoja su Dievu meilės santy- 
kyje, kuriame Tu - Tu yra vienas kitam antrininkai, tačiau nie- 
kad ne priemonės kokiam nors tikslui šalia jų meilės. Nes mei- 
lės negalima nei peržengti, nei kam nors panaudoti. Meilė yra 
tikslas savyje, kaip tikslas savyje yra ir tiesa, ir gėris, ir gro- 
žis. Dievas myli žmogų, kad mylėtų, vadinasi, be tikslo, ne- 
siekdamas savo meile nieko daugiau, tik meilės: „Simonai, Jo- 
no sūnau, ar myli mane?“ (Jn 21,17) - tai vienintelis Dievo 
klausimas žmogui kaip Aš-būtybei; klausimas vardinis, vadi- 
nasi, kreipiamas tiesiog į mane patį. 

Ir kaip tik čia glūdi objektyvi žmogaus vertė bei didybė. 
Žmogus yra Dievo savastis visų pirma todėl, kad yra sukur- 
tas iš nebūties, todėl nepriklauso absoliučiai niekam, o tik 
vienam Dievui: niekas neprikišo rankų, mane kuriant - nul- 
la interposita creatura, kaip tai yra nusakęs šv. Augustinas. Ta- 
čiau tai dar būtų nenuostabu, kadangi kiekvienas kūrinys yra 
jo kūrėjo savastis, nors ir ne tokia absoliučia prasme, kaip 
Dievo-Kūrėjo atveju. Nuostabu čia yra tai, kad žmogus kaip 
Dievo kūrinys yra sykiu ir Dievo meilės antrininkas, tai yra 
Dievo Tu, ir kad Dievas jam irgi yra jo Tu. O tai jau žymiai 
didingesnis dalykas, nei kūrimas apskritai. Nes būti meilės 
antrininkų galima tik buvojant toje pačioje plotmėje: Tu ir Tu 
privalo turėti bendrą plotmę, kitaip juodu prasilenks vienas 
su kitu. Dievo atžvilgiu tai pats nuostabiausias dalykas, ka- 
dangi Dievas yra transcendencija, vadinasi, paties žmogiškojo 
buvimo peržengimas. Kokiu tad būdu transcendencija galė- 
tų turėti bendrą plotmę su žmogumi, kad būtų šiojo Tu, tai 
reiškia meilės antrininku? Į tai esame atsakę kenozės sąvo- 
ka (plg. RF, I, 297-319), kuria aiškinome tiek paties kūrimo 
galimybę, tiek Dievo meilę žmogui. Negalint žmogui pakil- 
ti transcendentinėn plotmėn ir tapti Dievu, Dievas nusilei- 

džia imanentinėn plotmėn ir, pasak krikščioniškosios religi- 
jos, tampa tikru žmogumi, prisiimdamas jo prigimtį ir neš- 
damas istorinį jo likimą. Žmogaus rūpestis kaip ontologinis 
apsprendimas virsta Dievo rūpesčiu kaip vieninteliu jo už- 
daviniu santykyje su žmogumi: Dievas visas susitelkia aplin- 
kui žmogų. Prasmuo vištos, savo sparnais globiančios viščiu- 
kus, yra nuoroda į šį Dievo telkimąsi. „Ar esama gilesnės 
antropocentrikos, kaip ši kūrybinė Dievo meilė?“ - klausia 
J. B. Metzas, kalbėdamas apie Kristaus nurodymą, esą jis bu- 
vojąs mažiausiame mūsų brolyje (plg. Mt 25,40)“. Iš tikro 
Dievas yra pats didžiausias antropocentrikas, nes žmogaus 
meilė yra vienintelis pagrindas, kodėl jis prisiima žmogiškąją 
būseną ir tampa kenotiniu Dievu, vadinasi, Dievu-Rūpinto- 
jėliu mūsų būvio pakelėse. 

Prisiimdamas žmogiškąją būseną, Dievas tampa tikru 
žmogumi, nenustodamas betgi, kaip skelbia krikščioniškoji 
religija, būti ir tikru Dievu. Kenozė kaip Dievo nusižemini- 
mas anaiptol nesunaikina jo dieviškumo. Todėl religijoje 
kaip Dievo ir žmogaus santykyje žmogus myli savąjį Tu 
kaip tikrą Dievą ir Dievas myli žmogų taip pat kaip tikras 
Dievas. Meilės reikalaujama bendra plotmė čia darosi ne tik 
žmogiška, Dievui nusileidžiant į žmogaus būvį, bet ir dieviš- 
ka, žmogui susiliečiant su dieviškuoju būviu. Šalia kenozės 
kaip Dievo nusižeminimo vyksta šiame meilės santykyje ir 
žmogaus išaukštinimas Dievo galia. Nes besimylintieji tei- 
kia vienas kitam tai, kas kiekvienam yra sava: „gėrių suben- 
drinimas — communicatio bonorum” (šv. Tomas Akvinietis) 
yra meilės regimybė, be kurios meilė būtų netikra. Tikra 
meilė yra tik tada, kai aš save atiduodu Dievui ir kai Die- 
vas save atiduoda man. 

Šį Dievo atsidavimą žmogui meilės vyksme krikščioniš- 
kieji mąstytojai, visų pirma graikai (Bazilijus, Maksimas, Ki- 
rilas, Grigalius Nazianzietis, Palamas Kabasilas...), o vėliau 
jų įtakoje rusai (Bulgakovas, Berdiajevas, Elorenskis, Jevdo- 


M J. B. Metz, Armut im Geiste, München, 1962, p. 38, 

kimovas...) vadina žmogaus teoze (gr. theosis, lot. deificatio). 
Kaip kenozė yra Dievo nužengimas į žmogaus plotmę bei 
jo susižmoginimas, taip teozė yra žmogaus pakėlimas į Die- 
vo plotmę ir jo sudievinimas, nes meilės santykis vieną Tu 
priartina prie kito Tu ligi visiško susijungimo. Teozėje die- 
viškasis Tu įima žmogiškąjį Tu į savą gyvenimą, taip pat 
žmogus, atsivėręs Dievui, buvoja dieviškojo Tu būviu: „Aš 
gyvenu, tačiau nebe aš, o gyvena manyje Kristus“, kaip šį 
buvojimą nusako šv. Paulius (Gal 2,20). „Teozė, - pastebi P. 
Jevdokimovas, - gali būti apibrėžta kaip žmogiškosios bū- 
tybės sudvasinimas (pneumatisation) trejybinio Dievo veiki- 
mu. Tai aukščiausias laipsnis bendravimo tarp trejybinio 
Dievo ir žmogaus... Sudievintas žmogus įgyja per malonę 
tai, ką Dievas turi iš prigimties.“ Gi jei žmogus sudaro pa- 
saulio prasmę bei tikslą, tai „teozė apsprendžia ir kūrinio 
planą“; ji „yra įsikūnijimo tikslas, išganymo priemonė ir Die- 
vo karalystės siekinys (Hėlos); ji atskleidžia, kad „daiktai ne- 
turi atsietinio būvio, o gali būti aptarti tik kaip santykis su 
Dievu.” Be abejo, P. Jevdokimovas čia kalba teologiškai. 
Tačiau ši kalba atskleidžia giliausią ontologinį santykį su 
Dievu ir šio santykio pasekmes žmogui — taip lygiai, kaip 
kenozė nusako tą patį santykį ir jo pasekmes Dievui. 
Tačiau ir vėl: nei kenozė, nei teozė nėra kokios metafo- 
ros ar moralinės ištaros, o paties santykio tarp Dievo ir žmo- 
gaus apibūdinimas. Kaip kenozė priartina Dievą prie žmo- 
gaus, padarydama jį mūsų broliu, taip teozė pakelia žmo- 
gų prie Dievo, padarydama jį nelygstamos vertės bei 
reikšmės būtybe. Žmogus darosi neliečiamas, kadangi yra šven- 
tas (thetes) savo pagrindu. O šventas jis yra todėl, kad yra 
Dievo Tu, kuriame Dievas įkūnija savo meilę. Tai ontologi- 
nis šventumas, kurio nesunaikina joks paties žmogaus nu- 
sikaltimas. Kas tad niekina žmogų, niekina Dievo Tu ir tuo 


15 P. Eudokimov, De la nature et de la grūce dans la théologie de I Orient, 
sudėtiniame veikale „1054-1954. L/Eglice et les églises“, Chevetogne, 1955, 
t. II, p. 176, 177; plg. Archimandrite Cypriau, Homotheės et ses synonimes 
dans la litterature bysantine, op. cit, p. 15-28. 

pačiu niekina patį Dievą: „kaskart, kai taip nepadarėte vie- 
nam iš šitų mažiausiųjų, nė man nepadarėte“ (Mt 25,45). Ir 
atvirkščiai, kas gerbia žmogų, gerbia Dievo Tu, o tuo pačiu 
ir patį Dievą: „kiek kartų tai padarėte vienam iš šitų ma- 
žiausiųjų mano brolių, man padarėte“ (Mt 25,40). Čia slypi 
galimybė savame brolyje regėti Dievą ir, tarnaujant broliui, 
tarnauti Dievui, nes „Dievas, kalbant J. B. Metzo žodžiais, 
neturi kito veido, kaip tik mūsų brolio veidą.“ Krikščiony- 
bės pabrėžiama artimo meilė savo esmėje yra ne kas kita, 
kaip antropologinė - „į mus atgrįžta“ (J. B. Metz, t. p.) - Die- 
vo meilės pusė. Religijos filosofija, atskleisdama žmogų kaip 
Dievo rūpestį, tuo pačiu atskleidžia ir giliausią žmogaus ver- 
tės bei jo pagarbos pagrindą, ir iš jo savaime plaukiančias 
Žmogaus teises. 


16 J. B. Metz, op. cit., p. 38. 

KRISTAUS PRASMĖ 


1. Straipsnio pobūdis 


Kristaus gyvenime ir Jo moksle esama tiek pilnatvės ir 
tiek šviesos, kad jokia plunksna nepajėgia jos išreikšti ir jos 
paslapčių atskleisti. Net ir šv. Jonas, kuris giliausiai suprato 
Kristaus asmenybę, baigdamas savo Evangeliją, pastebi, kad 
„yra dar daug kitų dalykų, kuriuos Jėzus padarė“, ir kad 
„jeigu kiekvieną atskirai aprašytume, manau, visas pasaulis 
nesutalpintų knygų, kurias reikėtų parašyti“ (Jn 21, 25). Va- 
dinasi, Evangelijos taip pat yra tik nuotrupa, tik atšvaita tos die- 
važmogiškosios pilnatvės, kuri perėjo per mūsų žemę ir ku- 
ri ligi pat šių dienų nenustoja traukusi mūsų žvilgsnio. Nors 
ir nepajėgdami jos išsemti, nors kartais gal ir klaidingai ją 
suprasdami, vis dėlto mes nuolatos į ją gręžiamės, nuolatos 
prie jos grįžtame ir šį Didįjį Klausimą nuolatos sprendžia- 
me. Nuo Klemenso Aleksandriečio „Paidagogos“, kur jis 
vaizduoja Kristų kaip žmonijos Mokytoją ir Vadovą, ligi Gio- 
vanni Papini „Kristaus istorijos“ ir Francois Mauriaco „Jėzaus 
gyvenimo“, kur paklydusio ir pavargusio naujojo žmogaus 
dvasia ieško paguodos bei ramybės, eina nenutrūkstama ei- 
lė veikalų, studijų ir straipsnių, mėginančių pradengti Paslap- 
ties bent kraštelį, įspėti Mįslės bent dalį, suvokti Prasmės 
bent menką atlaužėlę. Ir eis šita eilė ligi pat istorijos galo, ir 
niekas negalės pasigirti išsakęs viską, nieko nebepalikdamas 
ateinantiesiems. Kristaus pasirodymas žemėje veda į dangiš- 
kojo Tėvo Valią, į dieviškąją laisvę, kur nyksta priežastys, są- 
ryšiai, akstinai. Kristaus atneštasis mokslas veda į dievišką- 
ją Būtį, į jos nuolatinį buvimą bei veikimą sukurtosiose bū- 

tybėse, į neaprėpiamą Kūrėjo ir kūrinio meilės ryšį ir baigiasi 
paslaptimi. Kristaus pilnutinė Asmenybė veda į Šv. Trejybės 
gyvenimo vidaus santykius, iš jų semia galutinį išaiškinimą 
ir sykiu nesugaunamai pradingsta žmogiškajam suvokimui. 
Niekas negali pasekti Kristaus ligi galo. Niekas negali žy- 
giuoti su Juo kartu nuo amžinojo Jo gimimo iš Tėvo ligi Jo 
grįžimo pas tą patį Tėvą. Štai dėl ko R. Guardini ir tvirtina, 
kad „kas imasi kalbėti apie Jėzaus Kristaus asmenybę ir gy- 
venimą, turi aiškiai žinoti, ko jis nori.“! 

Ko tad mes norime šiuo straipsniu? Ne ko kito, kaip at- 
sakymo į vieną mažutį klausimą: kas yra Kristus žmogui? Ne 
kas Jis yra pats savyje; ne kas Jis yra visoje kosmo sąrango- 
je; ne kas Jis yra ryšium su kitais dieviškaisiais asmenimis, 
bet kas Jis yra tau ir man, ir mums visiems, klaidžiojantiems 
painiais šios tikrovės keliais. Kas Jis yra per pasaulį keliau- 
jančiam žmogui, kuris „kaip vėlė, kaip vėlė nemarūnė“ (B. 
Brazdžionis) eina per visas erdves ir per visus laikus, ieško- 
damas ne turto, ne garbės, net ne laimės ir ramybės, bet - 
pats savęs. Ant graikų šventyklos sienos prieš pustrečio tūks- 
tančio metų jis buvo parašęs „Pažink pats save“. Šiuos žo- 
džius jis rašo ir šiandien. Jis rašo juos ant kiekvieno naujo 
sunkios savo istorijos lapo. Jis rašo juos ant kiekvieno jo kak- 
tos prakaitu pažymėto darbo, nes jis seniai, labai seniai jau 
pamiršo savo tikrąjį vardą. 

Kas tad yra Kristus šitam paties savęs beieškančiam žmo- 
gui? Apaštalai Jį vadino Mokytoju. Ir teisingai, nes jis skel- 
bė tiesų, kurių pasaulis ligi tol nebuvo girdėjęs. Tačiau ar 
Jis yra tik Mokytojas? Ar tau ir man, ir mums visiems yra 
reikšmingas tik Jo žodis, o ne Jis pats? Bažnyčia Jį vadina 
Išganytoju. Ir teisingai, nes Jis išvadavo pasaulį iš nuodėmės. 
Tačiau ar Jis yra tik išganytojas? Ar tau ir man, ir mums vi- 
siems yra reikšmingas tik Jo darbas, o ne Jis pats? Ar Kris- 
tus kaip tikras mūsų žemėje gyvenęs, kentėjęs ir miręs žmo- 
gus, kaip vienkartinė asmenybė pačiu savimi, savo būtybe 
jau nebeturi nieko mums pasakyti? - Štai klausimas, kurį 


1 Der Herr, Wūrzburg, 1937, p. XIII. 

mėginsime šiuo straipsniu atsakyti, stengdamiesi paieškoti 
paties Kristaus asmens - ne Jo mokslo ir ne Jo darbo - pra- 
smės. Savo metu Fr. Ebeneris yra pasakęs, kad „Kristaus 
klausimas - tik jis, o ne kas kita - yra europinės dvasios gy- 
venimo branduolys ir prasmė.“2 Posakis visiškai teisingas, 
bet per siauras. Kristaus klausimas yra branduolys ir prasmė ne 
Hk europinio, bet ir pasaulinio, ir asmeninio dvasios gyvenimo. 
Kiekvienas žmogus ieško atsakymo į savo paties klausimą. 
Kiekvienas žmogus stengiasi atspėti pats save. Tuo pačiu 
kiekvienas žmogus klausia Kristaus, nes žmogaus klausimas 
yra Kristaus klausimas, ir žmogaus kelias yra kelias į Kristų. 
Kristus yra žmogaus prasmė — štai ką norėsime šiuo straips- 
niu bent truputį praskleisti. 


2. Dvi Evangelijos 


Sėklų šventinimas Marijos gimimo dieną (8 rugsėjo) yra 
vienas iš įspūdingiausių mūsų krašto religinių papročių. Dvi 
eilės drūtų, augalotų, gražiai apsitaisiusių vyrų, suklaupu- 
sių išilgai bažnyčios; dvi eilės atvirų su rugiais ir kviečiais 
maišiukų, suguldytų abiem tako šonais; aplinkui siūbuojanti 
žmonių minia; smilkintuvo dūmai, blizgančia kapa kunigas, 
žengiąs tako viduriu ir švęstu vandeniu šlakstąs aukso grū- 
dus. Tai pirmoji rudens šventė, kai ant mūsų laukų pasiro- 
do voratinkliai ir naujai suartos dirvos baigia laukti pasku- 
tinės sėjos. Marijos gimimo dieną yra laiminami daigai nau- 
jai pjūčiai. Ryšys nuostabiai prasmingas ir simbolinis. 

Tačiau šios gražios šventės Evangelija, atrodo, nepaken- 
čiama. „Jėzaus Kristaus, sūnaus Dovydo, sūnaus Abraomo, 
kilmės knyga. Abraomui gimė Izaokas, Izaokui gimė Jokū- 
bas, Jokūbui gimė Judas ir jo broliai. Judui gimė Faras ir Zara 
iš Tamaros, Farui gimė Esromas, Esromui gimė Aramas. Ara- 
mui gimė Aminadabas, Aminadabui gimė Naasonas, Naa- 
sonui gimė Salmonas. Salmonui gimė Boozas iš Rahabos...“ 


2 „Der Brenner“, 1922 m. 7. Folge, p. 4. 

ir t. t. ligi galo, ligi Juozapo, vyro Marijos, „iš kurios gimė 
Jėzus, vadinamas Kristumi“ (Mt 1, 1-16). Svetimų, nesupran- 
tamų vardų eilė? Ne vienas turbūt klausdavome, kodėl visa 
tai kaip tik šią dieną? Argi nebuvo galima rasti prasminges- 
nės Šv. Rašto ištraukos? Ne vienam mums atrodo ši vardų 
litanija nuobodi ir neprasminga. 

Maždaug toks pat jausmas pagauna mus ir pirmąją Ka- 
lėdų dieną, klausant trečiųjų mišių (sumos) Evangelijos. Pui- 
kios mūsų krašto giesmės, avelių pilna prakartėlė su rimtai 
žygiuojančiais trimis karaliais ir juodukais jų tarnais, snie- 
gu apibarstytos eglutės, rogių varpeliai važiuojant į bažny- 
čią sudaro nuotaiką linksmą, net truputį vėjavaikišką, bet ra- 
mią ir nekaltą, kaip pats prakartėje gulįs Kūdikis ir ant Jo 
pasilenkusi Marija su Juozapu. Bet štai po įspūdingos su- 
mos kunigas įlipa į sakyklą ir pradeda: „Pradžioje buvo Žo- 
dis. Tas Žodis buvo pas Dievą, ir Žodis buvo Dievas. Jis pra- 
džioje buvo pas Dievą. Visa per jį atsirado, ir be jo neatsi- 
rado nieko, kas tik yra atsiradę. Jame buvo gyvybė, ir ta 
gyvybė buvo žmonių šviesa. Šviesa spindi tamsoje, o tam- 
sa jos neužgožė...“ ir t. t. ligi pat galo, ligi kol „Žodis tapo 
kūnu ir gyveno tarp mūsų“ (Jn 1, 1-14). Ir vėl mums kyla 
klausimas: kodėl šią linksmą dieną tokia nesuprantama 
Šventraščio vieta? Marijos gimimo šventės Evangelija mums 
atrodo neprasminga. Kalėdų pirmosios dienos Evangelija at- 
rodo paslaptinga, kažkokia mistiška, nesuvokiama savo gel- 
mėmis ir savo turiniu. Ji atskleidžia kažkokias svaiginančias 
aukštumas, į kurias mūsų protas įkopti nepajėgia. Jeigu Ma- 
rijos gimimo šventėje mes daromės nepatenkinti dėl Evan- 
gelijos neprasmingumo, tai pirmąją Kalėdų dieną mums ne- 
pasitenkinimas sukyla dėl Evangelijos nesuvokiamumo. 

Ir vis dėlto abiem atvejais mūsų gautas įspūdis yra tik pa- 
viršutiniškas. Tikrovėje ir anoji nuobodi svetimų vardų lita- 
nija, ir šitoji slėpininga Žodžio filosofija yra vienodai gilios 
prasmės ir vienodai ankštai siejasi su Kristaus asmeniu. Si- 
tas abi Šventraščio ištraukas Bažnyčia yra parinkusi ne pri- 
puolamai, bet sąmoningai, nes jos išreiškia dvejopą Kristaus 
kilmę ir tuo pačiu dvejopą jo prigimtį. Jos išreiškia Jį kaip 

žmogų ir kaip Dievą, virsdamos dviem skirtingais, tačiau es- 
mingai būtinais keliais į Kristaus prasmės suvokimą. 

Minėtą svetimų, mums iš sykio nereikšmingais atrodan- 
čių vardų eilę yra Naujajame Testamente surašę du evange- 
listai: Matas ir Lukas. Matas savo Evangeliją pradeda „Jėzaus 
Kristaus, sūnaus Dovydo, sūnaus Abraomo, kilmės knyga“ 
ir išskaičiuoja anuos minėtus vardus, pradėdamas Abraomu 
ir baigdamas Juozapu bei Marija. Iš viso šitas išskaičiavimas 
apima keturiasdešimt dvi Izraelio tautos kartas: 14 kartų nuo 
Abraomo ligi Dovydo, 14 kartų nuo Dovydo iki ištrėmimo į 
Babiloną ir 14 kartų nuo ištrėmimo iki Kristaus (Mt 1, 17). 
Tai yra Mato Evangelijos kelias, kuriuo jis mus veda į že- 
miškąją Kristaus kilmę. Lukas elgiasi priešingai. Jis Juozapu 
ne baigia, kaip Matas, bet pradeda pastebėdamas, kad Kris- 
tus „buvo laikomas sūnumi Juozapo, sūnaus Elio, sūnaus 
Matato, sūnaus Levio, sūnaus Melchio, sūnaus Janajo, sūnaus 
Juozapo, sūnaus Matatijo, sūnaus Amoso“ ir t. t. ligi pat 
Adomo, „kuris buvo Dievo“ (Lk 3, 23-38). Vėl nieko mums 
nesakančių vardų eilė, trunkanti gal tūkstančius metų. 

Ką jais nori abu evangelistai - Matas ir Lukas - pasakyti? 
Ne ką kitą, kaip tai, kad Kristus yra atkeliavęs į žemę ne iš 
kažkokios nežinios, ne nusileidęs iš dangaus, kaip kad mituo- 
se vaizduojami stabmeldžių dievai, bet gimęs iš istorinės, la- 
bai senos giminės; turįs savo senelius ir prosenelius; susijęs 
su jais kraujo ryšiais; esąs jų tikras, nors ir tolimas palikuo- 
nis. Anie iš sykio taip neprasmingai skambą vardai rodo tik- 
rą Kristaus kūno ir kraujo kilmę iš istorinės, šioje žemėje 
vargstančios ir kovojančios žmonijos. Jie mums sako, kad Kris- 
tus yra tikras žmogus: ne žmogaus šmėkla, kaip senovėje manė 
doketų erezija. Jis yra tikras žmogus dėl to, kad yra gimęs 
kaip ir mes; gimęs iš Moters ir tuo pačiu turįs tikrą žmogiš- 
kąją prigimtį. Anie vardai mums sako, kad Kristus yra istori- 
nis žmogus; ne vėlesnių amžių prasimanymas sužmoginant 
išganymo idėją, kaip tvirtino devynioliktojo šimtmečio pozi- 
tyvistai. Mato ir Luko svetimvardžiai yra švyturiai, kurie nu- 
šviečia žemiškąją istorinę Kristaus kilmę. Kristus yra mūsų 
brolis. Jis yra mūsų giminės, todėl mums savas, suprantąs mus 


43 


ir mūsų gyvenimą, galįs mums pagelbėti ir mus išvaduoti. Jis 
yra mūsų Išganytojas, mūsų ne tik tuo, kad atėjo mūsų atpirkti, 
bet ir tuo, kad iš mūsų yra kilęs. Mūsų Gelbėtojas yra gimęs iš 
mūsų pačių. Mes jam paruošėme kūną ir sielą. Mes jam davė- 
me tautą, giminę, motiną, globėją, kraštą, papročius ir kalbą. 
Jis nėra tasai graikiškasis deus ex machina, kuris pasirodo ta- 
da, kai tragedija pasidaro žmogiškai nebeišsprendžiama. Taip, 
mūsų puolimo tragedija irgi buvo neišsprendžiama. Mes pa- 
tys savomis jėgomis nebegalėjome išsipainioti iš nuodėmės, 
iš klaidos ir iš mirties. Reikėjo, kad ateitų Dievas, atleistų 
mums nuodėmę, parodytų tiesą ir nugalėtų mirtį. Ir šitas Die- 
vas atėjo. Tačiau Jis atėjo ne iš aukšto, ne iš šalies, bet gimė iš 
mūsų pačių, iš nenutrūkstamo mūsų kūninio ir dvasinio ry- 
šio ligi pat pirmojo žmogaus. Kristus-Gelbėtojas yra žmoni- 
jos narys kaip ir kiekvienas iš mūsų. 

Bet štai šv. Jonas, kaip matėme, savo Evangeliją jau pra- 
deda visiškai kitaip. „Pradžioje buvo Žodis. Tas Žodis buvo 
pas Dievą, ir Žodis buvo Dievas.“ Jis „buvo tikroji šviesa, 
kuri apšviečia kiekvieną žmogų, ir ji atėjo į šį pasaulį. Jis bu- 
vo pasaulyje, ir pasaulis per jį atsiradęs, bet pasaulis jo ne- 
pažino. <...> Tas žodis tapo kūnu ir gyveno tarp mūsų; mes 
regėjome jo šlovę - šlovę Tėvo viengimio Sūnaus, pilno ma- 
lonės ir tiesos“ (Jn 1,1; 9-10; 14). Matas ir Lukas mums at- 
skleidžia žmogiškosios Kristaus kilmės šaltinį, Jo sąjas su is- 
torine žmonija. Jonas mus veda aukštyn į dieviškąją Kristaus 
kilmę, į dieviškojo gyvenimo gelmes, iš kurių Kristus taip pat 
yra išėjęs ir apsireiškęs pasauliui. Iš Mato ir Luko mes pati- 
riame, kad Kristus buvo mūsų giminės atžala, Mergelės Ma- 
rijos sūnus, gimęs skurdžiame Betliejaus tvartelyje, viešpa- 
taujant Palestinoje karaliui Erodui. Iš Jono mes sužinome, 
kad tasai pats ėdžiose gulįs Kūdikis yra Amžinasis Žodis, 
viršum visų laikų ir erdvių esąs pas Dievą; kad per Jį su- 
kurta visa; kad Jis yra žmonių šviesa; kad Jis visados buvo 
pasaulyje, tik pasaulis jo nepažino; kad galop šitas Žodis įsi- 
kūnijo ir apsigyveno tarp mūsų ne tik kaip kiekvieno daik- 
to pirmavaizdis ir pagrindas, bet ir kaip žmogus, kaip mū- 
sų brolis. Šalia tikros ir istorinės Kristaus žmogystės šv. Jo- 

no Evangelijoje skleidžiasi prieš mūsų akis nesuvokiama ir 
neaprėpiama to paties Kristaus Dievystė. Šalia ryšių, kurie 
Kristų sieja su žmonių gimine ligi pat Adomo, kyla to pa- 
ties Kristaus esminis ryšys su dieviškąją absoliutine Būtimi. 
Kristus yra žmogaus sūnus, tikrąja ir tiesiogine šio žodžio 
prasme. Bet sykiu Jis yra ir Dievo Sūnus - taip pat tikrąja ir 
tiesiogine prasme. Kristaus neišsemia nei tik vienas žmogiš- 
kumas, nei tik vienas dieviškumas. Jis yra tikras žmogus. Bet 
Jis yra ir tikras Dievas. Kristus yra Dievažmogis - štai pava- 
dinimas, kuris geriausiai Jam tinka Jo kilmės ir Jo prigim- 
ties atžvilgiu. Jono tad evangelija tik papildo Mato ir Luko 
Evangeliją, ir anoji nuobodi svetimų vardų litanija randa gi- 
liausią savo atbaigą slėpiningoje Žodžio filosofijoje. 

Kokios tad prasmės turi šita dvilypė Kristaus kilmė ir 
dvejopa Jo prigimtis? Koks yra mūsų — tavo ir mano - ry- 
šys su šituo Dievažmogiu; su šituo Dievu, tapusiu žmogu- 
mi, arba, jeigu norite, su šituo Žmogumi, tapusiu Dievu? Ko- 
kios reikšmės turi mums žmogiškumo susijungimas su die- 
viškumu viename Kristaus asmenyje? Norėdami atsakyti į 
šitą klausimą, pamėginkime atskleisti vieną iš pačių pagrin- 
dinių žmogaus troškimų, kuris iškilo pačioje žmonijos gyve- 
nimo pradžioje ir nenustojo jos lydėjęs visą sunkų jos kelią, 
būtent: Žmogaus norą peržengti patį save. 


3. Žmogaus noras sudievėti 


Visų amžių ir visų tautų žmogus buvo nepatenkintas sa- 
vimi tokiu, kokiu jis yra. Jo paties tikrovė kartais jam buvo 
sunki, kartais gėdinga, kartais net šlykšti. Tačiau kiekvienu 
atveju ji buvo jam tai, su kuo jis negalėjo susitaikinti ir ką 
jis stengėsi peržengti. Kai Nietzsche's Zaratustra iš kalnų nu- 
sileido į slėnį paskelbti čia gyvenantiems žmonėms savo iš- 
minties, pirmas jo pamokslas buvo žmogiškosios tikrovės kri- 
tika. „Žmogus turi būti pergalėtas, - kalbėjo Zaratustra rin- 
koje žmonių miniai, - ką jūs padarėte jam pergalėti? Visos 
būtybės sukūrė kažką už save aukštesnį. O jūs ar norite bū- 

ti šios didžios srovės atoslūgiu ir mieliau grįžti prie gyvu- 
lio, negu pergalėti žmogų? Kas yra beždžionė žmogui? Pa- 
juoka arba skausminga gėda. Taip ir žmogus turi būti ant- 
žmogiui: pajuoka arba skausminga gėda.“ Kitoje vietoje Za- 
ratustra dar aiškiau pabrėžia žmogiškosios tikrovės praėjimą. 
„Žmogus, - sako jis, ~ yra virvė, ištempta tarp gyvulio ir ant- 
žmogio, virvė viršum bedugnės... Žmoguje didinga yra tik 
tai, kad jis yra tiltas, bet ne tikslas. Žmoguje yra mylėtina 
tik tai, kad jis yra perėjimas ir žlugimas.“ Todėl Zaratustra 
sakosi mylįs tuos, kurie „nemoka gyventi“, kurie „save pa- 
aukoja žemei, kad žemė kada nors virstų antžmogio žeme.“ 
Tokie žmonės, Nietzsche's pažiūra, esą „ilgesio rodyklės į an- 
trą krantą.“ 

Tačiau gal tai yra tik moderninio žmogaus pergyvenimas? 
Gal šis civilizacija persisotinęs didmiesčių sūnus, išragavęs 
visus gyvenimo malonumus, pasijuto lyg girtuoklis rytojaus 
dieną? Gal dėl to kaltas yra ne pats žmogiškasis buvimas, 
bet tik mūsų kultūros linkmė? Gal paprastas, arti gamtos gy- 
venąs žmogus yra patenkintas savo tikrove ir apie jos per- 
žengimą nesvajoja? Grįžkime tad nuo Nietzsche's truputį at- 
gal. Prieš pusketvirto tūkstančio metų Izraelio patriarchų lai- 
kais Uco šalyje prie Arabijos dykumų gyveno žmogus, vardu 
Jobas. Tai buvo vienas iš tų daugybės klajoklių, kurie su sa- 
vo bandomis kilnojosi iš vietos į vietą, ieškodami joms ge- 
resnių ganyklų. Jobas turėjo septynis tūkstančius avių ir tūks- 
tantį kupranugarių, penkis šimtus jungų jaučių, septynis sū- 
nus ir tris dukteris (Job 1, 2-3). Jis buvo, kaip Šventraštis 
sako, be priekaištų doras, dievobaimingas ir besišalinantis 
pikta“ (1, 1). Ir štai šitas žmogus, netekęs turto, šeimos ir 
sveikatos, šitaip savo skunde apibūdino žmogiškąją tikrovę. 
„Žmogus, gimęs iš moters, gyvena trumpai, bet turi daug 
vargo, pražysta kaip gėlė ir nuvysta, praskuba tarsi šešėlis 
ir nesustoja“ (14, 1-2). „Juk medis turi vilties: nukirstas jis 
vėl ataugs ir atžalų jam netrūks. Nors jo šaknys žemėje pa- 
sensta, ir jo kelmas trūnija dulkėse, vandens kvapo palies- 
tas jis atžels ir išskleis šakas kaip sodinukas. Bet kai žmo- 
gus miršta, jis tampa bejėgis; kai mirtingasis atsikvepia pas- 

kutinį kartą, kur jis tada? Kaip vanduo išgaruoja iš ežero, 
kaip upė nusenka ir išdžiūsta, taip žmogus atgula ir daugiau 
nebesikelia“ (14, 7-12). Kitoje vietoje Jobas sako, kad „žmo- 
gaus gyvenimas žemėje“ yra „sunki tarnyba“, žmogaus die- 
nos yra „kaip samdinio dienos“ (7, 1), kuris ilgesingai lau- 
kia saulės laidos, kad galėtų pasilsėti. Čia neminimi žodžiai, 
kuriais Jobas vadina save atmata ir žmonių patyčia, skųsda- 
masis neturįs ramybės dieną ir naktį. 

Čia imama tik tai, kas turi bendresnės žmogiškosios pra- 
smės. Todėl nors Jobas buvo toli nuo civilizacijos, nors jis 
buvo labai doras ir teisingas, vis dėlto ir jam žmogiškoji tik- 
rovė neleido su ja susitaikyti, neleido jos akivaizdoje nurim- 
ti. Net ir tada, kai jo dienos buvo laimingos, jis keldavosi 
anksti rytą, aukodavo Dievui už savo vaikus, sakydamas: 
„Galbūt mano vaikai nusidėjo ir piktžodžiavo Dievui savo 
širdyje“ (1, 5). 

Katalikų Bažnyčia savo maldose už mirusius mielai kar- 
toja Jobo žodžius, nes konkrečios mirties akivaizdoje žmo- 
giškosios tikrovės praeinamumas, reikalas ją nuolatos per- 
žengti pasidaro labai aiškus. Bažnyčia sykiu su Jobu liūdi dėl 
šitos tikrovės. Ji skundžiasi dėl jos. Ji su ja nesusitaiko ir jo- 
je neišsitenka. Juodi liturginiai drabužiai čia yra gedulas ne 
tik dėl atskiro asmens, bet ir dėl viso žmogiškojo buvimo. 
Jeigu Nietzsche'i žmogiškoji tikrovė žadina gėdos ir panie- 
kos jausmą, tai Jobui ir krikščionybei ji kelia liūdesio, gai- 
lesčio pergyvenimą. Tačiau nepaisant šio skirtumo, visiems 
yra vienas ir tas pat dalykas: nepasitenkinimas sava tikro- 
ve, noras ją peržengti ir palikti. 

Ką žmogus nori šituo nepasitenkinimu pasakyti? Ko jis 
siekia mėgindamas savo tikrovę peržengti? Ką jis tikisi ana- 
pus pats savęs rasti? Norėdami atsakyti į šituos klausimus, 
eikime dar toliau negu Jobas, pasiekime pačią žmonijos gy- 
venimo pradžią ir paklauskime pirmuosius žmones. Juk ir 
jie buvo nepatenkinti savo tikrove, nors gyveno rojuje. Juk 
ir jie ieškojo priemonių šitai tikrovei pergalėti. Argi jų puo- 
limas nebuvo susietas su šituo pirmykščiu jų nepasitenkini- 
mu? Kai gundytojas paklausė pirmąją moterį, kodėl ji neval- 

ganti vaisiaus medžio, augančio rojaus viduryje, ji pasiteisi- 
no, esą Dievas neleidžiąs valgyti, kad kartais nenumirtų. Ta- 
da gundytojas atspėjo pagrindinį ir esminį žmogaus norą ir 
atsiliepė: „Dievas gerai žino, kad atsivers jums akys, kai tik 
jo užvalgysite, ir būsite kaip Dievas, žinantis, kas gera ir kas 
pikta“ (Pr 3, 5). Vadinasi, vaisiaus valgymas, gundytojo žo- 
džiais, patrauks paskui save ne mirtį, bet dieviškumą. Žmo- 
gus bus kaip dievas. Savo žvilgiu jis perskverbs būtį ligi jos 
gelmių: ligi gero ir pikto. Ir šita vilionė sugundė žmones. Ir 
sugundė juos todėl, kad ji glūdėjo pačioje jų prigimtyje. Die- 
viškumo ilgesį jie nešiojosi savo širdyje. Jis buvo jų troški- 
mas. Ir ne todėl pirmieji žmonės nusikalto, kad jie norėjo tapti 
dievais, bet todėl, kad pasirinko paties Dievo uždraustą, va- 
dinasi, netikrą, apgaulingą kelią bei būdą. Adomo nuodėmė 
yra ne dieviškumo kaip tikslo siekimas, bet tik nevykusių 
priemonių pasirinkimas. 

Dievas žmogų sukūrė pagal savo paveikslą ir panašumą. 
Kasdieniniais žodžiais tariant, Dievas buvo žmogaus modelis. 
Jis jį padarė pagal save. Todėl žmogus yra panašus į Dievą. Ir 
juo yra panašesnis, juo jis yra žmogiškesnis. Kaip dailininkas, 
tapydamas paveikslą, savo modelį perkelia į kūrinį ir juo la- 
biau perkelia, juo šitas kūrinys darosi vertingesnis, taip lygiai 
ir žmogus juo labiau su dieviškuoju savo Modeliu sutampa, 
juo labiau apreiškia savo esmę. Nuosekliai žmogaus dievišku- 
mas anaiptol nėra jam nei pripuolamas, nei nereikalingas da- 
lykas. Priešingai, dieviškumas žmogui yra jo žmogiškumo pagrin- 
das ir būtina sąlyga. Pilnutinį ir tikrą savo žmogiškumą jis gali 
išskleisti tik dieviškumo šviesoje ir šilumoje. Žmogus turi būti 
dieviškas, kad būtų tikrai žmogiškas. Tolti nuo Dievo žmogui reiš- 
kia artėti prie gyvulio, nes su gyvuliu žmogus taip pat turi ne- 
atskiriamų ryšių per savo kūną. Štai dėl ko pirmieji žmonės 
buvo žalčio suvilioti, nes jis pasiūlė jiems dieviškumą. Štai ko- 
dėl visų laikų žmonės yra nepatenkinti savo tikrove, nes ji yra 
nedieviška. Dieviškumas yra žmogaus pagrindinis ir nepakei- 
čiamas siekimas. Noras peržengti savo tikrovę esmėje yra noras su- 
dievėti. Ir mums kitokios išeities nebelieka: arba pakilti ligi die- 
viškumo, arba nusmukti ligi gyvuliškumo, nes dabartinė mū- 

sų tikrovė iš tikro yra tik perėjimas, tik tiltas, tik rodyklė į an- 
trą upės krantą. 

Koks tačiau kelias mus veda į šitą tikslą? Kokiomis prie- 
monėmis mes galime sėkmingai save palikti ir patekti į die- 
viškumo sritis, nebijodami, kad dieviškoji saulė sutirpins mū- 
sų vaško sparnus ir kad mes, kaip tasai legendinis Ikaras, 
nukrisime atgal į mūsų buvimo gelmes? - Toks kelias yra 
vienas vienintelis, būtent: KRISTUS. 


4. Zmogaus sudievinimas Kristuje 


Savo istorijoje žmogus yra bandęs eiti ir kitokiais keliais, 
kurių yra du pagrindiniai: pažinimo ir kūrybos. Abu jie yra 
buvę tragiški. Abu jie nuvedė žmogų tolyn nuo Dievo. Ta- 
čiau abu juos žmogus mėgino ir tebemėgina. 

Pirmieji žmonės rojuje norėjo tapti dievais eidami pažini- 
mo keliu. Gundytojas jiems pasiūlė pažinimo medžio vaisių, 
kurio jie ėmė ir valgė. Tai buvo kelias į išviršinį pasaulį. Pa- 
žinimo medis juk yra simbolis daikto, kuris yra šalia žmo- 
gaus. Pažinimas paliečia plačiausiai ne ką kitą, kaip aplinką, 
kurioje žmogus gyvena ir kurią jis stengiasi savo protu per- 
skverbti. Tiesa, žmogus mėgina įsibrauti ir į savo vidų. Ta- 
čiau čia jo pastangos yra žymiai menkesnės, palyginus jas 
su išviršinio pasaulio pažinimu. Žmonijos istorijoje protas įsi- 
skverbė į pačias pasaulio gelmes. Tuo tarpu dvasia liko to- 
kia pat tamsi, kaip ir anksčiau. Todėl visai teisingai galima 
teigti, kad pirmaeilis ir plačiausias, vaisingiausias ir prieina- 
miausias pažinimo laukas yra žmogų apsupanti gamta. Į ją 
tad ir kreipiasi visi tie, kurie į dieviškumą žygiuoja pažini- 
mo keliu. 

Tačiau gamtos bei pasaulio pažinimas yra sykiu ir jo ap- 
valdymas. Juo giliau mes leidžiamės į pasaulį, juo daugiau 
atspėjame jo paslapčių, juo labiau pasaulis mums paklūsta 
ir juo tvirčiau mes jį suimame į savo rankas. Pažinimo keliu 
eidamas, žmogus pasaulį ištiria ne tik teoriškai, bet jį apval- 
do ir praktiškai. Jis padaro klusnias gamtos jėgas, privers- 

damas jas veikti taip, kaip jis nori. Todėl pažinimas atpalai- 
duoja žmogaus galybę ir pasaulio akivaizdoje iš tikro jį pa- 
daro savotišku dievu. Gamta nusilenkia savo valdovui ir jo 
valiai atiduoda savo galybę. Todėl nenuostabu, kad pažini- 
mo kelias, prasidėjęs rojuje, eina per visą žmonijos ligšiolinį 
gyvenimą. Pirmykštė žalčio vilionė nenustoja švietusi istori- 
joje žygiuojančiam žmogui. Net atrodo, kad juo toliau, juo 
labiau žmogus tiki gundytojo žodžiams. Ir kai šiomis dieno- 
mis buvo atspėta medžiagos paslaptis ir tuo pačiu sugebėta 
apvaldyti pačią jos prigimtį, ne vienas ugdo drąsią viltį, ar 
tik jis nestovi jau prie pat dievų karalystės vartų. 

Vis dėlto nors pažinimo kelias veda žmogų į gamtinio pa- 
saulio paslaptis, nors jis ištiesia šį pasaulį po žmogaus kojo- 
mis, kaip jo veikimo lauką, jį ištinka ta pati tragedija, kuri iš- 
tiko ir šio kelio pirmatakus rojuje. Paklausiusi gundytojo, mo- 
teris „skynėsi jo vaisių ir valgė, davė ir savo vyrui, buvusiam 
to esą nuogi“ (Pr 3, 6-7). Išgirdę Viešpaties balsą, jie pabėgo 
ir pasislėpė tarp medžių. O kai Dievas pašaukė Adomą, šis 
atsakė: „Išgirdau tave vaikščiojantį sode ir nusigandau, nes 
buvau nuogas“ (3, 10). Tada Viešpats jį paklausė: „Kas gi tau 
pasakė, kad tu nuogas?“ (3, 11). Nuogumo jausmu ir išgąsčiu 
Viešpaties akivaizdoje pasibaigė pirmųjų žmonių pažinimas. Tas pat 
pasikartoja ir visą pažinimo kelią. Tiesa, žmonės ištiria gam- 
tą, ir ją apvaldo. Tačiau jos akivaizdoje jie tik dar ryškiau pa- 
stebi neperkeistą savo tikrovę. Jie pasijunta tarsi nuogi, tarsi 
apiplėšti visų savo mokslinių ir techninių laimėjimų akyse. 
Neperkeistas žmogus - kenčiąs, klystąs ir mirštąs žmogus — 
atsistojęs priešais jam klusnią gamtą, iš tikro yra nuogas. Ir 
šitoje vietoje jis kaip tik išsigąsta jo dvasioje prabylančio Vieš- 
paties. Juk Jo jis siekė savo pažinimu. Juk Jo jis ieškojo savo 
tyrinėjimuose ir bandymuose. Tačiau jis ne tik Jo nepasiekė, 
ne tik Jo pasaulyje nerado, bet dar nutolo nuo Jo, įsipainiojo 
į gamtos dalykus, paklydo juose ir pasijuto nieko neturįs. Jis 
pasijuto nuogas ne tik gamtos, bet ir Dievo akyse. Todėl pra- 
bilęs Viešpats jam darosi baisus, ir jis mėgina slėptis už gam- 
tinių daiktų, kad neišeitų aikštėn jo kelio klaida, kad jo gėda 

nebūtų atidengta. Pažinimo kelias yra apgaulingas. Dieviš- 
kumo žmogui jis neduoda. Jis tik nuveda žmogų į pasaulį, jį 
apnuogina ir palieka vieną, bijantį pažvelgti į savo siekto ir 
ieškoto Dievo veidą. 

Todėl ne vienas renkasi antrąjį, būtent kūrybos kelią ir juo 
mėgina eiti dieviškumo linkui. Žmonijos istorijoje šitas kelias 
prasidėjo Babelio bokšto statyba. Prieš išsiskirstydami po vi- 
są žemę, Adomo ainiai nutarė pastatyti miestą ir bokštą, ku- 
rio viršūnė siektų dangų ir įamžintų jų vardą (Pr 11, 4). Tai 
turėjo būti jau ne šalia žmogaus esąs daiktas, bet iš pačios jo 
dvasios kilęs kūrinys. Rojaus žmonės mėgino tapti dievais, val- 
gydami nuo pažinimo medžio, vadinasi, atsikreipdami į gam- 
tą, nes ir medis, ir jo vaisius, ir pats valgymas yra iš esmės 
gamtiniai dalykai. Žemės žmonės mėgino pasiekti dangų sa- 
vo pačių dvasia. Bokštas turėjo būti jų dvasinės galybės išraiš- 
ka, ženklas ir sykiu priemonė. Žmogus čia panorėjo savo pa- 
ties kūriniu nusitiesti laiptus ir jais įkopti į dievų karalystę. 

Iš tikro kūryba dar labiau atskleidžia žmogaus galią ir jo 
dieviškąją kilmę, negu pažinimas. Pažinimas eina daugiau, 
kaip sakėme, į išviršinį pasaulį. Kūryba tuo tarpu daugiau 
atpalaiduoja išvidines žmogaus dvasios sritis. Iš savo kūri- 
nių žmogus prabyla pačiomis savo gelmėmis. Pažinimas 
daugiau atskleidžia, kas pasaulyje jau yra. Kūryba tuo tar- 
pu duoda naujų dalykų, kurių ligi tol nebuvo. Savo veika- 
lais, ypač filosofijos ir meno, žmogus kuria naujus pasaulius, 
dažniausiai kitokius, negu šis regimasis, Dievo sukurtas pa- 
saulis. Todėl jeigu pažinime žmogus tik atseka tai, ką Die- 
vas yra padaręs, tai kūryboje jis atsistoja prieš Dievą kaip kūrė- 
jas prieš Kūrėją. Čia jis pasijaučia esąs Dievui lygus. Adomas 
Mickevičius „Vėlinių“ didžiojoje Konrado improvizacijoje lei- 
džia Konradui atsistoti priešais Dievą ir pareikšti: 

Dievo, gamtos verta yra ta giesmė. 
Didi tai giesmė kūrimo. 

Giesmė ta — jėga ir šaunybė. 

Giesmė ta yra nemarybė. 

Juntu nemarybę, nemarybę kuriu. 

Ką gi didesnio įstengei sukurt, Dieve? 

Konradas, kaip ir kiekvienas genialus kūrėjas, apreiškia 
savo dvasią nemirtingais kūriniais. Tačiau nieko didesnio už 
nemirtingą būtį nė Dievas nėra sukūręs. Kūryba yra pagrin- 
das žmogui lygintis su Dievu, nes ji iškelia žmogų aukščiau 
už visus pasaulio padarus. Babelio bokštas, kurio viršūnė tu- 
rėjusi siekti dangų, yra tik simbolis šitos kūrybinės galios, 
kurios vedamas žmogus kopia aukštyn, palikdamas savo ne- 
perkeistą tikrovę. 

Tačiau mes žinome, kaip pasibaigė ir šitas antrasis kelias. 
Rojaus žmonės, eidami pažinimo keliu, pasijuto esą nuogi ir 
išsigando Viešpaties akivaizdoje. Žemės žmonės, eidami kū- 
rybos keliu, pradėjo nesusikalbėti tarp savęs ir tuo būdu ne- 
begalėjo savo sumanymo užbaigti. Šventraštis pasakoja, kaip 
Adomo ainiai, prieš pradėdami statyti bokštą, buvo vienos 
kalbos ir tuo pačiu vienos minties. Tačiau paskui jų kalba 
pasidarė skirtinga. Jie pradėjo nebesutarti tarp savęs ir bu- 
vo priversti pasklisti pasaulyje, palikę bokštą nebaigtą. Tra- 
gedija nepaprastai gili ir neišvengiama. Kas savo dieviškumui 
pasirenka kūrybos kelią, tas būtinai turi nutraukti ryšius su ben- 
druomene ir pasilikti vienišas. Minėtasis Mickevičiaus Konra- 
das, pradėdamas savo improvizaciją, pastebi: 


Vienatvė! Kam man žmonės! Lyg jiems aš dainuoju... 
Vienas tedainuoju... girdžiu tik savo dainas. 


Kiekvienas kūrėjas tedainuoja tik sau. Kūryba juk yra gi- 
liausios asmeninės dvasios apreiškimas ir vykdymas. Kūry- 
ba kyla ne iš to, ką žmogus yra pasisavinęs iš kitų, bet iš to, 
ką jis turi originalaus, savo; kas yra susiję su jo nepaseka- 
momis asmens gelmėmis. Todėl eiti kūrybos keliu reiškia eiti 
nuolatinio savęs teigimo ir pabrėžimo keliu. Kitaip sakant, 
eiti nuolatinio nuo bendruomenės tolimo keliu. Bendruome- 
ninė kūryba iš esmės negalima. Todėl juo kūrėjas yra genia- 
lesnis, juo kūryba yra asmeniškesnė ir juo jis labiau ja nuo 
bendruomenės nutolsta. Babelio bokšto statytojai pradėjo 
bendromis jėgomis. Tačiau kūrybinis individualizmas tuojau 
juos suskaldė. Jie pasijuto galį kalbėti kiekvienas iš savęs, galį 
sakyti kiekvienas savą asmeninį žodį. Tačiau šitas žodis pa- 

sidarė nebesuprantamas kitam, nes jis buvo ne tik ne iš kito 
dvasios kilęs, bet dažnai šitą kito dvasią net neigiąs. Sutar- 
tinis darbas pasidarė nebeįmanomas. Tačiau kadangi kiek- 
viena didesnė kūryba reikalauja ir bendruomenės pagalbos, 
todėl bendruomenės paneigimas yra sykiu ir kūrybos panei- 
gimas. Kūrybinis savęs teigimas, savo Aš pabrėžimas ir iš- 
kėlimas nutolina kuriantįjį žmogų ne tik nuo bendruomenės, 
bet sykiu ir nuo kūrybos. Čia kaip tik ir glūdi Babelio bokš- 
to tragedija. Čia sykiu glūdi ir tragedija viso kūrybos kelio. 
Pažinimas žmogų apnuogina ryšium su jo apvaldyta gam- 
ta. Kūryba žmogų padaro nepajėgų ryšium su jo palikta ir 
paniekinta bendruomene. Pažinimo keliu eidamas, žmogus 
įsivelia į gamtinį pasaulį ir esti apiplėšiamas savo dvasioje. 
Kūrybos keliu eidamas, žmogus pasineria į savo vienišos 
dvasios gelmes ir esti atitraukiamas nuo buvimo drauge, ku- 
ris yra pagrindinė žmogiškosios egzistencijos sąlyga. Abiem 
tačiau atvejais dieviškumas pasilieka tik tolima svajonė, tik 
nepasiektas idealas, tik sudužusi viltis. Abiem atvejais žmo- 
gus pasijunta pasilikęs toks pat kaip ir anksčiau. 

Ar tai reiškia, kad šita viltis yra tik apgaulė? Ar tapti die- 
višku yra tik puikus, bet netikras žmogaus noras? Anaiptol! 
Žmogaus dieviškumas yra ne tik esminis žmogaus troškimas, bet ir 
pagrindinis krikščionybės teigimas. Krikščionybė yra išganymo 
religija ne ta prasme, kad ji mus išvaduoja iš kasdieninių klai- 
dų ir nuodėmių, kad ji mus išgelbsti iš visuomeninių painia- 
vų ir sąmyšių, bet ta prasme, kad ji mus išlaisvina iš mūsų 
pačių tikrovės. Kristaus Atpirkimas buvo ne paprastas teisi- 
nis nuodėmės atleidimas, jos dovanojimas, bet pačios žmo- 
gaus esmės pakėlimas į naują buvimą, „naujasis sukūrimas“, 
kaip sako šv. Paulius. Atpirktas žmogus yra naujas žmogus. Tai 
žmogus, kuris yra peržengęs patį save ir įėjęs į tikrąjį savęs 
sudievinimo kelią. Ar jis juo eis ir kaip ilgai bei stropiai eis, 
priklausys nuo jo paties. Tačiau Kristus šitą kelią jam yra ati- 
daręs. Jo pabaigoje, pasak Bažnyčios teigimo, stovi galutinis 
ir tobulas susijungimas su Dievu, regėjimas Jo veidas į veidą, 
žvelgimas į pačią Jo esmę ir prisiėmimas viso dieviškojo tu- 
rinio. Šį baigiamąjį tarpsnį pasiekę žmonės bus labiau pana- 

šūs į dievus negu į žmones: potius dii quam homines videantur. 
Tai pačios Bažnyčios žodžiai, išreikšti Romos katekizme, iš- 
leistame Tridento susirinkimo nutarimu. 

Tačiau šitas krikščionybės rodomas kelias yra ne pažini- 
mo, ne kūrybos, bet buvimo Kristuje kelias. Žmogus gali tap- 
ti dievu ne skverbdamasis savo protu į pasaulio daiktus; ne 
statydamas šalia savęs savo dvasios kūrinius, bet įsijungda- 
mas į Kristaus buvimą ir tuo pačiu dalyvaudamas Kristaus 
dieviškume. Juk Kristus, kaip jau buvo sakyta, yra ir žmo- 
gus, ir Dievas. Žmogiškoji Jo prigimtis yra sutapusi su die- 
viškąja. Kristus yra žmogus, peržengęs žmogiškąją tikrovę 
ir pakilęs ligi dieviškumo. Jis yra perskverbtas dieviškąją jė- 
ga ir malone, dieviškąja tiesa ir dieviškuoju gėriu. Jis yra Hik- 
ras žmogus, istorinis žmogus, gyvenęs žemėje tam tikru me- 
tu ir tam tikroje vietoje. Jo sudievėjimas todėl yra ne iliuzi- 
ja, ne apgaulė, bet įvykusi viltis ir išsipildęs troškimas. 
Amžinasis Žodis įsikūnijo ir apsigyveno tarp mūsų. Jis tad 
ir gali būti pagrindas mums sudievėti. Jeigu Kristaus nebū- 
tų buvę, mūsiškis dieviškumo noras iš tikro būtų pasilikęs 
tik sapnas, tik vaikiškas rankų tiesimas į mums neprieina- 
mą saulę. Tačiau Kristus yra. Jis yra tikrai. Todėl ir mūsų die- 
viškumas darosi pagrįstas, nes Kristuje jis yra įvykdytas ir 
išbaigtas ligi pat mirties nugalėjimo, lig kūno perkeitimo ir 
ligi visiško ir tobulo susijungimo su dieviškąja Būtimi. Kris- 
tus stovi priešais mus kaip dieviškasis ir todėl pilnutinis bei 
galutinis Žmogus: Ecce Homo! Jis yra vienintelis laidas, kad 
anoji pirmykštė rojaus svajonė žmogui tapti dievu ne tik gali 
įvykti, bet iš tikro ir yra įvykusi. Šiuo atžvilgiu Kristus yra 
žmogiškumo pavyzdys, pavyzdys ne moraline, bet giliausia 
metafizine prasme; pavyzdys, kuris savo būtimi ir savo as- 
meniu išsprendė žmogaus klausimą ligi pat galo. 

Nenuostabu todėl, kad ir mūsų kelias į dieviškumą ne- 
gali būti kitoks, negu Kristaus. Kristus kaip žmogus yra die- 
viškas tuo, kad Jis yra susijungęs su Dievu ir klusniai vyk- 
dąs dieviškąją valią. Susijungimas su Dievu ir Jo valios vyk- 
dymas yra tos sėkmingos vienintelės priemonės, kurios 
pasigelbėdamas žmogus gali tapti dieviškas. Nei nusikreipi- 

mas į aplinkinius daiktus, nei atsidėjimas kūrinių gaminimui 
dieviškumo žmogui nelaiduoja. Kristus nebuvo nei moksli- 
ninkas, nei kūrėjas žemiškąja šio žodžio prasme. Tačiau Jis 
atėjęs pasaulin atlikti jam Tėvo skirto uždavinio, kurį jis sė- 
mė ne iš pasaulio, kaip tai mėgina daryti pažinimu susiža- 
vėjęs žmogus; ne iš savęs, kaip tai stengiasi vykdyti kūry- 
bos suviliotas žmogus; bet iš To, kuris Jį buvo siuntęs, iš Tė- 
vo. Ir kaip tik šios aukštesnės Valios vykdyme kuo labiausiai 
išsiskleidė ir apsireiškė Kristaus savarankiškumas, Jo tikra- 
sis žmogiškumas ir laisvė. Prisiėmimas dieviškojo paskyri- 
mo buvo tuo pačiu ir dieviškumo prisiėmimas. Marijos at- 
sakymas angelui „tebūnie man pagal tavo žodį“ ir Kristaus 
atodūsis Alyvų kalne „tebūnie Tavo valia!“ (Mt 26, 42) yra 
nurodymas kelio į kiekvieno žmogaus siekiamą dieviškumą. 
Dievas nusileidžia į žmogų tik tada, kai žmogus jam atsidaro. 
Žmogiškoji Kristaus prigimtis yra kuo labiausiai Dievui at- 
vira ir todėl kuo labiausiai sudievinta ligi asmeninio susijun- 
gimo su Amžinuoju Logos. 

Būti Kristuje todėl reiškia eiti sudievėjimo keliu. Jį yra nu- 
rodęs ir pats Kristus, ir Jo mokiniai. Po paskutinės vakarie- 
nės, eidamas į Getsemanės sodą, Kristus kalbėjo apaštalams: 
„Kaip šakelė negali duoti vaisiaus pati iš savęs, nepasilikda- 
ma vynmedyje, taip ir jūs bevaisiai, nepasilikdami manyje. Aš 
esu vynmedis, o jūs šakelės. Kas pasilieka manyje ir aš jame, 
tas duoda daug vaisių; nuo manęs atsiskyrę, jūs negalite nie- 
ko nuveikti“ (Jn 15, 4-5). Uoliausias Kristaus apaštalas šv. 
Paulius nenuilstamai ragina visas krikščioniškąsias bendruo- 
menes suprasti šį reikalą pasilikti Kristuje. „Supraskite, koks 
dabar laikas. Išmušė valanda jums pabusti iš miego. Dabar 
išganymas mums arčiau negu tuomet, kai įtikėjome. Naktis 
nuslinko, diena prisiartino. Tad nusimeskime tamsos darbus, 
apsiginkluokime šviesos ginklais!“ (Rom 13, 11-12). Kas tie 
šviesos ginklai? Ne kas kita, kaip Kristus. Šv. Paulius savo 
paraginimą baigia aiškiais žodžiais: „Apsivilkite Viešpačiu Jė- 
zumi Kristumi“ (13, 14). Pauliaus gimtajame Tarso mieste jo 
jaunystės metais gyveno daug stabmeldžių, kurie garbino sta- 
bus krokodilų, žalčių ir įvairių kitų gyvulių pavidalu. Šven- 

čių metu šie žmonės apsivilkdavo krokodilų odomis, užsi- 
dėdavo bent gyvulių ragus, tikėdamiesi, kad, prisiėmę jų gar- 
binamo Dievo pavidalą, jie ir patys pasidarys kaip dievai. Šv. 
Paulius savo laiškuose prisimena šiuos stabmeldiškuosius pa- 
pročius ir ragina krikščionis apsivilkti ne išviršiniu dieviškuo- 
ju pavidalu, bet pačiu Jėzumi Kristumi. Kitaip sakant, jis ra- 
gina susijungti su Kristumi ligi visiškos vienybės, ligi savo 
būtybės sutapdymo su Jo dieviškąja Būtimi, nes tik tokiu bū- 
du mes tapsime dieviški, tik tokiu būdu mes įvykdysime aną 
seną, bet mums visiems savą svajonę būti kaip dievai. 

Kas tad yra Kristus ryšium su žmogumi? Kas jis yra tau 
ir man, ir mums visiems? Ne kas kita, kaip žmogaus įvykdy- 
mas. Jeigu Dievas yra žmogaus paveikslas, tai šitas paveiks- 
las kuo labiausiai spindi Kristuje. Jeigu Dievas yra žmogiš- 
kumo pagrindas ir nešėjas, tai šitas pagrindas kuo labiausiai 
yra tvirtas Kristuje. Jeigu žmogus yra sudievinamas, savo pri- 
gimtį atverdamas Dievui, tai šitas atvėrimas kuo plačiausias 
yra Kristuje. Kristaus Karaliaus šventės epistolėje skaitome, 
kad „Dievas panorėjo jame apgyvendinti visą pilnatvę ir, da- 
rydamas jo kryžiaus krauju taiką, per jį sutaikinti su savimi 
visa, kas yra žemėje ir danguje“ (Kol 1, 19). Kristus tad yra 
žmogaus suderintojas su Dievu pats savyje ir per save. Rojaus žal- 
tys nemelavo, kad žmonės bus kaip dievai. Jis tik melavo, 
kad paneigdami Dievą, jie bus kaip dievai. Kristus atitaisė ši- 
tą melą. Jis parodė, kad žmogus dieviškas tampa ne nuo Die- 
vo nusigręždamas, bet prie Jo kuo arčiausiai prisišliedamas, 
Juo apsivilkdamas pačiose savo prigimties gelmėse. Visu am- 
žių žmogus ieško pats savęs ir randa save Kristuje. Visų am- 
žių Žmogus sprendžia savo paties klausimą ir šitą klausimą 
randa išspręstą Kristuje. Kristus yra žmogiškosios problemos iš- 
sprendimas, išsprendimas ne teorijoje, ne knygoje, bet gyvoje 
būtybėje, gyvame ir konkrečiame gyvenime. Visi mes esame 
neišspręsti savo būtyje. Todėl visi ilgimės ir laukiame ano 
Didžiojo Išsprendimo, kuris yra įvykęs Kristuje ir kuris įvyks 
kiekviename iš mūsų, jei tik mes būsime Kristuje, kaip vyn- 
medžio šakelė kad būna vynmedyje. 

DIEVAS IR MŪSŲ AMŽIUS 


1. Dievas ir likimas 


Graikų tragedijų rašytojai šiandien gali būti geriau su- 
prasti negu kada nors pirmiau, nes šis amžius apčiuopiamai 
pergyvena tikėjimą į neišvengiamą likimą. Tai kažkokia ne- 
aiški, nerviška, tiesiog liguista nuotaika, verčianti žmogų nu- 
silenkti blogio viešpatavimui; tai nesugebėjimas apvaldyti gy- 
venimą, kuriame žmogus jaučiasi lyg smarkios srovės pagau- 
tas šapelis, nešamas nežinia nei kur, nei kam. Šiandien daug 
kalbama apie gyvenimą, bet beveik niekas nebando būti pats 
to gyvenimo kūrėjas, valdytojas ir nugalėtojas. Visur ieško- 
me tik protekcijos, prieglaudos ir užtarimo. Suradus kur šil- 
tą užuovėją, tuoj sustingstama, sulepšėjama pasiteisinant sa- 
vo nesugebėjimu, savo menkyste ir paslėptu nerangumu. 

Tikėjimas į žmogaus menkystę eina per visus amžius, bet 
ne visur ir ne visada jis buvo tinkamai suprantamas. Buvo 
laikų, kada žmogus, užsidegęs demonišku išdidumu, pats 
vienas prigimtomis jėgomis norėjo prasiskinti kelią į laimę. 
Bet jį ištiko ano legendinio Prometėjo likimas. Buvo taip pat 
laikų, kada žmonija skendo visiškame pesimizme, nė trupu- 
čio nepasitikėdama savo galybe. Tokių laikų grįžimą mes gy- 
vename ir šiandien. Jeigu gilinsimės į šitų reiškinių priežas- 
tis, mes nerasime geresnio jiems išaiškinimo kaip tik Dievo 
paneigimas. Atsisakius nuo Dievo žmogui nebelieka nieko ki- 
to, kaip tik patį save paskelbti pasaulio viešpačiu. Tai būna 
pirmasis - prometėjiškas — atsiskyrimo nuo Dievo laikotarpis. 
Jis paprastai esti turtingas išviršiniais civilizacijos laimėjimais, 
nes žmogus savo kūryba nori pateisinti tąjį aukštą apie sa- 


57 


ve manymą. Atsisakęs nuo religijos, jis esti verčiamas pa- 
skelbti, kad kultūra galinti laiduoti žmogui buities pilnatvę 
ir tuo pačiu laimę. Nepasotinamas sielos alkis, atsisakęs siekti 
antprigimtųjų gėrybių, esti verčiamas tenkintis šio pasaulio 
laimėjimais, kurie, šiaip ar taip, vis dėlto yra netobuli ir ab- 
soliučiai dvasios patenkinti negali. Iš to kyla nepaprastas — 
tiesiog nerviškas ir patologiškas — noras stengtis sukurti kuo 
daugiausia ir kuo prašmatniausių žemės gėrybių, stengtis 
kuo įvairiau jomis pasinaudoti, nes gyvenimas trumpas, o 
amžius greitai eina. Visa tai daros didis pažangos akstinas, 
bet kartu tai ir yra artėjančio galo ženklas, nes tokia kultūra 
visuomet išsigema į siaurą individo interesų tenkinimą. Ta- 
da ateina antrasis — pesimistiškas - atsiskyrimo nuo Dievo lai- 
kotarpis, pasižymįs gyvenimo apatija, skepticizmu ir nusivy- 
limu savo darbais. Taigi pasirodo, kad nepasitikėjimas Dievu 
pražudo pasitikėjimą pačiu savimi. 

Jeigu dabar pažvelgsime į istorinį naujųjų amžių kultū- 
ros išsivystymą, tiems teoretiškiems išvedžiojimams rasime 
ten visišką pateisinimą. Renesanso žmogus, ištaręs aną de- 
moniškąjį non serviam, iš tikro kultūrinėje pažangoje pasiekė 
nuostabių rezultatų. Paskutiniais dviem šimtmečiais buvo pa- 
darytas perversmas visose gyvenimo srityse, buvo pralaužti 
nauji keliai į visas mokslo, meno ir visuomeninio gyvenimo 
šakas. Apvaldymas gamtos dėsnių ir jų panaudojimas savo 
reikalams iš tikro skelbė žmogaus didybę ir triumfą. Trau- 
kinių dundėjimas, laivų signalai, elektros šviesa ir radijo ban- 
gos — visa rodė žmogaus viešpatavimą žemėje. Bet šalia vi- 
sų šitų išviršinių laimėjimų ėjo vidinis išsekimas, ir štai ga- 
lop atėjo visų kultūros sričių krizė. Begalinis nusiminimas 
prislėgė išdidusio žmogaus sielą. Džiaugsmo dvasia paliko 
moderniškąjį pasaulį. Naujųjų laikų žmogus dabar yra labiau 
negu kada nors vienas, visų paliktas ir užmirštas. Jis nutie- 
sė tiltus per laiką ir erdvę, bet tuo pačiu save atskyrė nuo 
kitų ir užsidarė ankštame egoizmo kiaute. Ta kultūra, kuria 
jis taip labai pasitikėjo, pasidarė šalta, nebesuprantama ir 
kankinanti. Žmogus norėjo būti josios valdovas, o tapo ver- 
gas, stovįs prieš savo pačio sukurtą sfinksą ir negalįs atspėti 

jojo mįslės. Dabar kaip tik ir prasidėjo antrasis atsiskyrimo 
nuo Dievo laikotarpis. Žmogus pasijuto menkesnis už savo 
rankų darbus. 

Ir labai suprantama, nes tik vienas tikėjimas gali parodyti 
tikrąją žmogaus didybę, tik viena krikščionybė praskleidžia 
tikrąją žmogaus menkystės prasmę. Jau Kristus yra aiškiai 
pasakęs: „Nuo manęs atsiskyrę jūs negalite nieko nuveikti“ 
Un 15, 5). O šv. Paulius savo Laiške korintiečiams atskleidė 
žmogaus galybės paslaptį: „Todėl aš jau tris kartus malda- 
vau Viešpatį, kad atitolintų jį nuo manęs. Bet man jis atsakė 
„Gana tau mano malonės, nes mano galybė tampa tobula 
silpnume.“ Todėl aš mieliausiu noru girsiuosi silpnumais, kad 
Kristaus galybė apsigyventų manyje <...>, nes, būdamas silpnas, 
esu galingas“ (2 Kor 12, 8-10). O to pačio apaštalo žodžiai „aš 
visa galiu tame, kuris stiprina mane“ dar labiau paaiškina 
krikščioniško veiklumo pasisekimą. Pasirodo, kad žmogaus 
silpnybė tik tada yra prasminga ir su viltimi, kada ji esti pa- 
pildoma Dievo galybe, kada darbą lydimasis motyvas galu- 
tinėje sąskaitoje remiasi pasitikėjimu Dievo pagalba, kada vi- 
sų Žmogaus veiksmų jungiamasis pradas yra gaivus tikėji- 
mas į antprigimtąjį pritarimą. O kiekvienas išdidumas, 
paremtas pačiu savimi, sulaukia labai liūdno galo, nes ap- 
valdyti taip savyje, taip išviršiniame pasaulyje viešpataujantį 
blogio pradą būtinai reikia religijos pagalbos. Kas šio darbo 
imasi be Dievo, to pastangos jau iš anksto yra pasmerktos 
pralaimėti. 

Todėl mums yra visiškai aiškus šių laikų tikėjimas į ne- 
išvengiamą likimą, kuris lydįs žmogų nuo lopšio ligi karsto. 
Kas gi tas likimas? Tai ne kas kita, kaip savotiška blogio mis- 
tifikacija, blogio supozityvinimas, to blogio, su kuriuo žmo- 
gus kovojo griežtą kovą, bet kuris pasirodė stipresnis už kul- 
tūrinius ginklus. Tuo tarpu nuo religinių ginklų moderniš- 
kasis pasaulis pats atsisakė ir todėl kovą pralaimėjo. „Toks 
yra mūsų likimas!“ Taip, iš tikro toks, nes tik vienas Dievas 
yra Išganytojas taip prieš du tūkstančius metų, taip dabar, 
taip pasaulio pabaigoje. O nuo jo atsisakius, nieko nebelie- 
ka, kaip tik pasiduoti likimui, besireiškiančiam visokeriopo 

blogio pavidalu. Todėl teisingai sako Fr. W. Forsteris, kad 
„žūvant tikėjimui į Visagalį Dievą, prasideda tikėjimas į pa- 
tologijos visagališkumą; žmogus grimzta į tą prieškrikščio- 
nišką padėjimą, graikų tragedijų vaizduojamą, kuriame pa- 
veldėjimo prievarta, nedorybės ir liguistumo tradicija slegia 
sielą, lyg neišvengiamas prakeikimas.“! Todėl ne be prasmės 
šiandien baimingai rūpinamasi paveldėjimo klausimu, nes 
nujaučiama, kad tėvų nuodėmės gali keršinti ir vaikams. 
Tikrumoje jos ir keršina. Bet čia nėra kitokių apsaugos prie- 
monių, kaip tik grįžti prie tikėjimo, nes tik jis vienas nugali 
nuodėmę ir tuo pačiu išsprendžia paveldėjimo problemą. 
Mūsų dienoms daug daugiau reikia dorovės negu medici- 
nos; daugiau dvasios skaistumo negu kūno higienos. Juk 
gyd. L. Fridlando? aprašytam supuvimo pasauliui nieko ne- 
gelbsti medicinos pažanga. Jam reikia tikros religijos ir do- 
rovės. Kitaip blogio apgalėjimas yra visiškai be vilties. To- 
dėl ir moderniškajai kultūrai telieka pasirinkti: arba Tikrąjį 
Dievą, arba aklą likimą, kuris padaro žmogų savo žaislu li- 
gi visiško sunaikinimo. 


2. Nežinomas Dievas 


Šv. Paulius, atėjęs į Atėnus ir lankydamas graikų šven- 
tyklą, rado aukurą su antrašu: „Nežinomam Dievui“. Tai 
mūsų dienų gyvenimo simbolis! Anie mokyti stabmeldžiai 
jautė, kad turi būti kažkoks Nežinomas Dievas, galingesnis 
už jų sugalvotus stabus, kuris tik vienas įstengsiąs pakeisti 
ano meto kultūros kryptį. Jau Sokratas kalbėjo, kad apie die- 
vus nieko negalima žinoti ir kad reikia palaukti, kol pats 
dievas žmonėms save apreikš. Taip yra ir šiandien. 

Argi mūsų dienų moderniškojo stabmeldžio širdis nėra 
panaši į aną graikų šventyklą, kurioje aukojama įvairiau- 
siems stabams, bet kurioje vis dėlto yra ir aukuras Nežino- 


1 Fr. W. Forsteris, Kristaus ir žmogaus gyvenimas, Kaunas, 1931, p. 12. 
2 L. Fridlandas, Už uždarų durų, Kaunas, p. 234. 

mam Dievui? Mūsų laikų, kaip ir graikų, išminčiai nepažįs- 
ta Tikrojo Dievo su tuo skirtumu, kad tada jis nebuvo dar 
rastas, tuo tarpu dabar jis jau prarastas ir įvairių prietarų 
aptemdintas. 

Šitas moderniškųjų laikų Nežinomas Dievas kaip tik ir 
yra krikščionybės Dievas. Jam skiriamas tas širdyje pasta- 
tytas aukuras, apie jį kalba moderniškieji poetai ir Jo ilgisi 
moderniškasis išminčių areopagas. Šv. Paulius savo įpėdi- 
nių lūpoms šiandien kartoja anuos graikams pasakytus žo- 
džius: „Taigi aš noriu skelbti jums tai, ką jūs nepažindami 
garbinate. Dievas, pasaulio ir visko, kas jame yra, kūrėjas, 
būdamas dangaus ir žemės valdovas, gyvena ne rankų dar- 
bo šventyklose ir nėra žmonių rankomis aptarnaujamas, tar- 
si jam ko nors trūktų. Jis juk pats visiems duoda gyvybę, 
alsavimą ir visa kita. Iš vienos šaknies jis išvedė visą žmo- 
nių giminę, kuri gyvena visoje žemėje. Tai jis nustatė ap- 
rėžtus laikus ir apsigyvenimo ribas, kad žmonės ieškotų Die- 
vo ir tarytum apčiuopomis ji atrastų, nes jis visiškai netoli 
nuo kiekvieno iš mūsų. Juk mes jame gyvename, judame ir 
esame, kaip yra pasakę kai kurie jūsų poetai: ‘Mes esame 
iš jo giminės““ (Apd 17, 23-28). Argi tai nėra mūsų laikų 
vaizdas? Ar mūsų dienos neieškojo Dievo ir ar per atsisky- 
rimą ir kančią nepriėjo labai arti prie Jo? Argi tas baisus 
naujosios kultūros sudužimas neleido pajusti čia pat gyve- 
nančio Dievo, kuriuo alsuoja mūsų dvasia ir kurio dar lai- 
kosi mūsų gyvenimas? Tiesa, moderniškieji laikai dar neži- 
no šito Dievo vardo; jie, išgirdę kalbant apie krikščionybę, 
kaip ir anie graikų Areopago nariai, tyčiojasi ir sako: „Pa- 
klausysime apie tai kitą kartą.“ Jie nusisuka ir nueina. Bet 
jų širdyse lieka gili pagarba krikščionybei, nors iš viršaus 
ją dar labai slopina įvairūs prietarų ir mados slogučiai, Ke- 
letą šimtmečių brandintas netiesos lukštas, kuriame kenčia 
uždaryta moderniškojo žmogaus siela, dar yra labai storas, 
ir jam sudraskyti dar reiks daugelio kentėjimų. Bet tai ne 
taip jau svarbu. Svarbu, kad žmonija pradeda tikėti į Neži- 
nomą Dievą. 

3. Dievo buvimo įrodymas 


Ar siela, būdama netarpiškai Dievo sutverta, gali visiš- 
kai panaikinti linkimą, kylantį iš pačios prigimties, į savo bū- 
ties Priežastį? Štai klausimas, kuriam puikų atsakymą duo- 
da mūsų laikų gyvenimas. Juk moderniškasis žmogus Die- 
vo nebuvimą arba bent negalėjimą žinoti jo buvimo paskel- 
bė beveik nepajudinama dogma. Teoretiškai jis yra visiškas 
ateistas, netikįs į jokį antprigimtąjį pasaulį, nepripažįstąs jo- 
kių aukštesnių galybių, galinčių būti šalia nepakeičiamų, de- 
terminuotų gamtos dėsnių. Ir kaip tuo didžiuojamasi, kaip 
giriamasi, kad galų gale kultūra išlaisvinusi žmogų iš prie- 
tarų, burtų ir žyniavimo vergijos, kuri buvo sukausčiusi dva- 
sią tais tamsiais vidurinių amžių laikais; kad darbui pasise- 
kimo reikią laukti ne iš Dievo, bet iš savo pačio noro ir su- 
gebėjimų; kad siunčiant prekes reikią ne prašyti Dievo ap- 
saugos, bet apdrausti jas apdraudimo draugijoj; kad sėdant 
į automobilį reikią ne žegnotis, bet pažiūrėt, ar šoferis ne- 
girtas. Tuo tarpu praktikoj esama visai kitaip. 

Ne vienas yra matęs automobiliuose prie šoferio lango ka- 
bančią lėlę. Kas tai? Tai moderniškojo žmogaus fetišas, ku- 
ris turįs saugoti mašiną nuo įvairių nelaimių. Ne firmos ga- 
rantija, ne šoferio sumanumas, bet — ta skudurinė lėlė! Lan- 
kantieji lošiamuosius klubus pasakoja, kad kiekvienas lošėjas 
turi prie savęs kokį nors amuletą, kuris žymįs laimę. Vieni 
nešiojasi juodos katės plauką, kiti iškritusį dantį, treti kelnių 
sagą, ketvirti dvilypį riešutą ir t. t. Lakūnai juk yra patys mo- 
dernieji žmonės, ir štai tarp jų prietarai kaip tik labiausiai 
klesti. Laikraščiai dažnai parašo apie įvairius, tiesiog net juo- 
kingus šių drąsių ir kartu bailių žmonių vartojamus daiktus 
arba ženklus, neva turinčius galios apsaugoti nuo nelaimės. 
Do X, garsiajam lėktuvui, buvo norėta užrašyti 1930, skai- 
čių, turintį žymėti tuos metus, kada jis atliko žinomą savo 
Europos-Amerikos skridimą. Bet kadangi 1930 skaičiaus 
skaitmenų suma yra 13, tai kapitonas su tuo nesutiko, nes 
šis skaičius galįs pranašauti lėktuvui nelaimę. Daugelis la- 
kūnų nešioja ant krūtinės keistų talismanų, paprastai dova- 

notų jų mylimųjų. Lakūnas Ernstas Udetas niekados nesėda 
į lėktuvą, neparašęs ant smėlio dviejų moteriško vardo rai- 
džių. Žinomas karo lakūnas Richthofenas niekados neskris- 
davo į kovą, nepasiėmęs kartu sunkaus sidabrinio vytinio, 
kurį jis vartojo būdamas kavalerijos karininkas“. Šitokių pa- 
vyzdžių būtų galima pririnkti kiek norima. 

Visa tai rodo, kad šių laikų Žmonės yra ne mažiau prie- 
taringi už senovės. „Mokytas moderniškas žmogus, - kaip 
teisingai rašo prof. T. Thotas, - juokiasi iš paprastos kaimo 
mergaitės, prašančios čigonę gydančiųjų žolelių. Bet ar turi- 
me mes teisę juoktis, jei mūsų didmiesčiuose gyvena burti- 
ninkių, pas kurias eina spėti ateities ir labai prakilnūs po- 
nai, ir aukštos ponios? Ir šitos ponios, kurios neina nei išpa- 
žinties, nei komunijos (į tai jos juk negali tikėti!), ištisas 
valandas laukia sėdėdamos burtininkių prieškambariuose. Ši- 
tos ponios, kurios niekuomet nesimeldžia (juk tai nemoder- 
niška!), smalsiai žiūri, kaip balta peliukė ištraukia lapelį, ku- 
ris turįs pasakyti jų ateitį. Turėti namuose kryžių - ak, kaip 
tai nemoderniška! Bet prie durų prikalti arklio pasagą, tai ga- 
lima, nes ji esanti laimės ženklas. Nešioti ant kaklo Marijos 
medalikėlį, kad jis primintų mums josios gyvenimą - tai at- 
silikusių viduramžių paprotys. Bet nešioti keturlapį dobilą, 
tai pagal madą, nes jis laimę žymi“. O prisiminkime visokius 
kalbančius stalelius, kortų kėlimus, astrologinius pranašavi- 
mus, spiritistų seansus — ir turėsime maždaug moderniško- 
jo žmogaus dvasios vaizdą. 

Šis moderniškasis prietaringumas yra be galo prasmingas. 
Tai yra tiesioginis atsakymas į šio skyrelio pradžioje pasta- 
tytą klausimą. Jis visu ryškumu rodo, kad žmogaus dvasia 
niekados negali visiškai nutraukti santykių su antprigimtuoju 
pasauliu, kad ji jauste jaučia, jog esama galybių, aukštesnių 
už žmogų, ir jog reikia ieškoti jų pagalbos. Bet kas savo sie- 
lą įvairiais sofizmais priverčia netikėti į religijos skelbiamą 
Dievą, tas pradeda garbinti tūkstančius stabų katės plaukų 


3 Plačiau apie tai sk. „Schonere Zukunft”, 1931 m. gegužės 31 d. 
4 T. That, Religion des jungen Menschen, 1929, p. 51. 

ar kelnių sagų pavidale. Didis prietarų ar burtų išsiplatini- 
mas net ir tarp šviesiausių moderniškos visuomenės žmonių 
kaip tik rodo tas nesąmoningas dvasios pastangas tikėjimą į 
Dievą pakeisti erzactikėjimu į talismanus. 

Ir kaip keista! Dievo buvimui paneigti moderniškas žmo- 
gus ieško įvairių įvairiausių argumentų. Tuo tarpu tikėjimo 
į burtus jis nejudina nė pirštu. Tiesa, jis gėdisi apie jį kalbėti 
draugijoje, nes tai visiškai nesiderina su jo teoretiškomis pa- 
žiūromis, bet šis gėdingumas kaip tik ryškiausiai ir parodo, 
su kokiu uolumu dvasia veržiasi ir šaukte šaukiasi Tikrojo 
Dievo. Šis neužgesinamas ilgesys, tiesiog Dievo troškulys, yra nie- 
ku neišgriaunamas Dievo buvimo įrodymas. Tai dvasios gelmių 
šauksmas, tai pajutimas savo būties niekybės, jeigu atsitrau- 
kiama nuo josios šaltinio, tai triuškinąs smūgis visiems me- 
tafiziškiems sofizmams, kuriais paklydusi filosofija apipainio- 
jo moderniškojo žmogaus mintį. 

Todėl dabar reikia kuo mažiausiai metafiziškų argumen- 
tų įrodinėti Dievo buvimui ar sielos nemirtingumui, nes 
sausas protavimas dar nė vieno netikinčio neatvedė prie al- 
toriaus. Dabar reikia skaidriai nušviesti tą skausmingą ilgesį 
ir ryškiai parodyti, kad jojo objektas kaip tik ir yra tasai pa- 
liktas Tikrasis Dievas, kad jojo šaltinis kaip tik ir yra toji nie- 
ku nepasotinamoji nemirtinga siela. Dėl to mes ir nesusilai- 
kome nepacitavę tų puikių G. Papini'o žodžių: „Visi yra Ta- 
vęs reikalingi, net ir tie, kurie to nežino, ir tie, kurie to 
nežino, daug daugiau už tuos, kurie žino. Išalkusis įsivaiz- 
duoja, kad ieško duonos, o Tavęs alksta; ištroškęs mano, 
kad nori vandens, o jis Tavęs trokšta; liguistas svajoja apie 
sveikatos atgavimą, tuo tarpu jo liga yra Tavęs stoka. Kas 
ieško pasaulyje grožio, tas nematomai pačiam sau ieško Ta- 
vęs, kuris esi tobulas ir užbaigtas grožis; kas savo mintyse 
ieško tiesos, tas ir nenorėdamas Tavęs trokšta, kuris esi vie- 
nintelė ieškojimo verta tiesa; kas gi rūpinasi taika, tas ieš- 
ko Tavęs, vienintelės taikos, kurioje gali pasilsėti neramiau- 
sios širdys. Jie šaukias Tavęs, nežinodami, kad Tavęs šau- 
kiasi, ir jų šauksmas yra neapsakomai skausmingesnis už 

mūsų.“ Šis šauksmas kaip tik ir duoda liudijimą tiesai apie 
Dievo buvimą. Prie jo moderniškasis pasaulis dar nenori pri- 
sipažinti, bet galų gale tas vidinis skausmas paklupdys jį ties 
Dievo kojomis, ir jis su ašaromis pakartos tuos senus mal- 
dos žodžius: „Tikiu, Viešpatie, padėk mano netikėjimui!“ 

„Mes nematėme Dievo!“ — šaukia apsvaigusios lūpos. 
Taip, Jis pasislėpė nuo jūsų. Bet ateina laikas — ir jis jau ne- 
betoli - kada Viešpaties pasiilgimas, virtęs begaliniu dvasios 
tuštumu ir skausmu, atidarys akis, ir tada Dievas bus sutin- 
kamas kiekviename saulės spindulyje, kiekvienoje pievos gė- 
lelėje, kiekviename lietaus laše, kiekviename miško gyvulė- 
lyje - net duona, kurią valgome, ir vanduo, kurį geriame, 
skelbs Jo buvimą. Tai bus kūdikiškos meilės išsiveržimas ir 
kūdikiško džiaugsmo viršūnė, vainikuojama žodžiais: „Tė- 
tis sugrįžo!“ 


4. Išganymo ilgesys 


Moderniškasis gyvenimas turi daug opių ir greitai išspręs- 
tinų problemų. Jis dairosi ir ieško normų, ieško pirmavaiz- 
džių, pagal kuriuos galėtų tinkamai išspręsti tą ar kitą klau- 
simą, sutvarkyti tą ar kitą gyvenimo sritį. Daugelis, visiškai 
neišmanydami moderniškosios kultūros negalavimų, šiam 
reikalui pasiūlo tą pačią moderniškąją pasaulėžiūrą. Bet jie 
užmiršta, kad paskutiniai laikai iškelia vis daugiau josios ne- 
galės įrodymų. Juk ar individualizmas savo mokslu apie 
šventą ir neliečiamą nuosavybės teisę sulaikė nors vieną va- 
gį nuo vagystės? Ar socializmo teorijos apie liaudies būklės 
pagerinimą sulaikė nors vieną išnaudotoją nuo išnaudojimo? 
Ar gudrūs medicinos išvedžiojimai apie lytinių jėgų reika- 
lingumą sulaikė nors vieną ištvirkėlį nuo paleistuvystės? Ar 
išgydė moderniškoji pasaulėžiūra nors vieną sielos paraliti- 
ką, kurio dvasia nevaldo nė vieno sąnario? Ar grąžino mo- 
derniško pesimizmo apakintam regėjimą? Ar prikėlė moti- 


5 G. Papini, Kristaus Istorija, II, Kaunas, 1930, p. 221. 

nai dvasiai mirusį josios sūnų džiaugsmą, be kurio visos 
šventės šiandien virsta gedulo procesijomis į purvinus senųjų 
idealų kapus? Ne! Ji viso to nepadarė ir nepadarys. 

Todėl mes statome konkretų klausimą. Kuo pagaliau re- 
miasi individualinė, šeimyninė ir visuomeninė kultūra? Kuo 
būdu galima pasiekti vidaus laimę, sielos džiaugsmą ir są- 
žinės ramybę? Kokia jėga gali apvaldyti ir palenkti vieno 
principo valdžiai netvarkingus žmogaus prigimties gaivalus? 
Kas turi tikros galios tinkamai sureguliuoti visuomeninį žmo- 
nių sugyvenimą su jo savanaudiškumu, išnaudojimu, kova 
ir žiaurumais? Kokios dorovinės jėgos reikia atsverti moder- 
niškos civilizacijos pavojams? Ar visa tai padarys moderniš- 
koji pasaulėžiūra, būdama pati šito chaoso priežastis? Anaip- 
tol! Čia reikia galybės, kuri iškiltų aukščiau prigimtojo gy- 
venimo, kuri turėtų jėgos nugalėti atpalaiduotą blogį ir 
suorganizuoti pakrikusį gyvenimą. Tai padaryti gali tik krikš- 
čionybė. Krikščionybė išspręs socialinį klausimą, nes ji turi 
Kojų plovimo pavyzdį, krikščionybė sutvarkys seksualinę sri- 
tį, nes ji turi Marijos pavyzdį, krikščionybė pakels nupuolu- 
sią šeimą, nes ji turi Kristaus ir Bažnyčios susivienijimo pa- 
slaptį, krikščionybė nurodys kelią į visuomeninį sugyvenimą, 
nes ji turi Šventųjų bendravimo paslaptį. Joje ras išaiškini- 
mą ir išsprendimą visi gyvenimo klausimai. 

Senovės pasaulis šaukėsi išganymo. Bet senovė jau toli. 
Palikime istoriją teisti istorijai. Mes pažiūrėkime į savo lai- 
kus. Visa žmonija pasiilgusi Dievo! Veni, Domine Jesu! Šian- 
dien mes žinome Išganytojo vardą ir žinome išganymo ke- 
lią. Tai Kryžius! „Šiuo ženklu nugalėsi!“ Konstantino perga- 
lė yra krikščionybės laimėjimų simbolis. Nuo to laiko, kai 
gėdingos mirties medis per Kalvarijos kalno Auką tapo iš- 
ganymo ženklu, eina Kryžius per pasaulį, visus laisvinda- 
mas iš blogio vergijos, nešdamas ne tik religinį, bet ir kul- 
tūrinį atpirkimą. Vaduojančiu simboliu jis kyla šiandien ne 
tik ant Romos Kapitolijaus, bet ir ant prastutės Afrikos negro 
palapinės. Tai į jį šaukiasi moderniškoji žmonija. Tai jo ilgisi 
suskilusi, išsiblaškiusi ir išdidžios civilizacijos apnuoginta 
moderniškoji siela. 

Sudužus „Titanikui“ ir daugeliui keleivių negalint patekti 
į gelbėjimo valtis, nes jų buvo per maža pasiimta, kai arti- 
nosi paskutinės valandos ir laivas buvo beveik pasinėręs, or- 
kestras, ligi kelių stovėdamas vandenyje, užgriežė seną gies- 
mę: „Dieve, prie Tavęs artinamės“. Taip yra ir dabar. Eu- 
ropos kultūra važiavo ant išdidaus „Titaniko“, ir „Titanikas“ 
sudužo. Šiandien skamba signaliniai varpai, aptemusią pa- 
dangę raižo pagalbos šauksmas, visi puola gelbėti, kas dar 
galima išgelbėti. Bet vienintelė pagalba yra toje giesmėje: 
„Dieve, prie tavęs artinamės“. Josios šiandien niekas negrie- 
žia. Bet ji tyliai skamba visų moderniškos kultūros suvilio- 
tų ir apviltų širdyse. Jie iškentė didelį bandymą, nes buvo 
nutolę nuo gyvojo vandens šaltinių, išsikasę išdžiūvusius šu- 
linius, kurie negalėjo numalšinti begalinio Tiesos troškulio. 
Šiandien jie artinasi prie Kryžiaus kaip prie paskutinės iš- 
ganymo vilties. Daugiau jiems nebeliko jau kur eiti. Moder- 
niškojo Žmogaus kelias turi baigtis krikščionybe. 


NAUJOJI STABMELDYBĖ 


1. Mūsų laikais miršta senasis žmogus, kurį A. Weberis 
vadina „trečiuoju žmogumi“, ir gema ketvirtasis žmogus, ku- 
rio akivaizdoje mums kyla klausimas, kas yra šis žmogus sa- 
vyje ir koks jo santykis su krikščionybe. 

2. Pasaulio istorijos vyksmas susideda iš gamtos apipa- 
vidalinimo arba kultūros ir iš žmogaus santykių su Dievu 
arba religijos. Gamtos apipavidalinimas yra būtinas, nes jis 
sudaro pagrindą žmogui žemėje išsilaikyti. Santykiai su Die- 
vu yra laisvi, nes jie kyla iš žmogaus apsisprendimo. Todėl 
religija istorijoje gali nykti ir praktiškai ne sykį nyksta net 
ligi visiškos bedievybės. Istorijai lemtingas yra religijos vyks- 
mas, kuris skelia žmoniją į dvi bendruomenes, apsisprendu- 
sias: viena už Dievą, antra prieš Dievą. 

3. Mūsų laikais žmogaus santykis su Dievu darosi vis nei- 
giamesnis: net „pačią Dievo sąvoką norima išrauti iš žmo- 
nių sielos“ (popiežius Pijus XI). Bedievybės mintis yra mė- 
ginama paversti norma ir pagal ją statyti objektyvinę istori- 
jos sąrangą. Nietzsche's bepročio numestas žemėn žibintas 
yra pakeltas pirmoje eilėje komunistinio žmogaus; bet ne tik 
jo vieno, nes bedievybė dabar yra visuotinis reiškinys. 

4. Šitoks naujojo žmogaus nusistatymas dažnai yra vadina- 
mas „naująja stabmeldybe“. Pavadinimas yra visiškai netinka- 
mas, nes stabmeldybė yra religija: ji santykiuoja su krikščiony- 
be taip, kaip prieangis su rūmais, kaip logoi spermatikoi su „vi- 
su Logu“ (šv. Justinas). Moderninio žmogaus santykyje su jo 

garbinamomis vertybėmis nėra transcendencijos, tuo pačiu nė- 
ra esminio bruožo, kuris yra aiškiai randamas stabmeldybėje. 

5. Naujasis žmogus yra ne stabmeldys, bet apostata, atkri- 
tėlis. Jam krikščionybė yra nebe naujiena, kaip stabmeldžiui, 
bet seniena, kurią jis turįs pergalėti tiek savyje, tiek savo ku- 
riamame gyvenime. Nusigrįžimą nuo krikščionybės naujasis 
žmogus pergyvena kaip naują pradžią. 

6. Krikščionybės santykis su apostatų bendruomene ver- 
čia Bažnyčią keisti savo apaštalavimo metodus, nes aposta- 
ta paprastam Evangelijos skelbimui yra neprieinamas. Vis 
dėlto apaštalavimas šioje apostalinėje bendruomenėje yra 
mažai sėkmingas dėl įvairių priežasčių. 

7. Pats modernusis žmogus yra Evangelijai uždaras dėl 
savo įsitikinimo, esą jis yra aukštesnis žmogus, ateities vieš- 
pats. Jis pergyvena Bažnyčią kaip politinę jėgą, bet ne kaip 
religinę instituciją ir todėl nepasitiki jos nuoširdumu, o Evan- 
gelijos skelbime regi tiktai propagandą. 

8. Pati Bažnyčia stovi šiandien prieš moderninį žmogų be 
atsakymų į didžiąsias aktualias problemas, prie kurių priklau- 
so: 1) nepaprastai didėjąs žmonijos prieauglis, 2) socialinė pro- 
blema ir 3) komunizmas. Bažnyčios šių problemų atžvilgiu 
nusistatyme neranda pasaulis egzistencinio atsakymo ir todėl 
pasaulis vis labiau nuo jos nusisuka ir neklauso jos žodžio. 

9. Apostatas žmogus gali grįžti į religiją tik sudužus jo 
einamam keliui. Todėl katastrofa yra vienintelė, kuri galinti 
dabartinį pasaulį išvesti iš jo bedievybės; katastrofa atliks va- 
lytojos vaidmenį. 


RELIGIJOS 
SANTYKIAI 


RELIGINIAI MOKSLO PAGRINDAI 


Nusimokiusiems ir tuščių frazių apsvaigintiems mūsų 
laiko žmonėms galbūt juokinga atrodys kalbėti apie religi- 
nius mokslo pagrindus, nes mūsų amžius nieko nenori ži- 
noti iš viso apie pagrindus, o tuo labiau apie religinius — ir 
dar mokslo, to triumfuojančio dievuko. Vis dėlto šis dievu- 
kas, kuriam kai kada pasmilko ir Tikrojo Dievo garbintojai, 
nė kiek nenustos garbės, jei prisipažins prie tikrosios savo 
kilmės, kuri kaip tik ir veda į religijos sritį. Todėl imdamies 
kalbėti pradžioje įrašytąja tema, bandydami įrodinėti moks- 
lą pačiuose savo pagrinduose turintį ryšio su religija, anaip- 
tol nenorime pažeminti jo orumo. Mūsų pastangos siekia 
tik vieno tikslo, kad kiekvienai kultūros sričiai - taigi ir 
mokslui — teikiama pagarba būtų paversta Dievo garbe, 
kad, kaip sako Šv. Raštas, žmonės „matytų gerus jūsų dar- 
bus ir šlovintų jūsų Tėvą danguje“ (Mt 5, 16), nes tame 
glūdi tikroji kiekvieno kultūros darbininko pasisekimo pa- 
slaptis. 

Bandyti parodyti mokslo ryšį su religija mus verčia, be 
kita ko, ir nuolatiniai priekaištai, daromi katalikiškoms mo- 
kykloms, ypač aukštosioms (tarp jų ir Vytauto Didžiojo 
universiteto Teologijos-filosofijos fakultetui), esą jos, sieda- 
mos mokslą su religija, nusidedančios mokslo objektyvumui 
ir sykiu netenkančios mokslinio savo pobūdžio. Tuo tarpu 
šitas priekaištas yra tik arba nesusipratimas, arba blogos 
valios padaras. Mokslo ir mokslingumo šaknys glūdi reli- 
gijoje. 

1. Mokslas ir jo praeitis 


Kiekvienas mokslas yra paremtas ištisos kartų eilės dar- 
bu, kuris kartais trunka ilgus šimtus ir net tūkstančius me- 
tų. Jo dabartis remiasi praeitimi, o ateitis turės remtis ir pra- 
eitimi ir dabartimi, nes tolimesnis mokslo kūrimas nėra įma- 
nomas be pirmtakų laimėjimų. Šių dienų kai kurių mokslo 
šakų pakrikimas (ypač filosofijoje) kaip tik ir įvyko todėl, kad 
nebuvo tinkamai įvertinti praėjusių amžių laimėjimai, kad 
naujųjų laikų mokslininkai panorėjo patys vieni pradėti 
mokslinę kūrybą nuo pačios pradžios. Šitos pastangos girti- 
nos dėl savo drąsumo, bet jos vedė neišvengiamai į mokslo 
sumenkinimą ir seniai žinomų tiesų ir klaidų kartojimą; tas 
paskutiniais laikais vis labiau pradeda ryškėti kai kurių 
mokslo šakų padangėje. 

Mokslas be tradicijos, be savo praeities negali būti tinka- 
mai išplėtojamas. Ką mokytojas yra pagimdęs, tą jo moki- 
niai turi ugdyti toliau, turi tobulinti, papildyti naujais laimė- 
jimais ir naujais atradimais. Šitame vyksme po kiek laiko ga- 
lima, paviršutiniškai stebint, nė neįžiūrėti mokytojo darbo, 
bet savo pagrinduose šis mokslas visados turės tą mintį, ku- 
rią tarė pirmasis jo grindėjas. 

Todėl mokslas gali pripažinti didžiulę pažangos reikšmę, 
bet šitos pažangos jis nepasieks be reikiamo savo augimo 
tarpsnių pažinimo. Jis turi viena akimi nuolat žiūrėti į neri- 
botą galimybių priekį, bet kitą turi būti atkreipęs ir į nueito 
kelio tolį. Tik tokiu būdu jis gali išvengti ir pirmatakų klai- 
dų, ir nereikalingo senybių kartojimo. 

Šis bendras visiems mokslams reikalavimas, didelei tų pa- 
čių mokslų nelaimei, vadinamo švietimo (XVII-XVIII a.) lai- 
kais buvo visiškai nepaisomas. Tai buvo istorijos aptemdi- 
nimo amžius. Bet su istorinės nuojautos atbudimu moksli- 
ninkams vėl pasidarė aišku, kad kiekviena pažinimo sritis 
turi siekti pačių savo šaknų, kad žvelgimas į savo praeitį nė 
kiek mokslui nekliudo sparčiai žengti priekin. Šiandien šita 
nuomonė yra beveik visuotinė, 

Ir štai eidami atgal mokslo nueitu keliu, siekdami giliau- 
sių jo praeities amžių, tiesiog tirdami jojo kilmę, mes kaip tik 
ir susiduriame su religija, dariusia begalinės įtakos pačius 
mokslo pamatus tiesti ir savo šviesa nuspalvinusia pirminį 
mokslo pobūdį. 


2. Religija — mokslo tėviškė! 


Pirmaisiais žmonijos mokytojais galėjo būti kova dėl bū- 
vio, medžiaginio apsirūpinimo stoka ir net įgimtieji palinki- 
mai. Bet šitų akstinų pažadinti darbai neišėjo iš gamtos sri- 
ties: jiems trūko kultūringumo pobūdžio. Juk kultūrinis veiki- 
mas yra ne kas kita, kaip sąmoningos žmogaus pastangos 
kokį nors gamtos objektą suformuoti pagal aukštesnę idėją. 
Idėja yra būtina ir esminė kultūrinio veikimo žymė. Kur nė- 
ra idėjos, ten nėra kultūros, ten yra tik daugiau ar mažiau 
instinktyvinis gamtos pasireiškimas. Sakytų akstinų pažadin- 
tuose darbuose idėjos arba visiškai nežymu, arba ji yra to- 
kia tamsi, jog apie tų darbų priklausomumą kultūrai dar ne- 
tenka kalbėti. Jie pirminio žmogaus darbus atvedė tik ligi 
kultūros slenksčio. 

Bet į tikrąjį kultūros rūmą juos įvedė religija. Reikalas gin- 
tis nuo šalčio, nuo žvėrių galėjo paraginti žmogų statyti sau 
lūšneles iš akmens arba iš medžio. Bet tikrasis architektūros 
mokslas ir menas (vadinamosios kultūros apraiškos) atsirado 
tik tada, kai pradėta statyti šventyklos. — Įgimtas žaismo no- 
ras galėjo pastūmėti žmogų išrasti muzikos instrumentus, bet 
tikrasis muzikos mokslas ir menas gimė tik tada, kai šie in- 
strumentai buvo pavartoti kulto reikalams. — Liaudies dainos, 
mitai ir legendos priklauso žodinei kūrybai, bet tikroji lite- 
ratūra buvo pagaminta tik tada, kai buvo pradėta surašyti 
tautos šventieji himnai, šventieji raštai ir apeigų taisyklės. Vi- 


! Plačiau apie šito skyrelio klausimus galima rasti žymaus pedagogo ir 
filosofijos istoriko O. Willmanno veikale „Aus dem Werkstatt der Philoso- 
phia perennis“, Freiburg i. Brs., 1912. 


75 


sų tautų literatūros pradžioje stovi religiniai raštai. - Grama- 
tikos mokslas kilo iš pirminių tikėjimo versmių aiškinimo ir 
nagrinėjimo. — Matematikos disciplinas į gyvenimą pašaukė rei- 
kalas išmatuoti ir nustatyti aukojimo vietas, pastatyti auku- 
rus, suvokti ateinančių švenčių laiką. - Astronomijos gydyto- 
ja yra astrologija, kuri buvo grynai religinio pobūdžio moks- 
las, svarstąs žmogaus likimą, kurį yra jam dievai paskyrę. — 
Istorijos mokslo pradžia siekia mitų gadynę, kurios veikėjai 
buvę arba tiesiog pusdieviai, arba žmonės, palaiką ypatin- 
gai artimus ryšius su kito pasaulio būtybėmis?. 

Taigi pasirodo, kad sakralinis mokslo pobūdis buvo pirminė 
jo žymė. Įvairių religijos reikalavimų jis buvo pašauktas gy- 
venti ir pradžioje tarnavo grynai religiniams tikslams. Tik vė- 
liau, kada žinių prisirinko pakankamai, jis pradėjo eiti sava- 
rankišką kelią. Bet šitas religinis mokslo kilimas niekados neturi 
būti pamirštas, nes jis parodo, jog religija yra neatskiriamai su 
mokslu susijusi, kaip pirminis jungiamasis pradmuo, kuriuo buvo 
susiję visos kultūrinio gyvenimo sritys. 


3. Mokslo vieningumas 


Tiesa, šiandien mokslas yra susiskaldęs, tiesiog net pakri- 
kęs. Bet tai dar nereiškia, kad jis iš esmės turėtų toks būti. 
Juo šitas pakrikimas eina didyn, juo labiau kyla reikalas 
mokslą sintetinti, atstatyti organinę vienybę tarp atskirų jo 
šakų ir tą ligi nesusikalbėjimo vedančią specializaciją atbaigti 
žinijos vieningumu. Žinija yra vieningas organizmas, o pa- 
skiri mokslai yra šito organizmo nariai. Todėl jie turi gyventi 
kartu ir sau, ir visumai, turi plėsti savarankišką gyvenimą, 
bet turi kartu nepamesti iš akių ir to principo, kad šitas sa- 
varankiškas jų gyvenimas galutinėje sąskaitoje yra ne kas ki- 
ta, kaip tarnyba visam organizmui. 


2 Plg. Th. Carlyle, Les Héros, le culte des héros et Ihėroigue dans l'his- 
toire, Paris, 1888. 

Pirminiame žinijos vieningume, kurį būtų galima pava- 
dinti viršiniu vieningumu ir kuriame atskiros mokslo šakos 
tebebuvo tik galimybėje, jungiamasis pradmuo buvo religi- 
jæ. Pirmieji žmonijos kultūros darbininkai buvo skelbėjai die- 
viškųjų dalykų. Juos vadino pranašais, žyniais, vaidilomis ir 
kitokiais vardais. Tai buvo lyg ir tarpininkai tarp gamtinio 
ir antgamtinio pasaulio. Jų rankose buvo dangaus ir žemės 
paslaptys. Jų papėdininkai buvo išminčiai, kurie daugiau pri- 
siartino prie šio pasaulio ir jame veikė kaip įstatymų leidė- 
jai arba dainiai. Tikrieji išminčių palikimo paveldėtojai bu- 
vo filosofai, kitaip sakant, išminties mylėtojai, jau nebe išmin- 
čiai, nes išmintis, anot Pitagoro, priklauso tik vienam Dievui; 
žmogus tuo tarpu galįs būti tik išminties draugas arba my- 
lėtojas. Su tuo ir jungiamasis žinijos pradmuo pasidarė jau 
ne religija, bet filosofija“. 

Išvedus aiškią skiriamąją liniją tarp filosofijos ir religijos“, 
įvykus specialiųjų mokslų išsiskyrimui iš filosofijos, jungia- 
masis pradmuo nebeteko senos reikšmės, ir atėjo žinijos skal- 
dymosi gadynė. Šiandien šis susiskaldymas yra įvykęs fak- 
tas. Bet šiandien, kaip ir prieš daugelį šimtų metų, lieka tei- 
singi Mikalojaus Damaskiečio žodžiai, kad filosofija yra 
tėviškė, į kurią keleivis, perėjęs įvairias pažinimo sritis, vėl 
sugrįžta. Ir tikrai. Kiekvieno specialaus mokslo atstovas, jei 
jis nori rasti giliausią išaiškinimą savo srities dalykams, ne- 
išvengiamai turi sukti atgal į filosofiją, nes tik ji viena gali 
tinkamai atbaigti specialiųjų mokslų išvadas. Šis procesas 
šiandien jau galima nesunkiai pastebėti. Taigi pasirodo, kad 
filosofija vėl darosi jungiamasis žinijos pradmuo. 


3 Šį dalyką yra ypač pabrėžęs žymiausias rusų filosofas VI. Solovjovas, 
plg. Prof. St. Šalkauskis, „L'ame du monde dans la philosophie de Soloviev”, 
Berlin, 1920; to paties „Solovjovo pasaulio sielos koncepcija“. - Logos, 1926. 

4 Filosofija, kaip jungiamasis žinijos pradmuo, buvo ypatingai ryški grai- 
kų gyvenime. 

Š Šitoji linija aiškiai buvo išvesta šv. Tomo Akviniečio. Kai kas tomisti- 
nėje filosofijoje mato net per didelį filosofijos atskyrimą nuo teologijos. To- 
dėl gryna nesąmonė yra kalbėti apie filosofijos pajungimą teologijai. Tai 
ypač netinka tomistinei filosofijai. Filosofija ir teologija dirba skirtingais me- 
todais. 

Bet to dar negana. Logiškai plėtojama filosofija, pradėju- 
si svarstyti pažinimo normas ir vyksmą, per bendrus ir spe- 
cialius būties nagrinėjimus, prieina tyrinėti santykius tarp 
žmogaus ir Aukščiausios Būties. Filosofijos darbas baigiasi 
religijos filosofija, kuri nuosekliai veda į apreikštąją religiją, ką 
nagrinėja jau teologija. Taigi vėl pasirodo, kad filosofija, pri- 
vedusi prie religijos, jai užleidžia jungiamojo pradmens vie- 
tą, pati pasilikdama tarpininku tarp specialiųjų mokslų ir re- 
liginio žinojimo. Todėl mokslų jungimasis, šiuo atveju jau vi- 
dinis, vėl grįžta prie to paties sakralinio pobūdžio, kokį turėjo 
ir savo užuomazgoje. Tai yra lyg keleivis, iš savo tėvynės iš- 
keliavęs, apėjęs daugelį šalių, daug matęs, prityręs ir išgy- 
venęs, visašališkai subrendęs, vėl grįžta į savo paliktą tą pa- 
čią tėvynę pradėti tikrai kūrybišką gyvenimą. Tikrojo mokslų 
vieningumo pagrindas yra religija. 


4. Etinis mokslo pobūdis 


Ieškoti mokslo tikslo šalia mokslo šiandien daugeliui dar 
atrodo labai juokinga. Bet posakis „mokslas mokslui“ galbūt 
gerai tinka viešų iškilmių deklamacijoms, tik ne tylios valan- 
dėlės metui, kada vidinis balsas priversdamas klausia: kam 
gi galų gale dirbamas mokslo darbas? Jam reikia atsakyti, at- 
sakyti ne tuščia fraze, bet savo vidumi. Jam atsako ir mūsų 
laikai. 

„Mokslo darbą dirbu tam, kad tiksliai panaudočiau savo 
talentus“, - skamba pirmas atsakymas. Bet mūsų laikai ne- 
pastebi, kad giliausioje esmėje šitoks atsakymas yra religinis 
atsakymas; jau pats žodis „talentas“ yra paimtas iš Šv. Raš- 
to. Kristaus palyginimo apie penkis, tris ir vieną talentą pras- 
mė glūdi šitame atsakyme. Kristus liepė neužkasti gautų ta- 
lentų, bet juos tiksliai panaudoti, kad atneštų procentų. 
Mokslo darbo dirbimas šiokia intencija duoda mokslui eti- 
nio pobūdžio, nes atlieka įsakytą pareigą. 

„Mokslo darbą dirbu visuomenės gerovei“, - skamba ant- 
ras atsakymas. Dar geriau. Šitame darbe glūdi religinis arti- 

mo meilės įsakymas, dar labiau pašventinąs mokslo kūrimo 
pobūdį. 

„Mokslo darbą dirbu ieškodamas tiesos“, — atsako rim- 
čiausieji. Bet kas gi yra tiesa pačioje giliausioje savo esmėje? 
Tardami žodį, kuris atitinka mūsų mintį, mes pasakome mo- 
ralinę tiesą. Bet šitas žodžio atitikimas mintį dar nieko nesa- 
ko apie pačios minties tikrumą. Norėdami tai patirti, turi- 
me suvokti minties atitikimą daiktui. Mintis yra tiek tikra, 
kiek ji atitinka daiktą. Šiuo atveju turėsime jau loginę tiesą. 
Savo ruožtu minties atitikimas daiktui taip pat dar nieko ne- 
pasako apie paties daikto tikrumą. Todėl, norint susekti tie- 
są giliausia prasme, reikia eiti dar toliau ir pažinti atitikimas 
tarp daikto ir idealinio jo tipo arba pirmavaizdžio pagal ku- 
rį jis yra sukurtas. Daiktas yra tiek tikras, kiek jis atitinka sa- 
vo pirmavaizdį. Šitas daikto atitikimas savo pirmavaizdžiui 
bus jau ontologinė tiesa, tiesa giliausia prasme. 

Bet idealiniai daiktų tipai arba pirmavaizdžiai glūdi Die- 
vo Prote, kuris juos įmedžiagino mūsų pojūčiais prieinamo- 
je tikrovėje. Todėl mokslas, ieškodamas giliausia prasme tie- 
sos, kaip tik ir dešifruoja šituos pirmavaizdžius ir paskaito 
paslėptą Dievo mintį. Šiuo atveju mokslas vėl susiduria su 
Amžinuoju Logu, per kurį visa yra sutverta, kuris yra viso- 
kios išminties ir mokslo versmė, kuris yra pasakęs: „Aš esu 
Tiesa!“ Šitokiu susidūrimu mokslas įgauna dar didesnio eti- 
nio ir sakralinio pobūdžio“. 


5. Katalikybė ir mokslas 


Akivaizdoje šito etinio ir religinio mokslo pobūdžio aiš- 
kėja katalikybės santykiai su mokslu. Ji ne tik kad negali bū- 
ti mokslui priešinga, kaip labai klaidingai ir tendencingai 
mėgdavo ir tebemėgsta pasakoti katalikybės priešai, bet ji tik 
viena tinkamu būdu nurodo galutinį mokslo tikslą ir per jį 


6 Apie įvairius tiesos laipsnius ir tiesos santykį su Dievu patartina pa- 
skaityti prof. St. Šalkauskio veikalo „Kultūros filosofijos metmens“ (Kau- 
nas, 1926) skyrelį „Žinija“. 

ryšį su visokio mokslo šaltiniu - Amžinuoju Logu. Kataliky- 
bė, ir savo kilme, ir savo turiniu būdama labiausiai vienin- 
ga, yra pašaukta visados, ypatingai šiais laikais, nurodyti 
mokslui jungiamąjį pradmenį ir sugrąžinti žinijai prarastą or- 
ganinę vienybę. Šiam reikalui ypatingai gerai tarnauja nuo 
praėjusio šimtmečio prasidėjusieji kurtis katalikų universitetai, 
bendrai aukštosios katalikų mokyklos ir katalikiškieji fakul- 
tetai valstybiniuose universitetuose. Dabartiniame teorinės 
srities chaose jie yra lyg kokios mažos salelės, iš kurių sklin- 
da raminančioji jėga, grąžinanti intelektualinį gyvenimą į tik- 
ruosius kelius, kad vietoje kovos su Dievu, kuri veda į viso- 
kių vertybių praradimą, būtų pradėtas tikrai mokslinės kū- 
rybos darbas, vainikuojamas pilnutinės žinijos sukūrimu. 
Kaip kiekviena kultūros sritis siekia pilnutinio gyvenimo, taip 
jo siekia, gal dar su didesniu ilgesiu, ir teorinė sritis. Bet jo 
pasiekti kitaip nebus galima, kaip tik pasigaunant vedamųjų 
religijos idėjų. Kur to nėra, ten dabartinis pakrikimas ir liks 
visuotiniu blaškymusi. Todėl katalikų universitetai ir katali- 
kiškieji fakultetai, tvirtai laikydamiesi religijos gairių, yra pir- 
mieji pašaukti sukurti tokią pilnutinę žiniją, kurios taip labai 
trokšta iš visų pusių nuvarginta dabartinio žmogaus dvasia. 

Iš kitos pusės, katalikybė yra taip pat pašaukta išgelbėti moks- 
lą nuo visiško suprofanavimo ta prasme, kad jam būtų grąžin- 
tas tas sakralinis jo pobūdis, kuriuo jį religija pažymėjo dar 
pačioje užuomazgoje. Mokslo darbas, kaip ir kiekvienas ki- 
tas krikščionio veikimas, turi būti pašvęstas ir jungiamas die- 
viškojo pradmens. Ir vėl katalikų aukštosios mokyklos čia pa- 
darys žymių permainų, mokslinį išsilavinimą jungdami su 
religiniu uolumu ir tuo būdu užgrįsdami tą didžiulę spra- 
gą, kuri yra dabar padaryta tarp religijos ir gyvenimo ben- 
drai ir tarp mokslo ypatingai. 

Galop katalikybė laisvina mokslą. Šiandien daug kalbama 
apie mokslo laisvę, bet labai maža suvokiama tikroji tosios 
laisvės prasmė. Katalikas mokslininkas negalvoja dogmatiš- 
kai ir neaukoja savo kritiškumo bei moksliškumo dogmai. 
Bet jo dvasia yra tokia plati, jog joje yra vietos ir religijos dog- 

moms". Jis turi pakankamai Dievo malone stiprinamo susi- 
valdymo ir rimtumo atsispirti nekritiškiems įspūdžiams ir 
užplūdusioms dienos nuomonėms. Tai nėra nelaisvė. Moks- 
lo nelaisvė kaip tik ir yra glamonėjimasis su laiko dvasia ir 
laiko prietarais. Ir moksle yra mados kvailybių, kurioms at- 
sispirti reikia ne mažiau valios, kaip ir gyvenimo madoms. 
Katalikai mokslininkai ir katalikų aukštosios mokyklos gali 
būti pirmieji stojo prieš tokias mokslo madas, kurios dauge- 
lį tiesų buvo aptemdžiusios ir iškreipusios. Reikia tik prisi- 
minti senesnes pažiūras į vidurinius amžius? ir dabar, ir pa- 
matysime, kaip mada gali užtikrinti objektyvios tiesos paži- 
nimą, ir kokie dideli yra katalikų mokslininkų ir katalikiškųjų 
mokyklų nuopelnai. 


7 Apie katalikų mokslininkų dvasios siaurumą paprastai mėgstama daug 
kalbėti. Bet šitie mėgėjai nepastebi, kad kataliko dvasia yra žymiai plates- 
nė, nes ji apima visą gyvenimą: ir gamtą, ir kultūrą, ir religiją. Tuo tarpu 
mokslininkai ateistai apima tik gamtą ir kultūrą. Religijos dalykai jų dva- 
sioje netelpa. Kur tad yra siaurumas? 

8 Apie vidurinių amžių „raugą“ teks skyrium pakalbėti. 

RELIGIJA IR MORALĖ 


Mūsų laikais pasitaiko nuomonių, skelbiančių, kad mora- 
lė ne tik nepriklausanti religijos, bet, pasak Kanto, priešingai: 
religija priklausanti moralės. Mat esą labai pavojinga moralę 
remti religija, nes po josios priedanga galima, girdi, paslėpti 
įvairiausių nukrypimų. Ši pažiūra skelbiama ne tik teorijoje, 
bet gausingų organizacijų stengiamasi ir praktikoje ji vykdinti, 
pirmoje eilėje, žinoma, pašalinant iš mokyklų religijos dėsty- 
mą. Tuo būdu tikimasi moralę išlaisvinti nuo „dogmos slogu- 
čio“. Šitų visų organizacijų noras esąs kelti etiškąją kultūrą ne- 
priklausomai nuo bet kokių religinių ar politinių nusistatymų. 
Tokių organizacijų yra šiuo metu ir Lietuvoje. Todėl mums 
svarbu panagrinėti religijos ir moralės santykius, kad nebūtu- 
me gražių žodžių klaidinami ir gražiais mostais viliojami. 


1. Religijos supratimas 


Pagal subjektyvizmo šalininkus, religija esanti grynai jaus- 
mų dalykas. Kiekviename žmoguje, sakoma, glūdįs nepasi- 
tenkinimo jausmas, noras siekti kažin ko aukštesnio ir kil- 
nesnio. Iš šitų jausmų vaizduotės esti tveriami paveikslai ir 
įsitikinimai, atitinką mūsų pageidavimus. Bet ar tie paveiks- 
lai yra realūs, ar jie tikrai už mūsų egzistuoja, tai esąs ne- 
įrodytas ir net negalimas įrodyti dalykas. Tų paveikslų ir įsi- 
tikinimų reikalauja praktiškasis mūsų protas, mes sakome, 
kad jie yra. Bet ar taip yra iš tikrųjų - nežinia. 

Šituo pagrindu remdamasis, modernizmas visą religiją su- 
vedė tik į jausmus. Tik vieni jausmai sudaro esmingą religi- 
jos turinį. Religija nesanti joks mokslas, ir visokie dėsniai jai 
svetimi. Galima, pasak jų, tuos jausmus pareikšti žodžiais ir 
iš jų sudaryti tam tikras formules, vadinamas dogmomis. Bet 
jos religijai esančios tik pripuolamas dalykas, keičiąsis kartu 
su laiku ir su žmonių nusistatymais. Todėl apie religijos tik- 
rumą visiškai negalima nė spręsti, nes jausmai yra grynai 
subjektyvus dalykas. Tikėjimą tveria kiekvienas žmogus pats, 
nežiūrėdamas jokių moksliškų išvedžiojimų. 

Toliau subjektyvizmas eiti jau negalėjo. Kiekvienas susi- 
daro savo tiesą, savo pasaulėžiūrą — ir tai pavadina savo reli- 
gija. Todėl nereikia stebėtis, kad šiandien religijų „gaminto- 
jai“ dygsta kaip grybai po lietaus. Dabar kalbama apie sa- 
vęs religiją, apie idealų religiją, saulės šviesos religiją, 
Goethe's ar Bismarcko religiją ir t. t. Nuostabus tik tas daly- 
kas, kad visi tie gamintojai, pripažindami religiją esant sub- 
jektyviu dalyku, vis dėlto stengiasi savo išrastąją religiją 
įpiršti kitiems, kaip teisingiausią ir geriausią. Jeigu jau reli- 
gija jausmų dalykas, tai kam savo jausmus piršti kitam? 

Jau iš šitų pasvarstymų matyti, kad tokia religija yra jo- 
kia religija. Tai yra tik svajonių ir tuščių vaizdų rinkinys, be 
jokios objektyvios vertės, be jokios įtakos gyvenimui ir žmo- 
gaus veikimui. O jeigu mes jausmų religijos šalininkus pa- 
klaustume, kuo jie remia savo teorijas, jie tikrai neatsakytų. 
Ir iš tiesų neatsako. Vieni nurodo Kantą, girdi, jis įrodęs, kad 
religija negalinti būti objektyvi, nes Dievo buvimas protu ne- 
prieinamas. Kiti griebiasi darvinizmo, kad žmogus esąs tik 
aukštesnės rūšies gyvulys, neturįs jokios nemirtingos sielos, 
bet tik tobulesnius jausmus. 

Bet ir vieni, ir kiti užmiršta pažvelgti į pasaulio tautų, kad 
ir laukinių, religiją ir pažiūrėti, kokiu būdu ji pasireiškia. Ten 
jie pamatytų, kad visi žmonės pripažįsta, jog religija anaip- 
tol nėra jausmų dalykas. 

Visos tautos sutinka, kad yra kažin kokia aukštesnė už 
žmones ir už pasaulį būtybė, nematoma, galinga būtybė, ku- 
rią mes turime garbinti ir josios klausyti. Turime garbinti ne 

tik viešai, bet ir privatiškai; turime laikyti josios įsakymus 
ne tik su kitais būdami, bet ir patys vieni pasilikę. Užtenka 
perversti pasaulinės istorijos veikalą, ir pamatysime, kad ši- 
tos mintys yra teisingos. Kas tik rašo apie egiptiečius, babi- 
loniečius, persų, indų, kinų ar kitokių tautų religijas, tas pa- 
žymi, kad visos jos turėjo savo maldas, savo šventes, savo 
bažnyčias, savo kunigus, savo aukas, ypač aukas. Auka yra 
neatskiriama nuo religijos. Be aukos net negali būti religijos. 
Ir juo tobulesnė religija, juo tobulesnė ir auka. Todėl aukas 
randame visose tautose, kaip randame ir religiją. Kitaip nė 
būti negali. Žmogus, pripažindamas amžinąjį visagalį pasau- 
lio Valdytoją ir Tvėrėją, jauste jaučia pareigą, kuo nors tą pri- 
pažinimą pareikšti, ką nors Jam atiduoti. Tad ir aukoja. To- 
buliausia žmonių išgalvota auka yra sunaikinimo auka, nes 
tada žmogus aukoja daiktą su visa jo gyvybe, be jokių savo 
interesų: visą jį atiduoda tam, kurį garbina. 

Tad kur čia vieta subjektyvizmui ir kiekvieno privatiš- 
kiems norams? Kur čia tie jausmai, kurie gimdo religiją? Jei 
visa tai būtų tik atskiro žmogaus prasimanymas, ar jis ne- 
galėtų to savo prasimanymo atsisakyti ir gyventi be jokios 
religijos? Bet faktas, kad be religijos tautų nėra. Taip pat dau- 
gelio mokslininkų įrodoma, kad pirmykščiai žmonės garbi- 
no vieną ir tą patį Dievą. Tad aišku, kad religija yra objek- 
tyvus dalykas, galįs turėti savo dėsnius, kurie, suvesti į vie- 
ną sistemą, ir sudaro religijos mokslą. 

Taigi religija yra praktiško su Dievu santykiavimo būdas, pa- 
remtas Jojo garbinimu’. Santykiavimas su Dievu, realiu Die- 
vu, O ne su savo vaizduotės sukurtu paveikslu ar noru. Prak- 
tiškas santykiavimas, pareikštas ne tik žodžiais ar gražiais 
pažadais, bet ir konkrečiais darbais. Santykiavimas parem- 
tas garbinimu, savo priklausomybės ir Dievo viršenybės pri- 
pažinimu, pasireiškiąs įvairiais išorinio kulto veiksmais. 

Taip reikia suprasti religiją. Taip ją supranta ir krikščio- 
nybė, mokydama, kad religijos esmė kaip tik ir esanti Die- 


1 Žr. V. Cathrein S. J., Die katholische Weltanschauung, 1921, p. 455. 

vo garbinime. Šis garbinimas, šie visi santykiai yra objekty- 
vūs dalykai, visai nepriklausą žmogaus jausmų ar norų; jie 
visiems privalomi ir šventi. 


2. Moralės supratimas 


Kas yra moralė? Tai rinkinys mūsų sąžinę saistančių įsta- 
tymų, kuriuos mums Dievas yra davęs iš dalies per prigim- 
tą proto šviesą, iš dalies per savo apsireiškimą arba per sa- 
vo teisėtus vietininkus žemėje. Moralės branduolį sudaro va- 
dinamasis prigimties įstatymas. 

Daugeliu atžvilgiu Dievas savo valią žmonėms yra pareiš- 
kęs per prigimties įstatymą. Kaip sako šv. Paulius, gero ir 
blogo supratimą Dievas yra davęs net tiems, kurie apie ap- 
reiškimą nieko nėra girdėję. „Kai jokio įstatymo neturintys 
pagonys iš prigimties vykdo įstatymo reikalavimus, tada jie, 
neturintys įstatymo, patys sau yra įstatymas. Jie parodo, kad 
įstatymo reikalavimai įrašyti jų širdyse...“ (Rom 2, 14-15). To- 
kį įrašytą širdyje įstatymą turi kiekvienas žmogus, nes jis yra 
Dievo sutvertos sąžinės balsas. 

Visi daiktai siekia Kūrėjo jiems paskirto tikslo, vedami bū- 
tinų prigimties dėsnių. Jie negali jų neklausyti arba juos iš- 
kreipti. Vienas tik žmogus siekia savo tikslo laisvai. Jo pri- 
gimtyje nėra tokių jėgų, kurios jį būtinai verstų daryti taip, 
o ne kitaip. Žmogus veikia laisvai: gali daryti, gali nedaryti; 
gali daryti taip, gali kitaip. Bet vis dėlto ir žmogus nėra ab- 
soliučiai laisvas. Ir jis turi tam tikrų įstatymų, rodančių ke- 
lią, kuriuo jis turi eiti, ir draudžiančių jam iš to kelio iškrypti. 
Šitie įstatymai yra įrašyti žmogaus sąžinėje, ir žmogus lygiai 
gerai žino ir jaučia, kad jų vykdymas nepareina nuo jo noro 
ar nenoro, bet kad jis yra atsakingas aukštesnei už jį Būty- 
bei. Kiekvieną šitų įstatymų peržengimą lydi vidujinis pa- 
peikimas, vadinamas sąžinės balsu arba graužimu. Kiekvie- 
no - net ir laukinio - žmogaus vidaus balsas pasako, kad 
gera yra tai, kam tas balsas pritaria, o bloga - ką peikia ir 

ką draudžia. Praktiškam gyvenime ir santykiuose su kitais 
žmogus prieina išvados, kad reikia kitam daryti tai, kas pa- 
čiam gera, ir nedaryti kitam to, ko nenori, kad ir tau dary- 
tų. Tai yra pagrindinis natūralinio įstatymo dėsnis. Iš jo plau- 
kia visi kiti, pritaikinti atskiriems atsitikimams. Taigi neva- 
lia vogti, nevalia paleistuvauti, nevalia užmiršti, negerbti 
savo tėvų ir t. t. Reikia garbinti Dievą, laikyti jo įstatymus; 
reikia su žmonėmis sugyventi ir t. t. Tai yra įstatymai, kurie 
išraišką rado Dekaloge. Dievo duoti ir Mozės surašyti įsakymai 
yra ne kas kitas, kaip prigimties įstatymų trumpas ir aiškus žo- 
džiais suformulavimas. 

Prigimties įstatymai yra visur ir visuomet vienodi. Ir nai- 
vu būtų manyti, kad esant vienodiems logikos (proto) dės- 
niams galėtų būti kitokie įvairiems amžiams ir įvairioms tau- 
toms etikos (valios) dėsniai. Tiesa, pasitaiko iškrypimų, net 
gana stambių. Bet argi pamišėliai įrodo logikos dėsnių ne- 
vienodumą? Vienas yra įstatymo Davėjas, vienoda žmonių 
prigimtis, tad vienodi turi būti ir įstatymai. Nesikeičia įsta- 
tymų Davėjas, nesikeičia prigimtis, negali keistis nė toje pri- 
gimtyje įrašyti įstatymai. Gali žmonės jų neklausyti, juos iš- 
kreipti, bet jie visuomet lieka ir niekada nenustoja reikalavę 
savo teisių. 

Dešimt Dievo įsakymų sudaro pagrindą vadinamiems po- 
zityviems įsakymams, kuriuos Dievas davė žmonėms Apreiš- 
kimo keliu arba Pats, kaip buvo žydų tautoje, arba per savo 
Sūnų Jėzų Kristų, kuris davė pradžią krikščioniškajai mora- 
lei, arba pagaliau per Katalikų Bažnyčią ir josios vadus. Ši- 
tie įsakymai irgi sudaro tam tikrą moralės dalį. 

Vadinasi, moralė susideda iš prigimtyjų įstatymų ir pozity- 
viųjų įsakymų. Abeji turi vieną ir tą patį šaltinį - Dievą, ku- 
ris ir prigimtį sutvėrė, ir Apreiškimą davė. 

Taigi dabar suprasime, kaip labai klysta tie, kurie mano, 
kad moralė yra kilusi iš žmonių susitarimų. Žmonės susita- 
rę vienus darbus vadinti gerais, kitus blogais, - taip ir kilu- 
si visa moralė. Bet toks protavimas yra per daug lėkštas, kad 
galėtų ką nors įtikinti. Mes visi gerai žinome, kad gyventi 

neskaisčiai yra nedoras darbas, nors mūsų kūnui tas labai 
patiktų. Be to, būtų labai įdomu iš tų „gudruolių“ sužinoti, 
kas privertė žmones užsidėti tokius įstatymus, kurie varžo 
kūno norus ir į netvarką palinkusią prigimtį? Kodėl patys už- 
sidėję, patys tų įstatymų susitarę nenusiima? Į tai jie nemo- 
ka atsakyti. O mes mokame, nes žinome, kad ne žmogus yra 
moralės Kūrėjas, bet Dievas. Ką Dievas uždėjo, tą žmogus 
nenuims, nors jam būtų ir labai nemalonu nešti, nors jo že- 
mesnioji prigimtis ir labai tam priešintųsi. Bet nereikia ma- 
nyti, kad tie įstatymai yra priešingi žmogaus, kaip protingo 
sutvėrimo, prigimčiai. Anaiptol! Tiesa, jie nepatinka glūdin- 
čiam žmonėse gyvuliui, kuris turi savyje chaoso pradų ir nori 
viską į chaosą paversti. Bet jie labai naudingi ir reikalingi 
mūsų dvasiai, nes nurodo tuos kelius, kuriais ji turi eiti prie 
savo tikslo. O žmogaus tikslas yra pats tų įstatymų Davėjas. 


3. Religijos ir moralės santykiai 


Čia ir priėjom dabar prie svarbiausio dalyko, kuris šian- 
dien taip akcentuojamas: ar moralė gali nepriklausyti religijos? 
Ar gali ir kada gali būti ideologija, paremta morale, o duo- 
danti laisvę religijos dalykuose? 

Kaip matėme, moralė susideda iš dviejų dalių: prigimties 
įstatymų, pasireiškiančių per sąžinės balsą, ir apreikštųjų įsa- 
kymų. Tai viena. Antra, religija, kaip žinome, yra praktiškas su 
Dievu santykiavimo būdas, paremtas Jojo garbinimu. Atmeskim 
dabar religiją, paneikime Dievo buvimą, ir ar galima bus bet 
kokia moralė? Jeigu religija yra pareigos Dievui, kurias 
mums irgi uždeda prigimties įstatymas, tai ar, paneigdami 
tas pareigas, mes nepaneigsime tuo pačiu ir prigimties įsta- 
tymo? Kitais žodžiais, ar nepaneigsime ir natūralinės mora- 
lės? Juk pripažinti, kad mūsų sąžinė klysta, liepdama Dievą 
garbinti ir į Jį tikėti, pripažinti, kad turime teisės neklausyti 
vidujinio mūsų balso, religijos atžvilgiu bus vis tas pat, ką 
ir visiškai jo nepripažinti. Kuo remsimės, kad mūsų sąžinė 

neklysta drausdama užmušti, vogti, jei klysta liepdama Die- 
vą garbinti? Kas sakys, kad turime sąžinės klausyti kituose 
dalykuose, jei neklausome religijos srityje? Kas bus tas ma- 
tas, kuriuo vertinsime savo ir kitų darbus, sakydami: šitas 
geras, o šitas blogas? Kuo bus pagrįsta žmogaus pareiga? 

Visuomenės gerove? Gerai. Bet kas įpareigos žmogų pri- 
vatišką gėrį palenkti visuomeniškam gėriui? Kas galop nu- 
statys ir apibrėš kad ir tą visuomenišką gėrį? Kas uždraus 
žmogui visuose savo veiksmuose matyti visuomenei gero da- 
rymą? Jis galės manyti, kad pavogti iš turtingo ir atiduoti 
vargšui bus geras visuomenei darbas; kad užmušti savo va- 
lia piktadarį bus irgi neblogas veiksmas. Bet ar dėl to nesu- 
grius tvarka? Ar socialinis gyvenimas nepavirs į chaosą? Ki- 
taip nė būti negali. Palikus kiekvienam nuspręsti, kas gera, 
kas bloga, kelias į visišką netvarką yra atviras. 

Tad gal valstybė gali nustatyti, kas bloga, o kas gera; kas 
darytina, o kas vengtina. Bet juk valstybę valdo ir įstatymus 
leidžia tie patys žmonės. Tai argi jie, neturėdami jokių aukš- 
tesnių normų ir nejausdami prieš nieką atsakingumo, leis to- 
kius įsakymus, kurie jiems patiems būtų didelė našta? Na te- 
gul vieni ir išleistų, bet ar kiti negali jų pakeisti. Mes juk ži- 
nome, kaip lengva įstatymus vienus atšaukti, o kitus išleisti. 
Tada moralė liktų pastatyta ant valdovų sauvalės: kaip jie no- 
rėtų, taip visi ir darytų. Bet tai irgi kelias į chaosą, tik iš ki- 
tos pusės. 

Bet gal žmogus turi daryti gero dėl dorybių kilnumo? Gal 
jos pajėgs išlaikyti žmones doroviniame kelyje? Taip. Dory- 
bės yra kilnios ir gražios, bet tik tada, kai žmogus jas riša 
su amžinaisiais dalykais, kai jos remiasi Dievu ir kai pade- 
da žmogui siekti amžinojo tikslo. Bet kas liks iš šitų visų da- 
lykų, jei gyvenimas bus imamas tik šioje žemėje, jei viskas 
baigsis su mūsų mirtimi? Didžiausias žmogaus troškimas yra 
laimės troškimas. Tad labai nuosekliai jis darys, jei, nesitikė- 
damas laimės po mirties, savo gyvenimą taip sutvarkys, kad 
tos laimės galėtų kuo daugiausia turėti jau čia, žemėje. O že- 
mės laimė ir yra savo norų tenkinimas: siekti garbės, turtų, 

duoti kūnui laisvę; smagiai pagyventi, nieko nedirbti, nieko 
nesigailėti ir niekam nesilenkti. Kam tada vargšus šelpti, kam 
varžyti savo kūną ir savo dvasios egoistinius norus? Juk vis 
tiek po mirties nieko nėra. Tad carpe diem! Gyvenimas trum- 
pas. Ergo bibamus! 

Bet tokia, grynai pasauliška moralė, nepriklausanti Die- 
vo ir religijos, yra neverta vadintis morale. Tai tik visiškas 
palaidumas, priešingas sveikam Žmogaus protui ir viso pa- 
saulio įsitikinimui. Bet jis būtinai plaukia iš moralės nepri- 
klausomybės. Jei tik moralė nepriklausoma, tada palaidumas 
būtinas. Gyvenimo pavyzdžiai šį dėsnį yra šimtus kartų pa- 
tvirtinę. Turime prie šono Rusiją, kur moralė yra išlaisvinta 
nuo „dogmos slogučio“. Ir kas ten darosi? Paskaitykite jų li- 
teratūrą! Jaunimo ištvirkimas pasiekė aukščiausio laipsnio. 
Nedoros knygos užliejo visą tautą. Kraugeringi ir budeliški 
žudymai yra kasdieniškas reiškinys. Ir vis tai darome var- 
dan nepriklausomos moralės. 

Nepriklausomą moralę žudo pats gyvenimas. Dorovingu- 
mas tada paverčiamas Žmogaus nuotaikos ir egoizmo žaislu, 
o įsigalėjus tokiam moralės supratimui, ar galimas yra auk- 
lėjimas ir mokymas? Nepriklausomoji moralė slepia savyje 
palaidumą ir galbūt nesąmoningą norą atsipalaiduoti nuo bet 
kokių įstatymų. Ir galbūt vargiai kada buvo tokie laikai, ka- 
da šita klaida būtų labiau išsiplatinusi kaip šiandien. Nuolat 
girdime šaukiant, kad mūsų laikai reikalaują aukštesnės, gi- 
lesnės, nepriklausomos, sudvasintos moralės; veiksmo ir dar- 
bo moralės; aktyvumo moralės. Visa tai yra gražūs žodžiai, 
po kuriais slepiasi arba neišmanymas, arba pikti norai. Tai 
tinklai, kuriais gaudomi entuziastingi, bet neprityrę jaunuo- 
liai ir vedami paskui į visiško nemoralumo pelkes. 

Pažiūrėkime dabar, kada yra galima ideologija, paremta 
morale, arba vadinamoji „morališkoji ideologija“. 

Kas yra ideologija? Ideologija yra nustatymas santykių su 
Dievu ir su pasauliu. Vadinasi, kiekviena ideologija turi dvi 
sudedamąsias dalis: vieną - nustatymą santykių su pasauliu 
ir su visais jame esančiais reiškiniais, vadinama pasaulėžiū- 

ra, ir antrą - nustatymą santykių su Dievu ir su visais amži- 
nybės klausimais, vadinama religija. Šia prasme ir Weissas 
O. P. yra pasakęs, kad „žodis religija visuomet krypsta aukš- 
tyn, žodis pasaulėžiūra - žemyn; religija ieško gyvenimo pra- 
džios ir tikslo už šitų daiktų, pasaulėžiūra - viduje pasau- 
lio; religija yra mintis apie amžinybę, pasaulėžiūra — apie lai- 
ką“ (žr. jo veikalą „Lebens und Gewissensfragen der 
Gegenwart“, t. I, p. 150). 

Nereikia aiškinti, kad kuriant ideologiją, pirmoje eilėje iš- 
sprendžiami amžinybės klausimai. Ir jeigu tik prieinama ši- 
tuo atžvilgiu kurio nors teigiamo nusistatymo, religija virs- 
ta visos ideologijos pamatu. Tik visiškai neigiamas nusista- 
tymas Dievo atžvilgiu pagrindo vietą užleidžia pasaulėžiūrai. 
Ideologijos centras tada esti pasaulis. 

Moralė yra toks dalykas, dėl kurio vienodų pažiūrų nė- 
ra. Tie, kurie savo santykius su Dievu išsprendžia teigiamai, 
tie moralės pagrindo ieško religijoje ir laiko ją tiek su religi- 
ja susijusią, jog net tvirtina, kad be religijos moralė negalinti 
būti. Ir tuo būdu, žinoma, savo ideologijos morale negrin- 
džia ir negali grįsti. Jų ideologinis rūmas statomas ant reli- 
gijos. Tiesa, antroje vietoje, antru ramsčiu gali būti ir mora- 
lė, bet ne moralė nepriklausoma, ne moralė išlaisvinta nuo „dog- 
mos Slogučio“, bet moralė, pagrįsta aiškiais ir pozityviais religijos 
dėsniais. O tie, kurie savo santykius su Dievu išsprendžia vi- 
siškai neigiamai, kurie atmeta amžinybės buvimą, tie mora- 
lės pagrindo ieško šio pasaulio daiktuose arba, kad kilniau 
atrodytų, net ir pačioje moralėje, nes tokiu pagrindu priimti 
žmonių susitarimą yra vis dėlto labai lėkštas dalykas. Labai 
dažnai tokie žmonės moralę laiko visa ko pagrindu, nes, re- 
ligijos atžvilgiu išsisprendę neigiamai, jie neturi nieko, kas 
tąjį pagrindą atstotų. Todėl suprantama, kad ir savo ideolo- 
giją jie turi statyti ant moralės. 

Dabar bus aiškų, kada yra galima ta „morališkoji ideolo- 
gija“. Ji galima tiktai tada, kai religijos atžvilgiu nusistatoma vi- 
siškai neigiamai, kada visos ideologijos centru padaroma pasaulis. 
Bet tada toji moralė noroms nenoroms įgauna susitarimo po- 
būdžio ir netenka net tikra prasme moralės vardo. 

Vadinasi, visos tos „etiškos“ draugijos, visos tik dorove 
paremtos organizacijos savo esmėje yra ateistiškos. Tik vie- 
nos viešai prie to prisipažįsta, kitos savo tikslams geriau pa- 
siekti, - nes ugdyti etiškąją kultūrą dažnai nėra jų tikslas, — 
prisidengia religijos kauke. Taigi morale remtis gali tik ateis- 
tiška-bedieviška ideologija. 

Todėl dabar suprasime, kaip pavojingi yra visokie posa- 
kiai: „Tikėk, kaip nori, tik gerai elkis“; „Reikia žiūrėti mora- 
lės dvasios, o ne raidės“, „Reikia būti nuolaidesniems reli- 
gijos atžvilgiu“. Vis tai yra prigavimai, kuriais ne vienas su- 
viliojamas. Tai liberalizmo sėklos, kurios daug pavojingesnės 
už atvirąją bedievybę. Jų ypač reikia saugotis tuo labiau, kad 
kelių paskutinių metų bėgyje jos rado dirvos ir Lietuvoje. 

KRIKŠČIONYBĖ IR FILOSOFIJA 


Pratartis 


Šio straipsnio! uždavinys yra ne krikščioninti filosofiją ar 
filosofinti krikščionybę, o pasvarstyti tąjį santykį, kuris esmin- 
gai mezgasi tarp dviejų gyvenimo apraiškų: tarp filosofinio 
mąstymo ir krikščioniškojo tikėjimo. Juk filosofija yra daug 
senesnė negu krikščionybė. Kai Geroji Naujiena pradėjo sklis- 
ti Viduržemio jūros pakrantėse, šių pakrančių tautos jau bu- 
vo filosofavusios mažiausia penketą šimtų metų. Dar dau- 
giau: filosofija šioms tautoms reiškė ne tik protinį užsiėmi- 


krikščionybė kaip gyvenimo būdas (ji tokia pirmoje eilėje ir 
yra!) į filosofiją irgi kaip į gyvenimo būdą? Iš paviršiaus at- 
rodo, kad šis klausimas esąs jau seniai išspręstas. Juk argi 
ne Bažnyčia perėmė filosofiją iš senovės, ją toliau ugdė, to- 
bulino ir taip įtvirtino Vakarų sąmonėje, kad be jos šiandien 
yra neįmanomas joks gilesnis pažinimas? Argi ne Bažnyčia 
pavertė filosofiją nepakeičiama kultūros dalimi, be kurios da- 
bar neapsieina jokia tauta? Maždaug pusantro tūkstančio me- 
tų krikščionybė yra buvusi tikras filosofijos prieglobstis. 

Iš kitos tačiau pusės, kai filosofija naujaisiais laikais pra- 
dėjo laisvintis iš šio prieglobsčio, tai nustebusi iš tos pačios 
Bažnyčios patyrė, esą ji šalia tikėjimo neturinti nei prasmės, 
nei todėl pagrindo būti. Filosofija buvo apšaukta naujojo 
Žmogaus puikybės apraiška, istoriniu žmonijos klystkeliu, at- 


l Ištrauka iš autoriaus kurso „Filosofija ir tikėjimas“, skaityto Miunste- 
rio universitete 1965 m. vasaros semestrą. 

sakingu už vėlesnes jos nelaimes bei sąmyšius. Sena priešy- 
bė tarp „pažinimo medžio“ ir „gyvybės medžio“ (plg. Pr 2, 
9) iš naujo prasiveržė filosofijos ir krikščionybės santykyje vi- 
su atkaklumu. Savarankišku keliu eiti ir savarankišką gyve- 
nimą vesti pasiryžusi naujųjų laikų filosofija buvo suprasta, 
kaip moderninis rojaus žalčio gundymas „būsite kaip Die- 
vas, žinantis, kas gera ir kas pikta“ (Pr. 3, 5). Ilgaamžis prie- 
globstis virto skaudžiu barniu, pasibaigusiu tuo, kad filoso- 
fija paliko Bažnyčią ir iškeliavo į pasaulį. 

Ką reiškia šis kivirčas: naują žmonijos kelią ar tik sūnaus 
palaidūno dalią, kurią jis išeikvos, pats suskurs ir todėl su- 
sigraužęs bei gailėdamasis grįš į paliktus namus? 

Šiam kivirčui — jo prasmei bei reikšmei - suvokti reikia 
nuolatos turėti prieš akis vieną dalyką: krikščionybė žiūrį į fi- 
losofiją tik ryšium su tikėjimu. Kitaip sakant, jos žvilgis į filo- 
sofijos ir tikėjimo santykį yra vertinimas. Krikščionybei ne tai 
svarbu, kas yra filosofija pati savyje, bet tai, kokios vertės ji 
turi tikėjimui. Net ir tada, kai filosofija ir tikėjimas yra pri- 
pažįstami kaip dvi pažinimo formos, šis vertinamasis žvil- 
gis neišnyksta; net ir šiuo atveju vertės matas yra tučtuojau 
pritaikomas: filosofija esanti parengiamasis, įvedamasis, va- 
dinasi, netobulas, o tikėjimas — atbaigiamasis, galutinis, vadi- 
nasi tobulas pažinimo būdas. Filosofija žmogiškąjį pažinimą 
tik atverianti, tik žengianti pirmuosius žingsnius tarsi vaikš- 
čioti pradedąs vaikas. Tvirtai pažinimo keliu einąs tiktai ti- 
kėjimas, todėl tik jis vienintelis pasiekiąs pažinimo atbaigą 
tiesioginiame Dievo regėjime. Krikščionybė, pirmoje eilėje ka- 
talikybė, niekad nėra perskyrusi filosofijos ir tikėjimo. Šiuo- 
du pažinimo būdai sudarą vienetą. Tačiau tarp jų tvylo ver- 
tės bedugnė: filosofija nesanti vertybė savyje; ji esanti palenk- 
ta tikėjimui. Kol ji šį savo vaidmenį suvokia ir vykdo, tol yra 
Bažnyčios globojama ir mylima. Bet kai tik ji panori tapti ver- 
tybe savyje ir todėl augti savarankiškai, ji pradeda būti ne- 
mėgiama ir net ujama. 

Būtų klaida šį vertės žvilgį ir iš jo kylantį kivirčą laikyti 
tik istoriniu ir todėl jau praėjusiu. Krikščionybė ir filosofija šian- 
dien gyvena tokią pat įtampą kaip ir seniau. Tik ši įtampa yra 

virtusi mandagesne: nesikoliojama iš abiejų pusių?. Be to, fi- 
losofija šiandien kuriasi be atodairos į Bažnyčią ir visiškai ša- 
lia jos. Bažnyčia šios filosofijos apskritai nepažįsta ir net ne- 
labai ja domisi. Todėl ir barnis atrodo aprimęs. Bet kai tik 
krikščionybė pamėgina susitikti su filosofija ir sueiti su ja po- 
kalbio, ana įtampa įsiliepsnoja visu kaitrumu, nors ir man- 
dagiai. Tai matyti, sakysime, kad ir iš bendro kurso, pava- 
dinto „Mąstymas ir tikėjimas“, kurį laisvame Berlyno univer- 
sitete 1963-1965 m. žiemos semestrą skaitė evangelikų 
teologas H. Gollwitzeris ir ateistas filosofas W. Weischede- 
lis: vieną valandą vienas, antrą valandą čia pat kitas, prieš 
tai davę vienas kitam pasiskaityti savo raštu paruoštas pa- 
skaitas. Kursas susilaukė didelio dėmesio tiek studentijoje, 
tiek plačioje visuomenėje". Po ketvertos mėnesių bendrų pa- 
stangų nebuvo prieita jokios vienybės. 

Kas tad šiandien mano, esą filosofija ir krikščionybė yra 
padavusios viena kitai ranką, esą tikėjimas ir filosofavimas 
yra suėję sutartinėn, tas serga trumparegyste. Šio straipsnio 
uždavinys todėl ir yra iš naujo kelti krikščionybės ir filoso- 
fijos santykį ir mėginti suvokti jo esmę. Šiam reikalui visų 
pirma panagrinėsime pradinį krikščionybės atoveikį filoso- 
fijai, o paskui spręsime klausimą, ar šis atoveikis yra laiko 
sąlygojamas, ar esminis ir todėl nuolatinis. 


1. Neigiamasis atoveikis 


Iš filosofijos ir kartu Bažnyčios istorijos žinome, kad pir- 
masis krikščionybės atoveikis senovinei filosofijai buvo ryš- 
kiai neigiamas. Asirijoje, upės Tigro srityje gimęs, tačiau grai- 


2 Todėl daugelis krikščionių pasijuto labai nejaukiai, kai popiežius Pi- 
jus XII enciklikoje „Humani generis” (1950) pasmerkė moderniosios filoso- 
fijos sroves. Apie šį nejaukumą rašo I. Lepp, Le monde chrėtien et ses mal- 
Efačons, Paris, 1955; encikliką teisina J. Lotz S. J., Sein und Existenz, Frei- 
burg i. Brsg., 1965, p. 51-95. 

3 Šis kursas yra išleistas atskira knyga: H. Gollwitzer-W. Weischedel, Den- 
ken und Glauben, Stuttgart, 1965. 

kiškai rašęs Tatianas (II a.) Rytuose ir lotyniškai rašęs afri- 
kietis Tertulianas (g. 150-160 m.) Vakaruose yra žymiausi šio 
neigiamo atoveikio atstovai. Savo dvasine sąranga ir savo 
mąstysena juodu yra labai skirtingu. Tačiau juodu nuosta- 
biai sutaria viename taške, būtent: senovinė filosofija esanti be- 
vertė Evangelijai. 

Tatiano rašinys „Kalba graikuojantiems“ („Logos pros 
Hellėnas“, apie 170 m.), kaip W. Krause jį teisingai vadina, 
yra „vienas ištisas smerkiantis kaltinimas graikiškosios dva- 
sios ir jos kūrybos visose srityse.“* Tatianas neigia ne tik 
graikų išdidumą, jiems nurodydamas, esą jų idėjos ir įstai- 
gos paimtos iš barbarų", vadinasi, neoriginalios savo kilme, 
bet jis puola ir graikų kultūros turinį, pirmoje eilėje filoso- 
fiją. Pajuokiančių klausimų eile Tatianas niekina visus grai- 
kų mąstytojus: „Ką gi kilnaus jūs sukūrėte filosofijos srity- 
je? Koks gi žymiausių jūsų filosofų nebuvo pagyrų puodas? 
Diogenas, garsus savo statine ir giriąsis savo susilaikymu, 
mirė skausmingu žarnų susisukimu, persivalgęs nevirto jū- 
rų polipo. Aristipas, tasai filosofas purpuro apsiauste, bu- 
vo šventeiviškas pasileidėlis. Platonas su visa savo pasau- 
lio išmintimi buvo Dioniso parduotas už pamėgimą lėbau- 
ti. O Aristotelis, kuris dieviškajai Apvaizdai nustatinėjo 
sienas ir laimę apibrėžė kaip tai, kas malonu, padlaižiavo 
padūkėliui Aleksandrui... Mane ima juokas, žiūrint į tuos, 
kurie dar ir šiandien laikosi Aristotelio mokslo... Bet atme- 
tu ir Zenoną, teigusį, esą žmonės po visuotinio pasaulio 
gaisro prisikelsią tų pačių buvusių užsiėmimų vykdytų. Aš 
juokiuos ir iš plepio Ferekido bei Pitagoro, paveldėjusio šiojo 
mokslą, ir iš Platono, buvusio jo sekėju, nors kai kurie ir ne- 
nori to pripažinti“ (p. 23-25). Graikų filosofai esą, pasak Ta- 
tiano, tik „triukšmadariai, bet ne mokytojai, nes tai, ko jie 
moko, yra nuolatiniai prieštaravimai“ (t. p.). „Klausysi, ko 
moko Platonas, tai Epikūro mokiniai tau priešinsis staugda- 


4 W, Krause, Die Stellung der frühchristlichen Autoren zur heidnischen 


Literatur, Wien, 1948, p. 23. 
5 Taijan der Syrer, Rede an die Bekenner des Griechentums, Bibliothek 


der Kirchenvūter, Kempten, 1913, p. 21. 

mi; stengsies sekti Aristoteliu, tai koks nors Demokrito se- 
kėjas tik išjuoks tave“ (p. 60). 

Įdomu pastebėti, kad Tatianas pradžioje studijavo grai- 
kų filosofiją ir net buvo, kaip pats prisipažįsta, „įvestas į 
misterijas“ (p. 66). Jis buvo tikrai tiesos ieškąs mąstytojas ir 
iš pagrindų tyrinėjo įvairius graikų religinius kultus. Tačiau 
susidūręs su krikščionybe, buvo krikščionių raštų sužavėtas 
ir galop įtikintas. „Jie atskleidė mano sielai Dievą, ir aš su- 
pratau, kad graikų mokslas veda į pražūtį, o barbarų (t. y. 
krikščionių. - Mc.) mokslas šalina iš pasaulio vergiją, lais- 
vina iš ponų ir tironų“ ir visa sudeda „į vieno Valdovo“ ran- 
kas (p. 67). „Pažinęs tad mūsiškių kvailybes, noriu jomis nu- 
sikratyti, kaip kad vaikai nusikrato savo išdaigomis“ (p. 67). 
Juk krikščionių raštai, palyginus juos su graikų raštais „yra 
senesni (čia Tatianas turi galvoje Senąjį Testamentą. - Mc.) 
ir pažymėti dieviškąja šviesa“ (p. 66). Vertinamasis atžvilgis 
Tatiano sprendimuose apie graikiškąją filosofiją yra labai ryš- 
kus: jis atmeta šią filosofiją todėl, kad ji neturinti vertės jo 
tikėjimui ir todėl jo išganymui. Tikėjimas esąs vienintelis 
mastas; visa, kas jam prieštarauja arba neturi su juo ryšio, 
yra nevertinga. 

Lotyniškasis neigiamo krikščionybės atoveikio filosofijai 
atstovas yra Tertulianas. Šis karštakraujis afrikietis buvo tei- 
sininkas, didelis kalbėtojas, nuostabus rašytojas, kurio kalba 
yra turėjusi didžiulės įtakos lotyniškajai bažnytinei kalbai. 
Daugybę jo formulių teologija perėmė kaip nepakeičiamą iš- 
raišką tikėjimo tiesomis. Kodėl jis tapo krikščioniu, neaišku. 
Spėjama, kad kankinių atsparumas jį tiek sukrėtęs, jog iš ar- 
šaus krikščionybės niekintojo jis virto aistringu jos gynėju. Ir 
gynė jis savo naują religiją ne tik nuo viršinių persekiotojų, 
bet ir nuo senovinės filosofijos. Filosofuoti juk reiškia, pasak 
Tertuliano, ieškoti. Filosofui maža rūpi, ar jis pasieks tikslą: 
ieškoti yra jo uždavinys“. Kristus betgi yra pasakęs: „Ieškoki- 


6 Ši Tertuliano pažiūra į filosofiją skamba labai naujoviškai, nes juk ir 
šiandien teigiama, kad „tiesos ieškojimas, o ne jos turėjimas yra filosofijos 
esmė“ (K. Jaspers, Einleitung in die Philosophie, Zürich, 1950, 14; plg. taip 
pat P. Tillich, Die Frage nach dem Unbedingten, Stuttgart, 1964, p. 101-103. 

te, ir rasite“ (Mt 7, 7). Tuo jis padarė galą betiksliam ieško- 
jimui. Kristus paskelbė vienintelį aiškų ir tikrą mokslą. Ži- 
noma, reikia šio mokslo ieškoti, bet jį radus, reikia jį pasilai- 
kyti ir saugoti, o ne toliau ieškoti. Todėl Tertulianas drąsiai 
teigia: „Ne mūsų (t. y. krikščionių. — Mc.) reikalas ieškoti, atė- 
jus Kristui, ir tyrinėti, turint Evangeliją. Jei tikime, nebetrokš- 
tame nieko daugiau, kaip tik tikėti.” Filosofijos nereikalin- 
gumas aiškus: tikėjimas atneša tiesą, ieškojimas liaujasi, ir fi- 
losofija nebetenka prasmės. 

Graikų filosofijos kritika Tertuliano lūpose yra esmėje to- 
kia pat kaip ir Tatiano. Filosofija esanti šaltinis visų teorinių 
keistenybių, varginusių Tertuliano laikais krikščionis: žmo- 
gaus skaidymas į tris dalis, atstovaujamas Valentino, esąs ki- 
lęs iš Platono; geresniojo Dievo samprata, skelbiama Marcia- 
no, esanti stoikų padaras; sielos visiškas žlugimas perimtas 
iš epikūrininkų; medžiagos ir Dievo tapatybė esanti Zenono 
mokslas; Dievas kaip ugnis yra Herakleito padaras; ir t. t. 
Visos šios teorijos esančios, pasak Tertuliano, grynos klaidos. 
Jos prieštaraujančios viena kitai ir todėl nepasiekiančios jo- 
kio tikslo. Tertulianas tik apgailestauja, kad visas senovinės 
filosofijos kelias šitaip baigėsi. „Vargšas Aristotelis, jis išmokė 
filosofus dialektikos, šios specialistės (artifex) statyti ir griau- 
ti.“ Ir ši specialistė pasirodė esanti verta savo garso: ji visa 
atšaukė, ką seniau buvo teigusi, ir tai taip, tarsi iš viso ne- 
būtų nieko teigusi (Omnia retractantem ne quid omnino tracta- 
verit). Tai lygiai tas pat, kas ir minėtoje Tatiano „Kalboje grai- 
kuojantiems“, tik giliau išreikšta ir grakščiau formuluota. Pa- 
lyginta su tikėjimu, filosofija pasirodo Tertuliano raštuose 
kaip „pasaulietinė išmintis“ (sapientia saecularis), kaip „leng- 
vabūdė dieviškosios prigimties bei tvarkos aiškintoja“ (teme- 
raria interpres divinae naturae et dispositionis), kaip „tiesos klas- 
totoja“ (interpolatrix veritatis). Ką tad ji galinti turėti bendro 
su tikėjimu kaip tiesos atskleidimu? „Kas yra bendro tarp 
Atėnų ir Jeruzalės? Kas tarp akademijos (Atėnuose. - Mc.) 


7 Tertullianus, De praescriptione haereticorum. - Migne, P. L., II, 13-92, 
sk. 7. 

ir Bažnyčios?“ — klausia Tertulianas, ir jo atsakymas yra vi- 
siškai neigiamas. Galimas daiktas, kad filosofija dar turi pra- 
smės šalia krikščionybės kaip pasaulietinė išmintis ir kaip ke- 
lias į tikėjimą; tačiau pačioje krikščionybėje ją visiškai ir ga- 
lutinai pakeičia dieviškoji Tiesa. 

Čia minime tik šiuos du ryškiausius neigiamo krikščio- 
nybės atoveikio filosofijai atstovus, nes mums svarbi ne fi- 
losofijos ir tikėjimo santykių istorija, o jų esmė. Tačiau ir kiti 
krikščioniškieji Vakarų rašytojai, kaip Arnobijus, Feliksas, 
Kiprianas, Laktancijus, Novacianas, arba neigia filosofiją vi- 
siškai, arba sujungia ją su tikėjimu tiek stipriai, kad ji nebe- 
tenka savarankiškumo. Minucijus Feliksas kalba, pavyzdžiui, 
apie „Antikos kvailį Sokratą“, o kitus graikų filosofus pra- 
vardžiuoja „suvedžiotojais ir svetimoteriais“ (plg. Krause, 90). 
Kiprianas pataria krikščionims vengti viso, kas kyla „ne iš 
Viešpaties gailestingumo, o iš užkietėjusios filosofijos“ (Krau- 
se, 114). Laktancijus kritikuoja filosofiją lygiai taip, kaip ir 
Tertulijonas: ji nesanti nei išmintis, nei meilė išminčiai, nes 
tiek išmintis, tiek meilė išminčiai reikalauja tiesą turėti, tuo 
tarpu filosofija tik ieškanti tiesos, tik jos siekianti. Betgi „kiek- 
vienas siekimas turi turėti tikslą, ir siekimas yra apgaulin- 
gas, jeigu tikslas pradingsta iš akių“ (Krause, 120). Kadangi 
šį tikslą nurodo tik krikščioniškasis tikėjimas, todėl Laktan- 
cijus ir vadina kiekvieną filosofiją, kuri ugdosi šalia krikš- 
čionybės, „klaidinga filosofija“ (Krause, t. p.). 

Minėti pavyzdžiai keldina savaime klausimą: ar šis nei- 
giamas krikščionybės atoveikis filosofijai yra tik istorinė ap- 
raiška, ar gal kažkas esmingo? Klausimas negali būti atsaky- 
tas tuo, kad, kaip žemiau matysime, graikiškieji Bažnyčios 
Tėvai buvo filosofijai gana palankiai nusiteikę ir net įglaudė 
ją į krikščioniškąjį mokslą. Pats palankumas kaip toks dar 
nieko nesako: reikia visų pirma juk išsiaiškinti, kokia prasme 
graikų Bažnyčios Tėvai filosofiją priėmė ir kokio vaidmens 
jie skyrė jai ryšium su tikėjimu. Tai išsiaiškinti reiškia supras- 
ti, kodėl siriškieji ir lotyniškieji Bažnyčios Tėvai filosofiją at- 
metė. Nes visas šis neigiamas atoveikis Vakaruose yra žy- 
miai gilesnis, negu iš karto atrodo. Tai sankirtis dviejų gy- 

venimo būdų, dviejų gyvenimo pavidalų, dviejų būsenų, ku- 
rios kyla iš tikėjimo ir filosofijos ir kurios viena kitą tiesiog 
neigia. Kaip tai suprasti? 


2. Filosofija kaip būsena 


Visiems yra žinomas Sokrato likimas; tai likimas, „suda- 
rąs vieną iš esminių temų vakarietiškosios dvasios istorijo- 
je“, kaip jį gražiai apibūdina R. Guardiniš. Mes stebimės Sok- 
rato elgsena mirties akivaizdoje: jis sutiko mirtį taip, tarsi ji 
būtų ne neteisingas Atėnų miesto sprendimas, o jo paties gi- 
liausias pasiryžimas. Tačiau pamirštame, kad Sokrato elgse- 
na yra kaip tik filosofinė elgsena. Kitaip tariant, Sokrato elgsena 
yra ne kas kita kaip egzistencinė filosofijos pusė. Sokratas yra bu- 
vęs, kaip jį Guardini vadina, „egzistencinė filosofinės formu- 
lės (Aussage) priešginybė“ (p. 15). Tai reiškia: jis buvo tasai, 
kuris filosofijoje regėjo ne teorinių formulių rinkinį, bet sa- 
vos asmeninės egzistencijos turinį (plg. p. 14). Jo filosofija bu- 
vo virtusi jo egzistencija. Ir štai ši egzistencija virtusi filosofija 
atsidūrė mirties akivaizdoje. Kaip tad pergyveno ši įsikūni- 
jusi filosofija savo galą? 

Platono dialoge „Faidonas“ Sokratas sako, kad filosofuo- 
jąs Žmogus visados stengiąsis išvaduoti „sielą iš vienybės su 
kūnu“; tai pastanga, kuri filosofuojančiajame esti žymiai stip- 
resnė, negu kituose žmonėse; tiesą sakant, „tik tikrai filoso- 
fuojantieji to siekia“ (64c-65b). Kadangi tačiau kūnas yra su- 
rištas su žeme ir su visu jos turiniu, todėl nusigrįžimas nuo 
kūno reiškiąs nusigrįžimą ir nuo viso, kas yra žemiška. „Ta- 
me tad ir glūdi filosofo užsiėmimas; išvaduoti ir atskirti sie- 
lą nuo kūno“ (67c-684). Išvadavimas ir atskyrimas sielos nuo 
kūno betgi yra mirtis. Nuosekliai tad filosofas gyvena taip, 
kad „stovi kuo arčiausiai mirties“. Tikrai filosofuoti reiškia bū- 
ti mirties artumoje. „Tie, kurie tikrai filosofija užsiima, sten- 
giasi, net kitiems to visiškai nepastebint, būti mirdami“ (834— 


8 R. Guardini, Der Tod des Sokrates, 1947, p. 11. 

84b). Kai ateina mirtis kaip psichofizinis įvykis, tai jis reiš- 
kia ne ką kita, kaip tik paskutinį veiksmą to, ką filosofuojąs 
žmogus vykdė visą laiką. Mirtis yra filosofinės egzistencijos ga- 
lutinis įvykdymas. Štai kodėl, skelbia Sokratas, „žmogus, ku- 
ris tikrai gyveno filosofinį gyvenimą, turėtų tik džiaugtis at- 
sidūręs mirties akivaizdoje“ (634-64b). Mirtis yra „filosofui 
iš visų Žmonių mažiausiai baisi“ (67c-68b). Juk būtų, pasak 
Sokrato, tikrai keista, jei filosofas, visą gyvenimą mirties il- 
gėjęsis, nuogąstautų, kai ji ateina, vadinasi, bijotų, kad siela 
skiriasi nuo kūno, ir kad jis „likusį metą praleis su dievais, 
išlaisvintas nuo klaidos ir nežinios, nuo baimės, netvarkin- 
gos meilės ir nuo visų kitų žmogiškųjų blogybių“ (804-81c). 
Kadangi paties Sokrato gyvenime filosofuoti ir būti buvo tas 
pat dalykas, todėl jis nesibaimino mirties, ja nesikratė, bet, 
jai artėjant, ramiai pasakojo savo draugams apie kitą žemę, 
kurios šventyklose dievai iš tikro gyvena, ir kur laimingieji 
„Saulę, mėnulį ir žvaigždes“ regi taip, kaip jie „iš tikro yra“ 
(110d4-111d); paskiau paėmė nuodų taurę ir, „smagiai nusi- 
teikęs“, išgėrė ją lig dugno (116b-118). Tuo ir užbaigė Sok- 
ratas savo filosofinę egzistenciją arba egzistencija virtusią fi- 
losofiją. 

Sokratui filosofija tad buvo visiškai konkreti jo buvimo ly- 
tis. Ji buvo ne koks nors atskiras ir specialus protinis veiks- 
mas, bet įvykis visoje jo žmogiškojoje būtyje, egzistencinis 
įvykis, apsprendžiąs visą žmogų tiek jo viršiniame gyveni- 
me, tiek jo viduje. Tai buvo žymiai daugiau negu tai, ką nau- 
joji filosofija vadina visuminiu (ganzheitlich) filosofavimo po- 
būdžiu, kai mąstytojas filosofuoja įtempęs visas dvasines sa- 
vo galias’. Sokratui filosofija buvo jo buvimo būdas - jo 
būsena, kuri ne tik iš visos žmogiškosios būties kyla, bet ir 
šią būtį paskui grįžtamuoju poveikiu apsprendžia. Sokratas 
užtat ir galėjo kalbėti apie filosofiją kaip apie mielą guodėją 
žemiškojo gyvenimo neteisybėse (plg. „Faidonas“, 82b-83a); 
guodėją ne grynai psichologine prasme, bet atnaujinimo bei 


° Plg. M. Scheler, Wom Wesen der Philosophie und der moralischen Be- 
dingung des philosophischen Erkennens. — Werke, V, Bern, 1954, p. 84. 

pagrindimo prasme. Tikrai filosofuojąs žmogus randa filo- 
sofijoje atramą bei kelrodį: filosofas gyvena pagrįstą bei prasmin- 
ga gyvenimą. Tai ir yra filosofinė elgsena ne tik mirties, bet 
ir visos būties akivaizdoje. 

Bet kaip tik ši filosofinė būsena, ši iš filosofijos kilusi ir į 
filosofiją atsirėmusi elgsena ir yra šiandien labiausiai ginči- 
jama. Mums yra pasidarę labai abejotina, ar filosofija gali bū- 
ti tikra guodėja gyvenimo nedalioje. Tai jautė net ir paties 
Sokrato mokiniai. „Faidono“ pradžioje Sokratas liepia pasvei- 
kinti savo mokinį Eueną ir jam pasakyti, kad jis, „jei protin- 
gas“, turįs sekti Sokratu: Euenas turįs, kaip ir Sokratas, filo- 
sofiškai elgtis ir nebijoti, jei ir jis būtų nuteistas mirti (60d— 
61c). Tačiau Simijas, vienas iš „Faidono“ pokalbininkų, tuo 
kaip tik ir abejoja: „Ką tu ten liepi Euenui pasakyti, Sokra- 
tai? Su šiuo žmogumi esu ilgai bendravęs ir, kiek žinau, jis 
neturi nė mažiausio noro Tavimi sekti“ (t. p.). Sokratas tada 
klausia nustebęs: „Kaip tai? Argi Euenas nėra filosofas?“ — 
„Atrodo, kad taip!“ — sutinka Simijas. Bet jeigu Euenas yra 
filosofas, tai jis seks Sokratu, ir ne tik jis vienas, bet ir visi 
tie, „kurie filosofija vertai užsiima“ (61c-62b). Sokratas nė 
kiek neabejoja, kad filosofinė būsena perskverbia visą žmo- 
gaus nusistatymą ir visą jo praktiką. Jeigu tad Euenas yra 
filosofas, kaip tad galėtų jis Sokratu nesekti. Kaip jis galėtų 
filosofuoti, nepaversdamas filosofijos sava gyvenimo lytimi? 

Šioje vietoje reikia dar pridurti, kad filosofija kaip būsena 
nebuvo Sokrato išradimas. Tai buvo bendras graikų nusista- 
tymas ir gal net nusistatymas kiekvieno mąstančio stabmel- 
džio. Graikų filosofų mokyklos buvo ne grynai mokymo įstai- 
gos, bet gyvenimo bendruomenės, panašios į mūsų vienuolynus. 
Jų nariai turėjo vesti tam tikrą gyvenimą, kurio dorybės bu- 
vo: neturtas, artimo meilė, ypač vergų atžvilgiu (filosofas tu- 
rėjo paleisti savo vergus laisvėn), tyla, vienatvės pamėgimas, 
skaistybė ir kt. Platonas savo „Valstybėje“ mėgino šią filoso- 
finę būseną išplėsti net į visą visuomenę: valstybės būsena tu- 
rėjo būti taip pat iš filosofijos kilusi ir filosofijos apspręsta. Todėl 
jis ir skelbė: „Valstybės galia ir filosofija yra vienas ir tas pats 
dalykas“; konkrečiai tai reiškia: „Arba filosofai taps valstybių 

karaliais, arba karaliai virs tikrais ir išsimokslinusiais filoso- 
fais” („Valstybė“, 372e-474c). Filosofija teikianti atramos ne tik 
asmeniui, bet ir visuomenei. Kaip įsikūnijusi egzistencija, ji ap- 
imanti šiuos abu žmogiškosios būties polius. Čia glūdi prie- 
žastis, kodėl graikuose filosofai buvo laikomi revoliucininkais 
ir nuolatos tremiami iš savo gimtinių. Sokrato nuteisimas mirti 
irgi buvo pagrįstas šia pažiūra: Atėnų miestas regėjo Sokrato 
filosofijoje pasikėsinimą prieš tradicinę graikiškąją būseną. 

Bet tai, ką Simijas kėlė ryšium su Euenu, pakerta bet ko- 
kią filosofinę būseną. Euenas nekovojo su Sokrato filosofija 
kaip kad Atėnų miestas. Savos filosofinės būsenos jis nesta- 
to prieš Sokrato būseną, nes Euenas jokios filosofinės būse- 
nos neturi ir nenori turėti. Jis nori, tiesa, būti filosofas ir, at- 
rodo, kad toks ir yra. Tačiau jis nori savo egzistenciją padaryti 
nuo filosofijos nebepriklausomą. Nenorėdamas sekti Sokratu 
mirties pavojuje, Euenas atmeta ne Sokrato teoriją, bet šios 
teorijos sutapdymą su filosofo būtimi. Filosofuoti ir būti bu- 
vo Sokratui, kaip sakyta, tas pats dalykas. Todėl jis ir galėjo 
„Faidre“ sakyti, „jei kas padoriai nefilosofuoja, ir pats nebus 
padorus“ (2602-261c). Filosofija keičia būtį; filosofavimas esąs 
ontologinio pobūdžio. Bet kaip tik tai ir neigia Eueno pavyz- 
dys: Euenas filosofuoja, o tačiau jo būtis nekinta. Jis nenori 
eiti į mirtį laisvai ir džiaugsmingai, kaip Sokratas, nors abu 
išpažįsta tą pačią filosofiją teoriškai. Sokrato būtyje filosofija 
virsta įvykiu ir galų gale būsena, Eueno būtyje filosofija lie- 
ka teorija ligi galo. Sokrato elgsena yra iš filosofijos kilusi ir 
filosofijos apsprendžiama. Eueno elgsena yra nuo filosofijos 
atsieta ir todėl apsprendžiama arba psichologinių motyvų, 
arba konkrečių aplinkybių. O vis dėlto graikams buvo bū- 
dingas ne Euenas, bet Sokratas. Euenas, kuris filosofiją paver- 
tė gryna teorija, atsiedamas ją nuo egzistencijos, buvo grai- 
kams daugiau išimtis: tai buvo dar tik tolimos ateities šauk- 
lys. Todėl graikai su didžiule pagarba kalbėjo apie filosofiją 
ir gerbė filosofus, kurie filosofiją buvo pavertę egzistencija. 
Ir priešingai, sofistai buvo niekinami kaip tik todėl, kad jie 
pardavinėjo savo filosofiją, nes parduoti filosofiją reiškė par- 
duoti savo būseną, o tuo pačiu išduoti patį save. 

3. Krikščionybės nusistatymas 


Kaip atveikė krikščionybė šitai graikiškai suprastai bei 
vykdomai filosofinei būsenai? - Atsakant į šį klausimą, svar- 
bu yra ne tai, kad šv. Paulius ginčijosi Atėnų rinkos aikštėje 
su stoikais ir epikūrininkais (plg. Apd 17, 18) arba kad jis 
graikiškąją filosofiją vadino „pasaulio išmintimi“, kryžiaus 
akivaizdoje atrodančia kaip paikybė (1 Kor 1, 18-20). Taip 
pat svarbu ne tai, kad Tatianas ir Tertulianas senovės filo- 
sofiją neigė, o Klemensas Aleksandrietis ir kiti graikų Baž- 
nyčios Tėvai bei rašytojai, kaip netrukus matysime, ją pri- 
ėmė ir ugdė. Juk visi šie - teigiami ar neigiami - nusistaty- 
mai kyla iš ano pagrindinio santykio tarp dviejų gyvenimo 
pavidalų, kuriuos vadiname filosofija ir tikėjimu. Mums už- 
tat ir svarbu žvilgterti į šį santykį ir išsiaiškinti, ar krikščio- 
nybė pripažįsta filosofiją kaip būseną; kitaip tariant, ar krikš- 
čionybėje yra galima filosofija Sokrato prasme, vadinasi, kaip 
gyvenimo lytis, kaip egzistencija? Visa kita yra tik apraiškos 
šio vieno vienintelio ir pagrindinio klausimo. Kad tolimes- 
nis atsakymas į šį klausimą būtų pakankamai aiškus, grįž- 
kime dar truputį atgal ir pažvelkime į graikų filosofijos vaid- 
menį ryšium su jų mitologija, nes šis vaidmuo nuostabiu bū- 
du pasikartos ir krikščionybės santykyje su filosofija. 

Skirtumas tarp filosofijos ir mitologijos glūdi ne klausi- 
muose, o atsakymuose. Filosofija kelia tuos pačius klausimus 
kaip ir mitologija, bet ji atsako į juos kitaip: užuot įvilkusi 
atsakymą į asmeninį vaizdą, kaip mitologija, filosofija įvel- 
ka jį į bendrą sąvoką. Pasaulio atsiradimo klausimas yra, pa- 
vyzdžiui, bendras tiek mitologijai, tiek filosofijai. Tačiau mi- 
tologija kildina pasaulį iš santuokos tarp dviejų jūros dievy- 
bių — Okeano ir Tetijos. Filosofija kildina pasaulį, kaip tai 
pirmas skelbė Talis Miletietis, iš vandens, kuris visa perskver- 
bia ir visur randamas. Tiek mitologijai, tiek filosofijai pasaulis 
yra ne iš savęs: jis yra atsiradęs iš kažkokio pirminio prado. 
Tačiau mitologijoje šis pradas įgyja asmens pavidalą: Okea- 
nas ir Tetija yra dvi asmenybės, turinčios žmogiškųjų bruo- 
žų ir veikiančios kaip žmonės; juodvi susituokia, ir šios jų 

santuokos vaisius yra pasaulis. Filosofijoje anas pirminis pra- 
das virsta sąvoka. Užuot sakęs „Okeanas“, Talis sako papras- 
tai „vanduo“. Filosofijoje įvyksta mąstymo nuindividualini- 
mas, arba numitologinimas, ir jo subendrinimas, arba susą- 
vokinimas. 

Šia prasme filosofija reiškia didžiulį posūkį žmonijos is- 
torijoje, nes, tik filosofijai atsiradus, pasidarė galima žmoni- 
jos pažanga mokslų srityje. Juk kol pasaulis yra mąstomas 
mitologiškai, tol jis nesileidžia būti tyrinėjamas. Asmeninė 
pasaulio daiktų lytis nepakenčia eksperimentų. Įsitaisyti Žai- 
bolaidį yra nesąmonė ir net piktžodžiavimas, jeigu žaibas yra 
Dzeuso arba kurio kito dievo pykčio prasiveržimas. Okeano 
ir Tetijos negalima chemiškai tyrinėti. Negalima reguliuoti 
upių, jeigu jos yra nimfų gyvenvietės. Negalima kirsti me- 
džių, jeigu jie yra įsikūnijusios mirusiųjų sielos. Tačiau jei Žai- 
bas yra ne Dzeuso, o gamtos šėlsmas, tai galima ir net rei- 
kia ieškoti jo esmės ir dėsnių. Jei visų daiktų pagrindas yra 
ne Okeano ir Tetijos meilės ryšys, o kasdieninis vanduo, tai 
galima klausti „kodėl“ ir „kokiu būdu“. Jei upės yra tik lie- 
taus rinkėjos ir jo grąžintojos atgal į jūrą, tai galima jų tėk- 
mę tvarkyti pagal žmogaus reikalą. Galima ir medžius bei 
miškus kirsti, jei jie yra tik pušų ar eglių telkiniai. Filosofija 
kaip tik ir atskleidžia žmonijai šį daiktinį pasaulio vaizdą ir 
tuo būdu atidaro kelią mokslams. Filosofija yra todėl moks- 
lų tėviškė, kad ji yra sąvokinio mąstymo tėviškė, nes sąvo- 
ka visados kyla iš daiktų apibendrinimo. Mitologija neleidžia 
pasaulio reiškinių apibendrinti, nes asmuo (Okeanas, Dzeu- 
sas, Tetija ir t. t.) gali turėti vardą, bet negali turėti sąvokos. 
Šis numitologinimo vyksmas dar ir šiandien nėra pasibaigęs, 
nes net ir krikščioniškoji religija turi dar daugybę mitinių 
pradmenų, kurie vis labiau yra filosofijos nuasmeninami, su- 
teikiant jiems sąvokinį pavidalą. 

Mums tačiau yra ypač svarbu patirti, kas atsitinka su mi- 
tologija pasirodžius filosofijai ir jai įsigalėjus žmogaus sąmo- 
nėje. Atsakymas aiškus: mitas yra pakeičiamas logu. Kai pasau- 
lio samprata įgyja sąvokinę lytį, asmeninė lytis nyksta. Tai, 
žinoma, nereiškia, kad jau tuo pačiu išnyksta ir mitologija. 

Masių sąmonėje mitologija gali pasilikti dar labai ilgai. Ta- 
čiau ji netenka pagrindo ir virsta primityvia pažinimo bei 
mąstymo forma. Pažangus ir vadovaująs pažinimo būdas da- 
bar yra tiktai filosofija, nes tik ji viena aiškina tikrovę taip, 
kaip ši yra savyje. Mitologijos turinys yra įimamas į filosofi- 
ją ir apvelkamas sąvokomis: jis virsta filosofijos turiniu. Fi- 
losofija ryšium su mitologija reiškia ne lūžį, bet tąsą, tačiau 
kitoje jau pažinimo plotmėje ir kitomis jau pažinimo priemo- 
nėmis. Filosofija taiso mitologiją ir ją kilnina. Klaida tad va- 
dinti graikų filosofiją mitologijos arba religijos priešininke. 
Atvirkščiai, graikų filosofija yra pilna dievybės problemų - 
ir tai ne tik klestėjimo metą (Sokratas, Platonas, Aristotelis), 
bet jau iš pat pradžios. Talis Miletietis yra laikomas pirmuoju 
filosofu, vadinasi, pirmuoju mąstymo numitologintoju. O ta- 
čiau kaip tik jam Platonas priskiria posakį „visur pilna die- 
vų“ (panta plėre theon), laikydamas šį posakį bet kokios filo- 
sofijos galutine išvada!“. Herakleitas buvo įtariamas esąs be- 
dievis, kadangi aiškino pasaulį, kaip nuolatos iš ugnies 
kylant ir ugnimi virstantį, nesukurtą nei dievų, nei žmonių. 
O tačiau ir jis, kartą pastebėjęs, kad žmonių būrelis stoviniuo- 
ja prie jo namelio, nedrįsdami eiti vidun, sušuko jiems: „Ne- 
bijokite, ir čia gyvena dievai — entauta theus.“ Šį Herakleito 
šūkį laiko W. Jaegeris tarsi visos graikų filosofijos santrau- 
ka. Nors filosofija ir kitaip pasaulį supranta bei aiškina, tai 
dėl to ji anaiptol dar nevirsta bedieviška: „Viršum filosofi- 
nio būties pažinimo vartų, pradedant Taliu iš Mileto, švie- 
čia net labai iš tolo regimas parašas: Ženkite vidun, ir čia gy- 
vena dievai“ (W. Jaeger, p. 33). - Kaip tad sutiko krikščiony- 
bė filosofiją, pilną dievybės, tačiau mąstančią šią dievybę jau 
kitaip negu mitologija? 

Pirmajame laiške korintiečiams šv. Paulius kaip tik ir mė- 
gina atsakyti į šį klausimą. Jis aiškiai regi, kad tarp Evange- 
lijos ir filosofijos esama įtampos, nes Evangelijos tiesa atro- 
danti filosofijos atstovams kaip paikybė (plg. 1 Kor 1, 18). Sa- 


10 Plg. W. Jaeger, Die Theologie der frūhen griechischen Denker, Stut- 
tgart, 1964, p. 31. 

vo ruožtu krikščionybė laiko filosofiją irgi netikra išmintimi, 
kuriai sugėdinti Dievas pasirinko silpnuosius ir paniekintuo- 
sius (plg. 1, 26-28). Evangelijos tiesų nešėjai yra ne išmin- 
tingieji (sophoi), o paikieji, žiūrint į juos filosofijos akimis. 
Evangelijos tiesų šaltinis yra ne filosofavimas, t. y. mąstymas, 
o tikėjimas, tačiau tikėjimas ne į kažkokią bendrą dievybę, o 
į asmeninį Dievą, prisiėmusį žmogiškąją prigimtį ir pasiro- 
džiusį pasaulyje Jėzaus iš Nazareto pavidalu. Nuo dabar tad 
krikščionims „išmintis, teisumas, pašventimas ir atpirkimas“ 
(1, 30) yra tiktai Jėzus Kristus. Ne filosofija apgyvendina 
žmogų „prie Dievo, — kaip skelbė Platonas, - kad jį sudie- 
vintų“ („Faidras“, 249b-250a), bet tikėjimas į Kristų; ne filo- 
sofija padaro gyvenimą „tvarkingą ir dievišką“ („Valstybė“, 
500c-501a), bet Kristaus malonė; ne iš filosofijos kyla žmo- 
gaus dorybės, bet iš sekimo Kristumi arba iš gyvenimo Kris- 
tuje. Visa, ko senovinis žmogus laukė iš filosofijos ir ką ši 
daugiau ar mažiau iš tikro jam ir davė, laukia dabar krikš- 
čionis žmogus iš tikėjimo į Dievažmogį. Kaip seniau filosofija 
pakeitė mitologiją, taip dabar krikščionybė pakeičia filosofiją. Visa 
tai, ką filosofija vykdė ryšium su mitologija - aukštesnis tie- 
sos pažinimas, skaidresnė Dievo samprata, gilesnis elgesio 
pagrindimas - dabar perima krikščionybė: ji yra vienintelė 
išganymo vykdytoja, amžinosios tiesos skelbėja, tikrojo Die- 
vo apreiškėja, nes juk Kristus yra kelias, tiesa ir gyvenimas. 
Krikščionybės reikalavimai yra tokie visuotiniai ir tokie griež- 
ti, kad ji nepakenčia šalia savęs jokio varžovo. Ligi pat šių 
laikų mes vis dar neįsisąmoninome, kad krikščionybė visiems 
amžiams sunaikino filosofiją kaip gyvenimo lytį, kaip būse- 
ną ir elgseną. Filosofija kaip egzistencija krikščionybėje yra ne- 
įmanoma. Krikščionybė pavertė filosofiją gryna teorija, neleis- 
dama jai persunkti žmogiškosios būties, nes šios būties per- 
sunkėjas yra Kristus, kuriuo reikia apsivilkti kiekvienam 
krikščioniui (plg. Rom 13, 14). Krikščioniškoji egzistencija yra 
ne filosofijos vykdymas savoje būtyje, o dieviškosios malo- 
nės per Kristų ir Kristuje. 

Todėl teisingai pastebi H. Rombachas, kad „tik vieną vie- 
nintelį sykį filosofija buvo likimas“, būtent „graikų laikais“; 

„šiandien ji mums tokia nebėra.“!! Tačiau šis „šiandien“ rei- 
kia suprasti ne kaip dabartis kalendoriškai, o kaip ta dabar- 
tis, kuria tebegyvena visa Vakarų dvasios istorija, būtent: 
krikščioniškasis Vakarų tarpsnis. Filosofija nustojo būti mums 
likimu tada, kai pasirodė Kristus ir pasiskelbė esąs Tiesa (plg. 
Jn 14, 6) ir kai mes į šią Tiesą įtikėjome. Tuo buvo atverta 
bedugnė tarp tikėjimo ir filosofijos, kuri niekados nebuvo ir 
nebus užgrįsta. Sokratas ir Kristus ne tik nėra nepanašūs, bet 
juodu yra tikros priešingybės. Tai tučtuojau pastebėjo stab- 
meldiškieji krikščionybės kritikai, prikaišiodami krikščionims, 
esą jų Mesijas miręs baisiai nefilosofiškai: baiminęsis, prakai- 
tavęs, nenorėjęs likti vienas, prašęs savo dangiškąjį Tėvą 
nuimti nuo jo reikalą mirti ir garsiai šaukęs mirdamas ant 
kryžiaus”. Kristus buvęs labiau panašus į Eueną negu į Sok- 
ratą. Šis stabmeldžių kritikų nurodymas buvęs krikščionims, 
ypač filosofuojantiems, labai skaudus, kartu tačiau jis atvė- 
rė jiems akis ir parodė, kad krikščionybė anaiptol nėra filosofi- 
nės egzistencijos pratęsimas, bet jos paneigimas. Kristus yra Tie- 
sa, Kelias ir Gyvenimas, o tačiau jis neseka Sokratu ir mirtį 
sutinka kaip kažką baisaus, kaip nuodėmės prakeiksmą, ku- 
riuo purtosi visa jo būtybė. 

Tik vieną vienintelį kartą krikščioniškajame Vakarų dva- 
sios istorijos tarpsnyje vienas mąstytojas dar mėgino atgaivinti 
filosofiją kaip elgseną ir į ją atremti nykstančią savo egzisten- 
ciją. Tai buvo Boetijus, Romos konsulas ir magistras, ostgotų 
karaliaus Teodoriko apkaltintas valstybės išdavimu ir nužu- 
dytas 524 metais. Įmestas kalėjiman, Boetijus rašė veikalą „Fi- 
losofijos paguoda“ („De consolatione philosophiae”) — ne lai- 
kui praleisti, o mėginti iš naujo grįsti savo būtį gresiančios mir- 
ties akivaizdoje: taip lygiai kaip Sokratas, kuriuo Boetijus kaip 
tik ir sekė. Šioje knygoje jis leidžiasi aplankomas filosofijos, 
kuriai Boetijus suteikia „orios bei senyvos, tačiau dar nepa- 
prasto gajumo ponios“ išvaizdą“. Ji ateina pas kalinį, kad ben- 


11 H, Rombach, Die Gegenwart der Philosophie, Freiburg i. Brsg., 1962, 
p. 110. 

12 Plg. O. Cullmann, Unsterblichkeit der Seele oder Auferstehung der 
Toten, Stuttgart, 1964, p. 23-31. 

13 Boethius, Trost der Philosophie, Bremen, 2. 

drai dalintųsi jo kančia ir bendrai ją neštų, nes filosofija elgtų- 
si juk neteisingai, jei nepalydėtų nekaltai kenčiančiojo (t. p.). Tai 
reiškia: filosofija netenka prasmės bei pateisinimo, jeigu ji pa- 
lieka žmogų jo kančioje; filosofija darosi nevertinga, jei ne- 
susidoroja su sunkia žmogaus egzistencija. Todėl Boetijus ir 
glaudžiasi prie jos, kaip vaikas prie savo auklės ir neabejoja, 
kad jos stiprinamas jis pasirodysiąs „priaugęs visiems liki- 
mo smūgiams.“ 

Mes niekad, deja, nesužinosime, ar filosofija iš tikro Boe- 
tijų mirties valandą paguodė ir sustiprino. Tačiau filosofijos 
istorikai šiandien stebėte stebisi, kaip galėjo Boetijus, būda- 
mas krikščionis (manoma, kad jis buvęs krikščionis ir para- 
šęs net keletą religinių studijų), paguodos ieškoti filosofijo- 
je, o ne Kristaus tikėjime bei jo malonėje“*. Kaip ten psicho- 
logiškai bebūtų, jau pati ši nuostaba yra aiškus nurodymas 
į tai, kad filosofijos vaidmuo, kurį ji turėjo senovėje, krikš- 
čionybėje yra liovęsis ir kad todėl kiekvienas, kuris mėgina 
šį vaidmenį vėl atgaivinti, kelia nuostabos, nepasitikėjimo ir 
net pasipiktinimo. Kadaise Sokratas klausė: Argi Euenas nėra 
filosofas, jei mirties akivaizdoje nesiremia filosofine būsena? 
Šiandien mes klausiame: Argi Boetijus nėra krikščionis, jei 
mirties akivaizdoje remiasi filosofine būsena? Euenas kaip fi- 
losofas privalėjo teikti savai egzistencijai filosofinę lytį. Boe- 
tijus kaip krikščionis neprivalėjo tai daryti, jei nenori atkristi 
į stabmeldybę. 


4, Kristus kaip kliūtis filosofijai 


Be abejo, būtų galima šį griežtą posūkį aiškinti kaip isto- 
rinį išsivystymą: seniau filosofija perėmė mitologiją, dabar 
krikščionybė perėmė filosofiją. Viena pažinimo lytis įauga į 
kitą: mitologija įauga į filosofiją, filosofija — į tikėjimą. Krikš- 
čioniškasis tikėjimas kelia tuos pačius klausimus kaip ir fi- 
losofija, tik atsako į juos kitaip ir geriau. Kinta pažinimo ly- 


4 Plg. Fr. Klinger įvade į cituotą Boetijaus veikalą, p. XLIX. 

tys bei būdai, bet visados pasilieka problemos bei klausimai. 
Šia prasme ir mėgina, kaip žemiau matysime, kai kurie Baž- 
nyčios Tėvai aiškinti santykį tarp filosofijos ir krikščionybės. 
Filosofija esanti tikėjimo paruošėja, tikėjimas - filosofijos at- 
baigėjas. Krikščionys esą filosofai, o filosofai yra buvę krikš- 
čionys prieš Kristų. Taip, sakysime, postringauja Minucijus 
Feliksas’, gi Eusebijas vadina Platoną Atikos Moze. 

Tačiau šis aiškinimas išleidžia iš akių Kristaus vienkartiš- 
kunią ir sumenkina tuo būdu prasmę anos įtampos, kurią jau- 
tė ir aprašė šv. Paulius, vadindamas kryžiaus skelbimą „žy- 
dams papiktinimu“, o „pagonims - kvailyste“ (1 Kor 1, 23). 
Vadindami krikščioniškąją Evangeliją paikybe, graikai anaip- 
tol nesielgė tarsi neišmanėliai ar siaurapročiai. Filosofijos 
šviesoje jie pergyveno Evangeliją „tik kaip keistą ir nesvars- 
tytiną“; šitaip graikų nusistatymą apibūdina K. Jaspersas'“; 
tiek keistą ir todėl tiek nesvarstytiną, kad ano meto moky- 
tieji arba tik mandagiai krikščionis atsiprašydavo, pažadėda- 
mi su jais „apie tai“ pakalbėti „kitą kartą“ (Apd 17, 32), ar- 
ba vadindavo krikščionis nepilno proto, kaip romėnas Faus- 
tas, išgirdęs Paulių, kalbantį apie prisikėlimą (plg. Apd 26, 
23-35). Filosofijai krikščioniškoji Evangelija iš tikro yra paikybė. 
Ne tik senovės filosofija, bet ir filosofija apskritai, o ypač 
šiandieninė filosofija neįstengė ir neįstengia pagrindinės 
krikščioniškosios tiesos, būtent Dievažmogio tiesos, ne tik su- 
prasti, bet nė logiškai pateisinti. Praėjus beveik dviem tūks- 
tančiams metų, mūsų dienų filosofija K. Jasperso lūpomis ke- 
lia šiai tiesai tą patį priekaištą, kokį kėlė ir senovės išmin- 
čiai Celso lūpomis”, būtent: „Zmogumi tapęs Dievas Kristus 
yra filosofiškai negalimas.“!8 „Filosofiškai“ čia reiškia tą patį, ką 
„logiškai“ . Kristus kaip įsikūnijęs Dievas yra logiškai neįma- 


15 Plg. W. Krause, op. cit. 89. 

16 K. Jaspers, Der philosophische Glaube angesichts der Offenbarung, 
Mūnchen, 1963. p. 227. 

17 Apie Celsą, su kuriuo smarkiai ginčijasi Origenas, atsakydamas į jo 
priekaištus, plg. W. Krause, op. cit., p. 18-23; W. Jaeger, Das frühe Christen- 
tum and die griechische Bildung, Berlin, 1963, p. 27-34. 

18 K. Jaspers, Der philosophische Glaube..., p. 225. 

nomas. O kas yra neįmanoma logiškai, tas yra negalima nė 
ontologiškai, nes tai prieštara (contradictio), neįmanoma kaip 
tikrovė, nes prieštara tą patį kartu teigia ir neigia ir todėl sa- 
vo realų buvimą padaro negalimą. Jeigu Kristus yra loginė 
prieštara, tai jis negalimas kaip tikrovė, ir tikėjimas į Jį, kaip 
žmogumi tapusį Dievą, filosofiškai žiūrint, yra paikybė. 

Kodėl tačiau Kristus kaip įsikūnijęs Dievas yra filosofiš- 
kai neįmanomas? Todėl, atsako Jaspersas, kad jeigu Kristus 
esąs įsikūnijęs Dievas, tai „Kristuje transcendencija yra ne- 
be paslėpta Dievo šifrų daugybėje, bet atvira kaip pats rea- 
lus Dievas. Tai pasibaisėtinas dalykas (eine Ungeheuerlich- 
keit)!” (p. 227). Juk „Dievas kaip transcendencija - 'Amžina- 
sis“ — nėra joks tampantis Dievas ir neturi jokios istorijos“ (p. 
253). Kaip tad gali tai, kas nėra tapsmas ir kas neturi istori- 
jos, įeiti į istoriją ir joje veikti tampančiu, išsivystančiu bū- 
du? Aiški prieštara! Štai kodėl Jaspersas mus ir spiria Kris- 
taus akivaizdoje apsispręsti: „Jėzus kaip šifras arba Jėzus 
Kristus kaip įsikūnijęs Dievas“ (p. 227). Filosofija pasisako už 
Kristų kaip šifrą, nes tai suprantama ir logiškai pateisinama: 
„Jėzus gali, kaip ir kiekvienas kitas žmogus, daryti kiekvie- 
nam įtakos kaip šifras“ (t. p.). Tikėjimas tačiau pasisako už 
Kristų kaip įsikūnijusį Dievą ir tuo būdu virsta paikybe, nes 
čia Dievas kaip transcendencija paverčiamas „realybe erdvėje 
ir laike“ (p. 253). Šitokią prieštarą skelbti ir laikyti ją tikrove 
reiškia paneigti „filosofinį mąstymą, pavergiant jį nesuvokia- 
mybei proto auka (sacrificium intelectus)“ (p. 253). Taigi: „šif- 
ras ar tikrovė?“, klausia dar kartą Jaspersas (t. p.) ir išvysto 
prieštarą tarp filosofijos kaip Jėzaus-šifro ir tikėjimo kaip Jė- 
zaus-tikrovės. Kristus kaip įsikūnijęs Dievas prieštarauja Die- 
vui kaip transcendencijai ir todėl yra galimas filosofiškai tik- 
tai arba kaip šifras (nurodymas, prasmuo), arba kaip paiky- 
bė. Mūsų dienomis, kaip ir Pauliaus laikais, pagrindinė 
krikščionybės tiesa yra laikoma filosofiškai nesvarstytina, nes 
prieštaraujanti pati savyje. 

Ženkime tačiau dar vieną žingsnį toliau! Jeigu Kristus 
kaip įsikūnijęs Dievas yra negalimas filosofijoje, tai tada fi- 
losofija yra negalima krikščionybėje. Jei Kristaus Evangelija 

yra paikybė, absurdas, pasibaisėtinas dalykas filosofijai, tai 
tada filosofija yra „tiesos klastotoja“ (Tertulianas). Juk, kaip 
R. Guardini pastebi, „yra neįmanoma tiek krikščioniškąją 
Dievo sampratą, tiek bet kurią kitą krikščioniškąją tiesą at- 
palaiduoti nuo konkretaus Kristaus. Krikščioniškas, kol yra 
tarsi imamas iš Jėzaus lūpų... Nėra jokios nuo Jo atskirtos, 
kokia nors sąvokų sistema išreikštos "krikščionybės esmės“. 
Krikščionybės esmė yra Jis Pats.” Tai nėra tik katalikų pažiū- 
ra. Tą patį teigia ir protestantų teologai. „Krikščioniškasis ti- 
kėjimas, - sako E. Brunneris, - yra dieviškojo apsireiškimo 
Jėzuje Kristuje pažinimas ir prisipažinimas. Šisai, žmogumi 
tapęs Logos, yra bet kokios tikėjimo išraiškos pagrindas, tu- 
rinys ir norma. Krikščioniškojo tikėjimo prasmė yra ne ben- 
dra tiesa ar bendras religinis pergyvenimas, o kaip tik šisai 
Vienkartinis, priešinąsis bet kokiai bendrybei.“? Kitaip ta- 
riant, bendra tiesa arba tiesa kaip bendrybė filosofijoje yra 
krikščionybės pakeičiama Kristaus asmens vienkartybe. 

Šis pakeitimas tačiau kaip tik ir priešinasi filosofijos es- 
mei ir todėl žadina niekados nesibaigiantį sankirtį tarp filo- 
sofinio mąstymo ir krikščioniško tikėjimo. Nuostabu, kad abu 
minėtieji teologai pabrėžia, jog Kristaus vienkartiškumas reiš- 
kia filosofijos galą. „Čia, - sako Guardini, - filosofuojantis 
protas yra tiek įtempiamas, kad filosofija galop sudūžta bū- 
tent į tai, kad galutinė krikščionybės kategorija yra konkreti 
vienkartinė Jėzaus iš Nazareto asmenybė“ (p. 35-36). E. Brun- 
neris sprendžia kiek švelniau. Jis kalba ne apie filosofijos su- 
dužimą, o apie jos pakeitimą. „Apreiškimas kaip vienkarty- 
bė čia užima tiesos kaip bendrybės vietą ir virsta aukščiau- 
siu galiojančių sprendimų teismu: žmogumi tapęs Logos čia 
kaip tik atsistoja ten, kur apskritai stovi proto logos arba tie- 
sos idėja“ (p. 5). Esmėje betgi tiek Guardini'o, tiek Brunne- 
rio mintys visiškai sutampa: į Kristų filosofija sudūžta, nes pa- 
grindinė krikščionybės kategorija yra ne bendra tiesa, o kon- 


19 R. Guardini, Christliches Bewusstsein. Versuch über Pascal, München, 
1962, p. 35. 
2 E, Brunner, Religionsphilosophie evangelischer Theologie, Berlin, 1927, 

kreti Jėzaus asmenybė; filosofija pasitraukia iš krikščionybės, 
nes tiesos idėjos vietą dabar užima Kristaus asmenybė kaip 
Tiesa. Jeigu filosofija mėgina Kristaus asmenybę aiškinti ben- 
dromis savo kategorijomis, ji paverčia jį prasmeniu, paveiks- 
lu, šifru ir tuo būdu jį klastoja kaip Tiesą. O tiesą klastojanti 
filosofija yra ne tik neverta savo vardo, bet ir negalima iš es- 
mės. Kristų palietusi, filosofija tuo pačiu tad pasirašo savos 
mirties sprendimą. Filosofija niekados negali būti suderinta 
su tikėjimu, nes krikščioniškasis tikėjimas negali pakęsti jo- 
kio Kristaus kaip Tiesos klastojimo arba jo pavertimo ben- 
drybe: Kristus niekad negali virsti bendru nurodymu, ben- 
dru simboliu, bendru šifru, kaip tai norėtų Jaspersas. Šia 
prasme yra būdingi F. Dostojevskio žodžiai, galį būti gairė 
visam santykiui tarp filosofinės tiesos ir Kristaus: „Jeigu man 
kas įrodytų, kad Kristus stovi šalia tiesos ir kad tiesa yra ša- 
lia Kristaus, ašen mieliau pasilikčiau su Kristumi, o ne su tie- 
sa.“2! Tai toks pat atsakymas, kokį ir pirmieji krikščionys da- 
vė graikams, kaltinantiems krikščioniškąjį tikėjimą, esą Kris- 
tus kaip įsikūnijęs Dievas ir kaip prisikėlęs žmogus stovįs 
šalia tiesos ir todėl galįs būti suprastas tik kaip paikybė. Ir 
vis dėlto krikščionys pasiliko su Kristumi, o ne su graikų fi- 
losofijos tiesa. Jie ir šiandien pasilieka su Juo, nepaisydami, 
kad filosofijai Kristus ir dabar tebėra „pasibaisėtinas daly- 
kas“, vadinasi, nepašalinta ir nebepašalinama paikybė. 
Klaida tad manyti, kad mokslų pažanga bei technikos iš- 
sivystymas yra padaręs tikėjimą šiandien sunkesnį negu ki- 
tados ir kad todėl reikią šį tikėjimą vienokiu ar kitokiu būdu 
derinti su pasikeitusiu pasaulėvaizdžiu. Krikščioniškasis tikėji- 
mas yra buvęs lygiai toks pat sunkus iš pat pradžios kaip ir dabar, 
nes šio tikėjimo priešingybė yra ne gamtamokslis ar techni- 
ka, bet filosofija. Kas save kaip konkrečią istorinę asmenybę 
paskelbia tiesa, sakydamas „Aš esu Tiesa“, tas sukelia prieš 
save ne mokslus ir techniką, o filosofiją kaip tiesos mylėtoją 
bei ieškotoją. Šio skelbimo akivaizdoje nėra ir negali būti jo- 
kio sumoderninimo. Arba Kristus-Asmuo yra Tiesa ir todėl 


2 F, M. Dostojewski, Briefe, München, 1914, p. 62. 

tiesos ieškojimo galas, arba tiesa yra bendrybė ir tada Kristus 
yra paikybė bei papiktinimas. Šis pagrindinis apsisprendimas 
priešinasi tiktai filosofijai, o ne kuriam kitam mokslui. Joks 
mokslas nepaliečia tikėjimo esmės, todėl leidžiasi su tikėjimu 
suderinamas visiškai lengvai. Tačiau tikėjimo esmę („Aš esu 
Tiesa“) paliečia filosofija, šią esmę paneigdama, nes ji perke- 
lia tiesą į bendro principo plotmę ir tuo būdu nuasmenina 
Kristų. Žinoma, jei Kristus yra ne konkreti asmenybė, suimanti 
į save Dievą ir žmogų, o simboliu virtusi žmogiškoji apraiš- 
ka, nešanti savimi tam tikrą etiką, tada jis yra filosofijai mie- 
las ir savas kaip ir visi kiti simboliai bei šifrai. Tačiau toksai 
Kristus yra nebe tikėjimo Kristus. Didžiausia tad kliūtis filosofi- 
jai sugyventi ir susiderinti su krikščionybe yra ne ta ar kita 
dogma, bet pats Kristus kaip Dievažmogis??. 


5. Teigiamasis atoveikis 


Žymiai palankesnis atoveikis senovės filosofijai išeina 
aikštėn graikų Bažnyčios Tėvų raštuose. Lotyniškosios kul- 
tūros erdvėje niekados filosofija nėra buvusi romėnų dvasiai 
sava. Romėnai sukūrė nuostabią teisę, bet jie nesukūrė ori- 
ginalios filosofijos. Iš filosofijos jie turėjo tik etiką ir tai su- 
durstytą iš graikų stoikinės ir eudemonistinės etikos. Meta- 
fizikos romėnai nėra niekad turėję. Visa tai, ką skaitome Luk- 
recijaus poemoje „Apie daiktų prigimtį“ (De rerum natura) — 
medžiagos amžinumas, daiktų kilimas iš gamtos kaip būties 
šaltinio, religijos ir dievų neigimas — yra ne kas kita, kaip 
tikslus atoaidis Epikūro ir Demokrito, vadinasi, graikiškojo 
materializmo. Filosofija buvo romėnams įsigabenta iš svetur. 
Todėl jiems ir nebuvo sunku ją paneigti, kai jie tapo krikš- 
čionimis ir praregėjo tikėjimo pranašumą. 

Graikams betgi filosofija buvo aukščiausia jų dvasios iš- 
raiška bei esminė jų ugdymo dalis, sudaranti žmogiškojo 


22 Šiuo klausimu galima rasti įdomių minčių O. Cullmann, Heil als Ge- 
schichte, Tübingen, 1965, p. 294-303. 

idealo pilnatvę. Graikų gyvenimo negalima įsivaizduoti bei 
suprasti be filosofijos. Todėl graikams krikščionims anaiptol 
nebuvo taip lengva kaip romėnams ar lotyniškiems afrikie- 
čiams filosofiją tikėjimo vardu paneigti, paskelbiant ją klai- 
da ar tiesos klastotoja. Graikai krikščionys ieškote ieškojo 
sandėrio tarp naujo tikėjimo ir senos filosofinės išminties. Ši- 
sai sandėris jiems buvo būtinas dėl trijų priežasčių: 1) kad 
jie galėtų skleisti krikščionybę tarp ano meto išsilavinusių 
žmonių; 2) kad galėtų naują religiją sėkmingai ginti nuo fi- 
losofijos priekaištų ir 3) kad galėtų pagilinti paties tikėjimo 
tiesas. Tai tie patys motyvai, kurie ir šiandien tebėra lygiai 
gajūs kaip ir prieš du tūkstančius metų. 

Pradėjus krikščionybei antrojo šimtmečio eigoje plačiau 
brautis į mokytų helenų sluoksnius, filosofijos santykis su 
tikėjimu pasidarė nebeapeinamas. Filosofijos ir retorikos iš- 
ugdytas krikščionis graikas savaime panūdo suvokti, kokios 
prasmės jo išsilavinimas turi Dievo Karalystėje. Jam kilo čia 
ta pati problema, kuri ir mums šiandien kyla, kai klausia- 
me, kokios prasmės religijai turi kultūra. Tačiau kaip mūsų 
nebepatenkina viduramžių atsakymas į religijos bei kultū- 
ros santykio klausimą, taip graikų nepatenkino lotyniškasis 
Tertuliano atsakymas: Jeruzalė neturi nieko bendro su Atė- 
nais, Evangelija - su akademija. Šis atsakymas juk reiškė 
graikiškosios dvasios bei kultūros paneigimą. Betgi jei tos 
ar kitos tautos dvasia ir vertingiausia jos išraiškos dalis yra 
paneigiama, tai vargu ar galima būtų laukti, kad šios tau- 
tos mokytieji priimtų tokią religiją, kuri neigia jų pačių gi- 
liausią kūrybą. Čia, man rodos, glūdi raktas anos mįslės, ko- 
dėl krikščionybė nepajėgė įsitvirtinti Azijoje: į Aziją keliavo 
misininkai, vedami tertulianiško nusistatymo ir todėl neras- 
dami nieko bendro tarp aziatiškosios kultūros ir krikščiony- 
bės, jau apvilktos graikiškai lotynišku apdaru. Todėl Azijos 
žmonės ir atmetė krikščionybę”. Taip būtų įvykę ir graikiš- 
kosios kultūros erdvėje, jei nebūtų buvusi rasta santaika tarp 


3 Plačiau apie tai plg. J. Daniélou, Le mystėre du salut des Nations, Pa- 
ris, 1950; J. Daniélou, Le mystėre de l'Histoire, Paris, 1953. 

filosofijos ir naujo tikėjimo, moderniškai kalbant, jei krikščio- 
nybė nebūtų suėjusi pokalbio su filosofija. 

Pirmasis šios rūšies pokalbininkas buvo šv. Paulius. At- 
ėnų „miesto aikštėje“ jis ginčijosi su epikūrininkais ir stoi- 
kais ir buvo jų nuvestas į Areopagą, kad ten pakalbėtų apie 
savo naują mokslą (plg. Apd 17, 16-20); tas pats šv. Paulius 
reikalavo iš vyskupų, kad jie sugebėtų kitus paraginti į krikš- 
čioniškąjį mokslą ir sudrausti šiam mokslui prieštaraujančius 
(plg. Tit 1, 9). Tačiau kaip tai būtų buvę galima nepažįstant 
ir nepritaikant filosofijos? Pats Paulius savo kalboje Atėnų 
areopago nariams citavo graikų poetus, ypač Kleantą, skel- 
busį, esą mes esame „Dievo giminės“, tuo nurodydamas į 
bendrą išeities tašką tiek graikų mąstymui, tiek krikščionių 
tikėjimui. Dar daugiau, pasinaudodamas šia Kleanto minti- 
mi, Paulius mėgino atskleisti graikiškojo Dievybės suprati- 
mo klaidą: juk jeigu esame Dievo giminės, tai kaip galime 
manyti, esą „Dievybė panaši į auksą, sidabrą, akmenį arba į 
meno ar žmogaus minties kūrinius“ (Apd 17, 29)? Mūsų pa- 
našumas į Dievybę nurodo į kažką, kas peržengia medžia- 
ginius pavidalus. Todėl visi anie dievai, kurių pilnas Atėnų 
miestas ir kurie liudija, esą atėniečiai yra „visais atžvilgiais 
itin dievobaimingi“ (Apd 17, 22), anaiptol nėra Dievybės tik- 
rovė, o tik nurodymai į Dievybę; nurodymai kaip tik į aną Die- 
vą, kuriam ir patys Atėnų gyventojai yra pastatę aukurą, 
skirdami jį „Nežinomam Dievui“ (Apd 17, 23). Šio Nežino- 
mo Dievo jie nepavaizdavo jokia statula kaip tik todėl, kad 
jis jiems nežinomas. Tačiau štai ateina Paulius ir skelbia, kad 
šis nežinomas Dievas yra tikrasis Dievas, apsireiškęs Kristuje 
ir paliudijęs šį apsireiškimą prikeldamas Jėzų „iš mirusiųjų“ 
(Apd 17, 31). 

Šiame pirmų pirmame pokalbyje tarp krikščionybės ir 
graikų filosofijos aiškiai regėti, kaip filosofija virsta išeities taš- 
ku tikėjimui ir kaip naujoji religija suauga su graikiškąja min- 
ties kultūra. Be abejo, krikščioniškasis tikėjimas anaiptol nė- 
ra graikų filosofijos pratęsimas bei išvystymas. Jis skelbia 
kažką nauja, kas tučtuojau pasirodo ir minėtame pokalbyje: 
Paulius skelbia Kristaus prisikėlimą, kuris graikams kaip tik 

ir yra paikybė, todėl jie pradeda šypsotis ir mandagiai Pau- 
lius pastebi: „Apie tai pasiklausysime kitą kartą“ (Apd 17, 
32). O vis dėlto „kai kurie vyrai stojo į jo pusę ir priėmė ti- 
kėjimą. Iš jų Dionizijas, Areopago narys, viena moteris, var- 
du Damaridė, ir jų draugai“ (Apd 17, 34). Šie naujatikiai bu- 
vo nebe iš liaudies, o iš mokytojų: tai rodo jų dalyvavimas 
Areopage, kuriame Paulius kalbėjo, ir kurį lankė ne vergai 
ar helotai, o patys rinktiniai graikų žmonės. Ši Pauliaus elg- 
sena virto gaire visam tolimesniam graikų krikščionių keliui 
jų santykiuose su filosofija. Graikų filosofija turėjo būti panau- 
dota Evangelijai. Kristaus pasiuntinybė reikalavo atsiremti į 
stabmeldžių išmintį, nes pati Šv. Dvasia buvo apaštalus pa- 
siuntusi pas stabmeldžius (plg. Apd 11, 4-18). 

Antroji priežastis, skatinusi graikus krikščionis imtis fi- 
losofijos, buvo reikalas ginti savo pačių tikėjimą. Krikščio- 
nių kaltinimai, sklidę ano meto Romos imperijoje, buvo la- 
bai sunkūs bei skaudūs, nes buvo keliami religijos vardu: 
krikščionys esą bedieviai, nes neigią dievus ir garbiną nu- 
kryžiuotą žmogų; jie einą prieš sveiką protą, nes skelbią kū- 
no prisikėlimą, jie esą žmogėdros, nes valgą Kristaus kūną 
ir gerią jo kraują, ir t. t. Mokytieji ano meto krikščionys ne- 
galėjo tylomis apeiti šių priekaištų, nes jų tyla būtų reišku- 
si kaltinimų pagrįstumą. Todėl jau antrojo šimtmečio eigoje 
atsirado visa eilė apologijų, skirtų krikščionybei ginti (Jus- 
tinas, Atenagoras, Aristidas, Hermijas ir kt.), kuriose jų au- 
toriai visų pirma stengėsi graikų stabmeldžiams įrodyti, kad 
krikščioniškasis tikėjimas anaiptol nėra filosofinė paikybė, 
kad krikščionybės tiesos filosofiškai kaip tik galimos. 

Šio įrodymo kelias yra nepaprastai būdingas: graikus 
stabmeldžius lengviausia buvo įtikinti, nurodant bei paro- 
dant, kad ir jų filosofija tą patį sako, ką ir krikščionybė. 
Krikščionys apologetai ieškote ieško graikų filosofijoje lygia- 
grečių su krikščionybės teiginiais. Sielos nemirtingumas, Kris- 
tus kaip Dievo Logos, jo gimimas iš Mergelės, jo kančia bei 
mirtis, net jo įžengimas į dangų yra apologetų randami se- 
novinės minties lobyne. Mūsų laikais apologetika stengiasi 
kelti skirtybes tarp krikščionybės ir senovinės išminties. Tuo 

tarpu antrojo šimtmečio apologetika ieško panašybių ir jų ran- 
da kiekviename žingsnyje. Tuo būdu krikščionybės priešinin- 
kai verčiami nutilti: jei visa tai nebuvo paikybė graikų filo- 
sofams ir poetams, tai kodėl tas pat turėtų būti paikybė 
krikščionybės skelbime? Keletas sakinių iš Justino apologi- 
jos gali gražiai pavaizduoti šį kelią: 

„Juk jeigu mes mokome tai, kas sutinka ir su jūsų taip 
labai vertinamais poetais ir filosofais, mokome net kilniau 
ir garbingiau, pateikdami įrodymų, tai kodėl esame visų taip 
neteisingai nekenčiami? Tik paklausykite: sakydami, visa yra 
Dievo sukurta ir sutvarkyta, mes kartojame Platono sakinius; 
kalbėdami apie pasaulio gaisrą, imame sakinį iš stoikų; 
skelbdami, kad nusidėjėlių sielos po mirties lieka sąmonin- 
gos ir yra baudžiamos, o teisingųjų sielos pasilieka laisvos 
nuo bausmės ir veda laimingą gyvenimą, sakome tą patį, 
ką ir jūsų poetai bei filosofai; mokydami, kad nevalia gar- 
binti žmogaus rankų veikalų, sutinkame su komedijų rašy- 
toju Menandru ir su kitais, kurie yra reiškę tą pačią mintį“ 
(Apol., I, 33). 

Ši apologetikos linkmė vertė krikščionis gilintis į graikų 
filosofiją bei poeziją, aiškintis jos mintis krikščionybės švie- 
soje ir ieškoti panašybių bei tapatybių, išreikštų dar toli prieš 
Kristaus atėjimą. Tai buvo visiškai kitoks filosofijos vertini- 
mas negu Tertuliano ir kitų lotynų Bažnyčios Tėvų. Juk jei- 
gu filosofija pilna atitikmenų, tai ji negali būti tikėjimo prie- 
šininkė arba tiesos klastotoja. Santykis tarp filosofinio mąs- 
tymo ir krikščioniškojo tikėjimo darosi žymiai draugiškesnis, 
negu tada, kai filosofija neturi nieko bendro su Evangelija. 
Tolimesnis graikų krikščionių nusistatymas filosofijos atžvil- 
giu kaip tik ir buvo pagrįstas šia apologetikos kryptimi. 

Trečioji priežastis buvo reikalas pagilinti tikėjimo sampra- 
tą bei jo skelbiamas tiesas. Pirmosios dvi priežastys yra dau- 
giau istorinės: jos kilo iš anų laikų sąlygų ir todėl pradingo. 
Tačiau ši trečioji priežastis jau yra esminė: ji paliečia vidinį 
santykį tarp to, ką protu pasiekiame, ir to, ką tikėjimu pri- 
imame. Juk jeigu filosofas tampa krikščioniu, tai ši subjek- 
tyvinė mąstymo bei tikėjimo vienybė savaime ieškosi ir ob- 

jektyvinės vienybės vienokiu ir kitokiu pavidalu. Mūsų klau- 
simui būdinga tai, kad graikų filosofija ne tik stabmeldžių, 
bet ir krikščionių buvo sąmoningai laikoma sudedamąja išsi- 
lavinimo bei kultūros dalimi ir kad krikščionys šimtmečiais lan- 
kė Atėnuose veikiančią stabmeldiškosios filosofijos akademiją 
(uždaryta tik 529 m.). Tiesa, šios akademijos mokiniai Justi- 
nas ir Klemensas Aleksandrietis yra buvę savo jaunystėje dar 
stabmeldžiai. Tačiau kiti šią akademiją lankiusieji, kaip Ori- 
genas, Bazilijus Didysis, Grigalius Nisietis, Grigalius Nazian- 
zietis ir daugybė kitų, jau buvo kilę iš krikščioniškųjų šei- 
mų, o vis dėlto jie mokėsi ir stabmeldžių akademijose At- 
ėnuose arba Aleksandrijoje. Tiesa, krikščionys įsisteigdino 
savų mokyklų gana anksti: apie 180 m. atsirado krikščionių 
mokykla Aleksandrijoje, trečiojo šimtmečio viduryje - Antio- 
chijoje, truputį vėliau Gazoje. Šie trys miestai buvo anuome- 
tinio krikščionių lavinimosi ir mokslo centrai. Tačiau krikš- 
čionys ir toliau laikė Atėnų stabmeldiškąją akademiją savo 
mokytoja, kurios išminties pasisemtų troško visi, jautęsi pa- 
šaukti Kristaus Evangelijos skelbėjais. 

Visiems šiems krikščionims buvo savaime aišku, kad se- 
novės filosofija susiderina su krikščioniškuoju tikėjimu. Dar 
daugiau: jie jautėsi turį teisės vadintis filosofais kaip ir jų stab- 
meldiškieji kolegos. Jie nešioja net filosofų apsiaustus, kurie 
jau ir iš viršaus skelbė, kad šie krikščionys yra lankę filoso- 
fų mokyklas Aleksandrijoje arba Atėnuose ir kad todėl yra 
tikri „išminties mylėtojai“ (filėsofoi). Jie vadino krikščionybę 
tiesiog filosofija, nes ji ėmėsi tų pačių klausimų, kaip ir stab- 
meldiškoji filosofija, ir reikalavo iš žmogaus tam tikros bū- 
senos bei elgsenos, kaip ir savo metu Sokratas. Žinoma, 
krikščionybė davė kitokį atsakymą į tuos pačius klausimus; 
jos žmogui teikiama elgsena bei būsena buvo kitokia negu 
sokratiškoji ar stoikiškoji. Visa tai tačiau nekliudė graikams 
krikčionims Evangelijos mokslą laikyti filosofija. Kokio nors 
griežto skirtumo - net ir metodiškai — tarp filosofijos ir tikė- 
jimo jie nerado ir neieškojo. Graikų krikščionys nagrinėjo ap- 
reikštąsias tiesas prigimtuoju protu taip lygiai, kaip ir visus 
kitus objektus. Egzegezė buvo tuo metu visuotinis filosofinis 

mokslas. Origenas, tasai didžiausias ano laiko ir gal net vi- 
sų amžių egzegetas, nagrinėjo Šventraštį lygiai taip, kaip Pla- 
tono ar Aristotelio raštus arba Homero poemas. Kai Celsas, 
eklektinis platonikas, paskelbė raštą prieš krikščionis (apie 
179 m.), prikišdamas jiems, esą jų tikėjimas yra mitologinio 
pobūdžio ir todėl nepasiekiąs filosofijos aukščio, Origenas at- 
sakė jam savo raštu „Prieš Celsą“ (apie 230 m.) ir visą gy- 
venimą paskui be galo atkakliai stengėsi atskleisti filosofinį 
Biblijos turinį. Iš to kilo vadinamasis alegorinis Šventraščio 
aiškinimas, turįs numitologinti tikėjimo tiesas bei įvykius. 
Tuo būdu Origenas, o su juo ir visa Aleksandrijos krikščio- 
nių mokykla, stengėsi pakelti krikščioniškąjį tikėjimą į filoso- 
fijos aukštį. Tikėjimo pagilinimas iš vidaus, jį filosofiškai permąs- 
tant, yra reikšmingiausias graikiškosios patristikos laimėjimas 


6. Filosofija kaip teologijos tarnaitė 


Filosofijos ir krikščionybės santykis, kaip matome, yra bu- 
vęs priešgyniškas iš pat pradžios: to paties tikėjimo vardu 
filosofija buvo ir atmetama, ir priimama. Lotyniškoji patris- 
tika įkūnijo daugiau neigiamą, graikiškoji — daugiau teigia- 
mą nusistatymą. Tačiau nei vienas, nei kitas nusistatymas ne- 
pašalino vidinės įtampos tarp filosofijos ir tikėjimo. Lotyniš- 
kieji krikščionys, nors ir nepalankūs filosofijai, negalėjo be jos 
apsieiti norėdami pateikti savo mokslą pagilintu būdu, kaip 
tai rodo šv. Augustino pavyzdys: Augustinas labai gausiai 
naudojasi platoniškąja filosofija ir tuo būdu yra artimas grai- 
kų Bažnyčios Tėvams. Iš kitos pusės, graikiškieji krikščionys 
greitai pastebėjo, kad jų aistra ieškoti panašybių tarp seno- 
vinės filosofijos ir krikščionybės turi ribą, kurios nevalia per- 
žengti nenorint sunaikinti transcendentinio krikščionybės po- 
būdžio. Krikščionybė kaip istorinis vyksmas reikalauja filosofijos; 
krikščionybė kaip transcendentinė būtis peržengia filosofiją. Iš to 
kyla savotiška dialektika bei įtampa, kuri nei Vakarų, nei Ry- 
tų krikščioniškojoje tradicijoje pusiausvyros nėra radusi ligi 
pat šios dienos. Būtų įdomus uždavinys pasekti, kaip ši dia- 

lektika augo laiko eigoje. Tačiau tai mus vestų į per ilgus is- 
torinius užmojus. Todėl stabtelsime čia tik prie šios dialek- 
tikos galinių taškų, kurie vienuoliktajame šimtmetyje buvo for- 
muluoti tiek Vakaruose, tiek Rytuose. 

Vienuoliktajame šimtmetyje Vakaruose iš naujo atgijo Ter- 
tuliano pažiūra, esą filosofija yra Evangelijai nereikalinga. Šios 
pažiūros reiškėjas buvo Petras Damianas (1007-1072), keliau- 
jantis mokytojas, vienuolis eremitas ir vėliau kardinolas. Tai 
jis sukūrė aną garsią aptartį, kad filosofija esanti teologijos tar- 
naitė (philosophia est ancilla theologiae). Pasak Damiano, tai esan- 
ti didžiausia bei paskutinė nuolaida, kokią tik galima filoso- 
fijai teikti. Juk sielos išganymui filosofija esanti nesvarbi. Dau- 
gių daugiausia ji galinti būti naudinga teologijai, kad ši galėtų 
savas sąvokas ryškiau bei griežčiau reikšti. Filosofijos užda- 
vinys tad ir esąs patarnauti teologijai kaip mokslui ir todėl tik 
netiesiogiai būti prasmingai ir Evangelijos atžvilgiu. Šiandien 
P. Damiano pažiūra atrodo gerokai keista, ir daugelis mėgi- 
na mus įtikinti, esą ši pažiūra anaiptol neišreiškianti viduram- 
žių nusistatymo filosofijos reikalu, nes ji buvusi sukurta „scho- 
lastikos pakraštyje.“?* O vis dėlto šio straipsnio autoriui atro- 
do, kad teisus yra jaunas katalikų filosofas H. Rombachas, 
kuris Damiano aptartyje regi tikrą filosofijos padėtį krikščio- 
nybėje. „Filosofijos kaip teologijos tarnaitės samprata, - sako 
Rombachas, - tiksliai išreiškia jos padėtį“, kadangi „filosofi- 
jos kilmė gali būti aptarta tik teologiškai, bet ne filosofiškai, 
būtent kaip gimtojoje nuodėmėje glūdinti žmogaus silpnybė“; 
tai reiškia: „filosofija yra galima ir būtina tik in statu praesen- 
H, kolei gyvename žemėje ir tiesą pažįstame tarsi atspindį bei 
užuominą (per speculum et in aenigmate).“5 Mūsų padėtis yra 
puolusios prigimties padėtis (status naturae lapsae), ir kaip tik 
iš šios puolusios padėties kyla filosofija. Prieš puolimą žmogus bu- 
vo aprūpintas aukštesnėmis galiomis bei ypatybėmis (dona 
praeternaturalia), prie kurių priklausė ir pažinimo galia (donum 


24 Plg. J. Hirschberger, Geschichte der Philosophie, Freiburg i. Brsg., 1949, 
t. I, p. 352. 
5 H. Rombach, op. cit., p. 36, 37. 

scientia), „taip kad žmogus neturėjo jokių problemų, ir jo ži- 
nojimas nebuvo reikalingas jokio patobulinimo (excellentissi- 
ma sapientia, kaip ją vadino Augustinas).“2 Pažinimo ir tuo 
būdu filosofijos būtinybė atsirado tik po puolimo, kai žmo- 
gus nutraukė santykius su Dievu ir tuo būdu pateko į proto 
tamsą, netekęs „pažinimo dovanos“. Nuosekliai tad filosofija 
„nepriklauso žmogui kaip jo esmės būtinybė“; ji anaiptol „ne- 
turi teisės būti tokia reikli, kaip galvojo graikai; ji yra silpny- 
bės ženklas ir būties nuotolio išraiška“ (p. 35). „Esama svar- 
besnių dalykų negu filosofija“ (p. 33). 

Jeigu tad filosofija pamiršta šią savo kilmę iš nuodėmės ir 
elgiasi taip, tarsi ji būtų esminė žmogaus būtinybė, tai krikš- 
čionybė ją tuojau įspėja, nurodydama į pačioje jos esmėje glū- 
dintį teologinį pobūdį, be kurio nei filosofijos kilmė, nei jos 
prasmė bei tematika nebūtų suprantamos. Šiuo tad atžvilgiu 
filosofija ir yra „tarnybinėje padėtyje“ (Rombach, p. 37): jos 
vyksmo kryptį nurodo teologija kaip tikėjimo mokslas. Žinoma, ne 
kiekvienas filosofijos žingsnis yra teologijos įsakomas. Eida- 
ma nurodyta linkme, filosofija gali jaustis esanti ir labai lais- 
va. Tačiau ji visą laiką pasilieka priklausoma nuo teologijos, 
nes ši apsprendžia jos esmę kaip puolusio žmogaus pažini- 
mą. “Puolusio žmogaus“ sąvoka yra tačiau esmingai teologi- 
nė sąvoka, ir ši sąvoka yra pagrindinė gairė, jeigu norime su- 
vokti tikrą filosofijos vietą bei reikšmę krikščionybėje. P. Da- 
miano aptartis todėl tik iš paviršiaus atrodo keistoka, nes 
išreikšta socialiniais terminais (tarnaitė — ponia). Esmėje ta- 
čiau ji slepia santykį tarp žinojimo ir tikėjimo, o nuosekliai ir 
tarp puolimo ir išganymo; santykį, kaip jis buvo viduriniais 
amžiais suprastas ir kaip jis ir šiandien tebėra suprantamas. 

Šių minčių šviesoje aiškėja mums ir lotyniškosios patristi- 
kos nusistatymas filosofijos atžvilgiu. Paneigdamas filosofi- 
ją, Tertulianas elgėsi ne kaip koks siauraprotis, o - visai prie- 
šingai - kaip aiškiaregis, kuris iš sykio įžvelgė, kad filosofija yra 
nesuderinama su krikščionybe: ji esanti juk, kaip graikai skelbė, 
esminė žmogiškosios prigimties apraiška, iš prigimties kylan- 


26 H. Rombach, op. cit., p. 36. 


121 


ti, šią prigimtį apipavidalinanti ir net sudievinanti (plg. Pla- 
tono pažiūrą). Betgi šitaip filosofiją suprasti reiškia paneigti 
žmogaus puolimą. Tiesa, Tertulianas nesugebėjo šios priešta- 
ros tiksliai pateikti ir filosofijos kilmės iš puolimo nuosekliai 
išvesti. Tačiau jis jautė, kad graikų užmojis laikyti filosofiją 
žmogaus prigimties būtinybe ir jo gyvenimo lytimi yra ne kas 
kita, kaip pagrindinės krikščioniškosios tiesos neigimas, bū- 
tent tiesos, kad žmogus yra puolusi būtybė. Filosofija yra šio 
puolimo vaisius. Bet kadangi puolimas nepriklauso prie žmo- 
gaus esmės, todėl ir filosofija šios esmės neišreiškia ir jos ne- 
išskleidžia. Filosofija pasiteisina tik tol, kol žmogus gyvena kaip 
puolusi būtybė. Savu apreiškimu atskleidusi žmogaus padėtį 
pasaulyje, krikščionybė tuo pačiu atskleidė ir filosofijos esmę, 
jos prasmę bei tikslą. Puolimo nebuvimas padaro filosofiją nega- 
limą, puolimo pergalėjimas padaro filosofiją neprasmingą. Edith 
Stein, garsioji karmelitė ir kankinė, susidariusi vardą kaip 
Husserlio mokinė ir fenomenologė, „liovėsi filosofuoti, kai at- 
rado kelią į Kristų ir į Jo Bažnyčią“, - taip rašo ji pati apie 
savo santykius su filosofija po jos atsivertimo (gimimu ji bu- 
vo žydė, išsilavinimu bei pažiūromis indiferentė ir net ateis- 
tė)”. Gyvas Tertuliano nuojautos įsikūnijimas! 

Čia tad ir glūdi esminė filosofijos priklausomybė nuo ti- 
kėjimo. Pamėginusi šia priklausomybe nusikratyti, filosofija 
netenka vietos krikščionybėje. Atėnų akademija kaip istori- 
nė tokios nepriklausomos filosofijos objektyvacija ir negalė- 
jo turėti nieko bendro su Bažnyčia, kurioje gyvena puolusis 
žmogus. Tertuliano klausimas quid academiae et ecclesiae? Ir 
neigiamas jo atsakymas į šį klausimą žymi visą filosofijos ir 
tikėjimo santykių kelią. Jeigu filosofija nori puolusio žmogaus 
buvime rasti sau gyvenvietę, tai turi nusilenkti tikėjimui, stoti 
jo tarnybon ir nuolankiai vykdyti teologijos reikalavimus. 


Z E. Stein, Endliches und unendliches Sein, Freiburg i. Brsg., 1950, p. VIII 
apie jos gyvenimą plg. Teresia Renata, Edith Stein, Nūrnberg, 1948. Įstojusi 
vienuolynan (Basųjų karmeličių), E. Stein rašė, tiesa, filosofinių veikalų ir to- 
liau, tačiau tik todėl, kad jai buvo viršininkų įsakyta dirbti filosofijos srityje. 
čiau jos netikėjimo metais. Todėl jos vienuolyno metų raštai nebeprilygsta 
savo verte ankstesniems jos fenomenologiniams veikalams. 

Maždaug po tūkstančio metų svyravimo bei ginčų buvo ga- 
lų gale suprasta filosofijos esmė bei jos vieta krikščionybėje: 
filosofija krikščionybėje galinti būti tik teologijos tarnaitė. Fi- 
losofija yra, tiesa, jimama į krikščionybę, tačiau ne kaip da- 
lininkė, o kaip tarnautoja. Būti tarnyboje yra filosofijos pašau- 
kimas ir jos būsena krikščionybės atžvilgiu. Šitaip suvokė filo- 
sofiją viduriniai amžiai, šitaip suvokia ją visa dabartinė 
krikščioniškoji filosofija, šitaip su ja elgiasi ir mokomasis Baž- 
nyčios autoritetas, aiškiai savindamasis teisę „prižiūrėti filo- 
sofines disciplinas“, kaip tai griežtai skelbia popiežius Pijus 
XII enciklikoje „Humani generis“, nr. 34). 


7. Filosofija kaip tiesos saugotoja 


Tame pačiame vienuoliktajame šimtmetyje baigėsi išsivys- 
tymas ir graikiškojo nusistatymo filosofijos atžvilgiu. Kaip 
minėjome, graikiškieji krikščionys laikė filosofiją krikščiony- 
bės pirmatake, todėl visur ieškojo panašybių tarp Evangeli- 
jos ir senovinių filosofų bei poetų. Kaip Izraelio sinagoga bu- 
vusi Bažnyčios pirmatakė įstatymo plotmėje, taip graikų aka- 
demija esanti Bažnyčios pirmatakė pažinimo srityje. Kristus 
atėjo žemėn įvykdyti bei užbaigti ne tik izraelitiškąjį įstaty- 
mą, bet ir graikiškąją išmintį. Todėl Grigalius Nisietis ir va- 
dino filosofiją „tikėjimo drauge, pagalbininke ir gyvenimo 
palydove.“* Todėl graikai krikščionys ir lankė Atėnų bei 
Aleksandrijos stabmeldiškosios filosofijos akademijas, kad ten 
susirastų šią savo tikėjimo palydovę ir kartu su ja ugdytų 
krikščioniškąjį gyvenimą. Bizantinės filosofijos istorijoje labai 
ryškiai matyti, kaip stabmeldybė susilieja su krikščionybe, į 
šią įaugdama, šios apsupama ir keičiama“. Labai iš lėto, ta- 
čiau nuosekliai ir giliai vyko Bizantijos erdvėje žmogaus per- 
ėjimas nuo antikinio pasaulio į krikščioniškąjį pasaulį. Pama- 


28 Plg. H. Meyer, Geschichte der abendlūndischen Weltanschauung, 
Würzburg, 1947, t. II, p. 31; Ph. Böhner, E. Gilson, Christliche Philosophie, 
Paderborn, 1954, p. 103-120. 

> Plg. B. Tatakis, La philosophie byzantine, Paris, 1949. 

žu susiėjo vienybėn graikiškoji filosofija ir krikščioniškasis 
apreiškimas, sudarydami konkrečią bizantinio krikščionio gy- 
venimo lytį, kurioje pasaulinė išmintis virto dieviškosios tie- 
sos nešėja bei reiškėja. Kuo baigėsi šis vienijimosi kelias? 

Vakariečio Petro Damiano amžininkas Rytuose buvo Jo- 
nas Italas, normanų kilmės, atvykęs Konstantinopolin iš Ita- 
lijos ir ten tapęs Mykolo Pselo (1018-1096) mokiniu, o vė- 
liau ir jo įpėdiniu; neoplatonikas savo pažiūromis, didelis se- 
novinės filosofijos gerbėjas ir jos atnaujintojas; du kartu 
turėjęs atsakyti už savo pažiūras prieš bažnytinį teismą (1077 
ir 1082) ir buvęs pasmerktas. Šių dienų istorikai teigia, kad 
Jonas Italas buvęs pasmerktas politiniu pagrindu, nes buvęs 
Dukas dinastijos šalininkas ir todėl persekiojamas Komnenų 
dinastijos imperatoriaus Aleksio I. Tačiau Italo nuteisimas ir 
jo pašalinimas iš universiteto nė kiek nemažina jo vertės 
„Kaip žymiausio bizantinės imperijos mąstytojo.“*? Jo moky- 
tojo Pselo pradėtas renesansas kaip atsigrįžimas į senovinę 
filosofiją, o tuo pačiu ir į prigimtąjį mąstymą, išsiskleidė Jo- 
no Ítalo raštuose visa savo galia. Jau Pselas dėstė Konstanti- 
nopolio mokykloje filosofiją kaip nuo teologijos nepriklausomą 
dalyką, interpretuodamas šia prasme ne tik graikų filosofų, 
bet ir Chaldėjos, Egipto ir Palestinos išminčių tekstus. Jonas 
Italas žengė dar toliau ir aptarė filosofiją kaip „tiesos sau- 
gotoją — depositaria veritatis” (B. Tatakis, p. 204-205). Tai nu- 
vedė jį į bažnytinį teismą. Tarp vienuolikos punktų, kuriais 
Italas buvo kaltinamas, įdomus mums yra septintasis, kuria- 
me sakoma, esą Jonas Italas mokąs, kad pasaulietiniai raštai 
yra ne tik priemonės protui lavinti, bet ir tiesos saugotojai, į 
kuriuos turi atsižvelgti visi kiti raštai. Kivirčas tarp filosofi- 
jos ir Bažnyčios, prasiveržęs Vakaruose pora šimtmečių vė- 
liau, prasidėjo Rytuose vienuoliktajame šimtmetyje Italo pa- 
smerkimu (1082 m. kovo 13). 

Betgi tai buvo daugiau negu tik kivirčo pradžia. Tai bu- 
vo sykiu ir paskutinis žingsnis, kurį žengė filosofijos kaip 


% H. G. Beck, Kirche und theologische Literatur im byzantinischen 
Reich, München, 1959, p. 542. 

krikščionybės pirmatakės samprata, sukurta ankstyvųjų grai- 
kų Bažnyčios Tėvų bei rašytojų. Lotyniškasis filosofijos at- 
metimas Vakaruose baigėsi Petro Damiano aptartimi, esą fi- 
losofija yra teologijos tarnaitė. Graikiškasis filosofijos priėmi- 
mas Rytuose baigėsi Jono Italo aptartimi, esą filosofija yra 
tiesos saugotoja. Šios aptartys, mėginančios reikšti santykį 
tarp filosofijos ir krikščionybės, yra viena kitai aiškiai prie- 
šingos. Kas filosofiją laiko teologijos tarnaite, tas ją palenkia 
tikėjimui bei apreiškimui. Kas filosofiją skelbia tiesos saugo- 
toja, tas tikėjimą bei apreiškimą — bent kiek jis yra reiškia- 
mas žmogiškuoju būdu - palenkia filosofijai. Juk jeigu filo- 
sofija saugo tiesą, tai teologija tada yra ne kas kita, kaip šios 
filosofijoje esančios tiesos skelbėja, kaip šios filosofinės tie- 
sos atskleidėja ir jos vykdytoja konkrečiame gyvenime. Kiek- 
viename žingsnyje teologija turi tada kreiptis į filosofiją, kad 
susivoktų savo kelyje. Ji turi pasiklausti filosofijos, kokia lin- 
kme reikia sukti savo išvedžiojimus, kad jie atitiktų aną fi- 
losofijoje glūdinčią tiesą. Ne filosofija klauso teologijos, o te- 
ologija klauso filosofijos. Ne filosofija yra teologijos tarnyboje, 
o teologija filosofijos. Jono Italo aptartis, išversta socialinė- 
mis sąvokomis, skamba kaip tiesioginė Petro Damiano ap- 
tarties prieštara: teologija yra filosofijos tarnaitė. Kaip tiesos sau- 
gotoja ji stovi viršum visų. 

Tačiau tai nėra racionalistinis filosofijos ir krikščionybės 
santykio išsprendimas, kaip iš sykio atrodo. Visas bizanti- 
nis renesansas - nuo Pselo ligi Pletono - buvo didžiulėje Pla- 
tono įtakoje (kaip vėliau ir Vakaruose), kurio juk negalima 
kaltinti racionalizmu. Tai bandymas iš vidaus suvokti, kas 
yra filosofija krikščionybei. Ankstyvieji graikų Bažnyčios Tė- 
vai buvo įsitikinę, kad filosofija yra krikščionybės pirmata- 
kė, kad ji netobulai ir neaiškiai švebeldžiuoja tai, ką krikš- 
čionybė skelbia visu įsitikinimu bei tvirtumu. Todėl jie ir ti- 
kėjosi galį pasiimti filosofiją kaip tikėjimo draugę bei 
palydovę. Tačiau jei šį labai mielą bei draugišką santykį iš- 
mąstome ligi galo, atsiduriame Jono Italo glėbyje. Jeigu filo- 
sofija yra krikščionybės pirmatakė, tai krikščionybė yra filosofijos 
atbaigėja; dar daugiau, krikščionybė yra įvykdyta filosofija. Pir- 

mieji krikščionybės apologetai užtat ir vadino ją filosofija. 
Jeigu tačiau krikščionybė yra įvykdyta filosofija, tai teologi- 
ja tada tarnauja filosofijai, kad ši būtų įvykdyta ir pasiektų 
savo pilnatvę. Tai, ką filosofija saugo, teologija išskleidžia 
ligi galo ir tuo būdu įvykdo. 

Vienybė tarp filosofijos ir tikėjimo Italo aptartyje yra taip 
lygiai pasiekiama, kaip ir Damiano aptartyje, bet — priešinga 
prasme; ne teologija čia yra grindžiamasis šios vienybės pra- 
das, o filosofija. Tikėjimas, apreiškimas, Bažnyčios skelbimas 
yra dieviški savo esmėje (to niekas - nei Pselas, nei Italas - ne- 
neigė), tačiau jie įsikūnija žmogiškosiose lytyse: jie apsivelka 
filosofija ir todėl turi nusilenkti jos dėsniams. Graikų krikščionys 
mąstytojai, nešiodami filosofų apsiaustus, buvo gyvi šio ap- 
sivilkimo prasmens. Savo viduje jie buvo pilni Šv. Dvasios, 
gautos krikšto ir sutvirtinimo sakramentais. Savo paviršiumi 
tačiau jie atrodė kaip pasauliniai išminčiai, nieku nesiskirią 
nuo stabmeldiškųjų išminčių, nes dėvį šių apsiaustus. Tuo jie 
sakyte sakė, kad filosofija yra egzistencinė krikščionybės ly- 
tis ir kad todėl visa krikščioniškoji teologija yra ne kas kita 
kaip religijos filosofija; religijos, Kristaus atneštos ir paskelbtos, 
tačiau žmogaus priimtos ir mąstymo apsiaustu apvilktos. Štai 
kodėl Rytų Bažnyčia - tiek bizantinė, tiek vėliau rusiškoji — 
esmėje neturi teologijos, užtat turi nuostabią krikščioniškosios 
religijos filosofiją, nes jos atstovai drįso nuo pat pradžios die- 
viškąjį apreiškimą mąstyti bei reikšti filosofiškai. Tai anaiptol 
nebuvo ir nėra sričių suplakimas ar sąvokų bei objektų ne- 
skyrimas. Tai nuosekli išvada iš ano pirmykščio nusistatymo, 
kad filosofija yra krikščionybės pirmatakė, vadinasi, kad ji 
saugo tiesą. 


Užbaiga 


Ar tai reiškia, kad Jono Italo aptartis yra geresnė negu 
Petro Damiano ir kad ji išreiškia taikų santykį tarp filosofi- 
jos ir krikščionybės? Anaiptol! Abi aptartys, kuriomis baigė- 
si tiek Vakarų, tiek Rytų kelias, nepašalina įtampos tarp fi- 

losofijos ir tikėjimo. Abi jos šią įtampą tik perkelia į vieną 
kurią pusę. Jei filosofija yra teologijos tarnyboje, kaip nori 
Petras Damianas, o su juo ir visa Vakarų krikščionybė, tai 
prieš tai sukyla filosofija. Šios aptarties Bažnyčia niekad nėra 
pasmerkusi; priešingai, ji visados buvo jai palanki ir prak- 
tiškai ją palaikė, atsistodama vienos filosofijos pusėje (scho- 
lastikos) ir paskelbdama ją net privaloma tiems, kurie ruo- 
šiasi būti pašauktais apreiškimo skelbėjais bei aiškintojais. 
Užtat prieš Damiano aptartį pasišiaušė visa naujųjų laikų fi- 
losofija, atmetusi ne tik pačią šią aptartį, bet sykiu ir Bažny- 
čią, kuri šią aptartį globojo ir tebegloboja. Juk filosofija, no- 
rėdama būti tikras ir visą žmogų apimąs mąstymas, nieka- 
dos nesutiks, kad bažnytinis autoritetas budėtų filosofinių 
sąvokų ar teorijų sargyboje. Tai šiandien aiškiai matyti viso- 
se srityse. Vargas Bažnyčiai, jeigu ji to neregėtų. 

Iš kitos pusės, jeigu teologija yra filosofijos kaip tiesos sau- 
gotojos tarnyboje, kaip to nori Jonas Italas, o su juo ir visa Rytų 
krikščionybė, tai prieš tai sukyla teologija. Šią aptartį, tiesa, 
Konstantinopolio Bažnyčia pasmerkė, tačiau praktiškai ji bu- 
vo vykdoma visą laiką, ypač rusų Bažnyčioje. Visą laiką grai- 
kų ir rusų krikščionys savu prigimtuoju protu filosofavo apie 
giliausias tikėjimo paslaptis. Tačiau kaip tik prieš tai ir šiau- 
šiasi dabartinė teologija, mėgindama - filosofų siaubui - vi- 
siškai išsivaduoti iš filosofijos pančių ne tik priverstinės to- 
mistinės filosofijos prasme, bet filosofijos apskritai. Esama ne 
tik nuomonių, bet ir rimtų projektų išbraukti filosofiją iš te- 
ologinių studijų plano, kad teologija nebūtų įvilkta į kokios 
nors filosofijos apsiaustą, ir tuo būdu virstų uždara, o pasi- 
liktų atvira kiekvienam žmogui, kaip ir pati Evangelija. 

Atrodo tad, kad filosofija ir krikščionybė pradeda eiti dviem 
visiškai nesusisiekiančiais keliais: juodvi pradeda eiti nebe kar- 
tu viena su kita, o šalia viena kitos. Filosofija eina be atodai- 
ros į krikščionybę - į jos mokomąjį autoritetą ir į jos teologi- 
ją. Teologija pradeda nebepaisyti filosofijos ir skintis visiš- 
kai savo kelią, ir tai labai ryžtingai ir net visuotiniu būdu. 
Filosofija nusigręžia nuo Petro Damiano, teologija nusigrę- 
žia nuo Jono Italo. O vis dėlto nei vienas, nei kitas kelias ne- 

patenkina žmogaus, kuris filosofuoja ir tiki kartu. Lengva 
tiems, kurie filosofuoja ir netiki, ir tiems, kurie tiki, bet nefi- 
losofuoja. Sunku tačiau tiems, kurie tiki ir filosofuoja. Nes 
tiek tikėjimas, tiek filosofija apsprendžia visą žmogų, neleis- 
dami jo padalyti į du aukštu, kurių viename gyventų filoso- 
fija, o kitame tikėjimas, susitikdami tik rytmečiais ant laiptų 
arba priebutyje. Ir tikėjimas, ir filosofija yra vieno ir to paties 
žmogaus būsena. Tačiau kaip šie du pradai aną vieną vienin- 
telę būseną sukuria? Į tai atsakymo neturime. Neturime tad 
atsakymo nė į tai, kaip susiderina filosofija su krikščionybe. 

Ar šitoks atsakymas yra iš viso galimas? Autoriui atrodo, 
kad taip. Tačiau jis galėtų išplaukti tik iš naujai pastatyto ir 
sprendžiamo platesnio klausimo, būtent: koks yra santykis tarp 
žmogaus ir Dievo apskritai; vadinasi, iš religijos filosofijos kaip 
tokios. Nes šio atsakymo galimybė remiasi galimybe atsakyti 
į anksčiau cituotą Jasperso priekaištą, esą Kristus yra filoso- 
fiškai negalimas. Kadangi krikščionybė yra ne kas kita kaip 
Kristus istorijoje, todėl, esant filosofiškai negalimam Kristui, 
tuo pačiu darosi filosofiškai negalima ir visa krikščionybė. Ji 
tada pasilieka šalia filosofijos. Galimas daiktas, kad ši nuojauta 
dabar ir skatina naujuosius teologus nusigrįžti nuo filosofi- 
jos. Bet ar tuo neartėjame prie „dviejų tiesų“ amžiaus? Vie- 
nintelė išeitis yra atskleisti, kad Kristus yra filosofiškai gali- 
mas. Tačiau tai bus galima tik atskleidus, kad Dievo nužen- 
gimas į istoriją yra filosofiškai galimas. O tai savo ruožtu 
reikalauja spręsti bendrą Dievo santykį su pasauliu ir su žmo- 
gumi. Dievo problema filosofijos šviesoje iškyla dabar kaip pati pa- 
grindinė. Ir tik ją išsprendus, būtų galima atsakyti Jaspersui. 
O atsakius Jaspersui, būtų galima išvengti tiek senojo filoso- 
fijos palenkimo teologijai bei bažnytiniam autoritetui, tiek 
naujojo teologijos nusigrįžimo nuo filosofijos bet kokiu pavi- 
dalu. Tai nebūtų nei Petro Damiano, nei Jono Italo aptartis. 
Tai būtų kažkas nauja. Tačiau kelias į šią naujybę yra sunkus 
ir ilgas. Juo nesame dar nė pradėję eiti. 

EGZISTENCIALIZMAS IR KRIKŠČIONYBĖ 


Manosios „Jobo dramos“ recenzijoje kun. dr. V. Rimšelis 
kelia įdomų klausimą, „ar verta yra laužtis į krikščioniškąjį 
galvojimą su egzistencialistų idėjomis“, ir čia pat atsako, kad 
neverta, kadangi „duoti krikščioniškai galvosenai naujus bū- 
dus pagal egzistencializmo sąvokas yra veik neįmanoma: ar- 
ba reiktų daiktus kitais vardais vadinti, pakeisti visai sąvo- 
kas, arba seniau turėtomis sąvokomis paneigti krikščioniškojo 
mokslo turinį.“! Tai yra toks pat nusistatymas, koks išryškė- 
jo ir 1947 m. Šv. Tomo akademijos sukviestame filosofų kon- 
grese Romoje, kur buvo irgi pasisakyta, kad krikščioniškieji 
ir egzistenciniai principai esą nesuvedami po vienu stogu. 
„Tikrasis katalikybės suegzistencinimas, — kalbėjo tėvas Toc- 
cafondi, — reikštų katalikiškosios teologijos sugriovimą.“? 

Nusistatymas yra labai įdomus, tačiau ne tuo, kad jis yra 
neigiamas, bet tuo, kad jo tėvų ir protėvių randame visą Baž- 
nyčios istorijos metą nuo pat jos pradžios. Visais laikais yra 
buvę Bažnyčios atstovų, kurie (ne Bažnyčia kaip tokia!) bet 
kurioje naujybėje regi nemažų pavojų ir jau iš anksto nuo jų 
nusigrįžta ir net pasmerkia, nepasistengę net tinkamai su- 
prasti tikrojo jų turinio. Socialinių doktrinų ir institucijų is- 
torija yra labai pamokantis šiuo atžvilgiu pavyzdys. Šiandien 
mes drąsiai teigiame, kad socializmas neturįs nieko naujo: jo 
skelbiami socialiniai principai glūdį krikščionybėje. Ir iš tik- 


1 „Draugas“, 1951 m. rugsėjo 22 d., Nr. 223, p. 6. 
* „Estudios“, Nr. 189, p. 36 (Čilės Santjago žurnalas). 

ro! Tačiau ar taip buvo socializmo pradžioje? - Šiandien taip 
pat nesiliaujame kartoję, kad demokratija galinti būti atrem- 
ta tik į krikščionybę. Ir visai teisingai! Bet ar tą pat būtume 
galėję teigti devynioliktojo šimtmečio viduryje? - Šiandien 
mums yra savaime aiškus dalykas, kad bažnytinė valstybė 
buvo ir yra tik atsitiktinis istorijos padaras, neturįs esminio 
ryšio su Bažnyčios pasiuntinybe. O ar taip buvo galvojama 
ir po Garibaldi'o perversmo? - Reikia ilgo laiko ir nemažų 
grumtynių, kol Bažnyčia įima į save naujai kylančias verty- 
bes. Ji juk yra tasai visuotinis medis, kuriame ieškosi prie- 
glaudos visi žemės paukščiai ne tik tautų, bet ir kultūrinių 
vertybių pavidalu. Deja, istorijos eigoje ne vienas yra vaikš- 
čiojęs aplinkui šį medį ir baidęs atskrendančius paukščius, 
nesuprasdamas, kad jie atskrenda pilni klaidų, ydų, nuodė- 
mių; atskrenda kaip tik todėl, kad Bažnyčia juos apvalytų, 
išgelbėtų, atpirktų. Bažnyčia nėra dangiškoji buveinė, kurion 
neįeina niekas, kas sutepta. Bažnyčia yra išganymo instituci- 
ja, kurios pagrindinis uždavinys yra valyti ir kuopti visus 
raupsuotuosius, nežiūrint, kur šie raupsai būtų atsiradę: el- 
gesyje, mąstyme ar kūryboje. Tuo tarpu užuot prie šių ser- 
gančiųjų pasilenkę ir juos dieviškąja malone gydę, krikščio- 
nys ne kartą nuo jų nusigrįžta ir išdidžiai užsidaro „krikš- 
tolo rūmuose“, tik pro jų prizmes žvelgdami į purviną ir 
kruviną pasaulį. 

Taip yra ne tik praktiniame gyvenime. Taip yra ir filoso- 
fijoje. Kai tik Kristaus Evangelija peržengė ankštas Palestinos 
sienas (jas peržengti apaštalų žmogiškumas taip pat nenorė- 
jo: reikėjo specialaus Šv. Dvasios įsikišimo, kad šv. Petras tai 
suprastų), tuojau ji susidūrė su graikų filosofija ir tuojau iš- 
kilo krikščionims klausimas: ar verta laužtis su graikų idė- 
jomis į krikščioniškąjį mokslą? Tatianas Siras, Teofilas An- 
tiochietis, Julijus Afrikietis atsakė labai aiškiai: neverta. Jie rei- 
kalavo nusigrįžti „net nuo kilniausių atstovų“ (Tatianas) - 
Platono ir Aristotelio. Graikų filosofija, jų pažiūra, esanti pil- 
na klaidų, tuo tarpu krikščionybė slepianti savyje dieviškąją 
Tiesą. Kam tad esanti reikalinga graikiškoji - stabmeldiškoji 
išmintis, kurią pats šv. Paulius pavadino kvailyste (1 Kor 1, 

20-21)? Juk krikščionys skelbią „ne šio pasaulio išmintį“, bet 
„Slėpiningą ir paslėptą Dievo išmintį“ (1 Kor 2, 6-7). Krikš- 
čionys kalbą „ne žmogiškosios išminties išmokytais žodžiais, 
bet tais, kurių išmokė Dvasia“ (1 Kor 2, 13). Ką tad čia gali 
padėti Platonas ir Aristotelis? Todėl ne vienas anais laikais 
ir nusigrįžo nuo graikiškosios filosofijos. 

Bet ar šie geros valios ir kilnios širdies vyrai buvo tei- 
sūs? Anaiptol! Jie nesuprato, kad Bažnyčios paskyrimas yra 
eiti į visą pasaulį ir skelbti Evangeliją, ir krikštyti, ir atpirk- 
ti ne tik asmenis, bet ir bendruomenes, ne tik tautas, bet ir 
jų laimėjimus filosofijos, mokslo, meno, ūkio, valstybės ir vi- 
sokiais kitokiais pavidalais. Todėl pirmas, kuris krikščioniš- 
kąsias paslaptis sujungė su graikų filosofija, buvo šv. Jonas. 
„Jono evangelija yra vartai, pro kuriuos įžygiavo į Bažny- 
čią pagrindinė helenizmo sąvoka““, būtent logos. „Logos“ 
graikų filosofijoje yra tokia pat daugiaprasmė sąvoka, kaip 
ir šiandien „egzistencija“. Ir vis dėlto šv. Jonas nepabijojo 
ja apvilkti antrąjį Švč. Trejybės asmenį ir teigti, kad pradžioje 
buvo Logos (Jn 1, 1). - O kas gi yra ana graikų 'Nežinomo- 
jo Dievo“ sąvoka, jeigu ne Jasperso agnosticizmas? O tačiau 
šv. Paulius drąsiai atsirėmė į šią sąvoką savo kalboje Atėnų 
areopage ir paskelbė, kad tasai Nežinomasis Dievas yra 
krikščionybės Dievas, kuriame „mes gyvename, judame ir 
esame“ (Apd 17, 28). - Stoikų logoi spermatikoi sąvoka buvo 
ne kas kita, kaip seklus panteizmas. O šv. Justinas kankinys 
vis dėlto paskelbė, kad šie „sėkliniai logai' yra ne kas kita, 
kaip Kristus, kuriuo „visa laikosi“ (Kol 1, 17) ir per kurį „vi- 
sa, kas yra žemėje ir danguje“ yra sutaikinta (1, 20). Tuo bū- 
du šv. Justinas, pasak Meyerio, sukūrė nuostabios reikšmės 
mintį ir ja pagrindo visą krikščioniškąją istorijos filosofiją ir 
teologiją: „Pagonybė ir krikščionybė nėra viena kitai sveti- 
mos ar priešiškos; jos yra viena kitai apspręstos, jos santy- 
kiuoja viena su kita, kaip dalis su visuma, kaip įvadas su pil- 
natve, kaip užuomazga su subrendimu. Tarpininkas yra Lo- 


3 H. Meyer, Geschichte der abendlaendischen Weltanschauung, Wuerz- 
burg, 1947, t. II, p. 51. 

gos, kuris savo Įsikūnijimu įvykdė tai, ką veikdamas tarsi 
sėklos žmonijoje buvo pradėjęs.“* 

Todėl jau nuo trečiojo šimtmečio prasideda sąmoningas 
graikų filosofijos įėmimas į krikščioniškąjį mąstymą. Klemen- 
sas Aleksandrietis, Bazilijus Didysis, Grigalius Nazianzietis, 
Grigalius Nisietis, Tertulianas, galop Augustinas padarė, kad 
graikų filosofija virto organišku krikščionybės pradu. Abe- 
jojančių ir įspėjančių netrūko nė tada. Tačiau jiems Klemen- 
sas Aleksandrietis atsakė: „Kaip vaikai baidyklių, taip žmo- 
nės bijo graikų filosofijos.“ Jis vadina „kvailu nusistatymu 
visur jausti pavojų ir norėti apsirėžti tik būtinais tikėjimui 
dalykais.“ Jis pats nepasisako nė už vieną stabmeldišką sis- 
temą specialiai. Jis paima iš jų tik tai, ką šios „yra gero pa- 
sakiusios apie teisingumą ir maldingumą.“* Šv. Dvasios nu- 
šviesta krikščioniškoji Tiesa buvo matas, kuriuo Bažnyčios Tėvai 
vertino graikiškąją filosofiją. Ir kaip šiandien Bažnyčia yra ne- 
įsivaizduojama be izraelitiškųjų psalmių, be romėniškosios 
teisės, taip lygiai ji yra neįsivaizduojama be graikiškosios fi- 
losofijos. Tačiau pradžioje taip nebuvo. Reikėjo poros šimtų 
metų grumtynių, kol graikiškosios filosofijos paukštis buvo 
įsileistas į visuotinį Bažnyčios medį. 

Tryliktajame šimtmetyje iškilo vėl tas pats klausimas, tik 
kiek siauresne prasme: ar verta laužtis į krikščioniškąjį mąs- 
tymą su aristoteliškosiomis idėjomis? Mat ligi to laiko Au- 
gustino sukrikščionintas Platonas buvo apvaldęs krikščionių 
mąstymą. Tuo tarpu tryliktajame šimtmetyje, arabų padeda- 
mas, Aristotelis pradėjo busti iš ilgos užmaršties ir brautis į 
Vakarų sąmonę. Tačiau Averojaus moksle Aristotelis buvo 
įgijęs labai nesimpatišką pavidalą. Averojizmo tvirtovė bu- 
vo Paryžiaus universitetas, o Sigeras Brabantietis buvo josios 
vadovas, kuris, pasiremdamas Aristoteliu, mokė, esą pasau- 
lis esąs amžinas, laikas neturįs pradžios, dvasinė siela esan- 
ti visiems žmonėms bendra... Nenuostabu, kad šitoks aristo- 


* Op. cit, p. 13, 14. 
5 Stromata, 6, 80; 93. 
6 Stromata, 1, 7. 

telizmas susilaukė pasipriešinimo iš Bažnyčios pusės. Gam- 
tamoksliniai (1210 m.) ir metafiziniai (1215 m.) Aristotelio 
raštai buvo uždrausti, o 1270 m. buvo pasmerkta visa ave- 
rojistinė aristotelizmo srovė. Anuo metu vyravęs augustiniš- 
kasis platonizmas, kuriam vadovavo pranciškonų ordinas 
(Aleksandras Helsietis, šv. Bonaventūras, Jonas Pekamas), 
smarkiai priešinosi atbundančiam aristotelizmui, net žymiai 
smarkiau, negu dabartinis tomizmas egzistencializmui. To- 
dėl W. Moockas teisingai sako, kad anuo metu reikėjo „di- 
delio saiko, įžvalgumo ir drąsos, norint pro arabų iškraipy- 
mus pažinti tikrąjį Aristotelio mokslą ir šiojo vertę krikščio- 
niškųjų dogmų sąrangai.“7 

Ir vis dėlto tokių drąsuolių atsirado. Tai buvo šv. Alber- 
tas Didysis ir šv. Tomas Akvinietis. Juodu įžvelgė, kad aris- 
totelizme, šalia klaidų ir neišbaigtų dalykų, vis dėlto esama 
blaivios tiesos, pro kurią Bažnyčia negali praeiti, kaip ji ne- 
praėjo nė pro Platoną, nors ir nepriėmė jo nei idėjų savaran- 
kiškumo nuo Dievo, nei sielos preegzistencijos, nei pažini- 
mo mokslo (anamnesis). Todėl šie du šventieji ir ėmėsi sun- 
kios pareigos sukrikščioninti aristotelizmą. Darbas buvo 
sunkus ne tik minties, bet ir bendruomenės atžvilgiu, nes rei- 
kėjo kovoti ne tik su klaida, bet ir su krikščionių nerangu- 
mu. Tridento susirinkimo metu šv. Tomo Akviniečio raštai 
jau gulėjo ant altoriaus šalia Senojo ir Naujojo Testamento. 
Šiandien tomizmas yra beveik oficiali Bažnyčios filosofija. Ta- 
čiau tryliktajame šimtmetyje šv. Albertas Didysis turėjo iš 
Kelno keliauti į Paryžių, kad stotų ginti savo mokinio Tomo 
nuo tribunolo (iš jo vėliau išsivystė inkvizicijos organai), ku- 
ris kaltino Akvinietį nuklydus nuo katalikiškojo mokslo. Gy- 
nimas, atrodo, nebuvo visiškai sėkmingas, nes po šio proce- 
so Paryžiaus vyskupas Tempier vis dėlto viešai rinkos aikš- 
tėje sudegino šv. Tomo raštus, susilaukęs dėl to Kenterburio 
arkivyskupo Kilwardby“o pritarimo ir padėkos. Krikščioniš- 
kasis mąstymas anuo metu jau buvo užsnūdęs ant platoniz- 
mo laimėjimų, kaip jis šiandien yra užsnūdęs ant tomistinių 


? Natur und Gottesgeist, Frankfurt a. M., 1947, P. 8. 

formulių. Todėl šv. Tomui Akviniečiui reikėjo kovoti sunkią 
kovą, kol šį mąstymą jis išjudino. Ir jeigu popiežius Leonas 
XIII mūsų laikais galėjo kviesti devynioliktojo šimtmečio 
krikščionis eiti prie Tomo — ite ad Thomam, tai tik todėl, kad 
tryliktasis šimtmetis, kaip ir trečiasis, suprato amžiną Baž- 
nyčios uždavinį nenumoti ranka į jokią tiesą, net jeigu ji bū- 
tų ir garstyčios grūdo pavidalu, nes ir pati Bažnyčia yra iš- 
augusi iš tokio grūdelio. 

Trečią kartą tasai pats klausimas kyla šiandien egzisten- 
cializmo akivaizdoje: „Ar verta yra laužtis į krikščioniškąjį 
mąstymą su egzistencializmo idėjomis?“ Ir vėl ne vienas, kaip 
anuomet, atsako: neverta. Tomizmas šiandien yra Bažnyčioje 
taip giliai įleidęs šaknis ir tiek savo sąvokomis apgaubęs mū- 
sų mąstymą, kad ne vienam atrodo, jog kalbėti kitokiomis są- 
vokomis reiškia sugriauti katalikiškąją teologiją ir net pačias 
dogmas. Tačiau čia yra dažnai pamirštama, kad tomizmas 
yra tiktai vienas tiesos atžvilgis, viena jos išraiška, o ne pati 
Tiesa. Pati Tiesa yra tiktai Kristus. Bet kad tomizmas jau būtų 
taip Kristų (o su Juo ir visą būtį) išreiškęs, jog nebūtų likę 
nieko daugiau apie Jį pasakyti, ~ to, rodos, nedrįsta tvirtinti 
nė patys uoliausi tomistai. O jeigu taip, tai kodėl Kristaus 
mastu neišmatuoti kitokių sąvokų ir kitokių užsimojimų, ne- 
gu tomistiniai? Kodėl neatvesti į Bažnyčią egzistencializmo, 
kaip į ją buvo atvestas platonizmas ir aristotelizmas? Štai ko- 
dėl visa eilė krikščionių mąstytojų ir nenori praeiti pro šios 
naujosios filosofijos šalį, mėgindami suvokti jos pagrindus ir 
juos pakrikštyti amžinąja Tiesa: J. B. Lotzas S. J., E. Przywa- 
ra S. J., P. Wustas Vokietijoje, G. Marcelis Prancūzijoje, X. Zu- 
biri Ispanijoje. Jie mano, kad egzistencializmui krikščioniška- 
sis mąstymas taip lygiai turi būti atviras, kaip platonizmui ar 
aristotelizmui, nes jame taip pat esama tiesos daigų, iš kurių 
gali išaugti gražaus derliaus. J. B. Lotzas S. J. savo straipsny- 
je „Ar yra galima krikščioniškoji egzistencinė filosofija?“ tei- 
gia, kad „egzistencinė filosofija pačiais savo pagrindais ver- 
žiasi į krikščioniškąjį pavidalą ir tik šiame visiškai įvyksta. To- 
dėl krikščioniškoji egzistencinė filosofija nėra nuo savo esmės 

nutolusi, bet kaip tik savo esmę atbaigusi egzistencinė filoso- 
fija.“*. Norėdamas šį savo teiginį pavaizduoti, J. B. Lotzas nu- 
rodo, kad ligi galo išmąstytos egzistencinės sąvokos savaime veda 
į krikščioniškuosius atsakymus: „Teisingai suprastos krizė ir lais- 
vė veda žmogų į transcendenciją“ (p. 185). „Patirti ligi galo 
krizę reiškia žengti į viltį“ (p. 186). „Kas nebūtį iki galo pati- 
ria, stovi priešais Dievą“ (p. 187). Kitaip sakant, dabartinis ne- 
krikščioniškasis egzistencinės filosofijos pavidalas atsirado tik todėl, 
kad jos sąvokos nebuvo išmąstytos ligi galo. Todėl Lotzas ir tvir- 
tina, kad „egzistencinė filosofija nekrikščioniškuoju savo pa- 
vidalu pati netenka po savo kojomis žemės ir tuo būdu pati 
save sunaikina, nes išduoda savo pagrindus“ (p. 186). Tuo tar- 
pu šie pagrindai rodo, kad, pasak Lotzo, „ne tik nėra būtiny- 
bės kurti nekrikščioniškąją ar net ateistinę egzistencinę filo- 
sofiją, bet, priešingai, vidinė jos esmė veda ją į krikščionišką- 
ją egzistencinę filosofiją ir joje randa tikrą savo įvykdymą“ 
(p. 186). Todėl ir pats popiežius Pijus XII, labai aiškiai pasisa- 
kęs prieš egzistencializmą, „skelbiantį ateizmą arba kovojan- 
tį su metafizinio protavimo verte“, vis dėlto įspėja katalikų 
teologus ir filosofus nenumoti ranka (negligere) į šias pažiū- 
ras, kadangi 1) negalima ligos gydyti jos nepažinus, 2) net ir 
klaidingose pažiūrose esama tiesos (aliquid veritatis), 3) susi- 
dūrimas su kitokiomis pažiūromis pažadina dvasią stropiau 
tyrinėti filosofines ir teologines tiesas’. Vadinasi, egzistencia- 
lizmas gali krikščioniškajam mąstymui patarnauti ir kaip aks- 
tinas, ir kaip tiesos dalelė, pro kurią negalima praeiti, bet ku- 
rią reikia įjungti į Tiesos Pilnatvę. 

Jeigu mums reiktų konkrečiai pasakyti, kame glūdi eg- 
zistencializmo tiesa, tasai popiežiaus minimas aliguid verita- 
tis, mums tektų nurodyti egzistencializmo atsigrįžimą į žmo- 
gų. Ne dabartinės egzistencializmo išvados yra tai, kas pa- 
traukia krikščioniškąjį mąstymą juo susidomėti, bet pati jo 
pagrindinė linkmė, būtent: linkmė į žmogų. Juk ir pirmojo tūks- 
tantmečio krikščionybė prisiėmė Platoną ne todėl, kad jis 


8 „Stimmen der Zeit“, 1951 m. birželio mėn., p. 183-187. 
? Enciklika „Humani generis”, Nr. 9 ir 32; 1950 m. rugpjūčio 12 d. 

skelbė sielą gyvenančią dar prieš žmogaus gimimą, kūną lai- 
kė sielos kalėjimu, idėjas esančias šalia daiktų žiedėjo de- 
miurgo, bet todėl, kad savu mąstymu jis nukreipė žmogaus 
dvasią aukštyn ir tuo būdu pagrindine savo linkme sutapo su 
krikščionybe. Tai buvo platonizmo tiesa. Taip pat ir Aristo- 
telis buvo įimtas į krikščioniškąjį mąstymą ne todėl, kad jis 
Dievą skelbė nesusisiekiantį su pasauliu (deizmas) arba kad 
idėjos jam buvo tiktai daiktų formos, bet todėl, kad jis nuro- 
dė į pasaulinę tikrovę, kurioje žmogus gyvena ir veikia ir ku- 
rią pašvęsti bei išganyti krikščionybė yra skirta. Tai buvo 
aristotelizmo tiesa. Tas pat yra ir su egzistencializmu. Atski- 
ros jo išvados gali būti net ir labai klaidingos, kaip ne viena 
tokių atskirų išvadų yra klaidinga platonizme ir aristoteliz- 
me. Galima pagrįstai atmesti Sartre'o ateizmą, Jasperso ag- 
nosticizmą, Heideggerio nihilizmą. Tačiau šalia viso to dar 
pasiliks žvilgsnis į žmogų: juo susidomėjimas, juo susirūpini- 
mas, pastangos jį išvaduoti. J. B. Lotzas sako, egzistencinei 
filosofijai „rūpi žmogaus išgelbėjimas. Jis yra reikalingas iš- 
vadavimo, nes yra grasomas“ (p. 183). Vadinasi, e9zistencia- 
lizmo pagrindinė nuotaika yra išganymo nuotaika. Ir tai kaip tik 
yra tasai punktas, kuriame egzistencializmas susitinka su 
krikščionybe. Kaip platonizmas susitiko su krikščionybe sa- 
vo kryptimi aukštyn, kaip aristotelizmas susitiko su krikš- 
čionybe savo kryptimi į pasaulį, taip egzistencializimas susitinka 
su ja savo kryptimi į išvadavimo ieškantį žmogų. Nei platoniz- 
me, nei aristotelizme žmogus krizėje nėra mąstymo centras. 
Platonizmas telkiasi aplinkui anapusines idėjas, aristoteliz- 
mas - aplinkui šiapusinę būtį. Platonizmo linkmė yra teolo- 
ginė, aristotelizmo — kosmologinė. Bet nė vienas iš jų nėra ant- 
ropologinis. Nė vienas iš jų būties misterijos, kuri yra vienin- 
telis ir tikrasis filosofijos objektas, neieško žmoguje. Šiuo 
atžvilgiu egzistencializmas ateina kaip didžiulis papildas eu- 
ropinio mąstymo istorijoje. Jis mėgina šalia amžinųjų idėjų 
(Platonas) ir šalia regimo pasaulio (Aristotelis) pastatyti bū- 
tybę, kuri šias idėjas suvokia ir šiame pasaulyje gyvena, ta- 
čiau kuri vis dėlto nėra viena būtybė šalia daugybės kitų, bet 
savotiška visuma, savotiška visa ko vienybė. Iš kitos pusės, 

ši būtybė yra patekusi į kažkokią krizę: ji gyvena kaltai, ji 
kenčia ir kovoja, tačiau sykiu ilgisi ir ieško. Ne žmogus am- 
žinojoje savo esmėje (platoniškas požiūris) ir ne žmogus ben- 
drojoje savo rūšyje (aristoteliškasis požiūris), bet žmogus as- 
meninėje savo egzistencijoje yra egzistencializmo objektas. Ir šis 
objektas ne tik kad nėra krikščionybei svetimas ar priešin- 
gas, bet jis yra pats giliausias josios rūpestis. Kristus yra mi- 
ręs ne už amžinąją Žmogaus idėją, ne už jo rūšį, kurią Linnė 
pavadino homo sapiens, bet už konkretų žmogaus asmenį: už 
tave ir mane, kurie gyvename šiame pasaulyje, kurie myli- 
me, kenčiame, kovojame, puolame ir vėl keliamės. Tuo bū- 
du pagrindine savo linkme egzistencializmas kaip tik atitin- 
ka krikščioniškąjį mąstymą; dar daugiau, jis savaime šio 
mąstymo ieškosi ir jame esti atbaigiamas, kaip tai tvirtina 
minėtasis J. B. Lotzas. Rūpestis žmogumi, pastangos jį išvaduoti 
yra egzistencializmo tiesa, tasai aliguid veritatis, pro kurį ne- 
valia krikščioniui praeiti, jeigu jis nori būti pilnutinės Tie- 
sos atstovas. 

Todėl šiandien eina kalba ne apie egzistencialistų sąvokų 
brovimąsi į krikščioniškąjį mąstymą (krikščioniškasis mąsty- 
mas šiandien yra per lengvai sutapdomas su tomistiniu mąs- 
tymu), bet apie žmogiškosios egzistencijos analizę, apie žmogaus 
būties mąstymą ir apmąstymą, apie jos sklaidą proto prie- 
monėmis. Jeigu šį darbą dirba ateistai, kaip Sartre'as, agnos- 
tikai, kaip Jaspersas, nihilistai, kaip Heideggeris, kodėl jo ne- 
galėtų - ir dar geriau — dirbti krikščionys? Sartre'as sklaido 
žmogų ir šia sklaida Dievą paneigia. Heideggeris sklaido 
žmogų ir jame Dievo neranda, todėl apie Jį nekalba. Jasper- 
sas sklaido žmogų, jaučia Dievą, bet sakosi negalįs Jo pažinti, 
o tik šifrais nurodyti. Argi tad ne savaime krikščionis yra 
skatinami paklausti: argi iš tikro žmogaus egzistencijos analizė 
Dievo neatskleistų? Kaip tai yra galima, kad paveikslas nero- 
dytų savo Originalo? Argi žmogus jau taip labai būtų apte- 
męs ir apgadintas, kad jame Viešpaties net pėdsakai būtų iš- 
nykę? Egzistencializmo išvadų akivaizdoje krikščioniškasis 
mąstymas būtinai turi šiuos klausimus pastatyti, žmogų ana- 

lizuoti ir atsakyti. Maža yra šiandien nurodyti, esą egzisten- 
cializmo išvados yra nekrikščioniškos. Tokios jos iš tikro ir 
yra. Bet kaipgi mes prieisime prie kitokių, jeigu nusisuksi- 
me nuo paties egzistencinės filosofijos objekto - nuo žmo- 
gaus? Todėl šiandien žvilgis į žmogų tikrovėje reiškia pastangą 
žmoguje ieškoti Dievo. O tai jau yra krikščioniškasis uždavi- 
nys par excellence. Nelaukime, kad šį uždavinį atliktų ateis- 
tai, agnostikai ar nihilistai! Netikėjimas niekados neleidžia ei- 
ti minčiai ligi galo. 

Todėl šiandien egzistencializmas savo išvadų ligi galo ir 
neišvysto. Tuo tarpu tikėjimas kaip tik stumia mintį ligi pat 
galutinio jos išvystymo, šiuo atžvilgiu galima tikėtis, kad 
krikščioniškasis egzistencializmas atskleis mums nuostabių 
perspektyvų. Juk jeigu Vatikano susirinkimas skelbia dogmą, 
kad Dievą galima pažinti iš sukurtų daiktų prigimto proto 
šviesa, tai kurgi geriau Dievas reikšis, jeigu ne savo paveiks- 
le, jeigu ne žmoguje, kurį Jis pagal save sukūrė? Kur tad ge- 
riau bus galima Viešpatį atskleisti, jeigu ne žmogaus buvi- 
me? Šia prasme egzistencializmas yra tiesiog savaimingas 
krikščioniškojo mąstymo kelias. Ir reikia tik nustebti, kad taip 
ilgai juo nebuvo eita! 


x 723 


Jau daugybė metų, kai egzistencinė filosofija nebeišsivys- 
to. Kadaise M. Heideggerio ir K. Jasperso pasakytas žodis iš 
tikro buvo paskutinis. Teisingai tad Heideggeris savo „Laiš- 
ke apie humanizmą“ giriasi, kad po jo veikalo „Būtis ir lai- 
kas“ pasirodymo niekas nežengė nė žingsnio priekin. Tačiau 
jeigu šis pasigyrimas rodo paties Heideggerio proto jėgą, tai 
sykiu jis rodo pačios srovės kažkokį ydingumą, neleidžiantį 
jai tekėti toliau ir išsiskleisti įvairiomis šakomis, kaip tai pa- 
prastai vyksta su kiekviena sveika ir nauja idėja. Prancūzą 
J. P. Sartre'ą negalima laikyti egzistencializmo pratęsėju. Jis 
yra tik jo subanalintojas. Kaip savo metu sofistai, išnešę fi- 
losofavimą į rinkos aikštę ir padarę jį išmokstamu ir net per- 

kamu dalyku, subanalino graikų filosofiją, taip šiandien Sar- 
tre'as, padarydamas egzistencializmą minios dalyku, paver- 
tė jį mados apraiška, linksniuojama plepių, bet dažniausiai 
nesąmoningų lūpų. 

Jeigu ieškotume priežasties, dėl ko egzistencializmas su- 
stingo, turėtume, atrodo, sustoti prie Dievo problemos: egzis- 
tencializmas ne tik neįstengė Dievo problemos išspręsti, bet jis ne- 
įstengė jos nė pastatyti. Heideggeris tame pačiame „Laiške apie 
humanizmą“ ginasi nuo priekaišto, esą jis esąs ateistas. Jis tik 
nesprendžiąs Dievo problemos, nes jam atrodanti kvailybė fi- 
losofiškai ieško kelio į transcendenciją. Tačiau Heideggeris ne- 
pastebi, kad pats didžiausias ir radikaliausias ateizmas ir yra ne- 
kalbėti apie Dievą. Mes nežinome subjektyvių Heideggerio nuo- 
taikų. Tačiau jo sistema yra be prošvaistės į anapus. - Nedaug 
kuo geresnė yra šiuo atžvilgiu ir K. Jasperso filosofija. Jasper- 
sas mėgina kalbėti apie transcendenciją ir savo sistemoje jai ski- 
ria net visą knygą. Tačiau kelias į ją jam yra uždarytas šifrais. 
Paskaityti šiuos šifrus yra Žmogaus pastanga. Tačiau jų pa- 
skaitymas vis tiek baigiasi nepasisekimu. „Šifras neatsisklei- 
džia, jeigu aš jo noriu, bet jeigu aš darau viską, kad išveng- 
čiau jo tikrovės; jis atsiskleidžia likimo meilėje; bet fatalizmas 
būtų netikras, kuris iš anksto pasiduotų ir todėl išvengtų ne- 
pasisekimo“ (Philosophie, p. 867). Tiesa, pats Jaspersas kratosi 
priekaišto, kurį jam šioje vietoje būtų galima padaryti, kad 
žmogaus santykis su transcendencija virsta tiktai nuotykių ieš- 
kojimu. Tačiau vis tiek jo sistemoje transcendencija žmogui 
neatsiskleidžia ir žmogus santykių su ja neužmezga. Nepasi- 
sekimas stovi žmogaus pastangų pabaigoje. 

Šitasai Dievo problemos pastatymo trūkumas ir neleidžia 
egzistencializmui rasti kelio į krikščioniškąjį pasaulį. Krikš- 
čioniškasis žmogus negali pakelti tokios filosofijos, kurioje 
nėra durų į anapus. Galima šių durų ieškoti vienur ir kitur. 
Galima kelią į Dievą matyti einantį arba per žmogaus sielą 
(Augustinas), ar per pasaulį (Tomas Akvinietis). Tačiau kiek- 
vienu atveju jis turi būti. Filosofija, kuri principialiai atsisa- 
ko tokio kelio ieškoti arba net paneigia jo galimumą, negali 
būti įimta į krikščioniškosios kultūros lobyną. 

Šitą egzistencializmo trūkumą mėgina pataisyti prancū- 
zų filosofas, vienas iš originaliausių romaniškojo pasaulio 
mąstytojų Maurice'as Blondelis. Dar prieš Pirmąjį pasaulinį 
karą išleistu savo veikalu „Veiksmas“ („L'/Action“) Blonde- 
lis suėjo į konfliktą su Katalikų Bažnyčia, ir šis veikalas bu- 
vo įtrauktas į indeksą. Po to Blondelis keturiasdešimt metų 
nieko nerašė. Mokytojaudamas provincijoje, jis dar sykį per- 
mąstė savo tezes ir jas pradėjo skelbti tik po šio karo. 1945 m. 
jis pradėjo leisti „Filosofijos ir krikščioniškosios dvasios“ tri- 
logiją. Beveik visiškai apakęs senukas šiuo kartu susilaukė 
Bažnyčios pripažinimo ir pagyrimo. Štai ištrauka iš popie- 
žiaus Pijaus XII padėkos laiško, parašyto, popiežiui pavedus, 
Segretaria di Stato dabartinio vedėjo I. B. Montini'o: „Jūsų tri- 
logija apie „Filosofiją ir krikščioniškąją dvasią“, kurios nese- 
niai išleidote pirmąjį tomą, slepia savyje kilnią ir patenkina- 
mą apologetiką. Ir Jo Šventenybei buvo labai malonu priim- 
ti šią sūnišką pagarbos dovaną. Tokios problemos svarba 
negali būti niekieno nepastebėta, nes čia yra taip sumaniai 
svarstomi santykiai tarp filosofijos ir krikščionybės, tarp ti- 
kėjimo ir proto, tarp gamtos ir antgamtės... Ir jūs tai atlikote 
vedami Jūsų talento ir Jūsų tikėjimo. Išskyrus keletą posakių, 
kuriems teologinis griežtumas būtų reikalavęs didesnio tiks- 
lumo, ši argumentacija gali ir privalo inteligentijos sluoks- 
niams būti įnašu į geresnį krikščioniškosios pasiuntinybės su- 
pratimą ir priėmimą... Jūsų protinė gerojo samariečio meilė, 
pasilenkdama prie sužeistos žmonijos, stengdamasi ją supras- 
ti ir prabildama į ją jos kalba, prisidės efektyviai ją įstatyti į 
nenukrypstančias ir išganingas jos dieviškojo pašaukimo per- 
spektyvas“ (cit. „La vie intellectuelle“, 1945, Nr. 2, p. 40). To- 
dėl nors tomistų kongresas Romoje 1947 metais pasisakė prieš 
egzistencializmą apskritai ir nors vienas referatas buvo skir- 
tas specialiai M. Blondelio egzistencializmui atmesti, tačiau 
minėtas Montini'o laiškas duoda vilties, kad Blondelio filo- 
sofija gali ilgainiui būti tiltas, kuris sujungs krikščioniškąjį 
mąstymą su egzistenciniu. Dievo problemos tinkamas pasta- 
tymas gali egzistencializmą išgelbėti iš jo sustingimo ir ati- 

daryti jam naujas perspektyvas. Jeigu į Dievą eina kelias iš 
žmogaus sielos, jeigu į Jį galima eiti pradedant pasauliu, ko- 
dėl negalima būtų rasti kelio į anapus iš žmogiškosios egzis- 
tencijos? Nejaugi, gavęs savo esmę iš Dievo, žmogus galėtų 
pasilikti Jam uždaras savo buvimu? Reikia tik tinkamai iš- 
nagrinėti egzistenciją ir, atrodo, kad kelias į transcendenciją 
turi būti rastas. O radus šį kelią, egzistencializmas ir krikš- 
čionybė paduos sau rankas. Tuo būdu bus apvaisintas dabar- 
tinis katalikų mąstymas, jau daug metų tekąs seklia ir nekū- 
rybiška vaga, ir sykiu egzistencializmas bus išgelbėtas iš sa- 
vo akligatvio. Maurice'as Blondelis galbūt yra pirmasis 
žingsnis į šitokią susiderinimo šventę. 


MARKSIZMAS IR KRIKŠČIONYBĖ 
Vakarų krikščionijos klystkeliai 


1. Priešgyniška padėtis 


Vienas sąmojingas vokiečių laikraštininkas, aprašinėda- 
mas pastarąjį katalikų teologų ir komunistų ideologų susiti- 
kimą Zalcburge (1965 m. IV. 29-V. 2.) pastebėjo: „Vienas in- 
telektualas - nepavojingas, du — dar šiaip taip; trys — tai gin- 
čas apie marksizmą ir krikščionybę.“" Ir iš tikro šis ginčas 
šiandien jausti visur: tiek mokslinėje literatūroje, tiek suva- 
žiavimuose, tiek universitetų paskaitose, tiek net bažnytinio 
susirinkimo bei popiežiaus pastangose rasti kelią į netikin- 
čiųjų širdis. Kur tik susirenka būrelis intelektualų, ten tuo- 
jau įsižiebia kalbos apie marksizmą ir Bažnyčią, apie religi- 
jos padėtį komunizmo valdomuose kraštuose, apie galimy- 
bę vykdyti Kristaus misiją net ir bolševikiniame gyvenime. 
Sociologai teigia, esą marksizmas atskleidęs krikščionims 
„protestą prieš vieną specifinę neteisybės ir priespaudos for- 
mą, kuri ligi šiol nebuvo nagrinėta ir todėl liko neįsisąmo- 
ninta“: pokalbis su marksizmu kaip tik prisidėtų prie šios 
formos galutinio supratimo?. Teologai tvirtina, esą marksiz- 
mas privertęs krikščionis „jų neistorinį mąstymą apie ana- 
pus perkelti į istorinį mąstymą apie ateitį šioje žemėje“: po- 
kalbis su marksizmu kaip tik paryškintų šios ateities perspek- 
tyvas?. Šiam pokalbiui megzti kaip tik ir buvo Vatikano 


1 G. Nenning, In Gesellschaft mit Paulus, in „Wort und Wahrheit”, Frei- 
burg i. Brsg., 1965, Nr. 6-7, p. 478. 

2 C. Amery, Modemitūt, Fortschritt, Aggiornamento, in „Echo der Zeit“, 
Würzburg, 1965, Nr. 37, p. 11. 

3 Plg. J. B. Metz, in „Herder-Korrespondenz“, Freiburg i. Brsg., 1965, 
Nr. 9, p. 416. 

įsteigtas Sekretoriatas netikintiesiems, vadovaujamas Vienos 
kardinolo Fr. Kėnigo, kurio uždavinys, kaip pats kardinolas 
Konigas jį apibrėžė, yra „ne organizuoti kovą prieš ateizmą, 
net ir ne prieš karingąjį ateizmą, o ieškoti galimybių... kurti 
taikos akciją, sueinant į sąlytį ir į dvasinį pokalbį.“* 

Šios pastangos yra visiškai suprantamos, nes jos kyla iš 
šiandieninės apaštalavimo sąmonės, paaštrėjusios tiek pasau- 
liškiuose, tiek dvasiškiuose. Juk amžina Bažnyčios pasiunti- 
nybė skelbti „Evangeliją visai kūrinijai“ (Mk. 16, 15) ir šį skel- 
bimą derinti su istorinių tarpsnių reikalavimais įpareigoja 
krikščionis apaštalauti ir tarp komunistų, nes Bažnyčiai „nėra 
skirtumo tarp žydo ir graiko“ (Rom 10, 12), vadinasi, tarp 
išrinktosios tautos ir stabmeldžių, todėl niekas negali būti iš- 
skirtas iš Evangelijos plėtimo bei skelbimo pasaulyje, vis tiek 
ar jis būtų Afrikos primityvusis, ar Atėnų skeptikas, ar Mask- 
vos materialistas. Šia prasme ir komunistinis pasaulis yra ly- 
giai toks pat apaštalavimo objektas kaip ir visas nekrikščio- 
niškasis pasaulis. Dar daugiau: komunistinis pasaulis šiandien 
yra net pirmaeilis apaštalavimo objektas, nes jis gyvena bei vei- 
kia čia pat už Bažnyčios durų ir yra su krikščioniškuoju pa- 
sauliu susijęs tūkstančiais ryšių. Negalima tad iš anksto 
smerkti tų, kurie šiuo ar kitu būdu mėgina nešti Evangeliją 
į komunistinius žmones bei kraštus, nes tai priklauso prie pa- 
grindinių Bažnyčios uždavinių. 

Iš kitos tačiau pusės, nereikia pamiršti ir Kristaus įspėji- 
mo savo mokiniams, o per juos ir visų amžių apaštalaujan- 
tiems, susilaikyti nuo per didelio optimizmo, norint atvesti pa- 
saulį į Evangelijos kelią. Juk pats Kristus karčiais žodžiais 
kalbėjo apie tuos miestus, „kuriuose buvo padaryta daug jo 
stebuklų“, o kurie vis dėlto „nedarė atgailos“, kaip Chora- 
zinas ir Betsaida (Mt 11, 20). Taip pat ir Apaštalų darbų is- 
torijoje dažnai kartojasi skundas, kad Evangelijos skelbimas 
suskaldė miesto gyventojus: „vieni buvo už žydus, kiti už 


4 Plg. „Herder-Korrespondenz“, 1965, Nr. 8, p. 353. — Sekretoriatą neti- 
kintiesiems reikia skirti nuo Sekretoriato nekrikščionims, kuris rūpinasi kito- 
mis - nekrikščioniškomis - religijomis, tuo tarpu Sekretoriatas netikintiesienis 
atsideda tiems, kurie jokios religijos nepažįsta ir nepripažįsta. 

apaštalus“ (Apd 14, 4), kad kai kurie buvo „užkietėję ir at- 
metę tikėjimą“, nors jiems ir buvo kalbama „tris mėnesius... 
apie Dievo Karalystę“ (Apd 19, 8-9); kad ir Romoje vieni ti- 
kėjo tam, kas buvo skelbiama, o kiti netikėjo (Apd 28, 24). 
Šv. Paulius trumpai, bet prasmingai nusako šį Kristaus Nau- 
jienos likimą: „Ne visi pakluso Evangelijai“ (Rom 10, 16). O 
ką gi reiškia Kristaus klausimas: „Bet ar atėjęs Žmogaus Sū- 
nus beras žemėje tikėjimą?“ (Lk 18, 8), jei ne tai, kad tikėji- 
mas istorijos eigoje silps ir, antrą kartą Kristui ateinant, jo 
bus labai maža. Evangelijos atmetimas ar nuo jos atkritimas 
yra gili istorijos teologijos problema, kurios niekad negali- 
ma pamiršti kalbant apie Bažnyčios pasiuntinybę bei įparei- 
gojimą apaštalauti. 

Žiūrint tačiau į dabartines krikščionių pastangas sueiti į są- 
lytį bei pokalbį su komunizmu, susidaro įspūdis, kad minė- 
tas Kristaus įspėjimas kažkaip išsprūsta iš akių ir kad opti- 
mizmas atvesti visus žmones į Kristaus avidę valdo dabarties 
apaštalus. Be abejo, krikščionis turi išmėginti visa, kad Gero- 
ji Naujiena pasiektų žmogaus širdį ir prabiltų į jį jo paties kal- 
ba, kaip tai buvo pirmųjų Sekminių dieną (plg. Apd 2, 6-8). 
Šiuo atžvilgiu Bažnyčios istorijoje esama nemaža klaidų ir net 
nusikaltimų. Tačiau tai dar nereiškia, kad apaštalavimo ne- 
pasisekimas gula tiktai ant vienų apaštalaujančiųjų pečių. Is- 
torija nėra tiktai Dievo planų vykdymo, bet kartu ir žmogiš- 
kosios laisvės skleidimosi laukas. Žmogaus laisvė gi ne kartą 
sąmoningai priešinasi Dievo planams ir kliudo jiems reikštis. 
Todėl plokščia yra suprasti apaštalavimą taip, tarsi jis būtų 
auklėjamasis veikimas lyg kokiame vaikų darželyje. Apašta- 
lavimas savo esmėje yra žmogaus priešstata Evangelijai. Tai ypač 
gerai suprato VI. Solovjovas, kuris 1896 m. rašė Tavernier, esą 
Evangelijos skelbimo visoje žemėje nereikia suprasti „kaip vir- 
šinio akto — dalyti negrams ar papuasams Šv. Raštą, malda- 
knyges ir straipsnius“; yra žmonijos paruošimas pasirinkti: 
„priimti Evangelijos tiesą ar ją atmesti.“ Jei žmogus apsi- 
sprendžia neigiamai ir Evangeliją atmeta, tai ir apaštalaujan- 


5 Plg. WI. Szylkarski, Solowjew und Dostojewskij, Bonn, 1948, p. 63. 

tysis yra atleidžiamas nuo pareigos apaštalauti toliau. „Jei kur 
jūsų nepriimtų, - kalbėjo Kristus savo mokiniams, siųsdamas 
dvylika į Palestinos miestus, - ir jūsų žodžių neklausytų, tai, 
išėję iš tokių namų ar tokio miesto, nusikratykite ir dulkes nuo 
kojų“ (Mt 10, 14). Apaštalai iš tikro ir elgėsi pagal šį Kristaus 
nurodymą. Antiochijos žydams sukėlus riaušes prieš Paulių 
ir Barnabą, šiuodu paliko Antiochiją ir, „nusikratę prieš juos 
nuo kojų dulkes, atvyko į Ikonijų“ (Apd 13, 50-51). Korinte 
Paulius „liudijo žydams, kad Jėzus yra Mesijas“, bet, „jiems 
nesiliaujant prieštarauti ir piktžodžiauti, jis nusipurtė drabu- 
žius ir tarė: ‘Jūsų kraujas tekrinta ant jūsų galvų! Aš nekaltas 
ir nuo šiol eisiu pas pagonis“ (Apd 18, 5-6). 

Šis pirmųjų Kristaus apaštalų elgesys turėtų būti gairė ir 
visų laikų apaštalaujantiesiems, vadinasi, ir šių dienų pastan- 
goms susitikti su komunizmu. Juk daugelis ženklų rodo, kad 
komunistinis pasaulis šiandien yra anasai Chorazinas, kuris 
Evangeliją atmeta nepaisydamas jos pažinimo. Skelbti Kris- 
tų Maskvoje nėra tas pat, kas jį skelbti Atėnuose priešais 
Areopagą. Bažnyčios Tėvai, pirmoje eilėje šv. Justinas, laikė 
stabmeldybę krikščionybės priebučiu ir tai todėl, kad stab- 
meldžiai stengęsi „gyventi pagal Logos ir vengti blogio“, kad 
jie buvę vedami ano „sėklinio Logos“, apie kurį jau kalbėjo 
graikų stoikai ir kuris vėliau virto raktu suprasti stabmeldy- 
bės santykius su krikščionybe“. Atversti stabmeldį reiškė ja- 
me glūdintį sėklinį Logos išskleisti ligi pilnos jo išvaizdos ar- 
ba iš priebučio įvesti jį į pačią Viešpaties šventyklą. Galimas 
daiktas, kad stabmeldybėje kaip Dievo šventyklos priebuty- 
je buvo garbinami netikri dievai, tačiau jie buvo garbinami, 
o tarp jų stovėjo, kaip Atėnų areopage, ir aukuras „su užra- 
šu ‘Nežinomam Dievui“ (Apd 17, 23). Todėl šv. Paulius ir 
kalbėjo graikams, esą jis laikąs juos „visais atžvilgiais itin die- 
vobaimingais“ (t. p. 22), nes visur mieste regėjęs dievų sta- 
tulų ir aukurų (plg. t. p. 16). Aukuras anam Nežinomam Die- 
vui kaip tik ir buvo Pauliaus išeities taškas: „Taigi aš noriu 


6 Justin, Die erste Apologie, Bibliothek der Kirchenvater, Kempten, 1913, 
Frūhchristliche Apologeten, p. 59. 

skelbti jums tai, ką jūs nepažindami garbinate“ (t. p. 23). Ne- 
žinomojo Dievo altorius turėjo virsti Dievo Kūrėjo ir Išganytojo 
altoriumi - tai buvo Pauliaus, kartu su juo ir visos Bažnyčios 
uždavinys. Vadinasi, stabmeldybė ir krikščionybė turėjo ir te- 
beturi tą pačią plotmę, kurioje juodvi susitinka, būtent: alto- 
rių. Stabmeldiškos egzistencijos erdvė anaiptol nėra profani- 
nė, nes altorius užima joje centrinę vietą kaip ir krikščiony- 
bėje. Ir kaip tik šiuo altoriumi prasideda stabmeldžių 
apaštalavimas krikščionių pastangomis. 

Visai priešingai yra komunizme. Komunistinės egzistenci- 
jos erdvė yra be altoriaus, nes komunistinis žmogus negarbina 
jokio Dievo: nei tikro, nei netikro. Jis nėra klaidatikis arba 
kitatikis; jis yra netikintysis pilnutine šio žodžio prasme. Ko- 
munizmas ir krikščionybė neturi bendros sakralinės plotmės, 
į kurią galėtų krikščionys atsiremti, kaip tai darė šv. Paulius. 
Jo kalba priešais Areopagą Atėnuose būtų Maskvoje visiš- 
kai neįmanoma - ne tik todėl, kad pasikeitę vietos ir laiko 
sąlygos, bet todėl, kad stinga pačios esmės. Karčia šypsena 
palydėtume juk tokią Pauliaus kalbos parafrazę: „Maskvos 
vyrai, aš matau, kad jūs visais atžvilgiais esate per daug die- 
vobaimingi, nes praeidamas ir žiūrėdamas į jūsų dievų sta- 
tulas, radau taip pat aukurą su raštu: Nežinomam Dievui. 
Taigi aš noriu skelbti jums tai, ką jūs nepažindami garbina- 
te... Nes jame mes gyvename, judame ir esame, kaip ir kai 
kurie jūsų poetų yra pasakę: mes esame jo giminės.“ Ne! Joks 
misininkas negalėtų šitaip Maskvoje kalbėti! Šitokie žodžiai 
būtų apgailėtinas komunistinės egzistencijos nesupratimas. 
Komunistiniame pasaulyje nėra jokios Dievo statulos ir jo- 
kio jam aukuro. Joks komunistinis poetas nėra žmogų vadi- 
nęs „Dievo giminės“. Sakralinės erdvės stoka tučtuojau 
mums atskleidžia begalinį skirtumą tarp komunizmo ir stab- 
meldybės. Yra tiesiog stabmeldybės įžeidimas vadinti komu- 
nizmą „modernine stabmeldybe“. Komunizmas kaip atbaig- 
tasis ateizmas (taip sovietų ideologai patys vadina savo ne- 
tikėjimą)? yra visiškai naujas reiškinys, su kuriuo Bažnyčia 


7 Plg. A. S. Karliuk, Očerki po naučnomu ateizmu, Minskas, 1961, p. 5; 
I. D. Pancchava, Osnovnye voprosy naučnogo ateizma, Maskva, 1962, p. 7. 

dar nėra susidūrusi savame apaštalavime. Todėl apaštalau- 
ti tarp ateistų yra visai kas kita, negu apaštalauti tarp kita- 
tikių ar klaidatikių. Tai žengimas į Choraziną ir Betsaidą, 
kurie apaštalus guja, meta į kalėjimus ir net žudo, tačiau ne 
gindami savus dievus, bet teigdami savą bedievybę ligi galu- 
tinių pasėkų. 

Visa tai pastato krikščionis į labai keblią, tiesiog priešta- 
ringą padėtį. Iš vienos pusės, jie jaučia pareigos eiti į komu- 
nistinį pasaulį ir jame apaštalauti. Iš kitos — jie taip pat jau- 
čia, kad apaštalavimas komunizme reikalauja ne tik kitokio 
metodo bei kitokių priemonių, bet kad jis iš esmės yra kas 
kita, negu apaštalavimas tarp tikinčiųjų nekrikščionių. Va- 
karų krikščionijoje dabar manoma, kad pokalbis (dialogas) 
galįs būti kelias Evangelijai į komunistinį pasaulį. Juk argi 
ne pokalbiu pradėjo šv. Paulius savo veiklą Graikijoje? Ar- 
gi ne pokalbiu laimėjo krikščionybė pirmą savo mąstytoją 
šv. Justino asmenyje? Kodėl tad negalėtų pokalbis būti tiltu 
tarp krikščionybės ir marksizmo? Pokalbis tarp Bažnyčios ir 
pasaulio yra pratęsiamas ir į pokalbį tarp Bažnyčios ir ko- 
munizmo. Tačiau kadangi šios rūšies pokalbis gali vykti tik 
asmeniškai susiduriant, todėl Vakaruose dabar ir pradeda- 
ma ruošti susitikimų tarp krikščionių ir marksistų, ypatin- 
gai Italijoje, Prancūzijoje ir Vokietijoje. Pastarasis susitikimas 
Prancūzijoje įvyko šių metų pavasarį „Katalikų intelektua- 
lų savaitės“ metu, kur Roger Garaudy, prancūzų komunis- 
tų partijos centro komiteto narys, kalbėjo apie katalikų ir ko- 
munistų bendradarbiavimą. Jo referatas buvo paskelbtas 
prancūzų katalikų laikraštyje „Tėmoignage chrėtien“ (kovo 
25): už tai redakcija susilaukė viešo Prancūzijos episkopato 
papeikimo. Italų katalikų susitikimai su marksistais šio 
straipsnio autoriui yra nepažįstami, todėl jų jis nė nemini. 
Užtat jam yra pažįstami vokiečių katalikų susitikimai. Ka- 
dangi, reikia manyti, ir kitų kraštų šios rūšies susitikimai 
praeina tuo pačiu būdu kaip ir Vokietijoje, todėl yra pra- 
sminga arčiau į tokius susitikimus pažvelgti ir jų pobūdį bei 
reikšmę kiek giliau panagrinėti. 

2. Trys būdingi susitikimai 


Vokietijoje susitikimus tarp katalikų ir marksistų ruošia 
vadinamoji Pauliaus draugija (Paulus-Gesellschaft). Tai gana 
laisvas susibūrimas katalikų intelektualų, besidominčių mū- 
sų dienų klausimais ryšium su krikščionybe. Šiai draugijai 
priklauso įvairių sričių mokslininkų: teologų, filosofų, istori- 
kų, sociologų, gamtininkų. Dvasiniai šios draugijos vadovai 
yra teologai Karlas Rahneris S. J., katalikų pasaulėžiūros pro- 
fesorius Miunchene, ir J. B. Metzas, fundamentalinės teologi- 
jos profesorius Miunsteryje: abu labai kūrybingi ir naujoviš- 
ki savo mąstymėes. Ši tad Pauliaus draugija kaip tik yra Vokie- 
tijoje jau suruošusi tris susitikimus tarp katalikų teologų ir 
marksizmo ideologų: 1964 m. pavasarį Miunchene, 1964 m. 
rudenį Kelne ir 1965 m. pavasarį Zalcburge (1965 m. rudenį 
buvo toks susitikimas Hamburge). Kiekvienas iš šių trijų su- 
sitikimų buvo labai būdingas, nes kiekvienas vis labiau at- 
skleidė vakarietiškos dvasios paklydimą. 

Miuncheno susitikime pagrindiniais kalbėtojais buvo: iš 
katalikų pusės Karlas Rahneris, iš marksistų - Ernstas Blochas. 
Šis pastarasis (g. 1885) yra ilgus metus buvęs sovietinėje Vo- 
kietijos zonoje filosofijos profesoriumi Leipcige, tačiau nau- 
jahegeliškas marksizmo aiškinimas nepatiko tikratikiams 
marksistams, kurie pasistengė arčiau pažvelgti į Blocho filo- 
sofiją, rasdami ją visiškai nemarksistinę?, nors pats Blochas 
save laikė ir tebelaiko tikru marksistu. Prieš porą metų Blo- 
chas lankėsi Vakarų Vokietijoje ir į sovietinę zoną nebegrį- 
žo. Dabar jis dėsto filosofiją Tiubingeno universitete svečio 
profesoriaus teisėmis. Vakarų Vokietijoje jis yra gana popu- 


8 Vokietijoje esama ir kitos draugijos, kuri stipriai domisi marksizmo 
klausimais, būtent sambūris „Mokslas ir Dabartis“ (Sammlung Wissenschaft 
und Gegenwart), kuriam priklauso tokie marksizmo žinovai, kaip A. G. Wet- 
teris S. J.; J. de Vriesas S. J.; H. Falkas S. J.; R. Karischas, J. Meurersas ir kt. 
Šitam sambūriui priklauso ir šio straipsnio autorius. Sambūris „Mokslas ir 
Dabartis“ nagrinėja marksizmo klausimus tiktai uždaruose suvažiavimuo- 
se, nesikviesdamas marksistų. Jis leidžia seriją veikalų Rytų Europos klau- 
simais (Verlag Anton Pustet, München). 

* Plg. R. O. Gropp, Ernst Blochs Revision des Marxismus (sutelktinis vei- 
kalas), Berlin, 1957. 

liarus, daugiau dėl savo pabėgimo, mažiau dėl minčių ori- 
ginalumo, kurios esmėje yra Hegelio atšviežinimas!?. - Kar- 
las Rahneris (g. 1904) yra pats didžiausias vokiečių dabar- 
ties teologas, mąstąs iš dalies Heideggerio, iš dalies J. 
Marėchalio įtakoje, turįs didelės kūrybinės iniciatyvos ir pa- 
sižymįs gabumu naujai persvarstyti pagrindines krikščiony- 
bės tiesas. Šis tačiau persvarstymas kelia ne vienam didelių 
abejonių ir susilaukia net griežtos kritikos. Iš kitos pusės, 
Rahneris turi didelio pasisekimo bei pripažinimo!!. Šie tad 
du mąstytojai ir susitiko Miunchene pokalbio tarp marksiz- 
mo ir krikščionybės. 

E. Blocho referatas vadinosi „Utopiškai-dialektinio realiz- 
mo žmogus“. Jame šis hegelinis marksistas kritikavo mark- 
sizmo dėsnį, esą ekonominis pagrindas kildinąs ideologinį 
anstatą; pasak Blocho, tai galį būti ir atvirkščiai, būtent kad 
dvasia statanti kūną. Blochas griežtai paneigė jau Marxo for- 
muluotą dėsnį, esą dvasinė kultūra priklausanti nuo ekono- 
minių santykių ir savimi šiuos santykius išreiškianti. Kaip 
Blochui įprasta, jis ir Miunchene kalbėjo apie viltį'?, kuri dar 
nesanti mirusi, o „kur yra viltis, ten yra ir religija.“?? Jau tik 
vienas šis referatas galėjo marksizmą pažįstančius klausyto- 
jus įtikinti, kad Blochas neatstovauja tikram marksizmui ir 
kad todėl pokalbis su juo dar anaiptol nereiškia pokalbio su 
komunizmu. Tačiau Blocho mintys, o ypač jo pasisakymas 
apie ryšį vilties su religija, buvo Miunchene priimtos kaip 
grynas marksistinis pinigas, ir todėl buvo padarytos išvados, 
esą marksizmas galįs būti religijai atviras ir jos pradus įimti 
į save. 


10 Ilgo savo amžiaus metu E. Blochas yra susilaukęs dviejų jo sukaktis 
pagerbiančių veikalų: sovietinėje zonoje „Festschrift, Ernst Bloch zum 70. 
Geburtstag“ (Berlin, 1955) ir Vakarų Vokietijoje „Ernst Bloch zu ehren“ 
(Frankfurt a. M., 1965) jo 80 metų sukakčiai. 

11 K. Rahnerio 60 metų sukakties proga yra išleistas didžiulis sutelktinis 
veikalas „Gott in Welt“ (Freiburg i. Brsg., 1964; du tomai). Lietuviškai apie 
K. Rahnerį yra rašęs dr. V. Cukuras, Rahner — dabarties teologas. - „Aidai“, 
1965 m., Nr. 1, p. 39—41. 

12 Pagrindinis E. Blocho veikalas yra „Das Prinzip Hoffnung” (Berlin, 
1954-1959, trys tomai). 

133 Plg. „Herder-Korrespondenz“, 1965 m., Nr. 9, p. 415. 

K. Rahneris kalbėjo apie „Dvasios ir medžiagos vienybę 
krikščioniškojoje tikėjimo sampratoje“ ir stengėsi, kaip jis pats 
pastebėjo, atvertinti medžiagą, kuri krikščioniškojoje prakti- 
koje ne sykį yra buvusi didžiai paniekinta, nors jos niekini- 
mas ir neturįs pagrindo oficialiame Bažnyčios moksle. Šis mo- 
ralinis reabilitavimas yra, kaip visi žinome, gana senas daly- 
kas, ir Rahneris čia nieko naujo nepasakė. Nauja jo referate 
tačiau buvo medžiagos santykis su dvasia; santykis, kurį Rah- 
neris išreiškė teiginiu: „Medžiaga ir dvasia yra tiktai du tos 
pačios sukurtosios būties atžvilgiai.““ Tai mintis, kurią Rah- 
neris yra kėlęs ir anksčiau, teologiškai aiškindamas žmogaus 
kilmę iš gyvulio, o netiesiogiai — ir iš medžiagos“. Norėda- 
mas suvokti, kaip žmogus, būdamas dvasios nešėjas, galįs iš- 
sivystyti iš medžiagos, Rahneris vadina medžiagą „ribas įga- 
vusia (eingegrenzt), savotiškai sušalusia dvasia“ (t. p., p. 51- 
52). Tokiu atveju dvasios pasirodymas pasaulyje darosi 
suprantamas. „Jeigu medžiaga ir dvasia, - sako Rahneris, — 
yra ne du paprastai skirtingi dydžiai, bet medžiaga yra savo- 
tiškai sušalusi dvasia, kurios vienintelė prasmė yra įgalinti 
dvasią, tai medžiagos išsivystymas dvasios linkui nėra tokiu 
atveju negalima sąvoka“ (t. p., p. 78). Nėra abejonės, kad šie 
Rahnerio teiginiai gali būti priimti kiekvieno dialektinio ma- 
terialisto. Juk jeigu medžiaga yra savotiškai sušalusi dvasia, 
tai dvasia tokiu atveju yra savotiškai atšilusi medžiaga, - ir 
ontologinis skirtingumas tarp jų nyksta, o to dialektinis ma- 
terializmas kaip tik ir nori. Dialektinio materializmo ontolo- 
gija būdinga ne tuo, kad joje nėra Dievo Kūrėjo, bet tuo, kad 
joje nėra ontologinio skirtumo tarp atskirų būties laipsnių: medžia- 
gos, gyvybės, dvasios. Tarp jų esama tiktai kosmologinio skir- 
tumo (kvalitatyvinio, kaip sovietų mąstytojai teigia). Sakysi- 
me, vanduo yra kvalitatyviai (esmiškai) skirtingas nuo deguo- 
nies ir vandenilio, bet iš šių dujų jis kyla ir į jas grįžta. Taip ir 
dvasia. Ji yra kvalitatyviai skirtinga tiek nuo medžiagos, tiek 

4 Plg. „Herder-Korrespondenz“, 1965 m., Nr. 9, p. 415. 

15 P. Overhage-K. Rahner. Das Problem der Hominisation. Ueber den bio- 


logischen Ursprung des Menschen, Freiburg i. Brsg., 1961; pirmoji dalis 
K. Rahner, Die Hominisation als theologische Frage, p. 16-90. 

nuo gyvybės: tai šiandien sovietai skelbia nė kiek nesvyruo- 
dami. Tačiau tarp dvasios ir medžiagos, resp. gyvybės, nėra 
ontologinio skirtumo: dvasia iš medžiagos kyla ir į medžiagą 
mirties akimirką grįžta. Kas todėl medžiagą ir dvasią laiko tik- 
tai dviem tos pačios būties atžvilgiais, teigia tą patį, ką ir dia- 
lektinis materializmas. Priedas „sukurtosios būties“, kaip tai 
Rahneris savo referate ir savo knygoje sako, čia nieko neiš- 
gelbsti, nes medžiagos sukūrimo protu įrodyti negalime: tai 
žinojo jau šv. Tomas Akvinietis'“. Tuo būdu atsiduriame on- 
tologinio monizmo klystkelėse, iš kurių vargu ar galima išsi- 
painioti neišdavus tiek žmogaus asmens, tiek jo laisvės. Va- 
dinasi, medžiagos atvertinimas vyksta dvasią nuvertinant. Tačiau 
tai Miuncheno susitikime niekas nepastebėjo. Šis susitikimas 
buvo paskelbtas pavykusiu dviem atžvilgiais: 1) „jis atsklei- 
dė katalikiškajai teologijai galimybių medžiagą vertinti pozi- 
tyviai“'; 2) jis atskleidė marksizmui galimybių būti atviram 
vilčiai ir tuo būdu religijai'ė. 

Šio „pasisekimo“ paskatinta, Pauliaus draugija ryžosi 
„akademines diskusijas ta pačia linkme tęsti toliau"? ir šiam 
reikalui suruošė antrą susitikimą 1964 m. rudenį Kelne, kur 
dalyvavo jau žymiai tikresni marksistai negu E. Blochas, bū- 
tent: komunizmo ideologai iš Jugoslavijos ir Lenkijos. Žy- 
miausias tarp jų buvo Adamas Schaffas, filosofijos profeso- 
rius Varšuvos universitete. Lenkijos Mokslų akademijos pir- 
mininkas ir komunistų partijos centro komiteto narys. Iš 
katalikų pusės svarbiausią referatą skaitė jaunas ispanų fi- 
losofas jėzuitas Alvarezas Bolado iš Barselonos; šalia jo svar- 
biausias diskusijų dalyvis buvo minėtasis Miunsterio funda- 
mentalistas J. B. Metzas. Kelno susitikime nemaža kalbėjo ir 


16 Plg. A. Antweiler, Die Anfanglosigkeit der Welt nach Thomas von 
Aguin und Kant, Trier, 1961. 

17 Šis posakis yra grynas nesusipratimas, nes katalikų teologija nieka- 
dos nevertino medžiagos negatyviai. Negatyvinis medžiagos vertinimas teo- 
logijoje yra galimas tik manichėjizme. Medžiaga krikščionybės istorijoje bu- 
vo nuvertinta tik asketinėse praktikose, kurios visados buvo ir pasiliko pla- 
tonizmo ir iš dalies manichėjizmo įtakoje. 

18 Plg. „Herder-Korrespondenz“, 1965 m., Nr. 9, p. 415. 

19 Plg. „Herder-Korrespondenz“, t. p. 

gamtininkai, tačiau jie nieko esmingesnio pasakyti negalėjo, 
nes pokalbis tarp marksizmo ir krikščionybės vyksta juk ne 
gamtamokslinėje plotmėje. Kelno susitikimas buvo valdomas 
Ad. Schaffo - tiek savo įžvalga į klausimus, kuriuos šių die- 
nų krikščionis kelia komunizmui, tiek savo atsakymų peda- 
gogiškai psichologiniu taiklumu? Lygiaverčio kalbėtojo ka- 
talikai Kelne neturėjo. 

Ad. Schaffas kalbėjo apie žmogaus asmenį, kuris mark- 
sizme lig šiol nebuvęs tinkamai išnagrinėtas; todėl svarbiau- 
sias dabar uždavinys ir esąs sukurti marksistinę žmogaus fi- 
losofiją, nes žmogus yra ir pasilieka didžiausias visų mūsų 
rūpesčių objektas. Marksistinis filosofas galįs, pasak Schaf- 
fą, iš krikščioniškojo personalizmo nemaža pasimokyti, bet 
pagrindinis skirtumas visados pasiliksiąs, kadangi išeities taš- 
kas marksizmui ir krikščionybei esąs visiškai kitoks. „Žmo- 
gaus filosofija, - kalbėjo Ad. Schaffas, — gali prasidėti prie- 
laida, kad žmogaus veikimas ir likimas, vadinasi, jo egzis- 
tencija, yra kažkokių heteronominių antžmogiškų Apvaizdos 
planų vykdymas; bet ji gali prasidėti ir kita prielaida, kad 
žmogaus egzistencija yra kuriama jo paties, vadinasi, yra au- 
tonominė ir tuo būdu pagrindžia bet kurią tolimesnę žmo- 
gaus sampratą.“?! Pirmąją prielaidą renkasi krikščionybė, ant- 
rąją — marksizmas. Krikščionybei žmogus esąs Dievo pa- 
veikslas, o marksizmui - jo paties kūrybos padarinys. „Taigi 
skiriamoji linija kyla iš religinės sampratos, pagal kurią bet 
kurio daikto esencija (esmė) yra anksčiau negu jo egzisten- 
cija, ir iš pasaulinės sampratos, pagal kurią egzistencija yra 
išeities taškas: iš jos tiktai galime suvokti, kas yra esencija“ 
(t. p., p. 108). Marksistinė filosofija, suprantama, renkasi ant- 
rąją sampratą, vadinasi, „žmogaus egzistenciją kaip išeities 


20 Tai įspūdis, kurį susidarė visi, šiame susitikime dalyvavusieji; plg. 
„Herder-Korrespondenz“, t. p. 

21 Šias mintis Ad. Schaff yra išdėstęs savo jau 1961 m. lenkų kalba iš- 
leistoje knygoje „Filozofija člowieka“ (Varšuva, 1961), kurioje jis nagrinėja 
egzistencialistinę žmogaus sampratą, ją paneigia ir jos vietoje išvysto mark- 
sistinę. Šis Schaffo veikalas yra išėjęs ir vokiškai, kiek pakeistu pavadini- 
mu: „Marx oder Sartre? Versuch einer Philosophie des Menschen“, Wien, 
1964. Šis leidimas yra čia cituojamas (p. 108). 

tašką bet kokiam filosofavimui“ (H. p.) ir tuo būdu kuria vi- 
sai kitokį žmogaus vaizdą negu krikščionybė. Nepaisant tad 
fakto, kad krikščioniškasis personalizmas galįs būti naudin- 
gas marksistiniam mąstymui, šios dvi žmogaus sampratos 
pasilieka nesuderinamos. 

Nepaisant šitokio aiškaus atsiribojimo nuo krikščioniško- 
sios žmogaus sampratos marksizme, Miunsterio fundamen- 
talistas J. B. Metzas bandė diskusijų metu po Ad. Schaffo pa- 
skaitos apibrėžti „krikščioniškosios antropocentrikos galimy- 
bę“ ir tuo būdu parodyti, kad ir krikščionybė galinti žmogaus 
filosofiją pradėti jo egzistencija, o nebūtinai jo esencija”. Tai 
tačiau Schaffo neįtikino. Tiesa, jis sutiko, kad Metzo apmatai 
yra įdomūs ir verti dėmesio; kad jo apmestas žmogaus vaiz- 
das esąs iš tikro antropocentrinis. Tačiau Ad. Schaffas paneigė 
šio vaizdo krikščioniškumą, nes esą „kiekvienas nutolimas nuo 
krikščioniškojo spiritualizmo atsidurtų erezijoje“ (t. p.). Šių 
diskusijų metu susidarė keista padėtis: marksistinis ideologas 
prikišo katalikų teologui, kad šiojo nupieštas žmogaus vaiz- 
das dvelkia erezija — haeresi sapit - ir todėl negalįs būti tikrai 
krikščioniškas. 

Al. Bolado S. J. taip pat mėgino taikyti krikščioniškąją 
žmogaus sampratą su marksistine samprata. „Reikia sutikti 
su marksizmu, - kalbėjo Bolado, - kad žmogus nėra visiš- 
kai atbaigtas ir kad todėl jis yra "ateities padaras“, apspręs- 
tas savęs paties vykdymui bei keitimui“ (t. p.). Bolado mė- 
gino, kaip ir Metzas, pateisinti marksistinę savęs susikūrimo 
idėją ir įimti ją į krikščioniškąją antropologiją, nepastebėda- 
mas tačiau, kad čia eina kalba ne apie tai, ar žmogus savo 
prigimtimi yra visiškai atbaigtas, ar ne, bet tai, ar žmogus 
savo prigimtį kaip iš anksto Dievo duotą turi, ar jis ją pats 
istorijos eigoje kuria. Kitaip sakant, ar žmogaus prigimtis yra 
Dievo ar paties žmogaus kūrinys. O kad ši prigimtis yra tiktai 
apmatai, kad ji išvystoma ir atbaigiama, tai neturi sprendžia- 
mosios reikšmės, nes jokia pasaulėžiūra nelaiko žmogaus ne- 
kintamu padaru. Svarbiausia yra, iš kur šie apmatai kyla: iš 


2 Pig. „Herder-Korrespondenz“, 1965 m., Nr. 9, p. 416. 

Dievo kūrybos ar iš žmogaus veikimo. Tai nepastebėjo nei 
Metzas, nei Bolado. Žmogus kaip „ateities padaras“ mark- 
sizme ir krikščionybėje nestovi toje pačioje plotmėje ir todėl 
negali būti objektas pokalbiui tarp marksizmo ir krikščiony- 
bės. Tiek Metzo įnašas diskusijų metu, tiek Bolado referatas 
aiškiai parodė, kaip nepaprastai svarbu suvokti tikrą mark- 
sizmo idėjų prasmę, o tik tada leistis su juo į kalbas. Nes tie 
patys terminai marksizme ir krikščionybėje turi anaiptol ne 
tą pačią prasmę. 

Trečiasis ir pats būdingiausias katalikų teologų susitikimas 
su komunizmo ideologais, suruoštas tos pačios Pauliaus drau- 
gijos, įvyko Zalcburge 1965 m. pavasarį. Tai buvo suvažiavi- 
mas „didelės apimties“ ir ne be propagandos iš abiejų pusių, 
kuri pačiam suvažiavimui tik pakenkė, Pauliaus draugijos val- 
dyba į šį susitikimą pakvietė nemaža garsių asmenų bei įstai- 
gu: Vienos kardinolą, Sekretoriato netikintiesiems pirmininką, šio 
sekretoriato sekretorių salezietį Vincenzo Miano iš Romos; so- 
vietų Mokslų akademiją Maskvoje, Mokslų akademijas Buda- 
pešte, Prahoje, Sofijoje ir Rytų Berlyne; daugybę atskirų mark- 
sizmo ir krikščionybės teoretikų. Vienos kardinolas Fr. Köni- 
gas pakvietimą priėmė ir pažadėjo dalyvauti. Atrodo, kad šis 
pažadas ir paskatino katalikus per spaudos agentūrą (KNA) 
paskelbti, esą Vatikane neseniai įsteigtas Sekretoriatas netikin- 
tiesiems panaudosiąs Zalcburgo suvažiavimą „pirmam sąly- 
čiui su marksizmo teoretikais.“2 Dėl šio paskelbimo susida- 
rė įspūdis, kad Zalcburgo susitikimas jau nebėra privatinio 
pobūdžio, kaip Miunchene ir Kelne, o beveik oficiali Katali- 
kų Bažnyčios konferencija su komunizmo atstovais. Tai ne- 
patiko komunistų partijoms anapus geležinės uždangos, ir 
komunistų ideologai iš Lenkijos, Vengrijos, Čekoslovakijos ir 
Rytų Vokietijos negavo leidimo Zalcburge dalyvauti. Iš ko- 
munistinio bloko valstybių atvyko tik Jugoslavijos ir Bulga- 
rijos atstovai ir vienas Rytų Berlyno profesorius austras. Už- 
tat tuo gausiau dalyvavo Prancūzijos ir Italijos komunistai: 
R. Garaudy ir G. Mury iš Paryžiaus, L. Lombardo-Radice ir 


23 Plg. „Herder-Korrespondenz“, p. 417. 

L. Gruppi iš Romos, C. Luporini iš Florencijos, S. de Marco 
iš Palermo - visi profesoriai šių miestų universitetuose. Iš ka- 
talikų pusės dalyvavo minėti Pauliaus draugijos teologai 
K. Rahneris ir J. B. Metzas; toliau M. Redingas iš Vakarų Ber- 
lyno, J. Y. Calvezas iš Vanves (Prancūzijoje), Alvarezas Bo- 
lado iš Barselonos, D. Dubarlė iš Paryžiaus, A. Wetteris iš Ro- 
mos - visi žinomi marksizmo tyrinėtojai. Vienos kardinolas 
savo sutikimą dalyvauti atšaukė. Tuo būdu Zalcburgo suva- 
žiavimas vėl įgijo privatinio pobūdžio. Tai tačiau padėties ne- 
pagerino, nes lenkų, vengrų ir čekoslovakų ideologai vis tiek 
nepasirodė, nepaisant dėtų pastangų išrūpinti jiems vizas. 
Bendroji Zalcburgo suvažiavimo tema buvo „Žmogus ir 
religija“ — nepaprastai reikšmingas klausimas ir, atrodo, ko- 
munizmui labai keblus. Juk kaip tik šiuo klausimu - jo kėli- 
mu bei sprendimu - komunizmas greičiausiai ir skiriasi nuo 
krikščionybės. Atrodė, kad, nagrinėjant tokią painią temą, 
marksizmo teoretikai būsią priversti aiškiai trauktis. Tačiau 
atsitiko visai kitaip. Marksistai paskaitininkai apvaldė šią te- 
mą puikiai ir privertė katalikus teologus jei ir nevisiškai pa- 
siduoti, tai bent stipriai nusileisti. C. Luporini (iš Florencijos), 
kaip ir savo metu Ad. Schaffas, pripažino, esą „marksizmas 
ligi šiol nagrinėjo religiją paviršutiniškai, o ne iš esmės“; jis 
neturįs „dar jokios religijos filosofijos“**: Luporini'o referatas 
buvo savotiška marksizmo savikritika religijos atžvilgiu. R. 
Garaudy (iš Paryžiaus) aiškino, esą Marxo posakis „religija 
yra liaudies opiumas“ kilęs iš ano laiko sąlygų ir reiškiąs ne 
„išsemiančią religijos apibrėžtį“, o tik „vienos religijos istori- 
nės formos apibūdinimą“ (t. p.). Religijos esmė gi, pasak Ga- 
raudy, glūdinti žmogiškajame paties savęs vykdyme, kuris ga- 
lis būti pasiektas tik ryšium su kitu žmogumi. „Aukščiausia 
išraiška, kuria žmogus pats save išsako, yra krikščioniškosios 
meilės formulė, išeinanti aikštėn Jėzaus gyvenime ir mirtyje 
arba Teresės iš Avilos ir Kryžiaus Jono raštuose“ (t. p.). Nuo- 
stabūs žodžiai komunisto lūpose! Zagrebo universiteto pro- 
fesorius Bosniakas apibrėžė religiją kaip būseną (modus), kaip 
„mirties antitezę“. Religija kylanti iš amžinybės troškulio, to- 


24 Plg. „Herder-Korrespondenz“, p. 417. 

dėl negalinti būti empiriškai suvokta ir „jokios pažangos vi- 
suomenėje numarinta“ (t. p.). Bosniakas pavadino religiją net 
nemirštama. „Dėl egzistencinių priežasčių pasiliks religija bet 
kokioje visuomeninėje santvarkoje, taigi ir komunistinėje. 
Jam pritarė ir Luporini, pastebėdamas, kad „nei mokslinių pa- 
žinčių praplėtimas, nei medžiaginių sąlygų pagerinimas sa- 
vaime religijos nenumarins, nes ji yra susijusi su gilesniais eg- 
zistenciniais žmogaus troškimais bei reikalavimais.“** Katali- 
kai teologai buvo parblokšti, girdėdami tokių teiginių iš 
marksistų lūpų. Anasai šio straipsnio pradžioje cituotas są- 
mojaus pilnas laikraštininkas pastebėjo, esą Zalzburge mark- 
sistai laimėjo todėl, kad jie panaudojo seną tiesą, jog nuosta- 
ba yra kiekvienos filosofijos pradžia; tik čia buvo pasidalyta 
darbu: „Marksistai filosofavo, o krikščionys - stebėjosi.“?7 
Nuostabos pagauti katalikų teologai ir mokslininkai, kaip 
Petras Taboro kalne, savo referatuose nebesusigaudė, ką kal- 
bą. Visos jų mintys krypo į tai, kaip būtų galima sugyventi 
su komunizmu ir net gyventi komunizme. Vienas katalikas 
gamtininkas iš Šveicarijos pasiūlė, esą krikščionys ir mark- 
sistai gamtininkai sueitų bendron plotmėn pagal formulę „0 
gal gi ir nėra Dievo“, nes „daugiau mes negalime žinoti; jei 
kas nors daugiau ir tiki, tai šis tikėjimas neturėtų virsti skir- 
timi nuo kitų.“ Tokių „pasiūlų“ iš katalikų pusės padrąsinti, 
komunizmo ideologai siūlė „ideologinę koegzistenciją“ ne 
tiktai „kaip sugyvenimą šalia vienas kito, bet ir kaip suau- 
gimą vienas su kitu“, kaip tai būdingai formulavo Lombar- 
do-Radice iš Romos (t. p.). Šis suaugimas turėtų sustiprinti 
revoliucinį krikščionybės elementą, nes „krikščionybė, - kal- 
bėjo Lombardo-Radice, — kaip istorinė religija yra savo es- 
mėje ne reakcinė, o potencialiai revoliucinė.“? Sambūvis su- 
augimo su komunizmu prasme kaip tik šį potencinį revoliu- 
cijos elementą krikščionybėje paverstų tikrąja revoliucija. 
Todėl „bendra marksizmo ir krikščionybės akcija dabar yra 


35 Plg. „Wort und Wahrheit”, 1965 m., Nr. 6-7, p. 480. 
26 Plg. „Herder-Korrespondenz“, p. 418. 

Z Plg. „Wort und Wahrheit”, 1965 m., Nr. 6-7, p. 480. 
28 Pig. „Herder-Korrespondenz“, p. 418. 

2 Plg. „Wort und Wahrheit”, p. 480. 


ne tik galima, bet net būtina“, — teigė Lombardo-Radice 
(t. p.). Kaip ši bendra akcija turėtų konkrečiai atrodyti, aiš- 
kiai pasakė kitas Italijos komunistų atstovas L. Gruppi, irgi 
italų komunistų partijos centro komiteto narys: „Mes komu- 
nistai vieni, nors ir esame gana gausūs, niekados neįvesime 
Italijoje socializmo: tam mums reikia katalikų pagalbos“ 
(t. p.). Aiškus ir vienaprasmis tikslas! 

Ir katalikai Zalcburge „principiškai svarstė tokio bendra- 
darbiavimo galimybę“ (t. p.). Tai ypač išėjo aikštėn K. Rahne- 
rio paskaitoje. Jis kalbėjo apie „krikščioniškąją žmogaus atei- 
tį“ ir aiškino krikščionybę kaip absoliutinės ateities religiją. Ši 
absoliutinė ateitis turinti būti tačiau suprasta ne kaip ateities 
dalis, o kaip šios visuma, nes „ji esanti pagrindas, kartais net 
neišreiškiamas pagrindas, kiekvienos ateities.“ Absoliutinė 
ateitis kaip kiekvienos ateities pagrindas apima visokius atei- 
ties planus ir visas jos viltis. Kaip tik todėl krikščionybė kaip 
absoliutinės ateities religija ir yra galima suderinti su bet ku- 
ria daline ateitimi. Absoliutinė ateitis galima pasiekti ir „reli- 
giškai pliuralistinėje visuomenėje.“ „Krikščioniškoji ateitis, - 
kalbėjo Rahneris, — yra galima ir po marksizmo ženklu“; žino- 
ma, komunistinė visuomenė turėtų sudaryti sąlygų, „kad 
absoliutinės ateities žmonės galėtų išpažinti savo viltis“ (t. p., 
p. 419). Todėl Rahneris klausė viešai Zalcburge esančius ko- 
munistų atstovus: „Ar galime mes, krikščionys, tikėtis, kad ko- 
munistinėje valstybėje galėsime išlaikyti savo konkretų santykį 
su Dievu?“ (t. p.). Po daugiau kaip 40 metų komunistinės 
praktikos Rusijoje, po 20 metų praktikos eilėje šalių nuo Bal- 
tijos ligi Viduržemio jūros, po 15 metų komunizmo viešpata- 
vimo Kinijoje statyti šitokį klausimą reiškia iš tikro nuostabų 
dvasios naivumą. Komunistų atstovai negarantavo, kad tai iš 
tikro įvyksią, tačiau jie stengėsi katalikus įtikinti, kad tai esą ga- 
lima. Savo kalbose komunistai pabrėžė, esą „marksizmas ne- 
būtinai turįs būti ateistinis savo praktikoje“, - taip teigė V. Pra- 
vicevičius, Belgrado universiteto profesorius (t. p.). Lombardo- 
Radice įtikinėjo, esą „visiškas religijos ir politikos atskyrimas 
neturįs būti siekiamas“; priešingai, „ateities valstybė turinti 
būti statoma, įimant į ją ir krikščioniškąjį elementą“ (t. p.). So- 

vietinis Rusijos vienalytiškumas turįs būti pašalintas kaip pa- 
senęs; marksizmas turįs atgauti demokratinę laisvę; proletaria- 
to diktatūra esanti „prasminga tik trumpą laiką“; ateityje tu- 
rinčios galėti gyventi ir kitos grupės (t. p.). Prancūzas R. Ga- 
raudy teigė, esą komunizmas nesąs istorijos galas, „bet tiktai 
vienas žmonijos istorijos tarpsnis“, todėl krikščionys turėtų tu- 
rėti kantrybės ir pakęsti komunistus (t. p.). 

Po tokių nelauktų prisipažinimų bei išpažinimų iš mark- 
sistų pusės, K. Rahneris formulavo keletą sakinių, kurie turį 
išreikšti krikščionių santykius su komunistais: „Savaime su- 
prantama, kad socialiai blogame Vakarų pasaulyje esama 
šiandien tiktai netikro pliuralizmo (einen Scheinpluralismus). 
Tačiau mūsų marksistiniai draugai čia apibūdina jų siekiamą 
pliuralizmą taip lygiai, kaip ir tas, kurio siekia Vakarų pasau- 
lis. Todėl mes norime praeitį ne vieni kitiems prikaišioti, o ją 
pergalėti ir eiti toliau“ (t. p., p. 419). Šie trys sakiniai slepia 
savyje tris mintis: 1) dabar Vakaruose esąs visuomeninis pliu- 
ralizmas yra netikras; 2) komunistų vaizduojamas pliuraliz- 
mas yra toks pat, kaip ir Vakarų siekiamas; 3) krikščionys ir 
komunistai turį pamiršti praeitį ir kartu siekti to paties pliu- 
ralizmo visuomenėje. Skaitai žmogus šiuos sakinius ir galvo- 
ji: kokia dvasia yra apsėdusi mūsų dienų teologus, kad jie ši- 
tokias mintis ugdo ir jas viešai tarptautiniame suvažiavime 
reiškia, nebijodami būti pavadinti minkštapročiais! „Herde- 
rio“ apžvalgininkas pavadino K. Rahnerio paskaitą „suvažia- 
vimo viršūne“ (t. p., p. 418). Vienu atžvilgiu tai teisinga: to- 
liau žengti vargu ar galima neišduodant jau pačios krikščio- 
nybės. Tačiau ir kitu atžvilgiu ši paskaita buvo viršūnė, būtent: 
naivumo ir nesusigaudymo viršūnė. Todėl suprantama, kodėl ir 
marksistai ją pripažino „suvažiavimo viršūne“ (t. p.). 


3. Krikščionių ir marksistų 
pokalbio bruožai 
Kadangi Zalcburgo suvažiavimas nebuvo paskutinis (kaip 
minėta, kitas tokios rūšies suvažiavimas ruošiamas 1965 m. 
rudenį Hamburge), todėl reikia kiek giliau pažvelgti į tokių 

susitikimų esmę ir suvokti pagrindinius jų bruožus bei kryp- 
tį. Kas išeina aikštėn tokių pokalbių metu? Ko siekiama to- 
kiais susitikimais bei pareiškimais iš abiejų pusių? 

a. Pirmas dalykas, kuris visuose šiuose aukščiau aprašy- 
tuose susitikimuose krinta į akį, yra aiški marksizmo ideologų 
dvasinė persvara. Jie — ne katalikai — valdė kalbėtojų estradą: 
Kelne Ad. Schaffas, Zalcburge R. Garaudy ir Lombardo-Radice, 
o ne Al. Bolado ar K. Rahneris. Tai pripažino ir šiuos suva- 
žiavimus aprašiusieji korespondentai“. Tačiau šią marksis- 
tų pergalę reikia suprasti ne asmenine prasme. Katalikų at- 
stovai visuose šiuose suvažiavimuose buvo visiškai aukštu- 
moje. Tai patys geriausi dabarties teologijos reiškėjai. Todėl 
negalima sakyti, esą buvę pasiųsti silpni žmonės iš katalikų 
pusės. Ne! Buvo pasiųsti patys geriausi. Marksistų aiški per- 
galė kilo iš pačios problematikos. Šiandien santykis tarp 
krikščionybės ir marksizmo yra taip statomas, kad krikščio- 
nių atstovai visados atsiduria arba klausėjų, arba gynėjų ro- 
lėje. Jie arba marksistus klausia, kaip šie krikščionybę supran- 
ta ir su ja elgiasi, arba nuo marksistų ginasi, kai šie krikš- 
čionybę puola bei kritikuoja. Niekad tačiau krikščionių atstovai 
nepasirodo kaip kūrėjai bei pionieriai. Šis vaidmuo yra tekęs 
marksistams. Padėtis dabar yra tokia: marksizmas šiandien 
yra toksai reiškinys, kuris vis labiau plinta, kuria istoriją, 
skverbiasi į visas sritis, vis labiau stiprėja tiek idėjomis, tiek 
ginklais; šio tad reiškinio akivaizdoje ir kyla klausimas, ar 
krikščionybė turinti dar pagrindo būti, ar ji galinti dar ką 
nors pasauliui duoti, ar ji galinti įtikinamai prabilti į moder- 
ninį žmogų ir pertvarkyti jo gyvenimą. Žinoma, katalikų teo- 
logai mėgina į šiuos klausimus atsakyti pozityviai, tačiau jų 
padėtis pasidaro labai sunki. Juk marksistai stoja prieš klau- 
sytojų akis kaip naujos minties bei naujos tvarkos nešėjai. Jų 
savisąmonė yra labai išdidi ir viltinga. Jie skelbia tai, ką 
krikščionybė skelbė prieš du tūkstančius metų, būtent gerąją 
naujieną, kuri turinti pakeisti pasaulį bei žmogų. Užuot ta- 
čiau atskleidę šios marksistinės naujienos apgaulę, katalikų 


30 Plg. „Wort und Wahrheit“, p. 479. 

teologai stengiasi klausytojus įtikinti, esą ir krikščionybė tu- 
rinti tai, ką ir marksizmas; esą krikščioniškąsias tiesas gali- 
ma išaiškinti ir taip, kad jos būtų priimtinos ir marksistams; 
esą marksistų skelbiami tikslai yra tie patys, kaip ir krikš- 
čionybės siekiami. 

Tai didžiulė klaida! Pasirinkę šį metodą, katalikų teolo- 
gai yra priversti nuolatos pabrėžti bendrą krikščionybės ir 
marksizmo plotmę, vadinasi, tokį dalyką, kurio esinėje nėra 
ir negali būti, kol marksizmas pasilieka marksizmas, o krikš- 
čionybė — krikščionybė. Todėl jie neįtikina nei blaiviai gal- 
vojančių katalikų, nei tuo labiau marksistų, kurie labai ge- 
rai žino, kad jų idėjos nėra bendros su krikščioniškosiomis 
idėjomis, nors kartais iš viršaus taip ir atrodytų. Čia prasi- 
deda savotiškas žaidimas, kas ką apgaus. Kadangi marksis- 
tai sąmoningai žaidžia, o katalikai nuoširdžiai tiki į savo žo- 
džius, tai nenuostabu, kad marksistai šį žaidimą laimi. Juk 
schema visad lieka ta pati: visų pirma kalba marksistai ir pa- 
vaizduoja savo mintis; paskui kalba katalikai ir stengiasi pa- 
rodyti, esą tas pat galima rasti ir krikščionybėje; tada prasi- 
deda diskusijos — tačiau ne marksistų, o katalikų idėjų atžvil- 
giu, būtent: ar iš tikro krikščionybė turinti tai, ką skelbia 
marksizmas, ir ar marksizmas galįs krikščioniškąsias idėjas 
įimti į savo mokslą bei gyvenimą. Marksizmas kaip toks šių 
diskusijų metu esti retai kada liečiamas. Susidaro įspūdis, 
kad marksizmas esąs teisėjas, sprendžiąs, ar krikščionybė dar 
turinti teisės pasaulyje būti, ar jau atgyvenusi savo amžių. 
Katalikai teologai siūlosi į talką, perša savo idėjas ir net pra- 
šo. Jie esą pasiruošę net ir komunistinėje santvarkoje vykdyti 
savo absoliutinę ateitį, jeigu tik komunistai jiems leistų prak- 
tikuoti savo viltis. Bet kad krikščionybė yra pasaulį keičian- 
ti religija, kad ji kuria visa nauja — „širdis, žodžius ir dar- 
bus“ (corda, voces et opera, - kaip sako vienas senas Velykų 
himnas); kad ji neša su savimi begalinį susižavėjimą bei jė- 
gą, apie kurią taip nuostabiai rašo Apaštalų darbų istorija, — 
viso to teologų kalbose bei paskaitose negirdėti. Pirmykštis 
krikščionybės pranašumas, lydėjęs Kristaus skelbėjus šimtus me- 
tų, yra dingęs. Pavargęs prisitaikymo ir net nusileidimo jaus- 


160 


mas lydi dabartinius teologų žodžius bei žingsnius. Prisitai- 
kymas yra virtęs metodu. Tačiau niekas nepastebi, kad prisi- 
taikymas reiškia šlubčiojimą paskui kitą, kuris mus yra pra- 
lenkęs ir palikęs užpakalyje. Šisai „kitas“ anų susitikimų me- 
tu kaip tik ir yra marksizmas. Jis veda, o krikščionybė tiktai 
mėgina jį pasivyti, prašydama jį teologų lūpomis teiktis at- 
vykti pokalbio; vadinasi, teiktis stabtelėti ir leistis pasiveja- 
mam. Ar tad nuostabu, kad tokioje nuotaikoje komunizmo 
ideologai jaučiasi esą teisėjai bei vedėjai, o krikščionys - tik 
teisiamieji ir vedamieji? Katalikų mėnraštis „Wort und Wahr- 
heit“ šia prasme teisingai pastebėjo: „Nors tėveliai ir profe- 
soriai Calvezas, Girardi, Metzas, Rahneris, Redingas, Wette- 
ris ir drąsiai jodinėjo šlubuojančių gamtininkų užfrontėje, jie 
nieko negalėjo pakeisti, kad mūšio užbaiga būtų kitokia: 
marksistai buvo geresni ir laimėjo užtarnautai.“?! 

b. Antras šių susitikimų bruožas, ne mažiau būdingas 
kaip ir pirmas, yra nuostabus katalikų dalyvių naivumas ir ne- 
susipažinimas su marksizmu. Pokalbis su pasaulėžiūriniu prie- 
šininku gali juk būti sėkmingas tik tada, kai pokalbio daly- 
viai vienas kitą gerai pažįsta. Deja, ši savaime suprantama 
prielaida labai dažnai šiandien nepaisoma. Pauliaus draugi- 
ja, ruošianti katalikų ir komunistų susitikimus, teikia dide- 
lės reikšmės asmeniniam kontaktui. Be abejo, šios reikšmės 
neigti negalima. Asmeninis sąlytis gali daug ką paaiškinti bei 
paryškinti. Iš kitos tačiau pusės, šių susitikimų uždavinys yra 
ne megzti asmenines pažintis, o vykdyti dialogą tarp dviejų pa- 
saulėžiūrų. Todėl net ir geriausios asmeninės pažintys objek- 
tyvinio pažinimo atstoti negali. Tuo tarpu tokio objektyvinio 
pažinimo bei orientavimosi tarp katalikų kaip tik ir pasigen- 
dame. Kaip pavyzdys, kiek katalikai teologai nesusigaudo 
marksistinėse teorijose, gali mums patarnauti Zalcburgo su- 
važiavimo marksistų mintys apie religiją. 

Komunizmo ideologai aistringai įtikinėjo katalikus, esą re- 
ligija esanti nemirtinga, todėl ji pasiliksianti bet kokioje vi- 
suomenės sąrangoje; esą ateities valstybė turėsianti įimti į sa- 


31 Plg. „Wort und Wahrheit“, 1965, Nr. 6-7, p. 479, 

ve ir krikščioniškąjį elementą; esą komunizmas nebūtinai tu- 
rįs būti ateistinis savo praktikoje ir t. t. Katalikai stebėte ste- 
bėjosi šiais komunistų teiginiais, nes jie atrodė prieštaraują 
viskam, kas ligi šiol iš marksizmo pusės buvo skelbiama bei 
vykdoma. Todėl katalikų teologai džiaugėsi, esą komuniz- 
mas kintąs ir regėjo šiame kitime „ligi tol nematytų perspek- 
tyvų.“?? Tačiau jie pamiršo paklausti, kaip marksizmo ideo- 
logai supranta savo teiginius, kokios prasmės jie teikia anam 
religijos nemirtingumui, krikščioniškojo prado įėmimui į at- 
eities valstybę ir t. t. Jeigu katalikų teologai būtų buvę iš 
anksto įsigilinę į marksizmo religijos filosofiją, jie nebūtų reiš- 
kę jokio džiaugsmo, nes visose šiose marksistų mintyse jie 
nebūtų regėję jokio pasikeitimo. 

Kad religija yra nei mokslo, nei gerovės priemonėmis ne- 
išnaikinama, tai skelbia sovietų ideologai jau geras dešimt- 
metis, maždaug nuo 1956 metų, kai Chruščiovas išpeikė 
ankstesnę antireliginę propagandą, vestą nemokšų, ir įsakė 
šią propagandą padaryti psichologiškai įtikinamą ir intelek- 
tualiai patenkinamą. Religija esanti labai gaji. Tai dabar ben- 
dras visų marksistinių ideologų įsitikinimas. Zalzburge ko- 
munistai šiuo atžvilgiu nepasakė nieko naujo. Tačiau ką reiš- 
kia šis religijos gajumas? Tai nėra jos tiesos amžinumas, bet 
pedagoginė sunkenybė sykį iškreiptą žmogiškąją prigimtį vėl 
atvesti į tikrą kelią. Religija, pasak marksizmo, esanti iškreip- 
tas žmogaus santykis tiek su savimi pačiu, tiek su pasauliu. 
Ji išnyksianti tik tada, kai šis santykis atsitiesiąs. Tačiau tai 
galės įvykti ne tiek religijos kaip tokios spaudimu bei ujimu, 
kiek naujo žmogaus formavimu. Todėl dabar marksistai ir krei- 
pia didelio dėmesio į šio naujo žmogaus sukūrimą. Mark- 
sizmas betgi nėra toks naivus, kad tikėtų, jog visi žmonės 
be išimties pavirs anais naujais žmonėmis ir todėl religijos 
bus nereikalingi. Visados liks daugiau ar mažiau žmonių, ku- 
rie gyvens šalia komunistinės ideologijos, nors ir būdami ko- 
munistinėje bendruomenėje. Šie žmonės nesijungs į vadina- 
mąsias komunas, nes bus per dideli individualistai; jie nesi- 

laikys komunistinės etikos, nes per daug klausys asmeninės 
sąžinės; jie visados trokš asmeninės nuosavybės ir negerbs 
kolektyvinio turto, jį grobstydami, kai niekas nemato. Šių tad 
žmonių kategorija turės ir religiją vienokia ar kitokia forma. 
Tai bus pasaulėžiūra anų komunistinės bendruomenės ori- 
ginalų, kurių yra ir kiekvienoje bendruomenėje. Šia prasme 
religija yra nemirštama ir neišnaikinama. Kaip šiandien ša- 
lia astronomijos yra gyva ir astrologija, taip šalia komuniz- 
mo bus gyva ir religija. Tačiau ji bus gyva ne kaip gyveni- 
mą statanti jėga, o kaip juokinga liekana iš praeities, apie ku- 
rią kultūringose rateliuose nekalbama. Bet ar dėl to reikia 
katalikams džiūgauti ir regėti „nematytų perspektyvų“ atei- 
čiai? Faktas, kad religija komunistinėje bendruomenėje pasi- 
liks, dar nesako visiškai nieko apie šio fakto vertę bei įtaką. 
Štai ko katalikų teologai nepastebėjo, kai jiems marksistai kal- 
bėjo apie religijos pasilikimą kiekvienoje, taigi ir marksisti- 
nėje, visuomenės santvarkoje. O jie nepastebėjo todėl, kad tik- 
roji marksistinė religijos samprata jiems buvo ir pasiliko ne- 
aiški. Kaip tad galimas pokalbis su ta pasaulėžiūra, kurios 
pagrindų nepažįstame? 

Labai patrauklus, tiesiog gundantis buvo šūkis Lombardo- 
Radice, esą ateities valstybė turinti būti kuriama, įimant į save 
ir krikščioniškąjį elementą. Atrodė, kad čia pasigirdo kažkas vi- 
siškai nauja iš komunisto lūpų. Tačiau ir vėl: jeigu katalikų 
teologai būtų sekę pastarųjų metų komunistinės taktikos iš- 
sivystymą, jie ir čia nebūtų išgirdę nieko absoliučiai naujo. Šią 
taktiką labai gražiai suformulavo lenkų komunistas Jerzy 
Wiatras laikraštyje „Žycie Warszawy“ 1963 metais. „Pagal pa- 
grindinius komunizmo principus, socialistinė kultūra yra vi- 
sų vertingų dabartinio pasaulio elementų sintezė... Tik tada, 
kai išsemsime visa, kas yra vertinga kultūros ir civilizacijos 
atžvilgiu, galės socializmas kurti savą kultūrą, vertą naujos 
epochos.“? Tai reiškia: komunizmas turįs į save įimti visa, kas 
yra vertinga istorijoje. Krikščionybė, kiek ji išreiškia savimi kul- 


33 Cit. „Ost-Probleme“, Bonn, 1964 m., Nr. 3, p. 76. - Šis J. Wiatro straips- 
nis yra ištisa komunistinių santykių su vakarietiška kultūra programa. 

tūrą, yra komunizmo taip pat laikoma vertybe. Tai aiškiai pa- 
skelbė R. Garaudy irgi 1963 m., kalbėdamas apie krikščiony- 
bės atskleistas žmogaus asmens perspektyvas, kurias dabar 
komunizmas turįs pasisavinti ir „įjungti į gyvą marksizmo- 
leninizmo filosofiją“ (pensėe). Asmens sąvoka esanti krikščio- 
nybės sukurta. Senovės mąstymui ši sąvoka buvusi visiškai 
svetima. „Helenistinis mąstymas negalėjo suvokti, kaip bega- 
lybė ir visuotinybė galėtų realizuotis asmenyje.“ Tiktai krikš- 
čionybė nugalėjo šią priešginybę ir tuo būdu suvokė žmogų 
kaip asmenį giliausia prasme. Tačiau asmens sąvoka krikščio- 
nybėje esanti, pasak Garaudy, suznistinta, nes išaugusi iš svars- 
tymų apie dieviškąją ir žmogiškąją prigimtį, apie Įsikūnijimą, 
apie Švč. Trejybę. Todėl marksizmas dabar ir norįs krikščio- 
niškąją asmens sampratą „išvilkti iš jos mistinės apmovos“ ir 
pasisavinti tiktai prigimtąją tiesą. „Mes tai darome, - skelbia 
Garaudy, - be jokių principinių nuolaidų, be jokio ideologi- 
nio kompromiso, vedami išdidaus ir karingo įsitikinimo, kad 
visa, kas tiesa ir tikra, priklauso mums (t. y. komunistams. — 
Mc.) ~ čia žemėje, danguje ir žmogaus širdyje su visa jo atei- 
timi, kurią turime sukurti. Marksizmas būtų skurdesnis, jei 
mums liktų svetimi Platonas ir šv. Augustinas, Pascalis ir Kaf- 
ka.“ Taip žodis žodin rašo vienas iš stipriausių vakariečių 
komunistų galvų - ne koks revizionistas, bet Maskvos Filo- 
sofijos instituto daktaras, kurio straipsniai ir šiandien laikas 
nuo laiko pasirodo „Voprosy filosofii” laikraštyje ir kurio kny- 
gos išverstos ir į rusų kalbą. 

Dabartinėje komunistų taktikoje kartojasi tas pat santy- 
kis, kuris savo metu susidarė tarp krikščionybės ir antiki- 
nės kultūros. Kaip krikščionybė įėmė į save senovinę kul- 
tūrą, taip dabar komunizmas bando įimti krikščioniškąją 
kultūrą. Jis laiko save, kaip šiandien komunistų ideologai iš- 
didžiai skelbia, visos europinės praeities paveldėtoju, neiš- 
skiriant nė to, ką krikščionybė šioje praeityje yra sukūrusi. 
Tačiau tai anaiptol nereiškia, kad komunizmas jima į save 


% R. Garaudy, Communistes et catholiques. Après l'encyklique ‘Pacem 
in terris’, in „Cahiers du Communisme”, Paris, 1963, Nr. 7-8. 

krikščionybę kaip religiją, t. y. kaip žmogaus santykį su Die- 
vu. Čia vėl vyksta tas pat, kas yra buvę ir su pačia krikš- 
čionybe. Krikščionybė įėmė į save graikiškąją filosofiją ir li- 
teratūrą, romėniškąją teisę, daugybę senovinės etikos ele- 
mentų, bet anaiptol ne senovinę stabmeldybę kaip religiją: šį 
„Mistinį apvalkalą“ krikščionybė nusmaukė nuo senovės 
krikščioniškųjų vertybių taip lygiai, kaip tai šiandien daro 
komunizmas su krikščioniškuoju apvalkalu. Todėl kai Lom- 
bardo-Radice skelbia, esą komunistinė ateities valstybė įims 
ir krikščioniškąjį elementą, tai šį posakį reikia suprasti taip 
lygiai, kaip Klemenso Aleksandriečio paskelbtą graikų filo- 
sofijos įėmimą į krikščionybę: komunistinė valstybė yra pasi- 
ryžusi įimti objektyvines iš krikščionybės kilusias kultūrines ver- 
tybes, bet ne krikščionybę kaip religiją žmogaus santykio su Die- 
vu prasme. Nuosekliai tad Lombardo-Radice žodžiai nieko 
naujo nereiškia ir nieko gero krikščionybei nežada. Štai ko 
katalikų teologai Zalcburge nesuprato. 

c. Trečias ir pats pavojingiausias šių susitikimų bruožas yra 
tikslo neaiškumas. Ko norima pasiekti pokalbiu tarp krikščio- 
nių ir komunistų? Kad komunistai žino, ko jie nori vykdami 
į tokius susitikimus, yra visiškai aišku. Tai yra išreiškęs mi- 
nėtasis J. Wiatras, kalbėdamas savo straipsnyje apie „kultūri- 
nius sąlyčius su užsienine buržuazija“: šiais sąlyčiais, pasak 
jo, „yra kuriama nuotaika, kuri kapitalistinių kraštų visuome- 
nę paruošia panaudoti istorinę progą ir įvesti pas save socia- 
lizmą taikiu būdu.“ Kitaip tariant, dialogą tarp komunizmo ir 
krikščionybės komunistai supranta kaip priemonę vadinamajai tai- 
kiai revoliucijai - komunistų partijos atėjimui į valdžią legaliu rin- 
kimų keliu. Mat jau pats Marxas yra nurodęs dvi revoliucijos 
rūšis: kruviną perversmo keliu ir taikią rinkimų keliu. Abi re- 
voliucijos siekia to paties tikslo - sunaikinti buržuazijos per- 
svarą gyvenime ir įvesti socializmą. Skiriasi tik jų kelias į val- 
džią. Tačiau ir rinkimų keliu atėjusi į valdžią proletarinė kla- 
sė turinti jaustis, pasak Marxo, laimėjusi revoliuciją ir todėl 
neturinti išleisti pasiektos galios iš savo rankų. Kruvina ar tai- 


35 „Ost-Probleme“, 1964 m., Nr. 3, p. 113. 

ki revoliucija yra revoliucija tikra to žodžio prasme. Marxas net 
priduria, kad taiki revoliucija gali labai greitai virsti kruvina 
revoliucija, jeigu pozicija nenusileidžia ir reikalauja komunistų 
partiją valdyti pagal konstituciją. Tada ši opozicija turinti būti 
tramdoma jau prievarta“. Kadangi Vakarų Europoje šiandien 
kruvina komunistinė revoliucija yra praktiškai neįmanoma, 
todėl vienintelis kelias įvesti socializmui yra taiki revoliucija. 
Bet šiai taikiai revoliucijai laimėti reikia atitinkamos visuome- 
ninės nuotaikos. Šią nuotaiką ruošti tad ir turi, komunistų pa- 
žiūra, susitikimai (arba dialogas) tarp krikščionių ir komunis- 
tų. Tai aiškus tikslas ir aiškūs žodžiai. 

Tačiau ko nori pasiekti tokiais pokalbiais bei susitikimais 
krikščionys, ypač katalikai? Dažnai girdėti sakant, katalikų 
teologai nori komunistams patiekti tikrai autentišką Bažny- 
čios mokslą. Tačiau šis tikslas yra labai abejotinas. Visų pir- 
ma katalikų teologų paskaitos tokiuose susitikimuose vargu 
ar reiškia autentišką Bažnyčios mokslą (pvz., K. Rahnerio ta- 
patinimas dvasios su medžiaga, J. B. Metzo egzistencinė ant- 
ropocentrika), nes dėl jo autentiškumo abejoja, kaip anksčiau 
minėta, net ir patys komunistai. Antra, visos šios paskaitos 
liečia ne Bažnyčios mokslą kaip tokį, o paprastai komunisti- 
nių idėjų ieškojimą ir „radimą“ Bažnyčios moksle; radimą, 
labai abejotiną ir pilną nesusipratimų. Trečia, į tokius susiti- 
kimus atvyksta komunistų ideologai, kurie Bažnyčios moks- 
lą gana gerai pažįsta, kaip tai matyti iš Schaffo arba Garau- 
dy raštų: juk jie visi savo jaunystėje yra buvę krikščionys. Var- 
gu tad ar jie tokiuose pokalbiuose ką nors naujo išgirsta, 
išskyrus, žinoma, naujovišką ir dažnai įtartiną jiems žinomų 
tiesų interpretavimą teologų lūpomis. Tačiau komunistų 
ideologai šiai naujoviškai interpretacijai neteikia ypatingos 
reikšmės, nes ji, būdama individualinė ir dažnai keistoka, vi- 
sados yra grasoma pavojaus, kad ją vieną dieną viešasis Baž- 
nyčios autoritetas paneigs, kaip tai yra ne kartą jau atsitikę. 

Taip pat girdėti sakant, esą katalikų teologai norį tokių su- 
sitikimų metu patirti autentišką marksizmo mokslą. Tai girti- 


36 K. Marx, F. Engels, Briefe (1870-1886), Maskva, 1933, p. 516. 

nas tikslas, nes šio mokslo pažinimas teologuose iš tikro yra 
labai menkas: tai liudija jų paskaitos tokiuose susitikimuose. 
Tačiau pasirinktas kelias yra nevykęs. Marksizmo ideologai 
dėsto susitikimų su krikščionimis metu, tiesa, tikrą marksiz- 
mą, tačiau jie dėsto jį taip, kad naivūs ir nesusivokią krikš- 
čionys yra greičiau klaidinami, negu pamokomi. Marksistai 
naudoja tas pačias sąvokas, kaip ir krikščionys (laisvė, egzis- 
tencija, ateitis, viltis, kultūra ir t. t.), kurios tačiau marksizme 
reiškia visai ką kita. Tačiau komunistų ideologai šios priešy- 
bės ne tik nepabrėžia, bet ją tiesiog paslepia, sudarydami įspū- 
džio, esą marksizmas iš tikro pratęsia bei papildo tai, ką krikš- 
čionybė yra pradėjusi. Dėstydami marksistinės idėjas, komuniz- 
mo ideologai nori ne katalikus teoretiškai supažindinti su šiomis 
idėjomis, bet juos laimėti praktiniam bendradarbiavimui. Todėl jie 
dėsto šias idėjas taip, kad jos katalikams pasirodytų ne tik pri- 
imtinos, bet net ir skanios. Jie patiekia marksizmą tarsi pyra- 
gaitį, apteptą šokoladu. Kas šio pyragaičio esmės iš anksto ne- 
pažįsta, tam lengvai atrodo, kad jis visas esąs iš šokolado... 
Ar tai tinkamas būdas marksizmui pažinti? Tai greičiau ke- 
lias, kuriuo einant leidžiama save tik apgauti ir klaidinti. 
Šie tad motyvai, keliami iš katalikų pusės, neįtikina, kad 
tokie susitikimai galėtų turėti kokio nors aiškesnio tikslo. Tai 
greičiau klaidingas griebimasis madingos „prisitaikymo“ (ag- 
giornamento) sąvokos. Kas šią sąvoką išplečia ligi pokalbių bei 
susitikimų su marksistais, tas laiko marksizmą normaliu žmo- 
nijos išsivystymo dalyku, kaip naujoji literatūra, naujasis me- 
nas, nauja visuomeninė santvarka, naujas pasaulio suartėji- 
mas, naujos susižinojimo priemonės, prie kurių Bažnyčia iš 
tikro turi prisitaikyti. Tačiau kam marksizmas yra didžiulis 
žmonijos paklydimas ir net melas, tas negali „aggiornamento“ 
sąvokos čia naudoti, nes toks naudojimas marksizmo atveju 
virsta jos piktnaudžiavimu. Juk nėra jokio pagrindo manyti, 
kad marksizmas, taip smarkiai paneigtas popiežiaus Pijaus 
XI enciklikoje „Divini Redemptoris“ (1937 m. kovo 18 d.), 
šiandien būtų bent kiek esmingiau pasikeitęs. Kaip anuomet, 
taip ir šiandien komunizmas tebėra „baisus pasaulio pavo- 
jus, tykąs sužlugdyti socialinę tvarką ir sugriauti krikščioniš- 

kosios kultūros pagrindus“, kaip tai rašo popiežius Pijus XI 
enciklikos pradžioje. Kokiu tad būdu nustoja galios anuomet 
paskelbtas popiežiaus įspėjimas: „Komunizmas yra blogas gi- 
liausiame savo branduolyje, todėl nevalia su juo bendradar- 
biauti jokioje srityje, jei norima išgelbėti krikščioniškąją kul- 
tūrą“ („Divini Redemptoris“)? Kodėl katalikų teologai ima- 
si iniciatyvos susitikinėti su komunizmo ideologais, skaityti 
paskaitas, siūlyti savo bendradarbiavimą (bent principialiai) 
ir tuo būdu ruošti Vakarų visuomenėje nuotaiką „taikios re- 
voliucijos“ keliui? Juk Miuncheno, Kelno, Zalcburgo susiti- 
kimai nebuvo uždarų būrelių reikalas, bet vieši suvažiavimai. 
Zalcburge dalyvavo apie 300 žmonių, daugybė koresponden- 
tų ir televizijos atstovų, kaip tai visa suderinti su Bažnyčios 
elgsena komunizmo principų atžvilgiu? O juk šie suvažia- 
vimai nagrinėjo kaip tik principus, o ne kokią pagalbą kon- 
krečiam komunistui iš artimo meilės. 

d. Ketvirtas ir pats skaudžiausias tokių susitikimų bruo- 
žas yra visiškas abuojumas komunistų persekiojamos Bažnyčios 
atžvilgiu. Tai išėjo aikštėn ypač Zalcburge, kur tema, kaip sa- 
kyta, buvo „Žmogus ir religija“. Ši tema yra svarstoma ka- 
talikų ir komunistų kaip tik tuo metu, kada antireliginė 
propaganda visame komunistiniame bloke yra ypač sustip- 
rinta ir supsichologinta; kada Bažnyčia ten yra padaryta ko- 
munistinės valstybės objektu, kurį tvarko ne hierarchija, o 
komunistinės įstaigos; kada religija neturi nė menkiausios 
galimybės išeiti iš šventyklos ribų ir formuoti žmogų. Šito- 
kios situacijos akivaizdoje kalbėtis su komunistais apie žmo- 
gų ir religiją ir nė žodžiu neužsiminti tyliai kančiai pasmerk- 
tos Bažnyčios anapus geležinės uždangos yra daugiau negu 
neapdairumas. Juk visiems yra žinoma, kad Sovietų Sąjun- 
goje daugelyje sričių (mene, moksle, ūkyje) gyvenimas yra 
pasidaręs laisvesnis ir geresnis, bet tik ne religijos srityje. Re- 
liginis gyvenimas yra dabar labiau prislėgtas ir suskurdęs, 
negu, sakysime, prieš dešimtį metų. Kaip galima visa tai po- 
kalbyje su marksistų ideologais nutylėti? Susidaro labai keis- 
tas įspūdis, kada Bažnyčios teologai Vakaruose kalbasi su ko- 
munistais, vadina šiuos „mūsų draugai marksistai“ (K. Rah- 

ner), o šie draugai Rytuose łą pačią Bažnyčią uja, persekioja, 
teisia kunigus ir tremia vyskupus. Galima įsivaizduoti įspūdį 
ir tų visų krikščionių, kurie už geležinės uždangos patiria 
apie tokius susitikimus ir ypač katalikų teologų pareikštas 
mintis. Karčia ironija buvo palydėti minėti susitikimai, kai 
spaudą paskelbė, esą Vengrijoje, nepaisant susitarimo su Va- 
tikanu, kaip tik šį pavasarį buvo suimti ir nuteisti keli kuni- 
gai - už tai, kad palaikė santykius su Vakarais. Argi tad ne 
keista: komunistai teisia kunigus Rytuose už tai, kam jie ieš- 
ko santykių su nekomunistais, o kunigai Vakaruose išsijuo- 
sę ruošia susitikimus su komunistais. Tai dalykas vertas tik- 
rai gilesnio susimąstymo. 


4. Išvados 


Visa tai apžvelgę, esame tiesiog verste verčiami dabar Va- 
karuose vykstantį dialogą tarp krikščionybės ir komunizmo 
pavadinti Vakarų krikščionijos klystkeliu, vedančiu krikščionis 
į katastrofą. Šis dialogas visiškai nieko nekeičia nei komu- 
nizmo teorijoje, nei jo praktikoje. Jis tik silpnina pasiprieši- 
nimo nuotaiką komunizmo atžvilgiu ir užtrina nuo marksiz- 
mo skirtumus krikščionybės atžvilgiu. Kokių tad išvadų reik- 
tų mums pasidaryti šio dialogo atžvilgiu? Šias išvadas 
mėginčiau išreikšti trimis teiginiais: 

a. Dialogas tarp marksizmo ir krikščionybės yra galimas, 
tačiau tik pakankamai giliai įžvelgus į tikrąją abiejų pasau- 
lėžiūrų prasmę ir tikslus. 

b. Tokios gilios įžvalgos į komunizmo pagrindus bei kės- 
lus Vakarų krikščionims dar labai stinga, todėl jie yra dar 
nepasiruošę minėtam dialogui. 

c. Šis dialogas turi būti grumtynės už tiesą, o ne susiarti- 
nimas praktinėje plotmėje, iš kurios krikščionys visados bus 
pašalinami, kai komunistai savo tikslų pasieks. 

Paskutinė išvada, plaukianti iš viso šio klystkelio, yra pa- 
sakyta jau popiežiaus Pijaus XI minėtoje enciklikoje: „Jei ap- 
sigavusieji prisidės prie komunizmo pergalės jų šalyje, jie pir- 
mieji bus aukos jų pačių klaidos“ („Divini Redemptoris“). 

RELIGIJOS REIKŠMĖ KULTŪRAI 


Teologijos-filosofijos fakulteto Filo- 
sofijos skyriaus studento diplominis 
darbas. 1932 m. 


Paaiškinamosios pastabos 


Nagrinėti religijos reikšmę kultūrai galima dvejopu būdu: 
1) galima žiūrėti, kaip istorinėje eigoje religija darė įtakos kul- 
tūros plėtojimuisi ir 2) galima išeiti iš pačių pagrindinių kul- 
tūros bei religijos principų ir svarstyti pasiliekant grynai teo- 
rijos srityje, kiek nelygstamieji religijos idealai turi reikšmės 
lygstamiesiems kultūros idealams. Pirmasis nagrinėjimo bū- 
das labiau tinka kultūros istorijai; tuo tarpu antrasis yra dau- 
giau kultūros filosofijos dalykas. Bet pati problema stovi ant 
ribos, kur susiduria kultūros ir religijos filosofija, nes čia rei- 
kia žiūrėti pagrindinių principų tiek vienos, tiek kitos šitos gy- 
venimo srities. Be to, tinkamas šitos problemos išsprendimas, 
ypač ten, kur reikia kalbėti, kad religija ne tik gali atbaigti kul- 
tūros siekiamąjį idealą, bet iš tikro ir pasižada atbaigti, nėra 
galimas be kai kurių Apreiškimo faktų. Visa tai paaiškina ši- 
to darbelio pobūdį. Visų pirma pasirinktoji tema yra nagri- 
nėjama filosofiniu, o ne istoriniu būdu. Istorinėmis žiniomis 
čia pasinaudota tik kaip pavyzdžiais. Apreiškimo faktai čia 
imami kaip patvirtinimai tų išvadų, kurios yra prieinamos pa- 
prasto protavimo keliu. Be to, čia jie tarnauja įrodymu, kad 
religija pasižada kultūrą atbaigti ir faktinai ją atbaigia. 

Motyvai, dėl kurių šitoji tema buvo pasirinkta, yra įvai- 
rūs. Pirmutinis iš jų yra noras bent kiek pastūmėti priekin 
šitos, taip visais atžvilgiais reikšmingos problemos išspren- 
dimą. Kultūra ir religija šiandien yra tos dvi sritys, apie ku- 
rias sukasi visų mintys ir kurias vieni nori sujungti, kiti vi- 
siškai atskirti, o treti sunaikinti arba vieną, arba kitą. Todėl 

šitą įvairių nuomonių ir įvairių pažiūrų aptemdytą klausi- 
mą ir norėta šituo darbeliu bent truputį nušviesti. 


Kaunas, 1932 m. gegužės 25 d. 


ĮVADAS 
Kultūros reikšmė religijai 


Prieš pradedant kalbėti apie religijos reikšmę kultūrai įspė- 
jamosios ir atbaigiamosios reikšmės, pravartu įvade bent su- 
glaustai panagrinėti ir kultūros reikšmę religijai. Šitos dvi gy- 
venimo sritys taip ankštai yra tarp savęs susirišusios, jog abi- 
pusis jųjų veikimas viena kitą išeina aikštėn kiekvieną kartą, 
kada tik bet kuriuo atžvilgiu yra sprendžiama kultūros-reli- 
gijos problema. Todėl ir kalbant apie tai, ką religija padaro 
su kultūros siekiamais idealais, negalima tylomis praeiti ir pro 
kultūros tiekiamą paramą religijai. Tinkamas supratimas ir 
įvertinimas kultūros reikšmės religijai ir religijos kultūrai yra 
didelė apsauga nuo vienašališko vienos arba kitos gyvenimo 
srities akcentavimo. Kai vakarietiškas humanizmas visą viltį 
deda tik kultūroje, jis užmiršta kultūros netobulumą ir religi- 
jos reikšmę šitiems netobulumams pašalinti. Kai rytietiškas 
misticizmas teigia tik religiją, jis užmiršta, kad religija rymo 
ant kultūros ir tik per kultūrą gali vaisingai išplėtoti savo vei- 
kimą. Todėl kova prieš religiją kultūros vardu nuardo kultū- 
ros apvainikavimą, o kova prieš kultūrą religijos vardu iš- 
griauna materialinę religijai atramą ir paverčia, kaip vėliau 
matysime, tuščių formalizmu. Tik abipusės reikšmės pripa- 
žinimas laiduoja en tinkamą žengimą priekin prie vi- 
siško atbaigimo. Štai dėl ko įvade ir užsibrėžta parodyti kul- 
tūros reikšmė religijai. 


1. Kultūros ir religijos esmė bei sritys 


Žmogus yra nuostabi būtybė ne tik savo sudėtimi ar bu- 
vimu, bet taip pat ir savo atsiradimu. Žmogiškasis individas 
atsiranda sutartinu Dievo ir gamtos veikimu. Gamta paren- 

gia medžiagą, tuo tarpu Dievas pats betarpiškai sutveria ly- 
tį - dvasinę sielą. Iš substancialaus šitų dviejų pradų susijun- 
gimo ir kyla žmogiškasis individas. Tuo būdu žmogus nėra 
nei vienos gamtos padaras, kaip gyvuliai, nei vieno Dievo su- 
tvėrimas, kaip iš Apreiškimo žinomos grynosios dvasios. La- 
bai charakteringas dar ir tas faktas, kad taip įvyksta ne tik da- 
bar su paskirais individais, bet taip lygiai atsitiko ir su pačiais 
pirmaisiais žmonėmis. Pasak Apreiškimo, net nė pirmasis 
žmogus nebuvo sutvertas iš nieko visas. Ir jo kūnui buvo pa- 
naudota gamtos veikimu prirengta medžiaga, tik Dievas įkvė- 
pė jai „gyvybės kvapą“ (spiraculum vitae). Todėl gal būtų tei- 
singa manyti, kad visas gamtos procesas prieš žmogų kaip tik 
ir ėjo ta linkme, kad prirengtų pasaulyje tinkamą fizinę atra- 
mą ir tinkamas sąlygas žmogaus atsiradimui bei gyvenimui. 
Vis dėlto dvasiniu savo pradu žmogus nėra šio pasaulio kū- 
dikis. Nors gamtos veikimas žmogaus atsiradime yra ir labai 
reikšmingas, bet ji teturi antraeilių priežasčių reikšmės. Vy- 
riausioji priežastis žmogaus, kaip protingos ir laisvos būty- 
bės, yra Dievas. Šitas sutartinis Dievo ir gamtos veikimas 
įspaudžia ryškią žymę visam Žmogaus gyvenimui. Būdamas 
savo prigimties gelmėmis susirišęs taip su Dievu, taip su pa- 
sauliu, jis ir sąmoningame savo veikime apreiškia tam tikrą 
savo nusistatymą tiek Dievo, tiek pasaulio atžvilgiu. 
Nagrinėdami, kokiu būdu šitas dvejopas nusistatymas iš- 
eina aikštėn, nesunkiai galėsime pastebėti, kad žmogaus nu- 
sistatymas Dievo atžvilgiu apsireiškia religija, o to pačio žmo- 
gaus nusistatymas pasaulio atžvilgiu apsireiškia kultūra. 
Kame glūdi vienokio ar kitokio nusistatymo, o tuo pačiu 
religijos ir kultūros, esmė, panagrinėsime toliau. Šiuo tarpu 
mums yra svarbu tik konstatuoti, kad šitas dvejopas žmo- 
gaus linkimas, šitas ontologiškas ryšys su Dievu ir su gam- 
ta padeda metafizinį pagrindą tiek religijai, tiek kultūrai. Dėl 
jo tik vienas žmogus yra ir privalo būti kartu ir religingas, 
ir kultūringas. Fizinės savo prigimties jis yra surištas su pa- 
sauliu ir tuo būdu yra gavęs atramą per kūną veikti ir nuo- 
šalinius daiktus. Dvasinis jojo pradas esti visuomet sujung- 
tas su Dievu, kas įgalina žmogų sąmoningai pripažinti Die- 

vą kaip Vyriausią savo priežastį ir galutinį tikslą. Žmogus 
yra ir koncentruota visos kosmoso būties konkreti apraiška 
arba tikra prasme mikrokosmas. Dėl šio sintetinio savo po- 
būdžio žmogus darosi tarpininkas tarp Dievo ir pasaulio. Už- 
imamoji jo kosmose vieta padeda pagrindą ir toms dviem 
gyvenimo sritims: kultūrai ir religijai. 

Jau pati žodžio „kultūra“ prasmė parodo, kad čia turime 
reikalo su žmogaus veikimu prigimtuosius daiktus. Lotyniš- 
kas žodis colere, iš kurio padaryta cultura, reiškia „apdirbi- 
nėti“ arba „taisyti“. Pirminė to žodžio prasmė buvo vartoja- 
ma sąryšyje su įvairiopu žemės apdirbimu, pvz., agricultura, 
horticultura - „žemdirbystė, sodininkystė“. Ir tik vėliau ana- 
logijos keliu šitas žodis buvo pritaikintas kitoms žmogaus vei- 
kimo sritims, kuriose veikiamasis objektas buvo jau ne žemė, 
bet kiti prigimtieji daiktai. Vis dėlto „kultūra“ niekur nepra- 
rado apdirbinėjimo arba, geriau, apipavidalinimo prasmės. 
Kur tik šitas žodis yra taikomas, ten visur suprantama, kad 
daiktas yra tam tikru būdu apdirbamas, pakeičiamas, apipa- 
vidalinamas, lyg ir pataisomas. Taigi jau nominalinis kultū- 
ros apibrėžimas slepia savyje tam tikrą žmogaus veikimą į 
pasaulį. 

Nagrinėdami ne žodį, bet patį juo reiškiamą dalyką, vi- 
sų pirma kultūros sąvokoje randame žmogų. Juk žmogus, o 
ne kas kita, yra kultūros veikėjas. Jis ją kuria, jis ja naudoja- 
si ir jąją stumia priekin. Be žmogaus nėra įmanoma jokia kul- 
tūra. Žmogus tuo būdu darosi esminis kultūros dalykas. Bet 
kultūros sąvokoje yra ir tai, ką žmogus veikia, iš ko jis tą 
kultūrą kuria, būtent - pasaulis. Pasaulis yra materialinė kul- 
tūros priežastis. Pasaulio daiktai tam tikru būdu žmogaus 
paveikti ir pakeisti kaip tik ir sudaro kultūrinius objektus. 
Šitas veikimas yra sąmoningas ir tikslingas. Kitaip sakant, jis 
yra vadovaujamas idėjos. Juk tik pagal idėjas žmogus keičia 
prigimtuosius daiktus ir keičia dėl to, kad jie šitų jo turimų 
idėjų neatitinka. Dėl šito keitimo pagal idėjas daiktai įgauna 
naujo pavidalo, naujos formos, yra naujai pertvarkomi ir per- 
organizuojami. Žodžiu tariant, prigimtieji objektai kultūriniu 
veikimu yra apipavidalinami. 

Vadinasi, benagrinėdami kultūros sąvoką, suradome joje 
šiuos pradus: 1) sąmoningą žmogaus veikimą, 2) prigimtąjį 
objektą ir 3) apipavidalinimą. Surišę juos priežastingai vieną 
su kitu, galėsime padaryti išvadą, kad kultūra yra sąmoningas 
apipavidalinamasis žmogaus veikimas prigimtąjį objektą. Žinoma, 
šita apibrėžtimi nusakoma tik aktyvinė kultūros pusė. Jai bū- 
tina sąlyga yra kultūrinis nusiteikimas arba žmogaus pasiry- 
žimas veikti kultūriniu būdu. Iš kitos pusės, šituo veikimu yra 
pasiekiami tam tikri rezultatai arba kultūrinės gėrybės, kurios 
visai teisingai vadinamos objektyvine kultūra. Vis dėlto vei- 
kimas yra esminis kultūros dalykas, nes tik per jį aktualizuo- 
jamas kultūrinis nusiteikimas ir juo gaunami išviršiniai kul- 
tūros laimėjimai. Kultūrinis veikimas eina trimis sritimis: teo- 
rine, praktine ir estetinė, atitikdamas proto, valios ir jausmo 
santykiavimą su prigimtaisiais objektais. Dėl to yra gaunamos 
trys pagrindinės kultūros, kaip ir kultūrinio veikimo sritys, 
būtent: teorinė, praktinė ir estetinė. Visose šitose srityse yra pa- 
siekiami tam tikri laimėjimai tiek subjektyviniu atžvilgiu, tiek 
objektyviniu. Kai protas santykiuoja su prigimtaisiais objek- 
tais, tai subjektyviai kyla pažinimas. Valios santykiavimu atsi- 
randa tam tikras dorinis nusistatymas. Jausmo santykiavimas 
pagimdo estetinį nusiteikimą. 

Beveikdamas kultūriniu būdu, žmogus pasiekia didesnių 
ar mažesnių ir išviršinių laimėjimų, arba kultūrinių išdavų. 
Kultūrinis veikimas yra aktyvinė kultūros pusė, tuo tarpu 
kultūrinė išdava sudaro jau objektyvinę tos pačios kultūros 
pusę. Kultūrinis veikimas yra priežastis, kultūrinė išvada jo- 
sios pasėka. Suprantama, kad šitų išdavų arba pasėkų pa- 
siskirstymas bus toks pat, koks yra ir kultūrinio veikimo pa- 
siskirstymas. Kultūrinis veikimas eina trimis sritimis: teori- 
ne, praktine ir estetine. Todėl ir kultūrinės išdavos taip pat 
susiskirstys į tris rūšis: į teorinio, praktinio ir estetinio vei- 
kimo išdavas. Kai proto santykiavimu su prigimtaisiais ob- 
jektais subjektyviai gautas pažinimas yra objektyvuojamas 
ir suorganizuojamas į vieną visumą, gaunama žinija. Paži- 
nimas iššifruoja ir atstato idealinius tipus, kurie paskui re- 
alizuojami žmoguje dorinėmis priemonėmis, o materialiniuo- 

se daiktuose - estetinėmis. Pasiekti išviršiniai laimėjimai ar- 
ba apipavidalinti objektai pagal šituos idealinius tipus su- 
daro dar dvi kultūrinių išdavų rūšis: dorą ir meną. Dora to- 
dėl yra pasėka valios pastangomis realizuojamo idealinio ti- 
po žmoguje. Tuo tarpu menas yra pasėka kūrybiniais 
žmogaus sugebėjimais realizuojamo idealinio tipo materia- 
linėje tikrovėje. 

Taigi žinija, dora ir menas yra tos trys kultūros lytys, ku- 
rios objektyvuotos atbaigia kultūrinį veikimą. Jos yra orga- 
niškai viena su kita surištos ir kuria tuo būdu vieną objek- 
tyvuotos kultūros visumą, kurią galima visai teisėtai pava- 
dinti civilizacijos vardu. Tuo būdu galima pastebėti, kaip 
kultūra, besiplėtodama per įgimtą kultūrinį nusiteikimą, per 
kultūrinį veikimą ir jo laimėjimų organizaciją, eina prie ob- 
jektyvacijos išviršinėmis civilizacijos lytimis. Vadinasi, civi- 
lizacija darosi išvidinis kultūros tikslas, nes tik čia esti pa- 
siekiamas kultūrinių uždavinių realizavimas. Jeigu kultūra 
pajėgtų savo pačios priemonėmis visiškai tobulai idealinius 
tipus pažinti ir paskui visiškai tobulai juos realizuoti, šitas 
išvidinis josios tikslas būtų vienintelis. Bet, kaip pamatysi- 
me vėliau, kultūra šito darbo atlikti neįstengia. Jai pagalbon 
turi ateiti kita galybė. Todėl kultūra virsta tik parengiamuo- 
ju gyvenimo laipsniu, tik atrama kitam aukštesniam ir atbai- 
giamajam laipsniui — religijai. 

Pats žodžio re-ligio kamienas dėl savo reikšmės kelia daug 
ginčų. Vieni jo kilmę nori išvesti iš ligare - „rišti“ (Laktanci- 
jus), kiti iš legere - „skaityti“ (Ciceronas), treti iš eligere — „iš- 
rinkti“ (Augustinas). Bet šitie filologiški nesutikimai! nėra tiek 
reikšmingi. Mums šiuo atveju yra svarbesnė priešdėlio re 
prasmė. Lotyniškas priešdėlis re- lietuviškai galima išversti 
at- (vok. zurück), kaip matyti iš pavyzdžių: re-ducere — at- 
vesti, 7e-ficere - at-gaivinti, re-ferre - at-nešti, 7e-fugere — at- 
bėgti ir t. t. Žodžiai, turį šitą priešdėlį, reiškia kokio nors 
daikto arba veiksmo atnaujinimą arba pakartojimą. 


1 Šiandien bandoma šito žodžio kilmę išvesti iš Iegio, kuris gretinamas 
savo prasme su formido. Žr. „Soter“, Nr. 3, prof. Pr. Dovydaičio str. „Eti- 
mologija ir sąvoka žodžio „religija“. 

Pritaikant šitą prasmę žodžiui re-ligio, jis savo turiniu taip 
pat reikštų atnaujinimą arba pakartojimą žmogaus santykių 
su Dievu. Vis tiek ar šitą pakartojimą suprasime kaip atnau- 
jinimą puolimu padaryto visos žmonijos santykių nutraukimo, ar 
kaip sąmoningą atnaujinimą tų santykių, kurie tvėrimo aktu 
buvo užmegzti tarp sielos ir Dievo, - žodžio „religija“ reikš- 
mė lygiai bus charakteringa. Juo lyg norima pasakyti, kad 
žmogus per religiją vėl iškelia aikštėn tuos santykius su Die- 
vu, kurie buvo nutraukti per nuodėmę arba kurie buvo ne- 
sąmoningi ir todėl tik potencialūs nuo sielos sutvėrimo ligi 
sąmonės išsivystymo. Dar aiškiau šitą žmogaus santykiavi- 
mą su Dievu parodo religijos sąvokos nagrinėjimas. 

Tardami žodį „religija“, mes visuomet pirmoje eilėje jo tu- 
gali būti nevienodas, kartais tiesiog net prieštaraujantis. Vis 
dėlto jis visuomet lieka kaip esminis religijos turinio elemen- 
tas. Kai tik iš religijos esti pašalinama Dievo sąvoka, ir pati 
religija darosi mums visiškai nesuprantama. Todėl Dievas yra 
esminis religijos dalykas, be kurio įvairios religijos apraiškos 
neturėtų jokios prasmės ir jokio pagrindo. 

Bet iš kitos pusės, religijoje mes randame ir žmogų. Juk 
tie visi daiktai, veiksmai ar žodžiai, kuriuos vadiname sak- 
raliniais, vartojami žmogaus ir žmogui. Be santykių su Dievu 
jie, žinoma, neturės religinio charakterio. Šitas charakteris, 
tiesa, jiems ateina Dievo veikimu, bet tik per žmogaus tarpi- 
ninkavimą. Tą rodo visų laikų ir visų tautų religijos. Žmo- 
gus jose visados yra tarpininkas tarp Dievo ir pasaulio, tarp 
tos tikrovės, kuri yra aukščiau jo, ir tos tikrovės, kuri yra že- 
miau jo; tarp prigimties ir antprigimties. Religijos, kaip ją su- 
pranta visi žmonės, nesudaro nei vienas Dievas, nei vienas 
žmogus, bet tik tam tikras žmogaus, o per jį ir viso pasaulio 
santykiavimas su Dievu. Todėl šv. Tomas Akvinietis yra tei- 
singai pasakęs, kad religio proprie important ordinem ad Deum?. 
Vadinasi, religija savaime, iš savo esmės palenkia žmogų 
Dievui, kaip pirmutiniam jojo principui ir paskutiniam tiks- 


2 Sum. Th. 2, 2ae, q. 81, a. 1. 

lui. Šitame palenkime arba, geriau sakant, sąmoningame ir lais- 
vame pačio žmogaus nusilenkime Dievui, pripažįstant jį savo at- 
siradimo bei buvimo priežastimi ir galutiniu tikslu, reikia ieškoti 
religijos esmės. Tiesa, religija turi ir daugiau elementų, bet ši- 
tas nusilenkimas yra pagrindas, ant kurio rymo visa kita. Jo 
nesant, ir religija darosi absoliučiai negalima. Todėl religiją 
galima bus taip apibrėžti: religija yra realus, laisvas ir sąmo- 
ningas žmogaus santykiavimas su Dievu, kaip su pirmuoju savo 
principu ir galutiniu tikslu. 

Suprantama, šitie žmogaus santykiai su Dievu iš pradžios 
yra daugiau potencialūs. Jie apsireiškia kaip tam tikras reli- 
ginis nusiteikimas arba bendrai religingumas. Vis dėlto pra- 
švitęs sąmonėje, jis disponuoja tam tikru būdu žmogų Die- 
vo atžvilgiu ir pastūmi jį į religinį veikimą. Religiniu veiks- 
mu yra aktualizuojami žmogaus santykiai su Dievu ir 
pareiškiami regimais ženklais. Todėl religinis veiksmas jau 
sudaro aktualinės religijos dalyką. Žmogus per religinį veiks- 
mą santykiuoja su Dievu visas, vadinasi, visomis savo galio- 
mis — net fizine savo prigimtimi. Todėl religijoje galima ras- 
ti visus tris momentus, kuriuos radome ir kultūroje, būtent: 
teorinį, praktinį ir estetinį. Kitaip nė būti negali. Juk jeigu žmo- 
gus pripažįsta Dievą kaip Vyriausią tiek savo atsiradimo, tiek 
buvimo priežastį, tad ir turi su juo santykiuoti visomis savo 
galiomis. Iš kitos pusės, žmogiškasis individas yra nepada- 
linamas. Todėl jei jis santykiuoja, tai santykiuoja visas. Cia 
dalyvauja ir protas, ir valia, ir jausmai. Todėl vienos galios 
santykiavimo, visiškai nedalyvaujant kitoms, religiniame vei- 
kime nėra ir negali būti. Vis dėlto šitas iš esmės vieningas 
religinis veiksmas teoriškai gali būti suskaldytas, atsižvelgiant 
į įvairių žmogaus galių santykiavimą. 

Kadangi Dievas yra asmuo (žinoma, analogiška prasme), 
todėl žmogaus santykiams su Juo nušviesti galima pasinau- 
doti analogišku pritaikymu žmogaus santykių su žmogumi. 
Proto santykiavimas su bet kuriuo asmeniu visų pirma gim- 
do pažinimą, tuo didesnį, kuo galingesnis santykiuojąs pro- 
tas, ir pasitikėjimą, tuo didesnį, kuo didesnis yra autoritetas 
to, su kuriuo santykiuojama. Valios santykiavimas gimdo mei- 

lę, kurios laipsnis pareina nuo to, kokio vertingumo ir kil- 
numo yra tasai asmuo. Jausmo santykiavimas gimdo santy- 
kių pareiškimą regimais ženklais. Analogišku būdu visa tai tin- 
ka ir žmogaus santykiams su Dievu. Iš proto santykiavimo 
visų pirma kyla šioks toks, tegul ir nelabai tobulas, Dievo pa- 
žinimas, kaip būtina supozicija tolimesniems santykiams. Pa- 
sitikėjimas religijoje dėl absoliutinio Dievo autoriteto virsta 
tikėjimu. Iš valios santykiavimo kyla meilė. Kadangi Dievas 
yra absoliutinis gėris ir vienintelė tobula vertybė, todėl ir Jo 
meilė turi būti didesnė už visų kitų gėrių meilę. Iš jausmo 
santykiavimo kyla viltis. Vadinasi, subjektyviai imant, reli- 
giniu veikimu žmoguje kyla tikėjimas, meilė ir viltis arba tos 
trys katalikų teologijoje vadinamos dieviškosios dorybės. 

Kai religinis veiksmas pasiekia tam tikrų išviršinių laimė- 
jimų ir esti objektyvuojamas, tuomet gaunama religinė išda- 
va. Religinis veiksmas sudaro aktyvinę religijos pusę, tuo tar- 
pu religinė išdava jau yra objektyvinė tos pačios religijos pu- 
sė. Religinis veiksmas yra priežastis, o religinė išdava - tos 
priežasties veikimo pasėka. Religinis veiksmas, kaip matėm, 
subjektyviai gimdo tikėjimą, meilę ir viltį. Jeigu šitie daly- 
kai objektyvuojami, tuomet gaunamos trys objektyvuotos re- 
ligijos sritys. Tikėjimas yra ne kas kita, kaip pripažinimas tik- 
romis religinių tiesų dėl absoliutinio Dievo autoriteto. Kai ši- 
tos tiesos vienaip ar kitaip esti išreiškiamos išviršiniu būdu, 
gaunama teorinė religijos sritis arba tikėjimo išpažinimas, ku- 
ris suorganizuotas sudaro dogmų sistemą ir teologijos mokslą. 
Meilė, turėdama vieną ir tą patį objektą ir su juo vienydama 
žmogų, jungia tą meilę turinčius asmenis Dievą su vienas ki- 
tu, nustato tarp jų tam tikrus santykiavimo būdus, ir kuria 
vieną religinę bendruomenę, vadinamą Šventųjų bendravimu. 
Tai yra praktinė religijos sritis, kurioje teoriški reikalavimai 
daugiau ar mažiau esti realizuojami. Praeinant galima pa- 
stebėti, kad per žmogų, kaip per psichofizinę būtybę, į Šven- 
tujų bendravimą įsijungia ir materialinė tikrovė ir kad žmo- 
gaus individualumas čia yra suderinamas su universalumu, 
kuriant tuo būdu tobulą gyvenimo būklę. Tai, žinoma, įvyks- 
ta jau ne šitoje tikrovėje. 

Viltis, būdama žadamo patenkinti ilgesio padaras, be to, 
ankštai savo kilme surišta su jausmais, nors ir turinti pagrin- 
dą tikėjime, verčia žmogų šitą laukimą, šitą pasitikėjimą Die- 
vo pažadais apreikšti regimais ženklais. Tuo būdu gaunama 
trečia objektyvuotos religijos sritis, vadinama kulto vardu. Re- 
gimi žmogaus santykių su Dievu ženklai — aukos, maldos, ges- 
tai, daiktai - savo pagrinde visuomet turi viltį. Jais tartum no- 
rima pasakyti, kad tai, kas čia prigimtojoje mūsų tikrovėje jais 
vykdoma netobulu būdu, kitoje tikrovėje visa tai bus įvykdo- 
ma tobulai. Todėl religinis kultas arba plačiai suprasta litur- 
gija, pašvęsdama prigimtosios tikrovės daiktus, visuomet da- 
ros atšvaita tos įtakos, kurią religija pažada padaryti visam pasau- 
liui, sutapdydama jį su dieviškuoju jo pirmavaizdžiu. O ir patys 
daiktai kulte virsta simboliais tam tikrų antprigimtojo gyve- 
nimo dalykų. Vadinasi, jie tampa reiškėjais tam tikros idėjos, 
kurios žmogus laukia kada nors realizuojant. Šitas kulto po- 
būdis ypač ryškiai išeina aikštėn katalikų liturgijoje, kaip pa- 
grįstoje tikra viltimi. Bet jis galima rasti ir kitų religijų kulte. 

Visos šios trys objektyvuotos religijos sritys, būtent: tikė- 
jimo išpažinimas, Šventųjų bendravimas ir kultas, sudaro 
vieną religinę visumą, vadinamą Bažnyčios vardu. Tuo bū- 
du matyti, kaip religija, besiplėtodama iš vidaus nuo religi- 
nio nusiteikimo per religinį veiksmą ir jo pasėkų organiza- 
ciją, siekia ne ko kito, kaip savo objektyvacijos išviršinėmis 
bažnytinio gyvenimo lytimis. Todėl Bažnyčia darosi išvidi- 
nis religijos tikslas. Juk išvidinis kokios nors esybės tikslas 
ir yra ne kas kita, kaip kuo tinkamiausių būdu įvykdymas 
realiomis išdavomis savo prigimties uždavinių. Religijos už- 
daviniai kaip tik ir yra kuo tobuliausiai objektyvuoti išvirši- 
nėmis lytimis tas tris dieviškąsias dorybes: tikėjimą, meilę ir 
viltį ir sujungti tas lytis į vieną religinį vienetą — Bažnyčią. 


2. Kultūra kaip religijos atrama 


Iš viso to, kas buvo pasakyta, matyti, kad tarp kultūros 
ir religijos esama ankšto paralelizmo. Tiek teorinė, tiek prak- 
tinė, tiek estetinė sritis ir kultūroje, ir religijoje kyla ir plėto- 

jasi labai paraleliškai. Visa tai savaime siūlosi patyrinėti, ko- 
kia yra šito paralelizmo prasmė. Ar tai yra tik pripuolamas 
daiktas, ar gal jis siekia giliau ir rodo išvidinius religijos ry- 
šius su kultūra. Eidami nuo gyvenimo apačios, visų pirma 
ten randame prigimtį. Ji suteikia gyvenimui materialinį pa- 
grindą. Kai šitoji prigimtis esti apipavidalinama pagal žmo- 
gaus idėjas, gauname kultūrą. Vadinasi, prigimtis yra kultū- 
ros atrama. Bet pati kultūra argi jau atbaigia gyvenimą? Aiš- 
ku, ne. Tai įstengia padaryti tik religija. Šitas tvirtinimas 
antrame skyriuje bus įrodytas plačiai. Čia pasitenkiname jį 
tik konstatavę. Jei taip, tuomet kultūra savo ruožtu taip pat 
darosi atrama religijai, kuri tęsia toliau kultūros darbą, kaip 
kultūra tęsia prigimties darbą, ir jį atbaigia. Tuomet aiškėja 
ir minėto paralelizmo prasmė. Jis atsiranda dėl to, kad religija 
visomis savo sritimis rymo ant atitinkamų kultūros sričių, kaip 
kad kultūra rymo ant prigimties, ir jas kelia aukštyn, suteik- 
dama joms naujos prasmės ir naujo tobulumo. Kad taip iš 
tikro yra, kad kultūra parengia religijai atramą, šitame sky- 
relyje ir bandysime įrodinėti. 

Visų pirma nubrėšime kultūros ir religijos paraleliškumo 
schemą, kuri padės ne tik aiškiai pamatyti patį paralelišku- 
mą, bet ir leis nujausti tą atramą. 


Teorinė sritis Praktinė sritis Estetinė sritis 


Religija ob. [tikėjimo 
išpažinimas bendravimas | ob. (kultas 


sub. tikėjimas sub.l meilė sub. Į viltis 


> ob. [dora „ (menas 
Kultūra 


ob. LR sub. | dorinis sub.| kūrybinis 


sub.l pažinimas nusistatymas nusistatymas 

Iš schemos ryškiai matyti, kaip kiekviena religijos sritis 
rymo ant atitinkamos kultūros srities ir galop, kaip visa re- 
liginė visuma arba Bažnyčia, turi savo atrama kultūrinę vi- 
sumą arba civilizaciją. Tai, žinoma, yra tik grafinis pavaiz- 
davimas iš viršaus. Kad galima būtų įžiūrėti išvidinį kiekvie- 
nos religijos srities sąryšį su atitinkama kultūros sritimi, čia 
visas tas sritis panagrinėsime paskirai. 

a. Teorinė sritis. Teorinei religijos sričiai, kaip ma- 
tyti iš schemos, subjektyviniu atžvilgiu priklauso tikėjimas, 
o objektyviniu - tikėjimo išpažinimas arba dogmos ~ išvir- 
šiniu būdu formuluotos tikėjimo tiesos. 

Tikėjimas yra ne kas kita, kaip pripažinimas tikromis Die- 
vo apreikštų tiesų ne dėl išvidinio jų aiškumo, bet dėl abso- 
liutinio Dievo autoriteto, kuris neklysta ir neklaidina. Dėl to 
tikėjimas visados yra pasėka sutartinio proto ir valios veiki- 
mo. Neaiškios tiesos būtinu būdu neapsprendžia proto. To- 
dėl čia turi įsikišti valia. Bet iš kitos pusės, tikėjime privalo 
būti ir minimumas protinio elemento. Jau pats tikėjimo api- 
brėžimas parodo, jog protas, kad galėtų tikėti, turi pažinti 
du dalykus: buvimą Dievo kaip absoliutinio autoriteto ir ap- 
reiškimo faktą bei jo kilmę iš Dievo. Šitų dalykų nepažini- 
mas ir patį tikėjimą padarytų negalimą arba mažiausiai pa- 
verstų jį lengvapėdišku pasitikėjimu, neturinčiu kritiško pa- 
tikrinimo. Tuomet nebūtų galima atskirti tikrojo apreiškimo 
nuo netikro ir tai, kas apreikšta, nuo to, kas pramanyta su- 
klydusių mokytojų. Todėl pažinimas Dievo, kaip apreiškimo 
autoriaus, pažinimas apreiškimo fakto ir ženklų, rodančių jo 
tikrumą, yra būtina tikėjimui atrama. Jau Laktancijus yra pa- 
sakęs, kad reikia pirma Dievą pažinti, o tik paskui jį garbin- 
ti - prius est Deum scire, conseguens colere. Ir Katalikų Bažny- 
čia Vatikano susirinkimo nutarimu, grasindama atskyrimu 
tiems, kurie sakytų, jog iš sutvertų daiktų negalima pažinti 
Sutvėrėjo, pripažįsta, kad pažinimas padeda tikėjimui pa- 
grindą. O šv. Tomas Akvinietis visai teisingai pastebi, kad 
„tikėjimas nereikalauja prigimtojo proto tyrinėti to, kas tiki- 
ma, bet reikalauja tam tikro tyrinėjimo tų dalykų, kurie at- 
veda žmogų į tikėjimą, pvz., kad tai yra Dievo pasakyta ir 

stebuklais patvirtinta.“? Vadinasi, pažinimas padeda pagrindą 
ne tikėjimo objektams, bet tikėjimo motyvams. Suprantama, nė- 
ra reikalo, kad šitas pažinimas visais atžvilgiais būtų moks- 
liškas ir tobulas. Tikėjimui užtenka minimumo. Vis dėlto net 
ir šitas minimalinis pažinimas yra kultūrinis veiksmas ir tik- 
ra prasme priklauso teorinei kultūros sričiai. Pažinimo atra- 
ma yra prigimtasis juslių veikimas. Jos pristato protui patir- 
timi įgytos medžiagos iš išviršinio pasaulio. Šitame procese 
dar nėra kultūros apraiškų, nes jis vyksta visai savaimingai 
ir yra bendras tiek žmogui, tiek ir gyvuliams. Užtat čia nėra 
nė protinio pažinimo. Bet šitas procesas pas žmogų tuo dar 
nesibaigia. Protas apdirba juslių pristatytąją medžiagą ir api- 
pavidalina ją lytimis arba sąvokomis. Čia jau pasirodo tik- 
ros kultūrinio veikimo žymės, nes čia yra ir prigimtasis ob- 
jektas — vaidiniai, ir apipavidalinimas - sąvokų pagamini- 
mas, ir sąmoningas veikėjas - Žmogaus protas. Žinoma, 
galėtų kas ginčyti paprasčiausių ir pirminių sąvokų susida- 
rymo kultūrinį pobūdį, nes jos įgyjamos visai nesąmoningai. 
Bet nei Dievo buvimo, nei apreiškimo fakto ir jo ženklų pa- 
žinimas nepriklauso toms pirminėms sąvokoms. Nereikia net 
įrodinėti, kad šitiems dalykams pažinti yra reikalingas pro- 
tavimas — sprendimai ir išvados. O tai jau vyksta visai są- 
moningai ir todėl pilnai kultūriniu būdu. Vadinasi, tas pa- 
žinimas, kuris turi tarnauti tikėjimui atrama, yra visais at- 
žvilgiais tikroji kultūros apraiška, priklausanti teorinei josios 
sričiai. 

Tas pat vyksta ir su tikėjimo tiesų objektyvacija arba su 
dogmomis. Tiesa, jų gelmės dažnai mokslui nėra prieinamos. 
Bet juk dogmos yra formuluojamos žodžiais, kurie turi savo 
reikšmę, ir toji reikšmė privalo būti suprasta. Kitaip nė pats 
formulavimas nebūtų galimas. O vienokia ar kitokia žodžių 
reikšmė nustatyti priklauso ne teorinei religijos sričiai, bet 
kultūros. Žinija kuria sąvokas ir joms išreikšti parenka tin- 
kamus žodžius. Tuo tarpu religija jais pasinaudoja savo tie- 
soms formuluoti. Todėl kur žinija yra dar labai primityviš- 


3 Sum. Th. 2, 2ae, q. 2, a. 1. 

kame stovyje, ten nė tobulesnis religinių tiesų formulavimas 
nėra galimas. Ir priešingai, žengiant Žinijai priekin, ir religi- 
nes dogmas galima aiškiau suprasti ir išreikšti. Todėl šv. Au- 
gustinas teisingai šiuo atžvilgiu pastebi: „Tikime, kad Jėzus 
Kristus yra gimęs iš mergaitės, vadinamos Marija. Bet kas 
yra mergaitė. Ką reiškia gimti, kas yra tikrinis vardas (nomen 
proprium) ne tikime, bet žinome.“* Vadinasi, šitie dalykai yra 
žinijos laimėjimai. 

Kiek iš tikro mokslas, o ypač filosofija, turi reikšmės reli- 
ginių tiesų formulavimui, parodo ilgi teologų ginčai dėl Švč. 
Mergelės Nekalto Prasidėjimo. Jau nuo pirmųjų krikščiony- 
bės amžių buvo nujausta, kad Marija buvo laisva nuo gim- 
tosios nuodėmės. Bet dogmatiškas šito dalyko formulavimas 
sutiko vieną kliūtį — visuotinio atpirkimo reikalingumą. Yra 
katalikų tikėjimo tiesa, kad visi žmonės yra reikalingi atpir- 
kimo. Bet jeigu sutiktume, kad Švč. Mergelė nebuvo gimto- 
sios nuodėmės paliesta, tuomet nė atpirkimo ji nebuvo rei- 
kalinga. Todėl Nekaltas Marijos Prasidėjimas ilgus amžius 
daugelio teologų, ypač Vakaruose, buvo neigiamas, kaip ne- 
suderinamas su visuotinio atpirkimo reikalingumo dogma. 
Net ir šv. Tomas Akvinietis nebuvo linkęs šitos tiesos pri- 
pažinti“. Ir tik Škotas rado išeitį iš šitos keblios padėties. Jis 
suskirstė atpirkimą į išlaisvinantį (redemptio liberativa) ir ap- 
saugojantį (redemptio praeservativa). Visi žmonės buvo ir yra 
reikalingi išlaisvinančio atpirkimo, tuo tarpu Marija buvo rei- 
kalinga apsaugojančio atpirkimo. Bet vis dėlto ji buvo rei- 
kalinga. Vadinasi, visuotinio atpirkimo dogma buvo nepa- 
liesta. Keblumas pašalintas ir Nekaltojo Prasidėjimo tiesa pa- 
sidarė galima formuluoti. O juk šitas Škoto atpirkimo 
suskirstymas yra grynai filosofiško pobūdžio. Jis priklauso 
kultūros sričiai. Taigi ir šitas pavyzdys parodo, kiek mokslo 
tobulėjimas turi reikšmės religinėms tiesoms. 

Vadinasi, visa teorinė religijos sritis, tiek subjektyviniu, 
tiek objektyviniu atžvilgiu - turi savo atrama visą teorinę kul- 


4 Cit. Ad. Tanguerey, Synopsis Theologiae dogmoticae, Parisiis, 1929, 
t. 2, p. 195. 
5 Sum. Th. 3 p., q. 27, a. 2. 

tūros sritį. Tikėjimas atsiremia ant pažinimo, o dogmos - ant 
žinijos. Juo didesnis pažinimas, juo stipresnis tikėjimo pagrin- 
das ir jo kritiškumas; juo labiau tobulėja žinija, juo ir dogmos 
darosi galimos geriau suprasti ir formuluoti. 

b. Praktinė sritis. Praktinei religijos sričiai subjek- 
tyviniu atžvilgiu priklauso meilė, o objektyviniu - Šventųjų 
bendravimas, nes objektyvuota meilė, turinti tą patį objektą — 
Dievą, jungia visus tikinčiuosius į vieną religinę bendruome- 
nę, kuri katalikų religijoje išauga net ligi mistiškojo organiz- 
mo. Meilė religijoje kyla iš žmogaus valios santykiavimo su 
Dievu. Suprantama, kad ją pranokti turi bent minimalinis 
Dievo pažinimas, nes čia, kaip ir kitur, turi galios dėsnis, kad 
nil volitum, nisi praecognitur. Dievo meilė nėra paprastas Die- 
vo mėgimas (amor concupiscentiae) tokia prasme, kaip kad 
mėgstame materialinius daiktus. Josios turinio dar neišsemia 
nė gero linkėjimas (amor benevoliantiae), nes tarp Dievo ir 
žmogaus meilės veiksmu užsimezga glaudesni santykiai, ne- 
gu paprastas noras linkėti Dievui gero, tuo labiau, kad ši- 
tas noras konkretizuotas net neturi prasmės, nes absoliuti- 
nei Būtybei negalime norėti nieko įsigytino. Meilės veiksmu 
tarp Dievo ir žmogaus susidaro tam tikras bendravimas (co- 
municatio) ta prasme, kad mes dalyvaujame Jo laimėje, o iš 
savo pusės intencija visa ką atiduodame Dievui. Tuo būdu 
Dievo meilės esmę sudaro savitarpinis žmogiškųjų ir die- 
viškųjų gėrių subendrinimas, gimdąs aukščiausią meilės 
laipsnį - draugiškumo meilę (amor amicitiae), lotyniškai vadi- 
namą charitas. 

Todėl šita prasme ir šv. Tomas Dievo meilę apibrėžia, kaip 
„tikrą draugystę žmogaus link Dievo.“* Tokią pat prasmę tu- 
ri ir Kristaus žodžiai: „Jau nebevadinu Jūsų tarnais <...>. Jus 
aš draugais vadinu“ (Jn 15, 15). 

Bet jeigu taip, jeigu Dievo meilė savo pagrinde turi drau- 
giškumą, tuomet aiškėja, kad ji sąmoningai gali pasireikšti 
tik ten, kur yra bent minimalinis dorinis nusiteikimas kitų 


é Charitas amicitiae quaedam est hominis ad Deum — Sum. Th. 2, 2ae, 
q 23, a. I. 

žmonių atžvilgiu. Draugiškumas yra galimas tik tarp asme- 
nų, ir šitą pobūdį Dievo meilė įgyja tik dėl to, kad Dievą lai- 
kome asmeniu. O Dievo asmeniškumo pažinimas yra gali- 
mas tik per analogiją su žmogiškaisiais asmenimis. Tokia pat 
analogija remiasi ir žmogaus santykiavimas su Dievu kaip 
su asmeniu. Vaiko valioje nieku būdu būtų negalima paža- 
dinti Dievo meilės, jei ji nebūtų surišama su motinos, tėvo, 
brolių, seserų ar mokytojų meile. Tik dorinis nusiteikimas 
mylėti kitus žmones draugiškumo meile sudaro atramą, ant 
kurios galima statyti Dievo meilę. Tiesa, Dievo meilė, kaip 
antprigimtoji dorybė (virtus charitatis), pagal Katalikų Bažny- 
čios mokslą, yra sielai įdiegiama antprigimtuoju Šv. Dvasios 
veikimu per Krikštą. Bet net ir ji sieloje glūdi ligi minimali- 
nio žmogaus subrendimo tik habitualiai. O subrendimą šituo 
atžvilgiu žmogui kaip tik ir duoda dorinis valios nusiteiki- 
mas kitų žmonių atžvilgiu. Suprantama, kad šitas dorinis va- 
lios nusistatymas arba šita bent minimalinė žmonių meilė nė- 
ra Dievo meilės priežastis, bet tik kelias, kuriuo žmogus gali 
prieiti prie Dievo meilės. Todėl šituo atžvilgiu yra labai reikš- 
mingi ir šv. Jono žodžiai: „Kas nemyli savo brolio, kurį ma- 
to, negali mylėti Dievo, kurio nemato“ (1 Jn 4, 20). O šv. To- 
mas, paaiškindamas šituos žodžius, priduria: „Artimą reikia 
mums pirma mylėti, kadangi jis yra labiau matomas; nes iš 
to, kaip sako Grigalius vienoje homilijoje, ką siela pažįsta, ji 
išmoksta nepažįstamus daiktus mylėti. Todėl, jei kas nemyli 
savo artimo, galima spręsti, kad jis nė Dievo nemyli ne dėl 
to, kad artimą būtų labiau galima mylėti, bet kad jis yra pir- 
miau mylėtinas.“? 

Dorinis valios nusiteikimas kitų žmonių atžvilgiu arba mi- 
nimalinė jų meilė jau yra kultūros apraiška, priklausanti 
praktinei josios sričiai. Žmogus pačioje savo prigimtyje turi 
linkimą bendrauti su kitais žmonėmis ir net su visu pasau- 
liu. Šitą linkimą jau yra pastebėjęs Aristotelis ir dėl jo pava- 
dinęs žmogų zoon politikon — žmogus yra visuomeninis su- 
tvėrimas. Kol šitas linkimas yra savaimingas prigimties ver- 


7 Sum. Th. 2, 2ae, q. 26, a. 2, ad 1. 

žimasis, tol jis nepriklauso kultūros sričiai. Bet su tuo mo- 
mentu, kai jis iškyla sąmoningumo švieson, kai žmogus su- 
pranta reikalą bendrauti su kitais ir juos mylėti, jau pasiro- 
do kultūrinis šitokio nusistatymo pobūdis. Tas savaimingas 
prigimties linkimas esti dabar sąmoningu būdu apipavida- 
linamas pagal atitinkamas proto idėjas. Šitame procese jau 
galima rasti visas kultūrinio veikimo žymes. Vadinasi, reli- 
ginis nusiteikimas Dievo meilei turi savo atrama kultūrinį 
nusiteikimą žmonių meilei. Todėl juo šitas kultūrinis valios 
nusiteikimas bus didesnis, juo žmonių santykiai vienų su ki- 
tais bus draugiškesni, juo bus sudarytos geresnės sąlygos 
klestėti Dievo meilei, kuri paskiau grįžtamuoju būdu pakil- 
nina ir įprasmina žmonių meilę bei jų sugyvenimą. Ir prie- 
šingai, kur papročiai bus barbariškesni ir žiauresni, ten ir 
Dievo meilės supratimas bus labai primityviškas, o net ir 
pats Dievas bus laikomas žiauriu despotu, kaip buvo seno- 
vėje ir dabar yra nekultūringose tautose. 

Kai dorinis valios nusistatymas žmonių atžvilgiu yra rea- 
lizuojamas išviršinėmis lytimis, gaunama objektyvinė prak- 
tinė kultūros srities pusė arba kultūrinė bendruomenė. Ji savo 
ruožtu, kaip kita to pačio dalyko pusė, sudaro atramą reli- 
ginei bendruomenei, kylančiai iš vienijančio Dievo meilės vei- 
kimo. Ir iš tikro realus religinės bendruomenės egzistavimas 
nėra įmanomas be minimalinio kultūrinio žmonių susidrau- 
gavimo. Žinoma, Šventųjų bendravimas šitą susidraugavimą 
pakelia į aukščiausią laipsnį ir suteikia jam giliausios pra- 
smės. Bet jis visados yra jo reikalingas, kaip materialinės at- 
ramos, kurią paskui galėtų apipavidalinti pagal dieviškąsias 
idėjas. 

Taigi vėl priėjome išvadą, kad ir visa praktinė religijos sri- 
tis turi savo atrama visą praktinę kultūros sritį. Dievo meilė 
rymo ant žmonių meilės, o Šventųjų bendravimas - ant kul- 
tūrinio susidraugavimo. 

c. Estetinė sritis. Vilties priskyrimas estetinei sri- 
čiai gali pasirodyti iš karto nelabai aiškus ir vargiai pateisi- 
namas. Bet įsigilinus, iš vienos pusės, į estetinio veikimo, iš 
kitos, - į vilties esmę, galima šitą priskyrimą visiškai pagrįsti. 


186 


Juk kas gi yra estetinis veikimas? Tai ne kas kita, kaip žmo- 
gaus pastangos materialinėje tikrovėje realizuoti jos idealą. 
Kiek dorinis veikimas liečia žmogų, tiek estetinis - pasaulį, 
pakeldamas jį į aukštesnį būties laipsnį ir daugiau ar mažiau 
artindamas jį prie jojo pirmavaizdžio. Tuo būdu jis veikia- 
muosius savo objektus vaizduoja lyg ir būsimojo tobulo pa- 
saulio šviesoje, kada daiktai bus atbaigti visoje pilnatvėje ir 
kada faktinoji jųjų prigimtis visiškai sutaps su idealiąja. Dėl 
to ir estetinio veikimo išdavos arba meno kūriniai visuomet 
turi tam tikrą simboliškumo charakterį, per kurį jie darosi 
daugiau ar mažiau tobulomis būsimosios daiktų tvarkos at- 
švaitomis. Šita prasme ir VI. Solovjovas yra pasakęs, kad 
„meniškas grožis žmogaus gyvenime yra tik simbolis geres- 
nės vilties, trumpai trunkanti vaivorykštė ant tamsaus chao- 
tiško mūsų būties skliauto.“* Tai tik silpnas švystelėjimas ir 
neilgas apsireiškimas tobulosios daiktų tvarkos. Bet jis žadi- 
na mumyse viltį, kad kada nors ir kur nors visas materiali- 
nis pasaulis bus perkeistas pagal dieviškąjį savo pirmavaiz- 
dį. Todėl estetinis veikimas daros labai ankštai surištas su 
viltimi. Dar daugiau, viltis kaip tik ir remiasi prigimtąja sa- 
vo puse, kuri priklauso kultūrai, ant estetinių žmogaus iš- 
galių, nes kiekvienas veikimas gimdo viltį pasiekti tinkamų 
rezultatų. Tą pat daro ir estetinis veikimas. Tiesa, prigim- 
tosios tikrovės netobulumas šitą viltį susilpnintų ar net ir 
visai sugriautų, jei jai neatsirastų antgamtinis pagrindas: re- 
ligijos pažadėjimas perkeisti materialinį pasaulį. Bet iš ki- 
tos pusės, šitoji viltis, nepagrįsta religija, nebūtų galima, jei 
žmogus nesurastų jai materialinės atramos estetiniame sa- 
vo veikime į materialinius daiktus. Vadinasi, viltis, kaip re- 
liginis nusiteikimas, turi sava atrama viltį, kaip estetinį nu- 
siteikimą keisti daiktus pagal jų idealinius tipus. Estetinės 
religijos srities susirišimas išeina dar labiau aikštėn vilties 
objektyvacijoje. 

Viltis religijoje yra ne kas kita, kaip laukimas, paremtas 
Dievo pažadėjimu giliausių prigimties troškimų patenkini- 


8 Shėnheit in der Natur. - cit. „Zeitschrift für Ästhetik”, p. 38. 

mo. Žmogus pasitiki Dievo pažadais, ir šitas pasitikėjimas, 
kaip jau buvo minėta, verčia žmogų pareikšti jį regimais 
ženklais, išviršiniu būdu Dievą pagarbinant, Jam padėkojant 
ir pareiškiant Jam savo meilę. Šitie regimi ženklai ir sudaro 
tikra prasme kultą. Mūsų klausimui nėra reikalo nagrinėti, 
kaip per šituos ženklus reiškiasi Dievo veikimas. Mums 
svarbu pažiūrėti, kuo pasinaudoja kultas kaip materialine 
savo atrama. 

Kulte galima įžiūrėti tris pagrindinius elementus: žodžius, 
veiksmus ir daiktus. Tyrinėdami žodžių vartojimą kulte, gali- 
me lengvai pastebėti, kad jie čia nevartojami palaidai, bet vi- 
suomet surišami vienas su kitu, kuriant tuo būdu maldas, 
giesmes, skaitymus ir t. t. Šitas surišimas jau yra aiškiausias 
kultūrinis veiksmas, priklausąs estetinei kultūros sričiai. Čia 
pagal tam tikrą idėją yra apipavidalinamas žodinis gaivalas, 
stengiantis pajustiniu būdu apreikšti jame realizuojamą min- 
tį. Šitokios pastangos, šitoks materialinio gaivalo palenkimas 
lyties valdžiai yra estetinis veikimas, daugiau ar mažiau to- 
bulai objektyvuojamas religinėje žodinėje kūryboje. Taigi kul- 
to reikalams vartojami žodžiai priklauso estetinei kultūros 
sričiai. Tas pats yra ir su veiksmais. Juos gamina tam tikri 
žmogaus kūno judesiai, daromi taip pat pagal tam tikrą idė- 
ją. Čia fizinė žmogaus prigimtis tarnauja priemone pajusti- 
niu būdu išreikšti vieną ar kitą mintį, vieną ar kitą norą. To- 
dėl šitoks kūno judesių apipavidalinimas taip pat yra tikra 
prasme estetinis veikimas ir priklauso kultūros sričiai. Tai yra 
religinis, plačiai suprastas choreografijos menas. Dar ryškiau 
kulto atsirėmimą į estetinę kultūros sritį parodo kulto reika- 
lui vartojami daiktai. Tiesa, pačiame primityviškajame kulte 
daiktai imami tiesiog iš gamtos ir vartojami neapipavidalin- 
ti. Vis dėlto nebūtų galima tvirtinti, jog čia visai nėra kultū- 
rinio-estetinio veikimo. Juk pats tų daiktų santykių sutvar- 
kymas, jų padėjimas vienoje ar kitoje vietoje yra daromas pa- 
gal tam tikrą idėją ir jau parodo apipavidalinimą. Kultui 
tobulėjant jis vis labiau reikalauja estetinės kultūros srities 
paramos. Šventyklos, indai, drabužiai ir visi kiti tobulesnių 
religijų vartojami kulto daiktai jau yra visai ryškiai apipavi- 

dalinti ir todėl patyrę estetinio veikimo. Tai ypač ryškiai iš- 
eina aikštėn katalikų religijos kulte, kuris būdamas tobuliau- 
sias, kartu įima savin ir tobuliausius kūrybinio žmogaus ge- 
nijaus laimėjimus. 

Jeigu atimtume iš kulto bet kokį estetinį kultūros veiki- 
mą į materialinius objektus, ir pats kultas taptų negalimas. 
Todėl estetinė sritis, kaip ir kitos, turi savo atrama estetinę 
kultūros sritį ir reikalauja šiosios pagalbos savo veikimui iš- 
plėtoti. Kur menas yra tobulesnis, ten ir kultas gali būti gra- 
žesnis ir gali aiškiau apreikšti savo prasmę. 

Tuo būdu pernagrinėję visas religijos sritis, priėjome prie 
išvados, kad jos visos turi savo atrama atitinkamas kultūros 
sritis ir kad nuo šių tobulumo pareina ir tobulesnis religijos 
pasireiškimas. Nereikia čia padaryti klaidos, matant, kad kul- 
tūra tuo būdu daros religijos priežastis. Anaiptol. Kaip sme- 
genys yra tik sąlyga sielos veikimui, taip ir kultūra yra tik 
sąlyga religijos pasireiškimui. Bet nesant šitos sąlygos, aktua- 
lus religijos veikimas daros negalimas. Šitai sąlygai tobulė- 
jant tobulėja taip religijos supratimas, taip jos praktikavimas, 
iš kitos pusės, juo religija yra tobulesnė, juo didesnio ji rei- 
kalauja kultūros pakilimo, kad galėtų vaisingai išplėtoti sa- 
vo veikimą. Todėl bus suprantama, kodėl krikščionybė, kaip 
tobuliausia religija, buvo apreikšta tik po labai ilgo žmoni- 
jos prisirengimo. Ir toji Evangelijos „plenitudo temporum — lai- 
kų pilnybė“ galima visai teisėtai laikyti minimaliniu krikš- 
čionybei sąlygų paruošimu. 

Jeigu dabar imsime religinę visumą, kurią sudaro visos trys 
minėtos religijos sritys, taip pat turėsime sutikti, kad ji savo 
atrama turi kultūrinę visumą. Vadinasi, kaip kultūra daros at- 
rama religijai, taip objektyvuotoji kultūra arba civilizacija da- 
rosi atrama objektyvuotajai religijai arba Bažnyčiai. Didėjant 
civilizacijos gerybėms, gerėja ir Bažnyčios gyvenimas, nes jo- 
mis pasiremdama, ji gali našiau išplėtoti savo veikimą. Ne- 
nuostabu todėl, kad Katalikų Bažnyčia labai lanksčiai panau- 
doja savo reikalams visus moderniosios kultūros laimėjimus, 
sudarydama tuo būdu sau stiprią atramą visose srityse. San- 
tykiai tarp kultūros ir religijos, tarp civilizacijos ir Bažnyčios 

kaip tik dėl to ir darosi normaliausi katalikybėje. Čia nenie- 
kinama kultūra ir jos vaisiai, bet labai vykusiu būdu panau- 
dojama aukščiausiems religijos tikslams. Šv. Pauliaus pasa- 
kymas „viskas jūsų, bet jūs patys — Kristaus“ (1 Kor 3, 22) 
nurodo katalikybės pažiūras tiek į kultūrą, tiek į religiją. Pa- 
saulis privalo būti palenktas apipavidalinamajam kultūros 
veikimui per žmogų. Bet visai tai dar nėra galas. Visi šitie 
laimėjimai yra tik atrama aukštesniam religijos veikimui, ku- 
ris apgaubia visą prigimtąją tikrovę. 


3. Religijos ir kultūros skirtingumas 


Jeigu religija yra žmogaus santykiavimas su Dievu, o kul- 
tūra to pačio žmogaus apipavidalinąs veikimas per pasau- 
lį, tuomet žmogus darosi jungiamoji grandis tarp šių dvie- 
jų gyvenimo sričių. Bet jojo vaidmuo kultūroje yra visai ki- 
toks negu religijoje. Kultūroje žmogus yra tikra prasme 
subjektas arba vykdomoji josios priežastis. Jis tik vienas iš 
visos empirinės tikrovės teturi galios sąmoningu savo vei- 
kimu apipavidalinti prigimtį pagal idėją. Tiesa, kultūroje nė- 
ra išskiriami nė gamtos dėsniai, einą vienintele vykdomąja 
priežastimi prigimtyje. Vis dėlto čia žmogus juos tvarko ir 
kreipia pagal savo nuožiūrą taip, kad jie virsta tik instrumen- 
taline priežastimi, kurios padedamas žmogus lengviau pa- 
siekia savo tikslą. Tuo būdu žemesnio gyvenimo laipsnio — 
prigimties vykdomoji priežastis - gamtos dėsniai aukštes- 
niame gyvenimo laipsnyje — kultūroje įgauna tik pagalbinės 
reikšmės. Bet vis dėlto jie nėra išskiriami ir negali būti iš- 
skirti. Žmogus pasigauna jų pagalbos, palenkdamas juos sa- 
vo reikalavimais. 

Žengdami iš kultūros į religijos sritį, ir čia randame tą pa- 
ti. Vyriausia vykdomoji religijos priežastis yra Dievas. Reli- 
gijoje, kaip ir kultūroje, taip pat yra apipavidalinimas. Tik 
kultūroje šitas apipavidalinimas yra vykdomas žmogaus ir 
pagal netobulus žmogaus suvoktus idealinius tipus, tuo tar- 
pu religijoje jis yra daromas Dievo ir pagal amžinuosius Die- 
vo esmėje glūdinčius pirmavaizdžius. Bet ir žmogus čia ne- 

nustoja reikšmės. Kaip kultūroje veikia ir gamtos dėsniai, taip 
ir religijoje veikia ir žmogus, su tuo tik skirtumu, kad kul- 
tūroje gamtos dėsnių veikimas yra nesąmoningas ir nelais- 
vas, tuo tarpu religijoje žmogus veikia visai laisvai ir sąmo- 
ningai, nors šitas veikimas vis dėlto įgauna labiau pasiduo- 
dančio pobūdžio, ir formuojąs aktingumas jau priklauso 
Dievui. Taigi religijoje žmogus taip pat yra vykdomoji prie- 
žastis, bet jau antraeilė, daugiau net instrumentalinė, laisvai 
pasiduodanti Dievo veikimui, kuria atsirėmęs jis keičia pri- 
gimtąją tikrovę pagal dieviškuosius pirmavaizdžius. Dar 
daugiau, žmogus religijoje, ne tik kad yra atrama Vyriausios 
priežasties veikimui, bet jis ir pats — ir tai visų pirma - šito 
veikimo patiria, jis pats pirmiausia esti Dievo apipavidalini- 
mas, O tik paskui per jį religijos galybe keičiamas ir visas pa- 
saulis. Vadinasi, kultūroje žmogus yra vyriausia vykdomoji 
priežastis — apipavidalintojas, tuo tarpu religijoje jis tampa 
labiau objektu — apipavidalinamuoju. Bet ne tik jis vienas. 
Šitoji religijos įtaka, šitos pastangos materialinę tikrovę lyg 
ir sudievinti išeina aikštėn palaiminimuose ir pašventinimuo- 
se, kurie teikiami net ir daiktams, skirtiems profaniškam var- 
tojimui. Visos tobulesnės religijos, o ypač krikščionybė, turi 
pašventinimų ir palaiminimų ne tik namams, javams, gyvu- 
liams, bet net ir susisiekimo priemonėms: laivams, tiltams, 
gelžkeliams, telegrafui, telefonui ir t. t. Tuo būdu pasirodo, 
kad veikiamuoju religijos objektu yra ne tik pats žmogus, bet 
ir visa jo sukurta kultūra arba kultyvuotoji gamta. Šitas da- 
lykas darosi aiškesnis dar ir dėl to, kad, kaip matėme, reli- 
gija visomis savo sritimis rymo ant atitinkamų kultūros sri- 
čių ir todėl negali savo veikimu nedaryti šioms įtakos. 
Taigi kylant gyvenimo laipsniais aukštyn, matyti, kaip 
gražiai išsiplėtoja ne tik veikėjų, bet ir veikiamųjų objektų 
gradacija. Prigimtyje veikėjais yra tik gaivalingi gamtos dės- 
niai, Kultūroje šitie dėsniai vyraujančiu žmogaus veikimu esti 
sutvarkomi ir palenkiami tarnauti aukštesnei idėjai. Vadinasi, 
kultūroje prie gamtos dėsnių prisideda dar ir sąmoningas 
žmogaus veikimas, kuris, būdamas jau dvasios padaras, yra 
visais atžvilgiais vyresnis už gamtos dėsnių veikimą. Religi- 

joje nedingsta nei gamtos dėsniai, nei žmogus. Bet prie jų pri- 
sideda Dievas, kaip vyriausia vykdomoji priežastis visame 
gyvenimo plote. Šitasai Absoliutinės Galybės prisidėjimas 
kaip tik ir yra laidas, kad veikiamieji objektai kada nors bus 
visu pilnumu atbaigti. Šitie objektai plėtojasi tokiu būdu. Pri- 
gimtyje veikiamuoju objektu arba materialine priežastimi yra 
pirminė medžiaga, kuriai substancialinė lytis duoda vieny- 
bės, grožio, tikslingumo ir suvokiamumo, pagamindama tuo 
būdu daiktą. Kultūra ima šitą daiktą, apipavidalina jį lytimi 
pagal aukštesnę idėją ir sukuria kultūrinę gėrybę. Religija 
veikia šitą gėrybę ir ją atbaigia, sutapdydama su dieviškuo- 
ju pirmavaizdžiu, kurio dėl įsibrovusio blogio negalėjo savo 
pastangomis pasiekti nei prigimtis, nei kultūra. Vadinasi, 
kiekvienas aukštesnis gyvenimo laipsnis įima savin visus že- 
mesniuosius: kultūra — prigimtį, o religija - ir prigimtį, ir kul- 
tūrą. Su religijos ribomis sutampa ir gyvenimo ribos. 

Iš viso to matyti, kad religijos nieku būdu negalime 
įtraukti į kultūros sritį. Priešingai, ne religija įsiglaudžia į kul- 
tūrą, bet kultūra į religiją. Šitas visų kultūrinių elementų bu- 
vimas religijoje gal ir pastūmi kai ką religiją laikyti tik at- 
skira kultūros dalimi. Bet nereikia užmiršti, kad be to, kas 
sudaro kultūros esmę, religijoje yra naujas dalykas, būtent: 
Dievybė ir josios veikimas, kuris religiją ir iškelia aukščiau 
už kultūrą ir išplečia josios ribas. 

Vis dėlto yra filosofų, ypač Vakaruose, kurie nėra įžiūrė- 
ję reikiamo skirtingumo tarp šitų dviejų gyvenimo sričių. Jie 
religiją dažnai laiko kultūros dalimi ir todėl randa galima 
kalbėti apie religinę kultūrą tokia pat prasme, kokia kalba- 
ma apie dorinę ar estetinę kultūrą. Šitame religijos įtrauki- 
me į kultūros plotą glūdi paprastai ta klaida, kad neaiškiai 
suvokiama kultūros arba religijos esmė. Prof. J. Mausbachas 
savo veikale „Die Kirche und die moderne Kultur”, laiky- 
damas kultūrą „suma visų laisvų žmogaus gyvenimo veiks- 
mų“ (p. 106), religiją taip pat supranta kaip paskirą kultū- 


? Šitas prof. J. Mausbacho veikalas yra kaip dalis kito sudėtinio prof. 
G. Esserio ir prof. J. Mausbacho veikalo, pavadinto „Religion, Christentum, 
Kirche“ (Kempten, 1921). Jis randasi trečiame tome. 

ros sritį. Religinis gyvenimas, pasak jo, sudarąs kilniausią 
kultūros dalį. Šitoks sumaišymas įvyksta dėl to, kad kultū- 
ros esmei suprasti yra pasirenkamas netinkamas pagrindas. 
Tiesa, reikia pripažinti, kad kiekvienas kultūrinis veiksmas 
yra ir privalo būti laisvas. Bet ne kiekvienas laisvas veiksmas 
jau tuo pačiu yra kultūrinis. Laisvumas dar nėra kultūrai nu- 
lemianti žymė. Toks kultūros aptarnavimas, kokį duoda prof. 
J. Mausbachas, yra per platus. Tai, kas laisvą žmogaus veiks- 
mą padaro kultūriniu, yra apipavidalinimas pagal aukštesnę idė- 
ją. Tuo tarpu laisvumas yra būtina sąlyga kiekvienam žmo- 
giškajam veikimui. Kultūriniai veiksmai yra tik tam tikra rū- 
šis žmogiškų veiksmų, todėl laisvumas jiems tėra genus proximum; 
tuo tarpu differentia specifica reikia ieškoti kur kitur. O ja, kaip 
anksčiau matėme, ir yra apipavidalinimas pagal idėją. Lais- 
vas žmogaus veikimas tampa kultūriniu sulig tuo, kai tik jis 
virsta kurio nors prigimtojo objekto apipavidalinimu pagal 
aukštesnę idėją. Žmogaus suvoktoji idėja darosi tuomet for- 
maline veikiamojo daikto priežastimi. Sustatę kultūros prie- 
žastis šalia religijos, pamatysime šitų dviejų gyvenimo laips- 
nių skirtingumą ir jų santykius vienos su kita. Vyriausia vyk- 
domąja priežastimi kultūroje yra žmogus, o religijoje — 
Dievas. Žmogus čia, kaip kultūroje gamtos dėsniai, yra pa- 
galbinė vykdomoji priežastis, galima pavadinti ir instrumen- 
taline priežastimi. Materialinė priežastis kultūroje yra prigim- 
tis ir gamta, tuo tarpu religijoje - kultūra ir civilizacija. Į ne- 
kultyvuotąją gamtą religija neveikia. Formalinė priežastis 
kultūroje yra žmogiškosios idėjos, kurios apsireiškia trimis 
kultūrinio gyvenimo lytimis: žinija, dora ir menu. Tuo tar- 
pu religijoje žmogiškųjų idėjų vieton stoja dieviškieji pirma- 
vaizdžiai, ir kultūrinio gyvenimo lytis pakeičia atitinkamos 
religinio gyvenimo lytys, tikėjimo išpažinimas, Šventųjų ben- 
dravimas ir kultas. Siekiamąja išvidine priežastimi kultūrai 
yra civilizacija, o religijai - Bažnyčia. Siekiamoji išviršinė 
priežastis kultūrai yra religija, o religijai - Dievas. Kitaip sa- 
kant, kultūra parengia sąlygas įsigalėti religijai, o religija vi- 
są pasaulį galutinai sujungia su Dievu. 

Grafinis religijos ir kultūros priežasčių pavaizdavimas leis 
dar aiškiau suvokti jų santykius. 

Dievas 
išpažinimas | (išviršinė) 
Religija 2. Šventųjų 
(instrumen- bendravimas | Bažnyčia 
talinė pr.) 3. Kultas (išvidinė) 


Žmogus Gamta - 1. Žinija Religija 
prigimtis (išviršinė) 
Kultūra || Gamtos dėsniai 2. Dora 
(instrumen- Civilizacija 
talinė pr.) 3. Menas (išvidinė) 


Jau šitoji trumputė priežasčių apžvalga parodo, kad reli- 
gija iškyla aukščiau už kultūrą, kaip pilniausias ir tobuliau- 
sias gyvenimo laipsnis. Kiekvienoje religijos priežastyje yra 
įimta ir kultūros priežastys. Bet kartu atsiranda čia naujų ele- 
mentų, kurių kultūroje nebuvo ir kurie neleidžia įglausti re- 
ligijos į kultūros plotą. Kartu taip pat iš to matyti, kad šitų 
dviejų gyvenimo sričių negalima taip atskirti, kad atrodytų, 
jog jos plėtojasi šalia viena kitos. Net geriau kalbėti apie gy- 
venimo laipsnius negu apie gyvenimo sritis. Gyvenimo plė- 
tojimasis eina ne horizontaline, bet vertikaline kryptimi. Jis 
taip pat nekyla atskirai iš prigimties į kultūrą, iš kultūros į 
religiją, bet visi šitie trys laipsniai yra kartu ir kiekvienas 
aukštesnysis suponuoja bent minimalinį žemesniojo išsivys- 
tymą. Kur prigimtis yra suirusi, ten negali būti nė aukštos 
kultūros; kur nėra kultūros minimumo, ten nė religija nega- 
li tinkamai pasireikšti. Bet iš kitos pusės, kiekvienas aukš- 
tesnysis laipsnis daro tobulinančios įtakos žemesniajam. To- 
kiu būdu gyvenimo laipsnių veikimas vienas į kitą pasida- 
ro grįžtamasis. Kultūra tobulina prigimtį, o patobulintoji 
prigimtis savo ruožtu sudaro tinkamesnes sąlygas klestėti 
kultūrai; religija daro teigiamos įtakos kultūrai, o ši savo 
ruožtu duoda galimybės našesniam religijos veikimui. 

Dievo ir pasaulio santykiai taip pat parodo kultūros susi- 
lietimus bei skirtingumus. Religija tik tuomet galėtų įeiti į kul- 

tūrą, jei Dievas įeitų į pasaulį. Bet kadangi Dievas į pasaulio 
daiktų kategorijas neįeina, todėl ir religija, kaip žmogaus san- 
tykiai su Dievu, taip pat negali tilpti kultūroje, kaip žmogaus 
santykiuose su pasauliu. Iš kitos pusės, kadangi Dievas ir pa- 
saulis nesudaro dviejų skaičiaus, stovinčių šalia vienas kito, 
taip ir kultūra su religija negali sudaryti dviejų gyvenimo sri- 
čių, kurios plėtotųsi šalia viena kitos paraleliškai. Kaip Die- 
vas persunkia pasaulį, nei su juo nesusiliedamas, nei jo ne- 
pažemindamas, taip pat ir religija turi persunkti kultūrą, nei 
į ją neįeidama kaip dalis, nei nuo jos atsiskyrusi, nei su ja su- 
siliedama ligi pražudymo savo individualumo. 

Tuo būdu, atrodo, bus pakankamai paaiškėjęs religijos ir 
kultūros skirtingumas. Religija, apimdama prigimtį, tuo pa- 
čiu daros įgimtas dalykas, ypač jei prisiminsime dar tą savai- 
mingą žmogaus linkimą Dievop, kuris glūdi žmogaus prigim- 
tyje, kaip Dievo kūrybos išdavoje. Vis dėlto šitoji įgimtoji re- 
ligija yra tik potencialinė. Ją aktualizuoti gali tik laisvas ir 
sąmoningas Žmogaus apsisprendimas, kuris iškyla jau aukš- 
čiau už prigimties sritį. Apimdama kultūrą, religija darosi ir 
kultūriniu dalyku. Kiekviena religinė gėrybė yra kartu ir kul- 
tūrinė gėrybė, bet ne atvirkščiai. Vis dėlto religijos negalima 
sutalpinti nei prigimtyje, nei kultūroje. Ji iškyla už šitas sritis 
aukščiau, jomis atsiremdama - į kultūrą tiesioginiu būdu, į 
prigimtį netiesioginiu ~ ir kartu pakeldama jas iki atbaigiamo- 
jo laipsnio. Kultūrinė atrama religijai yra ryškiausia. Užtat ir 
religija savo ruožtu kultūrai taip pat daro didžiausios ir tie- 
sioginės įtakos, Ji ne tik ją kelia aukštyn, bet ir atbaigia. Panagri- 
nėti religijos reikšmę kultūrai ir yra skiriamas šitas darbelis. 


PIRMASIS SKYRIUS 
Religijos reikšmė kultūros idealų nustatymui 
1. Idėjos reikšmė kultūrai apskritai 


Sakydami, kad „kultūrinis veiksmas yra sąmoninga žmo- 
gaus veikmė kokiam nors prigimtajam objektui, tikslu api- 

pavidalinti jį lytimi, atitinkančia aukštesnei idėjai“, turime 
čia kreipti dėmesio į du dalykus: Į apipavidalinimą ir idėją. Ši- 
tie du elementai yra būtinos ir esminės kultūrinio veiksmo 
žymės. Kad kuris nors veikimas būtų kultūrinis veiksmas, 
neužtenka nei vieno apipavidalinimo, nei vienos idėjos, bet 
reikia ankšto jų abiejų bendradarbiavimo. Kai bebras stato 
savo namelius ar bitė dirba medui korius, jie apipavidalina 
prigimtąją ir net netvarkingą medžiagą. Vis dėlto šitų sutvė- 
rimėlių veikimo nelaikome kultūriniu, nes jie dirba vadovau- 
jami ne proto, bet instinkto, vadinasi, jiems trūksta idėjos ir 
kaip motyvo jų darbui, ir kaip egzempliarinės priežasties, pa- 
gal kurią jie apipavidalintų prigimtąjį objektą. Iš kitos pu- 
sės, kai žmogus įlipa medin, raško vaisius ir juos valgo, jis 
taip pat dar nedirba kultūrinio darbo, nes šitame jo veikime 
nėra apipavidalinimo. 

Kai kalbama apie žmogaus veiksmus, kurie paprastai esti 
laisvi ir sąmoningi, vadinasi, lydimi tam tikros idėjos, tai 
jiems kultūrinį pobūdį suteikia apipavidalinimas. Kur nėra 
apipavidalinimo, ten nėra nė kultūriškumo. Kai žmogus, šal- 
čio spiriamas, suradęs šiaudų krūvelę, apsikrauna jais, tuo 
būdu apsaugodamas savo kūną, šitas jo veikimas dar neturi 
kultūriškumo pobūdžio. Bet jeigu žmogus šituos šiaudus ku- 
riuo nors būdu sutvarkytų, pasigamindamas vienokius ar ki- 
tokius drabužius, tada jo darbas taptų kultūriniu, nes prigim- 
tasis objektas (šiaudai) jau būtų apipavidalintas aukštesne ly- 
timi. Prokultūrinės šeimos tėvas medžiodamas arba motina, 
rinkdama augalus, dar beveik nedirbo kultūrinio darbo, nes 
šitie jų veiksmai buvo tik paprastas be jokio apipavidalini- 
mo maisto produktų ieškojimas, ką labai gudriai atlieka ir 
gyvuliai. Bet kai totemistinėje kultūroje iš vieno tėvo medžiok- 
lės buvo suorganizuota vadinamoji aukštesnioji medžioklė ar- 
ba kai matriarchatinėje kultūroje motina, vietoj rinkusi au- 
galus, pradėjo juos auginti ir dirbti žemę - čia išėjo aikštėn 
kultūrinis jų veikimo pobūdis, nes prigimtieji objektai jau bu- 
vo apipavidalinti. Kalbant apie apipavidalinimą, niekados 


10 Prof. St. Šalkauskis, Kultūros filosofijos metmens, Kaunas, 1926, p. 8. 

nereikia iš akių paleisti idėjos. Tik ji viena duoda apipavida- 
linimui kryptį ir apreiškia jo sąmoningumą, be kurio kultū- 
rinis veikimas taip pat būtų negalimas. Tik ji turi galybės są- 
moningomis žmogaus pastangomis veikiamą prigimties ob- 
jektą perkeisti pagal aukštesnę lytį ir tuo būdu pakelti jį į 
tobulesnį būties laipsnį. Tik ji prigimtąjį krutėjimą padaro 
kultūriniu veikimu. Idėja kultūriniame veikime yra formali- 
nė ir egzempliarinė priežastis, pagal kurią daiktas lyg ir at- 
baigiamas kurti ir kuri šitą veikimą taip išskiria iš kitų. 

Prigimtojo daikto apipavidalinimas, jo suformavimas pa- 
gal idėją bus tuo geresnis, kuo aiškesnė bus pati idėja. Visų 
pirma idėjos skaidrumas kultūrinį veikimą subjektyviniu at- 
žvilgiu padaro uolesnį, nes aiškiau suvoktoji idėja veržiasi būti 
realizuojama, kas pastūmi žmogų į veikimą. Verčiamoji idė- 
jos galybė ypač ryškiai išeina aikštėn darbuose genialių žmo- 
nių, kurie dažnai per visą savo gyvenimą, stigdami kartais 
elementariausių apsirūpinimo dalykų, vis dėlto buvo tiek su- 
žavėti jųjų suvoktąja idėja ir tiek josios pastūmėti į darbą, 
jog užmiršdavo viską ir dienas bei naktis praleisdavo prie 
savo kūrinių, kol visiškai išsieikvodavo fizinės jų pajėgos. Ob- 
jektyviniu atžvilgiu idėjos skaidrumas duoda kultūriniam vei- 
kimui didesnio sėkmingumo, nes žmogus tuomet geriau su- 
vokia, kokių priemonių reikia imtis siekiamajam tikslui rea- 
lizuoti. Žinoma, tas dar nesako, kad idėjos aiškumas pats 
vienas yra pakankamas laidas kultūrinio veikimo sėkmingu- 
mui. Tam reikia dar įvairių ir kitų sąlygų. Bet pirmoji ir svar- 
biausioji yra - kiek galima geresnis idėjos pažinimas. Ir supran- 
tama. Stingant idėjos aiškumo negalima gerai žinoti, kuria 
kryptimi turi eiti žmogaus pastangos, kad daiktui būtų su- 
teiktas aukštesnis būties laipsnis. Idėjos stoka kultūrinį vei- 
kimą daro visiškai negalimą; idėjos neaiškumas tą patį vei- 
kimą paženklina menko sėkmingumo žyme. Kai žmogus ge- 
rai nežino, ką jis turi iš aplinkui jį esančių daiktų padaryti, 
suprantama, kad jo pastangos subjektyviai bus labai nedide- 
lės, nes čia, kaip ir kitur, turi galios dėsnis nil volitum nisi 
praecognitur; objektyviai žmogaus veikimo rezultatai bus men- 
ki ir turės taip pat menką kultūriškumo pobūdį. 

Taigi pasirodo, kad kultūrinis pažangos galimumas yra 
tiesiog proporcingas idėjos skaidrumui. Juo bus aiškesnė idė- 
ja, juo ir kultūra galės toliau pažengti. Ar ji iš tikro pažengs, 
ar ne, tai pareis nuo kitų įvairių priežasčių. Bet idėjos aiš- 
kumas yra ir pirmoji sąlyga. Kultūra todėl tiek gali pasistū- 
mėti į priekį, kiek bus pasistūmėta jai vadovaujančių idėjų 
pažinimo. Bet iš kitos pusės, šitas kultūros kilimas savo ruož- 
tu padeda žmogui taip pat ir idėjas aiškiau suvokti. Tai at- 
sitinka tokiu būdu. Idėjos iššifruojamos iš mus supančios ap- 
linkos. Pagal šitas idėjas paskui integracijos būdu susidaro- 
ma daugiau ar mažiau tobuli idealai, prie kurių daiktai 
artinami ir tuo būdu gaunami kultūros laimėjimai. Šitie lai- 
mėjimai savo ruožtu kiekvieną kartą duoda žmogui geres- 
nių priemonių tobuliau pažinti jį supančią aplinką, o tobu- 
lesnis aplinkos pažinimas leidžia tobuliau iššifruoti idėją, to- 
buliau integruoti idealus ir tobuliau apipavidalinti daiktus. 
Vadinasi, tobulesnis idėjos pažinimas patobulina kultūrą, o 
šitos patobulintos kultūros priemonės padeda savo ruožtu to- 
buliau pažinti idėją. Tobulesnis idėjos pažinimas vėl pato- 
bulina kultūrinį veikimą ir kultūrines išdavas. Tuo būdu idė- 
jos pažinimo ir jos realizavimo tobulėjimas eina spiralės pa- 
vidalo ratais aukštyn, kur kiekvienas aukštesnysis lankas yra 
tobulesnis už žemesnįjį. Vadinasi, idėjos aiškumas ir kultūrinė 
pažanga turi vienas kitam grįžtamosios reikšmės, nors idėjos aiš- 
kumas yra visados pirmutinė sąlyga kultūros pažangai. 

Suprantama, kad šitas idėjos aiškumas gali turėti įvairių 
laipsnių. Jis gali svyruoti tarp menkiausio idėjos švystelėji- 
mo, talpinančio savy bent minimalinį daikto tobulumo su- 
vokimą, ir daikto pirmavaizdžio arba idealinio jojo tipo, pa- 
gal kurį jis buvo sutvertas ir su kuriuo sutapdytas įgytų bū- 
ties pilnatvę. Teorinės kultūros srities idealas kaip tik ir yra 
kuo toliausiu būdu iššifruoti idėjas ir visoje pilnybėje atsta- 
tyti daiktų idealus. Bet kol šitas idealas nėra pasiektas, tol 
kultūrinis žmogaus veikimas visuomet turi savo pagrinde 
idėją, kuri skiria jį nuo prigimtojo krutėjimo; iš kitos pusės, 
šitam veikimui visuomet šio to trūksta taip ligi tobulo idea- 
lo atstatymo, taip ligi tobulo jo realizavimo tikrovėje. 

Istorinis kultūrinės pažangos vyksmas, nors ir sunkiai, vis 
dėlto pamažu eina nuo to menkiausio idėjos suvokimo prie 
tobulo daiktų pirmavaizdžių pažinimo. Neribota žmogaus 
dvasia nepasitenkina netobulu idėjos pažinimu, įgytu per 
abstrakciją iš patyrimo faktų. Ji stengiasi integracijos būdu 
atstatyti savo sąmonėje pirmykštį visų daiktų stovį, kada jie 
dar nebuvo atitrūkę nuo idealinių tipų. Ji stengiasi iš mato- 
mosios tikrovės iššifruoti dieviškąją mintį. Iš kitos pusės, pas- 
kui šituos teorinius užsimojimus ir laimėjimus eina prakti- 
nės pastangos artinti daiktus prie mažiau ar daugiau pažin- 
tų jų pirmavaizdžių, visą tikrovę sutvarkyti pagal daugiau 
ar mažiau suvoktą dieviškąjį planą. Pats žmogus taip pat 
stengiasi pakilti ligi jam, kaip kosmoso būties viršūnei, de- 
ramos aukštumos nuo jį pavergiančio materialinio gaivalo, 
jį apvalydamas ir suorganizuodamas. Eidami atgal istorijos 
žengtu keliu, nesunkiai galime pastebėti, kad juo toliau grįž- 
tame, juo labiau randame žmogų pavergtą erdvės, laiko ir 
priežastingumo dėsnių, kurie nepermaldaujamai viešpatau- 
ja visoje medžiaginėje tikrovėje, Ir tik labai lėtai, labai sun- 
kiai, po ilgų kovų ir nuolatinio veržimosi žmogus pamažu 
apvaldo medžiagą ir ją padaro tinkama išreikšti norimą idėją. 
Ne veltui tad istorija kai kieno yra vadinama aštuntąja pa- 
saulio kūrybos diena, kada žmogus visu skaidrumu apreiš- 
kia savo panašumą į Dievą, kaip Kūrėją. 


2. Idėjos pažinimo kliūtys 


Taigi nenuginčijamas yra faktas, kad žmonija nuolat žen- 
gia priekin. Bet taip pat negalima neigti, kad po tiek ieško- 
jimų ir tyrinėjimų vis dar nėra pasiektas nei tobulas kultū- 
ros idealų pažinimas, nei tuo labiau tobulas jųjų realizavi- 
mas. Todėl visai teisėtai galima kelti klausimas, ar iš viso yra 
lemta kultūrai šitie idealai pasiekti? Palikdami tolimesniems 
svarstymams klausimą apie kultūros pastangas idealus rea- 
lizuoti, čia tuo tarpu panagrinėsime, ar žmogus, pasigauda- 
mas vienos tik kultūros priemonių, gali tobulai šituos idea- 
lus pažinti. 

Norint žinoti, ar galimas yra tobulas idealo pažinimas pri- 
gimtomis žmogaus pajėgomis, reikia visų pirma išaiškinti, ar 
galima tobulai iš daiktų iššifruoti idėją, nes be tobulo idėjos 
pažinimo abstrakcijos būdu nėra galimas nė tobulas idealo at- 
statymas integracijos būdu. Kas gi yra idėja? Idėja yra ne kas 
kita kaip numedžiaginta daikto lytis. Tuo tarpu kaip bendroji 
metafizika įrodo, lytis yra ne tik vienybės, gražumo, tikslin- 
gumo, bet ir suvokiamumo pradas. Vadinasi, daiktas yra tiek 
suvokiamas, kiek suvokiama jo lytis, nes tik ji viena ir tega- 
li būti suvokiama. Bet kadangi žmogaus pažinimas gali įvyk- 
ti tik per pojūčių tarpininkavimą, kurie pasigauna išviršinių 
daikto apraiškų, todėl ir lytis gali būti suvokiama tik tiek, 
kiek ji įstengs prasiveržti pro medžiagą, kiek ji suspindės pro 
pojūčiams prieinamas daikto ypatybes, žodžiu, kiek tobulai ji 
medžiagoje įsigalės ir ją apvaldys. Jeigu ji medžiagą apvaldys 
tobulai, tai tobulai pasireikš, ir todėl, objektyviai imant, bus 
galima tobulai pažinti. Priešingai, menkas lyties įsigalėjimas 
medžiagoje padaro daiktą kažin kaip neaiškų ir tuo pačiu to- 
bulai nepažįstamą. 

Taigi dabar ir kyla pats svarbiausias klausimas: ar prigim- 
toje tikrovėje daikto lytis tobulai apvaldo medžiagą, ar ne? Jau mi- 
nėjome, kad lytis taip pat yra vienybės, tikslingumo ir gra- 
žumo pradas. Vadinasi, nuo josios įsigalėjimo medžiagoje 
pareina, kiek daiktas yra vieningas, tikslingas ir gražus. Iš 
kitos pusės, jeigu pasaulyje niekur nematome nei tobulos vie- 
nybės, nei tobulo gražumo, nes šalia šitų gėrybių visur yra 
didesnis ar mažesnis kiekis išsiskaldymo, chaotiškumo ir 
bjaurumo, tai iš to tegalima padaryti išvadą, kad lytis vis dėlto 
tobulai medžiagos neapvaldo. Kitaip pasaulyje nebūtų nei išsi- 
skaldymo, nei chaoso, nei bjaurumo. O šitų dalykų paneigti 
nieku būdu negalima. Jie per daug yra visų jaučiami ir su- 
prantami, ne kartą niekais pavertę net ir stropiausias žmo- 
nijos pastangas. Jie kaip tik ir kyla iš lyties negalės apvaldy- 
ti medžiagą. O jeigu taip, jeigu lytis negali tobulai įsigalėti 
medžiagoje, tada ji negali būti nė tobulai suvokiama, nes to- 
bulas josios suvokimas reikalauja, kaip būtinos sąlygos, to- 
bulo įsigalėjimo. Vadinasi, prigimtosios mūsų tikrovės daik- 

tai yra tam tikra savo dalimi iracionalūs ir todėl nesuvokia- 
mi. Tuo anaiptol netvirtinama, kad jų visiškai negalima pa- 
žinti. Tai atsitiktų tada, kai lytis visiškai negalėtų apvaldyti 
medžiagos, kas reikštų daikto nebuvimą. Tuo tarpu lytis vis 
dėlto medžiagą apvaldo, tik netobulai. Todėl ir lyties suvo- 
kimas yra galimas, bet netobulas. 

Jeigu dabar idėja yra ne kas kita, kaip numedžiaginta ly- 
tis, tad negalėjimas tobulai suvokti lyties tuo pačiu padaro 
negalima nė tobulą idėjos pažinimą. Juk kaip žmogus gali 
tobulai iššifruoti idėją iš to daikto, kuris yra ne tik tam tikra- 
me laipsnyje sukilęs, chaotiškas, negražus, bet ir iracionalus. 
O tokie yra visi prigimtosios mūsų tikrovės daiktai. Taigi į 
klausimą, ar galimas yra tobulas idėjos pažinimas, reikia at- 
sakyti neigiamai. 

Be tobulo idėjos pažinimo abstrakcijos būdu nėra galimas, 
kaip jau buvo minėta, nė tobulas idealo atstatymas integra- 
cijos būdu. Juk kas yra idealas? Jis nėra nei konkretinis daik- 
tas, nei daikto sąvoka. Sąvoka, kaip žinome, gaunama su- 
traukus bendras daiktų ypatybes į vieną ir atitraukus indi- 
vidualines. Tuo būdu sąvokoje būties visados yra mažiau 
negu konkrečiame daikte. Tuo tarpu idealą visados supran- 
tame kaip būties pilnybę. Todėl sąvoka, palyginta su idealu 
ar idealiniu daikto tipu, visados yra tik blanki jojo atšvaita. 
Iš kitos pusės, konkretus daiktas taip pat yra tik idealo at- 
lauža, nes jame idealas realizuotas tik iš dalies, tik lygsta- 
mai. Pats idealas yra plastinis daikto pirmavaizdis ir vienin- 
telė būties pilnybė. Jis yra galutinė daikto kaip tokio netobu- 
lumo riba į apačią. Jei daiktas netektų tos būties arba tų 
žymių, kurios yra sąvokoje, jis nustotų buvęs tuo, kuo yra. 
Iš kitos pusės, jeigu prileistume, kad daiktas betobulinamas 
prašoktų savo pirmavaizdį arba įgytų tokių ypatybių, kokių 
neturi plastinis jojo principas, jis taip pat jau nebūtų tuo, kuo 
yra. Pirmuoju atveju jis netilptų savo rūšyje dėl netobulumo, 
antruoju — dėl per didelio tobulumo. Sąvoka arba idėja iš- 
reiškia, kuo daiktas yra; tuo tarpu idealas parodo, kuo daik- 
tas turi būti. Čia ir pasirodo idėjos reikšmė idealo atstaty- 
mui. Juk nežinant arba menkai težinant, kuo daiktas yra, ne- 

galima bus nė žinoti, kuo jis turi būti. Nepažįstant tobulai 
daikto būties minimumo (idėjų), negalima tobulai suvokti nė 
būties maksimumo, kurio nešėju kaip tik ir yra idealinis 
daikto tipas. Taigi galop prieiname išvadą, kad dėl lyties ne- 
galės tobulai apvaldyti medžiagą tobulos idėjos, todėl ir ide- 
alo, pažinimas prigimtojoje tikrovėje ir prigimtomis žmogaus 
pajėgomis nėra galimas. 

Bet kiekviename daikte, kaip sudėtame iš dviejų esminių 
pradų — iš lyties ir medžiagos, privalu, kad lytis tobulai įsi- 
galėtų medžiagoje ir ją apvaldytų, kaip apsprendžiamasis 
medžiagos pradas. Todėl lyties negalė tobulai apspręsti medžiagą 
yra privalomo daiktui tobulumo stoka. O tai ir yra ne kas kita, 
kaip blogis tikriausia to žodžio prasme. Iš to matyti, kad blo- 
gis yra lyties negalė tobulai apvaldyti medžiagą. Surasti ši- 
tos negalės atsiradimo priežastį reikštų išspręsti blogio kil- 
mės problemą. Bet mūsų tikslui tai nėra reikalinga. Mums 
užtenka tos išvados, kad negalėjimas tobulai pažinti kultū- 
rinių idealų yra blogio viešpatavimo pasėka. Šitoji lyties ne- 
galė tobulai apvaldyti medžiagą, šitasai daiktus palietęs blogis 
yra objektyvinė tobulam idealo pažinimui kliūtis. Josios pagrin- 
das yra pačiuose daiktuose. 

Iš kitos pusės, blogis yra palietęs ir žmonių pažinimo ga- 
lią, susilpnindamas josios aštrumą bei tvirtumą. Nereikia nė 
įrodinėti, kad iš tikrųjų žmogus dažnai nesugeba tobulai at- 
skirti tiesos nuo klaidos. O tai pareina nuo to, kad protas ne- 
įstengia pakankamai aštriai įžiūrėti esmines daikto ypatybes 
ir jas tarp savęs palyginti. Be to, ne vienas taip pat neįsten- 
gia pakilti ligi tobulesnio tiesos pažinimo, kas reiškia pažįs- 
tamosios galios tvirtumo stoką. Šitas proto silpnumas yra sub- 
jektyvinė kliūtis tobulam idealo pažinimui. Praktikoje ši kliūtis 
dažnai esti vyriausia daugelio nepasisekimų priežastis. To- 
dėl tylomis pro ją praeiti negalima. 

Visa tai rodo, kad jau teorinė kultūros sritis prieina sa- 
votišką tragizmą: linkimas į tobulą idealo pažinimą visados 
lieka, net tam tikra prasme kaskart darosi vis stipresnis. Tuo 
tarpu jam kelią pastoja dvi kliūtys, kurių kultūra - ypač pir- 
mosios - savo pačios sukurtomis priemonėmis pergalėti ne- 

įstengia. Kova su blogiu grynai kultūros priemonėmis gali 
duoti neblogų rezultatų, bet ji blogio iš pasaulio nepašalins. 

O be to objektyvinės kliūties pergalėjimas nėra galimas. 
Tad ar jau neišvengiamai žmogus yra pasmerktas niekados 
neprieiti prie tobulo kultūrinių idealų pažinimo? Ar jau nė- 
ra nieko, kas galėtų atsverti minėtų kliūčių iškeliamus sun- 
kumus, iš vienos pusės, parodymu, atskleisdamas ieškomą 
idealą, iš kitos pusės, - patvirtinimu, apsaugodamas žmogaus 
protą nuo suklydimo? Šitoji kultūrai parama kaip tik ir at- 
eina iš religijos. 


3. Dieviškoji Kūryba 
ir Dieviškasis Apreiškimas 

Norėdami aiškiai pamatyti, kokią iš tikrųjų didžiulę pa- 
galbą religija teikia kultūros idealų nustatymui ir artinimui- 
si prie tobulo jų pažinimo, turime visų pirma pasvarstyti, 
koks yra santykis tarp mūsų pažintųjų idėjų ir religijos ap- 
reikštųjų. O kadangi mūsų pažintosios idėjos yra iššifruotos 
iš daiktų, daiktai gi savo ruožtu yra Dievo Kūrybos išdava; 
iš kitos pusės, kadangi religijos idėjos yra ne kas kita, kaip 
Dievo Apreiškimo vaisius, todėl svarstymas santykių tarp 
pažintos idėjos ir apreikštos virsta nagrinėjimu santykių tarp 
Dieviškosios Kūrybos ir Dieviškojo Apreiškimo. Šitas klau- 
simas turi du atžvilgius: 1) objektyvinį, kai sprendžiama, kaip 
Dieviškoji Kūryba ir Dieviškasis Apreiškimas santykiuoja 
nuo mūsų nepriklausomoje tikrovėje, būtent: koks yra san- 
tykis tarp Dievo sukurto daikto ir Dievo apreikštos idėjos 
apie tą patį daiktą; 2) subjektyvinį, kai norima surasti santy- 
kius, esančius mūsų prote tarp pažintos idėjos iš sukurtų 
daiktų ir pažintos idėjos iš apreiškimo apie tą patį daiktą. Ir 
vieną, ir kitą atžvilgį šitam skyrelyje pasvarstysime. 

Kas yra Dieviškosios Kūrybos aktas? Dieviškoji Kūryba 
yra — paprastai vadinama tvėrimu iš nieko. Pasakymas „iš 
nieko“ būtų labai klaidingai suprastas, jei būtų imamas ma- 
terialinės priežasties prasme. Juo norima tik paneigti bet kokį 
pirma daikto egzistavusį objektą, iš kurio jis būtų padary- 

tas. Todėl, kaip tiksliai šį dalyką apibrėžia philosophia peren- 
nis, tvėrimas yra productio totius rei ex nihil sui et subiecti. Va- 
dinasi, daiktas prieš sutvėrimą neegzistavo ne tik kaip toks 
(pvz., kaip medis, kaip akmuo), bet ir nebuvo iš ko nors pa- 
gamintas. Žmogaus kūryba tuo ir skiriasi nuo Dieviškosios, 
kad žmogus gali tverti daiktus ex nihilo sui, vadinasi, gali pa- 
daryti daiktą naują, kuris prieš tai kaip toks neegzistavo. Bet 
žmogus negali sutverti daikto ex nihilo subiecti, nes jis visuo- 
met privalo turėti savo darbams medžiagos. Tuo tarpu Die- 
viškoji Kūryba šito materialinio substrato nėra reikalinga. Iš 
jos išėjęs daiktas yra naujas visais atžvilgiais. Bet taip žmo- 
giškoji, taip Dieviškoji Kūryba turi tą bendrą, kad ir vieno- 
je, ir kitoje daiktas sutveriamas ex nihilo sui, vadinasi, pada- 
romas naujas, kurio, kaip tokio, ligi tol nebuvo. Čia tai ir glū- 
di Dieviškosios Kūrybos supratimo raktas. Kūrybos esmė juk 
ne tame yra, ar reikalingas medžiaginis substratas (nihilum 
subiecti), ar ne, bet tame, kad ji padaro naują daiktą kaip tokį 
(nihilum sui). O medžiaginio substrato reikalingumas ar ne- 
reikalingumas pareina nuo Kūrėjo galybės laipsnio. Kas nors 
yra kūrėjas ne dėl to, kad jis gali pagaminti naują daiktą be 
materialinio substrato, bet dėl to, kad jis gali pagaminti nau- 
ją daiktą, kaip tokį. Šitaip suprantant kūrybos esmę bus leng- 
va tarp Dieviškosios ir žmogiškosios kūrybos įžiūrėti ankš- 
to. Tiesa, net ir daikto, kaip tokio, naujumo atžvilgiu Die- 
viškoji Kūryba begaliniai prašoksta žmogiškąją kūrybą. Vis 
dėlto kūrybos žodis čia nepasidaro visai daugiareikšmis, bet 
lieka analogiškas. Tas leidžia ir žmogaus panašumą į Dievą 
matyti jo kūrybiškume. Be to, jeigu kūrybos - taip Dieviško- 
sios, taip žmogiškosios - esmė yra pagaminime naujo daik- 
to, kaip tokio (productio rei ex nihilo sui), tai žmogaus kūry- 
bos procesas bus taip pat analogiškas savo esme Dievo Kū- 
rybos procesui, ir todėl žmogiškosios kūrybos panagrinėjimas 
suteiks nemaža šviesos ir Dieviškosios Kūrybos supratimui. 

Norėdami surasti žmogiškosios kūrybos proceso esmę, pa- 
nagrinėkime menininkų kūrimo procesą, nes šie žmonės yra 
didžiausi kūrėjai ir jų darbuose daikto, kaip tokio, naujumas 
skaidriausiai apsireiškia. Kaip tad eina meno veikalo kūri- 

mas? Kaip rodo kūrybos psichologijos tyrinėjimai, visų pir- 
ma menininko dvasioje gema idėja. Šitos idėjos atsiradimą gali 
pažadinti įvairūs akstinai, bet mūsų klausimui idėjos kilmė 
yra nesvarbi, nes idėjos formavimasis dar nėra kūryba. Tik- 
rasis kūrimo procesas prasideda idėją jau turint. Taigi idėja 
kūryboje yra pradedamasis punktas. Kaip žinome iš bendro- 
sios psichologijos, kiekviena idėja turi linkimą realizuotis, 
tapti kūnu ir tuo būdu apsireikšti regimuoju būdu. Tas pats 
vyksta ir su menininkų turimomis idėjomis. Būdamos daž- 
niausiai intuityvinio suvokimo vaisius ir todėl žymiai skaid- 
resnės, negu įgytos diskursyviniu būdu, menininkų idėjos ši- 
tą veržimąsi turi tokį stiprų, jog tiesiog nesulaikomai jos vers- 
te verčia žmogų apreikšti jas regimais ženklais. Tuomet 
menininkas imasi darbo ir vienokioje ar kitokioje medžiagoje 
daugiau ar mažiau tobulai įkūnija turimą savo dvasioje idė- 
ją. Idėja tampa kūnu, ir tuo būdu gaunamas meno kūrinys, 
naujas daiktas, kuris kaip toks ligi šiol neegzistavo. 

Kas gi šitą daiktą padaro naują? Kas jį išskiria iš kitų? Ar 
toji medžiaga, pvz., marmuras, garsai, žodžiai, dažai?.. Aiš- 
ku, ne, nes iš tos pačios medžiagos yra sukurti ir kitų meni- 
ninkų veikalai. Skirtumas išeina aikštėn toje išvidinėje orga- 
nizacijoje, tame naujame sutvarkyme, kurį yra įgijusi ta pati 
medžiaga — tas pats marmuras arba tie patys vienos oktavos 
(kaip dažnai pasitaiko liaudies dainose) tonai. Ogi šitos nau- 
jos organizacijos, šito naujo sutvarkymo pradas yra ne kas 
kita, kaip toji menininko sieloje glūdinti idėja. Pagal ją me- 
nininkas tvarko medžiagą, tvarko taip, kad toji atspari šios 
tikrovės materija būtų kuo labiausiai tinkama išreikšti idėją 
regimais ženklais. Vadinasi, idėja tampa sukurto naujo daikto 
formaline priežastimi. Suprantama, kad idėjos įkūnijimas me- 
džiagoje dar nepanaikina josios menininko sieloje. Šitoji vi- 
suomet menininko sieloje glūdinti idėja yra idealinis sukur- 
tojo veikalo tipas arba jojo pirmavaizdis, pagal kurį jis buvo 
sukurtas ir su kuriuo privalo būti lyginamas tada, kai kas nors 
tąjį veikalą apgadino, o mes jį norime atstatyti į pirmykštį 
stovį. Taigi žmogiškosios kūrybos proceso esmė yra reanlizavime 
turimųjų dvasioje idėjų, kurios pasidaro sukurto daikto pirmavaiz- 

džiais. Sukurtasis daiktas yra tiek tikras, kiek jis atitinka kū- 
rėjo dvasioje esančią idėją, ir tiek sugedęs, blogas, kiek nuo 
šitos idėjos yra nutolęs arba kiek šitoji idėja nesugebėta visu 
ryškumu jame realizuoti. Žinoma, šitoji idėja, objektyviai 
imant, savo ruožtu bus tiek tikra, kiek išreikš savimi onto- 
loginę tiesą. Bet subjektyviniu atžvilgiu ji visados bus pir- 
mutinė norma apspręsti meno kūrinį. Žinodami dabar, kad 
daiktui, kaip tokiam, naujumą suteikia realizuota idėja, iš ki- 
tos pusės, žinodami, kad Dievo Kūryboje daiktai taip pat yra 
sutveriami nauji, kaip tokie, galėsime suprasti, jog ir Dievo 
Kūrybos procesas eina analogiškų būdu kaip ir žmogaus. 
Dievo sukurtiems daiktams, kaip tokiems, naujumą duoda 
taip pat idėja. Vadinasi, šitoji idėja yra realizuota, yra įme- 
džiaginta su tuo skirtumu, kad tas materialinis substratas ar- 
ba idėjos išreiškėjas regimais ženklais Dievo galybės buvo pa- 
šauktas iš nieko. Tuo tarpu žmogaus darbuose jis turėjo jau 
būti. Šitoji idėja tapo substancialine daikto lytimi, padariu- 
sia daiktą vieningą, tikslingą, gražų, gerą ir tikrą. Ji suorga- 
nizavo medžiagą pagal savo reikalavimą, ji ją sutvarkė, ap- 
sprendė ir apvaldė. O kadangi Dievas yra Visagalis, taigi Jojo 
kūryboje negali būti klaidos nei idėją pažįstant, nei ją reali- 
zuojant. Todėl reikia padaryti būtiną išvadą, kad visuose tie- 
sioginiu Dievo veikimu sukurtuose daiktuose, jeigu Dievas 
nesiskaito su esamomis sąlygomis, idėja yra tobulai realizuo- 
jama ir tobulai medžiagoje įsigali. Šitoji realizuotoji idėja, lyg 
ir išplaukusi iš Dievo esmės, nenustoja būti kartu ir Dievu- 
je, tapdama tuo būdu sukurtojo daikto pirmavaizdžiu. Tik 
išėjusis iš Dievo rankų daiktas, aišku, visiškai atitinka šitą 
idealinį savo tipą, todėl yra tobulas ir turi būties pilnatvę. 
Bet kai svarstome prigimtosios mūsų tikrovės daiktus, tu- 
rime prieiti liūdną išvadą, kad mes niekur nematome tų to- 
bulų daiktų, kurie turėtų būti. Jie visi yra apardyti, susiskal- 
dę, tam tikra prasme chaotiški ir iracionalūs. Padaryti nu- 
sprendimą, kad jie tokie, kokie dabar yra, buvo Dievo 
sutverti, mes negalime, nes tai būtų priešinga taip Dievo Iš- 
minčiai, taip Visagalybei. Todėl reikia būtinai prileisti, kad 
šitas daiktų apardymas, šitoji, kaip anksčiau matėme, lyties 

negalė tobulai apvaldyti medžiagą atsirado tik vėliau, kaip 
kurios būtybės — tik ne Dievo - veikimo pasėka. Nespręsi- 
me čia, kas buvo toji būtybė ir koks buvo tas milžiniškos įta- 
kos pasauliui padaręs veiksmas, nes tai neįeina į šito darbo 
rėmus. Mums pakanka konstatuoti tą faktą, kad Dievo su- 
tverti daiktai dabar yra atitrūkę nuo idealinių savo tipų ir 
užtat pasidarę netobuli. Kūrybinės žmogaus pastangos kaip 
tik eina ta linkme, kad daiktus atstatytų į pirmykštį jų stovį, 
kad pakeltų juos ligi pirmykščio jų turėto būties laipsnio ir 
tuo būdu sugrąžintų jiems išplėštą tobulumą. Bet šitame dar- 
be, kaip ir apgadintų žmogaus veikalų reintegracijoje, reikia 
noti ne tik tai, koks daiktas dabar yra, bet ir koks jis turi būti 
arba, geriau, koks jis buvo pirmykščiame tobulumo stovyje. Čia 
neužtenka kokio nors neaiškaus žinojimo, kokio nors ūkanoto 
nujautimo. Čia reikia, kiek galima, tobulesnio pažinimo. To- 
bulas daiktų reintegravimas yra galimas tik, iš vienos pusės, 
tobulai pažinus taip daiktą, taip jo pirmavaizdį, o iš kitos, - 
turint pakankamų jėgų daiktą atstatyti į pirmykštį jo stovį. 
(Ar kultūra turi jėgų, pasvarstysime vėliau; šitame skyrelyje 
nagrinėjame tik pažinimą.) Bet juk idealiniai Dieviškosios Kū- 
rybos veikalų tipai glūdi Dievo esmėje. Tiesa, mes galime su- 
tėme, kad tokie tipai yra labai netobuli. Jie neturi absoliuti- 
nio tikrumo. Jie gali būti visai klaidingi, ir todėl daikto 
formavimas pagal tokį klaidingą tipą reikštų visišką jo su- 
ardymą. Reikia tad savo susidarytus pirmavaizdžius paly- 
ginti su tikraisiais dieviškoje esmėje glūdinčiais pirmavaizdžiais. 
Bet kaip prie jų prieiti? Kaip juos sužinoti? Šitam punkte, ma- 
no įsitikinimu, filosofija kaip tik ir susiduria su Apreiškimu". 

Surasti atsakymą šitam klausimui mums padės kreipima- 
sis dar kartą į meniškąją kūrybą. Iš menininko sukurtų vei- 
kalų mes taip pat galime iššifruoti jo realizuotą idėją ir tuo 
būdu jau savo prote atstatyti šito kūrinio idealinį tipą. Bet štai 


H Ypač šitas susidūrimas yra ryškus etikoje, kada reikia nustatyti ne- 
lygstamoji protu pažintų dorinių principų vertė. 

pasitaiko toks kūrinys, kuris tiek apgadintas, jog mes labai 
abejojame, ar menininkas norėjo juo pasakyti tą, kas mums 
atrodo. Arba vėl užtinkame tokį kūrinį, kuris ir po didelių 
pastangų ir po ilgų ginčų lieka paslaptis: jojo idėjos neįsten- 
giame iššifruoti. Ką turime ir vienu, ir kitu atveju daryti? Kur 
rasti galutinį atsakymą, mūsų nuomonę patvirtinantį, patai- 
santį arba papildantį? Suprantama, kad tuomet geriausia pa- 
siklausti pačio tų veikalų kūrėjo, kad jis pats arba per savo 
įgaliotinius mums pasakytų žodžiais ar raštu tą idėją, kurią 
jis tame apgadintame arba labai sunkiai suprantamame vei- 
kale realizavo. Menininkas pasako, vadinasi, apreiškia savyje 
glūdinčią idėją. Mes tuomet ją sužinome ir įtikime, kad iš tikro 
taip yra, nes turime sutikti, kad pats kūrėjas visai teisingai 
pažįsta tą idėją, pagal kurią sukūrė savo veikalą. Šitoji mū- 
sų sužinotoji idėja yra jau ne iššifruota iš kūrinio, bet įgauta 
iš Kūrėjo Apreiškimo. Ji gali su mūsų iššifruotąja šiokia ar 
tokia idėja sutikti, gali būti ir priešinga. Pirmuoju atveju ji 
patvirtins mūsų pažiūras ir tuo būdu suteiks joms neklaidin- 
gumo charakterį; antruoju atveju mes turėsime savo nusista- 
tymą kūrinio link pakeisti, jei nenorėsime prieiti visai absur- 
diškų išvadų. Juk Kūrėjo Apreiškimas apie savo veikalų idė- 
jas visados yra norma mūsų sprendimams apie tuos pačius 
veikalus. Bet šitos apreikštos idėjos būtinu būdu neapspren- 
džia proto. Jos gali būti priimtos, gali būti atmestos, nes, 
esant veikalui neaiškiam arba apgadintam, mes negalime pa- 
matyti tiesioginio ir būtino sąryšio tarp Kūrėjo apreikštos idė- 
jos ir kūrinio. Todėl jų priėmimas arba atmetimas turi įvyk- 
ti dalyvaujant laisvos valios apsisprendimui. Vadinasi, čia 
mes susiduriame su žmogiškuoju apreiškimu ir į žmogišką- 
jį autoritetą atremtu tikėjimu. 

Ar ne taip yra ir su Dievo veikalais? Dabartinėje būklėje 
jie yra jau nebe tokie, kokie išėję iš Dievo rankų. Paliesti blo- ` 
gio, jie pasidarė ydingi, neaiškūs, pasak Platono, lyg daik- 
tai, paėsti sūraus jūros vandens. Iš kitos pusės, mūsų protui 
daug kas yra paslaptis, daug kas nesuprantama, abejotina ir 
tvirtai neapsprendžiama. Tad jeigu šitokiai būklei susidarius 
žmogaus kūrinių atžvilgiu, laukiame žmogiškojo apreiškimo, 

argi neturime dar daugiau paramos laukti iš Dieviškojo Ap- 
reiškimo? Argi ne Dievo Apreiškimas yra tas vienintelis ke- 
lias, kuriuo galime prieiti prie tikrųjų idealinių daiktų tipų? 
Argi ne jis yra tas šaltinis, iš kurio galime semtis patvirtini- 
mo, pataisymo ir papildymo mūsų susidarytiems daiktų pir- 
mavaizdžiams. Ką gi Apreiškimas Hečia? Bendriausia pras- 
me imant, Apreiškimas gali liesti pasaulį, žmogų ir Dievą ar- 
ba, kitaip sakant, prigimtį, kultūrą ir religiją. Apreiškimo aktu 
Dievas pasako Žmonijai šitas sritis liečiančias dieviškąsias 
idėjas. Bet iš kitos pusės, pasaulyje ir žmoguje taip pat yra 
realizuotos dieviškosios idėjos kūrimo aktu, kurias žmogus, 
tegul ir netobulai, iššifruoja per pažinimo vyksmą. Kyla tad 
klausimas, koks yra santykis tarp realizuotų idėjų daikte kū- 
rimo aktu ir pasakytų idėjų apie tą patį daiktą Apreiškimo 
aktu? Žmogiškojo apreiškimo prisiminimas kalbėtam meni- 
ninko pavyzdyje pastūmi mus padaryti tokią pat išvadą, kad 
ir Dieviškasis Apreiškimas yra ne kas kita, kaip pasakymas 
idėjos, kuri yra daikte realizuota kūrimo aktu. Iš tikro! Juk 
jeigu per kūrimą realizuotos dieviškosios idėjos yra daiktų 
pirmavaizdžiai arba idealiniai jų tipai, aišku, kad apreikšto- 
sios Dievo idėjos apie tą patį daiktą negali būti priešingos 
šitiems tipams, nes tuomet vienos būtų klaidingos: arba re- 
alizuotos idėjos, arba apreikštos. 

Tuo tarpu šitokio prileidimo Dievo atžvilgiu padaryti ne- 
galime. Todėl reikia sutikti, kad ir realizuota daikte idėja, ir 
apreikšta idėja apie tą patį daiktą yra ta pati idėja. Tik pir- 
moji yra įmedžiaginta daikte, o antroji pasakyta apie daiktą. 
Tiesa, apreikštoji idėja gali atidengti naujų aspektų, kurių iš 
daiktų suvokti negalėjome. Bet šitas naujumas bus tik mums, 
o ne daiktui. Iš kitos pusės, apreikštoji idėja gali būti labai 
tamsi, bet ji tamsi taip pat yra tik mums. Tai, kas joje pasa- 
kyta ir kiek pasakyta (tegul ir ne viskas), privalo sutikti ir su 
realizuotos idėjos atitinkamomis žymėmis. Iš viso to galime 
dabar padaryti išvadą, kad Apreiškimas kaip tik ir yra dides- 
nis ar mažesnis idealinių daiktų tipų paskleidimas žmogaus pro- 
tui. Tas idėjas, kurias Dievas pradžioje įmedžiagino, vėliau 
apreiškė žmonėms sąvokiniu būdu. Todėl, vaizdingai kal- 

bant, į Apreiškimą galima žiūrėti, kaip į Dievo parašą po jo 
pačio veikalu, nes šito veikalo reikšmė dėl blogio padarinių 
pasidarė žmonėms labai neaiški ir menkai tesuvokiama. Ši- 

buvo Dievo realizuota kūrimo aktu. 


4. Apreiškimo reikšmė kultūrai 


Dabar mums darosi aiški Apreiškimo reikšmė pažinimui 
ir bendrai visai teorinei kultūros sričiai. Kaip matėme, žmo- 
gus tiek dėl savo proto silpnumo, tiek dėl tam tikro daiktų 
nesuvokiamumo negali savo pačio pastangomis pakilti ligi 
tobulo kultūrinių idealų pažinimo. Čia jam pagalbon kaip tik 
ir ateina Apreiškimas, savo esme būdamas dieviškųjų idėjų 
paskleidimas žmogaus protui. Būdamas, be to, Absoliutinio 
Proto išdava, vadinasi, turėdamas absoliutinio tikrumo cha- 
rakterį, žmogaus idealinių tipų nustatymui jis turi dvejopos 
reikšmės. 

a. Negatyviniu atžvilgiu Apreiškimas įspėja žmogų 
tada, kai jo išvados pasidaro priešingos apreikštosioms Die- 
vo idėjoms. O kadangi apreikštoji idėja yra ta pati ką ir re- 
alizuotoji daikte, todėl žmogaus pažinimo atsitraukimas nuo 
apreikštosios idėjos tuo pačiu reiškia atsitraukimą ir nuo re- 
alizuotosios idėjos arba nuo tikrojo daikto supratimo. Tokiu 
atveju žmogus sprendžia apie daiktą klaidingai ir susidaro 
klaidingą idealinį jojo tipą. Apreiškimas tad kaip tik ir įspė- 
ja žmogų dar kartą patikrinti savo išvadas. Vadinasi, jei yra 
prieštaravimo tarp iššifruotosios žmogaus idėjos ir apreikš- 
tosios dieviškosios idėjos apie tą patį daiktą ir tuo pačiu at- 
žvilgiu, klaida gali būti tik žmogaus pažinime, nes Dievas 
suklysti negali. Taigi Apreiškimas idealinių tipų pažinimui visų 
pirma turi įspėjamosios reikšmės. 

b. Pozityviniu atžvilgiu Apreiškimas ne kartą atsklei- 
džia žmogui idėją. Kaip paveikslų parodos lankytojas gali 
užeiti tokį kūrinį, kuris jam bus tiek nesuprantamas, jog jis 
noroms nenoroms bus priverstas dirstelėti į katalogą arba į 
parašą, vadinasi, turės pasinaudoti žmogiškuoju apreiškimu, 

taip atsitinka ir su Dievo kūriniais. Dėl subjektyvinių ir ob- 
jektyvinių pažinimo kliūčių kai kurie net ir prigimtosios tik- 
rovės daiktai turi paslėptą idėją, kurią galima pažinti tik pa- 
sirėmus Apreiškimu. Juk taip pasaulio, taip žmogaus idea- 
las, kuris apsprendžia viso gyvenimo tikslą, net ir 
galingiausiems stabmeldijos protams buvo visai tamsus. To- 
dėl žmogaus asmens nelygstamas vertingumas nebuvo su- 
prantamas. Ir Platonas, ir Aristotelis prileido vergijos insti- 
tuciją, nes nesuprato, kad žmonės, kaip turį vieną idealą, yra 
lygūs savo asmeniškumu ir todėl negali būti degraduoti ligi 
daikto kategorijos. Tuo tarpu Apreiškimas atskleidė mums 
panašumą žmogaus į Dievą, ir tuo būdu nelygstamo asmens 
vertingumo problema buvo nesunkiai išspręsta. Čia tai ir yra 
nurodomoji Apreiškimo reikšmė. Apreiškimas pozityviniu bū- 
du nurodo arba tikrąjį kelią į idėjos pažinimą, arba net pra- 
skleidžia ir pačią idėją. 

Dėl šitos dvejopos savo reikšmės Apreiškimas darosi di- 
delis kultūrinės pažangos veiksnys. Visų pirma saugodamas 
žmogiškąjį pažinimą nuo klaidų, jis neleidžia kultūrai susi- 
daryti klaidingų idealų, pagal kuriuos formuojamas daiktas 
būtų visiškai suardomas, nes tuomet kultūra, vietoj daiktą 
pakėlusi į aukštesnį laipsnį, jį visiškai pražudytų. Apreiški- 
mas ją kaip tik ir saugoja nuo tokio iškrypimo. Nurodyda- 
mas žmogiškajam pažinimui idėją ir ją praskleisdamas, Ap- 
reiškimas labai pagelbsti susidaryti kultūrinius idealus, prie 
kurių turi būti artinama prigimtoji tikrovė ir be kurių kul- 
tūra taip pat neturėtų jokios prasmės. Be šitos Apreiškimo 
pagalbos daugelis dalykų būtų labai neaiškūs ir todėl kul- 
tūriniam veikimui neturį beveik jokios reikšmės. Apreiški- 
mas, skaidrindamas idėjas, padaro žmogų ir paslankesnį į 
kultūrinę kūrybą, nes padidina verčiamąją idėjos galybę, ir 
žmogaus darbams suteikia didesnio sėkmingumo, nes idė- 
jos aiškumas leidžia pasirinkti tinkamesnių priemonių rezul- 
tatui gauti. 

Tiesa, Apreiškimas praskleidžia dieviškąsias daiktų idė- 
jas, arba idealinius jų tipus. Bet šitos idėjos kaip tik ir pada- 
ro, kad Apreiškimas tam tikru būdu lieka visados nutolęs 

nuo prigimtosios tikrovės. Neginčijamas yra daiktas, kad 
kiekviena Apreiškimo idėja yra vienos kurios prigimtojo gy- 
venimo srities pirmavaizdis ir priešingai, kiekviena prigim- 
tojo gyvenimo sritis yra vienos kurios dieviškosios idėjos at- 
spindys. Visas keblumas yra tame, kad šitos idėjos mūsų vi- 

lemiančios reikšmės turi tikėjimas, o ne žinojimas. Tuo tar- 
pu tikėjimas pasako, kad tai, kas apreikšta, turi absoliutinį 
tikrumą, bet jis nepraskleidžia mūsų protui pačios apreikš- 
tosios idėjos turinio. Dėl to beveik visų Apreiškimo tiesų gi- 
liausias supratimas mūsų protui yra neprieinamas. Mes iš jų 
turinio sužinome tik mažą dalelę. Tai atsitinka dėl to, kad 
tobulas šitų tiesų pažinimas reikalauja intuityvinio veizdėji- 
mo, tuo tarpu mes empirinėje tikrovėje tegalime ką nors pa- 
žinti paprastai, tik diskursyviniu būdu per sąvokas. Tuo tar- 
pu sąvokiniu būdu išreikšti dieviškąsias idėjas galima tik la- 
bai netobulai. 

Taigi pats mūsų pažinimo būdas pastoja kelią tobulam 
pirmavaizdžių suvokimui - net iš Apreiškimo. Todėl prigim- 
tojoje mūsų tikrovėje net nė Apreiškimas nežada mums duoti 
tobulą idealų pažinimą. Vis dėlto būtų klaidinga manyti, kad 
tuo būdu Apreiškimas netenka anksčiau minėtos reikšmės 
kultūrai. Anaiptol. Dėl to, kad mes nesuvokiame giliausio 
Apreikštos tiesos turinio, dar neišnyksta įspėjamoji ir nuro- 
domoji Apreiškimo reikšmė. Net ir nedidelė pažinta dieviš- 
kosios idėjos dalelė jau skaidriau nušviečia turimą mūsų ide- 
alą, tuo labiau, kad laiko bėgyje net ir pačio Apreiškimo tie- 
sos aiškėja ir darosi dar vaisingesnės kultūrinei kūrybai. 

Iš viso to, kas ligi šiol kalbėta, matyti, kad Apreiškimas 
teorinei kultūros sričiai yra būtinas, kadangi ji viena nėra tin- 
kama vesti žiniją prie aukščiausio josios uždavinio nustatyti 
atitikimą tarp daiktų ir idealinių jųjų tipų. Ir tik ten, kur su- 
sijungia žmogaus pažinimas su Dievo Apreiškimu, kur žmo- 
gaus silpnumą papildo Dievo Galybė, tik ten gali būti pa- 
siekta sėkmingų rezultatų. Kadangi Apreiškimas priklauso 
teorinei religijos sričiai, tai iš to kaip tik ir matyti, kaip gra- 

žiai teorinė religijos sritis jau prigimtojoje tikrovėje stengiasi 
atbaigti teorinę kultūros sritį, ją papildyti, pataisyti ir tuo bū- 
du vesti į tąjį tobulumą, kurio visų amžių žmonijos pastan- 
gos kaip tik ir siekia. 


ANTRASIS SKYRIUS 
Religijos reikšmė kultūros idealų realizavimui 


Svarstant religijos reikšmę kultūros idealų nustatymui, 
buvo liečiama teorinė kultūros sritis, kurios galutinis tikslas 
yra iššifruoti iš pasaulio dieviškąjį jo planą ir nustatyti įvai- 
rioms jo sritims idealinius jų tipus, kad paskui būtų galima 
jau iš tikro sėkmingai varyti priekin kosmoso formavimo dar- 
bą. Kaip matėme, jau šitame pirmutiniame kultūros darbo 
tarpsnyje idealinių tipų nustatymui religija turi nepaprastos 
reikšmės. Ji tik viena su absoliutiniu tikrumu praskleidžia 
žmogui jo ieškomą idealą arba patvirtina jojo pačio suvok- 
tąjį iš prigimtosios tikrovės. 

Bet su idealinių tipų ieškojimu greta eina ir daugiau ar 
mažiau tobulai suvoktų idealų realizavimas. Kultūros sritys 
kyla visos maždaug vienodai. Todėl negalima manyti, kad 
visų pirma surandami tobuli idealai, o paskui jie realizuoja- 
mi. Tobulųjų idealų suradimas yra ir aukščiausias Žinijos 
tikslas, kurio ji, galimas daiktas, per pasaulio gyvavimo lai- 
ką pilnai nė nepasieks. Iš kitos pusės, tobulesnis idėjos su- 
vokimas reikalauja ir tobulesnės praktinės paramos. Idėjos 
aiškumas ir kultūrinis pažangumas, kaip jau buvo pažymė- 
ta, turi vienas kitam grįžtamosios reikšmės. Todėl žmogus 
realizuoja suvoktąsias idėjas net ir tada, kai jos dar nėra vi- 


sai paaiškėjęs. Todėl greta ieškojimo ir nustatymo eina kar- 
tu ir idealų realizavimas. Taigi jei svarstėme religijos reikšmę 
kultūrinių idealų nustatymui, reikia taip pat pasvarstyti, kiek 
religija turi reikšmės kultūros idealų realizavimui. 
Kultūrinis idealas giliausia prasme yra ne kas kita, kaip 
idealinis daikto tipas, visiškai atitinkąs dieviškąjį to daikto 

pirmavaizdį. Jis yra aukščiausia formalinė ir egzempliarinė 
priežastis, pagal kurią daiktas turi būti formuojamas ir tuo 
būdu lyg ir atbaigiamas kurti. Jeigu svarstysime bendriau- 
siu atžvilgiu, kokie prigimtosios mūsų tikrovės daiktai turi 
būti atbaigti, rasime jų du: žmogų ir pasaulį. Žmogus ir pa- 
saulis — štai tiedu dalykai, kurių idealinių tipų kultūra ieš- 
ko nuo pačios pradžios ir kuriuos visos žmonijos pastangos 
kiekvieną akimirksnį stengiasi pakelti į aukštesnį būties 
laipsnį. Taigi įžengę į idealų realizavimo sritį, tuoj susidu- 
riame su dviem pastangų eilėmis: realizuoti žmogaus idea- 
lą faktiniame žmoguje ir realizuoti pasaulio idealą faktinia- 
me pasaulyje. Nereikia ilgai dairytis kultūros labirintuose, 
kad pastebėtume, jog žmogaus idealas yra realizuojamas do- 
rovės priemonėmis, o pasaulio idealas - plačiai suprasto me- 
no priemonėmis. Vadinasi, dorovė realizuoja idealą indivi- 
de, šeimoje ir visuomenėje, pasigaudama jai vienai tinkamų 
būdų. Bet kadangi žmogus yra psichofizinė būtybė, lyg ir 
junginys visų kosmoso būties rūšių, todėl jam nėra svetimas 
nė meno veikimas, taip pat padedąs idealą realizuoti. Bet 
meno veikimas žmogui turi tik antraeilės reikšmės. Svarbiau- 
sias čia vaidmuo priklauso dorovei. Tuo tarpu meno pirmu- 
tinis tikslas yra kelti materialinę tikrovę prie idealo, pade- 
dant lyčiai tobulai įsigalėti medžiagoje ir tuo būdu apreiš- 
kiant pajustiniu būdu išvidinį daikto tobulumą. Šita prasme 
yra visai pateisinamas F. Dostojevskio pasakymas, kad „gro- 
žis išganys pasaulį.“ Vadinasi, grožis arba kitaip objektyvuo- 
tas grožis — menas sutapdys pasaulį su idealiniu jojo tipu, 
suteikdamas tuo būdu jam būties pilnatvę ir laimę. Štai dėl 
ko ir Apreiškimas sako, kad prisikėlusieji laimingųjų kūnai 
bus gražūs. 

Kyla tad dabar klausimas, kiek pajėgia kultūra savomis 
priemonėmis realizuoti idealą taip žmoguje, taip pasaulyje 
ir kokia čia yra religijos reikšmė. Tikslumo dėlei reikėtų kal- 
bėti atskirai apie žmogaus ir apie pasaulio idealo realizavi- 
mą. Bet kadangi žmogaus idealas, kaip tuoj matysime, susi- 
deda iš dviejų dalių: iš fizinės ir psichinės, iš kitos pusės, ka- 
dangi pasaulio vardu mes čia suprantame fizinį pasaulį, 

todėl fizinio žmogaus idealo realizavimas miniatiūroje išreiš- 
kia ir viso fizinio kosmoso idealo realizavimo esmę. Šitas da- 
lykas atleidžia nuo pareigos kalbėti atskirai apie religijos 
reikšmę pasaulio idealo realizavimui. Jį tuomet galima su- 
jungti su fizinio žmogaus idealo nagrinėjimu. Dėl to ir šita- 
me darbelyje atsisakyta pasaulio idealą nagrinėti atskirai. Čia 
bus svarstomas tik žmogaus idealas - tiek fizinis, tiek dva- 
sinis, ir jo realizavimo santykiai su religija. 


1. Žmogaus idealo esmė ir turinys 


Realizuotinas taip individo, taip visuomenėje žmogaus 
idealas yra ne kas kita, kaip dorinis idealas. Taigi norint pa- 
žinti, kiek religija turi reikšmės šito idealo realizavimui, vi- 
sų pirma reikia bent bendriausiais bruožais surasti šito idealo 
esmę ir nustatyti jojo turinį. 

Ontologiniu atžvilgiu gera yra visa, kas yra, ką pasako ir 
trumpa formulė omne ens est bonum. Vadinasi, ontologinėje 
tvarkoje daikto gerumą arba blogumą apsprendžia jo būtis. 
Bet kadangi būties laipsnis ne visuose daiktuose yra vieno- 
das, kadangi ne visi daiktai yra lygūs būties pasiturėjimo at- 
žvilgiu, todėl jau net ir, ontologiškai imant, ne visi daiktai 
yra vienodo gerumo. Tarp jų yra laipsniavimas. Aukščiau- 
sias būties laipsnis arba būties pilnybė yra visiškas daikto ati- 
tikimas idealinį savo tipą. Priešinga riba yra niekas - nebū- 
tis. Dabartinėje prigimtojoje tikrovėje daiktai stovi tarp šitų 
dviejų ribų - tarp būties pilnybės ir nieko. Jie nėra nei pa- 
siekę savo idealo, nei virtę nebūtimi. Jie turi šį tą, kas jiems 
reikalinga, kad būtų tuo, kuo yra; ir kartu jiems trūksta šio 
to, kas ir skiria juos nuo jų idealinių tipų. Užgrįsti šitą skir- 
tumą tarp daikto ir jo pirmavaizdžio reiškia įsigyti didesnį 
būties laipsnį, tuo būdu artėti prie savo idealo arba, kitaip 
sakant, tapti geresniu. Didinti šitą skirtumą reiškia mažinti 
būties laipsnį, tolti nuo savo idealo, artėti į nebūtį ir tuo bū- 
du tapti blogesniu. Vadinasi, giliausioje prasmėje ontologinis 
gėris yra atitikimas tarp daikto aktualiosios būklės ir idea- 
liosios, o ontologinis blogis - šito atitikimo stoka. Kiek daik- 

tai atitinka savo idealą, tiek jie yra ontologiškai geri; kiek 
neatitinka, tiek ontologiškai blogi. Koks dabar santykis tarp 
ontologinio gėrio ir moralinio? Paprastai moraliniu gėriu va- 
dinamas toks gėris, kurio realizavime dalyvauja sąmonin- 
gumas ir laisvė. Kitaip sakant, moralinis gėris gali būti rea- 
lizuojamas tik žmogiškuoju veiksmu (actu humano). Visai ne- 
sunku įspėti, kad tokių veiksmų autoriumi gali būti tik 
žmogus, kaip protinga ir laisva būtybė. Vadinasi, moralinis 
gėris gali būti realizuojamas tik žmogaus. Ką gi reiškia, kad 
žmogus realizuoja moralinį gėrį? Šiam klausimui išspręsti 
visų pirma pažiūrėkime, ką reiškia, kad žmogus realizuoja 
gėrį apskritai. Šitas realizavimas gali eiti dvejopa kryptimi: 
šalip savęs (ad extra) ir savyje (ad intra). Realizuoti gėrį šalip 
savęs reiškia savo veikimu daryti daiktus geresnius. O mes 
jau matėme, kad daryti daiktą geresnį reiškia suteikti jam 
didesnį būties laipsnį arba artinti jį prie idealinio tipo; ki- 
tais žodžiais tariant, didinti jo ontologinį gėrį. Vadinasi, žmo- 
gus, realizuodamas gėrį šalip savęs, kelia daiktus prie idea- 
lo. Tai žmogus daro, kaip buvo pastebėta, įvairiopo meno 
priemonėmis. Eidamas antra kryptimi arba realizuodamas 
gėrį savyje, žmogus daro geresnį patį save. Šitas darymas sa- 
vęs geresniu taip pat yra ne kas kita, kaip didinimas savo 
būties laipsnio arba artinimas prie idealinio tipo. Vadinasi, 
per realizavimą gėrio savyje žmogus pats kyla prie savo 
idealo. Šitas kilimas kaip tik ir yra moralinis gėris, nes bendrai 
pripažįstama, kad moralinis gėris kaip tik ir pakelia žmo- 
gų prie jojo idealo. 

Taigi pasirodo, kad žmoguje jojo valios pastangomis rea- 
lizuojamas ontologiškasis gėris virsta moraliniu gėriu. Žmo- 
gus, kaip protinga ir laisva būtybė, tik ir tegali realizuoti mo- 
ralinį gėrį. Kitoms būtybėms jis yra neprieinamas, nes jos pa- 
čios negali artintis prie savo idealo. Jos turi būti artinamos. 
Tuo tarpu Žmogus artinasi pats laisvai ir sąmoningai. 

Vadinasi, moralinis gėris savo pagrinde kaip tik ir bus ati- 
tikimas tarp Žmogaus aktualiosios būklės ir idealiosios, tarp 
faktinojo žmogaus ir jo idealo. Tiek žmogus bus morališkai 
pažengęs priekin, kiek jis bus prisiartinęs prie savo idealo; 

ir tiek bus morališkai nuskurdęs, kiek bus nuo šito idealo nu- 
tolęs. Didžiausias atitikimas tarp žmogaus ir jo idealo gim- 
do didžiausią moralinį gėrį, kuris ir sudaro dorinio idealo es- 
mę. Vadinasi, dorinis idealas yra tobulas žmogaus sutapimas su 
savo pirmavaizdžiu. 

Dorinės kultūros pastangos kaip tik ir eina ta kryptimi, 
kad labiausiai žmogų priartintų prie šito idealo. Bet pirma, 
negu bus svarstoma, ar kultūra iš tikro gali šitą idealą tobu- 
lai realizuoti, reikia dar panagrinėti šito idealo turinį, kad bū- 
tų aiškiau, ką kultūra prigimtojoje tikrovėje gali pasiekti ir 
ko negali. 

Kai žmogus aptariamas kaip animal rationale, tai tuo pa- 
čiu jau nurodoma du sudedamieji pradai, iš kurių substan- 
cialaus susijungimo ir kyla žmogus. Vienas šitų pradų yra 
animalitas ir jis jungia žmogų su gyvuliais, per juos ir su vi- 
sa materialine būtimi. Antrasis pradas yra rationalitas, pada- 
rąs žmogų dalyvių dvasinės tikrovės ir iškeliąs jį viršum me- 
džiaginio pasaulio. Šitie du pradai taip santykiuoja vienas su 
antru, kaip ir kiekvieno daikto pirminė medžiaga su substan- 
cialine lytimi. Animalitas yra žmogaus, kaip tokio, pirminė 
medžiaga, dvasinė siela yra substancialinė jojo lytis. Todėl kal- 
bant apie žmogaus idealo turinį, šitie du pradai reikia visuo- 
met turėti prieš akis. 

Jeigu idealas yra absoliutinis daikto, kaip tokio, tobulu- 
mas, tai šitas tobulumas bus pasiektas tik tada, kai sudeda- 
mieji esminiai daikto pradai bus ištobulinti ligi aukščiausio 
laipsnio kiekvienas skyrium ir kai bus nustatytas geriausias 
tarp jų santykis. Visa tai tinka ir žmogui. Žmogaus idealas 
taip pat yra ne kas kita, kaip faktinosios jojo prigimties pa- 
kėlimas į aukščiausią tobulumo laipsnį, galįs įvykti tik tada, 
kai abu žmogaus pradai — fizinis ir psichinis - bus ištobu- 
linti tiek, kiek gali būti ištobulinti, ir kai juodu tobulai susi- 
jungs pagal vertingumo subordinaciją. O kadangi dvasinė 
žmogaus siela ir iš esmės, ir kaip forma yra vertingesnė už 
fizinį pradą, kuris tarnauja medžiaga, todėl siela turi turėti 
pirmenybę žmogaus gyvenime, o kūno tikslas turi būti kuo 
paslankiausias patarnavimas aukštesniajam pradui. 

Todėl žmogaus idealo turinyje mes galime įžvelgti tris da- 
lykus: 1) absoliutinį kūno tobulumą, 2) absoliutinį sielos tobulu- 
mą ir 3) absoliutiškai harmoningą juodviejų susijungimą. Kai ši- 
tie trys dalykai bus visiškai tobulai realizuoti, tuomet ir žmo- 
gaus idealas bus realizuotas. Vieno kurio dalyko stingant, dar 
negalima kalbėti apie pilnutinį idealo pasiekimą. Todėl do- 
rinės kultūros uždavinys kaip tik ir yra konkrečiai realizuo- 
ti šitas tris vieno žmogiškojo idealo dalis. Tiesa, kūno išto- 
bulinimas gal daugiau atitenka meniškajam veikimui. Bet ka- 
dangi pačio žmogaus realizuojamas jis taip pat turi ryškų 
dorinį pobūdį, todėl nėra būtino reikalo jis išskirti iš dori- 
nės kultūros veikimo ploto, tuo labiau kad jis miniatiūroje 
vaizduoja ir viso materialinio pasaulio idealinius siekimus, 
apie kuriuos nusistatyta atskirai nekalbėti. 

Pilnutinis dorinio idealo realizavimas atbaigia žmogaus 
prigimtį ir tuo būdu patenkina giliausius josios troškimus. 
Šitie troškimai kaip tik ir atsiranda dėl to, kad žmogus ilgi- 
si būties pilnybės, kad jam šito trūksta, ko jis ir veržiasi pa- 
siekti. Ir juo žmogus mažiau šitų troškimų turi, juo labiau 
yra patenkinta jo prigimtis ir juo labiau jis daros laimingas, 
nes laimė ir yra tobulas giliausių žmogaus prigimties troškimų 
patenkinimas, kilęs iš neprarandamo pasiturėjimo visomis pri- 
gimtį atitinkančiomis gėrybėmis. Visiškas būties pilnatvės pa- 
siekimas arba pilnutinis idealo realizavimas gamina tobulą 
laimę, nes prigimtis tuomet pasijunta tobuloje pilnybėje. Ir 
priešingai, tobulos laimės negali būti ten, kur yra bent men- 
kiausias nesutarimas tarp faktinosios prigimties ir idealiosios. 
Žmogus yra lyg gyvojo sidabro rutuliukas, kuris tol nenu- 
rimsta, kol suranda, kaip tinkamą duobutę. 

Taigi pasirodo, kad pilnutinis dorinio idealo realizavimas 
gamina žmogui tikrą ir tobulą laimę, kurios jis siekia giliau- 
siomis savo prigimties aspiracijomis ir nuo kurios jis negali 
nusigrįžti. Jautimasis daugiau ar mažiau laimingu objekty- 
viai tikra laime yra vienintelis tikras didesnio ar mažesnio 
dorinio idealo realizavimo rodiklis. Kas savo gyvenime dau- 
giau šito idealo yra realizavęs, tas yra pasiekęs didesnės lai- 
mės ir jaučia labiau patenkinęs savo prigimties troškimus. Ir 

atvirkščiai, kur yra nutolimas nuo dorinio idealo, ten nė tik- 
rosios laimės būti negali. Ten gali atsirasti tik tariamas pasi- 
tenkinimas ir tariama laisvė, po kurio neišvengiamai eina 
„nusibodimas gyventi“. Dorinio idealo realizavimas ir tikroji 
laimė yra tiesioginiame santykyje. Visi tie dalykai, kurie ar- 
tina Žmogų prie jojo idealo, tuo pačiu padeda įsigyti ir di- 
desnės laimės. Todėl jei koks nors dalykas nesugeba suteik- 
ti žmogui tikros pilnutinės laimės, tai jis arba visiškai, arba 
iš dalies netinka realizuoti dorinį idealą, nes negalė realizuoti 
idealą yra tuo pačiu negalė suteikti žmogui tobulos laimės. 

Šitas pastebėjimas yra labai svarbus, nes, kalbant apie kul- 
tūros pastangas realizuoti žmogaus idealą ir vertinant kul- 
tūros sukurtas vertybes, kaip tik ir reikės juo vaduotis. Juk 
kas ir kiek priartina žmogų prie idealo, galima iš to pažinti, 
kas ir kiek patenkina giliausias jo prigimties aspiracijas, ki- 
taip, kas ir kiek suteikia jam tikrai tobulos laimės. 

Taigi dabar jau prieiname prie svarstymo, ar gali kultū- 
ra savo priemonėmis visu pilnumu realizuoti žmogaus idealą 
ir tuo būdu sukurti tobulos laimės būklę. 


2. Kultūros pastangos 
realizuoti fizinį žmogaus idealą 


Kūno ištobulinimas sudaro materialinę atramą sielos kles- 
tėjimui. Siela yra substancialinė žmogaus lytis, kuriai kūnas 
tarnauja medžiaga. Jei medžiaga yra ydinga, lytis joje nega- 
li įsigalėti visiškai tobulai ir negali tobulai veikti, nes ydin- 
ga medžiaga, vietoje tarnavus lyčiai atrama, tokiu atveju su- 
daro tik beveik nepergalimas kliūtis. Todėl kūno tobulumo 
reikalavimas žmogaus idealui realizuoti yra visai supranta- 
mas, pateisinamas ir būtinas. 

Kaip šitas fizinės žmogaus prigimties tobulumas turėtų 
pasireikšti? 

Vėl prisiminę kūno, kaip medžiagos, tikslą paslankiausiu 
būdu patarnauti savo lyčiai, galėsime šito tobulumo pažy- 
mius taip nustatyti. Siela turi pažinimo galią, kuri siekia, kaip 
galima, tobuliausiu būdu pažinti tiesą. Kadangi šitoji sielos 

galia tegali veikti (ne būti!) tik kūno pojūčių padedama, to- 
dėl tikslus juslių veikimas yra pirmas fizinio tobulumo reika- 
lavimas. Jeigu kūno pojūčiai visai neveikia (pvz., kurtumas, 
aklumas) arba veikia labai menkai, tai ir sielos pažinimo ga- 
lia, gaudama iš viršinio pasaulio tik labai skurdžią medžia- 
gą, negali tinkamai savo tikslo siekti. Žmogaus siela turi no- 
rėjimo galią, kuri stengiasi norus realizuoti konkrečiais dar- 
bais. Šitas veikimas taip pat yra surištas su kūnu ir gali būti 
realizuotas tik jam padedant. Iš to kyla antrasis reikalavimas, 
kad kūnas kuo paklusniausiai nusilenktų valios norams. Kur ši- 
tokio paklusnumo nėra arba jis yra labai nerangus, ten ne- 
galime nė kalbėti apie tobulą valios reikalavimų įvykdymą. 
tėn dailiojoje kūryboje, kur idėjos dvasingumas persunkia 
materialinį gaivalą ir regimu būdu apreiškia išvidinį daikto 
tobulumą. Bet kūrybiniame sielos darbe kaip tik yra labiau- 
siai reikalingas kūno tarpininkavimas. Kad būtų galima ma- 
terialiniam gaivalui (marmurui, dažams, garsams, žodžiams) 
suteikti aukštesnės būties ir šią atsparią medžiagą palenkti 
idėjos valdžiai, reikalinga, kad ir kūnas būtų nusiteikęs kuo 
savaimingiausiu būdu, be mažiausio įsakinėjimo pakreipti 
materijos sroves ten, kur rodo įkvėpimo momentu sušvitusi 
idėja. Todėl šituo atžvilgiu fizinei žmogaus prigimčiai stato- 
mas trečias reikalavimas — nusiteikti savaimingai kūrybai. Jei 
muziko pirštai yra liguistai sustingę, jei skulptoriaus ar ta- 
pytojo ranka bei akis nejautri, jei balerinos kūnas yra neran- 
gus išreikšti judesiais norimą idėją, tai estetinė šitų žmonių 
kūryba bus labai menka, nes kūrybinė galia čia neranda rei- 
kiamos techninės paramos iš kūno pusės. 

Taigi absoliučiai tikslus juslių veikimas, absoliutiškai to- 
bulas kūno paklusimas valios reikalavimams ir tobulas nu- 
siteikimas savaimingai kūrybai yra tie trys dalykai, kurie su- 
daro kūno tobulumą. Vadinasi, absoliutiškai tobulas šitų rei- 
kalavimų įvykdymas būtų ne kas kita, kaip idealo pasiekimas 
fizinės žmogaus prigimties atžvilgiu. Pirmu pažvelgimu at- 
rodo, kad šitie reikalavimai sudaro tik lygstamąjį kūno tobu- 
lumo idealą. Bet taip iš tikro nėra. Absoliutiškas šitų reikala- 

vimų patenkinimas, toks, kuris visais atžvilgiais būtų palenk- 
tas dvasios galybei, suponuoja kūno perkeitimą pagal dieviš- 
kąjį jo pirmavaizdį. 

Ar gali šitą idealą kultūra savomis priemonėmis realizuoti 
empirinėje tikrovėje? Kitaip sakant, ar ji gali visai tobulai nu- 
galėti kliūtis, kurios trukdo kūno tobulumui? Tikslų juslių 
veikimą trukdo ligos ir galop suardo mirtis. Ši fizinio idealo 
dalis vis labiau tolsta nuo realizavimo tikrovėje, nes žmogui 
artinantis senatvėn juslių veikimas vis darosi silpnesnis ir ga- 
lop mirtimi viskas fizinėje prigimtyje esti sugriaunama. Su 
pasibaisėjimu ir su tam tikra rezignacija žiūri kiekvienas į be- 
siartinantį kūno gyvenimo galą, į materialinį jo vytimą ir lau- 
kia tos dienos, kada šis puikus sielos įrankis pavirs šaltu la- 
vonu. Todėl yra suprantamos visų amžių žmonijos pastan- 
gos kokiu nors būdu surasti priemonių apsisaugoti nuo šitos 
likimo tragedijos, kuri neišvengiamai sutinka kiekvieną, ku- 
ris tik gimė. Jau senų seniausiuose mituose glūdi nemirtin- 
gumo ilgesys. Paukštis, ieškąs gyvybės sėklos arba žolės, argi 
nesimbolizuoja nenurimstantį žmogaus dvasios veržimąsi į 
nemirtingumą? Deja, jeigu kultūra yra jau daug padariusi 
žmogų apsaugoti nuo ligų ir pataisyti tuos trūkumus, kurie 
buvo padaryti kūnui nelaimingų atsitikimų, tai vaisto nuo 
senatvės ir nuo mirties ji veltui ieško ligi šiai dienai. Viršum 
visų šitų pastangų, kurios gali būti vaisingos kitoms sritims, 
stovi šiurpus Apreiškimo žodis: „Skirta žmogui kartą mir- 
ti.“ Mirties siautimas empirinėje tikrovėje yra toks nepermal- 
daujamas dėsnis, jog jis paliečia ne tik gyvas būtybes, bet tam 
tikra prasme net ir negyvas. Kur tik yra individualaus daik- 
to irimas, ten yra ir mirtis. O šitas irimas viešpatauja visa- 
me kosmose. Kiekviena medžiaga yra palenkta irimui ir tuo 
pačiu mirčiai. Tas pat yra ir su žmogaus kūnu. Ir čia kultū- 
ra yra bejėgė. Nemirtingumą ji žmogui jokiu būdu suteikti 
neįstengia. Tai yra tikriausias dalykas. 

Taigi jau dėl šito vieno bejėgiškumo prieš mirtį kultūra 
savomis priemonėmis fizinės prigimties idealo realizuoti ne- 
įstengia. Gali žmogus būti visą gyvenimą sveikas, gali turė- 
ti tiksliausias jusles, gali būti kuo labiausiai nusiteikęs kūry- 

bai, bet mirties akivaizdoje, kaip teisingai pastebi prof. Fr. 
Savickis, „perbėga per kūną šiurpulių banga ir nenoromis 
veržiasi klausimas: kodėl gi kiekvieną žmogų toks tragingas 
finalas laukia?“"? Juk iš tikro prarasti tam tikrą savo Aš dalį, 
pačiam savyje jausti irimą ir nykimą, tai yra kažkas baisaus. 
Prigimtis iš pačių gelmių, matosi, mirties paliesta ir galybiš- 
kas noras gyventi, kuris yra didžiausias iš visų geidimų aiš- 
kiai parodo, kad mirtis nėra prigimtį atitinkąs dalykas. Ši- 
tas prigimties veržimasis palaikyti savo gyvybę yra iškalbin- 
giausias liudytojas prieš visus tuos, kurie mirtyje nori matyti 
„natūralų būtybės išsiskaldymą į pirmykščius elementus, iš 
kurių ji buvo sudėta.” 

Bet šitame veržimesi gyventi yra ir fizinės prigimties tra- 
gedija. Noras pabėgti nuo mirties yra be galo stiprus. Tuo 
tarpu kultūra negali sudaryti jokių apsaugos priemonių. Fi- 
zinio gyvenimo idealas teoretiškai yra visai gražiai suvokia- 
mas; tuo tarpu praktikoje kultūra turi prisipažinti nepajėgian- 
ti jo realizuoti. 

Tą patį maždaug galima pasakyti ir apie antrą fizinio to- 
bulumo reikalavimą, kūno paklusnumą valios reikalavi- 
mams. Didžiausia šitam paklusnumui kliūtis yra kūno pa- 
vergimas erdvės ir laiko dėsniams. Norėdamas tobulai vyk- 
dyti valios norus, kūnas pirma turi pergalėti laiką ir erdvę. 
Tiesa, kultūra techniškomis priemonėmis žada nepaprastai 
palengvinti šitą darbą. Juk mūsų amžiaus technikos laimėji- 
mai savo giliausia prasme ir yra žmogaus siekimas užgrįsti 
tarpą tarp valios, noro ir jo įvykdymo. Deja, technika gali da- 
ryti pažangą, kiek tik nori, bet ji niekados neįstengs iškelti 
kūno viršum erdvės ir laiko. Ir todėl tas tarpas tarp noro ir 
jo įvykdymo gali labai sumažėti, bet jis niekados neišnyks. 
O jau to vieno neužtenka, kad absoliutinis kūno paklusnu- 
mas valiai nebūtų niekad empirinėje tikrovėje pasiektas. 

Šitos pačios kliūtys — ligos, senatvė, mirtis, erdvė ir lai- 
kas - neleidžia tinkamai klestėti nė trečiam fizinio tobulu- 


12 Gyvenimo prasmė / vertė J. Lomanas, Kaunas, 1923, p. 134. 
13 B, Carneri, Der moderne Mensch, Leipzig, 1922, p. 111. 

mo reikalavimui - nusiteikimui savaimingai kūrybai. Todėl 
kaip nėra galimas pirmųjų dviejų reikalavimų idealinis įvyk- 
dymas, taip nėra galimas nė šio trečiojo. 

Taigi iš šitų pasvarstymų aiškiai matyti, kad pirmoji žmo- 
gaus idealo dalis - kūno ištobulinimas, tarnaująs atrama sie- 
los klestėjimui, kultūros priemonėmis negali būti pasiektas. 
Mirtis ir erdvės bei laiko varžtai yra tos pagrindinės kliū- 
tys, kurių kultūra nepajėgia pergalėti. Vadinasi, jau tik dėl 
šito vieno trūkumo kultūra negali laiduoti žmogui pilnuti- 
nės laimės, nors kitas idealo dalis ir pajėgtų realizuoti. Bet 
kaip netrukus pamatysime, ir su jomis ne ką laimingiau at- 
sitinka. 


3. Kultūros pastangos 
realizuoti dvasinį žmogaus idealą 


Žmogaus sielos veikimas reiškiasi trimis sritimis: teorine, 
praktine ir estetine. Siekiamuosius šito veikimo objektus su- 
daro tiesa, gėris ir grožis. Todėl šito veikimo ištobulinime ligi 
absoliutinio pasiturėjimo atitinkamais objektais reikia maty- 
ti ir idealinį sielos ištobulinimą. 

Protas nenuilstamai siekia tiesos, ne paviršutiniškai supras- 
tos tiesos, bet tiesos giliausia to žodžio prasme. Jis niekados 
nepasitenkina nei faktu, nei sąvoka, bet siekia ligi pačių bū- 
ties gelmių. Prirakinimas proto prie to, kas yra žmogaus sie- 
loje, kaip daro subjektyvizmas, arba neleidimas jam žengti 
per faktus į galutinio pagrindo sritį, kaip daro pozityvizmas, 
reiškia ne ką kitą, kaip paneigimą giliausių pažinimo galios 
aspiracijų ir atsisakymų nuo teorinio idealo realizavimo. Ši- 
tas idealas gali būti įkūnytas tikrovėje tik tada, kai protas pa- 
žins giliausia prasme tiesą. 

Kas gi yra giliausia prasme tiesa? Tardami žodį, kuris ati- 
tinka mūsų mintį, mes pasakome tiesą. Bet šitoji tiesa, šitas 
žodžio atitikimas mintį dar nieko nesako apie pačios min- 
ties tikrumą, ir mes teisėtai galime kelti klausimą, kiek yra 
tikra mintis, kurią pasakėme žodžiu. Šitos rūšies tiesa vadi- 
nasi moraline tiesa. Norėdami sužinoti minties tikrumą, turi- 

me patirti atitikimą tarp minties ir daikto. Mintis bus tiek 
tikra, kiek ji atitiks daiktą. Šiuo atveju jau turėsime loginę tie- 
są. Bet savo ruožtu minties atitikimas daiktą taip pat dar nie- 
ko nesako apie pačio daikto tikrumą. Norint tai patirti, rei- 
kia eiti dar toliau ir pažinti daikto atitikimas idealinį jojo ti- 
pą arba pirmavaizdį, pagal kurį jis yra sukurtas. Šitas 
atitikimas bus jau ontologinė tiesa. Pasirodo, kad protas ne- 
gali apsistoti nei prie moralinės tiesos, nei prie loginės, bet 
siekia ontologinės tiesos, tiesos giliausia prasme. Juk žmo- 
gui neužtenka to, kad jis žino, jog jo žodis atitinka mintį; ne- 
užtenka, jei mintis atitinka daiktą. Jeigu daiktas neatitinka 
savo pirmavaizdžio, tikrojo tiesos pažinimo dar nėra. 
Pažinimas atitikimo tarp daikto ir jo pirmavaizdžio savo 
ruožtu reikalauja dviejų dalykų: a) pažinti, koks yra daiktas ir 
b) pažinti jo pirmavaizdį. Jeigu faktinosios daikto būklės paži- 
nimas nesudaro nepergalimų sunkenybių ir kultūros priemo- 
nėmis — tegul ir netobulai, kaip mes matėm pirmame sky- 
riuje, — gali būti pasiekiamas, tai visai kitaip yra su pirma- 
vaizdžių pažinimu. Juk kas gi yra pirmavaizdžiai, jei ne 
Dieviškojo Intelekto idėjos, kurios kūrimo metu tarnavo kaip 
egzempliarinės priežastys. Tos idėjos giliausia ir vienintele 
prasme yra tiesa. Ji yra reali tiesa, nes glūdi Dievuje, kuris 
juk yra realiausia Būtybė. Šitas pirmavaizdžių pasaulis turi 
Dievo esmę, kaip vienijamąjį savo pradą. Jis yra amžinas, ne- 
sikeičiąs, kaip ir jojo pagrindas, kuriame laikosi. Jis yra vi- 
sai nepriklausomas nuo šios prigimtosios tikrovės, stovi vir- 
šum laiko ir erdvės. Jis yra ir tas kelrodis empirinei mūsų 
tikrovei, kuri turi artintis prie tų pirmavaizdžių, kaip prie 
idealinių savo tipų. Tik su jais sutapusi prigimtoji tikrovė 
įgys būties pilnybę ir tikrąjį buvimą, nes šios žemės būtis, 
palyginta su idealu, vis dėlto yra tik netobula jojo atšvaita. 
Po viso to nesunku numanyti, kad tobulas pirmavaizdžių 
pažinimas yra galimas tik per tobulą Dievo esmės pažinimą. Tie- 
sa, pirmavaizdžiai yra realizuoti ir daiktuose. Pažinimo pro- 
cesas, kaip buvo minėta, numedžiagina daiktų lytis, duoda 
galimybės protui paskaityti realizuotas idėjas ir tuo būdu lei- 
džia šį tą spręsti ir apie pirmavaizdžius. Bet dėl įsibrovusio 

blogio prado, kuris padarė, kad lytis negali tobulai apvaldyti 
dėl tobulai suvokti pirmavaizdžių. Mūsų idealai yra tik sil- 
pnutės dieviškųjų pirmavaizdžių atšvaitos. Taigi tobulas pir- 
mavaizdžių pažinimas iš daiktų pirgimtuoju protu ir pa- 
prastu diskursyviniu būdu nėra galimas. Todėl lieka 
aukščiau minėtas vienintelis būdas pažinti pirmavaizdžius 
per tobulą Dievo esmės pažinimą. Todėl tobulas Dievo esmės 
pažinimas darosi teorinio-intelektualinio žmogaus gyvenimo idea- 
lu, nes tik šitas pažinimas patenkina giliausią mūsų proto 
troškimą - pažinti Absoliutinę Tiesą. 

Bet ar empirinėje tikrovėje kultūros priemonėmis žmogus 
gali prieiti prie tobulo Dievo esmės pažinimo? Atsakyti rei- 
kia neigiamai. Pažinti, kad Dievas yra, galima iš sutvertų 
daiktų, kaip iš pasėkų, reikalaujančių priežasties. Bet pozi- 
tyviai pažinti, kas Dievas yra, mes paprastai diskursyvinio 
protavimo keliu beveik visiškai negalime. Net ir tokios mū- 
sų priskiriamos Dievui ypatybės, kaip protingumas, vienu- 
mas, amžinumas, asmeniškumas, kurios, rodos, turi pozity- 
vų turinį, Dievui taikomos tik analoginiu būdu ir todėl daug 
ko aiškaus nepasako. Todėl visai teisingas yra posakis, kad 
mes daugiau apie Dievą žinome, kuo Jis nėra, negu kas Jis 
yra. Tiesa, labai daug pozityvaus apie Dievą pasako Apreiš- 
kimas, bet tai jau nebepriklauso kultūros laimėjimams. 

Taigi pasirodo, kad kultūra negali patenkinti giliausio 
proto veržimosi pažinti Absoliutinę Tiesą ir tuo būdu nega- 
li mūsų tikrovėje realizuoti teorinio gyvenimo idealo. 

Kaip protas siekia Absoliutinės Tiesos, taip valia siekia Ab- 
soliutinio Gėrio, kuris tik vienas gali patenkinti josios verži- 
mąsi. Nagrinėdami dorinį idealą, mes priėjome išvados, kad 
gėris pareina nuo būties laipsnio. Juo kuris daiktas turi dau- 
giau būties, juo jis yra geresnis. Bet ten pat reikėjo konsta- 
tuoti, kad nė vienas empirinės tikrovės daiktas nėra pasie- 
kęs jam privalomos būties pilnybės. Vadinasi, nė vienas ši- 
tas daiktas negali patenkinti mūsų valios tobulu būdu, nes 
kiekviename jame glūdi ir blogio apraiškos. Bet net ir tuo at- 
vejų, kai daiktai sutaptų su savo idealiniais tipais, vadinasi, 

kai pasiektų jiems privalomą būties pilnybę, net ir tada va- 
lia negalėtų jais pasitenkinti, nes jie vis dėlto būtų tik dali- 
niai gėriai, neturį gėrio pilnybės. 

Dėlto valia ir neapsistoja ilgiau nė ties vienu prigimtosios 
tikrovės objektu, bet kyla aukščiau ir ieško pačio gėrio šalti- 
nio, iš kurio plaukia visi kiti gėriai, ieško Absoliutinio Gė- 
rio, kuriuo kaip tik ir yra Dievas. Dievą surasti nėra taip sun- 
ku. Pasaulis per daug aiškiai kalba apie savo Tvėrėją, kad 
žmogus nesuprastų jo žodžių. Bet ar sužinojimo, kad Die- 
vas yra ir aukščiausias gėris, valiai užtenka? Į tai atsako pa- 
ti valios prigimtis. Kaip puikiai pastebėjo šv. Tomas Akvi- 
nietis, be proto veržimosi „valios veikimu mumyse atsiran- 
da kitas veržimasis (processio), būtent: meilės veržimasis, 
pagal kurį mylimas daiktas yra mylinčiame, kaip per paži- 
nimą žodžio pasakytas daiktas arba suprastas yra supran- 
tančiame.““* Tuo būdu valios santykiavimas su savo objek- 
tu daros visai priešingas proto santykiavimui. Protas, pažin- 
damas daiktą, jį lyg ir įtraukia į save sąvokos pavidalu. Tuo 
tarpu valia lyg ir išeina iš savęs ir susijungia su trokštamuoju 
gėriu”. Tik šitokiame susijungime nurimsta josios veržima- 
sis. Taip ji santykiuoja su bet kokiu gėriu, taip ir su Abso- 
liutiniu. Dabar jau bus aišku, kad valiai neužtenka to, kad 
protas parodo esant Dievą kaip Absoliutinį Gėrį. Ji pagal sa- 
vo prigimtį trokšta su Juo susivienyti, patenkindama giliau- 
sius savo troškimus. 

Tuo būdu gaunama išvada, kad valios siekiamas idealas yra 
susivienyti su Dievu kaip su Absoliutiniu Gėriu. Realizuojant šitą 
idealą prigimtoje tikrovėje turbūt labiausiai pasirodo kultū- 
ros bejėgiškumas. Nė vienoje srityje žmogus taip labai ne- 


4 „Secundum autem operationem voluntatis invenitur in nobis guae- 
dam alia processio, scilicet processio amoris, secundum quam amatum est 
in amante, sicut per conceptionem verbi res dicta vel intellecta est in intel- 
ligente.” - Sum. Th. I, q. 27. a. 3. 

15 „haec est differentia inter intellectum et voluntatem, quod intellec- 
tus fit in actu per hoc quod res intellecta est in actu non per hoc quod ali- 
qua similitudo voliti pit in intellectu secundum suam similitudinem; vo- 
luntas autem fit in voluntate, sed ex hoc quod voluntas habet quomdam 
inclinationem in rem volitam.“ - Sum. Th. I, q. 27, a. 4. 

apsivilia kultūros pažadais, kaip šitoje. Amžių bėgyje žmo- 
nija padarė daug gerų dalykų, bet ji neišrado nė vienos prie- 
monės, kuria pasinaudojusi valia galėtų pasiekti tobulą pa- 
siturėjimą Absoliutiniu Gėriu. Priešingai, kiek kartų kas nors 
bandė prigimtomis priemonėmis šį idealą pasiekti, tiek kar- 
tų krito žemyn ir pats savo darbais užsitvėrė kelią į abso- 
liutinę laimę. Ir pirmųjų žmonių puolimas buvo ne kas kita, 
kaip puikus noras prilygti Dievui pasinaudojant žemės daly- 
kais. Ir ne tame nore glūdi tragedija, bet pasirinkime neti- 
kusių priemonių. Užgintojo vaisiaus prasmę egzegetai gali 
visaip aiškinti, bet visuomet jis liks simbolis nevykusio prie- 
monių pasirinkimo. Susiartinti su Dievu, su Juo susijungti 
yra giliausias valios troškimas. Bet kai tik šitas troškimas pra- 
dedamas realizuoti pačio žmogaus sukurtų dalykų pagalba 
be atodairos į Dievo nurodymus, tuoj pasijuntama, kad, vie- 
toj artintis prie siekiamo idealo, be galo nuo jo nutolstama. 
Kultūra gali sukurti puikių sąlygų šitam idealui realizuoti, 
bet ji negali pati viena šito darbo privesti ligi galo. Kultūra 
gali padaryti žmogų dorą prigimtuoju atžvilgiu, bet ji nega- 
li padaryti žmogaus švento. Tuo tarpu tobulas susivienijimas 
su Dievu pasiekiamas tik per šventumą. Vadinasi, kultūra 
yra bejėgė realizuoti valios siekiamą idealą. 

Apie trečiąjį žmogaus sielos siekiamąjį objektą — grožį ten- 
ka tas pat pasakyti. Estetinis žmogaus veikimas, kaip dorinis 
ar praktinis, taip pat nepasitenkina vien grožio nuotrupomis, 
bet siekia absoliutinio grožio. Einant tarp filosofų ginčams, kas 
sudaro grožio esmę, mes vis dėlto šliejamės prie tų, kurie sa- 
ko, jog grožio reikią ieškoti daikto lytyje. Vadinasi, lytis yra 
grožio pradas. Padėjus šitokį tvirtinimą į pagrindą, lengvai 
bus galima suprasti, kad mūsų gyvenamoje tikrovėje ne tik 
nėra nė vieno daikto absoliučiai gražaus, bet nė sukurti nega- 
lima. Nėra dėl to, kad įsibrovęs į pasaulį blogis neleidžia ly- 
čiai tobulai įsigalėti medžiagoje ir tuo būdu sukliudo apreikš- 
ti daikto tobulumo spindėjimą pro išviršinę lytį, kas ir suda- 
rytų grožį. Negali būti sukurta dėl to, kad žmogus nepajėgia 
kurti substancialinių lyčių. Jo sukurtosios lytys visados esti 
pripuolamos ir kaip tokios negali turėti savyje absoliutinio 

grožio pradų. Tuo būdu nei estetinis idealas kultūros prie- 
monėmis visoje pilnybėje negali būti realizuotas. 

Pasvarstę visas žmogaus sielos galias, priėjome išvadą, 
kad ir psichinė žmogaus prigimtis empirinėje tikrovėje kul- 
tūros priemonėmis negali būti atbaigta. 


4. Kultūros pastangos 
suderinti kūno ir sielos veikimą 


Absoliutiškai harmoningas sielos ir kūno sugyvenimas yra 
trečioji žmogaus idealo dalis. Josios reikalavimas yra aiškus: 
siela, kaip forma, turi tobulai apvaldyti kūną ir jį palenkti 
savo reikalavimams. Bet jau iš to, kas ligi šiol buvo kalbėta 
apie idealinį kūno ir sielos ištobulinimą, galima padaryti iš- 
vadą, kad, negalint kultūros priemonėmis realizuoti nei fi- 
zinio, nei psichinio idealo, negalima bus lygiai pasiekti nei 
idealinio harmoningo sugyvenimo tarp kūno ir sielos. Tuo 
tarpu šito sugyvenimo siekimas yra būtinas, nes be jo pil- 
nutinė laimė yra taip pat lygiai negalima, kaip be sielos ar 
kūno ištobulinimo. Todėl visai teisingai sako kun. C. Cop- 
pensas S. J., kad „negali būti tobulos meilės ten, kur tarp sa- 
vęs kovoja priešingi troškimai.“!* Siela, pavyzdžiui, mėgsta 
taiką, bet rūstybės ir keršto geidulys ją stengiasi sugriauti. 
Protas garbina artimo meilės idealą, bet gobšumas ragina tą 
patį artimą skriausti. Valia nori priversti kūną gyventi pa- 
doriai, tuo tarpu gašlumas siekia šitas valios pastangas pa- 
versti niekais. Kur tad kyla toks konfliktas tarp aukštesnių- 
jų ir žemesniųjų galių, ten negali būti pilnutinės laimės ir pil- 
nutinio pasitenkinimo. Reikia tad padaryti santaiką pačioje 
prigimtyje. 

Kas ją padarys? Ar kultūra? Reikia pripažinti, kad kul- 
tūra švelnina griežtus žemesniosios prigimties reikalavimus 
ir tuo būdu pamažu įveda tvarką tarp žmogaus galių. Bet 
dviejų įstatymų jutimas niekados nedingsta. Jau daug tūks- 


16 Trumpas moralinės filosofijos vadovėlis / vertė K. F. K., Kaunas, 1928, 
p- 21. 

tančių metų praėjo nuo to laiko, kai, iširus vienybei tarp 
žmogaus ir Dievo, iširo ir vienybė tarp sielos ir kūno. Čia 
pirmą kartą buvo patvirtintas tas ugnimi žmogaus prigim- 
tyje įrašytas dėsnis, kad kai tik žmogus sukyla prieš Dievą, 
tuoj žemesnieji pradai sukyla prieš jį. Bet kadangi kultūra yra 
bejėgė sutaikinti žmogų su Dievu, tuo pačiu ji daros bejėgė 
žmogų sutaikinti su žemesniąja prigimtimi — net ir jo pačio 
kūno. Tai, dėl ko skundėsi stabmeldžių poetas! ir dėl ko de- 
javo stabmeldžių Apaštalas!s, jaučia kiekvienas žmogus, te- 
gul jis būtų ir labiausiai kultūringas. Ir šitos nesantaikos ju- 
timas darosi šaltinis visų nenuoseklumų ir nelogiškumų, ku- 
rių tiek daug yra visų žmonių gyvenime. Nereikia pasitikėti 
iliuzijomis, laikant, kad kultūros pažanga išnaikins šitą ne- 
santaiką. Josios šaknys nėra prieinamos kultūros kirviui. 
Be to, siela turi daug vargo su kūnu dar ir dėl to, kad jis 
yra palenktas erdvės, laiko ir priežastingumo dėsniams, va- 
dinasi, tam tikra prasme turi klausyti nepermaldaujamo 
gamtos dėsningumo. Tuo tarpu siela, būdama dvasinės tik- 
rovės būtybė, nuo viso to yra laisva ir nepriklausoma. To- 
dėl jai labai sunku, kai josios norai susiduria su kūno kliūti- 
mis, kurių ji, negalėdama tobulai apvaldyti kūno, taip pat 
negali pergalėti. Taigi psichologiškai visai suprantamos, nors 
logiškai ir nepateisinamos, kai kurių žmonių pažiūros į kū- 
ną, kaip į sielos gyvenimo sunkenybę, kuria reikia, kaip ga- 
lima greičiau, nusikratyti. Taip, čia yra dalis tiesos. Kūnas 
sudaro sielos klestėjimui daug sunkenybių. Bet jos kyla ne 
iš kūno esmės, bet iš to, kad yra įvykęs pražūtingas skilimas, 
kad pasidariusi nesantaika tarp protingos lyties ir gamtos 
dėsningumui pavergtos medžiagos. Šitam skilimui pranykus, 
taikai vėl įsigalėjus, kūnas taps labai tobulu ir klusniu sielos 
įrankiu taip pažinimo, taip norų, taip kūrybinių užsimojimų 
srityje. Deja, kultūra negalės pasigirti šitą darbą padariusi, 
nors žmogaus pasitikėjimas josios priemonėmis šitą skilimą 


17 „Video meliora probogue, deteriora segour“. - Ovidijus. 
18 „Jaučiu savo kūne du įstatymus: nuodėmės įstatymą, pasipriešinantį 
proto įstatymui.“ - Šv. Paulius. 

kaip tik ir padarė. Tai buvo moralinė žmogaus mirtis. O iš 
mirties niekas negali atsikelti pats. Čia reikia įsikišti aukš- 
tesnei galybei. 

Vadinasi, kultūra negali savo pačios priemonėmis įvesti 
tobulai harmoningo kūno ir sielos sugyvenimo. Todėl ir tre- 
čioji žmogaus idealo dalis išsprunka iš josios rankų. 


5. Kultūros negalės priežastis 


Taigi, rodos, pakankamai įrodyta kultūros negalė empi- 
rinėje tikrovėje realizuoti žmogaus idealą, sukuriant tuo bū- 
du pilnutinės laimės būklę ir patenkinant giliausius žmogaus 
prigimties troškimus. Viso to kultūra padaryti neįstengia. Tie- 
sa, ji daug padaro, bet toli gražu ne viską, ko žmogus ilgisi 
ir siekia. Bet kodėl taip yra? Kame glūdi šitos negalės prie- 
žastis? Šitas klausimas jau keliose vietose praeinamai buvo 
paliestas. Dabar į jį čia norėtume atsakyti kiek aiškiau. 

Kultūra, būdama tik žmogaus pastangų rezultatas, nieka- 
priežastis - žmogus yra uždarytas erdvės, laiko ir priežas- 
tingumo kategorijose, pro kurias prasilaužti jis pats savo jė- 
gomis jokiu būdu negali. Vadinasi, visi kultūros laimėjimai, 
tebūna jie ir didžiausi, visados liks prigimtosios srities ri- 
bose. Tuo tarpu visa prigimtoji sritis yra paliesta blogio, kurio 
veikimas kaip tik tuo ir pasireiškia, kad visų tų pastangų, 
kurios tik priklauso prigimtajai sričiai, rezultatai niekados 
aktualiosios savo būklės negali sutapdyti su idealiąja ir to- 
dėl niekados negali pasiekti būties pilnatvės arba visiško to- 
bulumo. Todėl ir kultūrinis veikimas, negalėdamas išeiti iš 
prigimtosios srities ribų ir tuo pačiu neturėdamas priemo- 
nių nugalėti įsibrovusį blogio pradą, niekados nepakels nei 
materialinės tikrovės, nei žmogaus ligi pilnutinės būties 
laipsnio. 

Bet juk žmogus visomis savo prigimties galiomis ilgisi 
idealo realizavimo, kuris atbaigtų jo būtį ir tuo būdu sukur- 
tų absoliutinę laimę. Laimės troškimas yra visuotinis, nieku 
nenumaldomas ir neišdildomas. Deja, šitoje empirinėje tik- 

rovėje visu pilnumu jis negali būti patenkintas. Tad ar jis yra 
tuščias? Ar siekiamasis idealas yra iliuzija? Tiesa, žemiška- 
me gyvenime nepasiekiamas idealas žadina žmonijoje nuo- 
latinį stengimąsi ir tuo būdu daros didis pažangos akstinas. 
Bet jis negali būti apgaulingas. Jis negali būti absoliutiškai 
nepasiekiamas. Absoliutiškai neprieinamas idealas yra joks 
idealas. Visa mūsų prigimtis, visa kosmoso būtis šaukte šau- 
kia, kad kada nors ir kur nors turi būti šitas dvasios gelmių 
veržimasis patenkintas, turi būti idealas realizuotas. Kultū- 
ra to padaryti nepajėgia. Tegul nepajėgia. Tada turi būti ki- 
ta galybė, kuri tai padarytų. Ir ta galybė yra Religija. 


6. Atbaigiamoji religijos reikšmė 

Norėdami pagrįsti tvirtinimą, kad tik religija visoje pil- 
nybėje gali realizuoti žmogaus idealą, patenkindama giliau- 
sius prigimties troškimus ir tuo būdu sukurdama pilnutinę 
laimę, visų pirma turime išspręsti klausimą, ar religija iš es- 
mės gali pajėgti šitą idealą realizuoti, ar ji gali turėti prie- 
monių nugalėti toms kliūtims, kurios, kaip matėme, neper- 
žengiamai pastoja kelią kultūrai. 

Kultūra dėl to negali realizuoti visoje pilnumoje žmogaus 
idealo, kad prigimtomis priemonėmis ji neįstengia pergalėti 
blogio, kurio veikimu kaip tik ir atsiranda tas skirtumas tarp 
aktualiosios daikto būklės ir idealiosios. Šitoji negalė savo 
ruožtu kyla iš to, kad veikiančioji kultūros priežastis - žmo- 
gus yra neišsilaužiamai uždarytas prigimtojoje srityje, kur vi- 
sa yra paliesta blogio. Todėl religija, jeigu jai pripažįstama 
galia idealą realizuoti, turi turėti pakankamų priemonių per- 
galėti kliudantįjį blogio veikimą, iš kitos pusės, — vyriausioji 
veikiančioji josios priežastis negali būti palenkta prigimtosios 
tikrovės dėsniams, nes tik iš šitos nepriklausomybės galima 
semti jėgos sėkmingai nugalėti blogį. 

Gilesnis tyrinėjimas kaip tik ir parodo, kad religija paten- 
kina šituos reikalavimus. Ko neįstengia kultūrinis veikimas, tą 
atbaigia religinis; ko trūksta kultūrai idealui realizuoti, tą vi- 
są turi religija ir todėl darosi tinkama atbaigti kultūrinį darbą. 

Kaip jau buvo minėta ir įvedamame skyrelyje, religijos vei- 
kėjai arba veikiančios priežastys yra žmogus ir Dievas. Todėl 
jei žmogus yra palenktas prigimtosios tikrovės dėsniams, tai 
to nieku būdu negalima sakyti apie Dievą. Ne kultūros filo- 
sofijos dalykas yra įrodinėti, kad Dievas, būdamas prigimto- 
sios tikrovės Kūrėjas, negali būti jokia prasme priklausomas 
nuo savo kūrybos išdavų. Čia mes šitą tiesą priimame kaip 
kur kitur visai stipriai įrodytą. Tuo būdu išeina, kad Dievas, 
nebūdamas palenktas prigimtosios tikrovės dėsniams, tuo pa- 
čiu iškyla aukščiau blogio paliestos srities, ir todėl Jojo veiki- 
mas negali būti aprėžiamas blogio veikimo. Religijoje Dievas 
yra vyriausia veikiančioji priežastis. Tiesa, esant religiniams 
santykiams tarp Dievo ir žmogaus, reikalinga abiejų pusių 
laisvo sutikimo, nes vienai kuriai pasipriešinus santykiavimas 
ir tuo pačiu religija darosi negalima. Vis dėlto šitam santy- 
kiavime vyriausia rolė tenka ne žmogui, bet Dievui. O ten, 
kur prasideda Dievo veikimas, principialiai negalime statyti jo- 
kių ribų. Absoliutinė Dievo visagalybė reikalauja, kad šalia 
Jo nebūtų jokio kito nepriklausomo prado, kuris kliudytų Die- 
vo veikimą ir neleistų šiam tobulai pasireikšti. Toji dualisti- 
nė pažiūra, kuri medžiagą laiko nepriklausoma nuo Dievo ir 
varžančia jo veikimą, iškreipia Dievo supratimą ir net pada- 
ro jį pilną prieštaravimų. Jeigu Dievas yra Absoliutas, tai jo 
veikimas negali būti kieno nors aprėžiamas tokiu būdu, kad 
Dievas negalėtų jo laisvai tvarkyti. Kam tokios galybės nepri- 
pažįstama, tas negali būti nė absoliutas. Tuo būdu dualizmas 
nuosekliai prieina Dievo absoliutumo neigimą, kas faktinai ve- 
da ir prie pačio Dievo kaip tokio nepripažinimo. Vadinasi, 
Dievo veikimo iš esmės niekas negali varžyti, ir negali būti 
tokios kliūties, kurios Jis nepajėgtų pergalėti. 

Iš to gaunama aiški išvada, kad ir religinis veiksmas, per 
kurį regimais ženklais pasireiškia Dievo galybė ir kuriame 
pirmutinis bei vyriausias veikėjas kaip tik ir yra Dievas, tu- 
ri galybės antprigimtomis priemonėmis, nepriklausančiomis 
šios tikrovės dėsniams, nugalėti visas tas kliūtis, kurių ne- 
pergali kultūra, ir tuo būdu visu pilnumu realizuoti žmogaus 
idealą. Menkos svarbos turi klausimas, kur ir kada religija ža- 

da šitą idealą realizuoti. Svarbu tik, kad religija, iš vienos pu- 
sės, pajėgia šitą idealą pasiekti, iš kitos, - pasižada jį realizuo- 
ti nors ir ne šioje empirinėje tikrovėje. 

Svarstydami religijos pasižadėjimus žmogaus idealo rea- 
lizavimui, turime prisiminti šito idealo sudėtį. Kadangi žmo- 
gus jungia savyje taip fizinį, taip dvasinį pasaulį, todėl ir jo- 
jo idealas turi svarbiausias dalis: fizinę ir dvasinę. Fizinė idealo 
pusė pasireiškia visišku kūno tobulumu, o dvasinė - visiš- 
ku sielos ištobulinimu, randančiu atbaigimą Absoliutinės Tie- 
sos, Absoliutinio Gėrio ir Absoliutinio Grožio pasiekime. Pa- 
sirodo, kad religija kaip ir pasižada realizuoti taip vieną, taip 
kitą idealo pusę, tuo būdu atbaigti kultūros pradėtąjį darbą 
ir sukurti žmogui pilnutinės laimės būklę. Šitas idealo rea- 
lizavimo atbaigimas religijoje pasireiškia dviem dalykais: 
a) kūno prikėlimu (fizinio idealo realizavimas) ir b) palaimin- 
tuoju Dievo regėjimu (dvasinio idealo realizavimas). 

a. Kūno prikėlimas. Mirtis yra ne kas kita, kaip in- 
divido suirimas, pasireiškiąs lyties atsiskyrimu nuo medžia- 
gos. Taip įvyksta ir su žmogumi. Ir tik dvasinė žmogaus ly- 
ties (sielos) prigimtis apsaugo ją nuo išnykimo, kas neišven- 
giamai sutinka kitų individų formas, neturinčias dvasinės 
prigimties. Nors siela egzistuoja ir po atsiskyrimo nuo savo 
medžiagos, vis dėlto šitoji josios būklė nėra natūrali ir todėl 
negali būti amžina. Šv. Tomas Akvinietis visai teisingai sa- 
ko, kad sielos egzistavimas be kūno yra ne pagal josios pri- 
gimtį ir tobulumą; žmogiškoji siela, atskirta nuo kūno tam 
tikra prasme yra netobula, kaip ir dalis egzistuojanti šalia vi- 
sumos, nes iš tikro siela natūraliai yra žmogiškosios prigim- 
ties dalis. Todėl vėlė ilgisi kūno ir kūnas tam tikra prasme 
ilgisi sielos, nes per mirimą jis vėl pateko į tą pusiau chao- 
tišką būklę be apipavidalinimo, be organizacijos, iš kurios jis 
gali būti pakeltas tik formuojančiu sielos veikimu. Noras ne- 
mirti yra ne kas kita, kaip tik noras išlaikyti savo individua- 
lybės ir asmenybės vienybę, į kurią visomis savo galiomis 
veržiasi tiek psichinė, tiek fizinė žmogaus prigimties pusė. 
Deja, šitas noras prigimtojoje mūsų tikrovėje greitai esti su- 
mindomas žiauraus mirties siautimo. Bet jis lieka dvasinėje 

mūsų sieloje persikeitęs iš noro nemirti į norą susijungti su kū- 
nu. Šitą prigimties gelmių veržimąsi religija kaip tik ir žada 
patenkinti kūno prikėlimu. 

Kūno prikėlimas yra ne kas kita, kaip jo atgaivinimas, jį 
vėl substancialiniu būdu sujungiant su jojo siela. Šiuo die- 
viškuoju veiksmu per mirtį suardytas žmogiškasis asmuo vėl 
atstatomas visoje pilnatvėje. Bet fizinis idealas čia pasiekia- 
mas ne pačiu prikėlimu, bet tuo perkeitimu, kurio patirs pri- 
keltieji laimingųjų kūnai. Religija, pasiremdama Dieviškuo- 
ju Apreiškimu, išganytųjų žmonių kūnams — be nemirtingu- 
mo ir pilnatvės, kaip būtinų prielaidų visam kitam, - pažada 
dar tokius perkeitimus, kurie jau siekiami ir šios tikrovės gy- 
venime, bet kurių kultūra neįstengia pasiekti. Visų pirma lais- 
vumas nuo kentėjimų (impasibilitas). Šitoji ypatybė laiduoja 
idealinį juslių veikimą, kurį mūsų tikrovėje suardo visoke- 
riopos ligos. Joms nesant kūnas nebus trukdomas nei iš vir- 
šaus, nei iš vidaus jokių, organizmą ardančių akstinų. Toliau 
kūno vikrumas (agilitas) suteiks valiai absoliutinę valdžią tvar- 
kyti kūną pagal savo reikalavimus. Tobulas valios viešpata- 
vimas kūne suteikia sielai, kaip formai, galios visiškai tobu- 
lai įsigalėti kūne, kaip medžiagoje, tuo būdu jį lyg ir sudva- 
sinant (subtilitas), ir iškeliant aukščiau laiko ir erdvės. Šitoje 
sudvasintoje kūno būklėje dingsta tas tarpas tarp dvasios no- 
ro ir jo vykdymo, kuris taip skaudžiai yra jaučiamas žemiš- 
koje tikrovėje, ir kūnas pasidaro kuo paslankiausiai nusitei- 
kęs visiems valios reikalavimams. Jeigu forma yra grožio 
pradas, tai tobulas sielos įsigalėjimas kūne suteiks jam ir to- 
bulą gražumą (claritas), žmonių sąmonėje suprantamą kaip 
spindėjimą šviesos ypatybėmis, ką patvirtina ir istoriškasis 
Kristaus persikeitimas. Su šita kūno ypatybe rišasi ir visas 
materialinio pasaulio atbaigimas. Per religijos galybe įvyk- 
dytąjį perkeitimą ir medžiaginiai daiktai bus sutapdyti su 
idealiniais savo tipais, lytis tobulai apvaldys medžiagą ir su- 
kurs tobulą grožį. Tuo būdu bus realizuotas estetinio gyve- 
nimo idealas, kurio būklė visuomet glūdi žmonių sąmonėje 
kaip palaimintojo grožio karalija. Tuo būdu išeina, kad reli- 
gija kaip tik ir žada patenkinti visus tuos reikalavimus, ku- 

riuos buvome pastatę, nagrinėdami fizinio idealo sudėtį. Pri- 
sikėlusis kūnas visų pirma bus tobuloje savo narių pilnatvė- 
je, turės tobulą juslių veikimą, bus tobulai paklusęs valios rei- 
kalavimams, išlaisvintas iš erdvės ir laiko varžtų, per sielos 
įsigalėjimą įgijęs tobulo gražumo, o per paslankumą tobulai 
nusiteikęs savaimingai kūrybai. Vadinasi, religija ne tik kad 
gali fizinį idealą realizuoti, bet jį iš tikro ir realizuos, tegul 
ir ne mūsų gyvenamoje tikrovėje, bet tas galop nesvarbu. 
Svarbu, kad išsiskyręs žmogiškosios prigimties dalių verži- 
masis į pirmykštę vienybę ir į tobulą atbaigimą, bus paten- 
kintas visu pilnumu. 

b. Palaimintasis Dievo regėjimas. Kaip kūno 
prikėlimas ir jo perkeitimas atbaigia fizinio idealo realizavi- 
mą, taip palaimintasis Dievo regėjimas pilnutiniu ir tobulu 
būdu realizuoja dvasinį žmogaus prigimties idealą. Jau ma- 
tėme, kad dvasinis žmogaus idealas glūdi tobulame pasitu- 
rėjime absoliutine tiesa, absoliutiniu grožiu. Iš kitos pusės, 
taip pat matėme, kad tobulas absoliutinės tiesos pažinimas 
yra galimas tik per tobulą Dievo esmės pažinimą, kuri laiko 
savyje daiktų prototipus; tobulas pasiturėjimas absoliutiniu 
gėriu įgyjamas tik per susivienijimą su Dievu, o tobulas gro- 
žis yra pasiekiamas per tobulą lyties įsigalėjimą medžiago- 
je. Apie tobulo grožio realizavimą buvo minėta sąryšyje su 
kūno gražumu, įgytu per perkeitimą. Todėl čia apie tai dau- 
giau nekalbėsime, nes šitas dalykas iš tikro daugiau plaukia 
ne iš palaiminto Dievo regėjimo, tik iš materialinio gaivalo 
perkeitimo, kada senasis pavidalas praeis ir bus sukurtas 
naujas. Tik šitokia prasme ir tegalima kalbėti apie materiali- 
nį pasaulio galą. Palaimintasis Dievo regėjimas tiesioginiu 
būdu realizuoja tobulą Absoliutinės Tiesos pažinimą ir to- 
bulą pasiturėjimą Absoliutinių Gėriu. 

Palaimintasis Dievo regėjimas pagal Apreiškimą turi du 
momentus: intelektualinį ir voliuntarinį. Pirmasis yra ne kas 
kita, kaip Dievo regėjimas „veidas į veidą“ arba, kitaip sa- 
kant, aiškus intuityvinis Dievo pažinimas, kaip jis yra savyje. Ir 
šios žemės tikrovėje mes turime Dievo pažinimą, įgytą arba 
per tikėjimą, ar per protavimą. Bet nei vienas, nei kitas pa- 

žinimo būdas neduoda mums pakankamo aiškumo, ir Die- 
vas visados mums lieka tam tikra prasme neįspėjama mįslė. 
Tuo tarpu religija mums laiduoja aiškų pažinimą. Iš kitos pu- 
sės, šitas palaimintosios būklės pažinimas yra intuityvinis, 
vadinasi, tiesioginis veizdėjimas pačios Dievo esmės, kaip Ji 
yra savyje. Tuo būdu Jis visu dangumi skiriasi nuo diskur- 
syvinio pažinimo būdo, kuriuo per priežastis sąvokų pagal- 
ba pakylama prie labai netobulo Dievo pažinimo. Taigi mū- 
sų protas antgamtinio apšvietimo (lumen gloriae) bus pakel- 
tas į tokią būklę, kurioje jis tiesioginiu būdu veizdės Dievo 
esmę ir todėl tobulai paskaitys idealinius daiktų prototipus. 
O kadangi absoliutinis tiesos pažinimas kaip tik ir glūdi ši- 
tame pirmavaizdžių pažinime per Dievo esmę, todėl palai- 
mintasis Dievo regėjimas kaip tik tada ir duoda tobulą ir 
tiesioginį absoliutinį tiesos pažinimą, kas sudaro teorinių 
žmogaus siekimų idealą, kuris čia bus realizuotas visoje pil- 
nybėje. Voliuntarinis palaimintojo Dievo regėjimo momentas 
glūdi palaimintoje meilėje, pasireiškiančioje ekstatišku susivieniji- 
mu su Dievu. Valia, kaip ir tinka josios prigimčiai, lyg, ir iš- 
eina iš savęs (ekstazė), susijungia su mylimuoju objektu, ku- 
ris šiuo atveju kaip tik ir yra Absoliutinis Gėris, vienintelis 
tikrasis valios troškimų objektas. Palaimintieji, pasak teolo- 
gų, „tiek dega Dievo meile, jog lyg ir ištirpsta, ir pasineria 
dieviškumo gelmėse, nors visuomet lieka nuo Dievo skirtin- 
gi.“"? Šitame susivienijime su Dievu glūdi giliausių žmogaus 
prigimties troškimų patenkinimas, sukuriąs tuo būdu pilnu- 
tinę absoliutinės, nesikeičiančios ir nenykstančios laimės būk- 
lę. O argi ne to siekia visi žmonės savo valios pastangomis? 
Argi ne čia todėl yra realizuojamas praktinių žmogaus pa- 
stangų siekiamas idealas, pasiturėjimas Absoliutiniu Gėriu? 

Taigi pasirodo, kad palaimintasis Dievo regėjimas per in- 
tuityvinį Dievo esmės veizdėjimą ir ekstatinį su Dievu susijun- 
gimą meilėje visu pilnumu realizuoja tai, ko žmogus kultūros 
priemonėmis taip aistringai siekia ir niekaip pasiekti negali, 


19 Ad. Tanguerey, Synopsis Theologiae dogmaticae, Roma, 1929, t. M, 
p. 785. 

būtent: Absoliutinės Tiesos pažinimą ir tobulą susivienijimą su 
Absoliutiniu Gėriu. Šitie dalykai ir sudaro giliausius dvasinės 
žmogaus prigimties siekimus. Todėl tobulas jų patenkinimas 
kaip tik ir yra galutinis žmogaus idealo realizavimas. 

Iš visų šito skyrelio nagrinėjimų matyti, kad religija visu 
pilnumu atbaigia kultūros pradėtąjį darbą, savo galybe pakel- 
dama taip žmogų, taip visą materialinį pasaulį ligi pilnutinės 
būties laipsnio. Vadinasi, kiek kultūros idealų nustatymui re- 
ligija turi įspėjamosios ir nurodomosios reikšmės, tiek kultū- 
ros idealų realizavimui ji turi atbaigiamosios reikšmės. Be to, kul- 
tūros idealų nustatymui religija daro įtakos daugiau teorine 
savo sritimi — Apreiškimu; tuo tarpu kultūros idealų realiza- 
vime jau daugiau pasireiškia praktinė religijos galybė. Iš to vėl 
matyti, kaip gražiai religija teorine savo sritimi paremia teo- 
rinę kultūros sritį, o praktine - praktinę. Kaip be Apreiškimo 
pagalbos kultūra ne kartą patektų į šunkelius, taip be praktinės 
religijos pagalbos kultūrinis darbas liktų neatbaigtas, ir visas gy- 
venimas tuo pačiu nebetektų jokios prasmės. Tai būtų tik beviltiš- 
kas draskymasis savo pačio sukurtų laimės skeveldrų, kurios 
nė iš tolo nepasotina begalinės žmogaus dvasios. Todėl visai 
teisingai sako J. P. Steffesas, kad „religija duoda žemės kul- 
tūrai ne tik paskutinį apipavidalinimą, bet ji reiškia jai naują 
koordinatų sistemą, iš kurios kultūra patiria kritikos, pertvar- 
kymo ir naujo orientavimo. Dar daugiau, religija atveria žmo- 
gui iš esmės naują buvimo ir vertybės sritį ir palengvina jam 
realizuoti antprigimtąją vertybių eilę.” 


TREČIASIS SKYRIUS 
Religijos ir kultūros santykių iškreipimas 


Kad būtų galima dar geriau suprasti, kokios didelės reikš- 
mės religija turi kultūrai, reikia pasvarstyti dar vieną klausi- 
mą, būtent: kas pasidaro su kultūra, kai ji savo išdidume at- 
sisako taip nuo įspėjamosios bei nurodomosios, taip nuo atbai- 


2 Religionsphilosophie, Kempten, 1928, p. 210. 

giamosios religijos reikšmės ir pati viena bando prieiti ir prie 
tobulo idealų pažinimo, ir prie tobulo jų realizavimo. Sitas 
klausimas juo yra aktualesnis šiais laikais, kada įvairiopų kri- 
zių įtakoje pradėta kalbėti ir apie religijos, o ypač apie krikš- 
čionybės krizę?!, esą ji yra išsisėmusi, nebepajėgianti kurti nau- 
jų vertybių ir išrišti opiausių šių dienų problemų. Vietoj josios 
siūloma „rasės religija“. Vadinasi, norima naujoje formoje at- 
gaivinti tikėjimą į Žmogaus, o tuo pačiu ir į kultūros visaga- 
lybę. Todėl pravartu pasvarstyti viršuje iškeltą klausimą ir pa- 
žiūrėti, koks menkas tampa žmogus ir kokia bejėgė pasidaro 
kultūra, kai tik nustoja jiems švietę religijos pastatyti švyturiai. 

Iš kitos pusės, tenka taip pat pažiūrėti, kas pasidaro tuo- 
met, kai įpuolama į kitą kraštutiniškumą ir pradedama niekin- 
ti kultūrą, visko tikintis iš religijos. Europos dvasios padangėje 
galima pastebėti ir šitos krypties ženklų. Paskutiniu laiku vis 
didėjąs apsivylimas kultūros pažadais sukurti pilnutinę laimę, 
nuolatinis veržimasis į Vakarus mistinio elemento teosofijos, 
antroposofijos ir neobudizmo pavidalu su aiškia pasaulio nei- 
gimo tendencija pastūmė ne vieną į visišką kultūra nepasiti- 
kėjimą, į nepripažinimą jai jokios vertės, tiesiog į atvirą josios 
niekinimą. Prie šitos krypties dažnai dar prisiplaka manichė- 
jiškos pažiūros į blogį, ir tuo būdu gaunama tikroji pasaulio ir 
noro gyventi neigimo teorija ir praktika. 

Bet, kaip pamatysime, nei vienas, nei kitas vienašališkas 
religijos ir kultūros santykių išsprendimas neaineša žmogui 
to, ko jis tikisi. Kultūra be religijos neįstengia kopti aukštyn 
nuo žemės ir pradeda stingti nuo josios šalčio. Tuo tarpu re- 
ligija be kultūros netenka prigimtosios atramos, išsigema į 


21 Šiuo klausimu praėjusiais metais yra pasirodę trys charakteringi vei- 
kalai: Miguel Unamuno, Die Agonie des Cristentums, München. Pagal šį au- 
torių, krikščionybė Evangelijų prasme nieko bendro neturi su kultūra; o ka- 
dangi ji be kultūros negali gyventi, todėl ir mirštanti. - Ludwig Neuner, Ei- 
ne Zeitfrage Kunstchliche oder natürliche Weltanschauung?, München. Čia 
yra smarki krikščionybės, ypač katalikybės, kritika. Jos laikas esąs pasibai- 
gęs; dabar reikią prigimtosios pasaulėžiūros, kuri atliktų mokslo laimėjimus. 
Autorius siūlo germanų rase pagrįstą vokišką religiją. - Gustav Mensching, 
Religion und Leben. Aufsatze und Gegenwartskrise des Christentums, Leip- 
zig (žr. Philosophie und Leben / herausgegeben August Messer / Monat- 
schrift. 1931, 11 Hieft.). 

neaiškų svajingumą ir paprastai žūsta susipynusiose ir prieš- 
taraujančiose panteistiškose pažiūrose. Šitų vienašališkumų 
panagrinėjimui ir yra skiriamas šitas skyrelis. Visų pirma bus 
svarstoma, kas įvyksta, kai iškreipiami santykiai tarp Ap- 
reiškimo ir pažinimo, o toliau, kokios išvados plaukia iš re- 
ligijos bei kultūros santykių iškreipimo praktiniam kultūros 
idealų realizavimui. 


1. Pažinimo ir Apreiškimo 
santykių iškreipimas 


Žmonių minties istorijoje galima sutikti taip tokių, kurie 
per maža vertino pažinimą, visą reikšmę priskirdami Apreiš- 
kimui, taip ir tokių, kurie tik vieno pažinimo pagalba norė- 
jo sukurti pilnutinės žinijos sistemą, į ją visai neįtraukdami 
Apreiškimo. Ir vienų, ir kitų pastangos nuėjo niekais, nes juk 
pažinimas yra žmogaus, o Apreiškimas duotas žmogui. Vadi- 
nasi, šitos dvi teorinės gyvenimo sritys iš esmės turi būti su- 
derintos viename žmoguje. Todėl visai klaidingai būtų jos pa- 
likti kiekvieną sau, dirbant vienoje katroje ir visiškai nepai- 
sant antros. 

Nepripažįstant vertės pažinimui ir visą svorio centrą per- 
keliant į Apreiškimą, kaip daro tradicionalizmas, nuosekliai 
bus prieita ir prie pačio Apreiškimo paneigimo. Juk pirm ne- 
gu bus priimtas Apreiškimas, reikia pripažinti, kaip jau bu- 
vo įvade minėta, kad yra pats Apreiškimo faktas ir Apreiš- 
kimo Autorius. Be to, reikia pripažinti žmogaus protui ga- 
lią bent netobulai pažinti ir Apreiškimo turinį. Atmetus 
pažinimo a posteriori vertę, bus negalima žinoti, ar yra Ap- 
reiškimo faktas ir jeigu yra, kas jo autorius. Tuo tarpu be ši- 
tų dalykų rėmimasis Apreiškimu netenka tvirto pagrindo ir 
virsta paprastu lengvapėdišku pasitikėjimu, neturinčiu kri- 
tiško patikrinimo. Apreiškimo vertė didelė ir rimta yra tik 
tada, kai aiškiai ir tvirtai pažįstama, kad yra Absoliutinis Pro- 
tas, kuris atskleidžia žmogui jo nujaučiamas ir ieškomas tie- 
sas, kurių pats arba būtų visai nepriėjęs, arba tik labai sun- 
kiai ir po labai ilgo laiko. Bet tam būtina yra pripažinti rim- 
ta ir objektyvi pažinimo vertė. Tai dar nereiškia, kad tuo 

pripažįstama pažinimui absoliutinė vertė. Pažinimas neapima 
visko ir neįstengia suvokti daiktų visai tobulai. Bet kas pa- 
žįstama, tas tikrai yra, ir taip pažįstama, kaip tikrovėje yra. Tik 
šitą tiesą priėmus galima kalbėti apie galimumą atskirti tik- 
rą Apreiškimą nuo netikro. Kitaip būsime priversti arba vi- 
siškai Apreiškimą atmesti, nes negali pažinti jo pagrindo, ar- 
ba visuomet abejoti apie tikrąją jo vertę. Taigi visiškas Ap- 
reiškimo atmetimas, o geriausiu atveju įkyrus skepticizmas 
yra pažinimo vertės susiaurinimo pasėkos. Tokiu atveju teo- 
rinė kultūros sritis pakimba ore, ir čia negali būti nė kalbos 
apie bent kiek tobulesnį kultūros idealų nustatymą. 

Tas pat, tik iš kitos pusės, prieinama ir tada, kai neteisė- 
tai susiaurinamas arba ir visai atmetamas Apreiškimas, o vis- 
kas norima remti tik pažinimu. Ir tokiu atveju skepticizmas, 
o paskui jį einąs kultūrinis neproduktingumas yra nuolati- 
niai tokio nusistatymo palydovai. Jau buvo kalbėta, kad vie- 
no tik pažinimo pagalba žmogus negali nei tobulai pažinti 
siekiamų kultūrinių idealų, nei būti absoliučiai tikras, ar jo 
susidarytas idealas nėra priešingas dieviškajam pirmavaiz- 
džiui. Apreiškimas čia kaip tik ir pagelbsti. Praskleisdamas 
ieškomą idealą arba mažiausiai nurodydamas tikrą į jį ke- 
lią, jis padeda pažinimui nugalėti pačios būties pastatytą 
kliūtį ir eiti prie tobulo idealų pažinimo. Šituo savo prasklei- 
dimu Apreiškimas patvirtina arba paneigia pačio žmogaus 
susidarytąjį idealą iš prigimtosios tikrovės pažinimo. Tuo bū- 
du apsaugo žmogų nuo klaidos realizavimo, kas reikštų 
daiktų ardymą. Todėl suprantama, kodėl galingieji antikinės 
kultūros protai tiesiog ilgėjosi Dieviškojo Apreiškimo, kuris 
parodytų tai, ko žmogaus dvasia taip uoliai ieškojo ir vis ne- 
rado. Platonas savo „Sokrato apologijoje“ įrašė šiuo atžvil- 
giu labai charakteringus tam laikui žodžius: „Mes turime pa- 
laukti, kol kas nors ateis ir nurodys mums, kaip mes turime 
elgtis su dievais ir su žmonėmis; tik dievas gali duoti mums 
išaiškinimą.“?2 Apreiškimo atmetimas kaip tik ir pasmerkia 
žmogų šitam amžinam ieškojimui, amžinam ktydinėjimui be 


22 Çit. dr. J. Pohle, Natur und Übernatur, p. 75 sudėtiniame veikale: 
G. Esser, J. Mausbach, Religion, Christentum, Kirche, t. 1, Kempten, 1921. 

aiškaus kelio ir be aiškių vedamųjų gairių. Ar galima, tokiai 
būklei esant, kalbėti apie tikrąją kultūros pažangą? Tai yra 
greičiau paklydimo įkarščio pažadintas bėginėjimas, kuris po 
kiek laiko vėl atveda į tą pačią vietą, į tas pačias klaidas ir 
kartoja tuos pačius nenuoseklumus. 

Kad taip iš tikro esti, tą mums parodo naujųjų laikų teo- 
rinės kultūros srities tyrinėjimas. Individualistiškais nusista- 
tymais pagrįsta naujųjų laikų kultūra pamėgino pati viena 
be Apreiškimo pagalbos prieiti tobulą kultūrinių idealų pa- 
žinimą. „Vidurinių amžių žmonės, - sako A. M. Weissas 
O.P., - visuomet žiūrėdavo į Dievo išganymo uostą. Tuo tar- 
pu mes patys savo noru leidomės į ūžiančią jūrą, užpūtėme 
Dievo įžiebtas šviesas tuo tikslu, kad, jei dar greitai nežūsi- 
me, galėtume pasididžiuoti, jog, pasiėmę į siūbuojantį laivelį 
tik rankines lempeles, patys save išgelbėjome.“2 Bet, deja, ši- 
toks drąsus ir puikus nusistatymas privedė moderniškąją 
kultūrą prie to, kad ji teorinėje savo srityje pakartojo tas pa- 
čias klaidas, kurios buvo padarytos antikinės kultūros Ap- 
reiškimo nevadovaujamų protų. Filosofijos istorija šitą pakar- 
tojimą parodo labai ryškiai. 

Pažinimo filosofijoje. Sofistas Protagoras iš Abderos formu- 
lavo posakį, kad „visų daiktų matas yra žmogus.“ Vadina- 
si, tiesa pareina nuo žmogaus. Ne daiktas tuomet apspren- 
džia protą, bet protas daiktą. Kuo nuo Protagoro skiriasi 
Kantas, sakydamas, kad „protas savo dėsnius nesemia iš 
gamtos, bet juos jai įrašo.“ Sofistas Gorgijas ėjo dar toliau ir 
paskelbė, kad „nieko nėra“, o jeigu kartais kas ir būtų, vis 
tiek liktų nepažįstama. Argi moderniškas gnoseologinis ag- 
nosticizmas pasakė ką nors šiuo atžvilgiu nauja? 

Gamtos filosofijoje. Kiek senovėje Anaksagoras pripažino 
dieviškąjį Nus, kuris sutvarkė pasaulį tikslingai ir tvarkingai, 
tiek Demokritas atmetė visokį transcendentinį pasaulio vyks- 
mo faktorių ir pripažino tik imanentinį, kuriuo yra su būti- 
numu veikią gamtos dėsniai. Moderniškoji mechaniškai-ma- 
terialistiškoji pasaulėžiūra kaip tik ir buvo senojo demokri- 
tizmo atgaivinimas. 


3 Apologie des Christentemus, t. 5, Freiburg i. Brsg., 1905, p. 125. 

Psichologijoje. Pirmykštį žmonių įsitikinimą apie sielos ne- 
mirtingumą paneigė sofistai. Protagoras nepripažino sielos 
kaip substancijos. Pasak jo, siela nėra skirtinga nuo pojūčių, 
vadinasi, ji esanti tik „vaidinių ir asociacijų ryšulys.“ Ar tai 
nėra tas pat, ką ir moderniškasis asociacionizmas? 

Teodicėjoje. Windelbandas teisingai pastebėjo, kad „visi re- 
liginės laisvamanybės atspalviai išeina ryškiai aikštėn sofis- 
tinėje literatūroje, pradedant atsargiu Protagoro skepticizmu, 
kuris sakė, kad apie dievus nieko nesą galima žinoti, einant 
per antropologinį ir natūralistinį tikėjimo aiškinimą pas Kri- 
tiją ir Proklą ir baigiant atviru Diagoro iš Melo ateizmu.” 
Argi visos šitos srovės neišėjo aikštėn naujųjų laikų pasau- 
lėžiūroje pradedant angliškuoju deizmu ir baigiant prancū- 
ziškuoju modernizmu? 

Etikoje. Protagoras, pripažindamas visų daiktų matą esant 
žmogų, pagrindo individualistiškąją etiką. Ką čia nauja be- 
pridėjo Nietzsche arba Stirneris? O Zenonas stipriu savo pa- 
reigos akcentavimu ar labai skiriasi nuo Kanto ir jo impera- 
tivum cathegoricum. 

Teisės filosofijoje. Sofistikoje glūdi taip valstybinio diktato- 
riumo pradai, taip, iš kitos pusės, anarchistiškojo palaidumo 
pradžia. Vieniems sofistams įstatymai yra tik valdovų sugal- 
vota priemonė masėms pažaboti. Tuo tarpu kiti skelbė, kad 
minia išradusi įstatymus valdovų sauvaliai sudrausti. Teisė, 
pasak Trasimacho, esanti tik valdovų išradimas, o josios ne- 
sikeičiamumas valdiniams įkalbėtas dėl to, kad jie būtų pa- 
klusnūs. Argi ne tos pačios pažiūros glūdi moderniškame 
makiavelizme, Nietzsche's „viršvyrio“3 filosofijoje ir įvairiose 
diktatūrų formose. 


24 Cit. O. Willmann, Geschichte des Idealismus, t. 1, p. 359. 

25 Ottfried Eberz savo veikale „Von Aufgang und Niedergang des 
mannlichen Weltlters“ (Breslau, 1931.) p. 141 yra visai teisingai pastebėjęs, 
kad Nietzsche's filosofiją reikią laikyti ne „viršžmogio“, bet „viršvyrio“ fi- 
losofija, kaipo teorinę apoteozę „Willens zur macht“, kas yra nekultyvuoto 
vyro pažymys. 

26 Medžiaga pavyzdžiams yra imta iš: O. Willman, Geschichte des Ide- 
alismus, t. 1; prof. Fr. Sawicki, Lebensanschauungen alter und neuer Den- 
ker, t. 1; A. Stöckl, Filosofijos istorijos bruožai - iš tų skyrelių, kurie kalba 
apie senovės filosofiją. 

Taigi pagrindiniai moderniškosios pasaulėžiūros bruožai, 
kuriais ji išsiskyrė nuo vidurinių amžių pasaulėžiūros, pasi- 
rodo, yra ne kas kita, kaip pakartojimas tų pačių klaidų, ku- 
rios buvo atsiradusios ir antikinėje kultūroje ir su kuriomis 
kovojo didieji to meto galvotojai, kaip Sokratas, Platonas, Aris- 
totelis. O taip pasidarė dėl to, kad individualistišku išdidu- 
mu apsvaigus, buvo visiškai nepaisoma Apreiškimo nurody- 
mų. Juk visai nesunku pastebėti, kad aukščiau minėtų pavyz- 
džių tvirtinimai yra diametrališkai priešingi Apreiškimo 
tiesoms. Jei būtų buvęs padarytas moderniškosios filosofijos 
kūrėjų išvadų palyginimas su Apreiškimo tiesomis, ir, radus 
jas nesutinkančias, būtų patikrinta iš naujo savo argumentai, 
šiandien neturėtume to minties chaoso, kuris taip labai aptem- 
dė ir pakrikdė naujųjų laikų galvojimą. Tiesa, daugelis minė- 
tų klaidų šiandien jau baigiama atitaisyti. Bet kiek visam tam 
reikėjo padėti darbo, kiek energijos ir pajėgų - o rezultatai to- 
kie, kad tik pataisyta tai, kas išdidumo buvo pagadinta. 

Pasirodo tad, kad Apreiškimo ir pažinimo santykių iškrei- 
pimas įklampina kultūrą į sunkiai išbrendamas pelkes ir tuo 
būdu kultūrinei pažangai visados turi neigiamų pasėkų, ne- 
kalbant jau apie tai, kad pasitikėjimas tik vienu pažinimu nie- 
kados negali laiduoti tobulo idealų nustatymo. 


2. Atsisakymas nuo atbaigiamosios 
religijos reikšmės 


Atsisakyti nuo atbaigiamosios religijos reikšmės kultūros 
idealų realizavimui dar nereiškia paneigti pačią religiją. Čia 
religija nėra tiek griežtu būdu neigiama, kiek pastumiama į 
šalį ir visiškai nepaisoma, paskelbiant, kad viena kultūra sa- 
vo priemonėmis galinti sukurti pilnutinės laimės būklę. Re- 
ligijos pagalbos tam visai nereikalaujama. Tai yra praktiškojo 
deizmo nusistatymas: palikti Dievo veikimą šalia žmogaus 
veikimo, nepaisyti Jo nurodymų, Jo sukurtos tvarkos ir Jo 
sprendimų. 

Pažvelgę į istorinę kultūros eigą, galėsime pastebėti, kad 
šitoks praktiškas religijos paramos ignoravimas ir stengima- 

sis be Dievo prieiti tobulos laimės žmonijoje ne kartą yra pa- 
sireiškęs, pradedant jau nuo pirmųjų jos gyvenimo dienų. 
Apreiškimo pasakojamas puolimas, įvykęs dar rojuje, buvo 
ne kas kita, kaip tik toks puikus nusistatymas pasiekti die- 
viškumo prieš Apvaizdos sprendimus. Šitą žmogaus puiky- 
bės idėją, surištą su tragiškomis pasėkomis, gražiai atvaiz- 
davo senas graikų mitas apie prikaltą prie Kaukazo uolų Pro- 
metėją. Kai Dzeusas nutaręs išnaikinti žmonių giminę, 
Prometėjas pavogęs iš dangaus ugnies, atnešęs ją žemėn, iš- 
mokinęs žmones ja naudotis, tuo būdu sukūręs kultūros pra- 
dus, eidamas prieš vyriausiojo dievo nutarimą. Bet už šitą 
savo žygį Prometėjas buvo prikaltas prie Kaukazo uolos, o 
plėšrus vanagas kas trečia diena atlėkdavęs ir draskydavęs 
jo jaknas. Tai buvusi bausmė už norą padaryti žmoniją lai- 
mingą nepaisant aukštesnių nusprendimų. 

Prometėjo likimą graikų mito mintis laiko simboliu liki- 
mo kiekvienos kultūros, kuri savo pačios priemonėmis nori 
pasiekti pilnutinę laimę, visiškai nepaisydama religijos nu- 
rodymų. Todėl šitokia kultūros kryptis vadinama prometė- 
jiška, o pati problema įgauna prometėjizimo vardą. Jau iš visų 
ankstesnių nagrinėjimų galėjo užtenkamai paaiškėti, kad pro- 
metėjizmas, vadinasi, kultūros noras savo pačios priemonė- 
mis sukurti žmogui pilnutinės laimės būklę, neturi ir negali 
turėti logiško pateisinimo. Kultūra pačioje savo esmėje yra 
visu pilnumu bejėgė pergalėti pasaulyje viešpataujantį blo- 
gi, be ko laimės pasiekimas yra neįmanomas. Bet įdomu pa- 
nagrinėti, kokios yra psichologiškos priežastys šitokio pro- 
metėjiško nusistatymo. Kas pastūmi žmogų į šitokį Apvaiz- 
dos sprendimams prieštaraujantį norą, nors giliau pagalvojus, 
galima nesunkiai prieiti išvados, kad šito realizavimas būti- 
nai turės tragišką galą. 

Prometėjizmo šaknų ieškoti reikėtų atpalaiduotame žmogaus kū- 
rybiškume. Juk kūryba kaip tik ir stengiasi išviršinę tikrovę pa- 
lenkti išvidinei idėjai, palenkti taip, tiek ir tokiai idėjai, kokiai 
nori kuriąs subjektas. Vadinasi, kūryboje išviršinės tikrovės 
dėsniai turi pasiduoti išvidiniams subjekto sąmonės reikala- 
vimams. Žmoguje visuomet glūdi linkimas tikrą gyvenimo 

dėsnį aš noriu taip, kaip turi būti padaryti atvirkščią: turi būti 
taip, kaip aš noriu. Bet kūryboje šitas linkimas yra ypatingai 
stiprus. Tiesa, transcendentiniai daiktai spiriasi prieš šitą žmo- 
gaus norą, kovoja su juo nebylią, bet labai juntamą kovą, vis 
dėlto daugiau ar mažiau jie turi pasiduoti ir nusilenkti kūrė- 
jo norams, priimdami naują formą. Kūryboje imanentinė bū- 
tis ima viršų ant transcendentinės būties. Kylant kultūrai ir 
didėjant kūrybos priemonėms, šitoji kova žmogui darosi vis 
lengvesnė. Materialinis pasaulio gaivalas - net ir pats žmo- 
gaus kūnas - vis labiau pralaimi kovą ir pasiduoda apipavi- 
dalinamas pagal žmogaus norimą idėją. Bet štai didelio kul- 
tūros klestėjimo metu kaip tik ir atsiranda labai reali pagun- 
da įtikėti į kūrybinių savo jėgų visagalybę ir lenkti individualiniams 
savo norams ne tik kontingenčius prigimties dėsnius ir kontingen- 
čią būtį, bet net ir amžinuosius Dievo įstatymus, o kraštutiniame 
atvejyje net ir patį Dievą. Čia sąmonės norai yra pastatomi aukš- 
čiau už Absoliutinę būtį ir josios sprendimus, žmogaus rei- 
kalavimai peržengia savo teisėtumo ribas, ir tuomet praside- 
da kova ne tarp medžiagos ir dvasios, bet tarp dvasios ir Ab- 
soliuto, tarp kontingenčios pasėkos ir Absoliutinės priežasties. 
Savo galybės jutimas pastūmi žmogų kovoti šitą kovą arba 
visai atvirai, arba visiškai nepaisyti to, kas nepareina nuo jo 
sąmonės nusistatymų. Žmogus mano galėsiąs pats save išga- 
nyti, vis tiek koks tas išganymas būtų reikalingas. Taigi psi- 
chologiškai imant, į prometėjišką nusistatymą žmogų pastūmi at- 
palaiduotas didelių kūrybinių savo galių jutimas. 

Bet nereikia padaryti klaidos, prometėjizmo esmės ieškant 
apskritai žmogaus siekime pilnutinės būties ir pilnutinės lai- 
mės. Todėl ir Rudolfas Euckenas, spręsdamas kultūros pro- 
blemą, ne visai teisingai yra supratęs prometėjizmo esmę. Jis 
sako, kad „religinis nusiteikimas (ein frommer Sinn) žmonijos 
geidime pilnutinio savarankiškumo ir savaveiklumo matė 
žmogaus galių pertempimą, peržengimą prigimties nurody- 
tų ribų ir išdidų nusikaltimą. Tokiam galvojimo būdui kultū- 
ros nepasiekimai lengvai atrodo kaip bausmė už žmogiškąją 
puikybę, tos rūšies įsitikinimai glūdi babiloniečių pasakojime 
apie nupuolimą ir bokštą, kuris turėjęs siekti dangų, toliau jie 

pasirodo Prometėjo legendoje, juos galima įžiūrėti ir padavi- 
me apie Faustą, tik čia per didelis žinojimo troškulys atmeta- 
mas kaip peiktinas.“? Tuo tarpu religija peikia ne patį sieki- 
mą pilnutinio išsivystymo žinojimo, bet tojo siekimo būdą. Ki- 
taip nė būti negali. Juk neigimas pačio siekimo būtų tuo pačiu 
prigimties neigimas, nes žmogus iš prigimties nesulaikomai 
veržiasi į pilnutinės būties laipsnį, į pilnutinį išsiskleidimą ir 
tobulą apvaldymą žemesniųjų pradų. Bet visai kitas dalykas, 
kuo būdu žmogus šito pilnutinio išsiskleidimo siekia. Taip pir- 
mųjų žmonių puolime, taip Babilono bokšto tragedijoje, taip 
Prometėjo ir Fausto legendoje žmogaus siekimai sudūžta ne 
dėl pačio laimės noro, bet dėl to, kad tą norą realizuoti sten- 
giamasi tik savo galiomis, visai nepaisant amžinųjų Dievo nu- 
rodymų, o dažnai einant net prieš juos. Čia susikerta dvi tvar- 
kos: amžinoji Dievo nustatytoji ir žmogaus panorėtoji. Iš ši- 
tos kolizijos, suprantama, laimėtoja turi visados išeiti 
dieviškoji tvarka. Tuo tarpu žmogiškoji tokiu atveju sudūžta 
paprastai į savo pačios užgaidas. Bet patys žmogaus norai gali 
siekti ir toliausiai - ligi pačios begalybės, jeigu jie nėra prie- 
šingi Dievo nustatytai tvarkai ir realizuojami su antgamtiškų 
pritarimu bei pagalba, — čia negali įvykti jokio sudužimo, nes 
Euckeno minima puikybė glūdi ne prigimties veržimosi (o tai 
kaip tik ir yra prigimties veržimasis), bet jo realizavime prieš 
nustatytą Dievo tvarką. Pirmieji žmonės nupuolė ne dėl to, 
kad panorėjo būti dievais, vadinasi, įsigyti dieviškumo, nes 
ir Kristus tai pažadėjo žmonėms, bet dėl to, kad ėjo ne tuo 
keliu, net priešingu, negu buvo Dievo nurodyta. Prometėjas 
buvo prikaltas prie uolos irgi ne dėl to, kad norėjo žmonėms 
pagelbėti, bet dėl to, kad šioji pagalba buvo priešinga Dievo 
nutarimui. Net ir Faustas, žinojimo troškulio kankinamas, ne- 
tenka vilties ką nors tikra sužinoti ne dėl to, kad norėjo žinoti, 
bet kad stengėsi šitą savo norą patenkinti tik savo jėgomis. Va- 
dinasi, prometėjiško nusistatymo tragedija glūdi ne pastan- 
gose siekti laimės, bet tųjų pastangų realizavime prieš nusta- 
tytą Dievo tvarką. 


27 Geistesprobleme und Lebensfragen, Leipzig: Reclam, 1921, p. 164. 

Šitokio nusistatymo nuodėmingumas glūdi formaliniame 
pasipriešinime Dievo valiai. Čia žmogaus sprendimai yra pa- 
statomi aukščiau Apvaizdos sprendimų, sąmoningai nieki- 
nami ir laužomi. Todėl paprastai toks kultūros nusistatymas 
sulaukia teisėtos sau bausmės. Šitoji bausmė kyla iš to, kad 
kultūra sueina į koliziją su visuotiniu laimės troškimu ir, ne- 
galėdama jo patenkinti, privalo arba grįžti atgal, arba eiti to- 
liau ligi asmens vertingumo suniekinimo. Ontologinės pasau- 
lio tvarkos, nustatytos neklystančiu Dievo sprendimu, len- 
kimas savo sąmonės reikalavimams, tiesiog skelbimas jai 
kovos yra ne kas kita, kaip kova prieš patį save. Juk ir pats 
žmogus įeina į ontologinę visatos tvarką ir klauso josios dės- 
nių, kurie palaiko jo būtį. Tuo tarpu sukilimas prieš šituos 
dėsnius, prieš šitą tvarką reiškia jų griovimą visų pirma pa- 
čiame savyje, ardymą savo būties, savęs pačio naikinimą, ve- 
dantį į visišką nusiminimą ir net Žuvimą. 

Prometėjizmo tragedijos veiksmas paprastai pereina tre- 
jetą tarpsnių. Visų pirma išeina aikštėn ir ima viršų atpalai- 
duotas tikėjimas į kūrybinę savo visagalybę, į kultūros pajė- 
gas sukurti pilnutinės laimės būklę. Šiuo metu gyvenimas pa- 
sidaro antropocentrinis, nes žmogus, kaip galingiausia pasaulio 
būtybė, pastatoma į viso ko centrą ir padaroma visko ko ma- 
tu. Dievas dabar nustumiamas visai į šalį arba pradedamas 
net atvirai neigti. Tasai minėtas gyvenimo dėsnis „aš noriu 
taip, kaip turi būti“ dabar perkreipiamas atvirkščiai: ne tik 
praktikoje, bet ir teorijoje „turi būti taip, kaip aš noriu“. Va- 
dinamoji sąmonės filosofija dabar paima viršų ant būties filoso- 
fijos. Ne transcendentiniai daiktai apsprendžia žmogų, bet 
žmogus daiktus, įrašydamas juosna savo dėsnius ir savo rei- 
kalavimus. Tuo būdu žmogus esti sudievinamas, grynojo 
žmogiškumo siekimas darosi galutinis gyvenimo tikslas, ku- 
riam pasiekti kultūra turinti duoti reikalingų priemonių. 

Jeigu žmogus yra visa ko centras ir matas, dar daugiau, 
jeigu jis yra tiesiog dievas, tuomet suprantama, kad kultūra 
privalo jam tarnauti, suteikdama jo polinkiams kuo daugiau- 
sia įvairių gėrybių. Tuo būdu žengiama į antrąjį tarpsnį, ka- 
da kultūra netenka idealinio savo pobūdžio ir virsta utilita- 

rine. Tuomet ateina utilitarizmo ir epikūrizmo gadynė. Da- 
bar kultūra tiek tevertinama, kiek ji duoda žmogui naudos 
ir didina jo pasitenkinimą. Čia ji esti tiesiog verste verčia- 
ma pateisinti ja pasitikėjimą, kurį parodė prometėjiškai nu- 
siteikęs žmogus. Nepasotinamas sielos alkis, atsisakęs siek- 
ti antprigimtųjų gėrybių, esti verčiamas tenkintis vienos kul- 
tūros laimėjimais. O šitie laimėjimai nėra tiek tobuli, kad 
visiškai patenkintų neribotą dvasią. Bet juk kitokių prome- 
tėjiškasis žmogus nežino ir net nenori žinoti. Tad jis sten- 
giasi išspausti iš kultūros kiek galėdamas daugiau, jis ku- 
ria kuo įvairiausių gėrybių, jis jų ieško tiesiog net patolo- 
gišku įkarščiu. Visa tai, žinoma, yra didis pažangos akstinas. 
Todėl šiuo laikotarpiu kultūra pakyla labai aukštai, ir žmo- 
gus sukuria iš tikro nuostabių dalykų, kurie daugeliu atžvil- 
giu palengvina žemės gyvenimą. Bet ar tuo pasiekta trokš- 
tamoji pilnutinė laimė? Šitas klausimas, iškilęs žmogaus są- 
monėje, yra pirmas smūgis atpalaiduotam pasitikėjimui 
kultūros galybe. Tiesa, žmogus dirba ir toliau be poilsio, ir 
toliau kuria, bet gimęs abejojimas nuolat auga, o sielos al- 
kis tuo tarpu nė kiek nemažėja. Tikėjimas į palaimos teikian- 
čią kultūros galybę kiekvieną kartą esti vis smarkiau sukre- 
čiamas. Žmogus aiškiai mato, kad kultūra reikalauja neap- 
sakomai daug darbo ir vargo ir viso to ji neapmoka tobulu, 
tyru džiaugsmu. Josios laimėjimai žadina sieloje dar dides- 
nius troškimus, padaro žmogų vis daugiau norintį, o tuo tar- 
pu ji nepajėgia šitų norų patenkinti. Ji nuvilioja žmogų prie 
tolimų ir svetimų dalykų ir užmiršta artimus bei savus; ji 
atitolina žmogų nuo prigimties ir jo gyvenimą padaro me- 
chanišką - dirbtinį. Bet juk prometėjiškasis žmogus neturi 
jokios kitos išeities. Jis paskelbė kultūrą galinčia sukurti jam 
pilnutinę laimę, jis atsisakė nuo atbaigiamosios religijos pa- 
galbos ir pats vienas pradėjo ieškoti kelio į išganymą. Bet 
įkyrus abejojimas kultūros visagalybė vis giliau siurbiasi į 
jo širdį. Kiekviena diena atneša vis naujų nusivylimų savo 
laimėjimais. Kultūra vis labiau atrodo esanti netinkanti prie- 
monė pilnutinei laimei siekti. Bet juk kitokios priemonės nėra 
ir negali būti. Kur kitur jokios pagalbos nesą. Matyt, kad 

žmogaus veikimas yra pats sau tikslas, kad kurti reikia dėl 
pačios kūrybos. Tuomet iškyla nauja mintis: kultūra yra gy- 
venimo tikslas. 

Su šituo nauju nusistatymu yra žengiama į trečiąjį pro- 
metėjizmo tragedijos tarpsnį. Pirmiau kultūra buvo priemo- 
nė naudai ieškoti, dabar ji pasidaro tikslas. O kuo tuomet 
tampa žmogus? Juk jis kuria kultūrą. Žmogus darosi tada gry- 
nu įrankių kultūrai kurti. Pirmiau jis buvo gyvenimo tikslas, 
dabar tapo tik priemonė. Visas jo vargas, visos jo pastangos, 
galop jis pats gyvena ne kam kitam, kaip tik tam, kad pa- 
stūmėtų priekin kultūros eigą. Šitoks nusistatymas, tiesa, grą- 
žina kultūrai idealinį charakterį, bet jis visiškai atima iš žmo- 
gaus tąjį aukštą apie save manymą. Dabar jau ne žmogus da- 
rosi viso gyvenimo centras, bet kultūra kaip tokia. Vadinasi, 
per atpalaiduotą pasitikėjimą savimi, per patologišką kultū- 
ros gėrybių kūrimą ir vartojimą prieinama prie visiško išsi- 
žadėjimo nelygstamo savo asmens vertingumo ir nusileidi- 
mo ligi įrankio kategorijos. Tas sudievintas žmogus, tas iš- 
didęs pasikėsintojas prieš Apvaizdos sprendimus tampa 
nuolankia kultūros priemone, o pats kultūros kūrimas, ne- 
turįs jokio tikslo ir jokių gairių, atsipalaidavęs nuo žmogaus 
ir eidamas savais keliais, neišvengiamai praranda savo dva- 
singumą ir tampa beprasmišku procesu. Prometėjišką žmo- 
gų ištinka tikras Prometėjaus likimas. Puikiu savo nusista- 
tymu užsitvėręs kelią į religiją, jis pats save prikala prie ne- 
tobulų kultūros laimėjimų, lyg prie kokių Kaukazo uolų. Juo 
aukštesnis gyvenimo laipsnis, juo labiau jis laisvina žmogų 
iš gamtos būtinumo. Ir priešingai, juo leidžiamės žemiau, juo 
labiau žmogaus darbai netenka laisvės ir esti vergiami gele- 
žinio gamtos dėsningumo. Todėl atsisakymas nuo siūlomos 
religijos pagalbos reiškia atsisakymą nuo didelės laisvės da- 
lies ir laisvą prisiėmimą geležinių ir nepermaldaujamų gam- 
tos grandinių. Bet argi šitas prisirakinimas prie apribotų že- 
mės gėrybių jau panaikina pilnutinės laimės troškimą? Anaip- 
tol. Jis lieka ir kas kartas vis darosi smarkesnis. Juk tai yra 
neatbaigtos prigimties veržimasis į atbaigimą, tai būties pil- 
nybės ilgesys. Jau senovės romėnai sakydavo, kad prigimtį 

galima išvyti ir šakėmis, tačiau ji visados sugrįš”. Taip ir lai- 
mės troškimas. Jokie sofistiški išvedžiojimai, jokie gudrūs iš- 
sisukinėjimai neatbaigtos būties nepatenkina ir nenuramina. 
Tobulumo ilgesys visados grįžta dar su didesniu smarkumu. 
Jis drasko prisikalusiojo žmogaus dvasią, ir čia pasikartoja 
ta pati tragedija, kurią Prometėjas apibūdino šiais žodžiais: 
„Aš savo mintimis ėdu savo širdį.“ Čia atsiranda tas plėš- 
rus vanagas, kuris kas trečia diena atskrisdavo pas prikaltą- 
jį Prometėją ir draskydavo jo jaknas. Daugelis dailininkų yra 
piešę retežiais prirakintą erelį, sukruvintais sparnais besiver- 
žiantį į mėlynas padanges. Tai yra prometėjiško žmogaus li- 
kimas, su tuo skirtumu, kad žmogus pats save savo valios 
nusistatymu prirakino ir susikruvino į savo pačio sukurtas 
netobulas laimės atlaužas. 

Štai kaip eina prometėjizmo tragedijos vystymasis. Ir jo- 
sios išsimezgimas yra galimas dvejopu būdu: arba visiškai 
žūti, arba grįžti prie paniekintos religijos. Dažniausiai pasi- 
renkama antroji išeitis, nes begalinis savęs naikinimo skaus- 
mas tiek paskirus asmenis, tiek ištisą kultūros kryptį paklup- 
do prieš Dievo altorių. Tuo būdu vėl atstatoma sugriautoji 
tvarka ir pradedamas kurti naujas gyvenimas. 

Jeigu dabar bent trumpai dirsteltume į naujųjų laikų kul- 
tūros eigą, pamatytume, kad ji perėjo tuos visus tris minė- 
tus tarpsnius. XV, XVI ir XVII šimtmečiai arba vadinama- 
sis Renesansas juk tai buvo ne kas kita, kaip tik ištisa eilė 
pastangų sukurti antropocentrinį gyvenimą, kaip priešingy- 
bę vidurinių amžių teocentrinei santvarkai. Vidurinių am- 
žių žmogus gyveno Dievuje ir Dievui. Visas pasaulis jam at- 
rodė kaip vienas milžiniškas, nesugriaunamas, nepaneigia- 
mas Dievo pasireiškimo ir jo buvimo įrodymas. Net augalai 
ir gyvuliai, pasak L. Boppas žodžių, buvo jam antgamtinių 
santykių simboliai.” Tuo tarpu Renesansas per nominalisti- 
nę filosofiją, per atgaivintąjį pagonizmą sugriovė tuos ryšius, 
kurie jungė tikėjimą su žinojimu, Dievą su žmogumi, dan- 


25 „Naturam expellas furca, tamen usque recurret.“ 
2 Wir Sind die Zeit, Freiburg i. Brsg., 1931, p. 19. 


250 


gų su žeme. Žmogus dabar pasidarė viso ko centras ir ma- 
tas. Renesansas atrado atpalaiduotąją asmenybę. Negalima su- 
tikti su kultūros istoriku Jakobu Burckhardtu, kai jis sako, 
kad viduriniais amžiais žmogus jautėsi „tik kaip rasė, tau- 
ta, partija, korporacija, šeima ar kaip kokia kitokia bendru- 
mo forma“ ir kad tik Renesansas iškėlė „visa jėga subjekty- 
vumą; žmogus pasidarė dvasinis individas ir jautėsi toks 
esąs.“ Juk vidurinių amžių tikėjimas į asmeninį sielos ne- 
mirtingumą, atsakingumą už asmeninius nusikaltimus, į as- 
meninį prisikėlimą, į asmeninį teismą - argi nereiškia tikro 
savo asmenybės pajautimo. Be to, garsūs to meto meninin- 
kai ir mokslininkai argi nebuvo individualūs savo gyveni- 
me ir kūryboje. Tiesa, šitas individualumas buvo visados su- 
sirišęs su praeitimi ir dabartimi ir todėl buvo organiškas. Jis 
visados išlaikė objektyvų pobūdį. Tuo tarpu Renesansas at- 
palaidavo individą nuo visokio sąryšingumo su bet kuo ir 
todėl sukūrė atpalaiduotąją asmenybę, o per ją ir atpalaiduo- 
tą gyvenimą. Renesanso individualumas pasidarė visiškai 
subjektyvus. Čia kaip tik ir prasidėjo vyrauti toji sąmonės fi- 
losofija, ontologiškąją pasaulio tvarką lenkianti subjektyviems 
savo nusistatymams ir reikalavimams. Prometėjiškas naujo- 
sios kultūros nusistatymas buvo paskelbtas. Suprantama, 
kad Europa, pusantro tūkstančio metų buvusi krikščioniš- 
ka, negalėjo taip staiga nusikratyti bet kokios religijos įta- 
kos. Nei tuomet, nei šiandien nėra tokios žmonių bendruo- 
menės, kuri nepatirtų vienokio ar kitokio religijos veikimo. 
Juk visas dabartinis gyvenimas dar tebėra persunktas reli- 
gine nuotaika. Kiekviena žemės kertelė žmogui vis prime- 
na kitą tikrovę: miestuose ir kaimuose bažnyčios, kalnuose 
koplyčios, prie kelių kryžiai ir statulos, namuose paveiks- 
lai, žmonių vardai, šventės, priežodžiai ir net keiksmai. Bet 
visa tai dar anaiptol nelaiduoja, kad šalia šitų išviršinių re- 
ligijos apraiškų neitų išvidinis nusigręžimas nuo pačios re- 
ligijos. Šitokiu nusigrįžimu kaip tik ir buvo pažymėtas Re- 
nesanso laikotarpis. 


30 Die Kultur der Renaissance in Italien, Leipzig: Reclam, t. 1, p. 180, 181. 

Po jo ėjo didžiųjų kultūros laimėjimų gadynė. XVIII ir 
XIX a. buvo iš tikro nepaprasto žmogaus genijaus triumfo am- 
žius. Čia buvo sukurti pozityvieji mokslai, čia buvo padary- 
tos milžiniškos reformos tiek visuomeniniame, tiek politinia- 
me gyvenime. Techninė kultūros pažanga, kurios pagalba bu- 
vo apvaldomas išviršinis pasaulis, dar labiau skatino žmogų 
pasitikėti savo jėgomis ir vis menkiau tepaisyti religijos rei- 
kalavimų. Charakteringa, kad šiuo metu greta didžiausių kul- 
tūros laimėjimų ėjo didžiausias nutolimas nuo religijos, net 
tiesiog atviras pasiryžimas ją visiškai sunaikinti. Jau XVII a. 
pradžioje buvo įsteigtos masonų ložės ir tuo būdu buvo suor- 
ganizuota kova prieš krikščioniškąją pasaulio santvarką. O toji 
Haeckelio, Renano, Strausso sukeltoji audra argi nesikėsino 
visiškai palaidoti bet kokią religiją? Kultūros ginklais apsišar- 
vavęs žmogus stojo į kovą su pasaulio Kūrėju. Bet po visu tuo 
triumfu, po tais nuostabiais laimėjimais ėjo išsekimo ir išdva- 
sėjimo procesas. Daugelio buvo jaučiama, kad šita galvatrūk- 
čiais einanti kultūros pažanga gali pasidaryti tiesiog baisi, gali 
įtraukti į savo mechanizmą ir patį žmogų. Šitie nujautimai kas 
kartas darėsi vis aiškesni, ir juos pašalinti nebuvo kuo. Perte- 
kęs naudojimasis kultūros gėrybėmis neslopino tikros laimės 
alkio, o iš kitos pusės, vis labiau buvo jaučiama, kad pasiek- 
tieji laimėjimai prigimties tobulai patenkinti neįstengia. Nau- 
josios kultūros atmosfera buvo pritvinkusi juodais debesimis. 
Ir XX a. pradžia atnešė tokią audrą, kokios Europa dar nebu- 
vo mačiusi. Šiandien jau visai aišku, kad Didysis karas nebu- 
vo karas tik paprasta prasme, tai buvo griuvimas viso moder- 
niškosios kultūros rūmo. „Viskas sudužo!“ - pasigirdo šiur- 
pūs balsai nuo 1918 m. rudens. Sudužo militarinė ir politinė 
galybė, sudužo kartu ir dorinė bei socialinė santvarka. Nau- 
jųjų laikų kultūra pasijuto sukrėsta iš pat pamatų. Ir štai šiuo 
metu išeina garsusis O. Spenglerio veikalas „Vakarų žlugi- 
mas“. Jo idėjos yra gimusios dar tosios pritvinkusios atmos- 
feros metu, bet į viešumą buvo paleistos tik po karo. Šitas vei- 
kalas charakteringas ne tiek savo minčių teisingumu, kiek tuo 
trečiojo prometėjizmo tarpsnio nuotaikos apibūdinimu. Juk 
koks didžiulis skirtumas yra tarp Renesanso pasitikėjimo 

žmogaus galybe ir XX a. apsivylimo - net visiško nusimini- 
mo, išreikšto šūkiu „Vakarai žūsta“. Grynojo žmogiškumo 
idealo siekimas privedė prie visiško tojo idealo praradimo. Pa- 
sitikėjimas kultūros galybe padarė žmogų bejėgį. Visokerio- 
pi kriziai visu ryškumu ir baisumu atsistojo prieš moderniš- 
kojo žmogaus akis. Kultūros savarankiškumo mintis, R. Euc- 
keno liudijimu?!, naujiesiems laikams turėjo labai daug įtakos. 
Įvairūs visuomeninio gyvenimo nepasisekimai, apsivylimas 
tuo atpalaiduotu individualizmu, kuris vieną žmogų padarė 
žvėrimi kitam, iš viso žemiškosios tikrovės nepastovumas pa- 
žadino žmogų paguodos ieškoti pačiame kultūros kūrime ir 
josios pažangą laikyti vieninteliu gyvenimo tikslu. Tai buvo 
žingsnis į trečiąjį ir skausmingiausią prometėjiškosios kultū- 
ros tarpsnį, kuriame visiškas prisikalimas prie netobulų gė- 
rybių pagimdė tą didelę kančią, kurią dabar pergyvena visa 
kultūringoji žmonija. 

Taigi ir istorinis naujosios kultūros vystymasis aiškiai pa- 
rodo, kur atsiduria žmogus, kai tik atsisako nuo religijos pa- 
ramos ir pats vienas pradeda prigimtomis priemonėmis ieš- 
koti kelio į pilnutinės laimės būklę. Vadinasi, atsisakymas 
nuo atbaigiamosios religijos reikšmės kultūros idealų reali- 
zavimui, iš vienos pusės, prirakina žmogų prie netobulų že- 
miškųjų gėrybių, iš kitos, - nepasotintas ir netobulais laimė- 
jimais negalimas pasotinti laimės troškimas slopina dvasios 
pajėgas net ligi sunaikinimo nelygstamo asmens vertingumo, 
tampant grynu įrankiu beprasmiškame kultūros procese. 


3. Mistinės gyvenimo 
krypties sunykimas 
Nusivylimas kultūros galybe ne kartą pastūmi žmones į 
kitą kraštutiniškumą — visko tikėtis tik iš religijos. Prieš atpa- 
laiduotąjį humanistišką aktyvumą stoja mistiškas pasyvumas. 
Psichologiški motyvai, kurie pastūmi žmogų į šitokį gyve- 
nimo būdą, yra visai suprantami. Jeigu po tiek pastangų, po 


31 Geistesprobleme und Lebensfragen, p. 169. 

tiek darbo ir vargo kultūra vis dėlto neatneša žmogaus dva- 
siai pilnutinio pasitenkinimo, tad kyla smarkios abejonės, ar 
ji iš viso yra kam verta, ar tas nenurimstąs Žmogaus veiki- 
mas nėra kartais visų nepasisekimų priežastis, ar stiprus sa- 
vo asmens pabrėžimas nėra visokio blogio šaltinis. Išrištos 
šitos abejonės kultūros sąskaiton kaip tik ir pagimdo tąją mis- 
tinę gyvenimo kryptį, smarkiai einančią į kitą vienašališku- 
mą. Jeigu religija patenkina giliausius žmogaus prigimties 
troškimus, iš kitos pusės, jeigu viena tik kultūra pasitikįs 
žmogus pergyvena skaudžią tragediją, tai matyti, kad tik 
vien religija ir yra tikrosios laimės šaltinis, o kultūra tik nu- 
veda tolyn nuo šito šaltinio ir paklaidina. Jeigu atpalaidavi- 
mas nuo Dievo pražudo patį individualumą, tad juo bus di- 
desnis su Dievu susijungimas, juo labiau išnyks tas blogis, 
kuris iš šito individualumo kyla. Jeigu tikėjimas į žmogaus 
visagalybę galutinėje sąskaitoje padaro žmogų nieko nereiš- 
kiantį, tad ar iš viso reikalingas yra koks nors žmogaus veik- 
lumas, kokios nors jo pastangos. Štai dėl ko šitoje gyvenimo 
kryptyje religija ir kultūra, žmogus ir Dievas, veiklumas ir 
antgamtinė pagalba yra laikomi ne poliariniais skirtingumais, 
iš kurių deramos pusiausvyxos kyla gyvenimo harmoningu- 
mas, bet nesuderinamais ir nesujungiamais prieštaravimais. 
Tiesa, šitokia tendencija galima įžiūrėti ir prometėjiškoje kul- 
tūros kryptyje. Bet ten ji nėra taip labai jaučiama. Tuo tarpu 
čia šitas jutimas darosi labai ryškus ir labai skausmingas. Su- 
prantama, nuosekliai galvojant, reikia prieiti išvados, kad, jei- 
gu tų prieštaravimų negalima suderinti, tada vieną kurį jų 
reikia sunaikinti, nes jų kova kaip tik ir gimdo visas tas ne- 
laimes. Šitos krypties šalininkai, vienintele realybe laikyda- 
mi dievybę, sunaikinimui paskiria visa tai, kas vadinama pri- 
gimties ir kultūros vardu. Todėl mistinio gyvenimo siekimas 
kaip tik ir yra išsilaisvinti iš pasaulio, o tuo pačiu ir iš kul- 
tūros, žmogiškąjį veiklumą privesti ligi nulio, nes jį turi at- 
stoti Dievo veikimas, žmogiškąjį individą panerti dievybėje 
ligi visiško išasmeninimo. Prigimtasis gyvenimas čia jaučia- 
mas kaip kažkas priešdieviška, medžiaga dažniausiai laiko- 

ma blogojo prado padaru, į kūną žiūrima kaip į sielos kalė- 
jimą. Visa būtis turinti lyg ir ištirpti viską apimančiame Die- 
vuje, kitaip sakant, visa turi paskęsti nirvanoje. 

Kiek Vakarai daugiau atstovauja humanistiškajai gyveni- 
mo krypčiai, tiek Rytuose aikštėn išeina daugiau mistinė kryp- 
tis, nors, kaip jau buvo minėta, apsivylimas kultūros galybe 
ir persisotinimas josios gėrybėmis ir Vakaruose daug ką pa- 
stūmė į šitokį nesveiką misticizmą. Perdėta visų laikų misti- 
ka irgi priklauso prie šitos krypties. Bet visu ryškumu šitoji 
pasaulio neigimo tendencija pasirodo Rytuose, ypač brama- 
nų ir budistų pažiūrose. Budistiškoji asketika, kaip ryškiau- 
sia šito tipo atstovė, turi sugalvojusi visą eilę palaipsnių ky- 
lančių praktikų, kurių pagalba esą galima išsinerti iš prigim- 
tojo bei asmeniškojo buvimo ir pasiekti visiškos ramybės 
būklę. Budistų asketai ištisas savaites arba net mėnesius žiū- 
ri į pūvantį lavoną arba į kirmėlių apgultą mirusio žmogaus 
kaukolę.” Indų jogai tol laiko nenormalioje padėtyje kurią 
nors kūno dalį, kol ji visiškai atrofuojasi ir nudžiūsta. Tiesa, 
reikia pripažinti, kad šitokiomis praktikomis jie kartais pasie- 
kia nuostabių rezultatų. Valia tiek išplečia savo viešpatavimą 
kūne, jog įgyja galios valdyti net alsavimo, kraujo apytakos 
ar virškinimo organus. Bet klaidingos pažiūros į kūną ir ben- 
drai į materialinį gaivalą, neturėjimas tinkamo nusimanymo 
apie šitų kūno pajėgų palenkimą dorinio principo reikalavi- 
mams šitas iš esmės nepeiktinas praktikas pakreipia visai ne 
į ten, kur jos turėtų būti kreipiamos. Asketiškojo mankštymosi 
tikslas yra žemesniąją prigimtį įpratinti greitai ir maloniai pa- 
klusti proto nurodymams ir valios reikalavimams. Tai yra pri- 
gimties palenkimas. Bet jis nieku būdu negali virsti prigimties 
laužymu. Tuo tarpu indų asketai, laikydami žemesniąją pri- 
gimtį blogu daiktu, ją sulaužo ir tiesiog net sunaikina, ban- 
dydami tuo būdu išsinerti iš asmeniškojo buvimo. 

Apie kultūrinį mistinės gyvenimo krypties produktingu- 
mą negali būti nė kalbos. Paniekindamas prigimtį, šitoks 


32 Plg. A. Rademacher, Religion und Leben, Freiburg i. Brsg., 1929, p. 110. 

gyvenimo būdas yra netekęs realaus pagrindo ir todėl, ne- 
turėdamas ant ko atsiremti, negali aukščiau pakilti nė kul- 
tūrinėje kūryboje. Kaip atpalaiduotas humanizmas sudūž- 
ta į perdėtą savo veiklumą, taip misticizmas sunyksta sa- 
vo neveiklume. Stirnerio peršamas „genijaus nevaisingumas“ 
čia darosi charakteringa gyvenimo žymė. Žmogaus kūrybiš- 
kumas čia sunaikinamas ir tas aukštas jo paskyrimas atbaig- 
ti kosmoso formavimo darbą nebetenka jokios prasmės. Pa- 
stangos sunaikinti asmeniškąjį buvimą, kuris laikomas viso- 
kio skausmo šaltiniu, pakerta nelygstamąją žmogiškojo 
asmens vertybę ir paverčia jį lyg ir kokiu daiktų, kuris tu- 
rįs būti įglaustas į dievybę ligi nesižinojimo ir užsimiršimo. 
Tuo būdu kaip prometėjiškasis nusistatymas prie žmogaus 
išasmeninimo prieina per didelį pasitikėjimą jo galybe, taip 
mistiškoji kryptis to pačio pasiekia per didelį jėgų niekini- 
mą. Čia irgi pasikartoja gyvenimo išminties taisyklė, kad 
„extrema se tangtunt — kraštutiniškumai susiliečia“. Tuo tar- 
pu Žmogaus asmens paneigimas arba degraduojant jį ligi 
įrankio, kaip atsitinka prometėjiškoje kultūroje, arba sulie- 
jant jį su dievybės substancija, ko siekia misticizmas, reiš- 
kia suėjimą kolizijon su nepermaldaujamu individualinės 
pilnutinės laimės troškimu, kuris nei vienoje, nei kitoje 
kryptyje negali būti patenkintas. Šitas susikirtimas su giliau- 
siu prigimties troškimu kaip tik ir parodo, kad pasirinktas 
kelias yra klaidingas. 

Mistinė gyvenimo kryptis ne tik kad nevaisinga kultūri- 
nėje kūryboje, bet išvystyta ligi galo paneigia ir pačią religi- 
ją arba paverčia ją tuščiu formalizmu. Jeigu gamta ir prigim- 
tis iš esmės yra blogos, jeigu asmeniškasis buvimas yra vi- 
sokių skausmų šaltinis, jeigu toliau visi šitie dalykai yra 
blogojo prado išdavos, tuomet, žinoma, juos reikia sunaikinti, 
susiliejant su dievybe, ko misticizmas ir siekia. Bet šitas nu- 
sistatymas jau tiesiog veda į panteizmą, kuriame reali reli- 
gija darosi negalima, nes žmogus ir pasaulis čia virsta fikci- 
jomis. Religiškasis panteizmas nuosekliai pereina į nereliginį 
monizmą. Tokiu būdu galų gale prieinama visiška religijos ne- 

gacija. Iš kitos pusės, jeigu praktikoje kartais religija dar ir 
laikosi, tai paprastai čia ji išsigema į tuščią formalizmą, ku- 
ris nepasiekia žmogaus dvasios gelmių, neugdo josios galių, 
bet jas tik slopina. Religija čia įgyja rezignacinio pobūdžio 
ir todėl netenka gaivinančios ir kilninančios galybės, todėl 
pasyvumas, pesimizmas, neigimas noro gyventi yra ryškios 
šitokios būklės žymės. 

Visa tai rodo, kad ar vienoks, ar kitoks religijos ir kultū- 
ros santykių iškreipimas suardo gyvenimą ir neduoda žmo- 
gui pilnutinės laimės. Atsisakymas nuo atbaigiamosios reli- 
gijos reikšmės ir pasitikėjimas viena tik kultūra paverčia tą 
pačią kultūrą beprasmišku procesu, o žmogų aklu įrankiu jo 
eigoje. Atsisakymas nuo kultūros ir prigimties ir pasitikėji- 
mas viena tik religija padaro negalimą pačią religiją arba ma- 
žų mažiausiai ją paverčia tuščių formalizmu. Atpalaiduotas 
nuo Dievo humanizmas sunaikina kultūrą, atpalaiduotas nuo 
pasaulio misticizmas sunaikina religiją. Ir viename, ir kita- 
me pilnutinio gyvenimo sukūrimas darosi visiškai negalimas. 
Dalelės tiesos yra ir humanizme, ir misticizme. Bet jos yra 
perskirtos. Jos ilgisi viena kitos. Humanizmas ilgisi misticiz- 
mo, Vakarai ilgisi Rytų, kultūra ilgisi religijos, žmogus ilgisi 
Dievo. Ir tik sintetiškame jų sujungime galime rasti religijos 
ir kultūros problemos išsprendimą. Čia turi rasti prideramą 
vietą tiek Dievo paskyrimas pavergti žemę ir apvaldyti, tiek 
šv. Augustino nerimas ilsėtis Viešpatyje. Šitokios idealinės 
pusiausvyros nustatymas tarp religijos ir kultūros jau išeina 
iš šito darbelio rėmų. Čia galima būtų tik pažymėti, kad 
įtampos (Spannung) dėsnio pritaikymas šiai problemai spręs- 
ti, kaip tai mėgina daryti Bonos universiteto teologijos pro- 
fesorius A. Rademacheris savo veikale „Religion und Leben“, 
gali duoti visai gerų rezultatų. Šitą dėsnį galima čia panau- 
doti dėl to, kad religija ir kultūra yra kartu ir skirtingos, bet 
turi jungiamąjį elementą - žmogaus dalyvavimą taip vieno- 
je, taip kitoje. Išplėtotas nagrinėjimas turėtų parodyti, kad tik 
religinga kultūra ir kultūringa religija gali sukurti tikrąjį žmo- 
giškojo vardo vertą gyvenimą. 


257 


PABAIGA 
Sakralinis kultūros pobūdis 


Šitame darbelyje nebuvo galima istorišku būdu įrodinė- 
ti, kiek religija iš tikrųjų turėjo kultūrai reikšmės; bet pabai- 
goje norėčiau mesti vieną kitą mintį nurodant į tai, kad kul- 
tūra tiek savo kilme, tiek savo vieningumu, tiek ir tikslu yra 
ankštai surišta su religija — tiesiog yra religijos pašvęsta ir 
pašvenčiama. Žmonijos kultūra turi ryškų sakralinį pobūdį. 
Tai dar labiau parodys kultūros sąryšį su religija. 


1. Kultūros sakrališkumas 
kilmės atžvilgiu 

Nors šiandien labai yra vertinamas laisvas tyrinėjimas ir 
laisva kultūros pažanga, vis dėlto šitas darbas negali būti vai- 
singas, jei jis nesiremia kultūros praeitimi. Be susirišimo su 
praėjusių amžių laimėjimais, be kultūrinių tradicijų organiš- 
koji kultūros pažanga nėra įmanoma. Šitame procese, žino- 
ma, po kiek laiko, paviršutiniškai žiūrint, galima jau nebe- 
matyti praeities darbų, bet savo pagrinduose kultūra visa- 
dos turės tą mintį, kurią tarė pirmieji jos kūrėjai. Ir štai 
eidami atgal kultūros nužengtu keliu, siekdami giliausių jo- 
sios praeities amžių, tiesiog tirdami kultūros kilmę, mes kaip 
tik ir susiduriame su religija, dariusia begalinės įtakos pačių 
kultūros pamatų tiesimui ir savo šviesa nuspalvinusia pir- 
mykštį kultūros gyvenimą. 

Teoretiškai svarstant, kultūriškumo pobūdį žmogaus dar- 
bams gali duoti bet kokia aukštesnė idėja. Bet kai žiūrime, 
kaip buvo iš tikrųjų, turime pripažinti, kad beveik visas kul- 
tūros sritis pagrindo religiniai žmogaus reikalavimai. Reika- 
las gintis nuo šalčio, nuo žvėrių galėjo paraginti žmogų sta- 
tyti sau lūšneles iš akmens arba iš medžio. Bet tikrasis archi- 
tektūros menas ir mokslas (vadinasi, jau tikros kultūros 
apraiškos) faktinai gimė tada, kai pradėta statyti šventyklas. 
Prigimtas žaismo noras galėjo pastūmėti žmogų išrasti muzi- 
kos instrumentus. Bet faktinai istorija rodo, kad muzikos moks- 

las ir menas gimė tik tada, kai šie instrumentai pradėta varto- 
ti kulto reikalams. Liaudies dainos, mitai, pasakos ir legendos 
priklauso žodinei kūrybai. Bet tikroji literatūra faktinai buvo 
pagaminta tik tada, kai pradėta surašinėti šventieji tautos him- 
nai, šventieji raštai ir apeigų taisyklės. Kiekvienos literatūros 
pradžioje stovi religiniai raštai. Gramatikos mokslas iškilo iš pir- 
mykščių tikėjimo šaltinių aiškinimo ir nagrinėjimo. Matema- 
tikos disciplinas į gyvenimą pašaukė reikalas išmatuoti ir nu- 
statyti aukojimo ir aukurų vietas, suvokti ateinančių švenčių 
laiką. Astronomijos gimdytoja yra astrologija, kuri buvo grynai 
religinio pobūdžio mokslas, aiškinąs ir įspėjąs paskirtą aukš- 
tesnių galybių žmogaus likimą. Istorijos mokslo pradžia siekia 
mitų gadynę, kurios veikėjai buvę dievai arba bent dieviškų- 
jų ypatybių turį asmenys. „Taip rodo kultūros plėtotė pas in- 
dus, egiptiečius, iš dalies pas graikus ir rymiečius, tas pat pa- 
didintu maštabu pasikartoja ir krikščioniškame moksle.“3 

Vadinasi, ankštas susirišimas su religija, sakralinis pobū- 
dis buvo pirmykštė kultūros žymė. Įvairių religijos reikala- 
vimų ji buvo pašaukta gyventi ir ilgą laiką religiniams tiks- 
lams ir tetarnavo. 


2. Kultūros sakrališkumas 
vieningumo atžvilgiu 


Jeigu religija buvo tas kamienas, iš kurio sprogo visos kul- 
tūros šakos, suprantama, kad ji turėjo būti ir pirmykštis kul- 
tūros vieningumo pradas. Iš tikrųjų, kai tyrinėjame seniau- 
sią žmonijos laikotarpį, galime nesunkiai pastebėti, kad ten 
visas gyvenimas, visos jo sritys buvo susiėjusios po religijos 
globa. Galima šitą vienybę laikyti išviršine, bet neužginčija- 
mas faktas, kad šitos vienybės pradas buvo religija. 

Pažinimo sritis tuo metu dar nebuvo susiskaldžiusi tarp 
teologijos, filosofijos ir pozityviųjų mokslų. Visa buvo jun- 
giama viename sakraliniame moksle, kurį VI. Solovjovas va- 
dina teosofijos vardu. Net ir pirmieji žmonijos mokslininkai 


3 Otto Willmann, Aus der Werkstatt der Philosophia perennis, Freiburg 
i. Brsg., 1912, p. 3. 

buvo dieviškųjų dalykų skelbėjai, vadinami pranašų vardu. 
Visuomeniniame gyvenime buvo aiški teokratija. Religijos at- 
stovai daugumoje buvo ir žemiškųjų reikalų tvarkytojai. Es- 
tetinė gyvenimo sritis jungė savyje mistiką, dailųjį meną ir 
techniką. Ir apskritai visas to meto gyvenimas buvo ne kas 
kita, kaip religinė visuma. 

Tiesa, šiandien šitoji vienybė mums yra tik praeities pa- 
sigėrėjimas ir ateities ilgesys. Šiandien visos kultūros sritys 
yra atsipalaidavusios nuo religijos ir nuėjusios savarankiškais 
keliais. Bet šiandien, kaip ir prieš daugelį šimtų metų, lieka 
teisingi Mikalojaus Damaskiečio žodžiai, kad filosofija yra tė- 
viškė, į kurią keleivis, perėjęs įvairias sritis, vėl sugrįžta. 
Kiekvieno specialaus mokslo atstovas, jei jis nori rasti giliau- 
sią išaiškinimą savo srities dalykams, neišvengiamai turi suk- 
ti atgal į filosofiją. Šio proceso pradžia jau galima šiandien 
pamažu pastebėti. Bet to dar negana. Logiškai vystoma filo- 
sofija, pradėjusi svarstyti pažinimo normas ir vyksmą, per 
bendrus ir specialius būties nagrinėjimus prieina prie tyri- 
nėjimo santykių tarp žmogaus ir Aukščiausios Būties. Filo- 
sofijos darbas baigiasi religijos filosofija, kuri nuosekliai veda 
į apreikštąją religiją, kurią nagrinėja jau teologija. Taigi pasi- 
rodo, kad filosofija, privedusi žiniją prie religijos, jai užlei- 
džia vėl jungiamojo prado vietą, pati pasilikdama tarpinin- 
ke tarp specialiųjų mokslų ir religinio žinojimo. Todėl mokslų 
jungimasis — šiuo atveju jau vidinis, — vėl įgauna sakralinio 
pobūdžio. Kas čia pasakyta apie žiniją, tas pat daugiau ar 
mažiau tinka ir kitoms kultūros sritims. 


3. Kultūros sakrališkumas tikslo atžvilgiu 


Kaip žinome iš kultūros filosofijos, kultūros, kaip ir kiek- 
vieno daikto, yra dvejopas tikslas: išviršinis ir išvidinis. Išvi- 
dinis kultūros tikslas yra objektyvuoti kultūrinius nusiteikimus 
realiose išviršinėse civilizacijos išdavose. Jei kultūra pajėgtų su- 
kurti žmogui tobulą laimę ir atstatyti jojo būties pilnybę, ši- 
tas išvidinis kultūros tikslas būtų vienintelis, nes jo pasiekus 
nurimtų giliausi prigimties troškimai ir tolimesnis kultūrinis 
darbas būtų beprasmiškas. Bet kadangi, kaip matėme iš ant- 

rojo šito darbelio skyriaus, kultūra pilnutinės laimės sukurti 
nepajėgia, tuomet ir šitas išvidinis tikslas pasidaro kultūrai 
ne vienintelis. Kultūros siekiamąjį idealą, kaip matėme, atbai- 
gia ir visu pilnumu realizuoja religija. Tuo būdu kultūra da- 
rosi tik prirengiamasis tarpsnis idealo realizavime ir todėl re- 
ligijai patarnauja kaip priemonė, o religija darosi išviršiniu kul- 
tūros tikslu. Lygstamasis kultūros idealas yra palenkiamas 
nelygstamam religijos idealui, nes tik jo šviesoje visos kultū- 
rinės pastangos įgauna tikros prasmės. 

Tuo būdu pasirodo, kad ir tikslo atžvilgiu kultūra įgyja 
sakralinio pobūdžio. Vadinasi, religija kultūrai duoda tiek 
stiprių akstinų, tiek vieningumo pradų, tiek vedamųjų gai- 
rių. Ji nurodo jai kelią į siekiamąjį idealą, apsaugo ją nuo pa- 
klydimų ir atbaigia josios darbus. Religija persunkia visą gy- 
venimą, duoda visam kam išaiškinimą ir prasmę. Kultūra pa- 
kelia žmogų į tokį laipsnį, kur žmogus pasaulio ir Dievo 
atžvilgiu apsisprendžia tobuliausiai. Bet pasiekti šito apsi- 
sprendimo tikslus jau reikalinga yra religijos pagalba. Todėl 
net ir giliausios kultūrinės problemos randa išsprendimą re- 
ligijoje. Ne čia vieta plačiais nagrinėjimais įrodyti šito tvirti- 
nimo teisingumą. Bet galima tik paminėti, kad tokios šiais lai- 
kais įvairių prietarų aptemdytos praktinio gyvenimo proble- 
mos, kaip asmens, šeimos ir visuomenės problema, randa 
tikrą savo nušvietimą ir išaiškinimą žmogaus panašumo į 
Dievą, Kristaus ir Bažnyčios santykių ir Šventųjų bendravi- 
mo tiesose. O taip yra dėl to, kad prigimtasis gyvenimas yra 
antprigimtojo atspindys, o antprigimtoji tikrovė yra empiri- 
nei tikrovei idealas. Tuo būdu kultūra darosi dar tampriau 
sujungta su religija, ir visas gyvenimas, o ypač krikščioniš- 
kasis, darosi perpintas dieviškomis paslaptimis. 


Išvados — tezės 


Įvadas 


1. Metafizinį kultūrai ir religijai pagrindą padeda žmo- 
gaus kilimas sutartiniu Dievo ir gamtos veikimu. 

2. Kultūra yra sąmoningas apipavidalinimas ir žmogaus 
veikimas prigimtąjį objektą. 

3. Religija yra realus, laisvas ir sąmoningas žmogaus san- 
tykiavimas su Dievu, kaip su pirmuoju savo principu ir ga- 
lutiniu tikslu. 

4. Esama ankšto paraleliškumo tarp kultūros ir religijos 
sričių tiek subjektyviniu, tiek objektyviniu atžvilgiu. 

5. Šitas paraleliškumas atsiranda dėl to, kad religija viso- 
mis savo sritimis rymo ant atitinkamų kultūros sričių. 

6. Tikėjimas pasiremia pažinimu, dogmos - žinija, meilė - 
doriniu nusistatymu, Šventųjų bendravimas - dora; viltis — kū- 
rybiniu nusiteikimu, kultas - menu, Bažnyčia — civilizacija. 

7. Religija iškyla aukščiau už kultūrą, kaip atbaigiamasis 
gyvenimo laipsnis ir todėl nuo kultūros skiriasi tiek vykdo- 
maja, tiek materialine, tiek formaline, tiek siekiamąja prie- 
žastimi, nes jose visose atsiranda naujų elementų, kurių kul- 
tūros priežastyse nėra. 


Pirmasis skyrius 


1. Idėja kultūrai yra formalinė ir egzempliarinė priežas- 
tis. Todėl josios pažinimo tobulumas yra tiesiog proporcin- 
gas kultūros pažangai. 

2. Tobulas idėjos pažinimas prigimtojoje tvarkoje prigim- 
tomis žmogaus pastangomis dėl visur viešpataujančio blo- 
gio nėra galimas. Nėra galima todėl susidaryti integracijos 
būdu nė tobuli daiktų idealai. 

3. Kultūros negalę tobulai suvokti daiktų pirmavaizdžius 
arba idealus atsveria Dieviškasis Apreiškimas, praskleisda- 
mas žmogaus protui idealinį daikto tipą arba nurodydamas 
į jį kelią. 

4. Apreiškimas todėl turi kultūrai įspėjamosios reikšmės, 
kiek saugo ją nuo klaidingo idealinių tipų susidarymo, ir nu- 
rodomosios reikšmės, kiek nurodo kelią į teisingą daiktų pir- 
mavaizdžių pažinimą. 


Antrasis skyrius 


1. Žmogaus idealas yra tobulas žmogaus prigimties su- 
tapimas su savo pirmavaizdžiu. 

2. Žmogaus idealo turinį sudaro: a)absoliutinis kūno to- 
bulumas, b) absoliutinis sielos tobulumas, c) absoliutiškai 
harmoningas jųdviejų sugyvenimas. 

3. Kultūra neįstengia realizuoti fizinio žmogaus idealo dėl 
negalės nugalėti mirtį ir iškelti kūną iš erdvės ir laiko dėsnių. 

4. Kultūra neįstengia realizuoti dvasinio žmogaus idealo 
dėl negalės privesti protą prie Absoliutinės Tiesos pažinimo, 
pasiekiamo per Dievo esmės veizdėjimą, ir valios - prie su- 
sivienijimo su Absoliutiniu Gėriu, pasiekiamo per tobulą su- 
sijungimą su Dievu. 

5. Šitos kultūros negalės priežastis yra visuotinis blogio 
siautimas prigimtojoje tikrovėje. 

6. Religija, turėdama vyriausia vykdomąja priežastimi 
Dievą, gali pergalėti blogį ir todėl atbaigti kultūros siekia- 
mus idealus. 

7. Kūno prikėlimu ir perkeitimu religija pasižada realizuo- 
ti fizinį žmogaus ir kartu viso pasaulio idealą. 

8. Palaimintuoju Dievo regėjimu per intuityvinį Dievo es- 
mės veizdėjimą ir ekstazinį su Dievu susijungimą religija pa- 
žada realizuoti dvasinį idealą. 

9. Tuo būdu kultūros idealų realizavimui religija turi at- 
baigiamosios reikšmės. 


Trečiasis skyrius 


1. Pažinimo ir Apreiškimo santykių iškreipimas, iš vienos 
pusės, išgriauna kritišką Apreiškimo pagrindą, iš kitos, — 
įklampina pažinimą į skepticizmą ir kultūrinį neproduktin- 
gumą. 

2. Atsisakymas nuo atbaigiamosios religijos reikšmės pri- 
rakina žmogų prie netobulų kultūrinių gėrybių ir sueina į ko- 
liziją su prigimties troškimu tobulos laimės. 

3. Paneigimas kultūros, kaip religijos atramos, mistinę gy- 
venimo kryptį paverčia neproduktinga, o religiją padaro tuš- 
čiu formalizmu. 


Pabaiga 


Kultūra turi sakralinį pobūdį savo kilmės, savo vieningu- 
mo ir savo tikslo atžvilgiu. 

RELIGIJA 
IR 
VISUOMENINIS 
GYVENIMAS 


KAS YRA KRIKŠČIONYBĖ: 
ŽODIS AR GYVENIMAS? 


1. Demostenas ir Ciceronas 


Visi esame girdėję šiuos du garsius senovės vardus: De- 
mosteno - graikuose, Cicerono - romėnuose. Abu jie buvo 
dideli kalbėtojai. Abiejų kalbos žavėjo žmones. Abu jie išli- 
ko Vakarų sąmonėje ligi pat šių dienų. Ir vis dėlto koks di- 
delis tarp jų yra skirtumas! Senovinis padavimas pasakoja, 
kad po Demosteno kalbų žmonės šaukdavo: „Mušt Pilypą!“ 
Mat jis raginęs graikus išeiti į karą su Makedonijos karaliu- 
mi Pilypu. Po Cicerono kalbų, kurias jis sakė Romos senate, 
klausytojai skirstydavosi kalbėdami: „Kaip dieviškai Cicero- 
nas kalbėjo!“ Sakykime, kad tai legenda. Bet joje glūdi pras- 
mė. Ji mums atskleidžia tragišką skirtumą tarp gyvenimo ir 
žodžio. Tiksliau sakant, tarp žodžio, virtusio gyvenimu, ir žo- 
džio, pasilikusio žodžiu. Demosteno žodis virto gyvenimu: 
Graikija išėjo į karą su Pilypu. Cicerono žodis liko žodžiu: 
Roma nebuvo jo perkeista. Demosteno žodis buvo jėga. Iš jo 
bylojo dvasia, pridengdama savimi kalbos grakštumą, sąmojį, 
logiškumą, poetinius posakius, žodžiu, visa, kas vadinama 
stiliumi ir kuo kalbėtojai taip labai didžiuojasi. Tuo tarpu Ci- 
cerono žodis kaip tik stilių pajausdavo pirmoje eilėje. Jo kal- 
bų žodiškumas klausytojų visų pirma buvo pergyvenamas 
ir todėl savaime įvertintas. Demosteno kalbos buvo gyveni- 
mas. Cicerono - retorika. Todėl ir klausytojai Demosteno kal- 
bomis gyveno, o apie Cicerono kalbas tik kalbėjo. - Tokia tad 
mintis glūdi šioje senoje legendoje. 

Gyventi ir apie gyvenimą kalbėti yra amžinas žmogaus li- 
kimas. Jis pasikartoja ne tik kultūroje. Jis pasikartoja ir reli- 

gijoje. Pradžioje didelis žodis virsta gyvenimu: jis sukrečia 
pasaulį. Paskui gyvenimas iš jo išgaruoja, ir jis vėl virsta tik- 
tai žodžiu, tiktai kevalu, tik lukštu, iš kurio išskrido gyvy- 
bė. Bet ar iš tikro taip yra? Ar iš tikro žmogus istorijos eigo- 
je nuo gyvenimo nuslysta į žodį — tuščią ir bevertį? Pasklai- 
dykime vieną pavyzdį ir įsitikinsime. 

Paskutinės vakarienės metu Kristus kalbėjo: „Aš jums 
duodu naują įsakymą, kad jūs vienas kitą mylėtumėte; kaip 
aš jus mylėjau, kad ir jūs taip mylėtumėte vienas kitą! Iš to 
visi pažins, kad esate mano mokiniai, jei mylėsite vieni ki- 
tus“ (Jn 13, 34-35). Iš tikro tai buvo didelis žodis, ir jo pa- 
skelbtas įsakymas buvo naujas įsakymas, ligi tol nepažintas 
ir nevykdytas. Kaip į šią kalbą atsakė pirmieji Kristaus se- 
kėjai? Atsiversime Apaštalų darbus, ir rasime atsakymą. Ten 
stovi užrašyta: „Visi tikintieji laikėsi drauge ir visa turėjo 
bendra. Nuosavybę bei turtą jie parduodavo ir, ką gavę, pa- 
dalydavo visiems, kiek kam reikėdavo. Jie kasdien sutarti- 
nai rinkdavosi šventykloje, o savo namuose tai vienur, tai ki- 
tur lauždavo duoną, džiugia ir tauria širdimi vaišindavosi. 
<...> Visi įtikėjusieji buvo vienos širdies ir vienos sielos. Ką 
turėjo, nė vienas nevadino savo nuosavybe, nes jiems visa 
buvo bendra. <...> Tarp jų nebuvo vargšų. Kurie turėjo že- 
mės sklypus ar namus, parduodavo juos, gautus pinigus su- 
dėdavo prie apaštalų kojų, ir kiekvienam buvo dalijama, kiek 
kam reikėjo“ (Apd 2, 44—46; 4, 32-35). Tai buvo artimo meilės 
žodis, virtęs gyvenimu. Išklausę Kristaus kalbą Paskutinės va- 
karienės metu ir išgirdę ją vėliau kartojamą apaštalų lūpo- 
mis, pirmieji krikščionys suprato ją ne kaip gražų dievišką 
žodį, bet kaip naujo gyvenimo pradžią, todėl ją įvykdė, par- 
duodami savo lobius ir pasidalindami su kitais visu tuo, ką 
tik turėjo. Meilė vienas kitam, kurios reikalavo Kristus, tu- 
rėjo būti ne nuostabus žodis, bet nuostabus gyvenimas, iš ku- 
rio visa aplinka turėjo pažinti, kad šiuo gyvenimu gyveną 
žmonės yra Kristaus mokiniai. 

O šiandien? Kaip yra šiandien su ana Kristaus kalba Pas- 
kutinės vakarienės metu? Kaip mes ją pergyvename po dvie- 

jų tūkstančių metų. Į tai atsako žemiau nagrinėjamas įvykis. 
Jis yra tikras, mano paties pergyventas, tik jo aplinkybės yra 
pakeistos, kad nebūtų galima atspėti asmens. 


2. Tarnaitės atostogos 


Vienas ištikimas katalikas, nedidelio namelio ir sklypelio 
savininkas, buvo savo valia bei pažadu viengungis ir turėjo 
ateinančią tarnaitę, kuri apruošdavo jo butą, sutvarkydavo 
sodelį, skalbdavo ir adydavo jo baltinius, dirbdama - taip 
buvo sutarta — po 8 valandas į dieną. Sykį ji pasiprašė vie- 
nos dienos atostogų savo tėveliams aplankyti. Ištikimas kata- 
likas jos prašymo mielai išklausė ir atostogų davė. Tuo me- 
tu man kaip tik teko jį aplankyti. Radau jį sodelyje ant suo- 
liuko su Evangelija rankose. Pirmieji jo žodžiai mane 
pasitikus buvo: „Žiūrėk, prieteliau, kokį dievišką įstatymą 
Kristus mums paliko!“ — Ir perskaitė kaip tik aukščiau mi- 
nėtą Paskutinės vakarienės kalbą. Perskaitęs jis ilgai man ją 
aiškino: kaip labai žmonės nesuprantą krikščioniškos meilės 
įsakymo, koks šis įsakymas esąs kilnus, koks gražus, kaip la- 
bai perkeistų pasaulį įvykdytas... „Kaip dieviškai Kristus kal- 
bėjo tą vakarą“, - užbaigė savo aiškinimus ištikimas katali- 
kas. Ir ašaros pasirodė jo akyse. Taip labai jį žavėjo Kristaus 
meilės įsakymas. 

Vakare grįžo iš savo tėviškės tarnaitė ir užėjo pasakyti, 
kad rytoj ji vėl ateisianti kaip paprastai. „Gerai!“ - atsakė 
ištikimas katalikas. - „O šitas iškritusias 8 valandas išdalin- 
sime keturiom dienom: nuo rytdienos padirbėsi pas mane 
po 10 valandų. O gal tau patogiau išdėstyti aštuoniom die- 
nom po 1 valandą?“ - „Geriau po dvi!“ — atsakė tarnaitė ir 
išėjo. Ir keturias dienas ji dirbo po 10 valandų, nes turėjo 
atidirbti vienos dienos atostogas, kurias jai buvo davęs išti- 
kimas katalikas. 

Kas buvo krikščionybė šiam namelio savininkui, sėdin- 
čiam sodelyje ant suoliuko ir skaitančiam Evangeliją? - Ne 
kas kita, kaip Cicerono kalba Romos senate. Jis ašarojo skai- 


269 


tydamas bei aiškindamas meilės žodžių dieviškumą. Tačiau 
jis nebepergyveno šių žodžių gyvenimiškumo. Jis nesuvokė jų 
revoliucinio pobūdžio. Jis juos skaitydamas nė nepagalvojo 
parduoti savo namelį ir pinigus nunešti prie vyskupo kojų. 
Dar daugiau, jam nė į galvą neatėjo dovanoti tas 8 valandas 
savo tarnaitei; dovanoti ne pinigus, ne namelį, bet Viešpa- 
ties Dievo duotą visiems mums veltui laiką - ttumputį, vie- 
nos dienos laiką, kurio jis nebuvo pirkęs ar uždirbęs. Šis iš- 
tikimas katalikas jau viską buvo įkainavęs - net patį laiką. 
Ir laikas jau reiškė jam pinigą. Todėl ir į savo tarnaitės atos- 
togas jis žiūrėjo kaip į paskolą, kurią buvo davęs, todėl da- 
bar pareikalavo grąžinti dalimis. Kas tad šiam katalikui 
Evangelija? Kadaise pasakytų Kristaus kalbų rinkinys. Jis ją 
skaitė taip, kaip mes šiandien skaitome Cicerono kalbas: Quo- 
usgue tandem abutore, Catalina, patentia nostra... Jis ja žavėjosi, 
kaip kadaise žavėjosi Cicerono klausytojai, išsitiesę po jo kal- 
bų pirčių salėse, vergų šluostomi, masažuojami, vėsinami. 
„Kaip dieviškai Ciceronas kalbėjo! Kaip dieviškai Kristus kal- 
bėjo! Kaip dieviškai Kristus kalbėjo!“ — argi šie posakiai ne- 
dvelkia ta pačia dvasia? Argi anam ištikimam katalikui Kris- 
tus nebuvo tiktai gražbylys, tiktai naujų idėjų sakytojas? Jis 
vertino Evangeliją tik formaliai, teigdamas jai dieviško kil- 
numo savyje, bet netaikydamas jo savo paties gyvenimui. 
Tarp jo ir Evangelijos jau buvo dviejų tūkstančių metų tar- 
pas. Ir šie nelaimingi metai jau buvo spėję paversti Evange- 
liją dieviška kalba Palestinos žemėje. Jie spėjo padaryti Evan- 
geliją kadaise paskelbta. Jie spėjo užmušti jos dabartiškumą. 
Prieš šimtą dvidešimt metų D. F. Straussas metė didelį klau- 
simą: ar mes dar esame krikščionys? Šis klausimas anuo metu 
sukėlė beveik pasipiktinimo. Prieš 30 metų R. Euckenas pa- 
klausė : ar mes galime būti krikščionys? Šis klausimas buvo su- 
tiktas ramiai ir net liūdnai. Prieš trejetą metų Paryžiaus kar- 
dinolas Suhard'as paskelbė: „Grynos, atskiros krikščionių 
bendruomenės, saugios nuo stabmeldiškų įtakų, jau nebėra“ 
(Aufstieg oder Niedergang der Kirche?, p. 64). Ir šie žodžiai 
jau nesukėlė jokios nuostabos, nes jie buvo šiurpios tikrovės 
išraiška. 

3. Žodžio pergalė 


Kas čia įvyko? Kas pasidarė, kad po dviejų tūkstančių 
metų nebėra krikščioniškos bendruomenės, kuri būtų saugi 
nuo stabmeldiškų įtakų? Kas pasidarė, kad ana mažutė je- 
ruzalės bendruomenė, kurioje „nebuvo nė vieno stokojančio“, 
virto tiktai svajone, kurią visi laiko netikra ir neįgyvendina- 
ma? Atsakymą į šiuos klausimus duoda kitas klausimas: 
„Kas pasidarė, kad katalikas žmogus, dūsaudamas ant Evan- 
gelijos lapų, nedovanoja tarnaitei 8 valandų?“ Sugebėdami 
atsakyti į šį pastarąjį klausimą, atsakysime ir į visus kitus. 

Kas pasidarė? - Labai didelis perversmas žmogaus dva- 
sioje. Perversmas, kurio esmę sudaro žodžio pergalė prieš 
gyvenimą. Po dviejų tūkstančių metų krikščionybė mums yra 
gyvenimo vertybė, bet nebe pats gyvenimas. Ji yra priemonė, 
bet nebe tikslas. Argi ne mes patys nuolatos skelbiame, kad 
krikščionybė yra naudinga tautiškumui išlaikyti, stipriai šei- 
mai sukurti, demokratijai pagrįsti, kad būti krikščioniu yra 
ir gera, ir gražu, ir pelninga, ir net sveika. Tokių minčių šian- 
dien yra pilna mūsų rašiniuose ir kalbose. Bet kas gi glūdi 
juose visuose? Ne kas kita, kaip slapta prielaida, kad kaž- 
kas kitas stovi aukščiau už krikščionybę; kad jeigu šiam kaž- 
kam kitam krikščionybė netarnautų, mes nedrįstume apie ją 
kalbėti ir ją pasauliui piršti. Bet ar tai nėra esminis, dažnai 
net nesąmoningas krikščionybės paneigimas? Mes laikome 
krikščionybę tiktai žodžiu. Gyvenimas mums yra kažkas ki- 
ta, kažkas platesnio ir aukštesnio už krikščionybę. Todėl mes 
ją pajungiame jam ir net į jį įjungiame. Vietoje krikščioniš- 
kai gyvenę, mes tik krikščioniškai kalbame. Ir kiekvienas žo- 
dis, kuris mūsų ausims suskamba kiek kitaip, negu esame 
įpratę jį girdėti mokyklos suole, mūsų yra įtariamas ir net 
persekiojamas. Žodžio nuodėmė mums yra pati baisiausia. Tuo 
tarpu gyvenimu mes per daug nesidomime. Gyvenimo nuo- 
dėmės mūsų nejaudina. Prieš jas mes užmerkiame akis ir jas 
pridengiame neatgailėtas ir neišpažintinas. Pirmaisiais krikš- 
čionybės amžiais ne vienas apsivilkdavo ašutine, pasibars- 
tydavo galvas pelenais ir stovėdavo bažnyčios prieangyje. Tai 

buvo gyvenimo nusidėjėliai, darantieji atgailą. Jeigu šiandien 
mums reiktų parinkti, kam užvilkti ašutinę ir užpilti pelenų 
pastatant bobinčiųje, tai tikriausia šie mūsų parinktieji būtų 
žodžio nusidėjėliai. Gyvenimo nusidėjėlių mes nerastume, o 
jeigu ir rastume, nedrįstume juos šiuo vardu pavadinti. Ar 
anas ištikimas katalikas atgailos už tai, kad reikalavo iš sa- 
vo tarnaitės atidirbti vienos dienos atostogas? Ar dar ištiki- 
mesnis katalikas atgailos už tai, kad Šventųjų metų atgailos 
kelionę pavertė linksma ekskursija po Europą? Ar mes visi 
darysime atgailą už tai, kad užtrenkėme duris prašančiam 
išmaldos, pasiųsdami jį į Raudonąjį Kryžių; kad leidome šalia 
savęs lakstyti apskurusiems ir apšašusiems našlaičiams, pa- 
tys šildydamiesi prieš saulę; kad nepriėmėme pabėgusiojo 
brolio ir nepasidalinome su juo vienu kambariu? Ne, už vi- 
sa tai mes atgailos nedarysime, šių nuodėmių neišpažinsi- 
me ir jokio kunigo už tai peikiami nebūsime. Mes ir toliau 
pasiliksime krikščionys, net geri krikščionys: sėdėsime pir- 
muosiuose bažnyčios suoluose ir būsime šlakstomi švęstu 
vandeniu. Mes ašarosime skaitydami Evangeliją, ir niekaip 
negalėsime suprasti, kas čia pasidarė, kad po dviejų tūkstan- 
čių metų katalikiškoji Europa virto misijų kraštu, kuriame ne- 
bėra krikščioniškųjų bendruomenių. Pasididžiuodami mes 
kalbėsime: „Socialinis klausimas Evangelijoje jau seniai iš- 
spręstas“. Ir niekaip negalėsime pajausti tos nepaprastos gė- 
dos, to tiesiog nebepakeliamo pasmerkimo, kad milijonai 
žmonių katalikiškose šalyse gyvena nežmonišką gyvenimą. 
Evangelija mums yra tiktai žodis, nevirtęs gyvenimu. Štai kur 
glūdi didžiausia mūsų tragedija. Kristus mums yra tik Ci- 
ceronas, 0 mes tik Romos senato nariai. „Kaip dieviškai Kris- 
tus kalbėjo“, - sakome išėję iš bažnyčių, iš susirinkimų, iš 
mokyklų ir einame į savo pasaulines pirtis nusiplauti pra- 
kaito, kurį išspaudė tvankus oras anų dieviškų kalbų beklau- 
sant. Ir tuo viskas pasibaigia. Jokio karo blogiui, nuodėmei, 
neapykantai, skurdui, persekiojimams mes neskelbiame. Mes 
juk nesame graikai, kad šauktume „Mušt Pilypą!“ Žodis yra 
laimėjęs prieš gyvenimą, ir mes svaigstame šios pergalės 

triumfe. „Pradžioje buvo žodis“, - paskaitome atsivertę 
Evangeliją, ir be galo patenkinti ją užvožiame. Kam toliau 
beskaityti? 


4. Įsikūnijimo paslaptis 


Taip, iš tikro pradžioje buvo žodis. Bet ar jis žodžiu ir pa- 
siliko? Ar jis suskambėjo ir praėjo kaip tolimas aidas, kaip 
neįvykdytas pažadas? Ar krikščionybė yra tik dieviškųjų kal- 
bų, formulių, sakinių ir taisyklių rinkinys? Ar Evangelija yra 
tas pat, kas Konfucijaus, Zaratustros, Sokrato ir kitų išmin- 
čių mokslas? Anaiptol: „Tas Žodis tapo kūnu ir gyveno tarp mū- 
sų“ (Jn 1, 14). Štai Evangelijos atsakymas į jos sužodinimą, į 
tą žodžio įamžinimą, kurį mes esame padarę. Krikščionybė yra 
pastatyta ant įsikūnijusio žodžio. Todėl ji yra ne teorija, bet gy- 
venimas; ne idėja, bet tikrovė, Kristaus tapimas žmogumi ir 
pasilikimas Bažnyčioje, kaip savame Kūne, padaro mūsų re- 
ligiją būtimi, kurioje mes esame, judame, mąstome, veikia- 
me; vadinasi, gyvename. Taigi ne krikščionybė įsijungia į gy- 
venimą, kuris būtų už ją aukštesnis, bet visas mūsų gyveni- 
mas telpa krikščionybėje. Kaip Kristaus Asmenyje telpa visas 
dieviškumas ir visas žmogiškumas, taip viskas telpa ir Jo 
įsteigtoje religijoje. Krikščionybė yra buvimas. Bet kaip buvimas 
apima net ir menkiausius mūsų judesius, taip juos apima ir 
krikščionybė. 

Štai kodėl šv. Paulius nesiliaudamas kalba apie krikščio- 
nybę, kaip apie naują kūrinį, mums atneštą Jėzaus Kristaus. 
Jo atėjimas pasaulin buvo tam, kad padarytų „naują žmo- 
gu” (Ef 2, 15). Todėl Jėzuje Kristuje „nieko nereiškia nei api- 
pjaustymas, nei neapipjaustymas, bet vien tik naujas kūrinys“ 
(Gal 6, 15). Krikščionio žymė, kuri jį skiria nuo kitų, kaip tik 
ir yra šis naujumas, ši nauja būtis, ši nauja kūryba, įvykusi 
jame per jo susijungimą su Kristumi. „Taigi kas yra Kristu- 
je, tas yra naujas kūrinys. Kas buvo sena, praėjo, štai atsira- 
do nauja“ (2 Kor 5, 17). Ir tai nėra tiktai paviršutinis, sakysi- 
me, dorovinis pakeitimas, įvykęs vienoje kurioje žmogiško- 

sios būtybės galioje: jo prote, prisiimant krikščioniškąsias 
mintis; jo valioje, klusniai vykdant krikščioniškuosius įsaky- 
mus; jo jausmuose, giliai pergyvenant krikščioniškąją litur- 
giją. Ne! Tai yra pakeitimas, įvykęs pačiose žmogaus prigim- 
ties gelmėse, pačioje jo būtyje. Galių pakitimas yra tik šio gi- 
lesnio, šio būtino pakeitimo išraiška. Todėl šv. Pauliaus 
„naujas žmogus“, kuriuo jis vadina krikščionį, iš tikro yra 
naujas; naujas visu savimi; naujas pačiu žmogiškuoju pradu. 
Būti krikščioniu reiškia naujai būti. „Kas buvo sena praėjo; štai 
visa pasidarė nauja.“ Krikšto vanduo yra naujo gimimo van- 
duo. Sutvirtinimo aliejus yra naujos kovos patepimas. Išpažin- 
tis yra naujas sutaikinimas su Dievu. Eucharistinė Duona yra 
naujos gyvybės maistas. Ligonių sakramentas yra naujo apaš- 
talavimo galia. Moterystė yra naujos bendruomenės pagrindas. 
Visi Kristaus įsteigtieji sakramentai yra ne kas kita, kaip ke- 
liai įsrovėti į žmogų anai naujai kūrybai, perkeisti jį pagal 
Kristaus paveikslą bei panašumą, sukurti jame naująjį Ado- 
mą. Todėl jie yra ne formulės, ne apeigos, ne žodžiai, bet gy- 
venimas, būtis, tikrovė. Krikščionybė yra antrasis žmogaus su- 
kūrimas. Todėl krikščionis nėra paprastas žmogus ir jo gy- 
venimas nėra paprastas gyvenimas. 

Iš to mes gauname keletą labai svarbių išvadų. - Visų pir- 
ma krikščionybė nėra kažkada vieną kartą paskelbta, bet kasdien 
skelbiama. Būdama gyvenimas, ji visados yra dabartinė. Kaip 
Kristus nėra tik buvęs, bet nuolatos esąs, taip ir Jo religija. 
Tiesa, krikščionybė turi savo istoriją. Ji išsivysto ir išsisklei- 
džia. Bet šitas išsiskleidimas yra ne kas kita, kaip ano Kris- 
taus minimo garstyčios grūdelio augimas. Tai nėra praėjimas, 
bet nuolatos stiprėjanti ir gilėjanti dabartis. Todėl ir Evan- 
gelija nėra duota prieš du tūkstančius metų, bet duodama 
šiandien, duodama kiekvieną dieną. Jos reikalavimai yra visa- 
dos nauji, niekad nepasenę ir nepraėję. Kalno pamokslas yra 
sakomas ir šiandien. Vyno ir duonos virtimas Kristaus krauju 
ir kūnu vyksta ir šiandien. Apaštalų siuntimas skelbti Gero- 
sios Naujienos visam pasauliui atliekamas ir šiandien. O šv. 
Mišiose Kristus miršta, giliu B. Pascalio posakiu, „ligi am- 
žių galo“. Kaip pirmasis žmogaus sukūrimas yra nuolatinis, 

nes dieviškoji Apvaizda taip pat yra kūrimas (creatio conti- 
nua - sakydavo senieji filosofai), taip ir antrasis sukūrimas 
arba Atpirkimas irgi yra nuolatinis. Krikščionybės dabartišku- 
mas yra pagrindinė jos žymė, kuri niekad neturi būti išleista iš 
akių. 

Antra, krikščionybė yra skelbiama ne tik žmonijai, bet ir kiek- 
vienam iš mūsų. Kitaip sakant, ji visados turi ne tik bendruo- 
meninį, bet ir asmeninį pobūdį. Per krikštą mes esame įsi- 
jungę į aną šv. Pauliaus minimą „naują gyvenimą“ ir jį pa- 
darę savo likimu bei rūpesčiu. Mums yra ne vis tiek, ar 
Evangelija yra vykdoma, ar ne; ar mūsų religija teisingai per- 
gyvenama, ar klaidingai; ar krikščionybė yra gyvenimas, ar 
jau tiktai žodis. Būdami nauji Viešpaties kūriniai, mes tuo 
pačiu esame įpareigoti šitą naujumą saugoti ir jį plėsti. Kaip 
pirmuosius žmones Dievas apgyvendino rojuje, kad jį įdirb- 
tų ir saugotų, taip lygiai jis apgyvendino ir krikščionis, kad 
jie šį naują kūrybiškumą išplėstų visame pasaulyje. Krikščio- 
nybė šaukiasi kiekvieno iš mūsų, nes kiekvienas esame ląs- 
telė ano Didžiojo Kūno, kurio Galva yra Kristus. Kiekvienas 
esame ijungti į anuos bendruosius atpirkimo uždavinius. 
Krikščionybė yra kiekvieno mūsų asmeninis reikalas, rūpestis ir už- 
davinys. Evangelija yra man skelbiama; aš pats esu šaukiamas 
palikti tinklus ant savo kasdienybės krantų; aš pats esu siun- 
čiamas mokyti ir krikštyti; aš pats esu kviečiamas parduoti, 
ką turiu, išdalinti vargšams ir sekti Kristumi. Kiekvienas 
Evangelijos žodis yra man skiriamas. Todėl yra klaida krikš- 
čionybę laikyti tiktai bendruomene, tiktai žmonijos religija, 
tiktai pastatyta ant visumos. Ne! Krikščionybė yra mano re- 
ligija. Ji yra mane palietusi, todėl aš esu tasai naujas kūrinys, 
tasai naujas žmogus. Manyje praėjo visa, kas buvo sena. Ma- 
nyje dabar turi būti viskas nauja: „corda, voces et opera — šir- 
dis, žodžiai ir darbai“, — kaip sako senas Prisikėlimo him- 
nas. Krikščionybės asmeniškumas yra taip esminė žymė, kurios 
niekados negalime pamiršti ir elgtis taip, tarsi ji mūsų ne- 
liestų, tarsi ji būtų ne mūsų. 

Trečia, krikščionybė nėra senosios būties pratęsimas, bet visiš- 
kai nauja būtis. Tai yra tokia tiesa, kuri turėtų mus persunkti 

ligi pat gelmių. Kristaus atėjimas pasaulin buvo esmingai 
naujas žygis, ir Jo įsteigta Bažnyčia yra esmingai naujas da- 
lykas. Išganymo tvarka, į kurią mes įsijungiame per Krikš- 
tą, yra Viešpaties dovana, Jo malonė, Jo valios aktas, kuriuo 
Jis kaip tik pastatė aną naują būtį. Gali šita nauja būtis būti 
apsupta senomis viršinėmis formomis; gali ji būti apsunkin- 
ta senojo žmogaus paveldėjimu. Tačiau savo esmėje ji yra iš 
senosios būties neišvedama ir jos šviesoje nesuprantama. 
Krikščionybė yra Naujiena. Todėl ir krikščioniškasis gyveni- 
mas negali būti tiktai senojo gyvenimo tęsinys, tegul ir gra- 
žesne forma. Krikščioniškasis gyvenimas turi būti visiškai 
naujas gyvenimas, ir krikščioniškasis žmogus turi būti visiš- 
kai naujas žmogus. Ir vėl: gali šis naujas gyvenimas iš vir- 
šaus reikštis ir senais pavidalais; gali šis naujas žmogus dirbti 
ir senus darbus. Bet ir anų senų pavidalų, ir anų senų dar- 
bų turinys krikščionybėje bus visai kitoks, nes pagrindas, iš 
kurio jie išauga, yra taip pat visai kitoks. Krikščionybė daug 
ką prisiėmė iš senojo pasaulio. Bet ji šioms senosioms dova- 
noms davė naują turinį ir naują prasmę. Kas gi pats Kristus 
atrodė žmonėms? Dailidės Juozapo sūnus iš Nazareto. O sa- 
vo esmėje Jis buvo Dievažmogis. Taip yra ir su visu krikš- 
čioniškuoju gyvenimu. Esminis krikščionybės naujumas yra ir- 
gi pagrindinė jos savybė, kurią turime nuolatos atsiminti ir gi- 
liai pergyventi. 


5. Diplomas stalčiuje 


Jeigu tad jausime, kad krikščionybė yra dabartinė nauja mūsų 
būtis, mums nereikės stebėtis ir gėdytis, kad Evangelija pa- 
virto tik žodžiu, nustodama gyvenimiško savo pobūdžio. Ne 
Evangelija paseno, bet mes nutolome nuo Evangelijos. Ne 
Evangelija praėjo, bet mes praėjome pro jos šalį. Ne Evan- 
gelija sužodėjo, bet mes suformalinome patys save, pasiten- 
kindami tik žodžiais, bet nebesiekdami ligi gelmės to, ką šie 
žodžiai reiškia. Kada žmogus, baigęs aukštąją mokyklą, virs- 
ta gyvenimo specialistu? Tada, kai jis įvykdo gautą savo mo- 

kyklos diplomą. Diplomas jam atidaro kelią ir duoda teisę. 
Bet jis turi būti vykdomas. Jis turi būti paverčiamas tikrove. 
Žodis, kuris jame įrašytas, turi tapti gyvenimu. Tik tada sa- 
kome, kad šis ar anas yra tikras specialistas: gydytojas, ad- 
vokatas, inžinierius, mokytojas, mokslininkas. Tačiau kiek 
daug baigusiųjų aukštąsias mokyklas padeda savo diplomus 
į stalčių ir pasitenkina tik juose įrašytais žodžiais! Kiek daug 
diplomų pasilieka gyvenime neįvykdytų! Apie tokius žmo- 
nes sakome, kad jie yra neverti to, kas apie juos jų diplomuo- 
se sakoma, nes diplomas visados yra įpareigojimas. Taip yra 
ir su krikščionybe. Krikštas ir Sutvirtinimo sakramentas ati- 
daro mums duris į krikščioniškąjį pasaulį ir duoda teisės ja- 
me veikti. Bet mes turime veikti. Mes negalime Krikšto met- 
rikų, dar daugiau - sakramentinio jo charakterio — padėti į 
stalčių ir pasitenkinti tuo, kad ten parašyta, jog mes esame 
krikščionys. Krikšto metriką — ir juridinę, ir sakramentinę — 
mes turime įvykdyti. Kitaip mūsų krikščionybė bus tik stal- 
čiaus krikščionybė, kaip anų žmonių universitetiniai diplo- 
mai. O kiek daug yra tokių stalčinių krikščionių! Kiek daug 
Krikšto metrikų guli užrakinti spintose, pravedinami sekma- 
dieniais patogiuose bažnyčių suoluose, o paskui vėl užda- 
romi. Todėl gyvenimas ir pasidaro stabmeldiškas, nes jį 
krikščionišką gali padaryti ne stalčiniai metrikai, bet tik veik- 
lus sakramentinio charakterio vykdymas. Būti krikščioniu 
reiškia ne kažkada būti pakrikštytu, sutvirtintu, sutuoktu, bet 
gyventi nuolatos anų palaimintų dienų turiniu, nes nei Krikš- 
tas, nei Sutvirtinimas, nei Moterystė, nei Kunigystė, nei ku- 
ris kitas sakramentas nepraeina, nepasibaigia su jo priėmi- 
mu, bet trunka visą laiką, todėl visą laiką mus kviečia ir įpa- 
reigoja. Krikščionybės dabartiškumas apsireiškia ir mūsų 
gyvenime, 

Ir nuostabu, kaip lengvai mes tai pamirštame, daug leng- 
viau, negu savos profesijos reikalavimus! Jaunas žmogus, 
baigęs universitetą ir pradėjęs dirbti savoje srityje, sužino, sa- 
kysime, kad už šimto mylių bibliotekoje yra jam rūpimu 
klausimu veikalas, kurio jis jau senokai ieško. Pirmai progai 
pasitaikius, jis važiuoja šimtą mylių, susiranda aną veikalą, 

parsiveža jį namo arba bibliotekoje studijuoja. Taip daryda- 
mas jis žino, kad jis eina tikru mokslinio pašaukimo keliu, 
kad gautą aukštosios mokyklos diplomą jis vykdo gyveni- 
me. Bet kada ateis laikas, kad jaunas pakrikštytas, sutvirtin- 
tas ir sutuoktas krikščionis važiuos bent dvidešimt penkias 
mylias išgirdęs, kad ten yra žmogus, kuris klysta, kuris gy- 
vena pavojuje savo dorovei, kuris skursta, kuris yra be pa- 
galbos, nusiminęs dėl ištiktos nelaimės? Kada ateis laikas, 
kad šis jaunas krikščionis nuveš tokiam Žmogui paguodos, 
patarimo, paramos, pataisos, tiesos, meilės, vilties, kurių jis 
taip gausiai yra gavęs iš Viešpaties per sakramentą? Kada 
šis laikas ateis? Šiandien krikščionys dar niekur nevažiuoja. 
Jie ne tik nevažiuoja, bet jie neištiesia net rankos į čia pat 
esančius ir jų laukiančius krikščioniškuosius darbus. Jie yra 
panašūs į anuos diplomuotuosius, kurie prisiperka knygų, 
bet paskaito tik autoriaus žodį, o paskui deda į spintą nė ne- 
išpjaustę. Visas pasaulis yra didžiulis krikščioniškųjų darbų lau- 
kas; ne, ne laukas, bet dirvonas. Jis šaukiasi įdirbamas. Jis 
šaukiasi dieviškosios sėklos. O mes vaikščiojame po sausą jo 
žolę ir nežinome, ką su juo veikti. Mes nežinome, ką veikti 
su mums suteiktomis dieviškosiomis dovanomis. 

Tikėkime, kad bent jaunoji katalikų karta pajaus gyveni- 
miškąjį krikščionybės pobūdį ir šias dovanas, išėmusi iš se- 
nųjų stalčių, paskleis po pasaulį. Tada ateis žemės atnauji- 
nimas! 


TIKĖJIMAS IR LAISVĖ 


ĮŽANGA 
Temos prasmė 


Posakis „tikėjimas ir laisvė“ gali reikšti du dalykus: tikė- 
jimo santykį su viršine prievarta ir tikėjimo santykį su vidi- 
niu apsisprendimu. Pirmuoju atveju turime galvoje tikėjimo 
vykdymą visuomeninėje mūsų aplinkoje, antruoju - jo bu- 
vojimą asmeninėje mūsų egzistencijoje. 

Pirmasis atvejis mums yra geriau pažįstamas ir lengviau 
suprantamas, negu antrasis. Nuo to laiko, kai Sokratas Atė- 
nų miesto tarybos buvo nuteistas mirti už tai, kad garbinęs, 
kaip Platonas rašo, „ne tuos dievus, kuriuos garbina mies- 
tas“!, Vakarai tol nerimo, kol išsikovojo teisę garbinti bet ko- 
kį dievą. Tai šiandien laiduoja kiekvienos demokratinės vals- 
tybės konstitucija, tai skelbia Suvienytųjų Tautų 1948 m. pri- 
imta „Žmogaus teisių deklaracija“ (plg. 18 str.), tai išpažįsta 
galop ir Bažnyčia II Vatikano Susirinkimo 1965 m. pareiški- 
mu „Dignitatis humanae“, kuriame sakoma, kad „tikėjimo 
srityje žmogui negali daryti prievartos kitas žmogus, visuo- 
meninė grupė ar bet kokie žmonių vyresnieji.“? Kitaip tariant, 
„tikėjimo srityje niekas negali būti nei verčiamas elgtis prieš 
savo sąžinę, nei trukdomas ja sekti“ (t. p.). 

Lengva tačiau pastebėti, kad visuomeninis tikėjimo ir lais- 
vės santykis yra daugiau neigiamojo pobūdžio: neversti, ne- 
trukdyti. Visuomeninė tikėjimo laisvė yra jo laisvė nuo bet ko- 
kios prievartos. Betgi laisvė „nuo ko“ dar neatskleidžia lais- 


l Plato, Apologija, 23E. 
2 II Vatikano Susirinkimo dokumentai / vertė prel. V. Balčiūnas ir A. 
Tamošaitis S.J., Boston, 1967-1969, 3 tomai; cit. II, p. 290. 

vės „kam“. Kam reikalinga, kad žmogus būtų laisvas nuo 
prievartos tikėjimo srityje? II Vatikano Susirinkimas vienoje 
minėto pareiškimo vietoje pastebi, kad tikėjimo laisvė yra pa- 
grįsta „pačia jo prigimtimi“ (t. p.). Tai reiškia: tarp tikėjimo ir 
laisvės esama vidaus ryšio; tikėjimo neįmanoma prievarta nei kil- 
dinti, nei sunaikinti. Viršinė jo laisvė nuo prievartos yra tik 
šio vidaus santykio regimybė. Tikėjimas turi būti laisvas vi- 
suomeninėje aplinkoje todėl, kadangi jis yra laisvas asmeni- 
nėje mūsų būtyje. 

Šis vidaus ryšys tarp tikėjimo ir laisvės kaip tik ir yra 
mums pats tamsiausias. Kodėl ir kaip laisvė priklauso tikėji- 
mo prigimčiai? - Tai klausimas, kuris paliečia mūsų temos jau 
nebe sociologinę, o ontologinę pusę ir prašosi atsakomas nebe 
teisiniu, o filosofiniu būdu. Čia slypi jo sunkenybė, sykiu ta- 
čiau ir įžvalga į pačias tikėjimo gelmes. Šiandien apie tikėji- 
mą rašoma labai daug, žymiai daugiau negu praėjusiais am- 
žiais. Atidžiau įsižiūrėję į šiuos savyje labai skirtingus raštus 
raštelius, užtinkame betgi juose vieną bendrą bruožą, būtent: 
tikėjimo kaip pergyvenimo arba vidinio patyrimo sampratą. Be abe- 
jo, savyje ši samprata yra visiškai teisinga. Tikėjimas iš tikro 
yra vidinis pergyvenimas bei vidinis patyrimas. Ir vis dėlto 
šios sampratos silpnybė glūdi nenuovokoje, kad pergyveni- 
mas bei patyrimas yra antrinis dalykas: visų pirma reikia tu- 
rėti tai, ką galėtum pergyventi bei patirti. Kas tad visą dėme- 
sį telkia aplinkui tikėjimą kaip pergyvenimą, praeina pro ti- 
kėjimą kaip apsisprendimą, vadinasi, pro pačią jo esmę. Tuo 
tarpu tik šią esmę reikiamai supratus, bus galima suprasti ir 
psichinę jos regimybę arba pergyvenimą. Nes ne pergyveni- 
mas grindžia apsisprendimą, bet apsisprendimas išplinta mū- 
sų egzistencijoje, žadindamas pergyvenimą ir patyrimą. 

Šiuo keliu tad ir mėginsime dabar eiti. Visų pirma api- 
būdinsime tikėjimą kaip pažinimą, atskleisdami gnoseologinį 
jo savotiškumą; paskui apžvelgsime tikėjimą kaip laisvės vei- 
kimą, kuriame buvoja tikėjimo didybė ir kartu slypi jo duž- 
lumas; galop pasvarstysime tikėjimo objektą arba Dievą, ku- 
rio kenozė tikėjimą kaip apsisprendimą įgalina ir kurio akivaiz- 
doje mūsų laisvė pasiekia savo pilnybę. 

1. Gnoseologinis tikėjimo pobūdis 


Kas yra tikėjimas žmogiškosios būties plote? Kokią vietą jis 
čia užima ir kur čia jį rasti? — Jei šį plotą, sekdami St. Šalkaus- 
kiu, padalintume į teorinę, etinę ir estetinę sritį? arba į pažini- 
mą, veikimą ir gėrėjimąsi, tai tikėjimas aiškiai atsidurtų paži- 
nimo srityje: tikėdami mes juk ką nors pažįstame arba bent 
manomės pažįstą. Be abejo, plisdamas mūsų egzistencijoje, ti- 
kėjimas pažadina tiek etinį veikimą, tiek estetinę kūrybą. Sek- 
minių stebuklo dalyvių klausimas šv. Petrui, kalbėjusiam apie 
prisikėlusijį Jėzų, „ką mums daryti, broliai?“ (Apd 2, 37), yra 
pats pirmasis tikinčiojo žmogaus klausimas, kildinąs ir doro- 
vę, ir meną. Pats savyje tačiau tikėjimas nėra nei dorovė, nei 
menas. Bendriausias tikėjimo apsprendimas arba transcenden- 
talinė jo kategorija yra ne gėris ir ne grožis, o tiesa (verum). Tai 
ji jungia tikėjimą, iš vienos pusės, su mokslu, iš kitos, - su fi- 
losofija, nes tiesa yra jų visų transcendentalija, kuri įvairias pa- 
žinimo rūšis suriša į vieną. Tačiau būdas arba kelias (metho- 
dos), kuriuo kiekviena pažinimo rūšis prie tiesos eina, yra vis 
kitoks. Mokslas pažįsta kitaip, negu filosofija, ir filosofija ki- 
taip, negu tikėjimas. Nesvarstydami čia plačiau mokslo ir fi- 
losofijos kelio į tiesą, norime kiek labiau susidomėti tiktai ti- 
kėjimo keliu. — Kas yra tasai tikėjimo pažadintas pažinimas ir 
kaip jis esti pasiekiamas? 

Tikėjimas pažįsta objektą tuo, kad jis laiko jį tikru. Kitaip 
sakant, tikėjimas prieina tiesą, ne pojūčiais patirdamas, kaip 
tai vyksta kasdienoje; ne tyrinėdamas, kaip tai yra moksle; 
ne logiškai protaudamas, kaip tai daro filosofija; - bet pa- 
prasčiausiai laikydamas dalyką tikru. Dažnai dar priduriama, 
esą laikymas ko nors tikru įvyksta dėl autoriteto: assensus 
propter auctoritate. Ši priedūra yra betgi nereikalinga, nes au- 
toritetas laikymui tikru gali būti tik paskata, bet niekad ne šal- 
tinis. Jei kitas laiko ką nors tikru, tai, žinoma, gali ir mane 


3 Plg. St. Šalkauskis, Kultūros filosofijos metmens, Kaunas, 1926, 
p. 60-76. 
4 Plg. J. de Vries, Critica, Barcelona, 1963, p. 165. 


281 


paskatinti tą patį dalyką irgi laikyti tikru. Tačiau pats apsi- 
sprendimas kyla tik iš manęs ir visados yra mano apsispren- 
dimas. Tikėjimo versmė esu aš pats. Jeigu autoritetas būtų ne 
tik tikėjimo paskata, bet ir pati jo kilmė, tuomet tikėjimas bū- 
tų man svetimas ir tuo pačiu manyje negyvas, nes jis būtų 
man atėjęs iš šalies. Štai kodėl S. Kierkegaard'as vienoje sa- 
vo dienoraščių vietoje ir sako, kad per didelis pasitikėjimas 
autoritetu „atima tikėjimo dvasią (Lebensnerv).“* Dėl šios prie- 
žasties mes ir nelaikome autoriteto sudedamąja tikėjimo da- 
limi ir nejungiame jo į tikėjimo apibrėžtį. Formaline savo es- 
me tikėjimas yra dalyko laikymas tikru — daugiau nieko. 

Ką tačiau gnoseologiškai reiškia: „laikyti ką nors tikru?“ — 
Vokiečių teologas G. Soehngenas, apibrėždamas tikėjimą kaip 
„tvirtą laikymą tikru“, čia pat priduria, kad tikėjimas „nėra 
nei regėjimas, nei žinojimas; nei spėjimas, nei tuo labiau abe- 
jojimas.“* Šiais žodžiais tikėjimas yra atsiejamas tiek nuo pa- 
tirties bei žinojimo, tiek nuo svyravimo bei netikrumo. Kad 
tikėjimas yra ne spėjimas ir ne abejojimas, aišku savaime. Juk 
jeigu aš laikau ką nors tikru, tai tuo pačiu išskiriu spėliojimą 
ar abejojimą, kadangi laikyti tikru ir spėlioti bei abejoti yra 
prieštaravimas. Arba aš laikau ką nors tikru ir tikiu, arba svy- 
ruoju, spėliodamas bei abejodamas, vadinasi, nelaikau to tik- 
ru ir todėl dar netikiu arba jau nebetikiu. Tikėjimo atribojimas 
nuo spėjimo bei abejojimo painesnių klausimų nekelia. 

Užtat ne vieną jų kelia tikėjimo atribojimas nuo patirties 
ir nuo žinojimo - vis tiek ar šis bus mokslinis, ar filosofinis. 
Tai reiškia: tikėjimas nėra tai, ką patiriame pojūčiais, ar ką 
prieiname tyrinėdami bei protaudami. Nes tai, ką patiriame 
pojūčiais betarpiškai, yra mums teikiama būtinu būdu ir to- 
dėl negali būti laikoma tikru. Čia ne mūsų apsisprendimas 
laikyti objektą tikru paverčia jį tiesa, bet, priešingai, objekto 
tiesa mus apsprendžia būtinai, nepalikdama mums laisvės. 
Tas pat tinka ir loginio protavimo išvadoms: ir jos apspren- 

5 Soeren Kierkegaard, Die Tagebuecher, Duesseldorf, 1962-1970, 4 tomai; 
cit. II, p. 101. 


6 Gottlieb Soehngen, Philosophische Einuebung in die Theologie. Erken- 
nen. Wissen. Glauben. Muenchen, 1964, p. 80. 

džia mus būtinai, todėl ir jos negali būti Iaikomos tikromis. 
Ir jų atžvilgiu mūsų pačių apsisprendimas yra beprasmis. 
Šiuodu pažinimo keliai tieson nėra ir negali būti tikėjimo ke- 
liai. Kur tik pasirodo betarpinis patyrimas ar loginis prota- 
vimas, ten savaime dingsta tikėjimas. Štai kodėl šv. Tomas 
Akvinietis ir teigė, kad to paties objekto tuo pačiu atžvilgiu 
negalima kartu ir žinoti, ir tikėti. Laikymas tikru arba tikėji- 
mas yra visiškai skirtingas pažinimo būdas, palyginus jį su 
patyrimu ar protavimu. 

Kada betgi mes griebiamės šio būdo tiesai pasiekti? — Ta- 
da, kai atsiduriame akivaizdoje tokio objekto, kurio negalima 
nei betarpiškai patirti, nei moksliškai ištirti, nei logiškai išvesti. 
Žodį „negalima“ reikia čia suprasti ne kaip praeinantį mūsų 
pažinimo būvį, bet kaip mūsų santykį su ontologine paties ob- 
jekto sąranga. Ne tai mes tikime, ko šiandien dar nežinome, 
bet ką ryt ar poryt sužinosime. Taip yra tik vaiko atveju. Vai- 
kas „tiki“, vadinasi, laiko tikru tai, ko jis dar nežino. Bet šis 
vaikiškas „tikėjimas“ atsiremia į suaugusiųjų patirtį ar į moks- 
lines bei filosofines jų pažintis ir todėl nėra tikėjimas tikra 
prasme. Tai tik bręstančio proto praeinanti būklė. Po kurio lai- 
ko vaikas peržengia šią būklę ir įsijungia į pažinimo vyksmą 
arba kaip veikėjas, praturtinąs šią sritį naujomis pažintimis, 
arba bent kaip naudotojas, pasikliaująs kitų pažintimis. Šis 
pastarasis atvejis tinka mums visiems, nes visi esame pažini- 
mo kultūros dalyviai, daugiau ar mažiau besinaudoją jos tur- 
tais, sukauptais amžių eigoje. Mums nėra reikalo kiekvienam 
iš naujo atrasti Ameriką. Pakanka, kad ją sykį atrado Kolum- 
bas. Tačiau pats kelias tokiam atradimui mums visados yra 
atviras. Todėl nors šiuo keliu mes ir neitume, mūsų pažini- 
mas nenustotų dėl to buvęs žinojimas ir nevirstų tikėjimu. Nors 
aš niekad Amerikos nesu matęs, tačiau jos buvimą ne tikiu, 
bet žinau. Užtat yra nesusipratimas kalbėti apie tikėjimą ten, 
kur jo objektas yra kitam arba betarpinis patyrimas, arba lo- 
ginio protavimo išvada. Tikėjimo esama tik ten, kur jis nie- 
kam ir niekad nėra nei patyrimas, nei loginis protavimas. 

Visa tai rodo, kad tikėjimas yra gnoseologinis mūsų būvis aki- 
vaizdoje tokio objekto, kurio ontologinėje sąrangoje glūdi nesuvokia- 

mybė. Ši nesuvokiamybė negali būti pergalėta nei kasdiene 
mūsų patirtimi, nei moksliniu tyrinėjimų, nei filosofiniu pro- 
tavimu. Susidūrę su šitokiu objektu, mes galime tik apsispręsti: 
laikyti ji tikru ar nelaikyti, vadinasi, jį tikėti ar netikėti. Kito- 
kios išeities čia mums nėra. Gražiai tad S. Kierkegaard'as apie 
tikėjimą ir sako: „Tikėdami mes priimame tai, kas neduota ir 
kas niekad iš esančios sąmonės negalėtų būti išvesta.“7 

Nūn, nei pojūtinei patirčiai, nei moksliniam tyrimui, nei 
loginiam protavimui neprieinamą nesuvokiamybę vadiname 
paslaptimi. Tai terminas, atrodo, geriausiai išreiškiąs ontolo- 
ginę nesuvokiamybės sąrangą ir tuo nurodąs laikymo tikru 
objektą: laikyti tikru arba tikėti galima tik paslaptį. Visa, kas nė- 
ra paslaptis, vadinasi, kas ontologinėje savo sąrangoje nesle- 
pia nesuvokiamybės, neprivalo būti tikima. Kur nėra nesu- 
vokiamybės, ten yra tik dar nepažintas, dar neišaiškintas, dar 
neištyrinėtas, dar neišprotautas dalykas. Galimas daiktas, kad 
praktiškai mes jo niekad nė nepažinsime. Tačiau šis „niekad“ 
čia reiškia ne patį objektą vidine savo sąranga, o tik, sakytu- 
me, mūsų pažinimo ‘techniką’, kol kas nesugebančią prie šio 
dalyko prieiti. Pats objektas betgi yra atviras ir todėl mums 
principiškai įmanomas pažinti arba mokslinio tyrimo, arba 
loginio protavimo keliu. Jis nėra jokia paslaptis. Nuosekliai 
tad ir gnoseologinis santykis su tokiu objektu nėra jo laiky- 
mas tikru arba tikėjimas. Tikra prasme tikėjimas yra galimas 
tik nesuvokiamybės arba paslapties akivaizdoje. 

Ligšiolinė minčių eiga sudaro tam tikrą silogizmą: tikėji- 
mas yra laikymas ko nors tikru; laikymu tikru objektas arba 
šis „kas nors“ yra nesuvokiamybė arba paslaptis; taigi — ti- 
kėjimas yra nesuvokiamybės arba paslapties laikymas tikra. 
Gnoseologiškai visa tai reiškia, kad paslapties tiesa tikėjimu 
mums tampa sava. Tikėjimas įgalina mus įjungti paslaptį į mū- 
sų egzistencijos plotą. Kaip pojūtinė patirtis pajausdina be- 
tarpiškai mus liečiančius dalykus; kaip mokslinis tyrimas su- 
pažindina mus su šių dalykų prigimtimi bei dėsniais; kaip 
loginis protavimas atskleidžia mums šių dalykų bendrąsias 


7 S. Kierkegaard, Tagebuecher, I, 236. 

idėjas bei jų ryšį; taip tikėjimas padaro mus pajėgius įimti 
savin paslaptį, kurios nejima nei patirtis, nei tyrimas, nei pro- 
tavimas. Jeigu tad tikėjimas gnoseologiškai būtų neįmano- 
mas, tuomet nesuvokiamybė pasiliktų šalia mūsų egzisten- 
cijos ploto, kadangi pačia ontologine savo sąranga ji buvoja 
anapus visų kitų pažinimo būdų. Tiktai tikėjimas kaip visiš- 
kai skirtingas gnoseologinis kelias pajėgia įtraukti nesuvokia- 
mybę į mūsų pažinimo sritį, būtent tuo, kad jis ją laiko tik- 
ra. Tikėjimas yra vienintelė mums prieinama paslapties pa- 
žinsena (modus cognoscendi). 

Šia prasme tikėjimas atsiskleidžia kaip pažinimo pilnatvės 
pradas. Jo nesant, mūsų pažinimo plotas liktų neužpildytas, 
nes jame tvylotų tuščia vieta, skirta paslapčiai. Gnoseologiš- 
kai žiūrint, pačios mūsų egzistencijos išsivystymas veda mus 
į tikėjimą kaip šio išsivystymo atbaigą. Kiekvienas žmogus ti- 
ki, nes kiekvienas laiko ką nors tikru. Belieka tik klausti, kas 
yra šio tikėjimo objektas: nesuvokiamybė ar tik nežinomybė. 
Šiuo atžvilgiu reikia pritarti M. Scheleriui, kuris teigia, kad 
„kiekviena aprėžta dvasia tiki arba Dievą, arba stabą“, vadi- 
nasi, savam laikymui tikru arba randa tolygų objektą, arba 
prasilenkia su juo, pasirinkdama netolygų ir tuo būdu savą 
tikėjimą paversdama prietaru. Tikėjimas mūsajai egzistenci- 
jai anaiptol nėra atsitiktinybė, bet antropologinė būtinybė. Tai 
egzistencijos slinktis ligi pat pažinimo atbaigos, būtent: pasi- 
savinti nesuvokiaimnybės tiesą. Nepasiduodama nei patirčiai, nei 
tyrimui, nei protavimui, paslaptis vis dėlto nusilenkia tikėji- 
mui ir esti jo sugaunama mūsosios egzistencijos pilnatvei. 


2. Tikėjimas kaip laisvės veikimas 
Kodėl tačiau mes laikome paslaptį tikra, vadinasi, tikime 
jos tiesą? - Šį klausimą galėsime atsakyti tik atskleidę apskri- 
tai bendrą pagrindą, kodėl iš viso mes laikome ką nors tik- 


ru. O tai galėsime padaryti tik palyginę laikymą tikru su ki- 


8 M. Scheler, Vom Ewigen im Menschen. Werke, Bern, 1954, t. 3, p. 261. 

tų rūšių pažinimu, pirmoje eilėje su pojūtiniu patyrimu ir lo- 
giniu protavimu. 

Kodėl mes patiriame tą ar kitą objektą mūsų pojūčiais? To- 
dėl, kad šis objektas savomis savybėmis - spalva, garsu, kva- 
pu, skoniu, šalčiu, šiluma, atsparumu ir t. t. - betarpiškai pa- 
liečia mūsų jusles, pažadindamas jas tiesiog fiziškai. Tarp mū- 
sų juslių ir objekto susikuria dėsningas ir būtinas sąlytis. Mes 
esame su objektu tiesiog susiejami, negalėdami šios sąsajos pa- 
lenkti mūsų laisvei. Mes negalime atvirai akiai įsakyti nere- 
gėti šviesos, vietoje žalios spalvos regėti mėlyną. Pojūtinis pa- 
tyrimas kaip pažinimas yra priverstinis. Sava valia kartais gali- 
me jį tik pradėti arba nutraukti, sakysime, akis atmerkti bei 
užmerkti. Bet negalime šio pažinimo nei kildinti kaip tokio, 
nei apspręsti jo prigimties. Patirtis turi savą dėsningumą. To- 
dėl mūsų laisvė čia ir nėra sprendžiamasis veiksnys. 

Tas pat yra ir su loginiu protavimu. Ir jo eiga nėra palenk- 
ta mūsų laisvei. Protavimas irgi vyksta pagal būtinus dėsnius, 
esančius mūsų proto prigimtyje, kurie mus verste verčia su- 
tikti su jo išvadomis. Iš dviejų premisų taisyklingai padary- 
ta išvada nėra laisvo apsisprendimo dalykas: ji yra mūsų pro- 
tui būtinybė. Loginis protavimas yra ne mažiau priverstinis, 
kaip ir pojūtinis patyrimas. Tiesa, statant premisas, kartais 
atrodo, esą ir laisvė tarianti savą žodį. Mat filosofijos istori- 
joje esama eibės premisų, kurios yra tik prielaidos. O kiek- 
viena prielaida esanti juk laisvai prisiimta. Sakysime, garsu- 
sis aristotelinis Dievo buvimo įrodymas, atremtas į pasaulio 
judėjimą: visa, kas juda, yra kito judinama; pasaulis juda; taigi 
pasaulis yra judinamas kito, kuris nėra pasaulis. Mažoji pre- 
misa, kad pasaulis juda, yra, be abejo, akivaizdybė (eviden- 
tia). Tačiau didžioji premisa, kad kiekvienas judėjimas kyla 
iš kito, nėra įrodyta nei moksliškai, nei filosofiškai. Tai tik 
prielaida. Ir vis dėlto šis pavyzdys šlubuoja. Mat pačiam Aris- 
toteliui ana premisa anaiptol nebuvo prielaida. Jis manėsi ją 
įrodęs ir todėl galėjęs ja grįsti metafizinę savo schemą: poten- 
tiaactus. Laikydamas gi ją įrodytą, jis neišvengiamai žengė sa- 
vo protavimo eigoje prie išvados, kad esama antpasaulinio 
judintojo. Taigi bent subjektyviai filosofinės premisos nėra lai- 

komos prielaidomis, o įrodytomis tiesomis. Tuo pačiu ir iš 
jų daromos išvados esti palenktos būtinybės dėsniui. 

Patirtinio pažinimo pagrindas, kaip matome, yra gamti- 
nė Žmogaus sąsaja su aplinka. Loginio protavimo pagrindas 
yra įgimtieji logikos dėsniai. Nei vienur, nei kitur laisvė ne- 
vaidina pagrindo vaidmens. Visi šie pažinimo būdai iš lais- 
vės nekyla ir ja nesilaiko. Net būtų galima teigti, kad laisvė 
yra šių pažinimo būdų priešas. Kur tik ji įsiterpia, ten ji su- 
stabdo ir net sugadina tiek patirtį, tiek protavimą, nes juk 
nėra nei laisvų pojūčių, nei laisvos logikos. 

Visiškai kitokį pagrindą turi tikėjimas. Jeigu, kaip saky- 
ta, tikėjimo objektas yra nesuvokiamybė arba paslaptis, tai 
savaime aišku, kad šitoks objektas negali būti pažinimo sri- 
tin įtrauktas nei pojūtine patirtimi, nei loginiu protavimu. 
Nesuvokiamybės tiesa nestovi priešais mus betarpiškai, kaip 
patirties dalykai. Bet ji nėra nė išvedama iš tam tikrų pre- 
misų pagal logikos dėsnius. Ji yra mūsų pačių laikoma tikra. 
Tačiau kas gi mus verčia laikyti ją tikra? Ne fizinis sąlytis 
su ja, nes su nesuvokiamybe neturime jokio sąlyčio ir todėl 
jokios gamtinės būtinybės. Ne loginis dėsningumas, nes ne- 
suvokiamybė nėra jokia premisa ir tuo pačiu joks protinio 
išvedžiojimo (ratiocinium) padarinys. Visa, kas yra būdinga 
kitiems pažinimo būdams, netinka tikėjimui. Tikėjime nėra 
nei gamtinės būtinybės, nei loginės prievartos. Ir vis dėlto 
mes laikome nesuvokiamybės tiesą tikra. — Kodėl? 

Į tai gali būti tik vienas vienintelis atsakymas: kadangi mes 
šitaip apsisprendžiame. Laikymas tikru arba tikėjimas kyla tik 
iš laisvės ir laikosi tik laisve. Būdama nereikalinga ir net 
kenksminga kitose pažinimo srityse, laisvė iškyla kaip grin- 
džiamasis veiksnys tikėjime. Nesuvokiamybę arba paslaptį 
laikome tikra todėl, kad ją tikra laikome. Tai skamba, be abe- 
jo, tarsi tautologija. Tačiau nepamirškime, kad kiekvienas lais- 
vės veikimas savo pagrinde yra tautologinis: aš noriu, kadan- 
gi noriu. Laisvė yra tik tada laisvė, kai ji grindžia pati save. 
Kuo nors kitu pagrįsta laisvė yra nebe laisvė. Todėl ir tauto- 
logija yra vienintelis būdas, kuriuo galime išreikšti šį laisvės 
savęs pačios pagrindimą. Nesuvokiamybė yra mums tiesa to- 

dėl, kad mes ją laikome tiesa. Paslapties tiesa įeina į mūsų pa- 
žinimo sritį laisvu mūsų apsisprendimu laikyti ją tiesa. 

Šitoje vietoje pasirodo, koks didžiulis nesusipratimas yra 
racionalizmo teiginys, esą paslaptis pavergianti dvasią. Iš tik- 
rųjų yra kaip tik priešingai: paslaptis išlaisvina dvasią. Nes pa- 
slapties akivaizdoje žmogus esti paliekamas visiškai savo ap- 
sisprendimui: laikyti ją tiesa ar nelaikyti. Kiekvienas kitas pa- 
žinimo būdas, kaip sakėme, žmogų verčia. Tikėjimas yra 
vienintelis, kuris nusikrato šia gnoseologine prievarta, kadan- 
gi nesuvokiamybė mūsų neverčia nei savo betarpiškumu, nei 
loginiu savo dėsningumu. Ji tik šaukiasi mūsų laisvės ir lau- 
kia jos sprendimo. Nuosekliai tad laisvė visa savo galia ir 
apsireiškia tik nesuvokiamybės akivaizdoje. Priešingai racio- 
nalizmui, turime todėl teigti, kad tarp paslapties ir laisvės 
esama vidinio ryšio: paslaptis yra vienintelis pažinimo objektas, 
kuris išsaugo nepažeistą mūsų laisvę, o mūsų laisvė išsiskleidžia 
visa savo pilnybe, tik susidūrusi su paslaptimi. Greičiausiai šios 
prasmės turi ir Kristaus žodžiai „tiesa padarys jus laisvus“ 
(Jn 8, 32), nes Kristus čia kalba ne apie pojūtinio patyrimo 
ar loginio protavimo, o apie tikėjimo tiesą, kuri, būdama pa- 
čios dvasios apsisprendimas, kaip tik ir padaro ją laisvą. Pa- 
žinimo srityje žmogus yra tikrai laisvas tik tikėdamas. 

Jei betgi tikėjimas yra laisvas mūsų apsisprendimas, tai 
kokios prasmės turi įvairūs įrodymai bei pagrindimai, ku- 
rių praeities apologetika buvo taip uoliai ieškojusi ir tiek 
daug jų prisilasiojusi? Ar visas šis šimtmečių darbas yra bu- 
vęs beprasmis ir bevaisis? - Ir taip, ir ne! Suprantant apo- 
logetinius įrodymus kaip tikėjimo priežastį bei šaltinį, jie iš 
tikro yra beprasmiai, nes tikėjimo nieku negalima priežastin- 
gai grįsti. Priežastingai grįsti tikėjimą reikštų suvokti nesu- 
vokiamybę ir tuo pačiu paversti tikėjimą žinojimu. Net ir 
Dievo buvimo įrodymai - vis tiek kokie jie būtų - nėra ver- 
čiamojo pobūdžio, nes jie liečia ne mūsų pritarimą kokiai nors 
šalia mūsų esančiai teorijai, bet mūsų apsisprendimą už to- 
kią tikrovę, kuri angažuoja mus pačiose mūsų egzistencijos 
gelmėse. „Tikėjimas, - kaip pastebi E. Brunneris, - nėra san- 
tykis su kuo nors (zu Etwas), su idėja, su tiesa ar mokslu, - 

tebūna tai ir dieviška tiesa bei dieviškas mokslas; tikėjimas 
yra perdėm asmeninis santykis.” Jeigu Dievas yra, tai jis yra 
mano Dievas. Užtat ir jo buvimo įrodymai yra ne atsietas pro- 
tavimas, o manosios egzistencijos užangažavimas manam Dievui. 
Štai kodėl šie įrodymai, atrodą nesugriaunami logiškai, nie- 
kad ir niekam nėra buvę tikėjimo šaltinis egzistenciškai. 

Suprantant tačiau apologetinius pagrindimus kaip tikėji- 
mo galimybę, jie įgyja gilios prasmės ir pasirodo ne kartą esą 
būtimi. Kodėl mes iš tikro tikime, įrodyti negalima, nesuar- 
dant tikėjimo prigimties. Tačiau kodėl mes galime tikėti, įro- 
dyti galima ir net reikia, jei nenorime tikėjimo sujaukti su 
atkaklumu. Loginės tikėjimo galimybės įrodymas kaip tik ir 
skiria tikėjimą nuo prietarų, už kuriuos taip pat laisvai ap- 
sisprendžiame, kurie tačiau filosofiškai visados yra nesąmo- 
nės ir todėl negalimi tikėti. Apsisprendimas už jų tikrumą 
virsta beprasmiu užsikirtimu arba lengvapėdiškumu. Šį skir- 
tumą tarp negalimos įrodyti tikėjimo tikrovės ir būtinos įro- 
dyti tikėjimo galimybės paaiškins mums vienas pavyzdys, ku- 
rį autorius yra kiek plačiau sklaidęs kitoje vietoje ir kitu at- 
žvilgiu'?, kuris betgi gerai tinka ir mūsajam atvejui. 

K. Jaspersas, vienas iš egzistencinės filosofijos kūrėjų, tei- 
gia, kad „žmogumi tapęs Dievas-Kristus yra filosofiškai ne- 
galimas“, būtent todėl, kad „Dievas kaip transcendencija... 
nėra tampantis Dievas ir neturi jokios istorijos“ (p. 253). Jei- 
gu tad Dievas būtų įsikūnijęs, tai reikštų, kad jis buvoja lai- 
ke ir turi istoriją. Tokiu atveju Dievas būtų ir transcenden- 
tus ir imanentus kartu. O tai, Jasperso pažiūra, ir yra prieš- 
taravimas. Vadinasi, sąvoka „įsikūnijęs Dievas“ yra logiškai 
negalima. O kas negalima logiškai, tas yra netikra ontologiš- 
kai. Laikydami Jėzų iš Nazareto Dievu, mes stovėtume ne 
prieš paslaptį, o prieš beprasmybę arba absurdą. Tuo tarpu 


? E. Brunner, Offenbarung und Vernuft. Die Lehre von der christlichen 
Glaubenserkenntnis, Zuerich, 1901, p. 49. 

10 Pig. A. Maceina, Didieji dabarties klausimai, Chicago, 1971, p. 156-165. 

1 K. Jaspers, Der philosophische Glaube angesichts der Offenbarung, 
Muenchen, 1963, p. 225. 

beprasmybės akivaizdoje negalime apsispręsti laikyti ją tik- 
ra, kadangi beprasmybė niekad negali būti tikra. Beprasmy- 
bės akivaizdoje mūsų apsisprendimas už jos tiesą virstų gry- 
nai psichologiniu užsispyrimu. 

Ką tokiu atveju turi daryti apologetika? Ne ką kita, kaip 
įrodyti, kad transcendentus Dievas gali būti ir istorijoje, ne- 
susikirsdamas su prieštaravimo dėsniu. Kaip tai apologeti- 
ka pasieks, tai jos reikalas. Tačiau ji privalo tai pasiekti, nes 
kitaip Kristaus akivaizdoje mes negalime prieiti jokio apsi- 
sprendimo. Tik tada, kai apologetika mums įrodys, kad įsi- 
kūnijimas yra logiškai galimas, mūsų laisvė pajėgs veikti Kris- 
taus atveju. Tačiau mes didžiai klystume, manydami, kad 
apologetikos pateikti įrodymai Dievo įsikūnijimo galimybei 
jau tuo pačiu pažadina ir mūsų apsisprendimą laikyti Jėzų 
iš Nazareto šio galimo įsikūnijimo tikrove. Anaiptol! Apolo- 
getikos įrodymai pašalina tik filosofiškai-loginę kliūtį mūsų 
apsisprendimui, parodydami, kad nesuvokiamybė anaiptol 
dar nėra beprasmybė. Bet paties apsisprendimo jie nesukuria. 
Apsisprendimas, kaip laisvės veiksmas, vyksta ne loginės ga- 
limybės, o egzistencinės tikrovės akivaizdoje. Kad Dievas gali 
įeiti istorijon, mes žinome. Kad Dievas Jėzuje iš Nazareto is- 
torijon įėjo, mes tikime. Įsikūnijimo tikrovės tikėjimas anaip- 
tol nekyla iš įsikūnijimo galimybės žinojimo. Nes tarp gali- 
mybės ir tikrenybės visados tvylo bedugnė, kurią peršokti 
gali tik laisvė, o ne protavimas. Įrodymai padaro tikėjimą ga- 
limą, laisvė padaro jį tikrą. Apsisprendimas laikyti tikru tai, 
kas yra grynai logiškai galima, yra visados šuolis, o ne tęsi- 
nys. Todėl tikėjimas, palygintas su apologetiniu protavimu 
bei tyrinėjimu, visados yra esmiškai naujas veiksmas, iš anojo 
neišvedamas ir anojo nepratęsiąs. 

Iš to plaukia dvi svarbios išvados tikėjimo esmei suprasti: 

1. Tikėjimas yra bedugnis ir todėl sunkus. - Būdamas lais- 
vas apsisprendimas, tikėjimas tuo pačiu išskiria bet kokį pa- 
grindą arba dugną, kurio pasiekęs ir ant kurio atsistojęs žmo- 
gus manytųsi galįs laikyti tą ar kitą dalyką tikru. Nes pagrįs- 
ta arba įrodyta laisvė, kaip sakėme, yra prieštaravimas savyje. 
Pirmu požiūriu ši tikėjimo savybė mus stipriai nuvilia. Mes 

juk visados ieškome savam tikėjimui įrodymų, ženklų bei ste- 
buklų ir nusimename jų arba visiškai neradę arba radę tik 
menkų bei neįtikinančių. Ir vis dėlto šis nusiminimas pasiro- 
do esąs be pagrindo, atsiminus, kad kiekvienas laisvas veiksmas 
yra bedugnis ir todėl sunkus pakelti: žmogus tiesiog palūžta po 
laisvės našta, ne sykį mėgindamas ja nusikratyti, kaip tai nuo- 
stabiai giliai yra atskleidęs F. Dostojevskis savoje „Didžiojo 
inkvizitoriaus“ legendoje. Visuomeninėje srityje laisvės pa- 
būgęs, Žmogus sudeda ją į diktatoriaus ar partijos rankas, ti- 
kėjimo srityje — į apologetų bei įrodymų rankas. Kiekvienu 
tačiau atveju tai yra savęs apgaudinėjimas, nes laisve nusikra- 
tyti mes niekur ir niekad negalime: ji yra esminis mūsų apspren- 
dimas. Juk mėginimas ją patikėti kitam taip pat yra mūsų pa- 
čių apsisprendimas, vadinasi, laisvės veiksmas. 

Tai tinka visam mūsosios egzistencijos plotui. Tai tinka 
ir tikėjimo sričiai. Ir tikėjimą turime pakelti kaip žvilgį be- 
dugnėn, nuo kurios mums ne sykį svaigsta galva. Tikėjimas 
yra pats laisviausias veiksmas, nes čia nėra jokios būtinybės 
ir jokios prievartos, kurioms galėtume perleisti savą apsi- 
sprendimą. Čia turime apsispręsti patys ir šį apsisprendimą 
pakelti, nors jis mums būtų ir labai sunkus. Šitai reikia pa- 
brėžti labai aiškiai bei atvirai, kad nesivaikytume netikrų pa- 
grindimų bei įrodymų. Nes jų netikrumui paaiškėjus, griū- 
va ne tik jie patys, bet ne kartą ir jais tariamai pagrįstas ti- 
kėjimas. Tikėjimas yra tvirtas bei pastovus tik tada, kai jis 
yra pagrįstas mūsų laisve, vadinasi, kai jis esti suvokiamas 
bei pergyvenamas kaip bedugnis. 

2. Tikėjimas yra didingas ir sykiu dužlus. - Didingas todėl, 
kad jis yra mano paties apsisprendimas ir tuo pačiu man labiau- 
siai savas. Jis nėra man primestas iš viršaus, kaip pojūtinės 
patirtys; jis nėra mane verčiąs iš vidaus, kaip loginės išvados. 
Tikėjimas man yra artimesnis, negu patyrimas ar žinojimas. 
Tai pats nuosaviausias žmogui dalykas, kaip ir jo laisvė. Tuo 
būdu jis yra ir pati žmogiškosios didybės apraiška, nes žmo- 
gaus didybė bei vertė kaip tik ir išeina aikštėn jo laisve, o tuo 
pačiu ir jo tikėjimu kaip viena laisvės lytimi. Tikėjimas ir žmo- 
giškoji didybė bei vertė yra atitikmens (aeguivalentia). Tikėjimas 

angažuoja visą žmogų ir perskverbia visą jo būtį. Jis nėra da- 
linė egzistencijos apraiška, o visuminis jos pradas. „Tikėji- 
mas“, gražiu M. Buberio posakiu, „yra ne jausmas žmogaus 
sieloje, o įžengimas į tikrovę, būtent į pilnutinę tikrovę, jos ne- 
išbraukiant ir nesutrumpinant.“!ž Žmogus miršta už savo ti- 
kėjimą, paliudydamas savo didybę aukščiausiu laipsniu. Be 
abejo, kasdienoje mūsų apsisprendimas tikėti nuolatos būna 
lenkiamas tradicijai, auklėjimui, aplinkai, vadinasi, niekad nė- 
ra pradmuo (principium, arche). Tačiau visi šie tikėjimui pašali- 
niai dalykai atkrinta, ir begalinė apsisprendimo rimtis prasi- 
veržia aikštėn, kai patenkame į tokią padėtį, kuri visą mūsų 
egzistenciją perkelia į naują plotmę: tai atsivertimas, kanki- 
nystė, persekiojimas ir t. t. Šiose padėtyse apsisprendimas iš 
tikro mums, apkiautusiems, esti nauja pradžia, ir tikėjimo rim- 
tis atsiskleidžia tada visa savo galia. 

Iš kitos pusės, tikėjimas visados yra grasomas sudužti. Po- 
jūtine patirtimi ar loginiu protavimu pasiektų pažinčių mes 
neprarandame niekad. Tiesa, mes galime jas pamiršti, bet ne- 
galime jų netekti. Tuo tarpu tikėjimo galime netekti tiesiogi- 
ne ir pačia giliausia šio žodžio prasme; vadinasi, tai, ką lai- 
kėme tikru, galime imti laikyti netikru ir net persekioti tuos, 
kurie tai laiko tikru. Apsisprendimas nesuvokiamybės tiesai 
čia virsta apsisprendimu jos netiesai. Žmogus praranda pir- 
mykštį tikėjimą ir tampa netikinčiuoju. Tai įvyksta irgi ne dėl 
įrodymų ar ženklų, bet grynai laisvu veikimu. Netikėjimas yra 
taip pat bedugnis. Bet kaip tik todėl jis ir yra nuolatinė tikėji- 
mui grėsmė. Būdama grindžiama tik pati savimi, mūsų lais- 
vė gali kiekvieną valandą paversti mūsų puoselėjamą apsi- 
sprendimą šiojo priešingybe. Tikėjimo srityje mes nieko ne- 
turime tiek bijoti, kiek savęs pačių. Netikėjimas, būdamas 
laisvas apsisprendimas, taip pat angažuoja visą mūsų būty- 
bę, tik atvirkščia linkme: netikintysis buvoja priešingai negu ti- 
kintysis. Ir jei šias dvi būsenas išvystysime ligi jų regimybės, 
tai gausime ne tik du vienas kitą neigiančius žmonių tipus, 


12 M. Buber, Gottesfinsternis. Betrachtungen zur Beziehung zwischen Re- 
ligion und Philosophie, Zuerich, 1955, p. 7. 

bet ir dvi viena su kita kovojančias istorijas bei kultūras. Nesu- 
sipratimas tad yra kalbėti apie teizmo ir ateizmo sugyveni- 
mą arba apie šių gyvensenų tapatybę, vis tiek ar Dievas bū- 
tų, ar jo nebūtų (J. P. Sartre). Kas šitaip mano, tas tik paro- 
do, kad jis niekad nėra supratęs, ką reiškia apsispręsti. 


3. Dievas kaip tikėjimo objektas 


Jau aukščiau sakėme, kad nesuvokiamybė arba paslaptis 
yra vienintelis objektas, kurį prasmingai galime laikyti tikru 
arba jį tikėti. Vis dėlto šitoks tikėjimo aptarimas mūsų dar 
nepatenkina. Nesuvokiamybe arba paslaptimi vadiname juk 
tokį dalyką, kurio sąrangos negalime nei pojūčiais patirti, nei 
mokslu ištirti, nei protavimu prieiti. Tačiau tai tik neigiami 
nusakymai, grynai formalūs, todėl be turinio. Tuo tarpu no- 
rint pasiekti turininę tikėjimo sampratą, reikia peržengti šį 
gnoseologinį formalumą ir pasiklausti, kas yra tikėjimo ob- 
jektas ontologiškai. Nes kiekvienas pažinimas nurodo į buvi- 
mą. Jeigu mes ko nors iš tikro nesuvokiame, tai yra ženklas, 
kad ontologinė tokio objekto sąranga nėra tolygi mūsų bū- 
tybės sąrangai. Tai reiškia, kad nesuvokiamybė arba paslaptis 
būna kitaip negu mes. Bet vadindami tikėjimo objektą paslap- 
timi, išreiškiame daugiau kaip tik šį gnoseologinį mūsų ne- 
pajėgumą, o mažiau ontologinį paties objekto pobūdį. No- 
rėdami gi atsikreipti į šį pobūdį, turime tikėjimo objektui ras- 
ti tokį pavadinimą, kuris visą mūsų dėmesį sutelktų ne apie 
mūsų pažinimą, o apie šio pažinimo objektą. 

Toks pavadinimas yra Dievas. Be abejo, Dievas yra nesu- 
vokiamybė arba paslaptis pati savyje. Tačiau sakydami „Die- 
vas“, mes visų pirma mąstome ne gnoseologinį mūsų pačių 
pradą, o tąją ontologinę tikrovę, kuri savu buvimu mus per- 
žengia (transcendit) ir kaip tik todėl yra mums nesuvokiamy- 
bė. Dėl šios priežasties tikėjimo objektui pažymėti ir renkamės 
žodį „Dievas“, pakeisdami juo žodžius „nesuvokiamybė“ ir 
„paslaptis“. Nes šios pakaitos šviesoje tikėjimas kaip laisvas 
apsisprendimas atskleidžia savo ypatingumą ypač ryškiai. 

Jeigu tikėjimo objektas yra Dievas, tuomet tikėjimas yra 
laisvas apsisprendimas laikyti Dievą tikru. Išgirdę betgi šį saki- 
nį, tučtuojau suklūstame: ką reiškia laikyti Dievą tikru? Ką 
reiškia laisvai apsispręsti Dievo akivaizdoje? Kaip tai iš viso 
yra galima? Juk argi įmanoma šį kambarį, šiuos baldus, čia 
esančius žmones laikyti ar nelaikyti tikrais? Ar galima lai- 
kyti ar nelaikyti tikru žemės sukimąsi aplinkui saulę? Ar ga- 
lima laikyti ar nelaikyti tikra išvadą, gautą iš dviejų savai- 
me aiškių premisų? Ne! Visa, kas kyla iš patirties, iš moks- 
linio tyrimo, iš loginio protavimo, išskiria laikymą tikru ir 
tuo pačiu laisvą apsisprendimą. Vienas tik Dievas gali būti 
laikomas ar nelaikomas tikru. Vieno tik Dievo akivaizdoje 
mūsų apsisprendimas yra galimas ir prasmingas, nevirsda- 
mas nei užsispyrimu, nei lengvapėdiškumu. Tačiau iš kurgi 
kyla ši galimybė? Dievas juk yra tikrovė, ir jo veikimas taip 
pat yra tikrovinis. Kaip tad yra galima šios tikrovės ir šio vei- 
kimo akivaizdoje laisvai apsispręsti laikyti juos tikrais ar ne- 
laikyti? Susidūrę, kaip sakėme, su bet kuria kita tikrove — 
tebūna ji fizinė, dvasinė ar net grynai loginė - neturime jo- 
kio pasirinkimo; mes turime pripažinti jos tikrumą: kaip pojū- 
tinę patirtį, kaip mokslinį padarinį, kaip loginę išvadą. Vi- 
sais šiais pavidalais tikrovė paliudija pačią save ir tuo išski- 
ria mūsų laisvę jos atžvilgiu. Viena tik dieviškoji tikrovė leidžia 
mūsų laisvei veikti. Viena tik dieviškoji tikrovė nepaliudija savęs 
kokiu nors mus verčiančiu pavidalu. Ar tai nenuostabu? - Už- 
tat mes ir klausiame: kas per tikrovė yra Dievas, kad jis lei- 
džia mūsų laisvei šitaip veikti? Kokiu būdu Dievas įgalina 
mus apsispręsti jo tiesos atžvilgiu? 

Apsispręsti Dievo kaip tikėjimo objekto atžvilgiu reiškia 
ne ką kitą, kaip laikyti šį objektą Jievišku. Iš sykio tai skam- 
ba gana keistai: laikyti Dievą dievišku! Tačiau ši keistybė 
nyksta, atsiminus, kad tiesioginiu būdu mes Dievo niekaip ne- 
užčiuopiame. Mes niekad nebuvojame jo akivaizdoje taip, jog 
ji betarpiškai pažintume kaip Dievą. Jeigu Dievas yra, tai jis 
pačiu savo buvimu yra mus peržengianti tikrovė, todėl mū- 
sų buvimo plote niekur ir niekad nerandamas. Šią negalimy- 
bę rasti Dievą mūsų buvime vaizdžiai aprašo Senojo Testa- 

mento Jobo knyga, kurioje sakoma: „Štai, aš einu į rytus, o 
jo ten nėra; einu į vakarus ir ten jo neregiu. Kai jis veikia 
šiaurėje, nematau jo; kai nusikreipia į pietus, neįžvelgiu jo“ 
(23, 8)... Jis eina pro šalį, bet aš jo nematau; jis pražingsniuoja, 
bet aš jo nepajuntu“ (9, 11). Tai reiškia: Dievo negalime ap- 
čiuopti jokiam mūsų buvimo matmenyje (dimensio). Tai reikia pa- 
brėžti visu įtaigumu. Nes jeigu galėtume Dievą kaip nors be- 
tarpiškai apčiuopti, tuomet ir jo atžvilgiu netektume taip ly- 
giai laisvės, kaip jos neturime bet kurios kitos tikrovės 
atžvilgiu. Tokiu atveju Dievas mus taip lygiai verstų, kaip 
mus verčia bet kuris patyrimo, tyrinėjimo ar protavimo ob- 
jektas. Tokiu atveju ir tikėjimas kaip laikymas tikru būtų iš 
viso neįmanomas: ką patiriame, ištiriame ar išprotaujame, tą 
žinome, bet ne tikime. Dievo transcendencija ir mūsų nepajėgu- 
mas apčiuopti ją kaip tokią yra būtina laisvės sąlyga mūsų apsi- 
sprendimui Dievo atžvilgiu. 

Bet čia pat kyla tolimesnis klausimas: kokios tad tikrovės 
akivaizdoje mes iš tikro stovime, sakydami, stovį Dievo aki- 
vaizdoje? Nes Dievo kaip Dievo akivaizdoje mes niekad nesto- 
vime. Kieno tad akivaizdoje mes iš tikro stovime? - Atsaky- 
mą į tai duoda mums religiniai mūsų pačių veiksmai. Juos at- 
likdami, mes susiduriame su tokia tikrove - žodžiais, 
veiksmais, daiktais - kuri nėra Dievas. Ši tikrovė priklauso 
mūsų pačių buvimo plotmei; tai gamtinė ar istorinė tikrovė, 
vadinasi, imanenti. Tiesa, ji gali turėti įvairių įvairiausių pa- 
vidalų: šviesa, ugnis, dūmai, debesys Senajame Testamente; 
duona, vynas, aliejus, vanduo, žmogiškoji prigimtis Naujaja- 
me Testamente. Kiekvienu tačiau atveju mes šią tikrovę jun- 
tame, suvokiame, pažįstame, nes tai yra mūsų pačių tikrovė. 
Ir štai kaip tik šios kiaurai imanentinės tikrovės akivaizdoje 
mes stovime ir apsisprendžiame laikyti ją dieviška. Kiek šią tik- 
rovę mes patiriame bei pažįstame, tiek ji anaiptol nėra die- 
viška. Šviesa ir ugnis, duona ir vynas, galop mūsų prigimtis 
nėra Dievas ir niekad negali tapti Dievu. Tačiau Dievas gali 
šioje tikrovėje buvoti (esse praesens). Mes patys pakilti į Dievo 
plotmę negalime. Užtat Dievas gali nusileisti į mūsų plotmę 
ir prisiimti josios kategorijas. Dar daugiau: Dievo nusileidimas 

yra vienintelis kelias, kuriame galime Dievą sutikti. Mes randa- 
me Dievą ne jo, bet mūsų buvimo plotmėje. Dievas kalba mū- 
sąja kalba, veikia mūsuoju būdu, pasirodo mūsaisiais pavi- 
dalais. Nusileisdamas į mūsąją plotmę, Dievas neatsineša jo- 
kių specifinių savos apraiškos formų. Jei šitaip būtų, tai Dievas 
amžinai liktų mums neprieinamas. O norėdamas būti mūsų 
prieinamas bei pažįstamas, jis kaip tik ir prisiima mūsų for- 
mas, nes tik jose jis gali būti mūsų rastas. 

Tai teigdami, paliečiame patį branduolį tikėjimo ir lais- 
vės santykiui suprasti: Dievo prisiimtos imanentinės formos, ku- 
riose jis buvoja, nieku nesiskiria nuo kitų imanentinių formų, ku- 
riose Dievas nebuvoja. Tai gana gerai paaiškina vienas katali- 
kų tikėjimo pavyzdys. Katalikai tiki, kad Kristus tikroviškai 
buvoja konsekruotoje duonoje ir konsekruotame vyne; buvoja 
visa savo pilnatve: savo žmogybe ir savo dievybe. Betgi kon- 
sekruota duona ir konsekruotas vynas nieku nesiskiria nuo 
nekonsekruotos duonos ir nekonsekruoto vyno. Jokia šių ob- 
jektų analizė - fizikinė, cheminė, organinė - nerastų nė men- 
kiausio pėdsako ar ženklo, kuris rodytų Kristaus buvojimą 
ostijoje ar taurėje. Kodėl tad mes laikome duoną ir vyną po 
konsekracijos dieviškais? Todėl, kad šitaip apsisprendžiame. 
Nors šie objektai yra tokie pat, kaip ir visi kiti, savo laisve 
mes vis dėlto apsisprendžiame laikyti juos dieviškais. Mes ti- 
kime, kad nepaisant imanentinio šių objektų pobūdžio, Die- 
vas yra į juos nužengęs ir juose buvoja, nors šiam buvoji- 
mui mes neturime nei patirtinių, nei mokslinių, nei filosofi- 
nių įrodymų, kadangi visi šios rūšies įrodymai liestų tik 
imanentinę objekto prigimtį, o ne transcendentinį Dievą, ne- 
prieinamą jokiai patirčiai, jokiam moksliniam tyrimui, jokiam 
loginiam protavimui. Už tikrovinį Kristaus buvojimą eucha- 
ristijoje apsisprendžiame tiktai sava laisve, neverčiami jokių 
pojūčių, jokio mokslo, jokios logikos. Nuosekliai tad kiti - ne- 
katalikai —- apsisprendžia visiškai kitaip; sakysime, jie laiko 
Kristaus buvojimą duonoje ir vyne tiktai simboliu... 

Taip yra su visais tikėjimo objektais. Visi jie stovi prie- 
šais mus lygiai taip, kaip ir visi kiti, tikėjimui nepriklausą. 
Savo dieviškumo jie neapreiškia tokiu būdu, kad jį mes kaip 

nors patirtume ar ištirtume, ar išprotautume. Ir štai ši tikė- 
jimo objektų imanentinė lygybė su visa mūsąja tikrove kaip 
tik ir įgalina mus apsispręsti jų atžvilgiu, vadinasi, tikėti jų 
dieviškumą. Imanencijos lygybė tarp dieviškojo ir nedieviškojo ob- 
jekto yra sąlyga mūsų laisvei tikėjimo srityje. Jeigu tikėjimo ob- 
jektai, Dievui į juos nužengus, savo imanencijoje bent kiek 
pakistų, mes šį pakitimą apčiuoptume, ir laisvas mūsų ap- 
sisprendimas pasidarytų savaime neįmanomas, neįmanomas 
būtų tada ir tikėjimas. Logiškai protaudami, galime prieiti 
išvados, kad galimybė Dievui susitikti su žmogumi glūdi jo 
nužengime į mūsojo buvimo plotmę. Tačiau ar iš tikro Die- 
vas į šią plotmę yra nužengęs ir kuriame objekte jis buvoja, 
gali pasakyti tik mūsų apsisprendimas arba tikėjimas. 

Visa tai padaro, kad tikėjimo objekto ontologinė sąranga 
virsta gana savotiška. Iš vienos pusės, šis objektas yra visiš- 
kai imanentus, pasiliekąs mūsų būties ribose ir todėl mūsų 
žinomas. Iš kitos pusės, jis neša savimi transcendentinę tik- 
rovę, peržengiančią mūsų būtį, ir todėl yra mūsų tikimas. 
Kiek jis yra žinomas, tiek jis mus apsprendžia bei verčia kaip 
esąs tikras. Kiek betgi jis yra tikimas, tiek jis teikia mums lais- 
vės apsispręsti laikyti jį tikru. Tačiau šitai yra galima tik to- 
dėl, kad transcendentinė Dievo tikrovė prisiima imanentinę 
mūsų tikrovę kaip savo buvojimo būdą (modus praesentiae). 
Trumpai tariant, Dievas būna ir veikia mūsų plotmėje nedieviš- 
kai. Todėl neprasminga yra kalbėti apie kažkokią „tikėjimo 
akį“ (J. H. Newman), kuri esą perskverbianti pasaulio tušty- 
bę ir paregintį Dievą; arba apie kažkokį Dievo pažinimą „per 
ji pati“ (B. Schulze), nes bet koks Dievo reiškimasis ar apsi- 
reiškimas visados vyksta tik kūriniškuoju pavidalu. Dievas iš 
tikro tarp mūsų būna ir veikia, tačiau jis, kaip vaizdžiai ta- 
ria Rytų Bažnyčios teologas P. Jevdokimovas, „mums nero- 
do savo paso.“ 

Šią nedieviškąją Dievo būseną bei veiksmą mes vadina- 
me kenoze. Tai biblinė sąvoka, šv. Pauliaus naudojama nu- 
sakyti santykiui tarp dieviškosios didybės arba transcenden- 


13 P. Evdokimov, Gotteserlebnis und Atheismus, Wien, 1967, p. 20. 

cijos ir žmogiškosios prigimties ar imanencijos Logos įsikū- 
nijimo atveju: Logos palieka dieviškąją savo būseną arba 
„Dievo išvaizdą“ ir prisiima žmogiškąją būseną arba „tarno 
išvaizdą“, pasidarydamas visu kuo „kaip žmogus“ (Fil 2, 7). 
Tačiau kas čia pasakyta apie Logos įsikūnijimą, tinka ir kiek- 
vienam kitam Dievo apsireiškimui tiek gamtoje, tiek istori- 
joje. Visur šis apsireiškimas vyksta, paliekant dieviškąją bū- 
seną ir prisiimant pasaulinę būseną. Žodžiais „tarno išvaiz- 
da“ yra išreiškiama visa mūsojo imanentinio buvimo plotmė. 
Ši plotmė betgi nėra Dievui tarsi kokia kaukė, kuria jis tik pri- 
sidengia. Anaiptol! Ji yra tikrovė, kurios buvimu Dievas tarp 
mūsų buvoja ir kurios dėsningumu jis veikia. Mūsų tikro- 
vės tikroviškumas Dievo nužengimu nėra nei sunaikinamas, 
nei sužalojamas, nei patobulinamas. Kristus-vaikas nemokė- 
jo nei skaityti, nei rašyti. 

Giliausia tad prasme tikėjimo objektas yra kenotinė Dievo 
būsena pasaulyje. Mes apsisprendžiame laikyti Dievą tikru ne 
akivaizdoje jo didybės bei galybės, bet akivaizdoje jo keno- 
zės, vadinasi, akivaizdoje „tarno pavidalo“, besireiškiančio 
nusižeminimu, tarnavimu, klusnumu arba visu tuo, ką šv. 
Paulius išreiškia „susinaikinimo - exaninatio“ vardu. Tikėji- 
mas remiasi ne Dievo garbe bei galia, bet kaip tik šios gar- 
bės bei galios išsižadėjimu. Dievas, buvodamas bei veikdamas 
tarp mūsų kenotiškai, vadinasi, nedieviškai, sueina su mu- 
mis į mums prieinamą santykį ir tuo įgalina mus apsispręs- 
ti jo atžvilgiu. Dievo kenozė yra pats giliausias mūsų laisvės pa- 
grindas ir tuo pačiu pati tikroji tikėjimo sąlyga. Ši Dievo keno- 
zė, kaip autorius yra plačiau dėstęs kitoje vietoje!*, prasideda 
pasaulio sukūrimu ir nesibaigia niekados: kiekviename san- 
tykyje jis stovi prieš mus kaip kenotinis Dievas. Kenozė yra 
Dievo būsena po pasaulio sukūrimo. Tai nėra tik teologinė, bet 
sykiu ir giliai ontologinė sąvoka, be kurios nesuprastume nei 
žmogaus laisvės, nei iš jos kylančio tikėjimo kaip laisvo ap- 
sisprendimo Dievo atžvilgiu. Nes Dievo atžvilgiu laisvai ap- 
sispręsti galima tik jo kenozės atveju. 


M Pig. A. Maceina, Dievo Avinėlis, Putnam, 1968, p. 75-85. 

SOCIALINĖ KRISTAUS MISIJA 


1. Socialinis ir religinis Kristus 


Sukakus laiko pilnybei, Viešpats siuntė savo Sūnų Jėzų 
Kristų, kad išvaduotų iš nuodėmės ir žmoguje atstatytų apar- 
dytą pirmykštį Dievo paveikslą. Nuodėmė nebuvo tik draus- 
mės nuostatų sulaužymas, vadinasi, tik išviršinis neklusnu- 
mas. Nuodėmė buvo nusigrįžimas nuo Kūrėjo ir atsigrįžimas į kū- 
rinį — vis tiek ar šitas kūrinys būtų daiktas, ar pats žmogus. 
Tačiau nusigrįždamas nuo Kūrėjo, žmogus tuo pačiu nusigrį- 
žo ir nuo savęs, nes juk mes esame sukurti pagal Dievo idėją. 
Dievas yra įdiegtas mūsų prigimtyje. Jame mes esame įsišak- 
niję savo buvimu, ir Jis palaiko mūsų gyvenimą. Nutoldami 
nuo Jo, mes ardome savos būties pagrindą ir menkiname sa- 
vo buvimą. Nuodėmėje mes būname silpniau, negu malonėje. Štai 
kodėl šv. Augustinas nuodėmę ir vadina „paslinkimu į ne- 
būtį — inclinatio ad nihilum”. 

Iš kitos pusės, išvadavimas iš nuodėmės taip pat nėra tik 
teisinis bausmės už nusikaltimą atleidimas, bet žmogaus bū- 
ties atstatymas, šitos būties grąžinimas į jos pilnybę. Nuodė- 
mės atleidimas yra atnaujintasis žmogaus sukūrimas, tasai crea- 
Ho nova, apie kurį kalba šv. Paulius. Nusidėdamas žmogus 
paslenka į nebūtį. Žmogų atpirkdamas, Dievas jį vėl iš nau- 
jo atkuria. Todėl nusidėjusį žmogų atpirkti gali tik Dievas, 
nes tik Dievas gali realiai kurti iš nebūties. Tik Dievas gali 
pataisyti apgriautą žmogiškąjį buvimą, nes tik Jis vienas yra 
Tasai, kurio Dvasia nuolatos sklendena viršum gelmių ir sa- 
vu fiat nuolatos šaukia daiktus būti. 

Išvaduoti žmogų iš nuodėmės, sukurti naują dangų ir 
naują žemę, kaip tik ir buvo Kristaus misija, kuriai įvykdyti 
Jis atėjo į pasaulį. Žemėje Kristus pasirodė kaip naujas Kū- 
rėjas, kaip naujos būties Dalintojas. Jo įsteigtoji Bažnyčia yra 
tasai atnaujintasis kosmas, toji iš naujo atkurtoji žmonija, ku- 
rioje pirmykštis dieviškasis paveikslas spindi dar ryškiau ir 
dar pilniau, negu rojaus bendruomenėje. Savo Mirtimi ir Pri- 
sikėlimu Kristus nuvedė pasaulį žymiai toliau, negu jis lai- 
kų pradžioje buvo išėjęs iš Viešpaties rankų. Atpirkimas ne 
tik atstatė žmogaus būtį, bet ją pratęsė bei patobulino. Šv. Au- 
gustinas, kurio žodžius Bažnyčia kartoja didįjį šeštadienį Ve- 
lykų žvakės šventinimo giesmėje, nesusilaiko Atpirkimo di- 
dybės akivaizdoje ir sušunka, kad „palaiminta kaltė, kuri lai- 
mėjo tokį Atpirkėją“. Jeigu stabmeldžiai ilgesingai dairėsi į 
praeitį ir Ovidijaus lūpomis giedojo apie nebegrįžtamai pra- 
ėjusį aukso amžių, tai krikščionių akys yra nukreiptos į ateitį, 
į tą naująją Jeruzalę, „nužengiančią iš dangaus, nuo Dievo“ 
(Apr 21, 10), turinčią „Dievo skaistumą“ (21, 23), nes jos „Ži- 
burys yra Avinėlis“ (t. p.). Kristaus atnaujintasis pasaulis yra 
tasai šventasis miestas, į kurį žemės karaliai atneš savo gar- 
bę bei šlovę ir kurio vartai neužsidarys dieną, nes nakties te- 
nai nebebus (24-25). Tai antgamtinis visos kūrinijos perkeiti- 
mas. Tai Kristaus Karalystė, kurioje gyvena Dievo pilnybė, 
suderindama su savimi visa, kas yra danguje ar žemėje per 
kryžiaus kraujo taiką (plg. Kol 1, 19-20). Įsteigti šitą Kara- 
lystę, Amžinajam savo Tėvui grąžinti atitrūkusią ir žūstan- 
čią kūriniją buvo pati pirmoji bei pagrindinė Kristaus misi- 
ja. Kristus visų pirma ir iš esmės yra religinis Kristus. Jo mi- 
sija yra antgamtinė ir dieviškoji. 

Tačiau nuodėmė palietė ne tik atskirą Žmogų: ji palietė 
ir socialinius santykius: žmogaus su žmogumi ir žmogaus su 
daiktu. Apardęs dieviškąjį paveikslą savo paties gelmėse, 
žmogus jo pilnybės negalėjo palaikyti nė savoje bendruome- 
nėje. Prie pat rojaus vartų pasirodė ydos ir nuodėmės, ku- 
rios kenkia socialiniam gyvenimui ir kurios griauna visus, 
net ir tobuliausius žmogiškuosius sumanymus. Brolis, veda- 
mas pavydo ir neapykantos, panaudodamas klastą, įvykdė 

pirmąją žmogžudystę ir atsiskyrė nuo kitų savo rūstybėje ir 
užkietėjime. Ir šitas Kainas, šitas suardytų socialinių santy- 
kių simbolis, žygiuoja per visą žemės istoriją ligi pat jos ga- 
lo, skleisdamas nuodėmės pasėkas žmonių bendruomenėje. 

Jeigu tad Kristus atėjo į pasaulį žmogaus būčiai atstatyti, 
Jis negalėjo tylomis praeiti nė pro Kaino palikimą. Viešpats 
sukūrė žmogų pagal savo paveikslą ir panašumą, tačiau ne 
tik asmeninį žmogų, bet ir visą žmogiškąją bendruomenę. 
Kaip atskiro žmogaus gelmėse spindi dieviškoji idėja ir die- 
viškieji dėsniai, taip lygiai jie turi spindėti ir socialiniuose 
junginiuose. Religinė Kristaus misija savaime turi virsti sociali- 
ne misija. Šalia asmeninės Evangelijos Kristus todėl skelbia 
ir socialinę Evangeliją. Šalia asmeninio idealo Jis stato ir so- 
cialinį idealą. Grąžindamas Dievui žmogaus asmenį, Jis tam 
pačiam Dievui grąžina bei su Juo sujungia ir žmogiškąją ben- 
druomenę. Šv. Jonas, piešdamas perkeistojo pasaulio vaiz- 
dus, pastebi, kad naujoji Jeruzalė, tasai perkeistasis kosmas, 
bus „Dievo padangtė tarp žmonių. Jis apsigyvens pas juos, 
ir jie bus Jo tauta, o pats Dievas bus su jais“ (21, 3). Kitaip 
sakant, Dievas bus perkeistosios bendruomenės Viešpats ir Val- 
dovas, „nušluostys kiekvieną ašarą nuo jų akių“ (t. p.). Taip ir 
jo santykiai su kitais bus dieviški. Todėl toje perkeistoje ben- 
druomenėje „nebebus liūdesio nei aimanos, nei sielvarto“ 
(21, 4), nes Dievas „nušluostys kiekvieną ašarą nuo jų akių“ 
(t. p.). Žmogaus būties atkūrimas savaime kildina ir socialinių san- 
tykių atkūrimą. Iš religinės Kristaus misijos visai savaimingai 
plaukia ir socialinė Jo misija. Kristus yra ir socialinis Kristus, 
vadinasi, ne tik asmens, bet ir bendruomenės Atpirkėjas bei 
Išganytojas. 

Čia ir yra pagrindas, kodėl mes galime kalbėti ne tik apie 
Evangeliją, tvarkančią atskiro asmens santykius su Dievu, bet 
ir apie Evangeliją, tvarkančią žmogaus santykius su žmogu- 
mi ir su daiktu. Vis dėlto niekados nereikia pamiršti, kad so- 
cialinis Kristus yra tiktai religinio Kristaus išvada ir apraiška. Jei- 
gu kas norėtų socialinę Kristaus misiją atpalaiduoti nuo re- 
liginės-antgamtinės Jo misijos ir, žavėdamasis socialiniais 
Kristaus nuostatais, paliktų šalia religinį Jo išganymą, toks 

žmogus nesuprastų nei paties Kristaus, nei tų pagrindų, ant 
kurių Kristus stato socialinį pasaulio gyvenimą. Kristus yra 
vienas ir vienintelis. Jo negalima padalinti į religinį ir socia- 
linį Kristų ir vieną katrą priimti, o antrą atmesti. Galima 
Kristų — tą patį ir vieną - tiktai svarstyti dviem atžvilgiais ir 
vieną vieningą Jo misiją nagrinėti iš dviejų pusių, nepamirš- 
tant tačiau, kad abu šie atžvilgiai ir abi šios pusės išreiškia 
vieną ir tą patį dalyką, būtent: žmogaus išvadavimą iš nuodė- 
mės. Todėl socialinė Kristaus misija taip pat yra religinio po- 
būdžio. Dieviškumas apgaubia visus Kristaus žygius ir juos 
pašvenčia antgamtine malone. Kristaus Karalystė, kurią Jis 
kuria socialiniais dėsniais, yra ne naudos, bet tiesos ir mei- 
lės karalystė. Ji turi būti įvykdyta šiame pasaulyje ir šioje 
žmonijoje. Tačiau jos dėsniai kyla ne iš šio pasaulio. Juos Kris- 
tus atnešė iš dieviškosios bendruomenės. Todėl jie yra taip 
lygiai šventi, kaip ir bet kurie kiti Jo nuostatai. Jie yra taip 
lygiai antgamtiniai, kaip ir visas Jo mokslas, kaip Jo sakra- 
mentai ir Jo Bažnyčia. Laikyti socialinę Kristaus Evangeliją 
tiktai tobulesne kultūrinės pažangos apraiška yra nesusipra- 
timas. Atskirti ją nuo religinės Evangelijos yra klaida. Šitą 
nesusipratimą šiandien daugelis kartoja, ir šitą klaidą šian- 
dieninis pasaulis mielai daro. Tačiau mūsų pareiga yra pa- 
sakyti, kad tai klaida, kad tai nesusipratimas, pavojingas ne 
tik religinei, bet ir pačiai socialinei sąmonei. Jeigu žmogus 
savo asmens gelmėse nebus pašvęstas Kristaus Dvasios, jis 
neturės šitos dvasios nė socialiniuose santykiuose. Jo žavė- 
jimasis socialiniu Kristumi bus tik paklydusios širdies toli- 
mas ilgesys, tik romantinė stabmeldiška svajonė apie neįvyk- 
domą utopiją. Iš tikro socialinė Kristaus Evangelija be reli- 
ginės Evangelijos yra iliuzija. Ji neturi pagrindo žmogaus 
prigimtyje tol, kol šita prigimtis nėra perkeista pagal Dievo 
paveikslą. Tik tada, kai mes tikime, kad Kristus yra Dievas, 
kad Jis atėjo į pasaulį išgelbėti žmogų iš nuodėmės, tik ta- 
da ir socialiniai Jo nuostatai pasidaro prasmingi, nes įsijun- 
gia į visą išganomąjį Jo darbą. Šito tad dieviškojo antgamti- 
nio Kristaus pašaukimo šviesoje ir tenka mums svarstyti so- 
cialinę Jo misiją. 

2. Kristus kaip socialinis Atpirkėjas 


Nuo pat savo žemiškojo veikimo pradžios Kristus ėjo į 
socialinę sritį, padėdamas žmonėms jų varguose ir nelaimė- 
se, švelnindamas jų skurdą, guosdamas nuliūdusius ir pri- 
slėgtus. Nors jo misija nebuvo įkurti kokią nors konkrečią so- 
cialinę sistemą ar santvarką, vis dėlto savo darbais Jis pasi- 
rodė kaip tikrasis socialinis žmogaus Atpirkėjas. Šv. Matas 
vienoje savo Evangelijos vietoje duoda tarsi santrauką visų 
socialinių Kristaus darbų. „Jėzus vaikščiojo po visą Galilėją, 
mokydamas jų sinagogose, skelbdamas karalystės Evangeli- 
ją ir gydydamas žmonėse visokias ligas bei negalias. Net vi- 
soje Sirijoje pasklido apie jį garsas. Žmonės nešdavo pas jį 
visus sergančius, įvairiausių ligų bei kentėjimų suimtus - 
demonų apsėstus, nakvišas bei paralyžiuotus, - o jis išgy- 
dydavo juos. Paskui jį sekė ištisi pulkai žmonių iš Galilė- 
jos, Dekapolio, Jeruzalės, Judėjos ir Užjordanės“ (Mt 4, 23- 
25). Kristus perėjo per žemę gera darydamas. Iš nuodėmės kilo 
pasaulyje socialinis blogis skurdo, skausmo, nelaimių pavi- 
dalu. Naikindamas nuodėmę, Kristus negalėjo ramiai žiūrė- 
ti nė į jos pasėkas. Todėl savo dieviškąją galią jis ir panau- 
dojo daryti žmonėms gera. 

Vis dėlto visi šitie socialiniai Kristaus darbai būtų buvę 
tik praeinančios apraiškos, tik šviesus, bet vienkartinis pra- 
giedrulys, jeigu Jis nebūtų palikęs pasauliui socialinės Evan- 
gelijos, tų amžinųjų, iš pačios dieviškosios Jo mokslo esmės 
plaukiančių principų, kurie turėjo būti amžiais vykdomi Jo 
Karalystėje. Žemiškasis Jo gyvenimas buvo trumpas ir socia- 
liniai Jo darbai nedideli. Tačiau tai, ką Jis darė mažoje Pa- 
lestinos šalyje, turėjo būti daroma visame pasaulyje ir visoje 
žmonijos istorijoje. Jo įkurta Bažnyčia turėjo tęsti toliau Jo At- 
pirkimo darbą ir tuo pačiu toliau vykdyti socialinius Jo prin- 
cipus! Kokie tad yra šitie principai? Kokia yra anoji sociali- 
nė Kristaus Evangelija? 

Kartą, didelių minių lydimas, Jėzus užlipo į kalną, atsisė- 
do ir pasakė vadinamąjį Kalno pamokslą. Kalno pamokslas ir 
yra toji socialinė Kristaus Evangelija. Tai, ką Jis anksčiau buvo 

sakęs tik probėgomis, ir tai, ką Jis vėliau sakys tik dalimis, čia 
buvo suimta visumon ir išreikšta tokiu vaizdingumu bei aiš- 
kumu, kad Kalno pamokslas virto nuostabiausia, visą ligtoli- 
nę tvarką sukrečiančia Kristaus kalba. Trys problemos yra ryš- 
kios Kalno pamokslo teigimuose: 1) socialinė nuotaika, 2) žmo- 
gaus santykis su žmogumi ir 3) žmogaus santykis su turtu. 
Socialinę krikščioniškąją nuotaiką Kristus yra išreiškęs Ži- 
nomuose aštuoniuose palaiminimuose. Juos Bažnyčią skaito 
Visų Šventųjų dieną, norėdama parodyti, kad tokios nuotai- 
kos žmonės yra vainikuojami altoriaus garbe. Tačiau tuo anaip- 
tol Bažnyčia nesako, kad šita nuotaika yra privaloma tik 
tiems, kurie atsideda aukščiausiam savęs tobulinimo darbui, 
vadinasi, tiktai išrinktiesiems. Aštuoni palaiminimai yra priva- 
lomi kiekvienam, kuris nori, kad bendruomenė gyventų pagal Kris- 
taus mokslą ir savyje atstatytų apardytą Dievo paveikslą. Aštuo- 
ni palaiminimai yra Kaino darbo ir jo palikimo paneigimas. 
Ligi tol pasaulis rūpinosi turtu, kaip savarankiška vertybe, 
ir šiandien dar nenustoja rūpinęsis, teigdamas, esą ekonomi- 
ka sudaranti pagrindus kultūrai ir tuo pačiu Dievo Karalys- 
tei. Tuo tarpu Kristus skelbia: „Palaiminti turintys vargdie- 
nio dvasią; jų yra dangaus karalystė.“ — Ligi tol pasaulis ti- 
kėjo, kad jėga ir kardas yra pačios geriausios priemonės 
praplėsti tautų sienoms ir užimti teritorijoms. Žmogaus san- 
tykis su žeme, kurią pats Dievas jo valdžiai skyrė, buvo ir 
tebėra grindžiamas prievarta ir kova. Tuo tarpu Kristus skel- 
bia: „Palaiminti romieji; jie paveldės žemę.“ — O kiek priemo- 
nių pasaulis buvo sugalvojęs liūdesiui šalinti arba bent jam 
nuslėgti. Tuo tarpu Kristus skelbia: „Palaiminti liūdintys; jie 
bus paguosti.“ Liūdesio valandą pasaulis galėjo pasiūlyti tik 
užmarštį. Tuo tarpu Kristus siūlo paguodą. — Ligi tol ir vė- 
liau pasaulis tikėjo, kad teisybės atstovai yra naivūs idealis- 
tai, teoretikai, neišmanėliai. Kaino palikta apgaulė, suktumas, 
veidmainystė buvo ir tebėra apvaldžiusi bendruomeninius 
žmonių santykius. Tačiau prieš juos Kristus sako: „Palaiminti 
alkstantys ir trokštantys teisumo; jie bus pasotinti.“ — Pasaulis 
tikėjo ir tebetiki, kad žiaurumas, daugių daugiausia teisin- 
gumas yra kiekvieno bendruomeninė savybė. Tuo tarpu Kris- 

tus skelbia: „Palaiminti gailestingieji; jie susilauks gailestin- 
gumo.” - Pasaulis tikėjo ir tebetiki, kad kūno aistra sudaro 
vieną iš būtinų Žmogaus gyvenimo apraiškų ir todėl reika- 
linga pasotinti bei patenkinti. Tuo tarpu Kristus sako: „Pa- 
laiminti tyraširdžiai; jie regės Dievą.“ - Pasaulis manė ir te- 
bemano, kad savas idėjas ir savą religiją galima ir net reikia 
skelbti ne tik žodžiu, bet ir kardu, ir ugnimi, nes juk tai esąs 
ištikimybės Dievui ženklas. Tuo tarpu Kristus sako: „Palai- 
minti taikdariai; jie bus vadinami Dievo vaikais.“ - Pasaulis 
manė ir tebemano, kad reikia susikurti patogų ir ramų gy- 
venimą, nes tik tokiose sąlygose bus galima plėsti Dievo Ka- 
ralystę. Tuo tarpu Kristus skelbia: „Palaiminti persekiojami 
dėl teisumo; nes jų yra dangaus karalystė. Palaiminti jūs, kai 
dėl manęs esate niekinami ir persekiojami bei meluojant vi- 
saip šmeižiami“ (Mt 5, 3-11). Ir turbūt nėra kitos didesnės 
priešginybės, kaip šitoji Kristaus nurodytoji bendruomeninė 
socialinė nuotaika, palyginta su pasauline, iš nuodėmės ki- 
lusia nuotaika. Kristaus supratimu, žmogus, kuris nori gy- 
venti bendruomenėje pagal dieviškuosius dėsnius, turi būti 
neprisirišęs prie turto, gyvenąs su kitais taikoje, suprantąs 
liūdesio vertę, ieškąs ir skelbiąs teisybę, valdąs savo aistras, 
pakenčiąs kitų nusistatymų žmones, nebijąs persekiojimų dėl 
savo idėjų ir pareigų. Ar tai nėra perversmiška nuotaika? Ar 
tai nėra perkeitimas visų ligi tol buvusių ir dabar tebeesan- 
čių pažiūrų į visuomeninius žmogaus nusiteikimus? Ar žmo- 
gus, kuris visus šituos palaiminimus įvykdytų savo asmens 
gyvenime, neatrodytų ir šiandien pasauliui kažkoks origina- 
las, nors jau praėjo du tūkstančiai metų nuo Kristaus, ir nors 
mes jau gerokai su Kristaus mokslu esame apsipratę? Kris- 
tus skelbė ne paviršutiniškas reformas, bet keitė išvidines 
žmogaus gelmes. Jo čia atvaizduota socialinė nuotaika yra 
Atpirkimo vykdymas visuomeninėse žmogaus savybėse. 
Ne mažiau perversmiški yra ir Kristaus nurodomi žmo- 
gaus santykiai su žmogumi. Kristus jautė savo principų priešin- 
gybę su senaisiais, nuo Kaino laikų įsigalėjusiais papročiais, 
todėl pats juos sustatė bei paskelbė nepaprastai įdomiomis an- 
titezėmis. „Jūs esate girdėję, kad protėviams buvo pasakyta: 

Nežudyk... O aš gi jums sakau: jei kas pyksta ant savo brolio, 
turi atsakyti teisme. <...> Jūs esate girdėję, jog buvo pasaky- 
ta: Nesvetimauk! O aš jums sakau: kiekvienas, kuris geidulin- 
gai žvelgia į moterį, jau svetimauja savo širdimi. <...> Jūs esate 
girdėję, jog buvo pasakyta: Akis už akį ir dantis už dantį. O aš 
jums sakau: nesipriešink piktam [žmogui], bet jei kas tave už- 
gautų per dešinį skruostą, atsuk jam ir kitą. Jei kas nori su 
tavimi bylinėtis ir paimti tavo marškinius, atiduok jam ir ap- 
siaustą. <...> Prašančiam duok ir nuo norinčio iš tavęs pasi- 
skolinti nenusigręžk. Jūs esate girdėję, jog buvo pasakyta: My- 
Iėk savo artimą ir nekęsk priešo. O aš jums sakau: mylėkite sa- 
vo priešus ir melskitės už savo persekiotojus, kad būtumėte 
savo dangiškojo Tėvo vaikai; jis juk leidžia savo saulei tekėti 
blogiesiems ir geriesiems.“ (Mt 5, 21; 27; 38; 43). Nesunku pa- 
stebėti, kad čia paskelbti santykiai žmogaus su žmogumi yra 
visiškai kitokie, negu yra buvę stabmeldiškajame pasaulyje. 
Priešais fizinės žmogaus gyvybės pagerbimą Kristus pastato 
taikų ir nuoširdų sugyvenimą, reikalaudamas net grįžti nuo 
altoriaus ir susitaikyti su savo broliu. Priešais fizinį susilai- 
kymą lyčių santykiuose Kristus pastato minties ir širdies šva- 
rumą, neleisdamas pažeisti moters skaistybės net ir mintimi. 
Priešais keršto kad ir teisingą jausmą, vyravusį visame stab- 
meldiškajame pasaulyje, Kristus pastato visišką atleidimą ir 
už pikta atmokėjimą geru. Priešais meilę artimo, suprasto 
draugo prasme, Kristus pastato meilę savo priešui, ant kry- 
žiaus melsdamas savo Tėvą atleisti jo kankintojams, nes jie 
nežiną, ką darą. Krikščioniškojoje bendruomenėje žmonės turi būti 
sujungti meilės ir tiesos ryšiais. Kaip pats Dievas pasilenkia net 
ir prie nedoriausio žmogaus, stengdamasis jį pakelti ir per- 
keisti, taip ir krikščionis turi būti atviras kiekvienam, kuris yra 
reikalingas bet kokios pagalbos ar paramos. Žmonių suskirs- 
tymas į draugus ir priešus, į artimuosius ir tolimuosius yra nekrikš- 
čioniškas dalykas. „Jeigu sveikinate tiktai savo brolius, tai kuo 
gi viršijate kitus? Argi to nedaro ir pagonys?“ (Mt 5, 47). Krikš- 
čionis tuo ir skiriasi nuo stabmeldžio, kad jam visi žmonės, 
kaip sukurti pagal to paties Dievo paveikslą, yra lygūs. To- 
dėl visus juos jis lygiai myli ir su visais vienodai santykiuoja. 

Galop nuostabus yra Kristaus pakeitimas žmogaus santy- 
kių su turtu. Turtas visados buvo ir bus išviršinis dalykas. Tur- 
tas yra daiktas, medžiaginis daiktas, atėjęs žmogui iš pasau- 
lio. Todėl Kristus visų pirma ir nukreipia mūsų dėmesį nuo 
šitų medžiaginių vertybių į dvasines, sakydamas: „Nesikrau- 
kite lobių žemėje, kur kandys ir rūdys ėda, kur vagys įsilau- 
žia ir vagia. Verčiau kraukitės lobį danguje... nes kur tavo lo- 
bis, ten ir tavo širdis“ (Mt 6, 19-20). Dvasinių vertybių pirme- 
nybė turi vyrauti krikščionio santykiuose su žemiškaisiais daiktais. 
Turto Kristus nepasmerkia. Tačiau Jis pastato jį antroje vieto- 
je, pirmąją atiduodant dvasios reikalams. Šitas dalykas šian- 
dien mums yra beveik savaime aiškus. Šiandien mes jau - 
bent teoriškai - išmokome dvasią statyti aukščiau už medžia- 
gą, net jeigu ji spindėtų ir aukso spalva. Tačiau aname sena- 
jame pasaulyje jis buvo nepaprastai naujas ir nuostabus. 

Tačiau ir šiandien yra naujas bei nuostabus kitas Kristaus 
reikalavimas santykiuose su turtu, būtent: reikalavimas nesirū- 
pinti medžiagine ateitimi. „Todėl aš sakau jums: per daug ne- 
sirūpinkite savo gyvybe, ką valgysite, nei savo kūnu, kuo vil- 
kėsite. Argi gyvybė ne daugiau už maistą ir kūnas — už dra- 
bužį? Įsižiūrėkite į padangių sparnuočius: nei jie sėja, nei 
pjauna, nei į kluonus krauna, o jūsų dangiškasis Tėvas juos 
maitina. Argi jūs ne daug vertesni už juos? <...> Ir kam gi 
taip rūpinatės drabužiu?! Pasižiūrėkite, kaip auga lauko le- 
lijos. Jos nesidarbuoja ir neverpia, bet sakau jums: nė Salia- 
monas pačioje savo didybėje nebuvo taip pasipuošęs kaip 
kiekviena jų. Jeigu Dievas taip aprengia laukų gėlę, kuri šian- 
dien žydi, o rytoj metama į krosnį, tai argi jis dar labiau ne- 
pasirūpins jumis, mažatikiai? Todėl nesisielokite ir neklausi- 
nėkite: ‘Ką valgysime?' — arba: ‘Ką gersime?' - arba: ‘Kuo vil- 
kėsime?“ Visų tų dalykų vaikosi pagonys. Jūsų dangiškasis 
Tėvas juk žino, kad viso to jums reikia“ (Mt 6, 25-33). Iš vi- 
sų socialinių Kristaus nurodymų šis pastarasis yra sunkiau- 
siai žmonių suprantamas bei pajaučiamas. Nors teoriškai visi 
mes tikime į dieviškąją Apvaizdą, tačiau praktiškai jos buvi- 
mo bei veikimo nepergyvename ir todėl uoliai stengiamės 
apsirūpinti patys, nepasitikėdami Kristaus posakiu, kad dan- 

giškasis Tėvas žino, ko mums reikia. Ir vis dėlto, nepaisant 
šito mumyse įsišaknijusio nepasitikėjimo, Kristus reikalauja 
nesirūpinti rytojaus diena, nes „kiekvienai dienai gana savo 
vargo“ (Mt 6, 34). Tačiau kai pastarosiose katastrofose griu- 
vo visoks turtas, žlugo visokios draudimo bendrovės ir pas- 
toviausios valiutos, mes patys patyrėme, kiek maža reikšmės 
turi mūsų rūpesčiai ir pastangos apdrausti rytojų nuo vargo 
ir skurdo. Kai tik žemiškasis gyvenimas nutolsta nuo Dievo 
Karalystės dėsnių, jis neišvengiamai griūva, ir visa ekonomi- 
nė mūsų išmintis tuomet pasirodo tik naivi klaida. Tada 
mums ir paaiški Kristaus žodžiai: „Jūs pirmiausia ieškokite 
Dievo Karalystės ir jos teisumo, o visa tai bus jums pridėta“ 
(Mt 6, 33). Dievo Karalystė ir jos teisumas yra vienintelis rytojaus 
tikrumo laidas. Kur jos nėra, ten rytojus niekados nebus tikras 
ir saugus. Veltui žmogus kurs bankus ir bendroves, veltui 
darys atsargas ir taupys. Nematomos rūdys ir kandys su- 
griaus jo viltis ir pavers jas iliuzijomis. Tik vienos dvasinės 
vertybės išlieka net ir didžiausių katastrofų metu. Todėl tik 
jos yra vertos mūsų pastangų ir mūsų rūpesčio. 

Štai toji socialinė Kristaus Evangelija, kurią Jis paskelbė 
Kalno pamoksle ir kuri iš pagrindų turėjo atnaujinti bendruo- 
meninį žmonių gyvenimą. Pagrindinis jos principas yra tei- 
singumo pašventimas meile. Teisingumas yra žmogui įgimtas ir 
reikalingas. Tačiau nieko specifiškai krikščioniško, tuo labiau 
antgamtiško savyje jis neturi. Teisingumas be meilės yra šal- 
tas ir net žiaurus. Todėl Kristus ir atnešė į socialinius žmonių 
santykius meilę. Meilė, būdama giliausias ryšys, jungiąs die- 
viškųjų asmenų gyvenimą, turėjo būti ir tasai dieviškasis pa- 
veikslas, pagal kurį turėjo būti tvarkoma Kristaus atpirkta 
žmogiškoji bendruomenė. Meilė yra teisingumo sakramentas. Ji 
pakelia socialinius santykius ligi dieviškumo ir suteikia jiems 
krikščioniškąjį sakralinį pobūdį. Paskutinės vakarienės kalbose 
Kristus aiškiai pastebėjo, kad meilė bus tasai ženklas, iš ku- 
rio žmonės pažins, kad „esate mano mokiniai.“ Iš tikro pir- 
maisiais amžiais meilė išskyrė krikščionis iš visų kitų stabmel- 
diškosios bendruomenės narių. „Žiūrėkite, kaip jie myli vie- 
nas kitą“, - kartojo stabmeldžiai, kalbėdami apie krikščionis. 

Ir šitie meile pagrįsti santykiai buvo geriausias liudytojas, kad 
naujoji religija tikrai yra dieviška, kad ji yra Geroji Naujiena 
sunkiame socialiniame kelyje klydinėjančiai žmonijai. 

Šitas kelias, Kristaus principų nušviestas, pamažu aiškė- 
jo ir lengvėjo. Trys dalykai, tarsi Žiburiai ant kalno, virto so- 
cialinės žmonių istorijos kelrodžiais: 1) nelygstamas asmens 
vertingumas, 2) žmogaus lygybė žmogui ir 3) žmogaus pirmeny- 
bė prieš daiktą. Nors stabmeldiškasis graikų pasaulis buvo pa- 
siekęs ir labai aukšto kultūros lygio, vis dėlto asmens ver- 
tingumo jis nesuprato. Socialinis graikų gyvenimas nebuvo 
toks, kad būtų galėjęs patenkinti tikruosius ir pačius giliuo- 
sius Žmogaus troškimus. Vergija, teisių nelygybė valstybėje, 
teisėtu pripažintas gimusių kūdikių žudymas, pasigailėjimo 
nugalėtiesiems stoka buvo ne kas kita, kaip asmens vertin- 
gumo nepajautimas. Tuo tarpu Kristus žmogaus asmenį pa- 
statė aukščiausių vertybių eilėje. Jo žodžiai, „ką padės žmo- 
gui, jeigu jis ir visą pasaulį laimėtų, bet savo sielai padarytų 
nuostolio“ atskleidė visiškai naujas pažiūras į žmogų. Kris- 
taus moksle žmogus negali būti niekam priemone, nes jis yra pats 
sau tikslas. Jo gerovė ir laimė yra pagrindinis siekimas, ku- 
riam visa kita — visas pasaulis ir visa gamta — turi tarnauti. 
Jeigu senovėje žmogus mąstė gamtinėmis sąvokomis, tai po 
Kristaus jis pradėjo mąstyti asmens sąvokomis. Jeigu senovėje 
ir pats Dievas buvo suprantamas daugiau neasmenine pras- 
me arba kaip idėja (Platonas), arba kaip nejudanti sustingusi 
būtis (Parmenidas), arba kaip grynoji forma ir viską judinan- 
ti priežastis (Aristotelis), tai krikščionybėje Dievas buvo pats 
aukščiausias Asmuo, kuris savo meile būtį kuria ir savo mei- 
le ją palaiko. Krikščionybės Dievas yra pažįstąs, mylįs ir atlei- 
džiąs asmeninis Pradas. Žmogus, būdamas šito asmeninio Die- 
vo paveikslas ir panašumas, taip pat yra vertybė pati savy- 
je, tikslas pats sau, siekiąs asmeninio savo išganymo ir 
absoliutinės asmeninės laimės. 

Asmens išaukštinimas virto žmonių lygybės pagrindu. 
Žmonių lygybės senovė visiškai nežinojo. Aristotelis, tasai 
šviesiausias ir blaiviausias senovės protas, skelbė, kad ne visi 
žmonės yra savyje lygūs; kad vieni yra gimę vergauti, o kiti 

viešpatauti. Senovės vergija buvo ne tik socialinės santvar- 
kos, bet ir žmogaus filosofijos išraiška. Tuo tarpu Kristus pa- 
skelbė principinę visų žmonių lygybę, kurią šv. Paulius for- 
mulavo savo garsiu posakiu, kad nėra nei žydo, nei graiko, 
nei vergo, nei laisvojo, nei vyro, nei moters, bet visi esame 
viena Kristuje. Nei tautinės, nei socialinės, nei lytinės skir- 
tybės žmogiškosios lygybės nenaikina ir žmogaus vertingu- 
mui įtakos neturi. Tai buvo tikras perversmas bendruome- 
niniuose santykiuose, kurie pamažu iš pagrindų pakeitė pa- 
saulio vaizdą. Nors vergija dar ilgai išsilaikė ir po Kristaus, 
nors dar net 6 šimtmetyje vergų randame vyskupų ir vie- 
nuolių dvaruose, vis dėlto šitokia padėtis buvo pergyvena- 
ma kaip nenormali, kaip nesiderinanti su Kristaus dvasia, to- 
dėl reikalinga taisyti ir šalinti. Vergijos išnykimas buvo paža- 
dintas ir pagreitintas Kristaus mokslo. Iš kitos pusės, žmogaus 
lygybė žmogui virto ir demokratijos pagrindu. Demokratija 
nėra Kristaus kūrinys. Ją pirmieji Europoje sukūrė graikai. 
Tačiau graikų demokratija buvo savotiška. Nepripažindami 
visų žmonių lygybės, jie ir demokratiją taikė ne visiems, bet 
tik tam tikrai žmonių klasei. Nei vergai, nei vadinamieji he- 
lotai (mes pasakytume — baudžiauninkai) valstybės tvarky- 
me nedalyvavo ir jokių valstybės funkcijų eiti negalėjo. Grai- 
kų demokratija nebuvo visuotinė net ir jų pačių valstybėje. De- 
mokratija, kaip visų žmonių teisinė lygybė, buvo paskelbta 
tiktai prancūzų revoliucijos metu. Garsusis revoliucijos šū- 
kis „liberté, fraternité, égalité — laisvė, brolybė, lygybė“ pagim- 
do tikrąją europinę demokratiją. Tačiau nesunku pastebėti, 
kad šitas šūkis yra kilęs iš Kristaus mokslo. Jis yra esmingai 
krikščioniškas. Nei iš senovinio, nei iš materialistinio, nei iš 
rasistinio žmogaus supratimo jo išvesti nėra galima. Todėl 
nors Kristus savo misijos netaikė jokiai politinei santvarkai, 
tačiau savo principais ir savo dvasia Jis parengė dirvą de- 
mokratijai subręsti. Be Kristaus mokslo apie žmogaus lygy- 
bę Žmogui demokratinės lygybės sąvoka būtų buvusi nejma- 
noma, kaip ji yra neįmanoma ir šiandien tuose kraštuose, 
kurie paneigia Kristų ir todėl vapalioja apie lygybę, nesu- 
prasdami nei šito žodžio prasmės, nei jo reikšmės. 

Iš to paties asmens išaukštinimo kilo ir žmogaus pirme- 
nybė prieš daiktą. Reikalaudamas dvasines vertybes statyti 
aukščiau už medžiagines ir nesirūpinti rytojumi, Kristus iš- 
kėlė žmogų aukščiau už bet kurią šios tikrovės gėrybę, pa- 
versdamas ją tik priemone Žmogaus reikalams. Šitas princi- 
pas turėjo ir tebeturi reikšmės visam ekonominiam pasaulio 
gyvenimui. Kristaus mokslo šviesoje tik tos ekonominės sis- 
temos yra teisingos, kurios ūkines gėrybes laiko palenktomis 
žmogui, o ne savarankiškomis, galinčiomis turėti prasmės ir 
be ryšio su Žmogaus reikalais. Ekonominio gyvenimo atpalai- 
davimas nuo žinogaus nesiderina su Kristaus socialine Evangeli- 
ja, nes daiktą pastato aukščiau už žmogų. 

Daikto pirmenybė yra stabmeldiškas dalykas. Daiktas yra tar- 
nauti, ne viešpatauH. Vienintelis pasaulio valdovas yra žmogus. 
Visa kita jam yra sukurta. Tai yra pirmykštis Dievo apreiški- 
mas, randamas jau Pradžios knygoje, ir pakartotas bei pa- 
brėžtas Kristaus. Todėl tarnybinis daikto pobūdis, vis tiek ar 
šitas daiktas bus ekonominė, ar socialinė gėrybė, turi išeiti 
aikštėn visose sistemose ir visose santvarkose, kurios nori tu- 
rėti savyje Kristaus dvasios ir nebūti paženklintos senosios 
barbarybės vardu. Daikto pirmenybė prieš žmogų iškilo Kai- 
no žmogžudystėje, kurią pasaulio istorijoje tęsia visos bar- 
bariškos sistemos. Išvaduoti žmogų iš šito kainiško palikimo, 
atpirkti žmogų iš vergijos daiktui kaip tik ir buvo Kristaus 
misija socialinėje bei ekonominėje srityje. 

Jeigu tad trumpai formuluotume tuos dėsnius, kuriuos 
Kristus paskelbė savoje socialinėje Evangelijoje, galėtume pa- 
sakyti, kad 1) socialinė krikščioniškojo žmogaus nuotaika yra at- 
remta į kiekvieno asmens, kaip sau lygaus brolio ir dalyvio tame pa- 
čiame Dievuje, pergyvenimą; 2) žmogaus santykiai su žmogumi 
krikščionybėje yra tvarkomi pagal meilės principą, o šitos meilės ma- 
tas yra kiekvieno meilė sau pačiam; 3) žmogaus santykiai su turtu 
yra tvarkomi iškeliant tarnybinį jų pobūdį tiek pačiam žmogui, tiek 
dvasinėms vertybėms ir sykiu gyvenimiškai pasitikint Dievo Ap- 
vaizda žemiškojo apsirūpinimo atveju. Šitie principai yra pagrin- 
diniai. Jų pripažinimas ar nepripažinimas rodo Kristaus dva- 
sios buvimą arba nebuvimą tiek atskiro žmogaus socialiniuose 
darbuose, tiek ištisose socialinėse sistemose ar santvarkose. 

KRIKŠČIONIŠKOSIOS VISUOMENĖS 
KLAUSIMAS! 


1. Sargai, kuri valanda? 


Šitas klausimas šiandien beldžiasi į širdis visų tų, kurie 
yra pastatyti Europos gyvenimo sargyboje. Ne vienas iš gi- 
liau mąstančiųjų žmonių stebėjosi, kaip galėjo Europa taip 
greit susitvarkyti po tokio ištisus ketverius metus siautusio 
chaoso ir nuožmumo. Atrodė, kad nė viena katastrofa nebu- 
vo taip greit ir lengvai pergyventa kaip Didysis Karas. Bet 
šiandien paaiškėjo, kad visa tai buvo tik iliuzija. Žaizdos, pa- 
sak Forsterio, buvo aptvarstytos gerai jų neišplovus ir namai 
buvo pastatyti ant paslėptų granatų duobių. Vadinamasis 
„karo likvidavimas“ tik šiandien atidarė daugeliui akis, kad 
pamatytų, jog toji milžiniška katastrofa sunaikino Europos 
harmonijos ir vieningumo jėgas. Visas ligšiolinis gėrėjimasis 
greitu Europos atsistatymu ir susitvarkymu buvo tik sapnas. 
Tiesa, iš viršaus beveik viskas atrodo kaip ir seniau, išsky- 
rus keletą milijonų liegstančių karo invalidų. Bet gelmėse ėjo 
irimo procesas tolyn ir štai paskutiniais laikais jis prasimu- 
šė negirdėto ekonominio krizio pavidalu. 


1 Šiam straipsniui, tarp ko kito, panaudoti šitie dalykėliai: a) enciklika 
„Quadragesimo Anno“; b) A. Vermeersch S. J., Annotationes prie enc. „Ou- 
adr. Anno“. — „Periodica de remorali, canonica, liturgica“, 1931, iunii; 
c) C. Noppel S. J., Rerum Novarum und Quadragesimo Anno. - „Stimmen 
der Zeit“, 1931, Dezember; d) O. von Nell-Breuning S. J, Um den be- 
rufständischen Gedanken. Zur Enzyklika „Quadragesimo Anno“. - „Stim- 
men der Zeit“, 1931, Oktober; e) Fr. Dessauer, Bolschewismus und 
Westbiirgertum. Gedanken um das Schicksal des Abendlandes. - „Hoch- 
land“, 1930 (31. 12, Nr. F.). „Die Zeit“. Organ für grundsätzliche Orientie- 
rung. Herausgegeben von Fr. W. Forster, 1930. 

„Gyvename sunkius laikus!“ - girdėti skundas visų lūpo- 
se. Taip, iš tikro laikai yra sunkūs. Bet dėl ko? Ar dėl to, kad 
pasauliui būtų pristigę materialinių gėrybių? Anaiptol! Jų da- 
bar pagaminama ir suvartojama daug daugiau negu pirma. 
Ir vis dėlto milijonai šiandien neturi nė būtiniausių žmoniš- 
kam pragyvenimui dalykų. Maisto produktų kai kur yra per- 
teklius. Ir vis dėlto minios neturi ko valgyti. Aukso kiekis, 
vadinasi, ir juo padengtų pinigų skaičius kas metai pasau- 
lyje didėja. Tuo tarpu plačiausios ūkininkų ir darbininkų ma- 
sės šiandien pristigo reikalingiausių centų. Kur tad yra su- 
telktos tos materialinės gėrybės, kas suvartoja tuos produk- 
tus, kieno kišenėse guli viso pasaulio auksas? Kapitalistų? 
Bankininkų? Bet juk ir milijardieriai šoka iš penkto aukšto į 
gatvės grindinį. Vadinasi, ir jie prigyveno savo turto žlugi- 
mą. Atrodo, kad kažin kokia nematoma ranka pabraukė per 
ekonominę pasaulio santvarką ir ją iš pagrindų išjudino. Čia 
mes atsistojame prieš labai sunkiai įspėjamą mįslę. 

Vienas tik dalykas šitokioje susipynusioje būklėje darosi 
kas kartą vis aiškesnis: Toji santvarka, kuria paremta dabartinė 
ekonominė sistema, prigyveno galą. Šiandien kai kurių bando- 
ma gelbėtis skelbiant taupymą. Tai geras dalykas. Bet kad nė- 
ra kas taupyti! Ką sutaupys tas, kuris neturi pinigų būtiniau- 
sioms skoloms padengti arba reikalingiausiems daiktams nu- 
sipirkti. Kai kurie vėl bando skelbti intensyvų darbą, kad tuo 
būdu būtų galima pagaminti daug ir pigiai. Bet juk šiandien 
pramonės gaminių yra net per daug. Argi ne dėl to vaikš- 
čioja minios bedarbių, kad neveikia fabrikai, nes nėra kas 
perka jų darbo produktus. Šitokie gelbėjimosi būdai gali šiek 
tiek kurį laiką palengvinti vienos ar kitos šalies gyvenimą, 
bet jie neišgelbės viso pasaulio ekonominės sistemos, nes ji 
susvyravo iš pačių pagrindų. 

Drauge su ekonominiu kriziu vis labiau auga žmonių ne- 
turtingumas ir vis labiau didėja noras galų gale ryžtis pa- 
keisti gyvenimo santvarką. Ar naujoji bus geresnė, papras- 
tai negalvojama. Svarbu, kad ji bus kitokia. Taigi Vakarai sto- 
vi didelių įvykių angoje. Jei tie, kuriems pavestas saugoti 
Europos gyvenimas, nesuspės sąmoningai perkeisti pasenu- 

sios ir tiesiog išdvasėjusios sistemos, jis gali būti pakeistas 
gaivalingu ir gal taip pat kruvinu būdu, kaip buvo pakeis- 
tas Rusijoje. Sargai, kuri valanda? Ar dar daug beliko ligi to 
laiko, kai pasaulio laikrodis išmuš dvyliktą? 


2. Krikščionybės vaidmuo 


Išties gali būti tik viena: reikia, kiek galima greičiau, sukurti 
naują visuomeninio gyvenimo sistemą. Senosios lopymas nieko 
negelbės. Tai vėl bus tik neišplautų žaizdų tvarstymas, kuris 
po kiek laiko virs pūliais ir gangrena. Bet kas šitą naują siste- 
mą sukurs ir kuo turės būti ji paremta? Apie bolševikų pastan- 
gas Rytuose čia nekalbėsime. Vakaruose bandoma nauja san- 
tvarka kurti fašistinio korporatyvizmo pavidale. Apie ją kiek 
plačiau pakalbėsime vėliau. Čia tik pastebėsime, kad tiek Rytų 
bandyme, tiek Vakarų pastangose yra vienas bendras bruožas: 
prieš suindividualintą žmogų pastatyti sukolektyvintą žmogų. Ir 
bolševizme, ir fašizme šitas sukolektyvinimas daromas iš vir- 
šaus, valstybės jėga, sąskaiton žmogaus asmens vertingumo. 
Tai ir yra šitų abiejų kraštutinių srovių klaidos. Todėl nei bol- 
ševizmas, nei fašizmas kaipo toks nėra tinkamas sukurti ge- 
rą naują visuomeninio gyvenimo santvarką. Tam reikia tokios 
pasaulėžiūros, kurioje individualumas ir kolektyviškumas, as- 
muo ir visuomenė būtų tinkamai respektuojami ir suvedami 
į tobulą sintezę. O tokia kaip tik ir yra krikščionybė. Todėl tik 
iš krikščionybės galima laukti naujos visuomenės santvarkos 
kilimo. Tik josios principais paremtas visuomeninis gyveni- 
mas galės laiduoti žmonėms geresnę būklę. 

Krikščionybė savo idėjose turi tiek galybės, jog pajėgs su- 
kurti naują visuomeninio gyvenimo santvarką ~ tiek tobulą, 
kiek leidžia gyvenamojo laiko aplinkybės ir pačių katalikų 
uolumas. Iš tikro! Juk krikščionybė ir nėra tik sakyklos reli- 
gija. Ji nėra tik žodinio suraminimo ir paguodos religija. Būtų 
nedovanotina klaida manyti, jog krikščionybė nepajėgianti iš 
savo principų išvesti tokių dalykų, kurie turėtų normuoti kad 
ir visuomeninio gyvenimo santvarką. Krikščionybė nėra tik 

teorinė teisių sistema. Ji yra pilnutinis gyvenimas. Ji yra 
veiksmo ir pasaulio perkeitimo religija. Todėl skaudu daro- 
si matant, kaip ne kartą katalikai visur ieško normų kokiai 
nors pairusiai gyvenimo sričiai tvarkyti, iš visur pešiojasi po 
žiupsnelį, vaikosi kiekvieną mados nuomonę, o užmiršta 
dirstelėti į savo religiją, į Evangeliją, į Bažnyčios doktriną, 
kur glūdi sveikiausi principai, neapnešti gyvenimo dulkių ir 
neaptemdyti laiko prietarų. 

Jeigu mes pripažįstame, kad kiekviena krikščioniškoji mis- 
terija yra vienos kurios prigimtojo gyvenimo srities idealas, 
arba atbulai, - kiekviena prigimtojo gyvenimo sritis yra vie- 
nos kurios krikščioniškosios misterijos atspindys, tai visai ne- 
sunkiai bus galima padaryti išvadą, kur reikia ieškoti vado- 
vaujamųjų gairių ir normuojančių principų, kai kokia nors že- 
mės gyvenimo sritis esti suirusi arba josios supratimas 
aptemdytas laiko prietarų. Ir šitas gaires, ir šituos principus 
gali duoti tik idealas. Tik jis vienas yra toji norma, su kuria 
palygintas daiktas pasirodo tikroje šviesoje. Idealas, parody- 
damas, koks daiktas turi būti, tuo pačiu paryškina pažinimą, 
koks daiktas yra, ir nurodo tikrą kelią, kaip artinti daiktą prie 
idealinės jojo būklės arba prie to, kuo jis turi būti. Taip yra ir 
su krikščionybe. Būdama gyvenamosios mūsų tikrovės idea- 
lų nešiotoja, ji darosi vieninteliu išganymu tada, kai reikia 
mums sutvarkyti painią vieną arba kitą gyvenimo sritį. Taip 
ne tik grynai religiniu, bet net ir kultūriniu atžvilgiu krikščio- 
nybė yra tikroji ir vienintelė išganymo religija. Joje glūdi tie 
nuostatai, pagal kuriuos mes turime tvarkyti mūsų žemišką- 
ją tikrovę. 

Todėl ir visuomeninis gyvenimas, būdamas viena iš pri- 
gimtosios tikrovės sričių, aišku, yra ir vienos kurios krikš- 
čioniškosios misterijos atspindys. Kitaip, viena kuri krikščio- 
niškoji misterija turi būti visuomeninio gyvenimo idealas. Pa- 
gal šito idealo reikalavimus privalu įvertinti dabartinė 
visuomeninio gyvenimo santvarka ir jais reikia paremti kū- 
rimas naujos, jei norima pataikyti į tikrąjį šios aštrios pro- 
blemos išsprendimo kelią. Pagal kurią tad krikščioniškąją 
misteriją turėtų būti tvarkomas visuomeninis gyvenimas? 

Jei asmens problemą išsprendžia žmogaus panašumo į Dievą 
misterija, jei šeimos klausimą išriša Kristaus ir Bažnyčios san- 
tykių misterija, tai visuomeninio susitvarkymo normas ir ide- 
alą parodo Šventųjų bendravimo misterija. Šv. Paulius, tas ne- 
palyginamas krikščioniškojo gyvenimo tvarkytojas, savo Pir- 
majame laiške korintiečiams kaip tik ir nupiešė visuomeninio 
gyvenimo idealą. Tai jis padarė ne taip sau grynai teoriškais 
sumetimais, bet norėdamas grąžinti tvarką pakrikusiai Ko- 
rinto krikščionių bendruomenei. Šv. Pauliui paskelbus Evan- 
geliją ir išvykus toliau, tarp korintiečių po kiek laiko pradė- 
jo atsirasti nesusipratimų. Linkę bylinėtis korintiečiai pradė- 
jo tąsytis po teismus ir teisybės ieškoti pas stabmeldžius. 
Dažnai jie taip pat dalyvaudavo tikybinėse stabmeldžių apei- 
gose ir valgydavo stabams paaukotus valgius. Net kilniau- 
siose krikščionių apeigose atsirado iškrypimų. Pirmiau aga- 
pių metu turtingesni dalindavosi su neturtingais. Atsiradus 
nesutikimams ir kivirčams, turtingieji atsiskyrė nuo neturtin- 
gųjų ir valgydavo vieni savo atsineštus valgius. Tuo būdu 
meilės pokylis virto pasipiktinimo sueiga. Šitas istorines ži- 
nutes surašiau čia tam, kad būtu galima matyti, jog Korinto 
bendruomenės pakrikimas miniatiūroje vaizduoja šių dienų 
visuomeninio gyvenimo pakrikimą, kada net katalikai lei- 
džiasi į stabmeldiškas manipuliacijas, kada nesivaržoma pri- 
imti stabmeldiškus įpročius, kada turtingieji visu daugumu 
yra atsiskyrę nuo neturtingųjų. Todėl ir šv. Pauliaus nuro- 
dymai, duoti pirmoje eilėje Korinto bendruomenei, iškyla vir- 
šum laiko ir erdvės ir darosi reikšmingi visiems ir visur, kur 
tik kokiu nors būdu pasidaro visuomeninio gyvenimo pakri- 
kimas. Paklausykime jo paties žodžių: 

„Esama skirtingų malonės dovanų, tačiau ta pati Dvasia. 
Esama skirtingų tarnysčių, tačiau tas pats Viešpats. Ir esama 
skirtingų darbų, tačiau tas pats Dievas, kuris visa veikia vi- 
same kame. Kiekvienam suteikiama Dvasios apraiška ben- 
dram labui. Antai vienam Dvasia suteikia išminties žodį, ki- 
tam ta pati Dvasia - pažinimą, kitam - tikėjimą toje pačioje 
Dvasioje, kitam - išgydymo dovaną <...>. Ir visa tai veikia ta 
pati Dvasia, kuri dalija kiekvienam atskirai, kaip jai patinka. 

Kaip vienas kūnas turi daug narių, o visi nariai, nepai- 
sant daugumo, sudaro vieną kūną, taip ir Kristus. Mes visi 
buvome pakrikštyti vienoje Dvasioje, kad sudarytume vie- 
ną kūną, visi - žydai ir graikai, vergai ir laisvieji; ir visi bu- 
vome pagirdyti viena Dvasia. 

Juk ir kūnas nėra sudėtas iš vieno nario, bet iš daugelio. 
<...> Jei visas kūnas tebūtų akis, tai kur pasidėtų klausa? O 
jei visas - klausa, tai kur uoslė? Bet dabar Dievas sudėliojo 
kūne narius ir kiekvieną jų, kaip panorėjo. Jei visuma tebū- 
tų vienas narys, tai kur beliktų kūnas? Bet dabar narių daug, 
o kūnas vienas. Akis negali pasakyti rankai: „Man tavęs ne- 
reikia“, ar galva kojoms: „Man jūsų nereikia“. Priešingai, ta- 
riamai silpnesni kūno nariai yra kur kas reikalingesni. <...> 
Taigi, tvarkydamas kūną, Dievas skyrė daugiau pagarbos 
tiems nariams, kurie jos stokojo, kad kūne nebūtų susiskal- 
dymo ir patys nariai rūpintųsi vieni kitais. Todėl, jei kenčia 
vienas narys, su juo kenčia ir visi nariai. Jei kuris narys pa- 
gerbiamas, su juo džiaugiasi visi nariai. 

Jūs esate Kristaus kūnas, o pavieniui - jo nariai. Dievas 
kai kuriuos paskyrė Bažnyčioje, pirmiausia - apaštalais, an- 
tra — pranašais, trečia - mokytojais <...>. 

Taigi jūs siekite aukštesniųjų malonės dovanų! 

Aš trokštu jums nurodyti dar prakilnesnį kelią. 

Siekite meilės!..“ (1 Kor 12, 4-31; 13, 1; 14, 1). 

Šitais žodžiais šv. Paulius išsprendė visas svarbiausias vi- 
suomeninio gyvenimo problemas. Čia randa vietos paskiro 
visuomenės nario ir visumos santykiai; čia gražiai išrišamas 
darbo ir profesijų pasidalinimo klausimas; čia randa atsaky- 
mą ir žmonių lygybės problema. O svarbiausia, kad čia nu- 
rodytas visoms šitoms problemoms pagrindas: priklausymas 
Kristaus kūnui, kurio visi esame nariai. 

Žinoma, tikėti į Šventųjų bendravimą, o dar labiau išvesti 
iš jo visuomeninio gyvenimo normas gali tik katalikas. Ne- 
katalikui ir nekrikščioniui Šventųjų bendravimas atrodo fan- 
tazijos padaras, kaip ir visas antgamtinis pasaulis. Bet tai dar 
nė kiek nemažina šitos, taip visais atžvilgiais reikšmingos, 
misterijos vertės. Kas kasdien kalba „Tikiu... Šventųjų ben- 

dravimą“, tam, jeigu jis nori būti nuoseklus, nebelieka nie- 
ko kito, kaip tik tąją antprigimtąją bendruomenę, kurioje su- 
sieina dangus ir žemė į vieną mistinį Kristaus Kūną, laikyti 
vienintele tobula bendruomene. O visos kitos bendruomenės 
tiek turės prasmės ir tiek bus tobulos, kiek prisiartins prie 
šitos bendruomenės. Taigi ir visuomeninis gyvenimas — pir- 
moje eilėje krikščionių — turi simbolizuoti Šventųjų bendra- 
vimą, turi šitą idealą stengtis realizuoti, kiek tai yra galima 
netobuloje mūsų prigimtoje tikrovėje. Visuomeninė santvar- 
ka tik tada nusikratys visomis antisociališkomis nedorybė- 
mis, tik tada bus šventa, kai taps išraiška tos antprigimto- 
sios Bendruomenės, kurią ir vadiname Šventųjų bendravimu. 

Dabar darosi jau visai aišku, kad tik krikščionybė gali ir 
turi jėgų sukurti naują visuomeninio gyvenimo sistemą, pa- 
remtą Šventųjų bendravimo dėsniais. Tik ji viena gali išrišti 
amžiais kankinusias žmoniją problemas, kurios blogai iš- 
spręstos gimdo tokias katastrofas, kokias mes patyrėme pra- 
ėjusio karo pavidale arba kokios ir šiandien vyksta įvairiau- 
sių revoliucijų formoje. Todėl ir šiandien daugelio akys, be- 
ieškančios išeities iš to visuotinio pakrikimo ir visokeriopo 
krizio, noroms nenoroms krypsta į krikščionybę. Popiežiaus 
žodžiai šiandien su didesniu dėmesiu sekami negu seniau. 
Pasaulis pradeda suvokti, kad tik kryžiuje yra visoks išga- 
nymas — vis tiek koks: religinis ar kultūrinis. 

Po šių bendrų pasvarstymų pravartu bus pažiūrėti, kaip 
visų šitų principų šviesoje yra sprendžiami paskiri visuome- 
ninio gyvenimo klausimai. 


3. Individualinis ir kolektyvinis pradas 


Individas ir masė, asmuo ir visuomenė yra tarp savęs po- 
liarinėje įtampoje, ir idealinė būklė esti pasiekiama tik tada, 
kai šitie du pradai atsiduria deramoje pusiausvyroje. Deja, 
reikia pasakyti, kad istorijoje buvo maža tokių laikotarpių, 
kada šitoji idealinė būklė buvo realizuota. Paprastai persve- 
ria vieną kartą individualinis pradas, kitą — kolektyvinis. 

Nagrinėdami naujųjų laikų visuomeninį gyvenimą, pamaty- 
sime, kad liberalizmo sukurtoje sistemoje aiškiai pirmenybė 
buvo atiduota individui. Socializmas, kaip reakcija, šitą vie- 
tą be kritikos užleido masei. Bet nei liberalizme, nei socia- 
lizme šitų dviejų pradų pusiausvyra nėra pasiekta, nes pir- 
mutinis visuomenę laiko tik pripuolamu individų sambūriu, 
o antrasis į asmenį žiūri kaip į visuomenės produktą. Pir- 
majam todėl visuomeninio gyvenimo centras perkeltas į in- 
dividą, antrajam - į masę. Tuo tarpu tiktai viena krikščio- 
nybė Šventųjų bendravimo šviesoje tinkamai išsprendžia ši- 
tą problemą. 

Aukščiau cituotame laiške korintiečiams šv. Paulius veda 
labai vykusią paralelę tarp fizinio žmogaus kūno ir mistinio 
Kristaus Kūno, kurio nariais yra visi krikščionys, o tolimesne 
prasme net ir visi geros valios žmonės. „Kaip vienas kūnas 
turi daug narių, o visi nariai, nepaisant daugumo, sudaro vie- 
ną kūną, taip ir Kristus“ (1 Kor 12, 12). Vadinasi, asmens ir 
visuomenės santykių išsprendimas čia yra remiamas organiz- 
mo sąvoka. Tai galima tik krikščionybėje, nes čia atpirktoji žmo- 
nija iš tikro sudaro vieną mistinį organizmą. Organizmo są- 
vokos padėjimas į šitos problemos pagrindą duoda galimy- 
bės taip visą sprendimą pakreipti, kad nebūtų pažeistas nei 
asmuo, nei visuomenė, nei paskiras narys, nei visas kūnas. 
„Akis negali pasakyti rankai: „Man tavęs nereikia“, ar galva 
kojoms: „Man jūsų nereikia“ (1 Kor 12, 21). Organizme kiek- 
vienas narys gyvena visumai ir visuma gyvena paskiram na- 
riui. Dar daugiau, net mažiausia celė čia yra respektuojama. 
Šitoks paskirų individų koordinavimas tarp savęs ir su visu- 
ma sudaro iš tikro puikias sąlygas išsiplėsti individo pajėgu- 
mui ligi aukščiausio laipsnio. Šitas plėtimasis čia nėra slopi- 
namas masės, nes gerai žinoma, kad nuo paskirų individų 
klestėjimo pareina ir visumos klestėjimas. Ir priešingai, nyks- 
tant individo sugebėjimams, nyksta ir visuma. „Jei kenčia vie- 
nas narys, su juo kenčia ir visi nariai. Jei kuris narys pager- 
biamas, su juo džiaugiasi visi nariai“ (1 Kor 12, 26). 

Su individo galių plėtojimu eina ir individualėjimo proce- 
sas. Paskiras narys vis labiau laisvinasi iš savaimingos pri- 

klausomybės masei, vis labiau lyg ir iškyla iš jį supančios ap- 
linkos ir vis labiau darosi individualus. Bet iš kitos pusės, 
palenkimas šitų galių visumos gerovei, iškilusio individo tar- 
navimas visuomenei sąmoningai jį riša su visuomene ir tai 
dar stipresniais ryšiais, negu pirma, kai jis buvo nesavaran- 
kiškas masės narvelis. Tuo būdu šalia individualėjimo eina 
ir visuomenėjimo procesas. Čia iš gaivalingų instinktų valdo- 
mos masės darosi sąmoninga visuomenė, kurianti tuo būdu 
individualinių sugebėjimų klestėjimui ir pasireiškimui kuo 
palankiausią dirvą. Juo individai yra labai išplėtoję savo ga- 
lias, vadinasi, juo jie yra tapę individualesni, juo sąmonin- 
gesnę jie kuria visuomenę. Ir atvirkščiai, juo visuomenė yra 
sąmoningesnė, juo labiau ji sudaro palankias sąlygas tarpti 
individo galioms. Individualėjimo procesas pakelia visuome- 
nėjimą, ir visuomenėjimas žadina individualėjimą. Individu- 
alinis ir kolektyvinis pradas visuomeninėje santvarkoje turi 
vienas kitam grįžtamosios reikšmės. Šitos tarpusavio įtakos 
išplėtojimas ligi aukščiausio laipsnio yra pasiektas Šventųjų 
bendravime, kur laisvai apsisprendęs Aš tobulu būdu įsiglau- 
džia į Mes, neprarasdamas ne tik savo asmeniškumo, bet net 
nė mažiausio savo darbelio ir kartu visa tai harmoningai 
įjungdamas į antgamtinę tikrovę. 

Krikščioniškoje tad visuomenės santvarkoje tarp paskirų 
narių ir visumos kaip tik ir turi būti tokie santykiai. Nesą- 
moningu būdu jie viešpatauja organiškajame prigimties pa- 
saulyje, valdomi gamtos dėsnių. Sąmoningai ir laisvai jie yra 
įkūnyti antprigimtojoje tikrovėje. Tad kultūrinis gyvenimas 
irgi turi siekti šito idealo, jei nenori sudužti į vieną arba ki- 
tą kraštutinumą. Liūdnas istorijos patyrimas parodo, kad, ne- 
įvedus tarp individualinio ir kolektyvinio prado deramos pu- 
siausvyros, visuomenė išsigema arba į asmens, arba į masės 
tironiją, kur galop žūsta ir individas, ir visuomenė. Todėl 
krikščioniškasis solidarumas visuomenės santvarkoje turi būti 
padėtas į pagrindą ir gyvendinamas kiekvienoje praktinio 
veikimo srityje. Tik čia individas ras pilnutinį ir laisvą savo 
galių išplėtojimą, o visuomenė - sutartinį, sąmoningomis vi- 
sų narių pastangomis ir broliška meile paremtą harmoningą 

gyvenimą. Liberalizmas pamiršta tai, kad žmogus gyvena 
draugijoje ir tai draugijoje, kuri yra mistinis organizmas, mis- 
tinis Kristaus Kūnas. Socializmas nepaiso to, kad žmogus yra 
asmuo. Tik vienas krikščioniškasis socializmas tinkamai įver- 
tina taip vieną, taip kitą žmogaus atžvilgį ir todėl darosi kuo 
labiausiai tinkamas ir šiais laikais pašauktas kurti naują, jau 
krikščioniškais principais paremtą, visuomeninio gyvenimo 
sistemą. 


4. Profesijų įvairumo įvertinimas 


Profesijų ir darbų įvairumas yra ir liberalistinėje, ir socia- 
listinėje visuomenės santvarkoje. Nevienodi žmonių reikalai 
tiesiog verste verčia išdiferencijuoti darbus ir pagal juos su- 
siskirstyti į tam tikras klases arba profesijas. Bet nei libera- 
lizme, nei socializme šitas suskirstymas nėra tinkamai įver- 
tintas, o ypač šitose sistemose nesurandame tam įvertinimui 
pagrindo. Krikščioniškoji visuomenės santvarka, paremta 
Šventųjų bendravimu, irgi nenaikina darbų ir tuo pačiu pro- 
fesijų įvairumo. „Dievas kai kuriuos paskyrė Bažnyčioje, pir- 
miausia — apaštalais, antra — pranašais, trečia - mokytojais“ 
(1 Kor 12, 28). Juk kitaip nė būti negali. Jeigu krikščioniškoji 
visuomenė yra organizmas, ji turi būti daugiariopa ir kartu 
vieninga. „Jei visas kūnas tebūtų akis, tai kur pasidėtų klau- 
sa? O jei visas — klausa, tai kur uoslė? <...> Jei visuma tebū- 
tų vienas narys, tai kur beliktų kūnas?“ (1 Kor 12, 17, 19). 
Ne darbų ir profesijų įvairumo išnaikinimas yra idealas, bet 
jų tobulas suderinimas ir tinkamas įvertinimas. 

Visuomeniniame gyvenime paprastai profesijos arba ir 
darbai skirstomi į aukštesniuosius ir žemesniuosius. Suskirs- 
tymas galima visai pateisinti. Deja, šitų darbų įvertinimas la- 
bai dažnai darosi visiškai nepateisinamas. Liberalistinėje san- 
tvarkoje žemesnieji darbai ir juos dirbą žmonės paprastai esti 
niekinami, laikomi žemesnės rūšies ir net netinkančiais žmo- 
giškajai vertybei. Šitokių pažiūrų priedangoje susiformavo 
tas bajoriškas putlumas, visą save ir savo tuštumą išreiškęs 

žodyje „chamas“. Socialistinė santvarka pasielgė priešingai. 
Josios šalininkai su neapykanta pradėjo žiūrėti į aukštesnią- 
sias profesijas, jųjų atstovus pažymėdami vienu pasmerkimo 
žodžiu: „buržujus“. „Chamas“ ir „buržujus“ simbolizuoja 
dvejopas pažiūras į aukštesniuosius ir žemesniuosius darbus, 
bet nei vienas, nei kitas nėra teisingas. Tikrą darbų ir jų pa- 
dalinimo įvertinimą nurodo tik krikščionybė. 

„Esama skirtingų malonės dovanų, tačiau ta pati Dvasia. 
Esama skirtingų tarnysčių, tačiau tas pats Viešpats. Ir esama 
skirtingų darbų, tačiau Has pats Dievas, kuris visa veikia visa- 
me kame (1 Kor 12, 4-6). Argi šitie šv. Pauliaus žodžiai neiš- 
sprendžia darbų įvairumo problemos? Tiesa, čia kalbama yra 
apie religinę sritį. Bet argi ne tas pat yra ir kultūriniame gy- 
venime? Visuomeninėje santvarkoje mes susiduriame su įvai- 
riomis dvasios dovanomis, su įvairiais gabumais ir su dar 
įvairesniais palinkimais. Bet argi jie nėra visi tos pačios Dva- 
sios dovanos? Ar ne visus juos žmonės yra gavę iš to pačio 
Dievo rankų? Todėl visai nelogiška ir nekrikščioniška būtų 
vienus gabumus vertinti labiau už kitus ir vieną žmogų dėl 
jo dvasios dovanų girti, o kitą peikti. Ne pats žmogus juos 
pasiėmė. Jie gauti iš tos pačios Dvasios, kuri juos dalina 
„kiekvienam atskirai, kaip jai patinka“ (1 Kor 12, 11). Spiri- 
tus Dei, ubi vult, spirat! Todėl matematiški gabumai yra tiek 
pat vertingi, kiek ir filosofiški arba meniški. Palinkimas ūki- 
nirikauti arba kalviauti yra toks pat girtinas, kaip ir palinki- 
mas rašyti simfonijas arba statyti bažnyčias. 

Iš gabumų arba palinkimų įvairumo kyla darbų įvairu- 
mas. Krikščionybė į kiekvieną darbą žiūri kaip į tarnavimą 
Dievui. „Esama skirtingų tarnysčių, tačiau tas pats Viešpats!“ 
Argi ne tam pačiam Viešpačiui tarnauja muzikas, rašydamas 
operą arba simfoniją, filosofas, rausdamasis didelių abstrak- 
cijų sferose, politikas, tarptautiniame forume gindamas sa- 
vo tautos reikalus, krikščionis amatininkas, dirbdamas stalą 
arba siūdamas batą. Krikščioniškoje visuomenės santvarko- 
je darbo rūšis negali apspręsti žmogaus vertingumo. Čia 
svarbu ne pats darbas, kaip toks, bet toji dvasia, su kuria jis 
yra atliekamas. Šitaip suprastas darbo pasidalinimas įgyja di- 

delės etinės vertės, nes tuo būdu visoks užsiėmimas - tebū- 
na jis ir menkiausias - darosi žmogui kelias į krikščioniškąjį 
tobulumą. Krikščioniškoje santvarkoje nėra nei „chamų“ nei 
„buržųjų“, nes „tas pats Dievas, kuris visa veikia visame ka- 
me“ (1 Kor 12, 6). Čia yra pakertamos šaknys tai profesinei 
neapykantai ir nelemtai kovai, kuri taip labai yra ryški da- 
bartiniame visuomenės gyvenime. Šiandieninė klasių kova, 
kaip jau ir Fr. W. Forsteris pažymėjo, glūdi ne menkame at- 
lyginime patarnaujantiems, bet nusmukusioje etikoje santy- 
kiuose su nešikais, vežikais, kelneriais ir kitais vienokiu ar 
kitokiu būdu mums patarnaujančiais?. Aukštųjų profesijų at- 
stovai mano, pinigais visiškai atlyginą už patarnavimą ir to- 
dėl neturį pareigos dar pridėti dvasinio atlyginimo. Tuo tar- 
pu taip nėra. Žmonės į savo darbą įdeda širdį ir todėl rei- 
kalauja atlyginimo ir širdimi. O šitos širdies nebuvimas, 
šaltas ir paniekinantis žiūrėjimas į žemesniuosius žadina juo- 
se neapykantą, suktumą ir veidmainiavimą. Šitos aistros ir 
žadina klasių kovą, pasireiškiančią grasymu aukštųjų profe- 
sijų atstovus priversti dirbti pačius žemiausius darbus. Ru- 
sijoje revoliucijos metu taip ir buvo. Krikščionybė naikina ši- 
tas aistras. Bet ji taip pat užkerta kelią ir tiems, kurie jas ža- 
dina vargingesniųjų širdyse. Savo pažiūromis į darbą, savo 
darbo etika ir klasių kovą daro visiškai negalimą. Tuo būdu 
yra išsprendžiama skaudžiausia šių dienų problema, prieš 
kurią bejėgis pasirodo ir liberalizmas, ir socializmas. 

Taigi krikščioniškoje visuomenės santvarkoje randa pri- 
pažinimą ir įvertinimą įvairios darbo rūšys. Bet joms taip pat 
čia yra garantuojama laisvė ir savarankiškumas. Čia nėra tos 
utopijos, kokių randame kai kuriuose socializmo kryptyse, 
kad tas pats žmogus turįs dirbti iš eilės visus darbus. Tam 
yra priešingas krikščioniškosios visuomenės organiškumas. 
Kaip organizme paskiri nariai gali atlikti tik savo funkcijas, 
taip ir krikščioniškoje visuomenėje žmonės dirba tai, kam yra 
palinkę, kur yra pašaukti ir paskirti tos pačios visokius vei- 
kimus apsprendžiančios Dvasios. 


2 Žr. „Die Zeit“, Christi Fusswaschung, 1930, p. 289. 

Iš kitos pusės, čia nėra ir negali būti vienos darbo rūšies 
separacijos nuo kitos, kaip jos nėra nė organizme. „Akis ne- 
gali pasakyti rankai: „Man tavęs nereikia“, ar galva kojoms: 
„Manjūsų nereikia“ (1 Kor 12, 21). Darbai turi būti taip koor- 
dinuoti, kad, pasigelbėdami vienas kitam, siektų visumos — 
konkrečiau kalbant - valstybės gerovės. O šitoji gerovė gali būti 
tikslingai siekiama, išeikvojant kuo mažiausiai jėgų ir pada- 
rant kuo daugiausia darbo, tik tada, kai darbo bendruome- 
nės bus sutvarkytos hierarchiniu būdu. Mažesnės svarbos rei- 
kalais privalo rūpintis mažesnės bendruomenės, ir valstybė 
negali imtis pareigos pati viena viską atlikti. Tai būtų žalinga 
ir jai pačiai, nes, užgulta nedidelio svarbumo reikalais, ji ne- 
turėtų pajėgų tinkamai tvarkyti pačius didžiuosius visuome- 
nės gyvenimo klausimus. Todėl privatinė iniciatyva krikščio- 
niškoje santvarkoje yra visai gerai suderinama su valstybės 
įsikišimu. Nei tendencija viską valstybinti, pradedant mokyk- 
lomis ir baigiant negausingomis organizacijomis, nei noras 
valstybę padaryti, kaip sakoma, „nakties sargų valstybe“ 
(Nachtswūchterstaat) neranda pateisinimo krikščioniškoje vi- 
suomenės santvarkos sistemoje. Organizmas negali eiti paski- 
ro organo funkcijų. Iš kitos pusės, jis taip pat negali subyrėti 
į atskiras dalis ir daleles be sąryšio su kitomis. 

Šitų minčių šviesoje galime dabar įvertinti pradžioje mi- 
nėto fašistinio korporatyvizmo bandymus sukurti naują vi- 
suomenės santvarką. Išsiskaldymas į tam tikrus korporaty- 
vinius vienetus buvo žinomas viduriniais amžiais ir šiandien 
krikščioniškoje visuomenėje nėra svetimas. Priešingai, jis yra 
net labai rekomenduojamas, kaip matyti iš enciklikos „Ou- 
adragessimo Anno“. Todėl fašizmo bandymas nėra iš esmės 
naujas. Kuo tad fašistinis korporatyvizmas skiriasi nuo krikš- 
čioniškojo? Atsakymui į šį klausimą pasinaudosime čia Os- 
waldo von Nell-Breuningo S. J. mintimis’. Krikščioniškajame 
korporatyvizme valstybės veikimas yra tik papildas ir pade- 
dąs ten, kur paskiroms arba mažesnėms bendruomenėms 
trūksta jėgų ką nors padaryti. Fašistiniame korporatyvizme 


3 Žr. „Stimmen der Zeit“, 1931, Oktober, p. 47. 

visos bendruomenės gyvena tik iš valstybės malonės. Ten vy- 
rauja „valstybės visuotinumo“ dėsnis (stato totalitario). Krikš- 
čioniškajame korporatyvizme klesti tikra ir puiki autonomi- 
ja iš apačios išaugusių profesinių bendruomenių, kurioms 
valstybė grąžina tai, ką buvo arba neteisėtai pasisavinusi, ar- 
ba pasiėmusi dėl to, kad nebuvo kam šiuo ar kitu reikalu 
rūpintis. Fašistiniame korporatyvizme bendruomenes steigia 
ir duoda joms galios pati valstybė. Jos turi tarnauti tik jo- 
sios tikslams ir interesams. Krikščioniškajame korporatyviz- 
me yra nugalimas klasių išskaldymas, padedant į pagrindą 
jam visai priešingą principą dalinti visuomenę pagal pašau- 
kimus. Fašistinis korporatyvizmas tuo tarpu klasinę visuo- 
menės schemą įamžina, įvesdamas ją į korporatyvinės vals- 
tybės konstituciją. Krikščioniškasis korporatyvizmas aiškiai 
atskiria, iš vienos pusės, pašaukimo išugdytą luomą, kaip na- 
rį viešosios visuomeninės ir ekonominės santvarkos, iš kitos 
pusės, bendrijas ir kitus laisvus susivienijimus, kaip pada- 
rus privatinės prigimties ir privatinės teisės. Tuo tarpu fa- 
šistiniame korporatyvizme yra aiškus ir įstatymais pagrįstas 
bendrijų monopolis, įtraukiąs į save korporatyvinius viene- 
tus, atimdamas jiems savarankiškumą ir laisvę sudaryti no- 
rimas koalicijas. Bendrai, krikščioniškame korporatyvizme 
vyrauja susidraugavimas, tuo tarpu fašistinėje santvarkoje - 
biurokratija ir centralizmas. Fašistinis korporatyvizmas nu- 
sideda laisvosios ir privatinės iniciatyvos principui, kurs taip 
uoliai yra saugomas krikščioniškoje visuomenės santvarko- 
je. Todėl ir Italijos bandymas kurti naują visuomeninio gy- 
venimo sistemą, kaip turįs didelių spragų ir klaidų, negali 
duoti patenkinančio atsakymo dėl pakrikusio mūsų laikų gy- 
venimo. Tuo labiau negali būti vaisingos pastangos perso- 
dinti fašistinę valstybės struktūrą į svetimą kraštą. 

Iš viso to matyti, kad profesijų įvairumas ir šito įvairu- 
mo įvertinimas randa krikščioniškoje visuomenės santvarkoje 
ne tik tinkamą pripažinimą, bet ir stiprų tam pagrindą. 
Krikščionybė visa tai atremia į įvairų tos pačios Kuriančio- 
sios Dievo Dvasios pasireiškimą įvairių žmogui gabumų ir 
palinkimų suteikimu. Ir tik tada, kai bus suprasta, kad kiek- 

vienas darbininkas, vis tiek koks jis būtų ir kokį darbą dirb- 
tų, vykdo jam specialiai Dievo pavestą uždavinį, kai bus pa- 
saulio darbų įvairume įžiūrėta begalinis Dievo pasireiškimo 
įvairumas, tik tada išnyks tas apgailėtinas vienų šnairavimas 
į kitus ir toji pragaištingoji luomų kova. 


5. Turtų problema 


Turtų ir jų padalinimo bei tinkamo vartojimo klausimas 
yra aštriausias dabartinėje visuomenės santvarkoje. Ir jo ašt- 
rumas ne tik nemažėja, bet diena iš dienos vis auga. Didėjant 
ekonominiam kriziui, turtai telkiasi į paskirų žmonių rankas, 
jų kapitalai auga ligi milžiniškų sumų, tuo tarpu plačios ma- 
sės lieka be cento kišenėje. Šitokia nenatūrali nelygybė nesu- 
laikomu būdu žadiria vargstančiųjų pavydą bei neapykantą, 
kuri gali gaivalingai iš pamatų sugriauti socialinį gyvenimą. 
Absoliutinė nuosavybės teisė, kaip ji randa išraiškos libera- 
listinėje santvarkoje, padaro žmogų visišku turtų viešpačiu, 
galinčiu su jais daryti, ką nori, be jokios atodairos į kitus. So- 
cializmas, eidamas priešingu keliu, panaikina visiškai priva- 
tinės nuosavybės teisę ir ją atiduoda kolektyvui. Čia vėl yra 
pakartojamos tos pačios klaidos, kaip ir kituose klausimuo- 
se. Liberalizmas užmiršta, kad žmogus gyvena draugijoje ir 
todėl turi pareigą visuomenei net ir turto atžvilgiu. Todėl ab- 
soliutinė nuosavybės teisė — ius uti et abuti - įžeidžia kitų tei- 
ses į tinkamą arba net būtiną pragyvenimą. Čia susiduria dvi 
teisės: teisė gyventi ir tai padoriai gyventi ir teisė disponuoti 
savo daiktą taip, kaip tinka. Iš šitos dviejų teisių kolizijos, aiš- 
ku, laimėtoja turi išeiti aukštesnė teisė. O nereikia jau įrodi- 
nėti, kad teisė padoriai gyventi yra aukštesnė už teisę dispo- 
nuoti daiktą, kaip tik nori. Ši pastaroji turi nusileisti ir todėl 
žymiai susiaurėti. Vadinasi, absoliutinė nuosavybės teisė, pro- 
teguojama liberalizmo, negali būti pripažinta ta prasme, kad 
daiktas be jokios atodairos būtų galima net ir abuti. - Iš kitos 
pusės, socializmas užmiršta individualinį žmogaus pobūdį ir 
tą faktą, kad visuomenės gerovė galų gale remiasi paskirų as- 

menų gerove ir tik jų gyvenime konkretizuojasi. Kitaip ji lik- 
tų nereali. Juk negalima suprasti tokios visuomenės, kur pa- 
skiri asmens skurstų, o bendroji gerovė būtų iškilus. Šitokiu 
atveju tie laimėti turtai vis tiek būtų sutelkti į keleto rankas ir 
tuo būdu būtų grįžta į kapitalistinę santvarką. Nepripažini- 
mas todėl privatinės nuosavybės ne tik kad nepagerina ma- 
terialinės gerovės, bet ir neleidžia žmogui pasidžiaugti jo lai- 
mėjimais. Šitokioje santvarkoje paskiras asmuo virsta kažin 
kokiu schematišku bekrauju, bejausmiu sutvėrimu, bolševi- 
kų žodžiais betariant, „geometriškuoju gyvulių“, kuris tik dir- 
ba, bet kuris negali pasigėrėti savo darbo rezultatais. Kūry- 
bos žavingumas čia nebetenka jokios prasmės. Šitoks darba- 
vimasis užmuša dvasios lakumą, kiekvieną užsiėmimą 
padaro baisiai įkyrų ir nuobodų. Tuo būdu esti įžeidžiama 
kiekvieno asmens teisė į džiaugsmą, kuris yra dvasios pasi- 
tenkinimo išraiška. Šitoji teisė yra šventa, ir jos niekas negali 
atimti. Todėl absoliutinė visuomenės teisė į nuosavybę irgi turi 
žymiai susiaurėti, kad neužmuštų individo skaidrumo ir ne- 
paverstų jo mašina. į 

Taigi pasirodo, kad absoliutinės nuosavybės teisės nega- 
lima pripažinti nei individui, nei visuomenei. Turtų atžvil- 
giu, kaip ir kitose visuomeninio gyvenimo srityse, turi būti 
tinkamai suderinti individualinis ir kolektyvinis pradai. Bet 
kur ieškoti šitam suderinimui pavyzdžio? Kas gali būti že- 
miškų gėrybių vartojimo ir padalinimo idealas, pagal kurį 
turėtų būti sprendžiama nuosavybės problema? Jeigu visuo- 
meninio gyvenimo apskritai idealas yra Šventųjų bendravi- 
mas, tai ar negalima čia būtų rasti išsprendimo ir turtų klau- 
simui? Ar čia kartais nėra tokių dalykų, kurie būtų panašūs 
į žemiškuosius turtus? Nagrinėjant Šventųjų bendravimo 
misteriją, pasirodo, kad tokių dalykų esama. Jie yra ne kas 
kita, kaip nuopelnai. 

Kaip žemiškoje tikrovėje žmogus tam tikrais veiksmais 
įsigyja teisę į daiktą arba ir patį daiktą, taip kai kuriais veiks- 
mais irgi įsigyjama teisė į antprigimtąjį atlygį. Kas ir sudaro 
nuopelno esmę. Nuopelnai yra tos tobulosios antprigimtosios 
Bendruomenės turtai, renkami malonės būklėje padarytais 

dar čia žemės gyvenime darbais ir naudojami amžinojoje tė- 
vynėje arba net ir čia, reikalui esant. Nėra šito straipsnio tiks- 
las nagrinėti nuopelnų įsigijimą, jo sąlygas ir rūšis. Mums rū- 
pi iškelti tik tuos antprigimtųjų turtų ir jų vartojimo bruo- 
žus, kurie padėtų orientuotis žemės gėrybių tvarkyme. 

Prašydami kokios nors iš Dievo malonės, mes savo mal- 
das dažnai užbaigiame tokiu posakiu: per eum eiusque meri- 
ta, qui pro nobis in cruce satisfacere dignatus est tecumque vivit 
et regnat... ir t, t. Nereikia nė aiškinti, kad čia turima galvoje 
Kristus ir Jo nuopelnai. Vadinasi, per Kristų ir per Kristaus 
nuopelnus prašome kokios nors mums reikalingos malonės. 
Melsdamiesi į kokį nors šventąjį, paprastai galop kreipiamės 
į Dievą, kalbėdami: eius meritis et precibus concede, quorum me- 
ritis precibusque concedas ir t. t. Ypač šis bruožas krinta į akis 
maldose, skiriamose šv. Mergelei Marijai. Visais šitais posa- 
kiais mes norime pasakyti, kad Dievas lyg ir paimtų dalelę 
tų turtų, kuriuos pelnė Kristus arba šventieji, ir ja sušelptų 
mūsų dvasios skurdą. Kokį tad pobūdį galime įžiūrėti šituose 
antprigimtuose turtuose ir jų vartojime? 

Sakydami „per Kristaus nuopelnus“, „per Marijos nuo- 
pelnus“, „per šv. Juozapo nuopelnus“, mes tuo pačiu pripa- 
žįstame (nes toks kalbėjimo būdas nėra tuščias), kad tie nuo- 
pelnai yra Kristaus, yra Marijos, yra to ar kito šventojo nuo- 
pelnai; kad jie nėra iš juos pelniusių asmenų atimti ir 
sukolektyvinti. Kitaip, mūsų meldimosi būdas būtų visai 
klaidingas ir neprasmingas. O kadangi taip meldžiasi ir Baž- 
nyčia, todėl šito prileisti negalima. Taigi savo maldomis pri- 
skirdami nuopelnus juos pelniusiems asmenims, mes tuo pa- 
čiu pripažįstame individualinį jų pobūdį. Nuopelnai yra ir am- 
žinai pasilieka to, kas juos pelnė. Iš kitos pusės, prašome mes, 
vadinasi, tie, kurie tų nuopelnų nepelnėme. Jeigu toks mū- 
sų prašymas nėra tuščias (o jis negali būti tuščias), tuomet 
turime pripažinti, kad mes, vadinasi, visai pašaliniai asmens, 
nors ir priklausą tai pačiai bendruomenei, galime tais nuo- 
pelnais pasinaudoti ir iš tikro pasinaudojame. Tuo būdu čia 
pripažįstamas ir kolektyvinis nuopelnų pobūdis. Nagrinėdami 
toliau mūsų ir visos Bažnyčios meldimosi būdą, galime pa- 

stebėti dar ir trečią charakteringą bruožą: pasinaudojimas nuo- 
pelnais prašomas ne iš to asmens, kuris juos pelnė, bet iš Dievo. 
Vadinasi, Dievas yra aukščiausias antprigimtųjų turtų Val- 
dovas, dalinąs juos pagal savo nuožiūrą ir prašančiųjų rei- 
kalus. Iš to vėl plaukia išvada, kad Šventųjų bendravime yra 
tam tikras antprigimtųjų turtų subendrinimas, lyg ir iždas, 
iš kurio Dievas leidžia semti, kam yra reikalinga. Šituo iždu 
remiasi ir Bažnyčios atlaidų dalinimas (thesaurus Ecclesiae). 
Ir vis dėlto šitas iždas nėra panašus į komunistiškąjį iždą. 
Čia kiekviena gėrybė netenka individualinio pobūdžio. Tuo 
tarpu ten nuopelnai visados lieka to, kas juos laimėjo, nors 
jie paskui vartojami ir kitų reikalams, bet vartojami kaip Kris- 
taus nuopelnai, kaip Marijos, kaip to ar kito šventojo nuopel- 
nai. Individualinio savo pobūdžio arba tam tikro titulo jie 
niekados nepraranda. Šiokią tokią analogiją mes galime ras- 
ti ir žemėje, būtent: įvairiuose stipendijų fonduose, įsteigtuose 
iš vieno arba kito asmens paliktų kapitalų. Jų teikiamomis 
pašalpomis naudojasi daugelis, bet jos visados lieka to ar kito 
asmens vardu suteiktos pašalpos. Žinoma, čia nėra tobulas pa- 
našumas nė tobula analogija. Bet šiek tiek ji nušviečia ant- 
prigimtųjų turtų pobūdį. 

Argi visa tai neįneša daugiau šviesos į žemiškųjų turtų 
supratimą ir naudojimą? Žinoma, toks tobulas žemiškųjų gė- 
rybių sutvarkymas, koks yra antprigimtojoje srityje nėra ga- 
limas dėl mūsų gyvenamosios tikrovės netobulumo. Bet vis 
dėlto jis lieka amžinas ir nepaliaujamas kvietimas kiekvieną 
kartą artėti prie šito idealo, dėti pastangų jam realizuoti, o 
ypač į jį nusižiūrėti tada, kai šitoji skaudi problema esti lai- 
ko prietarų aptemdyta. Taigi nuopelnų tvarkymą padėti į že- 
miškųjų turtų tvarkymo pagrindą ir, tuo pasirėmus, išspręsti kon- 
krečiame gyvenime nuosavybės klausimą yra pirmutinis dabarti- 
nių sociologų katalikų uždavinys. Kaip sykį įgyti nuopelnai 
niekados nepraranda individualinio pobūdžio, taip jo nega- 
li prarasti nė žemiškieji turtai. Jie visados turi likti to, kas 
juos įsigijo. Tuo atmetamas socializmo siūlymas. Iš kitos pu- 
sės, kaip nuopelnais gali pasinaudoti ir kiti jų neturintieji, 
taip turi galėti pasinaudoti žemiškais turtais ir susikurti pa- 

dorų gyvenimą tie, kurie dėl įvairių sunkių aplinkybių savo 
turtų nėra įsigiję. Tuo atmetamas liberalizmo siūlymas. Kaip 
nuopelnų panaudojimas neatima jiems individualinio pobū- 
džio ir vis dėlto eina per Dievo rankas, taip ir žemiškųjų tur- 
tų naudojimas negali pražudyti jų titulo ir turi eiti per aukš- 
čiausios žemėje valdžios rankas. Žinoma, visiškos paralelės 
čia negalima pravesti jau vien dėl to, kad žemiškieji turtai 
yra naudojami ir sunaudojami, vadinasi, kaip tokie jie dings- 
ta. Tuo tarpu nuopelnai yra nepražudomi ir nesunaudojami. 
Bet nepaisant to nuopelnai ir jų tvarkymas lieka visados že- 
mės gėrybių santvarkos idealas. 

Kaip turėtų būti visa tai praktikoje realizuojama, tuo tar- 
pu sunku pasakyti. Individualinis turtų pobūdis lengvai iš- 
sprendžiamas. Daug kebliau yra su kolektyviniu jų pobū- 
džiu. Žinoma, esant gerai pas katalikus valiai, ir tai nebūtų 
jau taip sunku. Bet teisiškas ir valstybiškas jų sutvarkymas 
yra labai painus daiktas. Mes dar labai giliai esame pasinė- 
rę į senąją santvarką, dar per daug sunkiai esame slegiami 
mados slogučio. Gal Rusijos pavyzdys pamokys mus trupu- 
tį sukrusti ir drįsti savo principus išvystyti ligi galo, kaip bol- 
ševikai išvystė savo teorijas. Gal laikas prispirs laikytis la- 
biau krikščioniškos logikos nuoseklumo, negu kad mes ligi 
šiol jos laikėmės. Šiaip ar taip galvosime, bet, pasak teisin- 
gų kardinolo Faulhaberio žodžių, laiko balsas yra Dievo bal- 
sas. Tuo tarpu laikai niekad nebuvo tokie rimti kaip šiandien. 
Argi katalikai apsileistų ir neparodytų, jog jų religija yra vi- 
siems, visur ir visada išsivadavimas iš skurdo, iš vargo, iš 
priespaudos, iš valstybės tironijos — žodžiu, tikroji visokio iš- 
ganymo religija. 


6. Baigizmosios pastabos 


Visų šitam straipsnyje pareikštų minčių tikslas buvo ne 
kitoks, kaip tik parodyti, kad krikščionybė iš tikro yra visuo- 
meninio gyvenimo idealų nešiotoja ir kad josios idėjoms pa- 
siremiant galima išspręsti sunkiausius ir skaudžiausius šio 

laiko klausimus. Čia norėta atkreipti katalikų dėmesį į tai, 
kad, pasak E. Fiedlerio žodžių“, „mes turime geriausios ver- 
tės daiktus, bet žmonės nenori jų imti, nors mes ir dovanai 
siūlome. Mums trūksta žmonių, kurie mūsų brangenybes nu- 
šviestų, parodytų jas visoje grožybėje ir tuo būdu sukeltų 
žmonių norą jų įsigyti.“ Bet mums taip pat trūksta ir supra- 
timo, kad mes tokių brangenybių turime. Tuo tarpu krikščio- 
nybėje — ir josios dogmatikoje, ir liturgikoje, ir mistikoje, ir 
etikoje — glūdi neapsakomos vertės dalykų, neišmatuojamo 
gilumo ir svarbumo klausimų, kurie duoda atsakymą visoms 
šios žemės problemoms. Čia tiesiog dieviškai rišami amžiais 
žmoniją kankinusieji ir tebekankinantieji klausimai. Čia pa- 
sirodo tikroje šviesoje kaip krikščionybė apima visą pasaulį, 
visas jo sritis, kurdama tuo būdu tikra prasme pilnutinį gy- 
venimą. Šitame straipsnyje todėl ir norėta bandyti parodyti, 
kaip, pasiremiant Šventųjų bendravimo misterija, būtų gali- 
ma išspręsti ir pagrįsti krikščioniškoji visuomenės santvar- 
ka. Žinoma, šitas klausimas yra toks platus ir toks kartu gi- 
lus, jog straipsnio rėmuose buvo galima tik paviršutiniškai 
paliesti svarbiausi dalykai ir trupučiuką nurodyti kelią į pil- 
ną jų išsprendimą. Vis dėlto, autoriaus manymu, šitas kelias 
yra tikras ir mūsų laikams labai aktualus. Tiesa, jis atrodo 
nesiekiąs žemės ir neturįs sąryšio su tikrove. Bet užtenka įti- 
kinti visus, o ypač katalikus visuomenininkus, kad krikščio- 
niškoji visuomenė iš tikro turi būti Šventųjų bendravimo at- 
spindys, ir praktinės išvados pačios pasidarys, kaip buvo pa- 
sidariusios pirmaisiais krikščionijos amžiais. Tuomet, rodos, 
taip aukštos, tiesiog fantastingos idėjos nusileis į žemę ir taps 
kūnu. 

„Taigi Jūs siekite aukštesniųjų malonės dovanų!“ - pasa- 
kė šv. Paulius korintiečiams (1 Kor 12, 31). Ar šie didžiojo 
Apaštalo žodžiai netinka ir mūsų laikų katalikams? Mes ne 
kartą vaikomės paskui nekrikščionių teorijas, esą jos būsian- 
čios „praktiškesnės“ ir labiau „pritaikomos“ konkrečiam gy- 
venimui. Tuo tarpu galutinėje sąskaitoje žūsta jos pačios ir 


* Defenzyva ar ofenzyva, II dalis, Kaunas, 1930, p. 12. 

pražudo jomis paremtą gyvenimą. Tik Dievo Tiesa yra am- 
žina. Ir ji glūdi krikščionybėje. Argi tad logikos nuoseklumas 
neverčia mus atkreipti savo akis į šitas Amžinąsias Tiesas? 
Argi Apreiškimas tik tam duotas, kad būtų surašytas storo- 
se knygose ir sekmadieniais skaitomas iš sakyklų? Apreiški- 
me glūdi idėjos, mūsų prigimtosios tikrovės idealai. Reikia 
tad ir stengtis juos realizuoti. Katalikų yra šventa pareiga Ap- 
reiškimo idėjas išvystyti ir padaryti išvadų, tvarkančių šios 
žemės prigimties ir kultūros gyvenimą. Tik tuomet mes ga- 
lėsime jaustis atlikę savo paskyrimą - plėsti Kristaus Kara- 
lystę žemėje. „Tesusijungia todėl visi geros valios vyrai, ku- 
rie Bažnyčios Ganytojų priežiūroje nori kovoti šitą gerą ir ra- 
mią Kristaus kovą; tesusijungia visi, Bažnyčiai mokant ir 
vadovaujant, krikščioniškam žmogaus likimo atnaujinimui ir 
tesistengia kiekvienas ką nors įnešti pagal savo gabumus, jė- 
gas ir sąlygas“ (Enciklikos „Ouadragesimo Anno“ pabaiga). 


KATALIKŲ VIENYBĖ 


Paskutinės vakarienės metu Kristus meldėsi ne tik už 
apaštalus, „bet ir už tuos, kurie per jų žodį įtikės“ į Jį; mel- 
dėsi, kad „visi bus viena!“ (Jn 17, 20-21). Vienybės prašymas 
buvo svarbiausias šios maldos objektas. Nuostabiausia tačiau 
šioje maldoje yra tai, kad Kristus apaštalų ir apskritai tikin- 
čiųjų vienybę laikė sąlyga pasauliui įtikėti į Jo pasiuntinybę. 
Visi turį būti, pagal Kristų, viena todėl, „kad pasaulis įtikė- 
tų, jog Tu esi mane siuntęs“ (17, 21); visi turį susijungti „to- 
buloje vienybėje, kad pasaulis pažintų, jog Tu esi mane siun- 
tęs“ (17, 23). Kitaip sakant, krikščionių vienybė turinti būti Kris- 
taus pasiuntinybės liudijimas. Kur vienybės nėra, ten pasaulis 
negalįs iš krikščionių būties pažinti Kristaus, kaip Tėvo Siųs- 
tojo. Todėl Kristus ir meldė savo dangiškąjį Tėvą išlaikyti vie- 
nybę Jo įsteigtoje Bažnyčioje. Katalikų vienybė yra esminis 
krikščioniškojo gyvenimo bruožas. 

Kokia yra ši vienybė? - Jos pobūdį nurodė pats Kristus mi- 
nėtoje maldoje. Jis kalbėjo savo Tėvui: „Meldžiu... tegu visi 
bus viena! Kaip Tu, Tėve, manyje ir aš Tavyje, tegul ir jie bus 
viena mumyse“ (17, 20-21). Vadinasi, Švč. Trejybės vieningu- 
mas Kristaus yra nurodytas kaip krikščionių vieningumo pirma- 
vaizdis. Krikščioniškoji vienybė turinti būti Švč. Trejybės vie- 
ningumo atvaizdas žemiškoje tikrovėje. Tai, kas šioje didžio- 
joje paslaptyje yra dieviškai tobula, turi atsispindėti 
Bažnyčioje, jos narių santykiuose vienas su kitu, jų grupėse, 
bendruomenėse ir draugijose. Be abejo, jokia žmogiškoji tik- 
rovė, net ir labiausiai šventa, neatspindės Švč. Trejybės vie- 

ningumo bent kiek pakenčiamai. Tačiau šis vieningumas sto- 
vi kaip amžinas idealas bei kvietimas, kaip matas ir norma, 
kaip pirmavaizdis ir apsprendėjas visų mūsų bendruomeni- 
nių pastangų. Todėl vykdyti Švč. Trejybės vieningumą kata- 
likų bendruomenėje yra amžinas uždavinys, kuriam yra pa- 
šaukti visi laikai ir visos tautos. 

Tačiau kuo yra būdingas Švč. Trejybės vieningumas? - Į 
tai mums atsako Švč. Trejybės prefacija, kurioje šis vienin- 
gumas yra išreikštas nuostabiai giliais žodžiais, teigiant, kad 
Dievas yra vienas „non in unius singularitate personae, sed in 
unius trinitate substantiae — ne vieno asmens vieninteliškumu, 
bet vienos substancijos trilypumu“. Tai reiškia, kad Švč. Tre- 
jybėje yra asmenų daugybė prigimties vienybėje. Šios paslapties 
gelmės mūsų protui nėra suvokiamos. Tačiau viena yra aiš- 
ku, kad Švč. Trejybės vieningumas yra vienybė daugybėje. Švč. 
Trejybė nėra vieninga visokia prasme. Ji yra vieninga visu 
tuo, kas plaukia iš dieviškosios prigimties, ir ji yra dauginga 
visu tuo, kas kyla iš asmens. Dievas yra vienas prigimties at- 
žvilgiu, bet jis nėra vienas asmens atžvilgiu. 

Jeigu tad Kristus stato Švč. Trejybės vieningumą mūsų 
vienybės pirmavaizdžiu ir liepia mums būti taip viena, kaip 
Jis yra viena su savo Tėvu, tai yra aišku, kad Jis turi prieš 
akis kaip tik šią vienybę daugybėje, kuri Švč. Trejybei yra es- 
minė. Vienybė be daugybės yra netikra; dar daugiau, vienybė 
be daugybės yra uniforma, vadinasi, vienybės paneigimas, 
nes pati vienybės sąvoka reikalauja įvairių pradų, kuriuos ga- 
lima ir reikia sujungti. Kur yra tik vienas pradas, ten vieny- 
bės nėra, nes nėra ko jungti. Krikščioniškoji tad vienybė nė- 
ra ir negali būti vieno kurio prado persvara prieš kitus, juos 
nuslėgiant arba sunaikinant. Ji negali būti gyvenimo unifor- 
ma. Kaip būtis yra daugialypė, taip daugialypė yra ir krikš- 
čionybė, nes ji yra atpirktoji visuma. Todėl kas kalba ir siekia 
krikščionių vienybės, tuo pačiu pripažįsta ir turi pripažinti 
šį daugingumną, į jį atsiremti ir paskui tik stengtis jį suderinti, 
kad įvairūs pradai nenueitų kas sau, bet būtų palenkti tam 
pačiam tikslui ir nešami to paties pagrindo. 

Šitokia vienybė daugybėje yra randama visose krikščio- 
niškojo gyvenimo srityse. Katalikų mokslas yra vienas, nes 
vienas yra Apreiškimas ir vienas mokomasis neklaidingas 
Bažnyčios autoritetas. Tačiau kiek jame yra srovių ir srove- 
lių, krypčių ir teorijų! Kiekvienas didelis teologas ar filoso- 
fas Bažnyčios istorijoje yra sukūręs savą mokyklą, kuri am- 
žių eigoje neišnyko, bet pasiliko ir ligi šiai dienai gyvena 
daugiau ar mažiau regimu būdu: šv. Augustinas, šv. Ansel- 
mas, šv. Tomas, palaimintasis Dunsas Škotas, Suarezas, 
Newmanas, Moehleris, Solovjovas, Blondelis, Wustas. Ir Baž- 
nyčia neturi nieko prieš šį įvairumą, nes jis yra mąstančios 
žmogaus dvasios kūrybiškumo išraiška. Bažnyčia tuojau su- 
stingtų, jeigu Žmogaus mintis būtų viena ne tik principų, bet 
ir pastangų bei būdų atžvilgiu. Principų vienybėje laikosi teo- 
rijų ir srovių daugybė. 

Katalikų bendruomenė yra viena, nes vienas yra Kristus, 
kuris šią bendruomenę jungia savimi į mistinį savo Kūną. Ta- 
čiau kiek joje yra grupių ir grupelių, vienuolijų ir kongrega- 
cijų, organizacijų ir profesijų, luomų ir kilčių! Kiekviena prak- 
tinio krikščioniškojo gyvenimo sritis kildina vieną ar keletą 
tokių sambūrių. Net tobulumo siekimas yra susiskaldęs į 
įvairius kelius ir kelelius. Net rekolekcijų metodai yra įvai- 
rūs: benediktiniškasis, jėzuitiškasįs, pranciškoniškasis. Ir Baž- 
nyčia gėrisi visu šiuo įvairumu, nes jis yra veiklos kūrybiš- 
kumo išraiška. Bažnytinė bendruomenė virstų nebegyva, jei 
viskas būtų uniformuota ir suvienodinta. 

Katalikų kultas yra vienas, nes vienas yra Dievas ir viena 
yra Kristaus apreikšta religija, kuria Viešpats yra garbinamas. 
Tačiau koks jame yra apeigų, ritų, liturgijų įvairumas. Šalia 
lotyniškosios liturgijos Bažnyčioje žymią vietą užima bizan- 
tinė; šalia jos stovi koptiškoji, siriškoji, mozarabiškoji, šv. 
Ambraziejaus ir kt. Ir Bažnyčia ne tik pakenčia šį įvairumą, 
bet jį gina ir saugo, nes jis išreiškia garbinančios žmogaus 
dvasios kūrybiškumą. Viešpaties garbinimas sustingtų, jeigu 
jame nerastų atspindžio įvairiopas žmogaus būdas ir jo gy- 
venimas. 

Tas pat yra ir profaninėse katalikų gyvenimo srityse. Nors 
tradicija buvo Bažnyčioje įtvirtinusi gotinį ir barokinį meną, 
tačiau popiežius Pijus XII savo enciklika „Mediator Dei“ pri- 
pažino, kad „moderniniam menui turi būtinai atsiverti ke- 
lias į tinkamą tarnybą Dievo Namuose ir šventuose veiks- 
muose“ (Nr. 142). Taip pat tas pat popiežius šalia vienbal- 
sio gregorijoniškojo choralo leido liturgijoje ir daugiabalsį 
giedojimą, sakydamas: „Nereikia manyti, kad mūsų dienų 
muzika ir moderninis giedojimas turi būti be niekur nieko 
išskirtas iš katalikiškųjų pamaldų. Priešingai! Jeigu tik jame 
nėra profaninių atoskambių; jeigu jis neturi savyje nieko, kas 
pažemintų Dievo namus ar liturginius veiksmus; jeigu jis nė- 
ra kilęs iš tuščio nepaprastybių vaikymosi, jam reikia be jo- 
kių kliūčių leisti įeiti į mūsų bažnyčias“ (Nr. 140). Vadinasi, 
meno srityse katalikai taip pat yra daugingi ir sykiu vienin- 
gi; daugingi savo stiliais, formomis, priemonėmis; vieningi 
savo siekimais ir meno įjungimu į Viešpaties Karalystę. Baž- 
nyčia yra visuotinė ne tik tautų, bet ir kultūrų atžvilgiu. To- 
dėl ji jima visa, kas tik yra vertinga kuriuo nors atžvilgiu. 
Profaninėse srityse ji taip pat nesiekia jokios uniformos ir jo- 
kio kitų elementų nuslėgimo vieno kurio naudai. 

Kas čia pasakyta apie mokslą, bendruomenę, kultūrą, me- 
ną, tas pat tinka ir politikai. Ši sritis yra kažkodėl pasidariusi 
labai jautri, gal dėl to, kad ji krikščionio egzistencijoje stovi 
kaip tik paskutinėje vietoje. Būdama valstybės gyvenimo tvar- 
kymas, politika neturi savo turinio, bet naudojasi tuo, kas yra 
sukurta ar sukuriama kitose srityse: moksle, mene, ugdyme, 
ūkyje; naudojasi ne šiems turiniams keisti, bet tik juos tvar- 
kyti ir derinti vieną su kitu. Tuo pačiu politika pasidaro iš 
esmės formalinis dalykas ir atsistoja užpakalyje visų kitų ver- 
tybių, turinčių savą turinį. Moderninis politikos kėlimas į tu- 
rininių vertybių rangą, jos statymas šalia arba net aukščiau 
už šias vertybes yra ne kas kita, kaip pagoniškasis politikos 
sampratos atgimimas, kada polis buvo viskas. Krikščionybei 
pastačius valstybę į savo vietą ir pripažinus teisę jai rūpin- 
tis tik „laikinųjų dalykų patogumais“ (popiežius Leonas XIII, 

enciklikoje „Immortale Dei“, Nr. 6), politika savaime nusto- 
jo visuotinumo, virto tik Hvarkdare, ne principine sprendėja, 
todėl žemesne, negu visos kitos savarankiškos vertybės. To- 
dėl dideliu nesusipratimu skamba krikščionio lūpose teigi- 
mas, esą žemiškuose žmonijos reikaluose yra daug svarbių 
sričių: mokslas, menas, ekonominės ir finansinės sritys; ta- 
čiau galima sakyti, kad tautos tinkamas valdymas yra svar- 
biau už visas anas sritis. Tai yra tas pat, kas tvirtinti, kad 
žmogaus gyvenamame bute yra daug svarbių baldų: stalai, 
kėdės, spintos, lovos, bet jų sustatymas yra svarbesnis už juos 
visus. Politika yra esmėje formalinis dalykas, ir niekada ji nepa- 
kils krikščionio sąmonėje ligi turininių vertybių rango. Kas 
ją į šitokį rangą kelia, rengia kelią stabmeldybės atsigavimui. 

Jau tik šis vienas politikos bruožas rodo, kad katalikų nu- 
sistatymas jos atžvilgiu buvo ir bus labai įvairus, nes vals- 
tybės valdymas gali būti įvairiai suprastas ir dar įvairiau 
vykdomas. Bažnyčia savos politikos neturi ir negali turėti, nes 
tai yra ne jos dalykas. Bažnyčia niekad nesikiša į politiką, bet 
politika dažnai įsikiša į Bažnyčią, nės peržengia savo kom- 
petencijos ribas ir užgrobia tai, kas jai iš esmės nepriklauso. 
Tačiau kol politika pasilieka teisėtose savo sienose arba ana- 
me popiežiaus Leono XIII minimame aprėžtame rate (plg. 
encikliką „Immortale Dei“, Nr. 6), tol ji „vyksta savarankiš- 
kai“ (popiežius Leonas XIII; t. p.) ir tol krikščionys čia turi 
laisvę mąstyti ir veikti taip, kaip jiems atrodo geriau. „Vi- 
siškai yra leistinas, — sako popiežius Leonas XIII, — tinkamu 
būdu pareikštas nuomonių skirtumas grynai politinių klau- 
simų srityje. Tokių kaip: kokia yra geresnė valstybės forma, 
kokiu būdu tvarkytinas miestų gyvenimas“ („Immortale 
Dei“, Nr. 14). Todėl būtų sustingimo ženklas, jeigu katalikai 
politinėje srityje mąstytų ir veiktų visi vienodai. Valstybės 
tvarkymas arba politika nėra apreiškimo dalykas, todėl čia vieno 
kurio privalomo atsakymo būti negali. Ir niekas ligi šiol dar ne- 
surado geriausio atsakymo. Politinė įvairybė kaip tik yra pa- 
stangos šio geriausiojo ieškoti. Todėl būtų tiesiog nuostabu 
ir net keista, jeigu katalikai, būdami daugingi moksle, ben- 

druomenėje, kulte, mene, filosofijoje, kažkodėl pasidarytų 
uniformuoti politikoje, vadinasi, kaip tik toje srityje, kuri la- 
biausiai laisva, nes labiausiai profaninė. Nesusipratimas tad 
yra teigti, kad yra apgailėtinas visokis krikščionių susiskal- 
dymas. Ne pats susiskaldymas yra apgailėtinas, bet susiskal- 
džiusieji, jeigu jie nesuvokia suskilimo prasmės arba ją savo 
elgesiu iškreipia. Kaip visur, taip ir politikoje katalikai gali 
(kartais net ir turi) būti vieningi daugybėje. 

Kaip jie turi santykiuoti tarp savęs? - Krikščioniui šis 
klausimas yra savaime aiškus: jų santykiai turi būti valdomi 
tiesos ir meilės dvasios. Diskusijos, klausimų kėlimas ir jų na- 
grinėjimas, savos nuomonės skelbimas bei skleidimas yra sa- 
vaime suprantami ir būtini dalykai. Tačiau viršum jų stovi 
tiesa ir meilė: tiesa idėjai ir meilė žmogui. Tai yra dieviškosios 
vertybės, kurių krikščionis niekur ir niekados negali išsiža- 
dėti, jeigu jis nori palikti Kristaus mokinys. Todėl iškreipti 
tyčiomis svetimas mintis, priskirti savo oponentui tai, ko jis 
nėra teigęs, įtarinėti žmones, skelbti apie juos nesamus ir ne- 
būtus dalykus, skųsti juos vyresniems, jiems nieko apie tai 
nežinant, yra nusikaltimas tiesai ir meilei, vadinasi, nuodė- 
mė. Jau Leonas XIII žinojo šitokias politinių diskusijų silpny- 
bes, todėl aštriai įspėjo katalikus jų saugotis: „Neteisinga bū- 
tų kaltinti dėl skirtingų minėtais klausimais pažiūrų tokius 
žmones, kurie žinomi yra kaip nuoširdžiai atsidėję Apašta- 
lų Sostui ir pasirengę klusniai vykdyti jo sprendimus. Dar 
didesnė neteisybė įvyksta tada, kai tokie žmonės, kas, deja, 
ne kartą pasitaiko, pradedami įtarinėti, tarsi jie būtų panie- 
kinę katalikų tikėjimą arba lyg jų pačių tikėjimas būtų pasi- 
daręs nepatikimas. Šitą įspėjimą turi ypatingu būdu atsiminti 
rašytojai, o dar labiau laikraščių leidėjai“ (enciklikoje „Im- 
mortale Dei“, Nr. 14). Jeigu šis popiežiaus įspėjimas bus pai- 
somas, tuomet politinė įvairenybė katalikų gyvenime nekels 
jokios painiavos, nes ši pastaroji kyla ne iš pačios įvairybės, 
bet iš to, kad įvairiai politiškai galvojantieji žmonės elgiasi 
su kitaip manančiais ar veikiančiais ne.pagal tiesos ir mei- 
lės dvasią, vadinasi, nekrikščioniškai. Ne įvairybę tad reikia 

naikinti, nes ji gyvybės ir kūrybos ženklas, bet sutramdyti 
savo nekatalikiškus poelgius. 

Tačiau esti valandų ir sričių, kur katalikai turi eiti išvien — 
vis tiek koks būtų jų politinis nusistatymas ar sąjūdis, kuriam 
jie priklausytų. Katalikas visų pirma yra Bažnyčios narys, o tik 
paskui kurios nors partijos ar grupės atstovas. Todėl kur esti pa- 

„liečiama Bažnyčia, vadinasi, kur politika neteisėtai peržen- 
gia savas ribas, ten katalikai turi mesti visas diskusijas ir stoti 
vieningai prieš šitokį politikos nekompetentingumą ir totaliz- 
mą. Tokiu atveju, sako popiežius Leonas XIII, „neturi būti 
paliekama vietos vidaus nesutarimams ar partijų aistroms. 
Visi turi siekti, susijungę mintimis ir pastangomis, bendro 
tikslo, būtent — apsaugoti valstybę ir išlaikyti religiją“ („Im- 
mortale Dei“, t. p.). Iš kitos pusės, katalikai turi būti vienin- 
gi tose srityse, kurios yra principinės ir kurių išsprendimas 
priklauso jų pasaulėžiūrai, pavyzdžiui, moterystė, ugdymas, 
socialinis gyvenimas, religija. Šios sritys tik paviršium žiū- 
rint priklauso politikai. Tačiau savo esme jos yra griežtai pa- 
saulėžiūrinės ir normalioje valstybės sąrangoje negali būti 
tvarkomos politikų, bet atitinkamų savos srities žmonių, esan- 
čių Bažnyčios žinioje. Todėl jų klausimus sprendžiant katali- 
kai turi būti vieningi. 

Žiūrint į mūsų katalikų visuomeninį gyvenimą, reikia pa- 
stebėti, kad jis taip pat vyksta dauginga linkme. Mes čia uni- 
formos taip lygiai nemėgstame, kaip ir visur kitur. Ir tai yra 
sveikas reiškinys. Jis rodo, kad visuomeninė mūsų dvasia nė- 
ra sustingusi ar užsnūdusi, kad ji nepasitenkina tik senaisiais 
laimėjimais, kad ji ieško ir kuria. Todėl daugingumas politi- 
nėje mūsų veikloje yra mūsų stiprumo laidas. Mūsų katalikai vi- 
suomeniškai mirs, jeigu jie užsidės uniformą ir pasidarys visi 
kaip vienas, susitelkdami į vieną politinę partiją ar grupę. 
Tai bus ženklas, kad didesnės katalikų masės nebegalvoja, 
kad joms yra vis tiek, kaip politika vyksta, kad joms bet koks 
politinių klausimų išsprendimas yra neįdomus. Tai bus žen- 
klas, kad katalikiškoji mūsų visuomenė virsta mase, kurią po- 
piežius Pijus XII teisingai laiko demokratijos didžiausiu prie- 

šu. Nereikia tad niekam rūstauti, jeigu šiandien mūsų kata- 
likai iš lėto politiškai diferencijuojasi ir kuria naujų planų at- 
eičiai. Reikia tik, kad ši diferencija, ši daugybė susiderintų 
vienybėje. Kas liečia Bažnyčios principinių sričių reikalą, tu- 
rime pasakyti, kad mūsų katalikai visur ėjo išvien. Ligi šiol vie- 
nybės jie niekur nėra išdavę. Visuose svarbesniuose pasau- 
lėžiūrinių (ir net valstybinių!) klausimų sprendimuose jie pa- 
sirodė ir išsilaikė aukštumoje. Santykiuose tarp savęs yra 
įvykęs vienas kitas netikslus ėjimas. Žinoma, žmogiškų sil- 
pnybių išvengti yra sunku. Vis dėlto yra pagrindo tikėtis, kad 
ateityje ir šie ne visai vykę ėjimai pranyks, ir daugingumas 
vienybėje pasiliks mūsų politinio pažangumo ir kūrybiškumo 
ženklas. 


SOCIALINIS KATALIKŲ TEISINGUMAS 


Pastaba. Tokia tema man teko skaityti K.V.C. Konfe- 
rencijoje paskaitą 1936 m. gruodžio 28 d. Paliesti klausimai 
sukėlė gyvų diskusijų ir atskleidė vieną kitą ne taip supras- 
tą dalyką, kaip buvo norėta. Todėl, nors paskaita yra para- 
šyta ne spaudai, vis dėlto ją noriu paskelbti tokią, kokia ji 
buvo paskaityta, kad kiekvienas savo teigimus ir priekaiš- 
tus galėtų patikrinti. Pastabos išnašose padarytos, norint pa- 
aiškinti kai kurias diskusijų metu iškeltas abejones. 

Autorius 


ĮŽANGA 
Paskaitos pobūdis ir uždaviniai 


Tiksliau yra kalbėti apie socialinę katalikų meilę, negu apie 
socialinį jų teisingumą. Teisingumas, kaip matysime vėliau, 
priklauso žmogiškajai, gamtinei, sričiai. Tuo tarpu meilė, kaip 
jau popiežius Leonas XIII aiškiai pabrėžė, negali būti atsieta 
nuo dieviškosios — antgamtinės srities. Katalikybė nėra ir ne- 
gali būti tik žmogiškosios, gamtinės, srities gynėja, josios rei- 
kalavimų vykdytoja ir josios principų skelbėja. Katalikybė yra 
daug daugiau negu grynas žmogiškumas. Prie to, kas žmogui 
yra įgimta, kas jam priklauso pagal vadinamąją prigimtąją 
teisę, katalikybė prideda dar žymiai daugiau: ji prideda die- 
viškąją malonę ir visą gamtinę tvarką persunkia antgamti- 
niais pradais. Jeigu tad teisingumas priklauso gamtinei sri- 

čiai, o meilė — antgamtinei, tai katalikybei kaip tokiai yra cha- 
rakteringas ne teisingumas, bet meilė. Štai kodėl ir yra tiksliau 
socialinėje katalikų gyvenimo srityje kalbėti apie meilę, bet 
ne apie teisingumą. Meilės principo nevykdąs žmogus dar 
gali būti žmogus, bet jis nebegali būti krikščionis katalikas. Vie- 
no tik teisingumo katalikiškumui nepakanka. 

Posakis „socialinis katalikų teisingumas“ yra žymiai tur- 
tingesnis už posakį „socialinis teisingumas“. Kaip visame gy- 
venime, taip ir socialinėje srityje, katalikai yra visu dangu- 
mi skirtingi nuo nekatalikų, nuo nekrikščionių. Pakrikštytas 
žmogus su visa būtimi santykiuoja kitaip, negu tas, kurio 
Krikšto malonė nėra palietusi!. Todėl kataliko vykdomi so- 
cialinio teisingumo darbai taip pat yra pagrįsti kuo kitu ir 
įgyja visai kitokį pobūdį. Jau paprasto gyvenimo patyrimas 
parodo, kad žmonės iš kataliko reikalauja žymiai daugiau 
negu pareigos tik ex iustitia. Gryno teisingumo patenkinimas dar 
nepatenkina katalikiškosios sąžinės reikalavimų. Socialinis kata- 
likų teisingumas eina žymiai toliau negu prigimtasis juridi- 
nis teisingumas. Jis paliečia socialinės meilės sritis ir tik jose 
randa galutinį savo pagrindą bei pateisinimą. Todėl katalikų 
gyvenime, bent teoretiškai, socialinis teisingumas sutampa ir turi 
. sutapti su socialine meile. Štai kodėl gali būti pateisinama kal- 
bėti apie socialinį katalikų teisingumą, suprantant jį žymiai 
platesne prasme. 

Šios paskaitos uždavinys nėra pasiūlyti kokią nors kon- 
krečią, išstudijuotą ir suplanuotą katalikų socialinio? gyveni- 
mo reformą, nors tokia reforma yra būtinai reikalinga. Bet jai 
pravesti ir net suprasti reikia psichologinio katalikiškosios są- 
monės paruošimo. Todėl visos čia dėstomos mintys ir sten- 


! Katalikybė nėra tik paprastas žmogui priedas, bet visiškai nauja bu- 
vimo forma (Seinsform). Katalikas ne tik kitaip mąsto, nori ir kuria, bet ir 
kitaip yra, negu nekrikštytas žmogus. Krikšto sakramentas turi gilią on- 
tologinę prasmę, ir jo žmogui įspaustas charakteris apima visą jo buvi- 
mą. - Aut. 

2 Visa, kas čia keliama, liečia tik socialinę katalikų gyvenimo sritį: jos 
teorijas ir praktiką. Todėl iš to dar negalima daryti kokių nors išvadų ki- 
toms katalikų sritims: mokslinei, meninei ar politinei. Apie tai reiktų kal- 
bėti skyrium ir išvados galbūt būtų visiškai kitokios. - Aut. 

giasi visų pirma pažadinti katalikų sąžinę socialinio klausi- 
mo atžvilgiu, nurodyti pagrindinį socialinio klausimo spren- 
dimo būdą ir pankinti imtis konkrečių reformų, nurodant 
svarbesnes jų sritis. Katalikybės teorijoje socialinis klausimas 
seniai jau yra išspręstas. Bet katalikų praktikoje jis yra vilki- 
namas ligi pat mūsų dienų, grėsdamas patiems katalikams 
baisiomis katastrofomis. Todėl ištirti priežastis, kodėl kata- 
likai nerealizavo ligi šiol socialinių katalikybės idėjų, ir nu- 
rodyti principus bei priemones tokiam realizavimui taip pat 
yra šios paskaitos uždaviniai. 


1. Socialinė katalikybės teorija 
ir socialinė katalikų praktika 


a. Katalikybės pretenzijos 
išspręsti socialinį klausimą 


Knygose, brošiūrose, straipsniuose ir paskaitose nuolatos 
yra tvirtinama, kad katalikybė esanti vienintelė, kuri turinti 
savyje jėgos sutvarkyti pakrikusį socialinį gyvenimą. J. Mes- 
sneris teisingai pastebi, kad „socialinės krikščioniškosios re- 
formos visoje savo istorijoje buvo palaikomos įsitikinimo, kad 
socialinis klausimas negali būti išspręstas be Bažnyčios ben- 
dradarbiavimo.“? Praktikoje šitas įsitikinimas ir šitos preten- 
zijos esti taip dažnai kartojamos, kad jos peržengia, kartais, 
net kuklumo ribas ir virsta savotiškai tuščiu pasigyrimu, ku- 
riam Georges Duhamelis taikė žodžius: „Aš sutinku kartais 
kvalifikuotų krikščionių, bet aš nerandu kuklių.“ 

Iš kitos pusės, taip pat ne rečiau yra kartojama, kad kata- 
likybė nėra susijusi su jokia socialine ar ekonomine sistema, kad ji 
susiderina su visomis, kurios tik neįžeidžia žmogaus asme- 
nybės ir sąžinės. Abu įsitikinimai sudaro nelemtą paradoksą, 
kuris katalikiškajam gyvenimui yra padaręs nemaža skriau- 
dos. Jeigu pirmasis įsitikinimas, kad katalikybė vienintelė ga- 
linti sutvarkyti socialinę sritį, stumia katalikus į pozityvius so- 


3 Die soziale Frage der Gegenwart, Innsbruck, 1934, p. 459. 


cialinius darbus ir radikalesnes reformas, tai ne mažesnės pa- 
stangos atsiriboti nuo kiekvienos jau esamos sistemos šitas re- 
formas migdo ir trukdo. Nenoras būti apšauktam socialistu, 
kapitalistu, nacionalistu ar kokiu kitokiu paraližiuoja katali- 
kų veikimą, ir štai jau baigiame antrąjį tūkstantį metų, o ka- 
talikai, kurie nuolatos skelbia, kad socialinio klausimo raktas 
yra jų rankose, nėra formulavę jokios, bent kiek aiškesnės ir kon- 
kretesnės, socialinės ir ekonominės programos“. 

Socialinis klausimas giliausioje savo prigimtyje yra reli- 
ginis klausimas. Todėl tik katalikybė, kaip tobuliausia reli- 
gija, turi jėgos šitą klausimą išspręsti, nes šiam dalykui ju- 
ridinių ir politinių priemonių nepakanka. Jam reikia dori- 
nių ir religinių priemonių, kurių tobuliausia valdytoja ir yra 
katalikybė. Čia katalikų įsitikinimas ir nujautimas eina vi- 
sai teisinga kryptimi. Taip pat teisinga, kad katalikybė nėra 
susijusi su jokia socialine ar ekonomine sistema, nes visos 
šitos sistemos yra grynai profaninės, neturinčios religinių pa- 
grindų ir todėl su katalikybe susiliečiančios tik iš tolo. Bet 
tai dar nereiškia, kad katalikybė negali turėti savos, jai tik 
vienai charakteringos socialinės sistemos, išaugusios iš ant- 
gamtinių josios pagrindų ir persunktos antgamtinio solida- 
rumo principais. Kitaip ir būti negali. Jeigu katalikybė skel- 
biasi, kad ji vienintelė galinti išlaisvinti žmones iš sociali- 
nių negerovių, ji turi parodyti, kokiu būdu ji tai padarys. Ji 
turi atskleisti savo sistemą, savo planus, savo siūlomą socia- 
linio gyvenimo būdą, nes tik šitaip socialinės pretenzijos ga- 
lės būti suprantamos ir pateisinamos. Atsiribojimas nuo pro- 
faninių sistemų kaip tik turi vesti katalikus į religinės, socialinės 
sistemos kūrimą. Kai eina kova už mases, tai šitas mases lai- 
mėti galima ne žodžiais, bet prasmingesnio gyvenimo at- 
skleidimu ir realizavimu. 


* Ligi Leono XIII apie tokią programą negali būti nė kalbos. Griuvus rei- 
kalo ūkiui ir prasidėjus kapitalistiniam pelno ūkiui, katalikai pasijuto neturį 
nieko sava ir konkretaus ekono <...>. Bet tai buvo enciklika, ne programa. Ji 
nurodė tik bendrus principus. Gyvas ir tikrai konkrečios sistemos siekiąs 
katalikų sąjūdis prasidėjo tik po popiežiaus Pijaus XI enc. „Ouadragesimo 
Anno“. Taigi jis tebėra tik penkerių metų kūdikis. - Aut. 

Socialinių savo principų katalikybė turėjo nuo pat savo gy- 
venimo pradžios. Nuo pat pradžios ji stengėsi juos realizuoti 
ir praktikoje. Pirmaisiais amžiais, kada katalikiškoji dvasia bu- 
vo žymiai gyvesnė, socialinio gyvenimo sukatalikinimas bu- 
vo daug labiau jaučiamas negu paskesniais laikais. Tertulia- 
no cituojamas posakis, kuriuo stabmeldžiai charakterizavo 
krikščionis „žiūrėkite, kaip jie myli kitas kitą“, liečia sociali- 
nės meilės sritį. Romos teisė pakankamai buvo pabrėžusi tei- 
singumą. Katalikybė norėjo parodyti, kad ji gali daugiau, kad 
ji socialinio gyvenimo pagrindan deda meilę, kuri stabmel- 
džiams buvo beveik nežinoma. Todėl patristinėje literatūro- 
je randame kalbant maža apie teisingumą, bet labai daug 
apie meilę. Socialinės Bažnyčios Tėvų teorijos yra pagrįstos cari- 
tas principu. Tuo jos skiriasi nuo vėlesnių teorijų ir nuo šian- 
dieninės moralinės teologijos, kurios didžiausias traktatas yra 
de iustitia et iure. Persekiojama katalikybė padarė socialinei 
sričiai daugiau, negu tada, kai ji gavo laisvę. Viduriniais am- 
žiais, kada gyvenimas buvo ne tiek komplikuotas, socialinės 
katalikiškosios sistemos nebuvimas nebuvo taip aštriai jau- 
čiamas. Bet naujaisiais laikais, kai išaugo kapitalizmas ir kai 
žmonių masės virto saujelės didžturčių vergais, tada pasi- 
rodė, kiek katalikai socialinėje srityje yra nukatalikėję ir kiek 
jie yra atsilikę nuo pirmųjų krikščionių. 

Henri Simonas, kuris yra pasakęs Prancūzijos katalikams 
daug karčių tiesos žodžių, cituoja ir nagrinėja vyskupo Frep- 
pelio pamokslą, pasakytą 1880 m. 1 d. vasario Šv. Magdele- 
nos bažnyčioje Paryžiuje, kaip pavyzdį, kokiu būdu katalikų 
buvo sprendžiamas socialinis klausimas. Minėtas pamoksli- 
ninkas socialinio klausimo kilmę suvedė į prancūzų revoliu- 
ciją, kaltę suvertė demagogams, kurie kiršina minias prieš tei- 
sėtus viršininkus ir darbdavius. Kaip priemones, vyskupas 


5 Tuo nenorima pasakyti, kad šių dienų moralinė teologija yra parem- 
ta kitokiais principais, negu patristikos metu. Ne! Bet reikia pripažinti, kad 
tradicinė moralinė teologija ir etika išdirbo, kaip pastebi J. Messneris, pui- 
kią teisingumo sistemą: iustitia legalis, iustitia distributiva, iustita commutati- 
va. Tuo tarpu caritas sistemos mes veltui ieškotume. Caritas principo reika- 
lavimai yra išblaškyti ir blanksta prieš teisingumo principą. — Aut. 

pasiūlė „skelbti sėkmingai susilaikymą troškimuose, kito tei- 
sių respektavimą, pasidavimą Dievo įsteigtai tvarkai, kantry- 
bę, pasiaukojimą ir pasitenkinimą.““ Ir tai nėra vienintelis pa- 
vyzdys. Tas pats autorius teigia, kad „socialinio klausimo at- 
žvilgiu visą XIX a. traukėsi dvasininkijos apsileidimas, ne 
visai pilnas, bet per daug visuotinis.“7 Antrojoje šio šimtme- 
čio pusėje, tiesa, pradėta apie socialinę sritį kalbėti. Bet šitos 
kalbos buvo dažniausiai pamokslai apie nusižeminimą ir kan- 
trybę. Vietoje, kad iškeltų socialinius katalikybės principus, 
juos pritaikytų socialiniame gyvenime ir apgintų skriaudžia- 
muosius, katalikai sėdėjo prie vieno stalo su kapitalizmo at- 
stovais ir nematė, kaip minios nusigrįžo nuo Bažnyčios, ku- 
ri nesuspėjo laiku pasiūlyti naujo geresnio gyvenimo. Jeigu 
katalikai — pasauliškiai, kunigai ir vyskupai - būtų buvę uo- 
lūs socialinio klausimo sprendėjai, enciklika „Rerum Nova- 
rum“ būtų pasirodžiusi žymiai anksčiau. Ji pasivėlino, ir dėl 
to patys katalikai yra daugiausia kalti. 

Bet su „Rerum Novarum“ pasirodymu katalikų sociali- 
nis neveiklumas nepasibaigė. Tėvas Ruttenas, dėstydamas so- 
cialinę Bažnyčios doktriną, pastebi, kad, pasirodžius „Rerum 
Novarum“, aplinkui ją susidarė conspiration du silence, vadi- 
nasi, savotiškas tylos boikotas. „Ne tik pramoninkų daugu- 
mas, - sako Ruttenas, - bet didelis skaičius katalikų politi- 
kų ir veikėjų pasiliko indiferentūs ir net priešingi, kad būtų 
organizuojami autonominiai darbininkų sindikatai ir darbas 
būtų apsaugojamas įstatymų keliu.” Pirmosios Leono XIII 
idėjoms kliūtys buvo pastatytos pačių katalikų. Tas pat bu- 
vo ir su Leono XIII Caritas programa. Kaip pastebi J. Meye- 
ris, Leono XIII amžininkai iš šio popiežiaus enciklikų jokios 
Caritas programos neišskaitė?. Lorenzas Werthmannas, kuris 
pats studijavo Romoje ir kuris 1897 m. išleido atsišaukimą 
steigti Caritas sąjungą Vokietijoje, nė žodeliu nemini Leono 


6 H. Simon, Les catholiques, la politique et l'argent, Paris, 1936, p. 89. 
7 Op cit, p. 100. 

8 Cit. H. Simon, Op. cit., p. 103. 

> Plg. Die soziale Frage und der Katholizismus, Paderborn, 1931, p. 215. 

XIII enciklikos'9. Tuo tarpu Šiaurės Amerikos ekonomistas 
Henry George kaip tik suprato caritatyvinį enciklikos pobū- 
dį ir už tai ją smarkiai kritikavo. Nurodęs šituos pavyzdžius, 
Meyeris priduria: „Nuostabus yra šitos enciklikos likimas: 
priešininkai pažino greičiau ir aiškiau, kad enciklika „Rerum 
Novarum“, nors pirmoje eilėje duoda apmatus didžios ka- 
talikiškos ūkio programos, slepia savyje ne mažesnę ateities 
katalikiškąją Caritas programą.“" Ūkinė Leono XIII progra- 
ma buvo sutikta tylėjimu, o Caritas programa buvo ilgai ne- 
suprasta. Ir visa tai vyko tuo metu, kada kiekvieną valandą 
socialinį gyvenimą reikėjo gelbėti, nes jis šuoliais lėkė į ka- 
tastrofą. Ir tik po Didžiojo karo, net tik po „Ouadragesimo 
Anno“ katalikai sujudo taisyti tai, ką jų tėvai buvo apleidę. 
Deja, šitas darbas buvo žymiai pavėlintas. Socialinė sritis jau 
buvo persunkta socialistinių tendencijų, kurios šiandien kiek- 
viename krašte reiškiasi organizuotomis, viskam grasančio- 
mis formomis. 


b. Socialinio katalikų 
neveiklumo priežastys 


Nors katalikybė visai teisingai pretenduoja išspręsti socia- 
linį klausimą, bet katalikų neveiklumas padaro, kad šitos pre- 
tenzijos vis dar lieka per maža vaisingos. Dėl ko tad yra at- 
sivėręs plyšys tarp oficialaus socialinio Bažnyčios mokslo ir 
katalikų praktikos? Kas šitą plyšį padarė ir kas jį palaiko? 
Šitų priežasčių susekimas mums parodys, kad praktinis so- 
cialinis katalikų gyvenimas eina ne tuo keliu, kurį jam rodo 
katalikybė, kad katalikų pralaimėjimai socialinėje srityje kaip 
tik yra Apvaizdos bausmė už tą nelemtą dualizmą, kuris lyg 
vėžys ėda visą katalikiškąjį socialinį gyvenimą. 

Pirmoji priežastis, kuri padaro, kad katalikai, ligi šiol ne- 
įsijungė į socialinę katalikybės doktriną, yra per menkas teori- 


10 Plg. Op. cit., ibid. 
11 Op. cit, p. 218. 

nis ir praktinis Caritas idėjos pabrėžimas'*. Mums visiems yra 
gerai žinoma, kad artimo meilės įsakymą Kristus pastatė ša- 
lia Dievo meilės įsakymo. Šito įsakymo formulavimas taip 
pat, rodos, visiems yra aiškus: „Mylėk savo artimą, kaip pats 
save“. Aš, mano asmuo, mano reikalai čia yra norima, pagal 
kurią turiu spręsti apie artimo meilę. Ir juo labiau mano ar- 
timo meilė artinasi prie mano asmens meilės, tuo aš labiau 
įvykdau Kristaus įsakymą. Tikras šito įsakymo įvykdymas 
nemato skirtumo tarp savęs meilės ir artimo meilės. 

Tuo tarpu moralinėje katalikų filosofijoje šitas Kristaus 
įsakymas buvo išaiškintas savotiškai. Posakis „kaip pats sa- 
ve“ čia buvo suprastas ne kaip norma, prie kurios visados rei- 
kia artintis ir nuo kurios nukrypimas reiškia įsakymo neįvyk- 
dymą, bet kaip pavyzdys, kuriuo reikia sekti. Tuo tarpu pa- 
vyzdys niekados nėra tokios sankcionuojančios galios, kaip 
norma. Todėl šv. Tomas, kalbėdamas apie mylėjimo tvarką, 
leidžia save labiau mylėti, negu artimą. „Meilė žmogaus sau 
pačiam, - sako jis, - yra kaip pavyzdys meilės, kuri turima 
kitam. Bet pavyzdys yra geresnis, negu tai, ką jis nurodo. To- 
dėl ex charitate žmogus turi save labiau mylėti, negu arti- 
mą.“!š V. Cathreinas, atsiremdamas į šituos šv. Tomo žo- 
džius, Kristaus posakį „kaip pats save“ išaiškina taip, kad 
jis, pasak Cathreino, reiškiąs ne lygybę, bet tik panašumą“. Ki- 
taip sakant, moralinėje katalikų filosofijoje artimas yra ne lygiai 
mylėtinas, kaip aš pats, bet tik panašiai, kaip aš pats. Supranta- 
ma, kad panašumas nėra ir negali būti jokia norma, nes jis 
nėra jokiais dėsniais apsprendžiamas ir jokiam aiškiam api- 
brėžimui nepasiduoda. 

Padėjus šitokį meilės įsakymui filosofinį pagrindą, buvo 
aišku, kad meilė nebus socialinio gyvenimo principas. Kata- 
likų socialinėse teorijose iš tikrųjų pagrindo ieškoma teisin- 


12 Caritas idėja socialinėje katalikų etikoje buvo gyva visais amžiais. Bet 
ji buvo: a) palikta daugiau kiekvieno individualinei sąžinei, b) ji nebuvo 
apvelkama bendruomeninėmis formomis, kaip pirmaisiais amžiais, c) cari- 
ias pareigų nevykdymas nebuvo taip sankcionuojamas, kaip teisingumo 
nuodėmės. - Aut. 

13 22ae, q. 26, a. 4. 

14 Plg. Moralphilosophie, Leipzig, 1924, II, p. 77. 

gume. Apie meilę arba visai nekalbama arba tik paminima, 
kad šalia teisingumo eina ir meilė. Otto Schillingas, pavyz- 
džiui, sako, kad „pirklys gali savo reikalus tiesioginiu būdu 
netvarkyti pagal Caritas principą, vadinasi, pagal dorinius 
ir religinius nurodymus. Į tokius ankštus santykius dorinio- 
religinio mąstymo ir ekonominio veikimo iš viso negalima 
suvesti.“! Čia pasitenkinama tuo, kad pirklys elgiasi pagal 
teisingumo principą. Pripažinkime atvirai, kad tai yra tei- 
singas principas, bet ~ ne specialiai katalikiškas!“. Jeigu ka- 
talikybė būtų niekas kitas, kaip tik prigimtosios teisės pakar- 
tojimas, Kristus būtų veltui atėjęs į pasaulį. Per menkas mei- 
lės principo vertinimas socialiniame gyvenime degraduoja 
šitą gyvenimą į prigimtąsias sferas. Padorus stabmeldys taip 
pat laikosi teisingumo principo, ir senovės išmintis skelbia, 
kad iustitia est fundamentum regnorum. Jeigu mes savo kata- 
likiškose teorijose ir savo katalikiškuose veikaluose kartoja- 
me tik tai, ką yra pasakę romėnai, kuo mes nuo jų šiuo at- 
žvilgiu skiriamės? Mes puikiai atsimename, kad iustitia est 
fundamentum regnorum, bet mes dažnai užmirštame, kad cha- 
ritas est fundamentum regni coelorum. Mes per maža kreipia- 
me dėmesio į meilės įsakymą, mes jo neišvystėme, mes ne- 
sukūrėme pagal jį socialinės doktrinos ir nenurodėme prie- 
monių jam realizuoti gyvenime. Štai kodėl Leono XIII 
amžininkai jo enciklikoje nerado Caritas programos, nes jiems 
nė į galvą neatėjo, kad socialinis gyvenimas gali būti grin- 
džiamas kuo kitu, negu teisingumu. 

Antra priežastis, kodėl katalikai savo praktikoje atsiliko 
nuo socialinio katalikybės mokslo, yra per didelis luominio pra- 
gyvenimo pabrėžimas. Luominio pragyvenimo idėja remiasi tuo, 
kad savo reikalavimų tenkinimo norma yra padaroma ne ap- 


15 Katholische Sozialethik, München, 1929, p. 61. 

16 Šita prasme, rodos, ir Leonas XIII yra kalbėjęs, priimdamas 1889 m. 
kardinolą Langėnieux: „Kristus nurodė kelius žemės turtams teisingai val- 
dyti. Bet to dar neužteko. Buvo būtina, kad abi klasės būtų suartintos ir 
surištos religiniu nepertraukiamu ryšiu. Tai buvo Caritas uždavinys... Tai 
buvo vienintelė priemonė, kurios pagalba neišvengiamame žmonių nely- 
gume galima sukurti kiekvienam pakenčiamą buvimą“ (cit. Meyer, Die soz. 
Frage u. der Katholizismus, p. 233). - Aut. 

skritai žmogiškieji reikalai, kurie yra visiems vienodi, bet luo- 
mo" reikalai. Luominio pragyvenimo idėja yra istorinių ap- 
linkybių padaras. Gyvenimas taip susiformavo, kad atsirado 
įvairių luomų, kurių reikalavimai buvo nevienodi. Ir šitas ne- 
vienodumas kaip tik buvo padėtas į pragyvenimo pagrindus. 
W. Sombartas, kalbėdamas apie modernųjį kapitalizmą, šitaip 
charakterizuoja luominio pragyvenimo padarinius: „Čia aiš- 
kiai atsiskiria vienas nuo kito du sluoksniai, kurių gyvenimas 
yra būdingas visam prieškapitalistiniam buvimui: ponai ir 
liaudies masė, turtingi ir vargšai, sinjorai ir kaimiečiai, ama- 
tininkai ir karabelninkai, žmonės, kurie gyvena laisvą, nepri- 
klausomą gyvenimą, be ekonominio darbo ir tie, kurie savo 
veido prakaitu pelno duoną - ūkio žmonės.“š Toliau Som- 
bartas vaizduoja, kas yra tas poniškas gyvenimas. „Gyventi 
sinjorišką gyvenimą reiškia gyventi iš pilnumos ir daugeliui 
leisti gyventi, reiškia savo dienas leisti karuose ir medžioklė- 
se, o naktis - linksmuose rateliuose, žaidžiant kaulais, arba 
gražių moterų glėbyje; reiškia statyti pilis ir bažnyčias, paro- 
dyti visą savo puikumą ir liuksusą turnyruose ir kitomis iš- 
kilmingomis progomis... Išlaidos visuomet esti didesnės, ne- 
gu pajamos. Reikia tad šias pastarąsias padidinti... Sinjoras pi- 
nigus niekina. Jie yra jam nešvarūs, kaip nešvarus yra 
kiekvienas pelningas darbas. Pinigai yra išleisti: usus pecuniae 
est in emissione ipsius” (S. Thomas)". Sombartas čia kalba apie 
prieškapitalistinius laikus ir juos vaizduoja viduramžiškais 
terminais. Bet niekas čia nepasikeis, - jeigu vietoje sinjoro įdė- 
sime buržujų, vietoje turnyro - kavines, restoranus ar teatrus. 
Luominio pragyvenimo idėja atidarė luomo reikalavimų tenkinimui 
neribotas galimybes. 

Kaip katalikai nusistatė šitos luominės pragyvenimo idė- 
jos atžvilgiu? Moralinėje katalikų filosofijoje luominis pragyveni- 


17 Luomas nėra profesinės pareigos, kurios visuomenėje nėra vienodos 
ir todėl reikalauja nevienodų priemonių. Pareigų atlikimas yra žmogišku- 
mo reikalavimas. Todėl pats žmogiškumas reikalauja ir atitinkamų prie- 
monių, resp. turto. Bet tai yra visai kas kita, negu luomo pretenzijų rei- 
kalavimas. - Aut. 

18 Der moderne Kapitalismus, I, 1, Mūnchen u. Leipzig, 1921, p. 32. 

19 Op. cit, p. 33. 

mas pasidarė turto tikslas. Kraunamo turto kiekį kaip tik šita 
idėja matavo. Tai aiškiai, kaip niekur kitur, matyti šv. To- 
mo doktrinoje. Šv. Tomas sako, kad išviršiniai gėriai yra pa- 
teisinami, kaip naudingi tikslui. Jie turi turėti tam tikrą ma- 
tą. Ir šitas matas, pasak šv. Tomo, kaip tik ir yra vita secun- 
dum suam conditionem. Nuodėmė yra peržengti šito mato 
ribas: In excessu huius mensurae consistit peccatum. Kardino- 
las Kajetonas, aiškindamas šitą šv. Tomo nustatytą matą — 
vita secundum suam conditionem, — priduria, kad „žodžiu vi- 
ta čia suprantamas ne tik maistas ir gėrimas, bet kiekvie- 
nas sveikas naudingumas ir linksmumas, prisilaikant pado- 
rumo.“?! Šv. Tomas net teigia, kad iš to, kas reikalinga pra- 
gyvenimui pagal savo luomą, nereikia duoti išmaldos, nes 
niekas nėra įpareigojamas gyventi jam nepatinkančiu būdu. 
Reikia dar priminti, kad, kaip sako H. Rostas, „buvimas tur- 
tingu scholastikų visais laikais buvo laikoma Dievo norėtu 
padėjimu. Praturtėjimo atžvilgiu šv. Tomas atstovavo stati- 
niam supratimui, pagal kurį kiekvienas visą gyvenimą turi 
pasilikti tokioje pat padėtyje?. Šitą šv. Tomo pažiūrą kore- 
gavo kardinolas Kajetonas, kuris leido vargšui praturtėti. Bet 
šitas praturtėjimas vis dėlto labai ankštai buvo surištas su 
luominiu pragyvenimu. Žemo luomo žmogus galįs pakilti į 
aukštesnį luomą ir tuo pačiu turįs pasidaryti turtingesnis, 
kad patenkintų savo luomo reikalavimus”. Ir šiandien luo- 
minio pragyvenimo idėja tebevaldo daugelio katalikų pro- 
tus ir teorijas. 


20 22ae, q. 118, a. 1. 

2 Cit, W. Sombart, Op. cit, p. 32. 

2 Cit. O. Schilling, Op. cit., p. 88. 

B Cit, Die Kulturkraft des Katholizismus, Paderborn, 1930, p. 175. Rei- 
kia pridurti, kad šitas šv. Tomo statizmas ryškiai matyti ir apskritai visuo- 
meniniuose žmonių santykiuose. Žmonės, pasak šv. Tomo, vieni yra natu- 
raliter domini, o kiti - naturaliter servi. Gamta stengiasi visus žmones pada- 
ryti aukštos vertybės, bet per accidens jai pasitaiko ir menkaverčių. Jie tad 
ir yra skirti būti servi. Šitas menkavertingumas, pasak šv. Tomo, turi tam 
tikrą kaltės (culpae) charakterį, o teisingumas reikalauja kaltę nubausti. To- 
dėl vergija yra prigimtąją teisę atitinkąs ir užtarnautas tokių žmonių liki- 
mas (Plg. Suppl. 52, ad 2, et 3). 

24 Cit. H. Rost., Op. cit, ibid. 


351 


Luominio pragyvenimo idėja atidarė duris kiekvienam 
pasiteisinimui. Luomo reikalavimai nėra ir negali būti aprėž- 
ti. Todėl šita idėja pasiremdami, praėjusių laikų kunigaikš- 
čiai, vyskupai, pralotai, bajorai ir visokios rūšies didikai iš 
tikro gyveno pagal conditionem suam ne tik maisto ar gėri- 
mo, bet ir buto, ir baldų, ir aprėdo, ir pasilinksminimų at- 
žvilgiu. Iš kitos pusės, kiemsargiai, baudžiauninkai, amati- 
ninkai skurdo, šalo ir alko taip pat secundum conditionem su- 
am. Luominio pragyvenimo idėja užstelbė žmogiškojo pragyvenimo 
idėją. Žmogus yra visų pirma žmogus, o tik paskui kunigaikš- 
tis, vyskupas, bajoras, kiemsargis ar batsiuvys. Todėl jis vi- 
sų pirma turi turėti pragyvenimą secundum conditionem hu- 
manam. Kiemsargiui reikia tiek pat maisto ir tokių pat vita- 
minų, kaip ir profesoriui ar kanauninkui. Kiemsargiui reikia 
tiek pat šilumos ir šviesos, kiek ir ministeriui. Kiemsargio 
vaikams reikia tokio pat mokslo, tokių pat mokomųjų prie- 
monių, tokio pat auklėjimo, kaip ir advokato ar gydytojo vai- 
kams. Kiemsargiui reikia taip pat pasiskaityti gerų knygų ir 
laikraščių, reikia taip pat gauti tinkamas sanitarines, higie- 
nines ir medicinines sąlygas, kaip kunigui ar mokytojui. O 
tik paskui, tik antroje vietoje jau eina luomo reikalai ir su jais 
susijusios išlaidos bei pajamos. Tuo tarpu katalikų teorijose 
ir sistemose luominis pragyvenimas buvo ginamas pirmoje 
vietoje. Apie žmogiškąjį pragyvenimą mes nerandame beveik 
nieko. Luominės pragyvenimo idėjos įsiskverbimas į sociali- 
nę katalikų etiką buvo pragaištingiausias dalykas. Jis nusta- 
tė mases prieš Bažnyčią, nes masės Bažnyčioje nematė savo 
žmogiškumo aiškios gynėjos. 

Trečia priežastis, dėl kurios katalikai nerealizavo prakti- 
koje Bažnyčios socialinių idėjų, yra per didelis jų susirišimas 
su kapitalizmu. Jau luominio pragyvenimo idėjos įsigalėjimas 
socialinėje katalikų etikoje atidarė duris kapitalistinei dvasiai. 
Kai klausiama, kiek turto galima katalikui įsigyti, socialeti- 
kų atsakoma: „Yra leidžiama įsigyti tiek gėrybių, kiek rei- 
kalinga ne tik luominiam pragyvenimui, bet ir šeimos aprū- 
pinimui ateičiai. Taip pat galima stengtis didinti turtą kiek- 
vieno kito gėrio ir didžio tikslo dėlei, apskritai čia reikia 

įtraukti kiekvieną protingą tikslą, pavyzdžiui, išlaikymą ir di- 
dinimą įmonių.“ Tokia norma, visi tai mato, neturi jokių 
ribų. Turto augimas čia nėra aprėžiamas kokiu nors aiškiu 
mastu, bet pateisinamas kiekvienu protingu tikslu. Čia net 
luominio pragyvenimo ribos yra peržengiamos. Teoretinis 
luominio pragyvenimo principas pastūmėjo katalikus į ka- 
pitalizmo pinkles. 

Bet yra dar ir praktinių priežasčių. Tai išviršinė kapitalizmo 
pagalba bažnytinėms ir apskritai katalikiškoms institucijoms. Mi- 
nėtas H. Rostas, gindamas katalikų ryšį su kapitalistine da- 
barties ūkio sistema, pripažįsta, kad „kapitalizmas kuria ne 
tik geležinkelius, garlaivius, architektūrą ir mašinas, bet jis 
taip pat atpalaiduoja milžiniškas pinigų sumas lavinimo ir 
mokymo tikslams, įvairių rūšių kultūrinėms įstaigoms, bib- 
liotekoms ir kitiems dvasiniams reikalams. Jis taip pat duo- 
da priemonių pasaulio misijoms krikščionybės dvasioje.“ To- 
dėl nors kapitalizmas nesiderina su katalikybės socialine teo- 
rija, katalikų gyvenimo praktikoje jis esti ginamas ir jo tvirtai 
laikomasi. „Kapitalizmo piktnaudojimas griežtai yra encikli- 
kų atmestas, - sako H. Simonas. - Bet Bažnyčia kapitalistų jė- 
goje randa tokios pagalbos, kurią jai neigia komunistinė ben- 
druomenė. Ir štai visuose kraštuose katalikai, net ir labiausiai 
įsitikinę kapitalizmo neteisingumu, yra pastumiami į tam tikrą 
konservatinį nusistatymą, besirūpindami teisingais laikinais 
Bažnyčios interesais.“? Hic et nunc patiriama parama, kurią 
kapitalistai puikiai moka panaudoti savo bizniui, suklaidina 
katalikus, ir jie nemato, kas vyksta tolimesnėje perspektyvo- 
je. Sakoma, kad kapitalizmas remia misijas. Kad tai yra iliu- 
zija, parodo ir E. Fiedlerio minimas pavyzdys. Fiedleris sako, 
jog per 100 metų iš 83 milijonų Japonijos gyventojų pasisekė 
atversti tik 100 000. Tuo tarpu Vokietijoje per vienerius me- 
tus iš Bažnyčios išeina 40 000. Ir 90% šitų apostatų yra kapi- 
talistinės santvarkos aukos”. Niekas taip nestumia žmonių nuo 


25 O. Schilling, Op. cit, p. 80. 

26 Op. cit., p. 169. 

27 Les catholiques, la politique et l'argent, p. 32. 
28 Defenzyva ar ofenzyva, Kaunas, 1930, II, p. 56. 

krikščionybės kaip kapitalistinė katalikų dvasia?. Pasitikėjimas ka- 
pitalizmu pasaulio sukrikščioninimui yra didžiausia iliuzija, 
kokios tik kada nors katalikai buvo suvilioti. 

Bet yra dar viena gilesnė priežastis, dėl ko daugelis kata- 
likų taip simpatizuoja kapitalizmui. Šiandien yra visiems ži- 
noma, kad katalikybėje yra paėmusi viršų aristoteliškoji-to- 
miškoji kryptis. Ir filosofijoje, ir teologijoje, ir net praktinio 
gyvenimo klausimuose mes mąstome aristoteliškomis-tomiš- 
komis sąvokomis. Šita kryptis dar nėra tas pats, kas ir pati 
katalikybė. Tai yra viena iš galimų formų, kuriomis reiškiasi 
praktinis katalikybės gyvenimas. Bet šita forma turi didelės 
reikšmės visiems naujiesiems Bažnyčios gyvenimo laikams. 
Ir štai yra tvirtinama, kad tomizmas kaip tik padėjo kapitaliz- 
mui pagrindus“. Šį dalyką pirmutinis yra iškėlęs W. Sombar- 
tas savo veikale „Der Bourgeois. Zur Geistesgeschichte der 
modernen Wirtschaftsmenschen“, 1920. Sombarto mintis, kaip 
katalikybės apologiją, pasiėmė H. Rostas, kuriuo čia ir pasi- 
naudosime?!. Rostas kelia klausimą, ar katalikybė yra priešin- 
ga kapitalistinei ūkio sistemai (p. 161). Šitas klausimas yra vi- 
sai teisėtas, nes katalikams daroma priekaištų, kad jų religi- 
ja, ypatingai pabrėždama aną gyvenimą, atitraukia žmones 
nuo ekonominio veikimo ir todėl katalikiškos šalys skurstan- 
čios, o protestantiškosios klestinčios. Vietoje konkrečiai kał- 
bėjęs apie atskiras šalis, Rostas iškelia daug gilesnį klausimą: 
iš kokių šaltinių kapitalizmas ima savo pradžią (p. 170). „Ka- 


2 Kapitalizmas priešinasi katalikybės dvasiai ne tik savo iškrypimais, bet 
ir pačiu savo pagrindu, kaip sistema. Kapitalizmas, kaip jį charakterizuoja 
W. Sombartas, yra tokia ekonominė organizacija, kurioje yra du sluoksniai: 
ūkio subjektai, kurie yra gamybos priemonių savininkai ir vadovai, ir ūkio 
objektai, kurie yra tik darbininkai, be nuosavybės, gyveną tik iš darbo, pa- 
lenkti rinkos kaitai. Visa šita sistema yra palenkta pelno principui ir valdo- 
ma ekonominio racionalizmo (Plg. W. Sombart, Der moderne Kapitalismus, 
L 1, p. 319). Tuo tarpu katalikybė kaip tik stengiasi, kad žmogus būtų ne 
tik darbininkas, bet kad jis turėtų ir nuosavybės (Plg. „Ouadragesimo An- 
no“, liet. vert., p. 20). - Aut. 

30 Ši tezė neįrodyta ir daugelio sociologų ir ekonomistų ginčijama. - Red. 

31 Manau, kad Sombarto mintį čia iškelti galima tiek pat, kiek ir H. Ros- 
tui, kuris Sombarto hipotezę naudoja apologetiniam reikalui. Kiek pati ši- 
toji hipotezė yra pagrįsta savyje, tai jau platesnių studijų dalykas. Bet ji daug 
ką paaiškina katalikų santykiuose su kapitalizmu. - Aut. 

pitalizmas, - aiškina toliau Rostas, - įleido šaknis dar dviem 
šimtmečiais anksčiau, negu reformacija. Reformatoriams Liu- 
teriui ir Calvinui, nebuvo nieko svetimesnio, kaip skatinti ka- 
pitalistinę dvasią. Liuteris ūkio gyvenime kėlė tokią pat re- 
akciją, kaip ir meno srityje. Jis, kaip pastebi Sombartas savo 
knygoje „Der Bourgeois“, savo ūkio filosofija žymiai atsiliko 
toliau, negu tomizmas... Procentų klausimu Liuteris atstova- 
vo tai pačiai tuo metu vyravusiai pažiūrai, kaip ir Katalikų 
Bažnyčia. Jis buvo mažiau modernus, kaip scholastikai, Ber- 
nardinas iš Sienos ir Antoninas iš Florencijos. Kai vėlyvaisiais 
viduramžiais ūkio struktūra žymesniu laipsniu perėjo prie pi- 
nigų ūkio ir visose srityse prasidėjo ekonominiai pasikeitimai, 
katalikiškoji etika ankstyvojo kapitalistinio sąjūdžio atžvilgiu 
užėmė žymiai labiau skatinančią ir palankią vietą, negu bu- 
vo manoma ligi šiol... Sombartas nurodo į popiežių finansų 
ūkį, kurio visą pasaulį apimanti mokesčių sistema jau nuo XII 
šimtmečio „davė progos iš itališkų prekybininkų, kaip viršu- 
tinio sluoksnio, išaugti tarptautiniams bankams, kurie kapi- 
talistinio išsivystymo procese buvo pašaukti sudaryti svar- 
biausią rangą“ (p. 172). Rostas nepasitenkina šitų išviršinių 
faktų nurodymu. Jis nori surasti giliausias šių faktų šaknis. 
„Šitas išviršinis išsivystymas, — tęsia toliau Rostas, - scholas- 
tikoje, tomizme rado išvidinį savo pagrindimą. Tomas Akvi- 
nietis suprato, kad pilietinės dorybės gali klestėti tik tada, kai 
gyvenimas yra tvarkomas pagal protingus ir tikslingus dės- 
nius... Tikroji ekonominė scholastikų dorybė yra liberalitas ar- 
ba protingas šeimininkavimas, kuris yra tolimas nuo nuodė- 
mingų šykštumo ir išlaidumo ydų. Liberalitas yra visų pir- 
ma šeimininkavimo tvarka, tvarka pajamose ir išlaidose; ji 
moko teisingos pinigo ir turto meilės... Sombartas tiki, kad 
„mes žymią dalį to, ką mes vadiname pirklišku solidumu ir 
kas sudaro svarbią kapitalistinės dvasios dalį, turime priskirti 
auklėjamajam Bažnyčios darbui“ (p. 172-173). Rostas teisin- 
gai pažymi, kad Bažnyčios mokytojai, žinoma, negalvojo apie 
atsirandančius kapitalistinius veikėjus. Bet jie skelbė tokias do- 
rybes ir taip nuteikė žmones, kad šitų dorybių išsivystymas 
socialiniame gyvenime sukūrė kapitalizmą. Rostas cituoja 

Sombarto žodžius: „Ligi šiol šitas kapitalistinę dvasią žadi- 
nąs tomistinės etikos turinys vis būdavo nepastebimas. Net 
buvo tikimas, kad iš josios esą galima išrinkti daugybę teori- 
jų, dėsnių ir įsakymų, kurie yra priešingi naujajam kapitalis- 
tinio tarpsnio žmogui ir jo užsimojimams“ (p. 174). Pats Som- 
bartas iš sykio buvo tokių pat pažiūrų. Bet kai jis giliau ištyrė 
scholastikinius šaltinius, priėjo tokios išvados: „kad scholas- 
tikų, ypač vėlyvaisiais viduramžiais, pažiūros į turtą ir pel- 
ną, ypatingai jų nusistatymas procentų ėmimo ir neėmimo at- 
žvilgiu, yra tokios, kad jos kapitalistinės dvasios išsivystymui 
ne tik nesudarė kliūčių, bet kad jos iš esmės prisidėjo prie ši- 
tos dvasios stiprinimo ir gaivinimo“ (p. 174). 

Rostas šitas Sombarto pažiūras vartoja apologetiniu rei- 
kalu, gindamas ekonominį katalikybės pajėgumą. Bet jis ne- 
pastebi, kad jis čia atskleidžia gilią katalikų gyvenimo žaiz- 
dą, dėl kurios kenčia visa katalikybė. Iš tikro kažin ar kapi- 
talizmas būtų nuėjęs ligi to, kur jis dabar yra, jeigu tomistinė 
etika būtų sudariusi jam vietoje pagalbos sunkiai įveikiamą 
kliūtį? Čia taip pat matyti, kad katalikų susijimas su kapita- 
lizmu nėra atsitiktinis dalykas, bet pažadintas vyraujančios 
katalikybės formos. Jeigu kapitalizmas savo pradžią ima iš 
scholastikos ir jeigu mes šiandien mąstome scholastikinėmis 
sąvokomis, savaime aišku, kad ir Bažnyčios kova prieš ka- 
pitalizmą sunkiai randa mumyse pritarimo ir dar sunkesnio 
praktinio įgyvendinimo. 

Štai trejetas pagrindinių priežasčių, kurios neleidžia ka- 
talikams įvykdyti katalikybės pretenzijų išspręsti socialinį 
klausimą: per mažas meilės pabrėžimas, prisirišimas prie luomi- 
nio pragyvenimo idėjos ir susijimas su kapitalizmu. Meilės nu- 
stūmimas į antrą vietą neleido katalikams socialinio gyveni- 
mo santvarkos pagrindan padėti Caritas principo. Luominio 
pragyvenimo gynimas neleido patenkinti žmogiškuosius vi- 
sų reikalavimus ir tuo būdu sukėlė mases prieš katalikybę. 
Susirišimas su kapitalizmu padarė, kad katalikai nepastebė- 
jo kapitalizmo išsigimimo ir nesuprato šitos sistemos žalin- 
gumo pačiai Bažnyčiai. Norint tad išsivaduoti iš šitų prie- 
žasčių ir realiai, ne žodžiais, spręsti socialinį klausimą, rei- 

kia: 1) Caritas pastatyti aukščiau už teisingumą, 2) vietoje luo- 
minio pragyvenimo padėti žmogiškąjį pragyvenimą, 3) vietoje ka- 
pitalistinės sistemos suorganizuoti socialiniame katalikų gyvenime 
žmogiškumu ir meile paremtą sistemą. Štai šios paskaitos kon- 
struktyvinės dalies uždaviniai. 


2. Katalikybės idėjų įgyvendinimas praktikoje 


Jeigu katalikybė yra vienintelė, kuri gali išspręsti socialinį 
klausimą, tai šitas išsprendimas turi eiti per tam tikros, pagal 
katalikiškus principus, ekonominės sistemos sukūrimą. Iš ki- 
tos pusės, jeigu katalikybė nori išgelbėti mases nuo visiško žu- 
vimo Bažnyčiai, ji turi padaryti drąsių ir radikalių socialinio 
savo gyvenimo reformų. Katalikiškoji ekonominė sistema tu- 
ri atsistoti vietoje dabar esamų ir išgelbėti žmones iš sociali- 
nių negerovių. Evoliucijos kelias čia yra netikęs. Mūsų laikų 
tempas yra per daug greitas, kad lėta evoliucija su juo spėtų 
eiti. Čia reikia dvasinės revoliucijos. Katalikybė prievarta jokių 
reformų nedarė ir nedarys. Bet ji turi veikti, ji turi sudaryti 
aiškų, griežtą planą, jį paskelbti ir vykdyti. Šitos reformos tu- 
ri prasidėti pačioje Bažnyčioje ir pačiame katalikų gyvenime. 
Klaida yra manyti, kad katalikai pirma pakeis bendrą visuo- 
meninį gyvenimą, o tik paskui patys prie jo prisitaikins. Ka- 
talikai pirmutiniai turi būti dvasiniai revoliucionieriai. H. Si- 
monas yra teisingai pasakęs: „Tikintysis, jeigu jis tokiu nori 
tikrai būti, savo pašaukimu yra revoliucionierius.“32 Be aiš- 
kaus katalikybės principų realizavimo socialiniame gyvenime 
mes nieko nepadarysime, nors visur galime kartoti, kad so- 
cialinio klausimo raktas yra mūsų rankose. Iš tikrųjų jis yra 
mūsų rankose. Drįskime tad padaryti iš to aiškias išvadas”. 


32 Op. cit., p. 37. 

3 Autorius, nebūdamas nei sociologas, nei ekonomistas ex professo, su 
socialine ir ekonomine sritimi yra susidūręs savo studijose tik tiek, kiek šios 
dvi sritys apreiškia tam tikras kultūros formas ar sritis. Todėl ir šios dalies 
teigimai yra duodami tik santraukoje, tik kaip bendros gairės, kurios tam 
tikron sistemon suvedamos turi būti jau katalikų ekonomistų ir sociologų, 
suprantama, padarant tam tikrų pataisų, pagal ekonomikos principus, šalies 
ir laiko reikalavimus. - Aut. 

a. Turto ir darbo prasmė 


Neturtas yra nuodėmės padarinys ir todėl nėra Dievo no- 
rėtas, kaip nėra norėta ir pati nuodėmė. Ekonominis gyve- 
nimas katalikybėje yra palenktas Dievo Karalystės realizavi- 
mui. Tai yra aukščiausias ir paskutinis ekonominio gyveni- 
mo ir ekonominio veikimo tikslas. Artimesnis turto tikslas 
yra žmogaus reikalų patenkinimas (Bedarfsdeckung).Tai yra ka- 
talikiškas turto supratimas, kuris visu dangumi skiriasi nuo 
kapitalistinio supratimo, pagal kurį turto tikslas yra pelnas 
(Erwerb). Katalikas gali būti turtingas, bet ne tam, kad pel- 
nytų, bet tam, kad jis padengtų savo reikalus. Turtas žmo- 
gaus reikalams yra pirmasis tikrai katalikiškosios ekonominės sis- 
temos principas. 

Pirmoje šitų reikalų vietoje stovi žmogiškieji reikalai: tinka- 
mas maistas, tinkamas drabužis, tinkamas butas, šviesa, oras, 
auklėjimas, mokymas, spauda, knygos ir t. t. Kiekvienas 
žmogus turi tiek turėti, kad jis patenkintų šituos bendrus 
žmogiškuosius savo reikalus ir savo profesijos pareigas. Vie- 
toje luominio pragyvenimo katalikiškoji ekonominė sistema turi pa- 
dėti savo doktrinos pagrindan žmogiškojo pragyvenimo idėją. Ka- 
talikybė turi aprūpinti kiekvieną tiek, kiek reikalinga, kad jis 
nebūtų skurdžius kūnu ir dvasia be savo kaltės. Žmogiškasis 
pragyvenimas visiems — yra antrasis tikrai katalikiškosios ekono- 
mikos principas. 

Pirmąjį žmogų aprūpino pati gamta. Bet net ir šitas pir- 
masis žmogus dirbo, norėdamas pasiieškoti gamtoje sau rei- 
kalingų daiktų. Augant žmogaus reikalavimams, augo ir dar- 
bo intensyvumas bei įvairumas, nes tik iš darbo žmogus ga- 
lėjo laimėti turto ir juo padengti savo reikalus. Tik 
paskutiniais laikais atsirado žmonių, kurie gyvena ir gerai gy- 
vena be darbo. Tai yra visuomenės parazitai, kurie, sutelkę 
kapitalą į savo rankas, gyvena pagal savo luomo reikalus ir 
neleidžia gyventi kitiems pagal žmogiškumo reikalus. Katali- 
kiškoje ekonominėje sistemoje tokio tipo žmonių būti nega- 
li. Kiekvienas čia turi gyventi iš darbo. Joks pragyvenimas iš ka- 
pitalo ar iš procentų čia negali būti pateisinamas. Negalin- 

tieji dirbti turi būti išlaikomi iš bendro Bažnyčios iždo, kaip 
buvo pirmaisiais amžiais. Pragyvenimas iš darbo yra trečias ka- 
talikiškosios ekonomikos principas. 

Kad šitie principai būtų įgyvendinti, mes turime padary- 
ti kai kuriose srityse reformų. 

Visų pirma mums reikia reformos nuosavybės sąvokoje. 
Teorijoje mes teigiame, kad nuosavybės teisė nėra absoliu- 
ti. Bet kai tik praktikoje norime pritaikyti šitą absoliutumo 
neigimą, tuoj sutinkame pasipriešinimą iš mūsų pačių. To- 
dėl dar ir šiandien kai kurie katalikų moralistai kovoja su 
žemės reformos sumanymais (plg. Otto Schilling). Nuosavy- 
bė turi savo ribas ir mums reikia jas aiškiai nustatyti. Manau, 
kad tokie nuosavybės apribojimai galėtų būti pateisinti: 
1) nuosavybės titulas yra darbas, 2) nuosavybės laikas iki žmogaus 
mirties, 3) nuosavybės žmogiškojo pragyvenimo reikalai. Savaime 
aišku, kad tokie apribojimai pareikalautų didelių mūsų pa- 
čių gyvenimo reformų. Bet šitas gyvenimas reformų iš tik- 
ro yra labai reikalingas. Jeigu jų mes neišdrįsime padaryti 
patys, jas mums padarys kiti - ir mes negalėsime nė skųs- 
tis. Visi šitie apribojimai sueina į vieną vienintelį šv. Augus- 
tino posakį, kuriuo jis išreiškė pažiūras į nuosavybę: kas per- 
teklių valdo, valdo svetimą turtą. Jeigu šv. Augustinas galėjo to- 
kį principą skelbti, kodėl jo negalime skelbti mes mūsų 
laikais, kada socialinis gyvenimas yra žymiai labiau pakri- 
kęs, negu šio didžio šventojo laikais. Kas valdo perteklių, valdo 
svetimą turtą — štai ketvirtas ir pats svarbiausias katalikiškosios 
ekonomikos principas. 

Mums reikia reformų ir pažiūrose į Caritas principo vaid- 
menį socialiniame gyvenime. Visų pirma reikia aiškiai su- 
prasti, kad socialinio katalikų gyvenimo pagrindinis principas yra 
ne teisingumas, bet meilė. Teisingumas sudaro tik tąjį būtiną 
minimumą, be kurio socialinis gyvenimas iš viso nebūtų ga- 
limas. Bet tai yra tik griaučiai, be širdies ir be sielos. Tokiais 
socialiniais griaučiais katalikai tenkinosi ilgus šimtmečius. Bet 
atėjo laikas, kai šitiems griaučiams reikia įdiegti dvasios. Ir 
tai gali padaryti tik Caritas. Caritas yra aukščiausias sociali- 
nis principas ir kaip toks jis turi būti traktuojamas. 

Daugelis daugeliu atvejų socialinę meilę laiko tik evan- 
geliškuoju patarimu, kuris yra paliktas kiekvieno asmeninei 
sąžinei. Tai yra klaida. Jeigu Kristus artimo meilę pastatė po 
Dievo meilės pirmoje vietoje, Jis turėjo galvoje daugiau, ne- 
gu tik patarimą. Caritas nėra patarimas, bet griežta pareiga. Tie- 
sa, ji negali būti vykdoma prievarta, nes tuomet ji nustotų 
pačios savo esmės. Bet ji turi tokį pat įpareigojantį charakte- 
rį, kaip ir kitos kataliko pareigos: mišių klausimas, išpažin- 
ties ėjimas ir t. t. Ir reikia tik pasigailėti, kad Caritas nuodė- 
mės yra per daug atlaidžiai traktuojamos, palyginus jas su 
kitomis nuodėmėmis. 

Iš kitos pusės, mums reikia pabrėžti, kad šalia įpareigojan- 
čio savo charakterio Caritas turi ir bendruomeninį pobūdį. Socia- 
linės meilės pareiga nėra ir negali būti palikti kiekvienam 
skyrium. Josios atlikimas turi būti suorganizuotas. Socialinė 
meilė liečia bendruomeninį gyvenimą ir tuo pačiu perlaužia 
siauras individo sienas. Kiekvienas, kuris vykdo artimo mei- 
lės įsakymą, turi jį vykdyti per bažnytinę bendruomenę ir kaip 
šitos bendruomenės narys. Todėl visą socialinį gyvenimą 
grindžiant socialine meile, reikia pagalvoti ir apie šitos mei- 
lės darbų suorganizuotumą Bažnyčios viduje, kaip kad yra 
buvę pirmaisiais krikščionybės amžiais. 


b. Socialinio gyvenimo 
suorganizavimas Bažnyčioje 


Visi minėti principai į platesnę visuomenę pereis tik ta- 
da, kai jie visų pirma bus realizuoti socialiniame pačios Baž- 
nyčios gyvenime. Bažnyčia, kaip antgamtinė Bendruomenė, 
kaip Corpus Christi mysticum, yra amžina ir nekintanti. Bet 
šitoji antgamtinė Bendruomenė gyvena ir veikia istorijoje ir 
tuo pačiu reiškiasi tam tikromis istorinėmis lytimis, kurios, 
kaip ir kiekvienas šios tikrovės dalykas, sensta ir kinta. So- 
cialinis Bažnyčios gyvenimas ir socialinės josios formos yra 
žmogaus padarai. Jos yra žmogaus sukurtos, netobulos ir tuo 
pačiu gali kisti ir turi kisti, jei to reikalauja laiko balsas, kurį 
kardinolas Faulhaberis labai teisingai yra pavadinęs Dievo 

balsu. Todėl šiandien, kada Bažnyčia stengiasi išspręsti so- 
cialinį klausimą, Ji pati pirmoje eilėje turi taip sutvarkyti sa- 
vo socialinę sritį, kad ši santvarka būtų pavyzdys ir visos vi- 
suomenės socialinei santvarkai. Kol to nėra, kol pati Bažny- 
čios socialinė sritis yra valdoma tų pačių kapitalistinių 
principų, tol negalima tikėtis, kad Bažnyčios skelbiama so- 
cialinė teorija galėtų turėti bent kiek įtakos platesnei visuo- 
menei. Šiandien Bažnyčios viduje tūno kapitalizmo dvasia ir, 
lyg koks slogutis, gniaužia visus bent kiek platesnius užsi- 
mojimus. Todėl šios srities reforma yra pirmaeilė, kad ne- 
piktintume tų, kurie kenčia, ir tų, kurie dirba. 

Visų pirma socialiniame Bažnyčios gyvenime turėtų kles- 
tėti meilės komunizmas. Bolševikai plačioje visuomenėje įve- 
dė teisės komunizmą. Tai buvo prievartos žingsnis. Katali- 
kybė savo Bažnyčios viduje turi atnaujinti meilės komuniz- 
mą, kad vėl būtų sakoma „žiūrėkite, kaip jie myli kits kitą“. 
Bažnyčios socialinis gyvenimas bus per šaltas, kol jame vy- 
raus teisingumas, ne meilė. Kodėl socialistų taip mėgstama 
nurodinėti Kristaus ir pirmųjų krikščionių pavyzdžius. Dėl 
to, kad šitie pavyzdžiai juos žavi. O jie žavi dėl to, kad mei- 
lės komunizmas anais gerais laikais buvo vykdomas žymiai 
labiau, negu dabar. Nei Kristaus, nei pirmųjų amžių krikš- 
čionių gyvenime nėra teisės komunizmo. Ir ne tai socializ- 
mo atstovus vilioja. Juos vilioja tai, kad meilės principas tuo 
metu buvo ne tik skelbiamas, bet ir vykdomas. Meilės ko- 
munizmas nesusikerta nei su nuosavybės principu, nei su 
žmogaus laisve, nei su jo atsakingumu. Jis yra tik tikro Kris- 
taus mokslo supratimo išraiška ir tikras laiko dvasios pajau- 
timas. Šito meilės komunizmo mūsų laikų socialiniame gy- 
venime kaip tik ir trūksta. Luominio pragyvenimo idėja Baž- 
nyčioje yra įsigalėjusi, kaip ir visur. Teisingumo principas yra 
vyraujantis. Kapitalistinė dvasia jaučiama dažname Bažny- 
čios atstovų žingsnyje, kuris liečia ekonominę sritį. Apie ben- 
drą dvasią ir bendrą širdį socialinėje srityje mums būtų sun- 
ku šiandien kalbėti. 

Taigi šioje srityje mums reikia greitų ir griežtų reformų. 
Visų pirma šitų reformų laukia bažnytiniai turtai, pirmoje eilėje 

bažnytinės žemės. Dideli ūkiai prie bažnyčių yra tikra šitų pa- 
rapijų nelaimė. Klebonas tokiu atveju paprastai ir dažniau- 
siai virsta ūkininku. Parapijiečiai, matydami, kad parapijos 
žemė duoda gerų vaisių, visiškai nesirūpina aukoti altoriui. 
Dosnumas čia nėra auklėjamas. Ir jeigu šiandien mes skun- 
džiamės, kad sunku mums surinkti po penketą centų nuo as- 
mens per metus, tai čia yra kaltas ne žmonių neturtingumas, 
bet jų neišauklėjimas aukoti. O jie nebuvo išauklėti žymia da- 
limi dėl to, kad parapijos kunigai ir bažnyčia buvo išlaiko- 
ma ne jų, bet bažnytinio ūkio. Todėl jau tik pastoracinis sėk- 
mingumas reikalauja, kad šitos bažnytinės žemės būtų likviduo- 
tos. Vilkaviškio vyskupija, kuri didelių ūkių visiškai neturi, 
verčiasi pastoraciniu atžvilgiu, atrodo, net geriau, negu di- 
džiažemės kitos Lietuvos vyskupijos. Šių žemių reformos rei- 
kalauja ir socialinis gyvenimas. Jeigu šiandien išdalino žemes 
valstybė, kodėl to negalėtų padaryti Bažnyčia? Ar valstybė 
labiau atstovauja socialinei meilei, negu Bažnyčia? Palikti po 
keletą hektarų prie klebonijų, o visa kita atiduoti bežemėms pado- 
rioms šeimoms. Tai bus praktinis kelias komunizmui užkirs- 
ti. Lietuvos valstybė žemės reforma užkirto kelią svetimų gai- 
valų įsigalėjimui mūsų tautos kūne. Lietuvos Bažnyčia savų 
žemių reforma pakirstų komunizmo šaknis mūsų krašte. Po 
tokio Žygio kas išdrįstų sakyti, kad Bažnyčia yra turtuolių 
šalininkė. Jeigu Ispanijos Bažnyčia būtų tai supratusi, šian- 
dien toje katalikiškiausioje šalyje nebūtų žudomi šimtai tūks- 
tančių. 

Tas pat reikia pasakyti ir apie kitokius bažnytinius tur- 
tus. Italai patriotiškai pasielgė, aukodami karo reikalui ves- 
tuvinius žiedus, kryžius ir insignijas. Ar socialinis karas už 
mases yra mažiau reikšmingas, kad mes negalėtume paau- 
koti atliekamų bažnytinių turtų masių vargui palengvinti? 
Kiekvienoje bažnyčioje esama senų bažnytinių indų, kartais 
net labai brangių. Kodėl negalėtų jie būti sunešti tam tikram 
komitetui, kuris juos paverstų duona, drabužiais, malkomis 
ir knygomis mokyklų vaikams! Mes turime dar daug aukso 
altoriuose. Pasistenkime jį paversti duona, kol įniršusi minia 
jo nenuplėšia. Fiedleris teisingai šiuo atžvilgiu yra pasakęs: 

„Svarbiau, šimtą kartų yra svarbiau, kad alkanieji būtų pa- 
sotinti, kad neturtingieji prieglaudose gautų pastogę, kad su- 
sikimšę pigiuose rūsiuose gautų užtektinai šviesos, oro ir erd- 
vės, negu kad savo šventoms apeigoms vartotume auksinius 
indus ir šilkais papuoštume bažnyčių sienas. Negi klaus mū- 
sų Dievas, ar vartojame jo garbei auksą, sidabrą ir šilkus. 
Mes išgirsime iš jo baisų priminimą: Ar buvai alkanas, iš- 
troškęs, nuogas...“ Reikia tad suprasti laiko reikalavimus. 
Bažnyčios papuošalai yra triumtuojančios Bažnyčios simbo- 
lis. Bet neiškeiskime simbolio į gyvą Žmogaus sielą! 

Socialinės meilės darbams Bažnyčios viduje reikia specia- 
laus organo. Tai jautė ir pirmųjų amžių Bažnyčia, kada apaš- 
talai liepė išrinkti iš tikinčiųjų tarpo padorių vyrų, kurie tar- 
nautų prie stalų. Taip atsirado diakono instancija. Leonas XIII 
taip pat svajojo apie tokį socialinį diakonatą“. Jau praėjo ke- 
turiasdešimt su viršum metų, kai pasirodė „Rerum Nova- 
rum“, o tokio socialinio diakonato Bažnyčios viduje dar ne- 
matyti. Reikia galop šitą popiežiaus mintį suprasti ir įvyk- 
dyti. Bažnyčia turi atnaujinti savotiška forma pirmųjų amžių 
diakonų ir diakonių instituciją ir jai pavesti socialines gyvenimo 
funkcijas Bažnyčios viduje. 

Štai keletas principų ir konkrečių priemonių, kuriomis bū- 
tų galima bent kiek pasistūmėti pirmyn socialinio klausimo 
sprendime. Šitas sprendimas nėra teorinis, bet praktinis. Ir 
nuo to, kiek mes būsime ryžtingi praktikoje, pareis, ar mes 
realizuosime Bažnyčios mintis, ar jos praslinks mums pro ša- 
lį, palikdamos mus mūsų pačių likimui. Mes smarkiai gina- 
me mūsų teises ir savo nuosavybę, pasikviesdami pagalbon 
įstatymus, policiją, dorovę ir religiją. „Ir vis dėlto, jei vieną 
dieną, - sako H. Simonas, - nusivylusi minia veršis prie jū- 
sų pagrobti turtui, kokio principo jūs šauksitės, kad paleis- 
tumėte ugnį iš kulkosvaidžių? Teisingumo? Bet juk jūs išmo- 
kėte minią eiti neteisybės keliu?! Moralės? Bet juk jūs jai da- 
vėte instinktų viešpatavimo pavyzdį! Socialinės gerovės? Bet 


34 Ofenzyva ar defenzyva, I, p. 78. 
35 Plg. Die Soziale Frage und der Katholizismus, p. 236. 

juk jūs mąstote tik apie save! Dvasinių gėrybių? Bet visa jū- 
sų kultūra yra tuščia ir dekoratyvinė... Gal jūs šauksitės pa- 
laikyti tvarką? Bet kokiai tvarkai jūs atstovaujate, jūs, kurie 
naudojatės savo galia smaguriauti, bet ne tarnauti! Ką tad 
jūs galop turėsite? Stipresniojo teisę? Galimas daiktas. Bet 
tuomet, aš prašau jus, šalin kryžius nuo nedegamų spintų! 
Šalin religinius ženklus nuo jūsų vėliavų! Ir ką mes, krikš- 
čionys, veiksime tarp jūsų sargų? Jūsų žiugimas mums vi- 
sai yra nesvarbus: jis nieko nepakeis iš esmės, nes jūs jau vis- 
ką esate praradę“? Tai yra smarkūs žodžiai. Bet reikia ge- 
rai apsidairyti, kad jie netiktų ir mums, kad iš tikro mūsų 
neryžtingumo pažadintas žlugimas nebūtų įvykęs anksčiau, 
negu mums atrodo, ir kad prasiveržusi išviršinė katastrofa 
nebūtų tik nuvalymas kelio naujoms, deja, nekatalikiškoms 
jėgoms. 


36 Les catholiques, la politique et l'argent. P. 72-73. 

KATALIKIŠKOJI AKCIJA 


Keletas įvedamų paaiškinimų 


Katalikiškosios akcijos vardas šiandien jau yra žinomas 
visame pasaulyje, o josios turinys ne kartą jau buvo virtęs 
karštų ginčų objektu. Dabartinis popiežius Pijus XI nuo pir- 
mosios savo enciklikos 1922 m. gruodžio 23 d. ligi paskuti- 
nių savo kalbų visados primena Katalikiškąją akciją, kaip 
jam labai brangų dalyką, kurį jis labai vertina ir iš kurio lau- 
kia atnaujinimo taip paskirų žmonių, taip šeimos, taip vi- 
suomenės. Popiežiaus rūpesčiu net Lietuvos (25 str.) ir Ita- 
lijos (43 str.) konkordatuose yra įrašyti specialūs straipsniai, 
normuoją Katalikiškosios akcijos sutvarkymą ir veikimą. 

Nekatalikiškai nusistatę žmonės Katalikiškąją akciją ne 
kartą vadina popiežiaus sukurtu fašizmu, kuris turįs pasi- 
priešinti Mussolini'o fašizmui. Katalikiškojoje akcijoje yra 
įžiūrimas politinis pobūdis, pridengtas religijos skraiste. 
Šiandien manoma, kad religijos veikimas turįs apimti tik 
maldas ir pasninkus, o visoks kitoks susilietimas su pasau- 
lio reikalais (net ir labdarybė) išeinąs iš religijos kompeten- 
cijos. Tuo tarpu krikščionybė į šiuos dalykus žiūri visai ki- 
taip. Todėl ir Katalikiškosios akcijos pobūdis išeina visai ki- 
toks, negu jo norėtų katalikybės priešininkai. Štai dėl ko ir 
kyla konfliktai. 

Visi šitie dalykai verčia kiek geriau ir plačiau panagrinė- 
ti Katalikiškosios akcijos atsiradimo priežastis, josios esmę ir 
tikslus. Ji yra naujas judėjimas, todėl reikia ją nagrinėti šių 
dienų šviesoje ir išeinant iš šio amžiaus reikalavimų. Dėl ši- 
tų priežasčių ir pasiryžta įdėti į „Ateitį“ visa eilė straipsnių 

Katalikiškosios akcijos reikalu. Šitų straipsnių planas bus 
maždaug toks: 
I. Religijos ir kultūros atsiskyrimas. 
II. Bandymai sujungti religiją ir kultūrą. 
III. Krikščioniškojo gyvenimo tipai. 
IV. Aktingojo tipo formavimas. 


Du pirmieji straipsniai nagrinės Katalikiškosios akcijos at- 
siradimo priežastis. Trečias nustatys, kokie yra krikščioniš- 
kojo gyvenimo tipai ir koks tipas reikalingas šiais laikais. Ket- 
virtas parodys, kad Katalikiškoji akcija yra ne kas kita, kaip 
aktingojo tipo formavimas. Čia bus nagrinėjama Katalikiško- 
sios akcijos apimtis, josios santykiai su šeima, visuomene, as- 
meniu, jai daromos kliūtys ir priekaištai. Čia taip pat bus nu- 
statytas Katalikiškosios akcijos idealas ir galutinis siekimas: 
įgyvendinti Dievo Karalystę visose gyvenimo srityse išugdant 
naujo šventojo tipą. 


I. Religijos ir kultūros atsiskyrimas 


1. Moderniškos pažiūros į religiją 


Jeigu šiandien dažnai kalbama apie tikrą nuomonių cha- 
osą įvairiais kultūros klausimais, tai pažiūros į religiją pasi- 
darė dar chaotiškesnės. Netekęs sintetinės nuovokos, moder- 
niškasis žmogus šiandien įsižiūri į vieną kurią dalelę ir ma- 
no iš jos vienos pažinimo turįs pilną teisę spręsti apie 
visumą. Pamatęs religijoje vieną ar kitą elementą, jis palieka 
šalia visus kitus ir dideliu užsispyrimu tvirtina, esą tik tas 
elementas sudarąs religijos esmę. 

Šiandien žinomas yra mokslinis religijos supratimas, ku- 
ris religiją apgyvendina prote ir josios paskyrimą mato pa- 
saulėžiūros atbaigime. Religija turinti įeiti į žinijos sistemą 
ir padėti ištirti kai kuriuos mokslo klausimus. Tai esąs vie- 
nintelis josios tikslas ir josios buvimo pateisinimas. 

Žinomas irgi yra praktinis religijos supratimas, kuris reli- 
giją laiko valios veikimu. Ji esanti ne kas kita, kaip vykdymas 


366 


dorovinių mūsų pareigų, kylančių iš praktiškojo mūsų proto 
nurodymų. Religija žmogui esanti būtinai reikalinga, nes ki- 
taip nė dorovingumas nėra galimas. Iš to kilo visiems žino- 
mas posakis, kad „jei religijos nebūtų, ją reikėtų išrasti“. 

Žinomas taip pat ir estetinis religijos supratimas, religijai 
pagrindo ieškąs jausmuose. Kaip radikalus racionalizmas re- 
ligiją laiko visiška kvailybe, taip šis religinis estetizmas vis- 
ką jai pripažįsta, išskyrus rimtumą. Religija jam esanti tik gra- 
ži mirganti spalva iracionalaus gyvenimo margumyne. Jam 
patinka tik tie josios elementai, kurie yra estetiško pobūdžio. 
Religijos vertė ir josios tikrumas matuojama estetikos kiekio 
matu. 

Visos šitos pažiūros kaip tik ir yra ano sintetinės nuovo- 
kos netekimo vaisius. Religijoje yra ir teorinis, ir praktinis, 
ir estetinis momentas. Religija atbaigia pasaulėžiūrą, religija 
pagrindžia dorovę, religija teikia estetinio pasigėrėjimo. Vi- 
sa tai yra tiesa, bet nepilna tiesa. Visi šitie elementai religijoje 
yra, bet jie vieni, paimti kiekvienas skyrium, dar nesudaro re- 
ligijos, ir juose ieškoti josios esmės — reiškia pražudyti pačią 
esmę. O blogiausia, kad visos šitos pažiūros verčia religiją 
tarnauti: vienos - mokslui kurti, kitos - dorovei palaikyti, tre- 
čios - jausmams švelninti. Šitoks religijos degradavimas į 
priemonių eiles yra didžiausias josios pažeminimas ir visiš- 
kas josios esmės iškreipimas. Religija yra tikslas, ne priemo- 
nė, ir todėl ji negali niekam tarnauti. Religija yra žmogaus san- 
tykiavimas su Dievu, ordo hominis ad Deum, — taip puikiai yra 
pasakęs šv. Tomas Akvinietis; santykiavimas viso žmogaus 
su visomis savo prigimties galiomis. Todėl nieku būdu ne- 
galima sakyti, kad religija esanti tik proto, tik valios arba tik 
jausmų veikimas. Tikroji religija yra pilnutinis gyvenimas Die- 
vui, ir kiek tas pilnutinis gyvenimas yra realizuotas indivi- 
de, tiek jis subjektyviai yra religingas. Religija nugali mumy- 
se ir už mūsų esantį blogį, bet nugali ne kaip priemonė, tik 
kaip tikslas, su kuriuo blogis nesiderina. Aišku, kad minė- 
dami religiją čia visur turime galvoje katalikybę, nes tik ji 
viena sudaro tą pilnutinį gyvenimą, kurio kitose religijose 
randame tik nuotrupas. Tik joje vienoje žmogaus santykia- 

vimas su Dievu pasiekia tokio laipsnio, kad jis visiškai ati- 
tinka taip Dievo, taip žmogaus prigimtį. Todėl krikščionybė 
yra tikroji dieviškoji ir kartu tikroji žimogiškoji religija. 

Ypatingą moderniškojo žmogaus pažiūrų į religiją bruožą 
sudaro jo nusistatymas religijos ir tautybės santykių atžvilgiu. 

Stabmeldybės laikais nekrikščioniškų religijų dievai taip 
glaudžiai buvo surišti su paskiromis tautomis, jog su jomis 
laimėdavo arba žūdavo. Nugalėtojų tikyba dažniausiai bū- 
davo primetama ir nugalėtiesiems. Tuo tarpu Kristus savo 
religiją pastatė aukščiau tautiškų sienų, liepdamas savo apaš- 
talams eiti ir mokyti visas tautas. Kelias į Atpirkimą negalė- 
jo būti apribotas viena kuria filosofine mokykla arba vienos 
kurios tautos sienomis. Jis turėjo būti atidarytas visiems taip 
laiko, taip erdvės atžvilgiu. 

Deja, Reformacijos, arba geriau pseudoreformacijos, me- 
tu pradėta ir krikščionybė terpti į tautiškas sienas. Juk tuo 
laiku skambėjęs šūkis Cuius regio, eius religio buvo ne kas ki- 
ta, kaip stabmeldybės atgaivinimas, kada valdovai galėjo kiš- 
tis net į savo valdinių sąžinės dalykus. Liuterio mokslas da- 
vė pradžią mūsų dienų nacionalizmui. Tautos idėja pradėta 
aukščiau statyti už religijos idėją, o to pasėka kaip tik ir bu- 
vo Reformacijos sukurta „vokiškoji krikščionybė“, arba pro- 
testantizmas. Ir nuo šio laiko prasideda tas didis tautų vie- 
na nuo kitos skyrimasis, kuris pagimdė mūsų dienų įnirtusį 
šovinizmą, sukėlusį tokių baisių katastrofų. Europos tautos 
kovojo viena kitos išnaikinimo kovą visokiomis, tiesiog de- 
moniškomis, priemonėmis. Nacionalistinė neapykanta pasi- 
rodė esanti daug stipresnė už religiją. Galop net pati religija 
buvo ir yra verčiama tarnauti tautiniam egoizmui. Viduri- 
niais amžiais popiežius ne kartą kovojo su įvairių tautų val- 
dovais, juos ekskomunikuodavo ir detronizuodavo. Tačiau 
tada beveik niekas nekalbėjo apie tautines bažnyčias. O šian- 
dien dažnai dėl labai menko valdančiųjų nesusipratimo su 
krikščionybės galva tuoj šaukiama: Los von Rom! Ir jeigu vie- 
noje arba kitoje šalyje dar nedrįsta tiesiog atsiskirti nuo po- 
piežiaus, tai tik dėl to, kad tokia tautinė bažnyčia „neturi, 
negali turėti ir neturės tokio didelio autoriteto, kokį turi Ka- 

talikų Bažnyčia.“ Šiandien nacionalistiniu karščiu apsvaigu- 
siems žmonėms visiškai nesuprantama, kaip seniau Rytų 
žmogus galėjo būti kurio nors Vakarų miesto vyskupas. Ga- 
lime įsivaizduoti kas atsitiktų, jei šiuo metu popiežius Pary- 
žiaus kunigą paskirtų Berlyno vyskupu. Todėl, pasak A. Ra- 
demacherio, „teisingai kalbama apie moderniškąją naciona- 
lizmo ereziją, kurią artimiausias Bažnyčios susirinkimas 
turėtų pasmerkti.“! Tik paskutiniais metais suprasta ir Trie- 
ro vyskupo Korumo žodžiai, kuriuos jis pasakė dar 1900 me- 
tais: „Man rodos, kad nacionalizmas yra didžiausias Euro- 
pos pavojus; jis yra blogiausia erezija, jis yra atkritimas nuo 
krikščionybės.“2 

Visa tai rodo, kad kraujo ryšiai stipriau surišo žmones ne- 
gu eucharistinis bendravimas. Kad tautinis egoizmas labiau 
apvaldė moderniškąją sielą negu religijos dvasia. O visam 
tam pateisinti ieškoma būdų, kaip krikščionybę, kaip pasau- 
linės galybės jėgą, būtų galima pavartoti nacionalistiškiems 
savo interesams. Šia prasme ir yra kalbama apie įvairias re- 
formas, neva būtinas Bažnyčios naudingumui. Tuo tarpu tai 
yra tik paslėpti norai tų reformų pravedimą panaudoti savo 
reikalams. O reikia žinoti, kad negalima krikščionybės dėti į 
tautiškos kultūros ar politikos rėmus ir tempti, kaip norima. 
Negalima niekam, nė jokiais motyvais vaduojantis — nei dėl 
moderniškųjų idėjų, nei dėl politiškų tikslų, nei dėl taikos, 
nei kokiam pasauliškam autoritetui spręsti, kas krikščiony- 
bėje yra laikina, kas dar vartotina, kas reformuotina ir kas 
visai atmestina. Krikščionybė anaiptol nėra smilčių ir grūdų 
krūva. Ji yra gyva, nedalinama ir organiška vienuma, jun- 
gianti savyje prigimtąjį ir antprigimtąjį pasaulį į vieną pil- 
nutinį gyvenimą. 

Minėtos moderniškojo žmogaus pažiūros į religiją kaip tik 
ir veda prie visiško krikščionybės paneigimo arba geriausiu 
atveju prie neaiškaus panteistiško religingumo. Tuo tarpu 
mums neužtenka kažkokios miglotas dievybės. Mums reikia 


! Religion und Leben, p. 76. 
2 Cit. Fr. Zach, Modernes oder Katholisches Kulturideal?, p. 177. 

triasmenio Dievo. Mums neužtenka kažkokios svajingos am- 
žinybės. Mums reikia amžino asmeninio gyvenimo, gyveni- 
mo pas asmeninį Dievą meilės vienybėje, kuris yra šaltinis 
laiko ir amžinybės, gamtos, kultūros ir religijos. Šitokį gy- 
venimą kuria tik krikščionybė, nes visa kita yra tik nuotru- 
pos, tik skeveldros ir gražūs prisiminimai iš tų laikų, kad 
žmonija dar gyveno vienybėje su Dievu. Gyventi šitomis 
nuotrupomis ir iš jų laukti pagalbos yra tiek pat neišmintin- 
ga, kiek ir audros metu palikti laivą, o gelbėtis ant praplau- 
kiančio pro šalį rąsto. 

Taip nusistatę mūsų amžiaus augintiniai religijos atžvil- 
giu, vadinasi, laikydami ją tik priemone arba pasaulėžiūrai 
atbaigti, arba dorovei palaikyti, arba širdžiai kilninti, aišku, 
negalėjo prieiti nė kitokių išvadų praktikos gyvenime. Šian- 
dien net ir tarp katalikų pasitaiko žmonių, kurie mąsto jau 
nekatalikiškai. Jų pažiūros į autoritetą, į nuosavybę, į santy- 
kius Bažnyčios su valstybe, į popiežiaus ir vyskupų teises re- 
miasi ne Kristaus mokslo principais, bet nuo visokių pagrin- 
dų atpalaiduotos ir tik į šios žemės tikrovę linkstančios pa- 
saulėžiūros sofizmais. Šitie žmonės galvoja juristiškai, galvoja 
racionalistiškai, galvoja, kaip šiandien mėgstama sakyti, tau- 
tiškai, galvoja taip, kaip rašo jų laikraščiai — tik nekatalikiš- 
kai. Todėl, kai reikia nustatyti praktiškus santykius tarp re- 
ligijos ir kitų gyvenimo sričių, dažnai prieiname labai liūd- 
nų išvadų. Suprasti Katalikiškosios akcijos atsiradimo ir tokio 
didelio bei karšto pritarimo priežastis čia kaip tik keletu 
bruožų ir bandysime paaiškinti, kaip moderniškasis pasau- 
lis žiūri į šituos santykius. 


2. Atsiskyrimo faktai 


Koks yra charakteringas mūsų laikais religijos ir kultūros 
santykiavimo bruožas? Jį trumpai galėtume pavadinti: atsi- 
skyrimas. Jau nuo pat naujųjų amžių kultūros pradžios ėjo 
skilimas ne tik tarp paskirų kultūros sričių, kas galutinėje są- 
skaitoje pasireiškė specialiųjų mokslų klestėjimu, bet ir tarp 
kultūros ir religijos apskritai, tarp prigimtojo ir antprigim- 

tojo gyvenimo, tarp žmogaus ir Dievo. Kiek vidurinių am- 
žių žmogus lyg kūdikis visur pasaulyje matė paslaptingumą 
ir net betarpišką Dievo įsikišimą, tiek naujųjų laikų žmogus 
pabandė nutraukti tą slaptingumo skraistę ir paskelbti ne- 
radęs ten jokio Dievo, jokio demono, tik nepermaldaujamus 
gamtos dėsnius. Šiandien tas susiskaldymas ir atsiskyrimas 
yra įvykęs faktas, ir prieš jį pastatyti turime tinkamai įver- 
tinti taip jį, taip iš jo išplaukiančias pasėkas. Nežiūrint indi- 
vidualių pastangų užrišti tą pasidariusį plyšį tarp kultūros 
ir religijos, jis vis dėlto dar stipriai jaučiamas ir sudaro vie- 
ną iš charakteringų mūsų laikų gyvenimo bruožų. 

Jeigu imsime mokslą, jame rasime vis dar tebesilaikantį 
prietarą, kad tarp tikėjimo ir žinojimo gali būti prieštaravi- 
mo, kad juodu yra tokie dalykai, kurie vienas kito visiškai 
neliečia ir ką vienas teigia, kitas gali neigti - ir abu liks tei- 
sūs. Dar ir šiandien reikalaujama, kad teologija būtų išskir- 
ta iš mokslų eilės, kad mokslas visiškai nesiimtų svarstyti jo- 
kių metafizinių klausimų?, kad nebūtų moksliškais darbais 
pripažinta visa tai, kas pagrįsta religine pasaulėžiūra. Įvai- 
rios naujos hipotezės, net tokios, kurios, rodos, yra labai spe- 
cialių mokslų išdava, buvo ir yra stengiamasi panaudoti prieš 
religiją, kad ją sugriautų ir pašalintų iš gyvenimo vertybių 
eilės. Reikia tik atsiminti descendencijos teoriją, Einsteino re- 
liatyvizmą, Freudo psichoanalizę - kaip šitie dalykai be jo- 
kio pateisinimo stengiamasi paversti pasaulėžiūra, bandan- 
čia atstoti religiją. Garsių mokslininkų išsitarimai prieš reli- 
giją išpopuliarinami visu uolumu, tuo tarpu užmirštama, kad 
galima būti geriausiu specialistu fizikoje, matematikoje ar 
medicinoje, o paskutiniu ignorantu religijoje. Jau Schopen- 
haueris pastebėjo, kad gamtininkai dažnai peržengia savo 
kompetencijos ribas: „Žmonės, kurie nieko daugiau nežino, 
kaip tik savo varliakulšius ir galvanines baterijas, drįsta šian- 
dien aiškinti pasaulį ir žmogų.“* Atrodo, kad moderniškasis 
mokslas paskelbė kovą religijai ir veda ją visu atkaklumu. 


3 V. Dubas, Kas yra tikras mokslas. - „Vaga“, Nr. 1. 
4 Žr. A, Rademacher, Religion und Leben, Freiburg i. Brsg., 2 Aufl., 1929, 
p. 79. 


371 


Nė kiek ne geresni yra santykiai tarp religijos ir meno. 
Šiandien vis dar tebelaikoma labai juokingu dalyku kalbėti 
apie krikščioniškąjį meną, nors nesuprantama, kad kiekvie- 
nas tikras menas jau tuo pačiu yra krikščioniškas menas, nes 
krikščionybė, būdama pilnutinio gyvenimo reiškėja, kaip tik ir 
įėmė savin kiekvieną tikrosios kultūros apraišką. Šiandien bė- 
gama nuo religinių normų, kurios tvarkytų literatūrą, tapy- 
bą, teatrą ir kitas meno rūšis, menininkus norima paskelbti 
stovinčius anapus gėrio ir blogio. Religinio meno sunykimas 
galbūt aiškiausiai rodo, kad tarp religijos ir estetinės kultū- 
ros srities įvyko skilimas, kad antprigimtiniai idealai neteko 
įtakos dailiajai kūrybai. 

O blogiausi santykiai yra tarp religijos ir praktikos gyveni- 
mo. Krikščionybės dvasia dar vis nėra persunkusi plačių ma- 
sių. Žmonijos žygiai ūkyje, politiniame ir socialiniame gyve- 
nime eina dar tais pačiais keliais kaip ir stabmeldybėje. Mū- 
sų didmiesčiai kvėpuoja ta pačia stabmeldiška atmosfera, 
kaip ir prieš Kristų. Vieno paūgėjusio miesto vaiko žodžiai: 
„Kaip juokinga vidury Berlyno matyti bažnyčią“, labai gra- 
žiai apibūdina šių dienų civilizacijos veidą. Valstybių santy- 
kiuose makiavelizmo dėsniai vis dar tebegalioja. Kovą tarp 
darbo ir kapitalo valdo ne artimo meilė, bet jėgos pajauti- 
mas. Krikščioniškos tautos savo bendradarbiavime neranda 
reikalo vaduotis religijos principais. Vienos šalies katalikai 
kovoja su kitos šalies katalikais, o kai reikia taikintis, vėl ne- 
randama religinio pagrindo, o laukiama pagalbos iš socia- 
lizmo ar masonerijos. Garsieji Wilsono 14 punktų, kuriais jis 
užbaigė Didįjį karą, yra didžiausia krikščioniškoms tautoms 
gėda. Pasauliškiai, visiškai atsiskyrę nuo dvasininkų, beveik 
nesirūpina religijos dalykais, atrodo, jog jie manytų, kad Baž- 
nyčią sudaro vieni dvasininkai ir jie vieni tėra atsakingi už 
Dievo Karalystės platinimą. Pasauliškiai šiandien bijo pa- 
reikšti savo nuomonę religijos dalykuose, mat nesą specia- 
listai. Deja, jie užmiršta, kad religija nėra specialybė ir apaš- 
talavimas nėra profesija. 


5 Fr. W. Förster, Kristus ir žmogaus gyvenimas, p. 4. 

Privatiniame gyvenime religija ir kultūra irgi eina šalia 
kita kitos. Tas pats žmogus vieną kartą yra kultūros žmo- 
gus, kitą - religijos. Maldoje jis kreipiasi į Dievą, darbe vėl 
nuo jo atsitraukia. Išėjęs iš bažnyčios, jis niekuo nesiskiria 
nuo netikinčiųjų. Religija šiandien nėra širdies kraujas, ku- 
ris gaivintų visas organizmo dalis. Tiesa, ji dar yra organiz- 
mo narys, bet toks narys, kaip plaukai ar nagai, kuriuos ga- 
lima be skausmo nukirpti ir numesti. 

Ir visa šitų gyvenimo sričių veržimosi iš po religijos glo- 
bos prasmė nėra ta, kad jos pasitrauktų iš tų vietų, kurias 
neteisėtai buvo užėmusios, ir tuo būdu duotų religijai dides- 
nę laisvę, bet ta, kad religiją išstumtų iš visur ir padarytų ją 
užkampio arba, kaip šiandien mėgstama sakyti, privatišku da- 
lyku. Tam tikram laipsny atskyrimas yra reikalingas, kad bū- 
tų galima išsilaisvinti iš tos pradinės vienybės, kuria pradžio- 
je esti jungiami visi gyvenimo elementai, ir paskui sueiti iš- 
vidinėn vienybėn. Bet kada tas atsiskyrimas eina jungiančiojo 
prado - šiuo atveju religijos - neigimo kryptimi, tai jau yra 
bloga. Tai ženklas, kad kultūra pasirinko nesveiką kelią. Juk 
atsisakyti nuo vedamųjų religijos principų galutinėje sąskai- 
toje reiškia būti pavergtam gamtos dėsningumo. Kultūra tik 
tada apvaldo gamtą, kada ji esti vedama religijos. Kitaip ji 
patenka į neišvengiamą gamtos dėsningumo vergiją. Todėl 
bus suprantama, kodėl moderniškoji kultūra, taip labai mėgs- 
tanti girtis savo laimėjimais, vis dėlto neturi jėgų nei išeiti 
iš to užburto mechanizacijos rato, kuris įtraukia savin ir to- 
kius švelnius dalykus kaip menas, nei sustabdyti prasimu- 
šusio chaoso gaivalingumo, kuris pasireiškė karo ir revoliu- 
cijos metu. Šitokia laisvė nuo religijos yra vergavimas gam- 
tai. Tik religijos vadovaujamas taip individas, taip sutelktinė 
gyvenimo forma eina tikrų keliu į savo tikslą. 

Taigi neigiamas nusistatymas religijos atžvilgiu yra ta žymė, 
kuri ryškiai charakterizuoja dabartinius religijos ir kultūros 
santykius. Mūsų amžiaus kultūros darbai daugumoje eina re- 
ligijos neigimo kryptimi. Štai kas sudaro moderniškojo gy- 
venimo tragediją! Vidurinių amžių žmonės, norėdami įplauk- 
ti į išganymo uostą, vis tiek koks išganymas būtų buvęs jiems 

reikalingas, visados žiūrėdavo į Dievo pastatytuosius švytu- 
rius. Tuo tarpu mūsų laikai juos išgriovė ir leidosi į ūžian- 
čias gyvenimo jūras girdamiesi, esą jei perplauksime, tai pa- 
tys, jei žūsime, tai irgi patys. 

Aiškus dalykas, kad toks skilimas negali ilgai trauktis, nes 
nuo to nukenčia taip religija, taip kultūra. Pradžioje matė- 
me, kad pažiūros į religiją šiandien yra labai nevykusios. 
Taip pat buvo minėta, kad kultūra, paneigusi religiją, paten- 
ka į gamtos vergiją. Visa tai šiandien pamažu pradedama su- 
prasti. Šiandien vėl bandome sujungti tas dvi gyvenimo sri- 
tis, kad gyvenimas būtų tikrai krikščioniškas ir kad kultūra 
po ilgų klaidžiojimų vėl būtų grąžinta į tikrąjį kelią. Bet ko- 
kiu būdu? 


II. Bandymai sujungti religiją ir kultūrą 


1. Reikalas sujungti 


Kaip matėme anksčiau, religijos ir kultūros atsiskyrimas 
šiandien jau yra įvykęs faktas, su kuriuo mes negalime ne- 
siskaityti. Juk mūsų amžiaus įvairios gyvenimo apraiškos, dėl 
kurių mes tiek kenčiame, kaip tik ir kyla iš šito atsiskyrimo. 
Visa tai matant, tuoj braunasi mintis, ar visuomet taip bus? 
Ar negalima jau būtų vėl grąžinti gyvenimą į vienybės būk- 
lę? Iš kitos pusės, net iš kito nusistatymų lagerio nuaidi ki- 
toniškas klausimas: ar iš viso yra reikalo sujungti religiją ir 
kultūrą? Ar jos negali gyventi ir toliau atsiskyrusios? Ir ne- 
paisant visų gudrių prieš susijungimą nusistačiusių žmonių 
išvedžiojimų sielos gelmėse visi jaučia, kad pilnutinis gyve- 
nimas gali būti pasiektas tik tada, kai religija ir kultūra gy- 
vens aukštoje sutartinėje. 

Ir visai suprantama. Juk kas yra religijos subjektas arba 
nešėjas? Žmogus. Kas yra kultūros subjektas arba nešėjas? Irgi 
tas pats žmogus. Žmogus yra jungiamasis taškas tarp kultū- 
ros ir religijos. Šitos abi gyvenimo sritys reikalauja viso žmo- 
gaus, su visomis jo galiomis. Jis negali, pavyzdžiui, protą ati- 

duoti kultūrai, o valią pavesti religijai. Žmogaus vienybė yra 
nepadalinama. Jis negali taip pat vieną dieną būti kultūri- 
ninkas, o kitą - religininkas. Ir kultūra, ir religija turi per- 
sunkti visus žmogaus darbus, visas jo galias ir visas dienas. 
Abi šitos sritys priklauso prie žmogaus prigimties. Žmogus 
iš prigimties yra linkęs ir į kultūrą, ir į religiją. Taigi šitoks 
žmogaus negalėjimas susiskaldyti tarp dviejų gyvenimo sričių bū- 
tinai reikalauja, kad ir pačios sritys nebūtų išsiskyrusios, bet su- 
darytų atitinkamą vienybę. 

Todėl dabartinis kultūros ir religijos atsiskyrimas nėra na- 
tūrali būklė. Žmogus iš prigimties yra palinkęs į vienybę, į 
sintezę; taigi išsiskaldymo laikotarpis tegali būti tik praeina- 
mas. Vienybė vėl turi ateiti. Kai sakome vėl, tuo pačiu pri- 
pažįstame, kad ji jau kada nors buvo. Ir iš tikrųjų. Pažiūrėję 
į vidurinių amžių gyvenimą, matome, kad tada visas gyve- 
nimas buvo jungiamas vieno religinio prado. Visos gyveni- 
mo sritys buvo palenktos tarnauti galutiniam žmogaus tiks- 
lui, kurį nurodo religija. Bet šitoji vienybė buvo daugiau iš- 
viršinė. Ji buvo kūdikiško Europos gyvenimo amžiaus 
išraiška. Ir ji niekados nebegrįš. Kaip upė negrįžta į savo šal- 
tinį, kaip suaugęs Žmogus negali tapti kūdikiu, taip ir isto- 
rijos laikotarpiai nesikartoja tuo pačiu būdu ir ta pačia pras- 
me. Vidurinių amžių gyvenimas gali mus žavėti kaip ir 
kiekvienas kūdikystės prisiminimas, bet jo atnaujinti nieka- 
dos nebus galima. Ir nė nereikia. Šiandien kultūrinis žmo- 
gaus nusiteikimas yra per daug smarkus. Šiandien pamėgi- 
mas kultūrinių vertybių yra per daug didelis, kad būtų ga- 
lima tai visa stipriai sumažinti, daug nuo ko atsisakyti arba 
net ir visai atsiskirti. Vyras niekados negali dėvėti kūdikio 
drabužių. Bet tai nereiškia, kad jis privalo vaikščioti plikas. 
Ne, jis turi apsivilkti vyriškus drabužius. Taip ir gyvenimas. 
Šiandien reikia ne nuo kultūrinių laimėjimų atsisakyti, ne 
sumažinti kultūrinį uolumą, bet jį pašvęsti ir pakilninti, kad 
jis neišsigimtų į azartinį ir įsikarščiavusį žemės gėrybių ieš- 
kojimą, kad sukurtosios vertybės nebūtų garbinamos kaip 
absoliutinės ir pakankamos pilnutinei laimei sudaryti. Kul- 
tūros teigimas turi būti sujungtas su religijos teigimu, nes tik 

tokiu būdu bus galima sukurti pilnutinį gyvenimą. Ateisian- 
čioji religijos ir kultūros vienybė turi būti jau išvidinė; visos 
kultūros sritys vėl turi paklusti religijai, bet nei su ja nesusi- 
liedamos, nei nuo jos neatsiskirdamos, tik josios persunktos, 
gaivinamos ir vadovaujamos. Kokie nurodomi į šitokią būklę 
keliai? 


2. Keturi bandymų tipai 


Visų pirma, norint sujungti religiją su kultūra, reikia teigti 
taip vieną, taip kitą. Vienos kurios paneigimas arba net ir per 
menkas vertinimas šitą sujungimą daro negalimą, nes tokiu 
atveju arba visai nėra su kuo vieną sritį sujungti, arba viena 
sritis per daug palenkiama kitos valdžiai net ligi visiško ne- 
priklausomybės praradimo. Žinoma, būtų idealas taip prak- 
tiškai šitą teigimą ir įvertinimą nustatyti, kad susidarytų vi- 
siška pusiausvyra. Paprastai gyvenime vieną kartą viena sri- 
tis truputį daugiau teigiama, kitą kartą — kita. Bet šitokie 
svyravimai dar neardo vienybės ir yra tik iš viso netobulo 
mūsų gyvenimo apraiška. 

Eidami prie charakteristikos tų keturių tipų, kurie papras- 
tai siūlomi vienybei sudaryti, turime jau iš anksto pastebėti, 
kad ne visi jie turi savyje tąją pagrindinę vienybei sąlygą, bū- 
tent: ne visi jie teigia taip religiją, taip kultūrą. Todėl ir prak- 
tikoje ne visi jie duoda pageidaujamų rezultatų. 

Šitie tipai susidaxo iš įvairių pažiūrų į Dievą ir į pasaulį, 
arba kitaip — į religiją ir į kultūrą. Juk galima neigti Dievą ir 
teigti pasaulį; galime neigti pasaulį ir teigti Dievą; galima abu 
teigti, bet eiti prie pasaulio per Dievą; ir galima abu teigiant 
eiti per pasaulį prie Dievo. Tuo būdu susidaro keturi gyve- 
nimo stiliai arba tipai: 1) tarnavimas pasauliui (neigiant Die- 
vą), 2) tarnavimas Dievui (neigiant pasaulį), 3) tarnavimas 
pasauliui per tarnavimą Dievui ir 4) tarnavimas Dievui per 
tarnavimą pasauliui. Pirmame tipe kultūra yra religijai sve- 
tima arba priešinga; antrajame — religija svetima kultūrai; tre- 
čiajame — religija draugiška kultūrai; ketvirtajame — kultūra 
draugiška religijai. 

Pirmasis tipas yra tipas grynojo humanizmo. Jis gyvenimo 
centru padaro pasaulį ir siekia tikrojo žmogiškumo, visai ne- 
paisydamas religijos žadamos pagalbos. Jo visas tikslas yra 
kuo labiausiai išplėtoti kultūrinį veiklumą, pagaminti kuo 
daugiausia kultūrinių gėrybių, nes religija esanti tik fikcija 
ir todėl jos žadama laimė nesanti reali. 

Antrasis tipas yra tipas grynojo misticizmo. Jis pripažįsta tik 
Dievą. Visa kita yra arba tik fikcija, arba grynos blogybės, 
nuo kurių reikia pabėgti ir jomis visiškai nesirūpinti. Svar- 
biausia žmogui būti religingam, nes tik viena religija dar gali 
padaryti buvimą šiame pasaulyje šiek tiek pakenčiamą. Pa- 
saulį šio tipo šalininkai laiko blogojo prado arba blogo die- 
vo padaru, kuris kaip toks yra iš esmės sugedęs ir negali- 
mas pataisyti. Paprastai šitas tipas remiasi dualistine pasau- 
lėžiūra, kuri pripažįsta du pradus: gerąjį ir blogąjį, kuriuodu 
visados tarp savęs kovoja. Savo šalininkų šitas tipas randa 
manichėjizme ir indų religijoje. 

Trečiasis tipas yra tipas mistiškojo veržimosi į Dievą su hu- 
manistiškąja priemaiša. Jis neniekina pasaulio, bet, matydamas 
jame daug blogio, iš kitos pusės, suprasdamas Dievo tobu- 
lumą ir absoliutinį gerumą, nori nuo jo pasišalinti, jaučia pa- 
sauliui lyg ir atgrasą, kuri jį stumia dar labiau prie Dievo. 
Pasaulio daiktai keičiasi, žmogaus gyvenime praeina kaip vė- 
jas. Kam tad prisirišti prie tų nykstančių vertybių, kam gy- 
venime ieškoti kokių prašmatnybių, juk vis tiek visam tam 
bus galas. Šitokios mintys paragina trečiojo tipo šalininkus 
sumažinti susilietimo taškus su pasauliu ligi minimumo. 

Ketvirtasis tipas yra humanizmo su mistiškąja priemaiša. Jis 
drąsiai teigia pasaulį, jį myli ir nuo jo nebėga. Bet tik tokį pa- 
saulį, kuris iš Dievo išėjo, į Dievą eina, kuris yra Dievo pasi- 
reiškimo įrankis. Šitas tipas neužmerkia akių nuo esančio blo- 
gio; bet jį nori pergalėti, ne nuo jo pabėgti, pergalėti Dievo ma- 
lonės padedamas. Šito tipo šalininkai nori ne tik patys nueiti 
pas Dievą ir su Juo susijungti, bet jie nori ir pasaulį nuvesti. 
Tai yra Dievo kūrybos žemėje tęsėjai ir atbaigėjai. 

Štai trumputės keturių tipų charakteristikos. Žinoma, 
praktikoje jų visai grynų galbūt niekur nepasitaiko. Papras- 

tai jie, kaip ir temperamentai, esti susimaišę. Bet visuomet 
galima juose įžiūrėti vieno arba kito vyravimą, kas ir duoda 
visam gyvenimui savotišką atspalvį. 

Po šitų pastabų galima jau nuvokti, kurie tipai gali tikti 
sudaryti tai pageidaujamai vienybei tarp religijos ir kultūros. 
Aišku, kad tik ne du pirmieji. Juodu abu nesilaiko tos minė- 
tos pagrindinės sąlygos: teigti taip religiją, taip kultūrą. Pir- 
masis — grynas humanistinis tipas paneigia religiją arba ją 
vertina visai mažai. Todėl jam religija negali būti jokia gy- 
venimui įtakos turinti galybė. Tai, kaip mėgstama šiandien 
sakyti, esąs privatinis kiekvieno reikalas. Ir reikia sutikti, kad 
šiandieniniame Europos gyvenime šitas tipas turi vyraujan- 
čios reikšmės. Antrasis — grynai mistinis tipas paneigia kul- 
tūrą arba į ją žiūri, kaip į visai nereikalingą gyvenimo prie- 
dą, esantį blogojo prado išdava. Čia irgi joks sujungimas nėra 
galimas. Ir tik trečiasis bei ketvirtasis tipas gali patenkinti vie- 
nybės sąlygų reikalavimus. Juodu abu teigia ir Dievą, ir pa- 
saulį, ir religiją, ir kultūrą. Skirtumas tik tas, kad pirmasis 
eina per Dievą į pasaulį, tuo tarpu antrasis - per pasaulį į 
Dievą. Šitie tipai daugiau ar mažiau gryni pasitaiko ir krikš- 
čionybėje. Katalikų religija su jais visai gerai susiderina. Tuo 
tarpu pirmieji du krikščionybės dvasiai yra visai priešingi. 

Bet įdomu pasvarstyti, kas pasidaro, kai žmogus užsispy- 
ręs laikosi arba grynojo humanizmo, arba grynojo misticiz- 
mo, vadinasi paneigia arba religiją, arba kultūrą. Gyvenime 
nuolat pasitvirtina dėsnis, kad kraštutinumai patys save pra- 
žudo. Taip yra ir šiuo atveju. Tolimesni nagrinėjimai paro- 
dys, kad per didelis ir vienintelis kultūros teigimas veda prie 
tos pačios kultūros pražudymo, o vienintelis religijos teigi- 
mas sunaikina pačią religiją. Abi šitos kultūros kryptys pri- 
gyvena labai pamokančią tragediją. 


3. Humanizmo ir misticizmo tragedija 


Kai humanizmas atmeta religiją ir visą gyvenimo centrą 
perkelia tik į kultūrą, jis mano, kad tuo būdu atsipalaiduoja 
nuo Dievo. Bet nereikia čia apsigauti. Maxas Scheleris yra 

teisingai pasakęs: „Ribotoji sąmonė negali pasirinkti tikėti ar 
netikėti. Kiekvienas žmogus, giliau patyrinėjęs save ir kitus, 
pamatys, kad jis su apibrėžtu gėriu arba su visa gėrių rūši- 
mi taip identifikuojasi, kad jo santykiai su šituo gėriu gali- 
ma taip charakterizuoti: Be tavęs, į kurį aš tikiu, negaliu būti, 
nenoriu būti, neprivalau būti. Mes abu, aš ir tu, geri, kartu 
kylame, kartu ir krintame. Žinoma, šitas gėris yra be galo 
skirtingas įvairiems individams, grupėms ir tautoms. Mamo- 
nos tarnams jis yra pinigas, valstybės sudievintojams - vals- 
tybė, tam, kuris aukščiausiu gėriu laiko tautą, jis yra tauta. 
Kūdikiui galbūt jis yra lėlė. Taigi žmogus tiki arba į Dievą, 
arba į stabus. Trečio nėra.“* Tuo būdu ir humanizmas, pa- 
neigęs Dievą ir religiją, įtiki į pasaulį ir į kultūrą, iš jos vie- 
nos telaukdamas išganymo. Bet čia kaip tik ir pasirodo ne- 
lemtas šitokio gyvenimo tragizmas. 

Goethe, daugelio vadinamas naujųjų laikų stabmeldžiu, 
vienu savo posakiu charakterizavo visą humanistinės gyve- 
nimo krypties nusistatymą: „Kas turi mokslą ir meną, tas tu- 
ri ir religiją; kam jų abiejų trūksta, tas tegul turi religiją.“ Tuo 
jo norėta pasakyti, kad mokslas ir menas arba bendrai kultū- 
ra galinti visai gerai atstoti religiją, kuri reikalinga tik tada, 
kai nėra kultūros. Todėl suprantama, kodėl šitoji gyvenimo 
kryptis vienintelėmis vertybėmis paskelbia mokslą, lavinimą, 
bereliginę dorovę, o visą kultūros kūrimo tikslą mato - ir tu- 
ri matyti - žmogaus aprūpinime visokeriopomis gėrybėmis. 
Vadinasi, kultūrinis utilitarizmas arba net epikūrizmas žymi ši- 
tosios krypties gyvenimą. 

Tiesa, produktingumo atžvilgiu šitas gyvenimas yra ga- 
na vaisingas. Žmogus, paskelbęs, kad tik viena kultūra ga- 
linti laiduoti žmogui laimę, yra verste verčiamas gaminti kuo 
daugiausia ir kuo prašmatniausių žemės gėrybių. Deja, net 
ir geriausios, net ir tobuliausios jos negali užpildyti tos tuš- 
tumos, kuri atsiranda tylos valandėlėmis, o kai kuriuos gi- 
lesnės ir jautresnės sielos žmones lydi net ir visados. Tuo- 
met pajuntama, kad visi šios žemės daiktai, tegul jie ir la- 


6 A. Rademacher, Religion und Leben, p. 108. 

biausiai blizgėtų, yra tik silpnos atšvaitos, yra tik elektros 
ūkanota rausva šviesa prieš blaivų ir skaistų žvaigždžių mir- 
gėjimą. Visi kultūros laimėjimai tuomet atrodo, kaip sūraus 
jūros vandens paėsti daiktai, apaugę maurais ir slidžiomis, 
vandens gyvių pilnomis žliaugėmis. Mes esame lyg žuvys, 
plaukiojančios gelmėse ir niekad negalinčios paregėti tikro- 
sios saulės šviesos. Tuomet yra stipriai juntama, kad čia, gy- 
venamoje mūsų tikrovėje negali būti pilnutinio buvimo, kad 
yra dar kitas pasaulis, tikrosios būties pasaulis, kur viskas 
yra tikra ir realu. 

Bet štai humanizmas prieš visus šituos slapčiausių žmo- 
gaus dvasios galių nujautimus ir ilgesius pastato nepergali- 
mą kliūtį — religijos paneigimą ir vienintelį pasitikėjimą kul- 
tūros galybe. Žmogus visa savo būtimi ilgisi pilnutinės lai- 
mės, kuri yra ne kas kita, kaip tobulas patenkinimas 
kilniausių žmogiškosios prigimties troškimų. Humanizmas 
verčia šitos laimės ieškoti kultūroje. Bet juk kiekvienas per 
daug stipriai jaučia, kad kultūra tokios laimės sukurti jokiu 
būdu neįstengia. Todėl humanistas, laikydamasis nuosekliai 
savo principų, prieina Prometėjo likimą. Jis pats save savo 
pažiūromis prirakina prie šios tikrovės kalnų uolos, liepda- 
mas pasitenkinti kultūros gėrybėmis. Tuo tarpu nepasotina- 
ma jo dvasia veržte veržiasi į platesnius horizontus, kur re- 
ligija neapviliamais pažadais žada patenkinti josios troški- 
mus. Bet juk šitoji religija paneigta, josios atsižadėta ir 
prisirišta prie žemės... Štai kame tragedija. Kiekvieną dieną 
ilgėtis pilnutinės būties ir pilnutinės laimės, kiekvieną dieną 
vis labiau patirti, kad kultūra šitos laimės neduoda ir kiek- 
vieną dieną vis įkalbinėti sau, kad tik čia, tik čia galima ras- 
ti laimę — iš tikro čia yra ir Kaukazo uolos, ir plėšrus vana- 
gas, ir nepasotinamas troškulys, kuris kankina humanisto sie- 
lą. Ar nuostabu tad, kad logiško nuoseklumo laikantis iš 
tokio draskymosi krintama į kūno užgaidų tenkinimą ligi vi- 
siško apsvaigimo ir pačio savęs sunaikinimo. Juk kas gi žmo- 
gui galop belieka? Arba atmesti humanistiškąsias pažiūras 
ir klaupti prieš paniekintą Dievą, arba eiti dar toliau ir dva- 
sios troškulį bandyti tenkinti materialinėmis, tiesiog kūniš- 

komis gėrybėmis. Gyvenimas tuomet virsta ne kuo kitu, kaip 
bakchanalija, kurioje ilgiau išsilaiko tie, kurie turi daugiau 
pinigų, na ir dar fizinio atsparumo. Vadinasi, nuosekliai iš- 
vystytas humanizmas pats save sunaikina. Jis užsiverčia ant 
savo kelio į laimę neperžengiamą uolą ir į ją sudūžta apsvai- 
gusiame savo įkarštyje. 

Humanistinė gyvenimo kryptis yra pavojingiausias krikš- 
čionybės priešas. Optimistišku gyvenimo teigimu jis suvilio- 
ja daugelį neprityrusių ir ne per daug giliai galvojančių sie- 
lų, kurios ir vėliau nejaučia didelio tragizmo ir ramiai gyve- 
na miesčionišką gyvenimą, smilkydamos aukso veršiui. Juk 
prometėjišką tragediją pajunta tik gilios sielos. O paprasta mi- 
nia nesidrasko paprastai nei dėl metafizikos, nei dėl etikos. 
Ją užtat - ne anuos kovotojus už idėją - yra sunkiausia atves- 
ti į tikrąjį kelią, nes tiesa paliečia jų šiltą lovą ir gardžiai ap- 
krautą stalą. Šitie du dievaičiai šimtais rankų turi apkabinę 
savo garbintojus ir niekaip nenori jų paleisti. Šitoks vegetavi- 
mo (gyvenimo žodis yra tam per garbingas) būdas šiandien 
plinta vis labiau pirmoje eilėje miestuose ir vadinamuosiuo- 
se inteligentijos sluoksniuose. Todėl Katalikiškoji akcija taip 
labai ir rūpinasi sudaryti pirmoje eilėje inteligentų katalikų 
kadrą, kuris savo žodžiu, darbu ir gyvenimu skelbtų kovą tam 
sumiesčioniškėjusiam vegetavimui, praradusiam ne tik krikš- 
čioniškąjį, bet jau ir net žmogiškąjį charakterį. 

Tokią pat tragediją prigyvena ir misticistinė kryptis, tik iš 
kitos pusės. Nuostabus ir kartu labai charakteringas dar ir tas 
faktas, kad dažnai nusivylimas humanizmu arba persisotini- 
mas kultūros gėrybėmis pastūmi žmones į misticizmą. Todėl 
ir Europoje pradžioje XX šimtmečio atgijusi teosofija, antro- 
posofija, neobudizmas, kuris ir dabar ypač miestuose randa 
daug šalininkų, buvo ne kas kita, kaip apsivylimo kultūros 
pažadais pasėkos. Kultūra nepatenkina giliausių žmogaus 
troškimų, todėl jis puola į kitą kraštutinumą, į nesveiką reli- 
gingumą, paneigiant visa, kas yra prigimta. Šitoje gyvenimo 
kryptyje Dievas ir pasaulis, religija ir kultūra, siela ir kūnas, 
visuomenė ir asmuo jaučiama ne kaip poliariški skirtingumai, 
bet kaip nesuderinami prieštaravimai. Suprantama, kad nuo- 

sekliai galvojant reikia vieną kurį prieštaravimą sunaikinti, jei- 
gu suderinti jų negalima. Mistinė kryptis sunaikinimui paski- 
ria žemesniuosius pradus: pasaulį, kultūrą, kūną, asmenį ir 
t. t. Pasaulio tikslas - išnykti nirvanoje; kultūra yra pasaulio 
padaras ir kaip tokia turi būti niekinama; kūnas esąs sielos 
kalėjimas, didelė ir nereikalinga našta, kuria reikia nusikra- 
tyti; asmuo turi išnykti Dievuje, susilieti su dieviškąja substan- 
cija, nes asmeniškumo jutimas yra šaltinis visokio skausmo 
ir blogio. 

Šitas mistinis tipas sąmoningai siekia sunaikinti visa, kas 
yra iš šios prigimtosios tikrovės. Budistiškoji asketika, kuri yra 
ryškiausia šito tipo atstovė, turi sugalvojusi visą eilę prakti- 
kų, kurių pagalba galima išsinerti iš prigimtojo ir asmeniško- 
jo buvimo. Budistų asketai ištisas savaites ir net mėnesius žiūri 
į pūnantį lavoną arba į kirmėlių apsuptą mirusio Žmogaus 
kiaušą. Indų jogai tol laiko kurią savo kūno dalį nenormalio- 
je būklėje, kol ji atrofuojasi ir nudžiūsta. Tiesa, reikia pripa- 
žinti, kad šitomis savo praktikomis jie kartais pasiekia nuo- 
stabių rezultatų. Valia tiek įgauna galybės, jog įstengia sustab- 
dyti virškinimą, kraujo tekėjimą, alsavimą ir t. t. Bet vis dėlto 
toks gyvenimo būdas yra prigimties naikinimas. 

Apie kultūrinį šitokio gyvenimo produktingumą negali 
būti nė kalbos. Perdėtas misticizmas yra paremtas fikcija ir 
todėl nėra vaisingas. Jam iš po kojų yra išsprukęs realus pa- 
grindas. Neturėdamas ant ko atsistoti, jis negali todėl pakil- 
ti aukščiau nė kultūrinėje kūryboje. Bet net nė religijoje jis 
nepadaro žymesnės pažangos. Tiesa, Dievas čia labai akcen- 
tuojamas ir religinės praktikos labai pabrėžiamos. Vis dėlto 
taip mistiškam Dievo supratimui, taip toms jo smulkioms ir 
įkyrioms religinėms praktikoms trūksta rimto turinio. Visa tai 
išsigema į tuščią formalizmą, kuris nepasiekia sielos gelmių, 
neugdo žmogaus galių, bet jas tik slopina. Religija misticiz- 
me virsta beviltiška rezignacija ir todėl jau tuo pačiu nusto- 
ja gaivinančios ir kilninančios galybės. 

Todėl kaip humanizmas sunyksta per dideliame savo veik- 
lume, taip misticizmas per dideliame neveiklume. Pirmasis, vie- 
nintele verta dėmesio gėrybe laikydamas tik kultūrą, pameta 

kelią ir pražudo tą pačią kultūrą; antrasis kreipia dėmesio tik 
į religiją, ir galop netenka net pačios religijos, pavertęs ją tuš- 
čiu formalizmu ir rezignuojančiu pasyvumu. Ir vieną, ir kitą 
šitą gyvenimo kryptį neišvengiamai laukia pesimizmas. Be pri- 
pažinimo antprigimtosios tikrovės negalimas yra joks pilnuti- 
nio gyvenimo kūrimas, nes jis netenka gairių ir paklysta sa- 
vo nežinojime. Be pripažinimo prigimtosios tikrovės tas pats gy- 
venimas netenka pagrindo, ant kurio būtų galima statyti 
pilnutinio gyvenimo rūmas. Paneigus religiją tolimesnėse iš- 
vadose paneigiama ir prigimtis. Paneigus prigimtį, tuoj pri- 
einama ir prie religijos paneigimo, nes Dievas yra autorius 
taip vienos, taip kitos srities. Vadinasi, nei humanizmas, nei 
misticizmas negali sukurti pilnutinio gyvenimo, negali sujung- 
ti religijos su kultūra ir todėl negali būti išganingas mūsų lai- 
kams. Ir daugelio blaškymasis iš vieno kraštutinumo į kitą, 
iš humanizmo į misticizmą yra ne kas kita, kaip labai tikras 
ženklas, jog jie neranda tikrojo išsprendimo būdo nė vienoje 
šitų dviejų priešingų gyvenimo krypčių skelbiamoje doktri- 
noje. Tiesos dalelės yra ir humanizme, ir misticizmę. Bet tos 
dalelės yra perskirtos. Jos ilgisi viena kitos. Humanizmas il- 
gisi misticizmo, Vakarai ilgisi Rytų, kultūra ilgisi religijos, pa- 
saulis ilgisi Dievo. Ir tik susijungime į sintezę gali būti pa- 
siektas šitos aštrios problemos išsprendimas. Joje turi rasti 
prideramą vietą Dievo paskyrimas: „Paverkite žemę ir ją už- 
valdykite“ ir šv. Augustino nerimas: „Nerami mūsų širdis, kol 
atsilsės tavyje.“ Tikrąjį šitų dviejų dalykų suderinimą kaip tik 
ir duoda krikščionybė savo sukurtais gyvenimo tipais. 


III. Du religinio gyvenimo tipai 


Krikščionybėje esama į pasaulį dvejopų pažiūrų, kurios 
suderinamos su Kristaus mokslu ir kurios galbūt yra lygiai 
vaisingos antprigimtajam tikslui siekti. Vienos ar kitos pa- 
žiūros pasirinkimas pareina nuo asmens charakterio ir daž- 
nai nuo laiko reikalavimų. Krikščionybė į pasaulį žiūri kaip 
į Dievo veikalą, į kurį dėl žmogaus nupuolimo yra įsibro- 

vęs blogio pradas. Šito blogio reikia vengti. Bet jo išvengti, 
kaip ir kiekvieno kito blogumo, galima dvejopu būdu: 1) ga- 
lima nuo blogio pabėgti ir 2) galima tas blogis pergalėti. Štai ka- 
me glūdi minėtų dvejopų pažiūrų į pasaulį pagrindas. Pa- 
gal pirmąją pažiūrą reikia, kiek galima, sumažinti susilieti- 
mą su pasauliu ir tik tiek palaikyti su juo santykius, kiek to 
reikalauja Dievo įsakymai. Pasaulyje ši pažiūra mato daug 
blogo, daug moralinio skurdo, daug nuodėmės ir kaip prie- 
monę visam tam išvengti ji pasirenka didesnį ar mažesnį nuo 
pasaulio atsiskyrimą. 

Priešinga yra antroji pažiūra. Tiesa, pasaulyje yra daug 
įvairaus blogio — tą ji pripažįsta. Bet ji bando šito blogio iš- 
vengti ne nuo jo bėgdama, tik stodama su juo į kovą ir, Die- 
vo malonei padedant, jį nugalėdama. Šios pažiūros šalinin- 
kai nesitraukia nuo pasaulio: jie eina į visas gyvenimo sri- 
tis, malonės gaivinamomis savo pastangomis stengiasi nešti 
į jas Kristaus mokslą ir pasaulį formuoti pagal dieviškąjį jo 
pirmavaizdį. 

Pagal šitas dvejopas pažiūras formuojasi krikščionybėje 
du religinio gyvenimo tipai: pirmas, kuris per Dievą eina prie 
pasaulio, antras, kuris per pasaulį eina prie Dievo. Pirmasis at- 
stovauja daugiau mistiškai pasyviajam, antras - daugiau ak- 
tyviajam pradui religijoje. Pirmąjį todėl galima pavadinti mis- 
tiniu tipu, antrąjį - aktinguoju. Juodu yra nevienodos rūšies, 
bet užtat vienodos vertės, nes ir vienas, ir kitas yra lygiai 
krikščionybėje praktikuojami ir lygiai vaisingi. 

Jeigu domėsimės jų plėtojimusi žmonijos istorijoje, tai su- 
seksime tam tikrą išsirutuliojimą, kuris eina nuo mistinio ti- 
po vis labiau į aktingąjį. Pirmaisiais krikščionybės amžiais, ka- 
da dar neaiškiai buvo jaučiama, jog Žmonija irgi turi aktingai 
prisidėti prie Kristaus Karalystės įgyvendinimo, aukščiausiu 
religinio gyvenimo idealu buvo laikomas kuo greičiausias su- 
sijungimas su Dangiškuoju sužadėtiniu. Geriausias tam kelias 
buvo fizinės kančios ir varginimasis. Vėliau religinio gyve- 
nimo centras perkeltas į pasaulio atsižadėjimą, kuriam pa- 
siekti imta steigti vienuolynai. Anachoretų buvo ir pirmai- 
siais krikščionybės amžiais. Bet šitokio gyvenimo praktikavi- 

mas tuomet dar tebebuvo tik individualių pastangų pasėka. 
Tuo tarpu vėliau imta organizuotu būdu taikinti gyvenime mis- 
tinį tipą. Štai kodėl viduriniais amžiais mes matome tokį di- 
dį vienuolynų klestėjimą ir jais susidomėjimą. Pastaraisiais lai- 
kais imta daugiau branginti ir praktikuoti aktingojo gyveni- 
mo dorybės, imta stengtis savo prigimtį ir gamtą apvaldyti 
ne bėgant nuo jos, bet ją nugalint ir panaudojant josios ant- 
prigimtajam tikslui. Naujas religinio gyvenimo tipas nebėga 
nuo pasaulio, bet eina jo užkariauti. Malonė ir prigimtis jame 
yra labiausiai suderinamos ir tuo būdu pasiekiamas didesnis 
panašumas į Dievą-Žmogų. 

Jeigu kalbama apie nuosekliai einantį religiniame gyveni- 
me įsigalėjimą aktingojo tipo, tai dar nereiškia, kad mistinis 
tipas jau turėtų išnykti. Anaiptol. Atskirų vieno arba kito ti- 
po praktikuotojų visados esti šalia viens kito. Todėl pirmai- 
siais amžiais aktingojo tipo šventaisiais galėjo būti šv. Pau- 
lius, šv. Augustinas, o naujais laikais randame tokių mistinio 
tipo šventųjų, kaip švč. Kūdikėlio Jėzaus Teresė. Išsirutulioji- 
mas eina ta prasme, kad dabar krypstama į organizavimą ak- 
tingojo tipo, kaip viduriniais amžiais ėjo organizavimas mis- 
tinio tipo. 

Rodos, aišku, kuris religinio gyvenimo tipas yra reikalin- 
gesnis mūsų laikams. Jeigu visos kultūros sritys yra atskirtos 
nuo religijos, jeigu šitas atskyrimas, lyg kokia sunki prakeiks- 
mo našta, šiandien slegia žmoniją, aišku, kad visa tai patai- 
sys ne tie, kurie bėgs nuo pasaulio, paliks atitrūkusią kultūrą 
vieną sau, bet tie, kurie, apgyvendinę pirma malonę patys sa- 
vyje, eis į visas gyvenimo sritis ir stengsis jas pakilninti reli- 
gijos principais. Todėl teisingai pastebi A. Rademacheris sa- 
vo veikale „Vidinis šventųjų gyvenimas“, kad „gali pataikyti 
laikų, kada visuomenės reikalai tiek susipina ir surimtėja, jog 
būtų tiesiog neteisinga ir nežmoniška jais nė kiek nesirūpinti, 
o nuojų atsiskyrus atsiduoti be aiškaus pašaukimo vien mal- 
dai bei maldingiems mąstymams. Kas gi užginčys, kad mes 
kaip tik tokiais laikais gyvename.“? Kaip kiekvieno religinio 


7 Ten pat, p. 89. 

atgimimo priešaky stovi šventieji, taip jie turi stovėti ir da- 
bar. Bet dabartis ilgisi tokio šventojo, kuris atsistotų šalia mis- 
tinio tipo šventųjų, kuris sujungtų savyje vienu dieviškuoju 
protu visas kilnaus žmoniškumo sritis ir tuo būdu nurodytų 
masės gyvenimui kelią. Naujų laikų šventasis turi sukurti nau- 
ją šeimą, naują visuomenę, naują valstybę, naują žmoniją - vi- 
są pasaulį įjungti Dievo Karalystėn. Mes laukiame šventųjų 
iš advokatų, iš gydytojų, iš ministerių, iš bankininkų tarpo, 
nes tik tada bus galima religija ir kultūra sugrąžinti privalo- 
mon sutartinėn. Bet šitiems naujų laikų didvyriams reikės pa- 
rengti kelias, reikia organizuoti naujas religinis judėjimas, ku- 
ris įtrauktų į save visų kultūros sričių atstovus, kuris eitų per 
visus gyvenimo užkampius ir juos atgaivintų tikėjimo dva- 
sia; reikia antrą kartą nešti Evangeliją tiems pakrikštytiems 
stabmeldžiams, tiems, kurie krikščionybės pareigas jaučiasi at- 
likę, pildydami tik išorinius formalumus. 

Ir štai naujo religinio judėjimo organizavimą mes kaip tik 
matome Katalikiškoje akcijoje. 


IV. Katalikiškoji akcija 
kaip aktingojo tipo pasireiškimas 


Taigi Katalikiškoji akcija yra ne kas kita, kaip organizuotu 
būdu formavimas aktingojo religinio gyvenimo tipo tikslu sujungti 
dabar perskirtas religiją ir kultūrą. Šituo atžvilgiu ji yra naujas 
judėjimas, nes organizuotai aktingas tipas dar niekados ne- 
buvo formuojamas, nors paskirų šio tipo asmenų atsirasda- 
vo visais laikais. Šituo atžvilgiu ji yra visuotinis judėjimas, nes 
apima visas gyvenimo sritis, kviečia į šitą darbą visus žmo- 
nes, be amžiaus, lyties, mokslo ar tautybės skirtumo. 

Dabar mums paaiškės daugelis Katalikiškosios akcijos 
ypatybių, dėl kurių ji dažnai susilaukia neužpelnytų kaltini- 
mų. Visų pirma mums į akį krinta visuomeninis josios pobū- 
dis. Šitas naujas judėjimas nelieka užsidaręs vienuolynuose, 
savo objekto jis neriboja tik grynai religiniais dalykais dėl to, 
kad savo esmėje yra aktingojo tipo judėjimas, vadinasi, to ti- 

po, kuris prie Dievo eina per pasaulį, vesdamasis ir jį kartu. 
Tuo jis skiriasi nuo mistinio tipo judėjimo, kuris buvo sukel- 
tas viduriniais amžiais ir kuris per Dievą ėjo į pasaulį, pir- 
miau nuo jo atsiskirdamas ir jį palikdamas. To meto religi- 
nis judėjimas galėjo neturėti visuomeninio pobūdžio, galėjo 
pasitenkinti tik grynai religiniais dalykais. Bet to negali da- 
ryti dabartinė Katalikiškoji akcija, nes ji eina visai priešinga 
kryptimi. Manyti kitaip ir stengtis dabartiniam judėjimui 
duoti kitą kelią, vadinasi, visiškai nesuprasti jojo esmės. 
Suprantamas dabar bus ir laikiškas (pasaulininkiškas) Ka- 
talikiškosios akcijos pobūdis. Jeigu aktingojo tipo formavimas 
siekia sujungti religiją su kultūra, tad aišku, kad pirmoje ei- 
lėje jis turi apimti tos kultūros atstovus, turi juos pašvęsti, 
įkvėpti jiems apaštališko uolumo ir drąsos narsiai kovoti su 
paklydusiu gyvenimu ir grąžinti jį į normalų kelią. O kadan- 
gi kultūros kūrėjai ir atstovai daugiausia yra pasauliškiai — 
štai kodėl Katalikiškoji akcija savo darbo centru padaro pa- 
sauliškių veikimą taip, jog kartais ji net pati vadinama pa- 
sauliškių apaštalavimu. Iš kitos pusės, Katalikiškoji akcija, bū- 
dama iš esmės vis dėlto religinis judėjimas, galutinėje sąskai- 
toje turi būti vadovaujama ir prižiūrima religijos atstovų. Bet 
jie čia vaidina visai kitą vaidmenį, negu, pavyzdžiui, misti- 
nio tipo judėjime. Ten dvasininkai buvo dinaminė pusė, čia 
jie pereina į statinę pusę, turinčią tik nurodomosios ir pri- 
žiūrimosios reikšmės. Visas dinamiškumas atsiduria dabar 
pasauliškių rankose. Tik šitokiam veikimo centro perkėlime 
gali būti išpildyta visiems uždėta pareiga dirbti, kad Kris- 
taus Karalystė kuo greičiausiai įsigalėtų. Tik šitokiame vei- 
kime pasauliškiai patirs giliausią prasmę tų žodžių, kuriuos 
jie kasdien kartoja: „Teateinie tavo Karalystė“. Tik šitokiu 
veikimu bus užgrįstas tas tarpas, kuris yra pasidaręs tarp 
dvasininkų ir pasauliškių. Šitie pastarieji čia patirs, jog apaš- 
talavimas nėra amatas, nėra profesija ar specialybė, bet ant- 
prigimtojo gyvenimo pareiga, būtinai atliktina šalia kitų pri- 
gimtojo gyvenimo pareigų. Šitokiu savo religiniu veikimu pa- 
sauliškiai supras ir pačią apaštalavimo esmę, kuri pasireiškia 
ne pamokslų sakymu, ne keliavimu pas stabmeldžius, bet ta 

spinduliuojančia įtaka, kuri sklinda iš gyvenimo, persunkto 
ir jungiamo dieviškuoju pradu. 

Katalikiškoji akcija kreipia daug dėmesio į šeimą ne dėl 
to, kad priaugančią kartą galėtų įtraukti į apaštalavimo dar- 
bą, nors šis tikslas irgi yra, bet dėl to, kad šeima simboli- 
zuoja aktingojo krikščioniško gyvenimo tipą, kaip mistinio 
tipo gyvenimą simbolizuoja vienuolynas. „Vienuolynas ir šei- 
ma, — pasak Friedricho von Hūgelio žodžių, — yra du vie- 
nas kitą papildą dvasinio gyvenimo poliai, kurie reikalauja 
Bažnyčios idėjos, nors Bažnyčia savo ruožtu yra jų irgi rei- 
kalinga. Bažnyčios idėja apima taip vienuolyno idėją, taip šei- 
mos, sujungia jas tampriom sutartinėm ir abiem šitoms sri- 
tims nurodo specifinį darbo lauką.“? Abu šitie poliai visados 
buvo ir bus, tik kai kuriais laikais vienas jų labiau pabrėžia- 
mas, o kai kuriais kitas. Mūsų amžiuje akcentuojama šeima, 
nes joje aktingosios dorybės gali labiau plėtotis, negu kur ki- 
tur, ir ji yra ta aktingojo religinio gyvenimo celė, tas moder- 
niškasis atsiskyrimas, kuriame rengiamasi didiems viešojo 
gyvenimo žygiams. Kuo pirmųjų amžių anachoretams buvo 
tyrai, kuo vidurinių amžių vienuoliams buvo vienuolyno 
kambarėlis, tuo naujųjų laikų religininkams (plačia prasme) 
yra šeimos židinys. Čia turi būti atliekamos tos dvasinės pra- 
tybos, kurios reikalingos stiprinti valiai ir kilninti širdžiai; čia 
turi būti įgyjama tiek teoretinio, tiek praktinio nusimanymo 
apie savo ateities uždavinius Dievo Karalystės atžvilgiu. To- 
dėl teisingai spėjo vyskupas Ketteleris, kad ateis laikas, ka- 
da šeima perims beveik visas kunigystės funkcijas. Tokio lai- 
ko pradžią mes kaip tik dabar ir gyvename. Šeimų pašven- 
tinimas Švč. Jėzaus Širdžiai, kada tėvas skaito pasiaukojimo 
aktą, yra ne kas kita, kaip atnaujinimas moderniškoje am- 
žiaus reikalams pritaikintoje formoje tos giedrios patriarcha- 
liškos dvasios, kai šeimos galva buvo ne tik žemės reikalų 
rūpintojas, bet ir tarpininkas santykiuose tarp Dievo ir savo 
šeimynos. Šitokiame šeimos pašventime - tiesiog sukunigi- 
nime - mes matome galingą ir teisingą pradžią to didžio re- 


8 Ten pat, p. 117. 

liginio judėjimo, kuris ilgainiui apims pasaulį ir kuriam lemta 
sukurti naują krikščioniškąją kultūrą. Šeima, būdama ir pri- 
gimties (žmonių giminės plėtimas), ir kultūros (savitarpinis 
bendradarbiavimas), ir religijos (sakramentas) elementų ne- 
šėja, iš esmės jau yra pašaukta jungti šitas sritis, kurias mo- 
derniškieji laikai taip pražūtingai atskyrė. Štai kodėl Katali- 
kiškoji akcija taip labai rūpinasi šeimos gyvenimu. 

Nesuprantantieji Katalikiškosios akcijos judėjimo esmės 
nieku būdu negali jo atskirti nuo grynai religinio pobūdžio bro- 
lijų. Šitoks nesupratimas dažnai pastumia Katalikiškąją ak- 
ciją suplakti su religinėmis brolijomis ir šių pastarųjų tiks- 
luose matyti ir Katalikiškosios akcijos pateisinimą. Tuo tar- 
pu šiuodu dalyku reiktų griežtai skirti. Religinės brolijos 
pagimdytos mistinio tipo judėjimo ir eina visai kitokiu ke- 
liu - per Dievą į pasaulį - negu Katalikiškoji akcija. Aiškus 
dalykas, kad ir vienų, ir kitų galutinis tikslas, kaip ir kiek- 
vieno žmogaus, yra vienodas. Bet priemonės jam pasiekti yra 
visiškai skirtingos. Religinės brolijos - daugiau ar mažiau - 
vaduojasi pirmąja pažiūra į pasaulį ir nori jame esančio blo- 
go išvengti, skatindamos savo narius kuo mažiausia turėti 
su juo reikalų. Tuo tarpu Katalikiškoji akcija eina priešinga 
kryptimi, padrąsindama tikinčiuosius stoti su blogiu į kovą 
ir jį nugalėti. Todėl ji neliepia sumažinti susidūrimo su pa- 
sauliu ligi minimumo, priešingai, ji liepia eiti į visas jo ker- 
tes ir visus kviesti į Dievo Karalystę. Taigi noras Katalikiš- 
kosios akcijos organizacijas paversti grynai religinėmis bro- 
lijomis reikštų aktingojo tipo judėjimą transformuoti į 
mistinio tipo judėjimą, kas neatitinka nei dabartinio laiko rei- 
kalavimus, nei šio meto Bažnyčios mintį. 

Sunkūs smūgiai šiandien tenka Katalikiškajai akcijai dėl 
susilietimo su politika. Tai vyksta dėl to, kad ši sritis dar la- 
biausiai yra nutolusi nuo krikščionybės principų, kad tarp re- 
ligijos ir politikos yra pasidaręs daug didesnis tarpas negu ki- 
tose srityse. Jeigu šiandien jau beveik daugeliui aišku, kad Ka- 
talikiškoji akcija turi eiti į mokyklą, į draugijas, net į 
ekonomines organizacijas, tai užminus, kad ir politika turi būt 
paliesta Katalikiškosios akcijos, dar daugeliui kyla pasipikti- 

nimas ir priešingas nusistatymas. Tuo tarpu šitas baubas yra 
tik arba įsivaizduotas, arba pramanytas kitiems gąsdinti. Rei- 
kia tik gera valia įsižiūrėti į Katalikiškosios akcijos santykius 
su kitomis kultūros sritimis, tuomet ir josios susilietime su po- 
litika nieko baisaus nebus matyti. 

Jau daug kartų buvo nagrinėta, kad politika galima supras- 
ti dvejopai: 1) kaip rūpinimasis viešąja gerove ir 2) kaip tos 
viešosios gerovės realizavimas pagal kurios nors partijos pro- 
gramą. Aiškus dalykas, kad Katalikiškosios akcijos negali ty- 
lomis praeiti pro politiką, suprastą pirmąja prasme, nes tai bū- 
tų nedovanotinas nesirūpinimas visuomenės reikalais, kurie 
pirmoje eilėje laukia pagalbos iš religijos. Bet ji čia nenori nieko 
kito, kaip tik to, kad tas rūpinimasis būtų pagrįstas ir tvarko- 
mas pagal krikščionybės principus. Jai svarbu, kad Kristaus 
dvasia persunktų luomų santykius, įsigalėtų viešose visuome- 
nės institucijose, kad religija atgaivintų ne tik privatinį, bet ir 
viešąjį gyvenimą. O kaip tas viešosios gerovės reikalas bus re- 
alizuotas — pagal vienokią ar kitokią programą - Katalikiška- 
jai akcijai visai nerūpi. Ji tik žiūri, kad šitie praktiški partijų 
žygiai nebūtų priešingi katalikybės principams. Todėl katali- 
kiškos partijos jai yra visos lygios ir nė vienos ji ypatingai ne- 
globoja. Kitas dalykas yra su tomis partijomis, kurių praktiš- 
ki ar teoriški nusistatymai nesiderina su katalikų mokslo rei- 
kalavimais. Aišku, kad su tokiomis Katalikiškoji akcija kovoja, 
bet kovoja ne dėl to, kad jos yra partijos, bet kad jų progra- 
mos vykdymas griauna katalikybę. Su jomis kovoti yra kiek- 
vieno kataliko pareiga, nors jis ir nepriklausytų Katalikiško- 
sios akcijos organizacijoms. Vadinasi, pro partinę politiką Ka- 
talikiškoji akcija nepraeina tylomis tik tada, kai ši savo žygiais 
sąmoningai ar nesąmoningai bando pakenkti religijai. Kurie 
gi žygiai religijai kenkia, kurie ne, aišku, kad spręsti turi kom- 
petentingi religijos, o ne politikos vadai. 

Taigi, trumpai formuluojant, Katalikiškosios akcijos san- 
tykius su politika galima būtų taip nusakyti. Katalikiškoji ak- 
cija teigiamų būdu santykiuoja su politika, suprasta plačia pras- 
me, organizuotai rūpindamasi viešosios gerovės kėlimu įgyven- 
dinant visuomenėje krikščioniškuosius principus. Katalikiškoji 

akcija neigiamu būdu santykiuoja su partine politika, įspėda- 
ma ją nuo prieškrikščioniškų žygių visuomenės gyvenimo tvarky- 
me. Todėl nėra nė menkiausio pagrindo kaltinti Katalikišką- 
ją akciją, kad ji pozitingu būdu varanti partinę politiką. O 
tada, kai partijų programos vykdymas paliečia, kaip popie- 
žius Pijus XI pasakė, net altorių, tada visų — taigi ir Katali- 
kiškosios akcijos — šventa pareiga stoti ginti katalikybės rei- 
kalų. Bet tai jau nėra politika. Katalikiškosios akcijos sukel- 
tas judėjimas siekia tik organizuotai formuoti aktingąjį 
religinio gyvenimo tipą, visiškai nė nemanydamas vienokiu 
ar kitokiu būdu iškelti tą ar kitą politinę partiją. 


V. Kliūtys 


Katalikiškoji akcija, pasistačiusi tikslu sujungti sutartinėn 
perskirtas religiją ir kultūrą ir siekdama to per organizavimą 
naujo religinio judėjimo, savaime daros reakcija prieš libera- 
listinę pasaulėžiūrą, kurios pasėka ir buvo tas religijos ir kul- 
tūros atskyrimas. Didžiausios todėl Katalikiškajai akcijai kliū- 
tys kaip tik ir kyla iš liberalizmo pusės. Europos gyvenimas, 
kaip galėjo bent šiek tiek paaiškėti iš pirmojo skyrelio, dar la- 
bai tebėra persunktas liberalistine-laicistine dvasia. Liberaliz- 
mo principai dar tebevaldo taip ūkį, taip visuomeninį gyve- 
nimą, taip politiką, net meną ir mokslą. Ir kada Katalikiškoji 
akcija paskelbė savo šūkį „Visa atnaujinti Kristuje“, kilo ko- 
va ne tarp asmenų, bet tarp dviejų pasaulėžiūrų. Ši kova da- 
bar eina visu smarkumu ir visais frontais. Jeigu ji šiandien ryš- 
kiausia socialiniame gyvenime, tai dar nereiškia, kad ji jau bū- 
tų pasibaigusi kitose kultūros srityse. Taip mene, taip moksle 
dabar dar tebesigrumia dvi ideologijos: krikščioniškoji ir an- 
tikrikščioniškoji. Teoretinėje - net ir estetinėje — srityje ši ko- 
va laimėti nebus taip sunku. Iš kai kurių ženklų galima jau 
spręsti, jog ji eina prie galo. Daug sunkiau yra su praktine sri- 
timi, kurioje nemaža reikšmės turi ir tokie dalykai, kurie žmo- 
gui, kaip protingam sutvėrimui, garbės nedaro, bet kurie stip- 
riai laiko savo rankose gyvenimo vadžias. Iš liberalizmo ky- 

lančios kliūtys yra sąmoningas pasipriešinimas religinės min- 
ties skleidimui. 

Antroji kliūtis yra žmonių - net ir katalikų — konservatiz- 
mas. Nerangios dvasios asmens, sunkiai pramatydami ateities 
reikalus, paprastai mėgsta pasitenkinti tuo, kas yra. Šis linki- 
mas dažnai ištinka ir Katalikiškąją akciją, kuri ne kartą susi- 
laukia abejingumo ir šalto nusistatymo net iš tų, kurie turėtų 
būti karščiausi šio naujo judėjimo rėmėjai. Juos gąsdina kiek- 
vienas naujumas, vis tiek ar jis kiltų religijos, ar kultūros sri- 
tyje. Nelabai palankiai žiūri į Katalikiškąją akciją ir tie, kurie 
iš prigimties yra palinkę į mistinį religinio gyvenimo tipą. Bet 
jie turėtų atsiminti, kad privatinis jų nusiteikimas negali būti 
kliūtimi visiems tiems, kurie to nusiteikimo neturi. 

Štai pora svarbesnių, šiandien pasitaikančių Katalikiško- 
sios akcijos kliūčių. Nėra reikalo jas smulkiau nagrinėti. Pa- 
sitenkinsime nustatę jų rūšis. Daug svarbesnis dalykas, kaip 
jos nugalėti. Per siauri šio rašinio rėmai kalbėti apie tai iš- 
semiamai. Trumpai - principiniai štai ką galima būtų pasa- 
kyti. Pirmąją kliūtį galime nugalėti, iš vienos pusės, krikš- 
čioniška liberalizmo kritika, iš antros, — pozitingu išdėsty- 
mu tų krikščioniškosios kultūros principų, kuriuos reikia 
statyti vieton liberalistinių. Šis antrasis dalykas dar net svar- 
besnis už pirmąjį ir aktualesnis, nes teoretiniu būdu libera- 
lizmo kritika jau padaryta. Reikia tik dabar jo vietoje staty- 
ti kiti rūmai. O tų rūmų statytojų šiandien labai reikia. Ant- 
rąją kliūtį galime nugalėti žadindami religinį entuziazmą ir 
atskleisdami Katalikiškosios akcijos grožį ir reikalą pakriku- 
siems mūsų laikams. 


VI. Katalikiškosios akcijos svarba. Išvados 


Mūsų manymu, Katalikiškoji akcija yra svarbiausias judė- 
jimas naujųjų laikų gyvenime. Ji yra būsimos krikščioniško- 
sios kultūros pranašas, kada baigsis tas pražūtingas dabarti- 
nis skilimas, ir visos kultūros sritys iš vidaus susieis po reli- 
gijos globa. Joje formuojasi naujas krikščionio tipas, kuris 

jausis ypatingu būdu įpareigotas tęsti toliau Dievo kūrimo 
(taigi ne ardymo, kaip buvo ligi šiol) darbą; kuris taip gam- 
toje, taip žmonijos ir savo gyvenimo istorijoje matys dieviš- 
kojo plano vykdymą, kuriam padėti jis irgi yra pašauktas. Jis 
nebėgs nuo žmonių, bet juos visus mylės kaip vienos Dievo 
Karalystės piliečius. Jis nekeiks pasaulio ir jo nepaliks, nes ti- 
kės į galimumą jį sudievinti. Jis laisvai naudosis gamtos ir sa- 
vo pačio darbu pasiektais laimėjimais, nė vieną akimirksnį jais 
nepasitenkindamas ir jų nesuabsoliutindamas. Tarnaudamas 
kultūrai, jis nepaneigs religijos, ir tarnaudamas religijai jis ne- 
pamirš kultūros. Juo jis bus stipriau surištas su žeme, juo la- 
biau ilgėsis dangaus; juo didesni bus kultūros uždaviniai, juo 
labiau jis jaus reikalą šauktis pagalbon religiją. 

Šitokio krikščionio tipo ilgisi mūsų laikai, nes tik jis pa- 
jėgs užgrįsti tą tarpą, kuris dabar yra pasidaręs tarp Dievo 
ir žmogaus. Katalikiškoji akcija rengia tam kelią, formuoja 
tokį naują tipą, formuoja organizuotu būdu, nešdama reli- 
gijos dvasią į visas gyvenimo sritis. 

Pabaigai norėtume aiškumo dėlei trumpai suformuluoti 
iškeltas straipsnyje mintis: 

1) Katalikiškoji akcija yra organizuotu būdu formavimas 
religinio gyvenimo tipo tikslu sujungti dabar perskirtas reli- 
giją ir kultūrą; 

2) Katalikiškoji akcija yra visuomeninio ir pasaulininkiš- 
ko pobūdžio dėl to, kad, iš vienos pusės, ji eina reformuoti 
praktinį gyvenimą, iš kitos, ji stengiasi pirmoje eilėje pašvęsti 
kultūros atstovus, kuriuos sudaro pasauliškiai; 

3) skirtumas tarp Katalikiškosios akcijos ir religinių bro- 
lijų yra tas, kad pirmoji priklauso aktingojo tipo judėjimui, 
o antrosios — mistinio; 

4) Katalikiškoji akcija teigiamu būdu santykiuoja su poli- 
tika plačia prasme, neigiamu būdu — su partine politika, įspė- 
dama ją dėl prieškrikščioniškų žygių; 

5) sutinkamos kliūtys kyla iš sąmoningo pasipriešinimo 
ir liberalizmo ir nesąmoningo — iš konservatizmo pusės; 

6) Katalikiškoji akcija formuoja naują krikščionio tipą ir 
rengia naują krikščionišką, t. y. pilnutinę, kultūrą. 

KATALIKIŠKOJI AKCIJA 
Jos atgaivinimo tremtyje proga 


Įvadas 


Prieš dvidešimt trejus metus popiežius Pijus XI, apibū- 
dindamas ano meto blogybes, enciklikoje „Ubi arcano Dei“ 
(1922 m. gruodžio 23 d.) rašė: „Vietoje pasitikėjimo ir tikru- 
mo viešpatauja per didelis susirūpinimas ir jautri baimė; vie- 
toje noro veikti bei dirbti - neveiklumas ir dykinėjimas; vie- 
toje ramios, taiką statančios tvarkos — sąmyšis ir visuotinis 
nesusivokimas. Todėl <...> visuomeninio veikimo uždaviniai 
stovi neatlikti; prekyba tarp tautų nutrūkusi; mokslinės bei 
meninės pastangos paralyžiuotos. Blogiausia, kad visur stin- 
ga krikščionio verto būdo gyventi, stinga tokiu mastu, jog vi- 
suomenė ne tik nedaro jokios pažangos, kaip žmonės daž- 
nai mėgsta girtis, bet atrodo, yra linkusi sukti atgal į barba- 
rišką sužvėrėjimą.“ 

Argi šitas vaizdas netinka ir mūsų dienoms? Iš tikro Eu- 
ropos ir net viso pasaulio gyvenime dabar vyrauja rūpestis 
ir baimė, nedarbas ir nesekmė, painiava ir grėsmė. Ir tai nė- 
ra tik paprasti pokarinės suirutės ženklai. Tai apraiškos, ku- 
rios atskleidžia gilią paties žmogaus krizę, nes, kaip tasai 
pats popiežius pastebi, „jau per ilgai triumfavo prievartos tei- 
sė ir nutrynė žmonių širdyse prigimties įdiegtus ir krikščio- 
niškosios meilės patobulintus švelnumo bei gailestingumo 
bruožus <...>. Jau per dažnai pasitaiko, kad į žmogų žiūri- 
ma ne pagal Kristaus įsakymą kaip į brolį, bet kaip į sveti- 
mąjį ir priešą. Žmogiškosios asmenybės kilnumo visiškai ne- 
paisoma. Reikšmės turi tik jėga ir skaičius.“ Todėl nenuosta- 

bu, kad pastaraisiais laikais katastrofos eina po katastrofų ir 
joms galo dar vis nematyti. 

Ir tai nėra atsitiktinybė. Tai nuosekli išvada iš to, kad 
„žmonės apverktinai atkrito nuo Dievo ir nuo Jėzaus Kristaus“ 
(Pijus XI, t. p.), atkrisdami tuo būdu ir nuo savęs pačių, nes 
juk žmogus yra sukurtas pagal Dievą, kurio paveikslas bei pa- 
našumas švyti jo prigimtyje ir jo darbuose. Paneigdamas Die- 
vą, žmogus nebegali likti žmogumi tikrąja šio žodžio prasme, nes 
jis nebetenka pagrindo, ant kurio galėtų statyti savo žmogiš- 
kumą. Žmogus gali būti tik arba dieviškas arba gyvuliškas. 
Bet jis negali būti grynai žmogiškas. Čia ir glūdi anoji giliau- 
sia priežastis, kodėl pastarieji laikai, pradėję žmogaus garbi- 
nimu, taip skaudžiai paneigė ir patį žmogų, ir žmogiškuosius 
jo darbus. Čia taip pat glūdi priežastis, kodėl, kaip teigia po- 
piežius, „nesiseka visa, ko Žmonės griebiasi negerovėms tai- 
syti ir gelbėti tam, kas po didžiojo griuvimo yra dar likę.“ Die- 
vo pašalinimas iš visuomenės paverčia asmenį jos vergu ir 
įrankiu. Dievo pašalinimas iš šeimos padaro ją trumpalaikių 
geismų židiniu, dažnai suteptu sunkia neapykanta ir nekaltu 
krauju. Dievo pašalinimas iš auklėjimo paruošia budelių, be 
gailesčio kieta ranka žudančių moteris ir vaikus. Pasaulis be 
Dievo yra pasaulis be dvasios ir be širdies. 

Jeigu tad norime pergalėti šitą pavojingą krizę, turime pa- 
saulį grąžinti Dievui ir Dievą grąžinti į pasaulį. „Taikos tik- 
rąja šito žodžio prasme, taip labai pasiilgtos Kristaus taikos, 
būti negalės, jei Kristaus mokslas, Jo įsakymai ir pavyzdžiai 
nebus visų saugojami visuose viešojo ir privatinio gyvenimo 
santykiuose“ (Pijus XI, t. p.). Kristus turi viešpatauti „atski- 
rų žmonių sielose savo mokslu ir jų širdyse meile.“ Jis turi 
viešpatauti „namų bendruomenėje, pastatytoje ant Moterys- 
tės sakramento.“ Jis turi galop viešpatauti visuomenėje, kad 
ši iš Dievo „kildintų autoritetą ir teisę“ (t. p.). Visas gyveni- 
mas su visomis išsišakojusiomis savo sritimis turi būti pa- 
lenktas Kristui Karaliui, kad per Jo kryžiaus Auką visa bū- 
tų suderinta su Dievu ir tarp savęs. Tik tokiu keliu žmonija 
galės išbristi iš tos dvasinės dorinės ir medžiaginės klampy- 
nės, į kurią ji pateko. 

Reikia tad eiti į pasaulį, reikia jį krikštyti Šventąja Dva- 
sia ir skelbti jam amžinąją Kristaus Evangeliją. Tai pati bū- 
tinoji mūsų pareiga ir pats aktualiausias mūsų uždavinys. Sa- 
vo pažiūromis ir gyvenimu, savo darbais ir pavyzdžiu kiek- 
vienas katalikas turi būti apaštalas, skelbiąs kenčiančiai 
žmonijai, kaip šventasis Paulius graikams, Nežinomąjį Die- 
vą ir rodąs jai kelią į jos prarastąjį Išganytoją. 

Šitasai visuotinis apaštalavimas, organizuotas ir konkre- 
tus, šitasai Kristaus principų ir Jo dvasios skleidimas bei vyk- 
dymas pasaulyje, šitoji kova su įsigalėjusia netiesa ir nuodė- 
me, šitoji ištikima ir uoli tarnyba Kristui Karaliui yra įgijusi 
pastaraisiais dešimtmečiais KATALIKIŠKOSIOS AKCIJOS vardą. 
Apie ją čia ir norime kalbėti. 


1. Kntalikiškoji akcija kaip apaštalavimas 


Katalikiškoji akcija nėra kažkas nauja, ko Bažnyčia anks- 
čiau būtų nežinojusi. „Katalikiškoji akcija, kaip sako italų Ka- 
talikiškosios akcijos statutas, yra sutelkimas katalikiškųjų jė- 
gų, suorganizuotų išlaikyti, išplatinti, įvykdyti ir apginti ka- 
talikiškuosius principus asmeniniame, šeimyniniame ir 
visuomeniniame gyvenime“ ($ 1). Todėl kaip seni yra šitie 
principai, taip sena yra ir Katalikiškoji akcija. Kaip sena yra 
pareiga šituos principus skelbti bei vykdyti, taip sena yra ir 
pareiga dalyvauti katalikiškoje akcijoje. Savo esme Katalikiš- 
koji akcija yra ne kas kita, kaip Kristaus mokslo ir Jo darbo 
pratęsimas, praplėtimas ir palaikymas visame plačiame bei 
turtingame žmonijos gyvenime. Kitaip sakant, Ketalikiškoji ak- 
cija yra apaštalavimas. Šiuo atžvilgiu ji įsijungia į pačias mūsų 
religijos, dar daugiau - į pačias mūsų buvimo gelmes ir virs- 
ta vienu iš esminių mūsų uždavinių. 

Dabartinis pasaulio atitrūkimas nuo Dievo yra tik viena 
apraiška to nuodėmingo kelio, kuris prasidėjo pirmuoju puo- 
limu ir baigsis visuotiniu perkeitimu Kristaus Galybe. Pri- 
slėgtos ir nusiminusios yra ne tik dabartinės karų bei katas- 

trofų paliestos tautos. Prislėgtas ir nusiminęs yra kiekvienas 
visų amžių ir visų kraštų žmogus, kuris „kaip vėlė nemarū- 
nė“ (Brazdžionis) keliauja per pasaulį, paliestas nuodėmės ir 
savo sąnariuose nešiojąs kūno įstatymą, kovojantį prieš jo 
dvasią ir niekais verčiantį gražiausius jo sumanymus bei pla- 
nus. Pačiose mūsų prigimties gelmėse glūdi netvarka. Bažnyčia 
savo maldose dažnai kartoja giliaprasmius psalmės žodžius: 
„Siųsdamas savo dvasią, Tu sukuri daiktus ir atnaujini že- 
mės veidą“ (Ps 103, 7)'. Atsišliedamas į šitą mintį, R. Guar- 
dini pastebi, kad „kažkas labai gilaus suklūsta mumyse, iš- 
girdus šituos žodžius. Mes juk darome priekaištų savo bu- 
vimui. Mes norime išeiti iš mūsų pačių. Mes trokštame virsti 
kitais ir tuo būdu surasti tikrąjį mūsų Aš.“? Noras atsinau- 
jinti yra visuotinis ir nepaprastai gilus. Kas gi yra pasakos, 
jeigu ne mėginimas persikelti į kitą geresnį pasaulį? Kas yra 
tasai visų poetų apdainuotas, negrįžtamai dingęs aukso am- 
žius, jeigu ne fantastinis geresnių laikų prisiminimas? Kas ga- 
lop yra tos visos ateities svajonės ir utopijos, jeigu ne kaž- 
kokio esminio pasikeitimo laukimas? Net taip labai nepasto- 
vios mados, net žmogaus darbų praeinamumas ir su jais 
susijęs nuobodulys yra ženklas, kad kiekvienas ieško kažko 
naujo, ieško nuolatos ir pastoviai. Pirmojo gundytojo vilio- 
nė „būsite kaip dievai“ neišnykstamai dega žmogaus širdy- 
je, ir jis eina paskui šitą geismą, nors ir klupdamas, nors ir 
pralaimėdamas. Noras peržengti patį save, noras nusikraty- 
ti senuoju žmogumi ir tapti aukštesniu bei tobulesniu yra ne- 
išdildomas ir nenutildomas. 

Deja, šitas noras sudūžta kiekvieną kartą. Pasakos mus 
perkelia į kitą pasaulį tik vaizduotėje. Praėjęs aukso amžius 
mus verčia tik liūdnai atsidusti. Ateities svajonės mus daž- 
nai pradžiugina, bet niekados nenuramina. Keisdami madas, 


1 Psalmių tekstai yra imami iš naujo jų vertimo, padaryto popiežiaus 
biblinio Instituto ir patvirtinto Pijaus XH Motu proprio „In cotidianis pre- 
cibus“ 1945 03 24. 

2 Der Herr, Würzburg, 1937, p. 607. 

mes keičiame tik savo paviršių. Keisdami vietą, mes keičia- 
me padangę, bet ne savo širdį, kaip teisingai sako sena ro- 
mėnų patarlė. Rojaus žmonių tragedija kartojasi visais laikais: 
vietoje tapę dievais, jie pasijunta esą nuogi ir — pasislepia 
krūmuose. Dieviškasis idealas žmogų vilioja neatsispiriamai. 
Jis eina į šitą tolimą žiburėlį, bet žiburėlis eina kartu. Būna 
laikų, kai atrodo, kad jau jau jis bus pasiektas. Būna pergy- 
venimų, kai atrodo, kad atsidaro gelmės ir išsiveržia nere- 
gėtos kūrybinės jėgos, galinčios perkeisti pasaulį. Bet trum- 
pa akimirka, ir viskas praeina. Žmogus pasilieka toks, koks 
buvo anksčiau, - nepatenkintas ir neramus. Ir taip kartojasi 
ta pati drama visais amžiais ir visose tautose. Save palikti, 
virsti kažkuo nauju ir kitokiu niekam nėra pasaulyje pavy- 
kę. R. Guardini todėl teisingai sako, kad pasaulis „yra užsi- 
sklendęs ratas, kurio niekas negali pralaužti“? 

Ir vis dėlto yra viena vieta, kurioje šitas užburtas ratas 
sprogsta, būtent — Kristus. Paviršium žiūrint, Kristus buvo 
toks pat kaip ir visi. Jis pasninkavo ir buvo išalkęs. Jis kelia- 
vo ir ne sykį buvo išvargęs. Jis net skundėsi, neturįs kur gal- 
vos priglausti. Jis galop kentėjo ir mirė. Išskyrus nuodėmę, 
visa, kas yra žmogiška, nebuvo Jam svetima. Jis klusniai pri- 
siėmė gyvenimo kietumą bei siaurumą ir jį iškentė ligi galo. 
„Jis nepadarė, - sako Guardini, - nė vieno stebuklo, kuriuo 
būtų pasigerinęs vargingą savo padėtį, numalšinęs savo prie- 
šus ar sulaužęs jų užkietėjimą.“4* O vis dėlto Kristuje įvyko 
sena žmogaus svajonė tapti dievišku. Kristus buvo ne tik 
žmogus, ne tik mūsų brolis, bet ir Dievas, Dievas ne simbo- 
liškai, ne vaizduotėje, bet tikroje ir konkrečioje savo būtyje. 
Jeigu šv. Matas ir šv. Lukas savo Evangelijose? atskleidžia 
mums žmogiškosios Kristaus kilmės šaltinį, Jo sąsajas su is- 
torine žmonija, tai šv. Jonas savo Evangelijos pradiniu sky- 
riumi veda mus į dieviškąją Kristaus kilmę, į dieviškojo gy- 
venimo gelmes, kurios Kristuje atsivėrė ir apsireiškė. Iš šv. 


3 Op. cit, p. 608. 
4 Op. cit., p. 609. 
5 Plg. Mt 1, 1-6 ir Lk 3, 23-38, kur kalbama apie Kristaus genealogiją. 

Mato ir šv. Luko mes patiriame, kad Kristus buvo mūsų gi- 
minės atžala, Mergelės Marijos sūnus, gimęs skurdžiame Bet- 
liejaus tvartelyje, viešpataujant Palestinoje karaliui Erodui. Iš 
šv. Jono mes sužinome, kad tasai pats ėdžiose suvystytas Kū- 
dikis yra Amžinasis Žodis, viršum visų laikų ir erdvių esąs 
pas Dievą; kad per Jį ir Jam visa sukurta; kad „jame buvo 
gyvybė, ir ta gyvybė buvo žmonių šviesa“ (Jn 1, 4); kad „Jis 
buvo pasaulyje, ir pasaulis per Jį atsiradęs, bet pasaulis Jo 
nepažino“ (Jn 1, 10); galop kad „tas Žodis tapo kūnu ir gy- 
veno tarp mūsų“ (Jn 1, 14). Šalia tikrosios ir istorinės Kris- 
taus žmogybės šv. Jono Evangelijoje skleidžiasi prieš mūsų 
akis neaprėpiama to paties Kristaus Dievybė. Šalia ryšių, ku- 
rie sieja Kristų su žmonių gimine ligi Adomo, kyla to paties 
Kristaus esminis ryšys su dieviškąja absoliutine Būtimi. Kris- 
taus asmenyje žmogiškumas peržengia įprastas šios tikrovės 
sienas, pakyla ligi dieviškumo, tobulai su juo susijungia ir 
įgyja naujų žymių — ne paviršium, bet savo gelmėse, pačio- 
je savo prigimtyje. Kristus yra vienintelis naujas žmogus, nau- 
jasis Adomas, savo pilnutine būtimi pradedąs naują atpirk- 
tosios žmonijos giminę. 

Jeigu tad, kaip sakėme, visų amžių žmogus stengiasi pa- 
likti savo senąjį Aš ir atsinaujinti, tai šitas atsinaujinimas yra 
galimas tik Kristuje ir per Kristų. Jis pats apie save yra pa- 
sakęs: „Aš esu kelias, tiesa ir gyvenimas“ (Jn 14, 8), ir čia 
pat pridūrė: „Niekas nenueina pas Tėvą kitaip, kaip tik per 
mane.“ Jis yra vienintelis kelias į Dievą, kuriuo eidamas 
žmogus gali peržengti pats save. Jis yra „durys, kurios ve- 
da iš pasaulio.“* Kaip žmogus ir Dievas, Kristus suima į sa- 
ve visą būtį: Jis yra pati būties Pilnybė, pati jos visuma. „Jis 
yra neregimojo Dievo atvaizdas, visos Kūrinijos pirmagimis, 
nes jame sukurta visa, kas yra danguje ir žemėje, kas regi- 
ma ir neregima, ar sostai, ar viešpatystės, ar kunigaikštys- 
tės, ar valdžios. Visa sukurta per jį ir jam, jis yra pirma vi- 
sų daiktų, ir visa juo laikosi“ (Ko! 1, 15-17). Šalia Kristaus 


é R. Guardini, op. cit., p. 610. 

yra tiktai dalys ir atlaužos. Šalia Kristaus yra tiktai tiesos ir 
gyvenimo trupiniai. Kas gyvena Kristuje ir Kristumi, tas gy- 
vena visumoje ir pilnybėje, tas Kristų padaro savo buvimo 
pagrindu ir šaltiniu taip, kad jis gali, kaip šv. Paulius, pa- 
sakyti: „Aš gyvenu, tačiau nebe aš, o gyvena manyje Kris- 
tus“ (Gal 2, 20). Ir juo stipriau bei galingiau Kristus žmo- 
guje reiškiasi, juo labiau bei giliau Jis jį perskverbia, juo la- 
biau toks žmogus peržengia savo žemiškąsias ankštas sienas 
ir juo labiau prisiartina prie savo tikrojo Aš. Kristus yra ga- 
lutinis ir esminis žmogaus paveikslas. Jeigu tad norime bū- 
ti tikrais žmonėmis, jeigu norime atstatyti nuodėmės apar- 
dytą savo žmogiškumą, turime išryškinti Kristų ir patys sa- 
vyje ir savo aplinkos gyvenime, kad Jis virstų minties, mūsų 
meilės ir mūsų kūrybos šaltiniu bei pavyzdžiu. Štai kodėl 
šv. Paulius ir pataria mums apsivilkti „Viešpačiu Jėzumi 
Kristumi“ (Rom 13, 14) ir pasiekti „Kristaus pilnatvės am- 
žiaus saiką“ (Ff 4, 13). 

Apaštalavimas kaip tik yra šitoks Kristaus paveikslo iš- 
ryškinimas asmeniniame, šeiminiame ir visuomeniniame gy- 
venime. Tai visuotinio atnaujinimo paruošimas; tai žmogaus 
įsijungimas į išganomąjį Dievo darbą; tai mūsų atsakymas į 
Mokytojo pakvietimą „Eikite paskui mane!“ (Mt 4, 19); tai 
mūsų pasiuntimas vykti į visas tautas ir jas krikštyti vardan 
Tėvo, Sūnaus ir Šventosios Dvasios, mokant jas laikyti visa, 
ką Kristus yra įsakęs (Mt 28, 19-20). Sekminių dieną, kada 
apaštalai, gavę Šventąją Dvasią, ėmė skelbti „įstabius Dievo 
darbus“ (Apd 2, 11), prasidėjo ana didžioji visų tikinčiųjų Pa- 
siuntinybė, anas didysis pasaulio Atnaujinimas, kurio pagal- 
ba Kristus turi ligi Žemės rutulio pakraščių išplėsti ir žmo- 
nių širdyse įtvirtinti savo amžinąją Tiesos, Meilės ir Taikos 
Karalystę. Tai yra apaštalavimo ir sykiu Katalikiškosios ak- 
cijos giliausia prasmė ir galutinis jos uždavinys. Kaip apašta- 
lavimas Katalikiškoji akcija yra Kristaus Atpirkimo vykdymas is- 
torijoje. Šiuo atžvilgiu ji kyla iš pačių krikščionybės gelmių 
ir paliečia kiekvieną, kuris tik išpažįsta Kristų savo Moky- 
toju ir Vadovu. 

2. Katalikiškoji akcija 
kaip pasauliškių apaštalavimas 


Vykdyti Kristaus atpirkimą istorijoje yra pašauktas kiek- 
vienas krikščionis. Krikšto ir Sutvirtinimo sakramentai įjun- 
gia žmogų į mistinį Kristaus Kūną, padaro jį antgamtinės 
bendruomenės nariu, paženklina neišdildomu Avinėlio žen- 
klu ir sykiu uždeda pareigą eiti į pasaulį ir nešti Gerąją Nau- 
jieną net į tolimiausius jo užkampius. Kardinolas Faulhabe- 
ris yra pasakęs, kad „Sutvirtinimo sakramentas yra pašven- 
timas bendrajai kunigystei, pašventimas apaštalavimui. 
Krikšto metu mes tampame Dievo vaikais. Sutvirtinimas mus 
padaro Viešpaties apaštalais. Krikštas mus įjungia į Dievo 
Karalystę tarsi akmenis į mūrą. Sutvirtinimas mus pašaukia 
tarsi Dievo architektus, kad mes ir kitus į Dievo Karalystę 
įmūrytume. Sutvirtinimas turi visuomeninį ir kunigiškąjį 
bruožą. Mes turime būti ne tik žuvys apaštalų tinkle. Mes 
turime būti patys žvejai ir apaštalai.“7 Ir tai nėra tik paska- 
tinimas ar patarimas. Tai yra tikroji ir tiesioginė kiekvieno 
tikinčiojo pareiga. „Pareiga liudyti ir apaštalauti, - sako tė- 
vas Congaras O. P., - yra uždedama kiekvienam krikščio- 
niui skyrium ir visiems sykiu dėl Krikšto ir Sutvirtinimo sak- 
ramentų, kuriais žmogus yra pašvęstas Dievo darbui.“ Kas 
yra pažymėtas Kristaus vardu ir jo malone, kas gyvena Jo 
gyvenimą, tas privalo šitą malonę žadinti kituose ir šitą gy- 
venimą plėsti pasaulyje. Kristaus, kaip Karaliaus, Kunigo ir 
Pranašo, bruožai švyti kiekviename, kuris yra atgimęs iš van- 
dens ir Šventosios Dvasios ir vyskupo rankų uždėjimu šitos 
Dvasios sustiprintas bei paruoštas tikėjimo žygiams. Šitie tad 
bruožai turi būti perkelti ir į pasaulį, kuriame krikščionis gy- 
vena ir veikia. Pareiga apaštalauti yra visuotinė. 

Vis dėlto ne visi Kristaus Kūno nariai šitą pareigą vieno- 
dai atlieka. Šv. Paulius aiškiai pastebi, kad „Esama skirtingų 
tarnysčių, tačiau tas pats Viešpats. Ir esama skirtingų darbų, 


7 Cit, E. Schlund, Die katholische Aktion, München, 1928, p. 67-68. 
8 „La vie intellectuelle“, 1946 m., gruodžio mėn., p. 31. 

tačiau tas pats Dievas, kuris visa veikia visame kame“ (1 Kor 
12, 5-6). Bažnytinėje bendruomenėje viena ir ta pati Dvasia 
dalina įvairių įvairiausias dovanas, kuriomis tikintieji reiškiasi 
ir savo asmeniniame ir visuomeniniame gyvenime. „Dievas 
kai kuriuos paskyrė Bažnyčioje, pirmiausia - apaštalais, an- 
tra — pranašais, trečia — mokytojais“ (1 Kor 12, 28). Todėl nors 
apaštalavimas yra bendras visų uždavinys, tačiau tie veiks- 
mai, kuriais jis yra vykdomas, yra skirtingi pagal tai, kokią 
dovaną tikintysis yra gavęs Bažnyčioje. „Argi visi apaštalai? 
ar visi pranašai? ar visi mokytojai? ar visi stebukladariai? ar 
visi turi išgydymo dovanų? ar visi kalba kalbomis?“ - klau- 
sia šv. Paulius (1 Kor 12, 29-30). Bažnyčios narių įvairumas 
yra viena iš jos žymių. 

Pats pagrindinis bažnytinės bendruomenės pasiskirsty- 
mas, pagrįstas paties Kristaus, yra kunigai ir pasauliškiai; hie- 
rarchija ir tikintieji. Tikslas visų yra tas pat: laimėti pasaulį Kris- 
tui. Tačiau keliai į šį tikslą yra skirtingi. Kunigo veikimas es- 
mėje yra sakramentinis. Jo rankomis pasaulis išsivelka iš 
nepašvęstų pavidalų ir prisiima pašvęstuosius bei antgam- 
tinius. Jo rankomis pasaulis yra vedamas atgal į aną dieviš- 
kąjį planą, nuo kurio jis nuodėmingai nuklydo, apgriauda- 
mas ir sumenkindamas savo būtį. Sakramentai kaip tik ją at- 
stato, ją perkeičia, išskaistina ir pašvenčia. Sakramentai yra 
pradininkai ano visuotinio perkeitimo, kuris įvyks pasaulio pabai- 
goje. Kunigas savo rankomis šitą perkeitimą vykdo, tapda- 
mas dieviškosios malonės perteikėju ir jos pašvęstu atstovu 
žemėje. Kunigas žengia per pasaulį, lydimas anos paskuti- 
nės ir visuotinės transfigūracijos ženklų. 

Pasauliškio veikimas yra kitoks. Jis pasaulio nekeičia, bet 
ji paruošia perkeitimui. Veikdamas kultūriniame gyvenime ir 
pats būdamas pažymėtas sakramentine malone, jis šitą gy- 
venimą padaro imlų Kristaus dvasiai ir Jo principams. Moks- 
le ir mene, filosofijoje ir teisėje, auklėjime ir politikoje jis ruo- 
šia prigimtį priimti dieviškąją malonę. Pasauliškis yra tasai 
balsas tyruose, šaukiantis taisyti Viešpačiui kelią. Jis krikšti- 
ja vandeniu, ne Šventąja Dvasia. Bet kaip šv. Jonas buvo 
Kristaus pirmatakas ir šauklys, taip pasauliškis yra kunigo 

pirmatakas ir šauklys. Be kunigiškojo sakramentinio veiki- 
mo jis liktų neparuoštas atbaigimui ir neprieinamas dieviš- 
kajai malonei. Abu šitie veikimo būdai, nors skirtingi savo 
esmėje, susijungia to paties Viešpaties tarnyboje. 

Be abejo, kunigas yra apaštalas pirmaeile ir tiesiogine pras- 
me. Kristaus, kaip Kunigo, Karaliaus ir Pranašo, bruožai yra 
jame išreikšti ypatingu būdu. Kunigystės sakramentas yra jį 
pažymėjęs specialiomis dovanomis, teikiančiomis jam galios 
mokyti, valdyti ir pašvęsti. Todėl apaštalavimo darbe jis sto- 
vi pirmose gretose. Jis yra Kristaus paliktosios atpirkimo mi- 
sijos vadovas ir regimoji jos norma. Jo pašaukimas apaštalauti 
yra pirmykštis ir pagrindinis. Tačiau šalia jo ir sykiu su juo 
žengia ir pasauliškis. Krikštas ir Sutvirtinimas jam yra uždė- 
jęs pareigą įsijungti į Kristaus Kūną ne tik malonėms priimti 
ir antgamtiniam gyvenimui savame asmenyje gaivinti, bet ir 
aktyviai prisidėti prie šių malonių skleidimo kituose. 

Nekatalikiška yra užtrinti skirtumą tarp hierarchijos ir ti- 
kinčiųjų, kaip tai yra padarę kai kurios krikščioniškosios sek- 
tos. Vis dėlto be pasauliškio papildomosios ir paruošiamosios 
pareigos apaštalavimo darbas savo visumoje apsieiti negali. 
Tėvas Congaras O. P. pastebi, kad „šv. Jonas Chrizostomas 
krikščioniškąją bendruomenę vadina vyskupo pilnybe, tuo pa- 
žymėdamas, kad hierarchija reikalauja tikinčiųjų, kaip savo 
visumos ir papildo.“? Pasauliškiui suteiktos dovanos yra ki- 
tokios, negu kunigui. Tačiau jas suteikė ta pati Dvasia. Todėl 
ta pati Dvasia ir reikalauja, kad ir kunigas, ir pasauliškis ak- 
tyviai reikštų šių dovanų reikalavimus visame gyvenimo plo- 
te. Ir tik tada apaštalavimas pasidaro pilnutinis, kai kunigas 
ir pasauliškis susitinka tame pačiame Kristaus darbo lauke. 

Būna tačiau laikų, kada kunigas ir pasauliškis pasijunta 
ne tik skirtingi savo dovanomis, bet ir persiskyrę savo veiki- 
mu. Pirmaisiais krikščionybės amžiais tokio persiskyrimo ne- 
buvo. Anuo metu, kai buvo maža ne tik kunigų, bet ir ti- 
kinčiųjų, kiekvienas jautėsi esąs pašauktas apaštalauti jį ap- 
supančiame stabmeldiškajame pasaulyje, drąsiai bei viešai 


? „La vie intellectuelle“, p. 24. 

Kristų išpažinti ir net mirti už Jį. Šv. Paulius savo laiškuose 
mini visą eilę moterų, kurios jam padėjo skleisti Evangeliją: 
Febę, tarnavusią Kenchrėjos bažnyčioje; Mariją, Trifeną, Tri- 
fosą, Persidę (Rom 16, 1-12), Evodiją, Sintikę ir t. t. nekal- 
bant jau apie daugybę vyriškų vardų, kurių nešiotojai ne vie- 
nas, be abejo, buvo pasauliškis. Ir vėliau, Bažnyčios Tėvų 
tarpsnyje, pasauliškiai pasiliko ankštai susiję su kunigais 
apaštalavimo darbe. Neretas jų buvo net oficialus mokyto- 
jas bažnytiniuose dalykuose, kaip Origenas ar Tertulianas. 
Pirmieji amžiai suprato apaštalavimo pilnatvės dvasią ir to- 
dėl neskaldė šito švento darbo ir jo nekrovė ant vienų hie- 
rarchijos pečių. 

Tai įvyko žymiai vėliau, kada krikščionybė įsigalėjo pa- 
saulyje, kada nereikėjo kasdieniniame gyvenime nuolatos liu- 
dyti savo tikėjimo ir jo ginti nuo nuolatinių puolimų. Tuo- 
met apaštalavimo darbas pamažu virto vienų tik kunigų už- 
daviniu. Juo toliau, juo labiau pasauliškiai darėsi Bažnyčioje 
tylesni ir pasyvesni. Jie ne tik neteko teisės tiesioginiu būdu 
mokyti ar valdyti, bet net ir netiesioginis mokymas bei Evan- 
gelijos skelbimas išsprūdo iš jų rankų. Net apaštalavimas šei- 
moje, mokykloje, visuomenėje buvo atiduotas kunigams, nes 
tai esanti jų „specialybė“. Savo metu Ed. Le Roy yra pasa- 
kęs ironiškus, tačiau tiesos turinčius žodžius: „paprasti tikin- 
tieji yra tiktai avelės, kurias laimina ir kerpa.“!? Tuo būdu 
apaštalavimo pilnatvė buvo apardyta. Pasauliškiai virto tik 
pasyviais stebėtojais. Jiems suteiktos sakramentinės dovanos 
buvo užkastos ir nenešė derliaus. Kristaus misijos vykdymas 
istorijoje pasidarė tik nedidelės tikinčiųjų dalies uždavinys, 
tik kunigų reikalas. 

Tačiau pastarieji laikai vėl iškėlė pasauliškių vaidmenį 
Bažnyčioje. Ateistinės audros, perėjusios per visą pasaulį ir 
sunaikinusios daugybę religinių vertybių, parodė, kad apaš- 
talavimo dvasia turi būti nuolatos gyva, kad negalima šioje 
tikrovėje nurimti net ir laimėjus, kad Kristaus atpirkimo dar- 
bui užbaigti neužtenka būrelio pašvęstųjų, bet kad reikia į jį 


10 Cit, „La vie intellecuelle“, p. 23. 

įtraukti visus tikinčiuosius. Todėl pastarieji popiežiai, Leo- 
nu XIII pradedant, ėmė skatinti pasauliškius grįžti į apašta- 
lavimo lauką, prisiminti pirmykštį savo veiklumą ir vėl im- 
tis atsakingų uždavinių Kristaus Karalystėje. Nuo popiežiaus 
Pijaus X šitas pasauliškių apaštalavimo sąjūdis ir pradėta va- 
dinti Katalikiškosios akcijos vardu. O aiškią jai formą, jos or- 
ganizacinius rėmus ir sąrangą nustatė popiežius Pijus XI, tei- 
singai vadinamas Katalikiškosios akcijos popiežiumi. 
Siauresne, tad ir naujausia prasme Katalikiškoji akcija yra 
pasauliškių apaštalavimas. „Katalikiškoji akcija yra pasauliš- 
kių dalyvavimas tikrojoje Bažnyčios misijoje, pasauliškių ben- 
dradarbiavimas dvasiškių pašaukime.“!! Tai „visuomenėje 
veikianti Bažnyčia.“'2 Tai atstatymas ano pirmaisiais amžiais 
buvusio glaudaus ryšio tarp tikinčiųjų ir hierarchijos. Tai 
apaštalavimo suvisuotinimas ir jo praplėtimas į visą bažny- 
tinę bendruomenę. Šiuo atžvilgiu Katalikiškoji akcija taip pat 
yra sena, kaip ir pati Bažnyčia. Jeigu dabar ji mums atrodo 
kažkas nauja ir neįprasta, tai tik dėl to, kad „pasauliškiai, il- 
gus šimtmečius pasyviai laikęsi bažnytinio gyvenimo atžvil- 
giu, dabar, pakviesti į aktyvų bendradarbiavimą, nežino, net 
ir geriausius turėdami norus, kuo ir kaip pradėti". Tačiau 
šitas pradinis nesusivokimas praeis - iš dalies jis jau yra pra- 
ėjęs, - ir pasauliškių dalyvavimas Bažnyčios misijoje bus gra- 
žiausias laimėjimas religiniame dabarties gyvenime. 
Katalikiškoji akcija, kaip pasauliškių apaštalavimas, iš 
naujo kelia paprasto tikinčiojo reikšmę ir vaidmenį Bažny- 
čios bendruomenėje ir atstato anas prarastas dovanas, kurios 
buvo amžių eigoje užkastos bei pamirštos. Pasauliškiai čia 
išeina iš ano tylaus nesidomėjimo religija, į kurį jie buvo taip 
ilgai įpratę. „Pijus XI nenori, kad pasauliškis būtų pasyvus 
kunigo direktyvų vykdytojas, bet tikras vadovas, darbą va- 
rąs savo iniciatyva.“ Pijus XII, pertvarkydamas praėjusiais 
metais italų Katalikiškosios akcijos statutą, aiškiai iškėlė pa- 


11 „Osservatore Romano“, 1926 02 26. 
12 Ibid., 1926 06 19. 

13 E, Schlund, op. cit., p. 13. 

M „Tiesos kelias“, 1937, Nr. 5, p. 269. 

sauliškių atsakingumą ir savarankiškumą apaštalavimo dar- 
be. Savo laiške, kuriuo popiežius naująjį statutą paskelbė, jis 
iškelia, kad vyskupai kartu su popiežiumi yra kviečiami da- 
lyvauti Katalikiškosios akcijos valdyme. Bet pats veikimas vi- 
su atsakingumu yra pavedamas pasauliškiams. Baigdamas 
savo laišką, popiežius kreipiasi į pasauliškius, kad jie lais- 
vai, bet sykiu ir drausmingai atsidėtų Kristui ir Bažnyčiai ir 
kad visuomenė į juos žiūrėtų ne kaip į kokią uždarą grupę, 
siekiančią atskirų asmeninių tikslų, bet kaip į būrį žmonijos 
draugų, padedančių Bažnyčiai nešti Kristaus dvasią į visus 
kultūros sluoksnius“, Vyskupas Strengas, tarsi atspėdamas 
šitą popiežiaus mintį, jau prieš dešimtį metų rašė: „Kunigas 
neprivalo Katalikiškosios akcijos ir katalikiškosiose organiza- 
cijose pats viską daryti, o į pasauliškius žiūrėti tik kaip į pa- 
syvią neatsakingą masę, bet jis turi pavesti, kur tik galima, 
patiems pasauliškiams atsakingesnius uždavinius ir parei- 
gas.“'* Iš tikro tik tokiu būdu yra galima atstatyti vienybę 
tarp hierarchijos ir tikinčiųjų ir apaštalavimo darbą perkelti 
į visą bažnytinę bendruomenę. 

Norėdamas pabrėžti Katalikiškąją akciją, kaip pasauliškių 
apaštalavimą, popiežius Pijus XI 1926 metais vasario 2 dieną 
savo enciklika „Rite expiatis“ paskyrė šv. Pranciškų Asyžietį 
Katalikiškosios akcijos globėju. Iš tikrųjų jeigu Katalikiškoji ak- 
cija yra pasauliškių apaštalavimas pasaulyje, nešant į jį Kris- 
taus dvasios, tai didesnio pasauliškio apaštalo kaip Asyžiaus 
Poverello mes nerasime. Jis nebuvo kunigas. Jis buvo papras- 
tas tikintysis, turtingo pirklio sūnus, sukilęs savo dvasia ir sa- 
vo malda prieš ano meto blogybes ir jas nugalėjęs savo pa- 
vyzdžiu. Jis nebėgo iš pasaulio. Jis neapsigyveno tyruose, bet 
visą gyvenimą sukinosi tarp žmonių ir skelbė jiems Kristaus 
Evangeliją. „Prievartos pasaulyje jis atskleidė gailestingumo 
pasaulį. <...> Jis nesistengė pabėgti. Jis gyveno šioje žemėje ir 
nenorėjo jos palikti, nebent rojaus dėlei. Jis ėmė pasaulį tokį, 
koks jis yra, kad padarytų jį tokį, koks jis privalo būti. Pasau- 


15 Cit. „Naujasis gyvenimas“, 1946 12 15, p. 12. 
16 „Tiesos kelias“, 1937, Nr. 12, p. 685. 

lis buvo jo veikimo medžiaga.” Taip apaštalauja kiekvienas 
pasauliškis. Kiekvienam kultūrininkui - mokytojui ir profe- 
soriui, rašytojui ir dailininkui, teisininkui ir politikui - pasaulis 
yra jo katalikiškojo veikimo medžiaga, kurią jis keičia pagal 
Kristaus pavyzdį. Katalikiškoji akcija įveda pasauliškius į re- 
liginio gyvenimo gelmes ir atskleidžia jiems naujų akiračių. 
Pirmiau katalikai pasauliškiai manė, kad jie atlieka savo pa- 
reigą, jeigu tik gerai vykdo savo profesijos darbus. Tačiau Ka- 
talikiškoji akcija jiems rodo aukštesnį tikslą, skelbdama, kad 
asmeninis tikėjimas ir asmeninės malonės turi būti nešamos 
į visą visuomenę; kad kiekvienas turi būti ne tik geras savos 
profesijos darbininkas, bet ir tikras bei uolus Kristaus apašta- 
las, pasiryžęs savo pavyzdžiu ir žodžiu paliudyti savo Mo- 
kytoją. „Todėl neužtenka apsirėžti tik tokiu veikimu, kuris iš- 
sisemtų kultūrinėse mokslo, sporto, ekonomikos, visuomeni- 
nės gerovės, savitarpinės gerovės, savitarpinės pagalbos, 
pasismaginimų ir žaidimų organizacijose. Jeigu katalikai tik 
tai darytų ir tik šitokiu tikslu savo veikimą apribotų, jiems tik- 
tų Evangelijos žodžiai „Argi taip nesielgia ir muitininkai?!“ 
(Mt 5, 46)'8. Katalikiškoji akcija iš esmės yra religinis veikimas. 
Nei pirmykščiais amžiais, nei dabar religija nėra niekieno spe- 
cialybė. Religiją skelbti, ja rūpintis, už ją kovoti yra kiekvie- 
no pareiga, nes kiekvienam tikinčiajam religija yra jo paties 
asmeniškiausias reikalas. Todėl Katalikiškojoje akcijoje kultū- 
rinis-profesinis pasauliškių veikimas susitinka su religiniu vei- 
kimu, susipina į vieną nedalomą vienetą ir virsta pilnutiniu 
gyvenimu Kristuje. 


3. Katalikiškosios akcijos pobūdis ir apimtis 
Apaštalavimo visumos, kaip minėjome, nesudaro nei vie- 


nas tik sakramentinis kunigų veikimas, nei vienas tik paruo- 
šiamasis pasauliškių darbas. Todėl nors Katalikiškoji akcija 


17 A. Bonnard, St. Francois d'Assise, Paris, p. 65, 66. 
18 Cit. E. Schlund, op. cit., p. 57, 58. 

yra pasauliškių apaštalavimas, vis dėlto ji negali apsieiti be 
hierarchijos jau tik dėl to, kad kunigas yra pašvęstas vado- 
vas ir mokytojas atpirkimo kelyje. Katalikiškoji akcija priva- 
nuoširdžiai bendradarbiaudami su kunigais, ypač su vysku- 
pais, tik uoliai vykdydami aukščiausiųjų Bažnyčios ganyto- 
jų nurodymus, pasauliškiai gali sėkmingai atlikti savą apaš- 
talavimo uždavinį. Štai kodėl Katalikiškoji akcija ir yra api- 
brėžiama, kaip pasauliškių apaštalavimas bažnytinės hierarchijos 
vadovybėje. Pasauliškiai, kaip vykdytojai, ir kunigai, kaip va- 
dovai, sudaro Katalikiškojoje akcijoje vieną Kristaus apašta- 
lų būrį. 

Bažnytinės hierarchijos vadovavimą pasauliškiai turi su- 
prasti ir pergyventi ne kaip jiems iš šalies primestą svetimą 
valią, bet tik kaip regimą išraišką paties Kristaus dėsnių, ku- 
riems visi privalo nusilenkti, kurie tačiau - Kristaus noru - 
prabyla per hierarchiją, nes jai yra pavesta ganyti Jo avis ir 
avinėlius. Iš kitos pusės, kunigai į pasauliškių veikimą religi- 
jos srityje turi pažiūrėti ne kaip į brovimąsi į jų sritį, bet kaip 
įjų pačių darbo sudedamąją dalį. „Kunigai, - sako kardino- 
las Boggiani, - ypač parapijų kunigai, privalo dar labiau su- 
sirūpinti Katalikiškąja akcija, nes joje glūdi viena iš vaisingiau- 
sių pagelbstimųjų priemonių sėkmingam jų tarnybos vado- 
vavimui. Ir šitas kunigų atsidėjimas Katalikiškajai akcijai 
privalo būti suprastas ne kaip patarimas, bet kaip tikras ir di- 
delis įpareigojimas, kuris turi būti įvykdytas pagal laiko ap- 
linkybes ir vietos sąlygas <...>. Todėl jeigu yra peiktini tie ku- 
nigai, ypač tie klebonai, kurie, pamiršę esminius Katalikiško- 
sios akcijos ir savo pačių tikrosios tarnybos uždavinius, taip 
atsideda medžiaginiams ir išviršiniams dalykams, kad tik juo- 
se vienuose mato savo idealą ir savo veikimą, pakenkdami 
tuo būdu savo, kaip Dievo tarnų, charakteriui ir apleisdami 
savo dvasines pareigas, tai ne mažiau taip pat peiktini yra ir 
tie, kurie, atlikę kasdieninę savo dvasinę tarnybą, nepasirū- 
sią, pasinaudodami anuo tikruoju ir tvarkingai vykdomu iš- 
viršiniu veikimu, kuris, gerai panaudotas, yra taip labai sėk- 

mingas doriniam, religiniam ir ūkiniam visuomenės atnauji- 
nimui.“!* Pasauliškių ir kunigų santykį Katalikiškojoje akci- 
joje popiežius Pijus XI gražiai išreiškia vienu sakiniu savo 
laiške kardinolui valstybės sekretoriui 1927 m. sausio 24 d.: 
„Pirmojoje mūsų enciklikoje mes apibrėžėme Katalikiškąją 
akciją kaip pasauliškių bendradarbiavimą hierarchijos apaš- 
talavime ir pareiškėme, kad kunigai ją turi laikyti būtina su- 
dedamąja savo tarnybos dalimi, o tikintieji savo gyvenimo 
pareiga.“? Nuoširdus pasauliškių paklusimas hierarchijai ir 
atidi hierarchijos pagalba pasauliškiams yra vienas iš pagrin- 
dinių tikrai suprastos ir sėkmingai vykdomos Katalikiškosios 
akcijos bruožų. 

Būdama apaštalavimas, Katalikiškoji akcija yra vykdoma 
Dievo garbei ir žmonių išganymui, todėl savaime reikalauja, 
kad jos veikėjai turėtų ne tik kilnius tikslus stodami į šitą dar- 
bą, bet ir kilnią bei skaisčią širdį pačiame darbe. Asmeninio 
šventumo reikalas yra būtinas kiekvienam apaštalui. Šitą Katali- 
kiškosios akcijos bruožą aiškiai kelia ir labai gražiai jį apibū- 
dina kardinolas Boggiani. „Kadangi, - sako jis, ~ krikščioniš- 
kajam apaštalavimui, tam tikrai antgamtiniam ir nuopelnin- 
gam darbui, vykdyti yra reikalinga dieviškoji malonė, 
suteikiama tik tam, kuris yra vienybėje su Kristumi, todėl nie- 
kas negali sėkmingai ir našiai dalyvauti Katalikiškojoje akci- 
joje, kas neišsaugo tikro ryšio su Kristumi, kas nepasilieka ja- 
me, kaip vynuogės šakelė kamiene, savo gyvu tikėjimu, pa- 
dedančiu jam įsiskverbti į Dieviškojo Mokytojo pažinimą, 
atskleidžiančiu jam visą tiesą ir išmokančiu jį ją pamilti; savo 
karšta meile, rišančia jį prie garbingiausios Dievo Sūnaus Šir- 
dies, pamokančia jį pajausti, suprasti ir aukoti kiekvieną sa- 
vo gyvenimo atodūsį Dievo garbei ir artimo gerovei. Niekas 
negali Jėzaus grąžinti į šeimą ir į visuomenę ir jų įjungti į Die- 
vo Karalystę - o tai ir yra tikrasis Katalikiškosios akcijos tiks- 
las, - kas Jėzaus nepažįsta geriau negu kiti, kas Jo nemyli la- 
biau už viską ir už visus, kas Jam netarnauja su didžiausiu 


19 Çit, E. Schlund, op. cit, p. 62, 63. 
20 Cit, E, Schlund, op. cit, p. 33. 

ištikimumu, kas nėra pasiryžęs ir pasiruošęs Jam priklausyti 
bet kuria, net ir savo gyvybės, kaina. Tik tie, kurie šitaip Jėzų 
Kristų pažįsta ir myli, užsitarnauja iš tikro priklausyti prie gi- 
minės tų, kurių pagalba ateina tautoms išganymas: de semine 
illorum virorum, per quos salus facta est in Israel (1 Mak 1, 52). Iš 
šitų dėsnių plaukia savaime svarbių išvadų. Visi Katalikiš- 
kosios akcijos dalyviai, ypač tie, kurie yra pašaukti ją remti 
ir jai vadovauti, turi būti geri krikščionys ir atsparūs katali- 
kai. Jie turi būti persunkti savo tikėjimo, iš pagrindų pažinti 
savo religiją, būti nuoširdžiai atsidavę Bažnyčiai, ypatingai 
Apaštalų Sostui, Jėzaus Kristaus Vietininkui žemėje. Juos turi 
puošti tikrasis maldingumas, tvirtos dorybės, skaistūs papro- 
Čiai ir be priekaištų gyvenimas, kuriuo jie tarnauja kitiems 
pavyzdžiu. Kur šitokio nusistatymo stinga, ten ne tik sunku 
kituose gėrį skleisti, bet beveik nėra galima veikti gryna in- 
tencija ir turėti jėgos pastoviai pakelti visus priešingumus ir 
aukas, visus priešų šmeižimus ir dažną vadinamų gerųjų abe- 
jingumą bei nesidomėjimą, apskritai visus sunkumus, kurių 
pasitaiko kiekvienam, vykdančiam gerą darbą, ir kurių tei- 
kia kiekvienas apaštalavimas. Tiktai kantri ir atspari dory- 
bė, akis ir širdį nukreipusi į Jėzų Kristų, gali laiduoti, kad Ka- 
talikiškoji akcija atitiks savo tikslą. <...> Katalikiškosios ak- 
cijos programa gali būti įvykdyta tik pilnutinių krikščionių 
ir nuoširdžių charakterių, tik tvirtų ir gilių krikščioniškųjų są- 
žinių. Ne skaičius, bet būdo švarumas ir tvirtumas teikia per- 
galę kovose, kurias mes esame pašaukti vesti Dievo vardu 
Jėzaus Kristaus ir Jo Bažnyčios garbei, vadovaujami popie- 
žiaus, kaip Jėzaus Kristaus Vietininko ir Bažnyčios regimo- 
sios Galvos.“2! 

Bažnytinės hierarchijos vadovaujama ir atsidėjusių bei re- 
ligingų žmonių vykdoma, Katalikiškoji akcija eina į kiekvie- 
ną asmeninio ir visuomeninio gyvenimo sritį ir keičia ją pa- 
gal Kristaus dvasią. Katalikiškosios akcijos apimtis yra visas pla- 
tus ir margas pasaulio gyvenimas. Visa kūrinija turi būti palenkta 
Kristui kaip Galvai. Visa kūrinija turi būti atnaujinta, nes ji 


2 Cit. E. Schlund, op. cit, p. 55, 56, 64. 

visa yra paliesta nuodėmės ir „iki šiol tebedūsauja ir tebesi- 
kankina“ (Rom 8, 22). Be abejo, pirmoje eilėje reikia atnaujinti 
atskirą žmogų, nes jis yra aukščiausia vertybė ir bet kurios 
bendruomenės pagrindas. Popiežius Pijus XI todėl ir sako, kad 
„Šitoji akcija turi uždavinį, vadovaujant pašvęstiesiems gany- 
tojams, pripildyti sielas grynąja Jėzaus Kristaus dvasia <...>.“2 
Tačiau ir bendruomeninis gyvenimas yra tikroji Katalikiško- 
sios akcijos sritis. „Šia akcija, - sako kardinolas Boggiani, - ka- 
talikai ryžtasi sutelkti visas jėgas, kad visomis leistinomis ir 
teisėtomis priemonėmis kovotų su nekrikščioniškąja kultūra, 
jeigu apskritai čia tinka žodis kultūra, ir tuo būdu pataisytų 
iš jos kilusias blogybes. Jie nori Jėzų Kristų grąžinti į šeimą, į 
mokyklą ir į visuomenę; grąžinti žmogiškajam autoritetui, 
kaip dieviškojo autoriteto atstovui, prideramą reikšmę; atsi- 
dėti tautos, ypač pramonės ir žemės ūkio darbininkų, reika- 
lams, įdiegti jiems ne tik religiją, kaip vienintelį paguodos šal- 
tinį gyvenimo rūpesčiuose, bet ir nušluostant jų ašaras, ma- 
žinant jų skausmus, gerai vadovaujamomis labdaros 
įstaigomis keliant jų ekonominį būvį. Jie nori daryti įtakos, kad 
valstybės įstatymai patenkintų teisingumą, kad būtų pataisyti 
ar panaikinti visi tie, kurie teisingumui nusižengia. Jie nori ga- 
lop tikra katalikiška drąsa ginti ir atstovauti visuose dalykuose 
Dievo, Bažnyčios ir popiežiaus teises. Katalikiškosios akcijos 
darbo laukas yra nepaprastai platus, nes ji neišskiria nieko, 
kas tiesioginiu ar netiesioginiu būdu įsijungia į dieviškuosius 
Bažnyčios uždavinius.“2 

Tačiau Katalikiškoji akcija eina į gyvenimą religine dva- 
sia ir religinėmis priemonėmis. Todėl nors ji apima viską, nors 
į visą kultūrą ji žiūri kaip į savo veikimo lauką, vis dėlto ji 
nesiekia jokio žemiško ir laikino tikslo, kaip tai daro politika 
ar ekonomika, kurios taip pat tvarko visą gyvenimą, bet jau 
grynai laikinosios gerovės atžvilgiu. Dėl to Bažnyčios vado- 
vybė kiekvieną kartą pabrėžia, kad Katalikiškoji akcija iš es- 
mės yra skirtinga ir nuo politinio ir nuo ekonominio veikimo. Štai 


2 Cit. E. Schlund, op. cit, p. 23. 
3 Cit. E. Schlund, op. cit., p. 54. 

autoritetingų Bažnyčios vadovų žodžiai šiuo klausimu, L. Ci- 
vardi, išleidęs du tomus Katalikiškosios akcijos vadovėlio ita- 
lų kalba”, sako: „Mūsų ekonominės ir profesinės organiza- 
cijos nėra tiesioginėje Bažnyčios priklausomybėje ir veikia sa- 
vo pačių atsakingumu, nesusiliesdamos tiesioginiu būdu su 
bažnytinės hierarchijos autoritetu. Tačiau šitos organizacijos 
yra Bažnyčios priklausomos netiesioginiu būdu, vadinasi, ti- 
kėjimo ir dorovės dalykuose, bet ne techniniuose ir grynai 
materialiniuose klausimuose... Yra galima, kad keletas politinių 
partijų lygiu būdu suderinamos su Katalikiškąja akcija būtent tuo- 
met, kai jos viena nuo kitos skiriasi tiktai politiniais reikalavimais. 
<...> Vis dėlto Bažnyčia pasilieka teisę papeikti kiekvieną 
partiją arba ją pasmerkti, jeigu ji susikerta su tikėjimo ir 
krikščioniškosios moralės principais.“3 Popiežius Pijus XI nu- 
sistatymą politikos ir Katalikiškosios akcijos santykių klau- 
simu „Osservatore Romano“ šitaip išreiškia: „Katalikiškoji 
akcija nėra jokia socialinė ar politinė partija, kurioje persvertų 
ar net tikrąjį jos gyvenimo pagrindą sudarytų laikiniai rei- 
kalai. Ji yra visuomenėje veikianti Bažnyčia, kuriai gera yra 
gera, vis tiek kas šitą gera sakytų ir vis tiek iš kur jis kiltų; 
ir kuriai bloga yra bloga, taip pat vis tiek kas jį darytų arba 
iš kur jis eitų. Jos nepermaldaujamumas yra Bažnyčios, jos 
dekalogo, jos Evangelijos, jos amžinojo, nedalinamo ir nekin- 
tančio mokslo nepermaldaujamumas. Jos prisitaikymas yra 
Bažnyčios prisitaikymas, nesurištas su jokia valdymo siste- 
ma, su jokia visuomenės santvarka, su jokia politine linkme, 
su jokiu visuomeninio ir pilietinio tautų gyvenimo bandy- 
mu.“ Žinomas posakis, kad Katalikiškoji akcija yra šalia ir vir- 
šum politikos, geriausiai išreiškia šių dviejų sričių santykius. 
Katalikiškoji akcija yra šalia politikos savo veikimo priemo- 
nėmis ir metodais. Ji yra viršum politikos savo religiniu tiks- 
lu. Kiek politika paliečia altorių, tiek ji paliečia ir Katalikiš- 
kąją akciją. Tačiau kol ji pasilieka savo srityje, ji su Katali- 
kiškąja akcija neturi nieko bendro. 


2 Plg. Manuale di Azione Cattolica, Pavia. 
3 Cit. E. Schlund, op. cit., p. 28. 
26 Cit. E. Schlund, op. cit., p. 52. 

4. Katalikiškosios akcijos organizacija 


Katalikiškoji akcija kaip Kristaus dvasios skleidimas visų 
pirma paliečia patį žmogų ir artimiausią jo aplinką. Negali- 
ma atnaujinti gyvenimo, neatnaujinus pirma paties savęs. 
Negalima atnaujinti pasaulio, neatnaujinus savo šeimos ir tos 
mažutės bendruomenės, kurioje žmogui tenka kasdien gy- 
venti. Visuotinis perkeitimas vyksta smulkiu ir kruopščiu 
darbu, gerai vykdant asmenines savo pareigas ir rūpinantis 
kad ir kiti jas vykdytų. Kaip Kristus savo atpirkimą pradėjo 
Palestina, kurioje gimė, augo ir gyveno, taip ir kiekvienas jo 
mokinys bei apaštalas turi pradėti savo darbą visų pirma sa- 
voje aplinkoje. 

Nuo šitos aplinkos sąlygų kaip tik ir priklauso Katalikiš- 
kosios akcijos organizacija. Praėjusiame skyriuje jau esame 
citavę kardinolo Boggiani žodžius, kad Katalikiškoji akcija 
vyksta „pagal laiko aplinkybes ir vietos sąlygas“. Taip pat 
popiežius Pijus XI savo laiške kardinolui Bertramui pastebi, 
kad „Katalikiškoji akcija, kiek tai liečia praktinį jos reiškimąsi, 
yra skirtinga pagal amžių ir lytį, pagal vietos ir laiko sąly- 
gas.“? Jos esmė - skleisti Kristaus dvasią — yra ta pati visur 
visados. Tačiau tasai būdas, kuriuo šita dvasia yra skleidžia- 
ma, darosi įvairus, kaip įvairūs yra žmonės ir kaip įvairus 
yra pats jų gyvenimas. Šv. Pauliaus pasigyrimas, kad jis, 
skelbdamas Evangeliją, žydams buvo žydas, o graikams — 
graikas, kaip tik ir išreiškia kiekvieno apaštalavimo atitiki- 
mą tautos būdui, vietos papročiams ir laiko reikalavimams. 

Atsidūrę tremtyje, mes buvom priversti susikurti tokias 
sąlygas, kurios daug kuo skiriasi nuo mūsų gyvenimo tėvy- 
nėje. Tremtis nėra tik paprastos savo tėvynės palikimas, tik 
paprastas pasivažinėjimas po svetimus kraštus. Tremtis yra 
ištisas gyvenimo būdas: su savo laimėjimais ir pralaimėjimais, 
su savo vargais ir pavojais, su savo ydomis ir silpnybėmis. 
Todėl šitas savotiškas gyvenimo būdas kaip tik ir apspren- 


27 Ad. Kard. Bertram. Im Geiste und Dienste der katholische Aktion, 
1923, p. 12. 

džia Katalikiškosios akcijos organizaciją. Katalikiškoji akcija 
tremtyje yra priversta organizuotis kitaip negu normaliame 
mūsų tėvynės gyvenime. Ir išviršinės sąlygos, ir išvidinis mū- 
sų nusiteikimas daro įtakos apaštalavimo metodams bei prie- 
monėms ir tuo pačiu keičia Katalikiškosios akcijos praktinį 
reiškimąsi. Mūsiškė tremtyje vykdoma Katalikiškoji akcija ne- 
gali būti senosios, Lietuvoje buvusios Katalikiškosios akcijos 
atgaivinimas tuo pačiu pavidalu. 

1946 m. rugsėjo 23-25 d. įvykęs suvažiavimas Neuffene, 
kur dalyvavo J. E. vyskupas Brizgys ir J. Pr. Šv. Sosto Dele- 
gatas lietuviams kanauninkas F. Kapočius kartu su Vokieti- 
jos zonų ir Austrijos katalikų atstovais, priėmė tokias gaires 
Katalikiškajai akcijai tremtyje organizuoti: „1) Katalikiškosios 
akcijos svorio centras yra parapija. Buvusios Lietuvoje cen- 
tralizuotos Katalikiškosios akcijos organizacijos tremtyje ne- 
atkuriamos; 2) Katalikiškoji akcija parapijoje apima visus pa- 
rapijiečius: vaikus, jaunimą, moteris ir vyrus.“ Šitos gairės 
buvo plačiau nagrinėtos trijose atskirų zonų platesniuose su- 
važiavimuose: Scheinfelde amerikiečių zonai (1946 m. spa- 
lio 22-23 d.), Tiubingene prancūzų zonai (1946 m. spalio 29- 
30 d.) ir Seedorfe b. Zeeven anglų zonai (1946 m. lapkričio 
6-7 d.). Jos šiandien yra išvystytos naujajame Katalikiškosios 
akcijos statute ir paskelbtos vykdyti. 

Vadinasi, į tremties Katalikiškosios akcijos organizacijos pa- 
grindus yra dedamas parapinis principas. Ne organizacijos su- 
daro tremties Katalikiškosios akcijos vienetus, bet parapijos. 
Visi pasitarimai ir suvažiavimai nerado tikslu atkurti Lietu- 
voje buvusias organizacijas ir ant jų statyti Katalikiškosios ak- 
cijos darbą. Pats likimas mus suglaudė į stovyklas, kurių jun- 
giamoji religinė forma yra parapija. Ji apima visus. Jeigu pir- 
mesnės organizacijos net ir katalikų tik dalį įtraukdavo į savo 
narių skaičių ir tuo pačiu į Katalikiškąją akciją, tai parapija 
neišskiria nė vieno. Visi stovyklos gyventojai yra jos nariai 
ir tuo pačiu Katalikiškosios akcijos dalyviai. Parapinis prin- 
cipas padaro Katalikiškąją akciją visuotinę ir todėl net geriau 
išreiškia jos esmę negu organizacijos. Be abejo, dabartinis sta- 
tutas leidžia ir organizacijoms priklausyti Katalikiškajai ak- 

cijai ir turėti jos darbe specifinius uždavinius. Tačiau vis dėl- 
to organizacijos čia atsistoja antroje vietoje, pirmąją užleis- 
damos parapijai. Be to, organizacijos čia turi turėti kurį nors 
specifinį uždavinį, kad galėtų pateisinti savo buvimą. Papras- 
tos masinės (vyrų, moterų ar jaunimo) organizacijos čia ne- 
turėtų ko veikti, nes jų darbas jau yra atiduotas parapijos vy- 
rams, moterims ar jaunimui. 

Bažnytinė tad mūsų vadovybė yra atkūrusi Katalikišką- 
ją akciją ir mus visus pakvietusi (Šv. Sosto Delegato laiškas 
1946 m.) joje dalyvauti. Šiuo sunkių klaidžiojimų ir didelės 
nevilties metu reiktų mums išgirsti šį pakvietimą ir visomis 
pastangomis atsidėti Kristaus žygiui skleisti pasaulyje, nes 
nuo jo laimėjimo priklauso ne tik mūsų pačių, bet ir mūsų 
Tautos likimas. „Jei katalikai, - sako popiežius Pijus XI laiš- 
ke kardinolui Bertramui, - dalyvaudami hierarchiniame 
apaštalavime bus persunkti šita dvasia, jie tikrai pasieks ar- 
timiausio tikslo, kad visų tautų krikščionys tvirtai susijung- 
tų dorovės ir religijos reikalui ir tuo būdu būtų pajėgūs - o 
tai yra labai reikšminga - krikščioniškojo tikėjimo ir krikš- 
čioniškojo mokslo principus plėsti toliau, juos sėkmingai sau- 
goti ir padaryti juos galiojančius privatiniame ir viešajame 
gyvenime.“2 


28 Op. cit, p. 11. 


PASAULIŠKIŲ APAŠTALAVIMAS 


Atėjo laikai, kada kiekvienas katalikas turi būti tam tikra 
prasme Kristaus Bažnyčios gynėjas ir jo mokslo platintojas. 
Savo pavyzdžiu, savo žodžiais, savo raštais ir darbais jis tu- 
ri kovoti su patamsių galybėmis, kurios dirba kiekviename 
žingsnyje, kėsindamosios išgriauti Kristaus Karalystę žemė- 
je. Dabar nė vienam nevalia pasakyti: „Kas man darbo! Aš 
tikiu ir man užtenka. Tikėjimą ginti - tai jau kunigų daly- 
kas!“ Ne! Šiandien tikėjimo gynėjais turi būti visi. Pasauliš- 
kiai turi ateiti pagalbon dvasininkams ir tuo būdu sudaryti 
nenugalimą Kristaus armiją, pažymėtą šv. Kryžiaus ženklu. 
Ši pasauliškių pagalba ir vadinasi pasauliškių apaštalavimas. Jis 
apima visas gyvenimo sritis, kur tik reikia įnešti Kristaus 
dvasios. Jojo šūkis: „Visa atnaujinti Kristuje!“ 

„Nepriėmusieji šventimų krikščionys negali būti tik pa- 
syvi ir nesąmoninga statomoji medžiaga kunigo rankose. Ne! 
Jie patys turi būti statytojai, jie patys turi būti kunigai ir apaš- 
talai tolimesne to žodžio prasme... Tautiškojo krizio metu kiek- 
vienas pilietis turi būti kareivis, religinio krizio metu kiekvienas 
krikščionis — apaštalas. Ateis laikai, pasakė kartą vyskupas Ket- 
teleris, kada šeima perims beveik visas kunigystės funkcijas. 
Žodis „pasauliškių apaštalavimas“ yra puikiausias dalykas 
paskutinių laikų Bažnyčios istorijoje. Šį apaštalavimą išplės- 
ti yra didžiausias ganytojavimo rūpestis... Pasauliškių apaš- 
talavimas eina ne Bažnyčios vietoje, bet šalia Bažnyčios, ankš- 
tai susirišęs su josios viršininkais“ (arkivyskupas Dr. M. Faul- 

haber. Cit. Hoffmann, Der Katholische Akademiker und die 
neue Zeit, p. 65). 

Pasauliškių apaštalavimo tikslas yra atnaujinti visą mū- 
sų pasaulio civilizaciją taip visumoje, taip kiekviename at- 
skirame josios elemente. Liečiant atskiras sritis, pasauliškių 
apaštalavimo tikslus galima taip suskirstyti: 

1. Asmens atžvilgiu: grąžinti Kristų į žmonių širdis, į jų 
protus ir į jų valias. Gražiu pavyzdžiu ir įsitikinimų suderi- 
nimu su praktika pamokyti pasaulį įkūnyti religinius idea- 
lus taip privatiškame, taip viešame gyvenime. 

2. Šeimos ałžvilgiu: grąžinti Kristų į šeimynas; kiekvieną 
šeimą padaryti panašią į šventąją Nazareto šeimynėlę, ku- 
rioje viskas buvo remiama meilės ir maldingumo dvasia. Ko- 
voti su moterystės ardymu ir josios tikslo iškreipimu. 

3. Visuomenės atžvilgiu: stengtis gerinti žemesniųjų luomų 
reikalus, skiepinant didžturčių ir darbdavių širdyse paskelb- 
tąjį Kristaus meilės dėsnį, teisingas pažiūras į nuosavybę ir į 
darbą. Stengtis panaikinti tokius įstatymus, kurie negloboja 
nuskriaustųjų, varžo katalikiškąjį veikimą ar kėsinasi kuo nors 
prieš Bažnyčios laisvę. Įdiegti žmonėse tikrąjį žmoniškosios 
valdžios supratimą, kuri atstovauja Dievo valdžiai žemėje. 

4. Mokslo atžvilgiu: rūpintis, kad visas mokslas, o ypač fi- 
losofija, būtų kuriamas sintetinio integralizmo keliu, kad į jį 
būtų žiūrima, kaip į priemonę tobulinti žmogų, o ne kaip į 
galutinį tikslą; pašalinti tą prietarą, kad mokslas prieštarau- 
jąs tikėjimui. 

5. Meno atžvilgiu: stengtis atgaivinti bažnytinį meną, ypač 
muziką ir tapybą; rūpintis, kad ir pasauliniame mene spin- 
dėtų amžinosios tiesos, kad jis būtų palenktas tiesos ir do- 
rovės dėsniams; galutinai išrauti šūkį „menas menui“, kuris 
yra ir nelogiškas, ir nekrikščioniškas. 

6. Religijos atžvilgiu: grąžinti Kristų į mokyklas, grąžinti 
religijai prideramą vietą dėstomųjų dalykų eilėje; rūpintis 
Bažnyčios teisių praplatinimu ir budėti, kad jos būtų uoliai 
pildomos ir saugojamos. 

Tokie yra svarbesnieji pasauliškių apaštalavimo tikslai. 
Pražūtingos Renesanso mintys visą civilizaciją padarė prieš- 

krikščionišką. Dabar mes turime ją vėl sukrikščioninti - dar 
daugiau, sukatalikinti, pakreipti į tuos kelius, kurie ją vestų 
prie josios tikslo. Tai yra labai aukšti ir kilnūs dalykai. Jų re- 
alizavimas turėtų būti viso mūsų gyvenimo uždavinys, tu- 
rėtų būti kartu ir nenuilstančių jėgų žadintojas, ir dvasios 
skaidrintojas. Reikia manyti, kad katalikiškoji Lietuvos jau- 
nuomenė tinkamai įvertins šį dalyką ir stos Bažnyčiai pagal- 
bon kovoje su chaoso gaivalais. 

Pasauliškių apaštalavimas šiandien yra būtinas. Vieni ku- 
nigai daugeliu atvejų negali padaryti tiek, kiek reikalauja 
spartus mūsų laikų pažangos tempas. Be to, kunigų yra ma- 
žas skaičius. Tad būtinai jiems pagalbon turi ateiti pasauliš- 
kiai, pirmoje eilėje jaunuoliai, ir padėti jiems eiti apaštalų pa- 
reigas. Reikia padėti ganytojams plėsti ir ugdyti visa tai, kas 
tik priklauso prie katalikų veikimo: visas organizacijas, vi- 
sas įstaigas ir centrus. „Šis uždavinys gali pasirodyti sunkus 
ganytojams ir tikintiesiems; bet jis yra aiškiai reikalingas, ir 
jį reikia pastatyti pirmaeilių ganytojavimo ir krikščioniškojo 
gyvenimo pareigų tarpe“ (popiežius Pijus XI, cit. „Katalikų 
veikimo kodeksas“, p. 19). 

„Veikimo, štai to reikalauja šie laikai, bet veikimo, kuris 
be rezervų eina pilnutinio ir skrupulatiško Dievo ir Bažny- 
čios įsakymų pildymo, atviro ir drąsaus religijos išpažinimo, 
gailestingumo vykdymo visose formose, be jokios atodairos 
į save ir į žemiškuosius gerumus, keliais“ (popiežius Pijus 
XI, cit. „Katalikų veikimo kodeksas“, p. 18). Ir suprantama! 
Nes kas pats nėra savyje tų siekiamų idealų realizavęs, kuo 
būdu jis galės juos kituose realizuoti? Toks darbas bus be vai- 
sių, o jų tikėjimas bus tik savęs apgavimas. „Gerai atlikti ka- 
talikiškajam veikimui reikalinga yra dieviškoji malonė, ir 
apaštalas jos negauna, jei jis nėra susijungęs su Jėzumi Kris- 
tumi. Tiktai tada, kada mes būsime Jėzų Kristų suformavę 
mumyse, mes lengviau galėsime jį grąžinti šeimoms ir visuo- 
menei. Todėl visi, kurie yra pašaukti vadovauti arba kurie 
pasišvenčia išjudinti katalikiškam darbui, privalo būti kata- 
likai visokiam išmėginimui“ (popiežius Pijus XI, cit. „Katalikų 
veikimo kodeksas“, p. 20). Katalikai vyrai, o ne nendrės, siū- 

buojamos kiekvieno vėjelio, pučiančio nuo pelningesnės vie- 
tos ar gardžiai apkrauto stalo. Šiandien mums reikia dvasios 
milžinų, nepajudinamų karžygių, drįstančių kiekvienam į 
akis pasakyti tiesą ir kovojančių be atsitraukimo ir be gėdin- 
go pabėgimo. „Iš seno jau turėjome maldingų žmonių, ku- 
rie mokėjo melstis, kaip Mozė ant kalno; šiandien be jų 
mums reikia dar turėti kovos žmonių, kurie sugebėtų kovo- 
ti, kaip Jozuė lygumoje“ (Dehon). 

Kad šis darbas pasisektų, reikia tam tikrų sąlygų. Be mi- 
nėtų - sentire cum Ecclesia ir vidaus gyvenimo - paliesime čia 
dar keletą svarbesniųjų. Pirmoje eilėje nereikia laukti kitų pa- 
lankumo. Yra tokių, kurie manydami patrauksią savo priešus, 
daro nusileidimų, kartais net ir principų dalykuose. Bet tai yra 
didelė klaida. Nusileidžiant priešas tik įgaus daugiau drąsos 
ir, susitaikęs iš vienos pusės, dar smarkiau puls iš kitos. Mū- 
sų pusėje yra amžina tiesa, visiškai nepareinanti nuo laiko už- 
gaidų. Jokių nusileidimų ar išsižadėjimų čia būti negali. 

Toliau reikia tinkamai suprasti krikščioniškąją artimo meilę. 
Kai kas mano, kad artimo meilė neleidžia mums kovoti su 
priešais. Tai nesusipratimas! Kristus liepė mylėti priešo as- 
menį, bet ne jo įsitikinimus. Mes kovojame ne prieš asme- 
nis, bet prieš klaidingas nuomones, ir jas toleruoti anaiptol 
nėra krikščioniškosios meilės pareiga. 

Svarbiausia sąlyga yra katalikų vienybė ir drausmė. Kai tik 
yra susiskaldymo, kai vieni stato, o kiti griauna, — tada jo- 
kių vaisių, žinoma, pasiekti negalima. To tarp katalikų nie- 
ku būdu negali būti. Nei politinės, nei mokslinės, nei meni- 
nės pažiūros jų neturėtų skaldyti. Tikėjimas yra aukščiau už 
visus žemės dalykus, ir kai kyla jo gynimo klausimas, tada 
šalin visoks pažiūrų skirtumas. Deja, Lietuvos katalikams to- 
kio vieningo susipratimo dar labai daug trūksta. Todėl mes 
ir tūpčiojame vietoje. Būtų jau laikas praregėti, labai laikas. 
Bent jaunieji turėtų tai pamatyti ir visomis jėgomis stengtis 
palaikyti tarp savęs kuo tampriausią vienybę. Kitaip mes ga- 
lime savo smulkmeniško skaldymosi ateityje labai gailėtis. 

Labai svarbi sąlyga yra ir klusnumas Bažnyčiai. „Klusnu- 
mas privalo būti tobulas, kadangi jis priklauso tikėjimo es- 

mei ir jis su tikėjimu turi tą bendrą, kad negali būti pada- 
lintas. Dar daugiau, jei jis nėra visiškas ir tobulas visais at- 
žvilgiais, jis dar gali turėti klusnumo vardą, bet jis jau nie- 
ko bendro su klusnumu neturi“ (popiežius Leonas XIII, cit. 
„Katalikų veikimo kodeksas, p. 20). Jis turi apimti ne tik 
dogmas, tai yra tokias tiesas, kurių atmetimas sudaro nusi- 
kaltimą, vadinamą erezija, bet ir tas tiesas, kurios nors nėra 
viešai Bažnyčios paskelbtos, bet visuotinai pripažįstamos ir 
skelbiamos. 

Toliau, „dar reikalinga, kad katalikai laikytų savo parei- 
ga būti valdomi ir vedami vyskupų ir ypatingai Apaštalų 
Sosto valdžios“ (popiežius Leonas XIII, cit. „Katalikų veiki- 
mo kodeksas“, p. 21). Kitaip pasauliškių veikimas gali labai 
greitai iškrypti iš tikro kelio ir nueiti Bažnyčios priešų tar- 
nybon. Taigi visos tos organizacijos, kurių įstatai nėra vys- 
kupų patvirtinti, neturi teisės savintis pasauliškių apaštala- 
vimo ar katalikiškojo veikimo. Klausyti reikia ne tik įsaky- 
mų, bet ir patarimų, ypač jei jie išeina iš popiežiaus valios. 
Geras sūnus pildo motinos ne tik įsakymus, bet ir kiekvieną 
patarimą, kiekvieną net norą. Dievas yra mūsų Tėvas, bet, 
kaip yra pasakęs šv. Augustinas, niekas negali turėti Dievo 
Tėvu, kas neturi Bažnyčios Motina. Pačio Kristaus buvo to- 
kia valia, kad tikintieji klausytų Bažnyčios. Tam jis Jai ir ne- 
klaidingumo dovaną yra suteikęs. 

Tokioms sąlygoms esant, pasauliškių apaštalavimas gali 
duoti labai daug naudos. Josios šiandien laukia visas pasau- 
lis, laukia ir mūsų tėvynė. Todėl jaunieji turi imtis šito at- 
naujinančio žemę darbo, imtis visu užsidegimu, visu jaunu 
pasiryžimu. Ateitis turi būti mūsų! 


TRYS KLAUSIMAI DVASIŠKIJAI 
Dvasiškių ir pasauliškių pokalbio reikalu 


Studijų savaitės metu Vokietijoje lietuvių gimnazijos pa- 
talpose buvo susitikę, vyskupui Pr. Braziui pageidaujant ir 
vadovaujant, keliolika lietuvių kunigų su keliolika katalikų 
pasauliškių pasvarstyti pasauliškio vaidmens Bažnyčioje. Su- 
sitikimas, vykdytas įvairiu būdu ir net keletą kartų (rugpjū- 
čio 6, 7, 8 ir 9 d. popietėmis), nedavė jokių vaisių: kunigai 
liaupsino pasauliškius, o pasauliškiai abejojo šio liaupsinimo 
tikrumu. Kai vienas mokytas ir patyręs dvasiškis buvo atvi- 
rai paklaustas: „Kas yra visas šis liaupsinimas — tiesa ar pro- 
paganda?“, jis visų akivaizdoje, nė kiek nedvejodamas, at- 
šovė: „Propaganda!“. Šio straipsnio autoriui teko irgi minė- 
tų abejonių kelti ir todėl ne vieną nuvilti. Tačiau jis nematė 
jokio kito kelio nuoširdžiam pokalbiui bei bendradarbiavi- 
mui kaip tik visų pirma išsiaiškinti tai, kas pasauliškius sle- 
gia ir kas jų nepasitikėjimą žadina bei palaiko. Todėl jis no- 
rėtų dabar sutraukti Hiuttenfeldo pokalbio abejones į tris 
klausimus ir juos pateikti ne anam mažam kunigų būreliui, 
o dvasiškijai apskritai ir paprašyti ją mums į šiuos klausi- 
mus įtikinamai ir išsamiai atsakyti. Autoriui atrodo, kad šie 
klausimai yra bendri visiems pasauliškiams visų kraštų bei 
tautų. Ar tad ne tiksliau būtų visų pirma sueiti pokalbio pa- 
grindų reikalu, o tik paskui leistis į kasdienos darbus? Ei- 
nant priešinga linkme nepasitikėjimas rusens, ir tasai didy- 
sis Bažnyčios užuomojis pažadinti bažnytinę pasauliškių są- 
monę bei veiklą liks ir toliau bergždžias. Šiuo tad straipsniu 

autorius ir mėgina pradėti pokalbį su dvasiškiais - visų pir- 
ma klausimais, kurie šiuo metu mus ypač drumsčia. 


1. Istorinis klausimas 


Pasauliškių liaupsinimas iš dvasiškių pusės prasideda ne- 
įprastu pasauliškių reikšmės Bažnyčioje gyrimu: pasauliškių 
apaštalavimas esąs „krikščioniškosios kultūros pagrindų gel- 
bėjimas“, „Apvaizdos duota Bažnyčiai pagalba“, „Šventosios 
Dvasios pašaukta“ į gyvenimą; pasauliečiai esą „Dievo tau- 
ta“, kurioje įsišakniję laikosi visi luomai ir visos pareigos. 
Šiam gyriui paremti dvasiškija šaukiasi, iš vienos pusės, 
Šventojo Rašto, iš kitos, - sakramentinio pasauliškių pobū- 
džio. Didžiu pamėgimu šiandien kartojama šv. Petro pirmojo 
laiško vieta, kur apaštalas kalba apie krikščionis kaip apie 
gyvus akmenis, kurie statomi ant Kristaus; kaip apie dvasi- 
nius namus, šventą kunigystę dvasinėms aukoms aukoti, va- 
dindamas juos išrinktąja gimine, karališkąja kunigyste, šven- 
taja tauta, Dievo tauta (plg. 1 Pt 2, 4-10). Pagrindas šitokiam 
pasauliškių vertinimui esą du sakramentai: Krikštas ir Sutvir- 
tinimas, kuriuodu įjungią žmogų į mistinį Kristaus Kūną ir 
padarą jį atsakingu šio Kūno narių, Jau tik todėl, kad pasau- 
liškis yra pakrikštytas ir sutvirtintas, jis esąs pašauktas veik- 
liai dirbti Dievo Karalystėje. Čia prisimenami dar ir šv. Au- 
gustino žodžiai, pasakyti šv. Jono Evangelijos aiškinimuose, 
esą kiekvienas tėvas einąs savo šeimoje „bažnytines ir tie- 
siog vyskupiškas pareigas“, jei jis savuosius paragina, pamo- 
ko, padrąsina ir įspėja (plg. 51, Nr. 13). Prisimenama taip pat 
ir tasai visapusiškas pasauliškių vaidmuo ankstyvojoje krikš- 
čionijoje, trukęs maždaug tris šimtus metų, kada apaštalavi- 
mas tarp stabmeldžių buvo beveik vienų pasauliškių vyk- 
domas. 

Tai, trumpai sutraukus, pasauliškių apaštalavimo pagrin- 
dai, randami tiek sakramentiniame pasauliškių pašventime, 
tiek Šventajame Rašte, tiek Bažnyčios tradicijoje. Pasauliškių 
pakvietimas apaštalauti kyląs tad iš visos bažnytinės sąran- 

gos. Todėl ir atsiliepimas į šį pakvietimą turėtų būti džiaugs- 
mingas, eiklus ir kūrybiškas. Kur čia galėtų rasti vietos abe- 
jonės ir nepasitikėjimas? 

Tačiau visa ši pasauliškių apaštalavimo teologija mūsų 
kaip tik neįtikina. Jeigu pasauliškių apaštalavimas yra taip 
tvirtai pagrįstas (dviem sakramentais, šv. Raštu, tradicija!), 
jeigu jis kyla iš pačios bažnytinės sąrangos, tai kaip tai galė- 
jo įvykti, kad pusantro tūkstančio metų pasauliškiai buvo, 
Y. M. Congaro žodžiais tariant, „neveikli masė, ant kurios 
buvo uždėta suhierarchinta organizacija, arba išganymo ad- 
ministracijos aparatas“ („Etudes“, 1948, Nr. 1, p. 48); kad 
jie buvo „tarsi medžiaga, kurią lietė hierarchijos veikimas“ 
(t. p.); kad jų pareigos išsisėmė, kaip šiandien juokais, bet 
prasmingai sakoma, būti laiminamiems ir kerpamiems kaip 
avelės (Ed. Le Roy)? Argi tie Šv. Rašto žodžiai, kuriais šian- 
dien pasauliškių vieta Bažnyčioje taip primygtinai grindžia- 
ma, nebuvo žinomi dvasiškiams ir seniau? Argi dvasiškiai 
nežinojo, kad pasauliškiai yra krikštyti ir sutvirtinti? Argi jie 
neskaitė šv. Augustino ir kitų Bažnyčios Tėvų raštų apie vys- 
kupiškas pasauliškių pareigas šeimoje bei visuomenėje? Kas 
buvo anas visas penkiolika šimtų metų trukęs pasauliškių 
nustūmimas į hierarchijos objekto vietą: nesusipratimas, klai- 
da, blogybė? Vokiečių katalikų teologas ir istorikas prof. H. 
Jedinas (Bonoje) įspėja nevadinti viso to klystkeliu (Fehlent- 
wicklung), nes kas buvo klystkelis, o kas tikras kelias esą ga- 
lėsime išspręsti tik Bažnyčios istorijos pabaigoje, t. y. pasau- 
lio pabaigoje. Tai tiesa. Tačiau ši tiesa tinka visam Bažny- 
čios gyvenimui: net Rytų schizmos ar Vakarų reformacijos 
atžvilgiu šiandien negalime tikrai pasakyti, kaip jos atrodys 
pasaulio pabaigoje: kaip klystkeliai ar kaip istorinės būtiny- 
bės, apvaliusios krikščioniją. Taip pat šiandien negalime iš- 
spręsti, ar mūsų daromos pakaitos liturgijoje (gimtosios kal- 
bos įvedimas), istorijos mastu vertinant, nepasirodys esan- 
čios nelemtingos. Sprendimų perkėlimas į pasaulio pabaigą 
iš tikro nieko neišsprendžia. Greičiau viską sureliatyvina. 

Šiandien pasauliškiai turi teisės ir net pareigos, nelauk- 
dami pasaulio galo, klausti, ką reiškė ana penkiolika šimt- 


423 


mečių trukusi jų tyla. Juk dabar dvasiškija stengiasi pasau- 
liškius įsąmoninti, kad šie nešioją savyje karališkąją kunigystę 
ir esą šventoji tauta. Ši sąmonė pasauliškiams yra būtina, kad 
jie galėtų būti tikrai vertingais Kristaus Kūno nariais. Tačiau 
prie šios sąmonės priklauso ir pasiaiškinimas, kodėl jie ilgus, 
labai ilgus amžius nežinojo tokie esą ir nebuvo tokiais iš dva- 
siškių pusės laikomi. Kas ir kodėl pridengė šį sakramentinį 
pasauliškių kilnumą? Klausimas yra būtinas ir neapeinamas. 
Nuo jo priklausys, ar pasauliškiai tikrai pasijaus esą nepa- 
keičiami Kristaus Kūno nariai, ar toliau liks tik hierarchijos 
veikimo medžiaga. 

Pats klausimas, trumpai suglaustas, galima šitaip išreikšti: 
ar pasauliečių pakvietimas apaštalauti yra dogmatinio, ar grynai 
istorinio pobūdžio? Kitaip sakant, ar dabartinės dvasiškių pa- 
stangos įsąmoninti pasauliškius glūdi pačiuose krikščionybės 
pagrinduose, ar visa tai yra tik mūsų laiko reikalas? Pasau- 
liškiai čia yra suglumę, nes jie atsidūrė savotiškos priešgi- 
nybės akivaizdoje. Anas jų liaupsinimas pasiremiant sakra- 
mentais, Šv. Raštu ir tradicija lyg ir rodytų, kad pasauliškių 
veikla Bažnyčioje yra dogmatinio pobūdžio, vadinasi, negali 
būti paneigta, pakeista, pridengta, nustumta į šalį nepažei- 
džiant pačių krikščionybės pagrindų. Bet šiuo atveju ana 
penkiolikos šimtmečių pasauliškių tyla reikštų didžiulį klyst- 
kelį, kurį pati dvasiškija pradėjo, juo ėjo ir todėl pasauliškių 
masės pralaimėjo. Iš kitos pusės, pasauliškių veiklos grindi- 
mas atrodo esąs grynai istorinis: Bažnyčia esą išaugusi ir iš- 
siplėtusi, o dvasiškių skaičius atitinkamai nedidėjęs, todėl da- 
bar reikią pasauliškių bendradarbiavimo, nes dvasiškių ne- 
pakanką... O jeigu jų pakaktų? Jeigu jų būtų proporcingai 
tiek, kiek yra buvę viduriniais amžiais? Ar tada pasauliškiai 
būtų kviečiami apaštalauti? Šio klausimo svarba padidėja, kai 
girdime sakant, esą pasauliškių veikla reikalinga todėl, kad 
moderniame pasaulyje Bažnyčia buvo atskirta nuo valstybės 
ir kad todėl pasauliškių sąjūdis turįs atstoti tai, kas anksčiau 
buvo vykdoma valstybinėmis priemonėmis. Susidaro įspū- 
dis, kad pasauliškiai turį pakeisti dvasiškių prarastą politi- 
nę galią (brachium saeculare). O jeigu ši galia nebūtų buvusi 

prarasta? Jeigu popiežius ir šiandien turėtų savo tikrovinę - 
ne tik grynai simbolinę - valstybę? Ar būtų įmanomas bažny- 
tinėje valstybėje pasauliškių apaštalavimas; valstybėje, kur visi 
valdininkai yra buvę dvasiškiai ir kur — kaip tik todėl - ply- 
šys tarp dvasiškių ir pasauliškių yra buvęs pats didžiausias? 
Visi šie dalykai yra ne dogmatinio, o istorinio pobūdžio. Jie 
yra praeinantieji; jie gali būti vienaip ar kitaip keičiami, nei- 
giami, pertvarkomi. Tai priklauso nuo hierarchijos nusista- 
tymo, kaip ji supranta laiko dvasią. Šiuo atveju ana penkio- 
likos šimtmečių pasauliškių tyla būtų grynai istorinė apraiš- 
ka, tokios pat vertės kaip ir visos kitos istorinės apraiškos. 

Šiuo atveju tačiau ir pasauliškių apaštalavimas būtų tik- 
tai istorinis dalykas: šiandien raginamas bei giriamas, rytoj 
stabdomas ir net sulaikomas. Tai priklausytų nuo hierarchi- 
jos nuotaikos, nuo bendros linkmės, nuo dvasiškių skaičiaus 
bei pajėgumo. Todėl pasauliškiai ir nori žinoti, kas yra da- 
bartinis jų vaidmens pabrėžimas, įsąmoninimas, gyrimas: 
dogmatinė tiesa, galiojanti visiems amžiams ir visoms tautoms, 
ar istorinis reikalas, praeinąs ir todėl aprėžtas tiek savo verte, 
tiek savo prasme? Nuo atsakymo į šį klausimą priklausys ir 
tai, kaip pasauliškiai pergyvens aną visą, dabar taip dažnai 
girdimą jų liaupsinimą (šventoji tauta, karaliai, pranašai!!!..). 
Bažnyčios istorija atsakymo į šį klausimą neduoda: tris šim- 
tus metų pasauliškiai yra buvę iš tikro šventoji tauta ir ne- 
šioję karališkąją kunigystę. Paskui penkiolika šimtų metų jie 
buvo tik medžiaga hierarchijos veikimui. Dabar vėl mėgina- 
ma juos paversti pranašais bei karaliais. Kas apsprendžia pa- 
sauliškių vietą bei vaidmenį Bažnyčioje: pati Bažnyčios sąranga ar 
dvasiškijos istorinis nusistatymas? 


2. Esminis klausimas 


Atsakymas į istorinį klausimą siejasi su esminiu klausi- 
mu, kurį būtų galima šitaip išreikšti: kame glūdi pasauliškių 
apaštalavimo šaltinis — Krikšto bei Sutvirtinimo (galima dar pri- 
dėti ir Moterystę) sakramentuose ar hierarchijos pavedime? Kad, 

sakysime, vyskupas gali tik pakrikštytam žmogui pavesti pa- 
reigų Bažnyčioje, yra savaime aišku. Stabmeldžio joks vys- 
kupas negali įgalioti mokyti krikščionybės tiesų, net jeigu šis 
stabmeldis ir būtų baigęs Teologijos fakultetą katalikų Lou- 
vaino universitete. Krikštas yra pagrindas krikščioniškajai bū- 
senai ir tuo pačiu bet kokiai pareigai Bažnyčioje. Jis tad yra 
pagrindas ir apaštalavimui. Bet ar jis yra apaštalavimo šalti- 
nis? Tai yra: ar pakrikštytas žmogus savaime — ir be hierar- 
chijos pavedimo - gali ir turi apaštalauti? 

Visuose dvasiškių pasisakymuose girdime kalbant apie 
Krikšto bei Sutvirtinimo sakramentus, iš kurių plaukiąs rei- 
kalas ir pareiga pasauliškiam eiti kunigų, pranašų ir karalių 
pareigas. Atrodytų tad, kad šiedu sakramentai yra pasauliš- 
kių apaštalavimo šaltinis ir kad hierarchijos pavedimas ar ne- 
pavedimas čia lemiančios reikšmės neturi. Iš kitos tačiau pu- 
sės, girdime taip pat primygtinai kartojant, kad tiktai vienas 
vienintelis hierarchijos apaštalavimas remiasi dieviškąja tei- 
se ir kad todėl pasauliškių apaštalavimas yra pajungtas hie- 
rarchijos apaštalavimui; pasauliškių apaštalavimas niekada 
negalįs būti vykdomas nepriklausomai nuo hierarchijos apaš- 
talavimo. Dar daugiau: net teigiama, kad pasauliškių apašta- 
lavimas esąs „įrankis hierarchijos rankose“, būtent ta prasme, 
kokia „protingi padarai yra įrankiai Dievo rankose“. Hiutten- 
feldo pokalbiuose šitokia pasauliškių apaštalavimo samprata 
buvo iš dvasiškių pusės paneigta. Tačiau kokios prasmės tu- 
ri kitokios sampratos kėlimas kunigo ar net vyskupo lūpose, 
jeigu jai prieštarauja popiežiaus samprata? O pasauliškių 
apaštalavimas kaip „įrankis hierarchijos rankose“ yra aiškiai 
popiežiaus Pijaus XII pabrėžtas jo kalboje pasauliniam pasau- 
liškių apaštalavimo kongresui 1951 metais (plg. „Osservato- 
re Romano“, 1951 m. spalio 15-16 d.). Ši kalba čia kaip tik ir 
yra cituojama. Žinoma, dabartinis popiežius ar visuotinis su- 
sirinkimas gali popiežiaus Pijaus XII sampratą pakeisti. Ta- 
čiau ar šis kaitaliojimas neliudytų, kad pasauliškių apaštala- 
vimas - net jo sąvoka, o ne tik praktika - priklauso nuo hie- 
rarchijos nusistatymo? Štai kodėl pasauliškiai šiandien ir nori 
žinoti, kas yra jų veiklos Bažnyčioje tikrasis šaltinis. 

Šis noras virsta reikalu todėl, kad šiandien labai stipriai pa- 
brėžiamas pasauliškių atsakingumas Bažnyčioje. Jeigu pasau- 
liškiai yra sąmoningi bei atsakingi apaštalai moderniame pa- 
saulyje, tai jie turi būti ir savarankiški, nes atsakingumas yra 
neįmanomas be savarankiškumo. Jeigu tačiau pasauliškių apaš- 
talavimo šaltinis yra hierarchijos pavedimas, tai pasauliškis 
yra atsakingas tokiu atveju tik už jam pavesto uždavinio vie- 
nokį ar kitokį įvykdymą, bet ne už patį uždavinį; uždavinį to- 
kiu atveju jam stato hierarchija ir todėl ji už jį atsako. Pasau- 
liškių atsakingumas virsta tada tiktai techniniu atsakingumu: 
jie yra tik darbo planų braižytojai, bet ne Dievo Karalystės ar- 
chitektai-statytojai... Taigi pasauliškiai vėl susiduria su savo- 
tiška priešginybe: iš vienos pusės, priklausomybė nuo hierar- 
chijos, iš kitos, - atsakingumo pabrėžimas. Jų vaidmuo yra to- 
dėl sujukęs, ir jų atsakymas į dvasiškijos kvietimą labai 
nerangus, nes jie nežino, ką šis kvietimas reiškia. 

Maišatis darosi tuo didesnė, kad pasauliškių apaštalavi- 
mas yra, iš vienos pusės, vaizduojamas kaip kažkokia di- 
džiulė naujiena, iš kitos, - suplakamas su krikščioniškuoju 
gyvenimu apskritai. Palyginus su tais penkiolika šimtmečių, 
kada pasauliškiai tylėjo, dabartinis jų kėlimas į karalių bei 
pranašų rangą, istoriškai žiūrint, yra iš tikro nepaprasta nau- 
jiena. Pasauliškiai net apsvaigsta nuo tokio aukščio! Konkre- 
tūs pavyzdžiai, tačiau kurių apsčiai randame dvasiškių pa- 
sisakymuose, tuojau prablaivo šį svaigulį. Jau esame minėję 
šv. Augustino žodžius, kuriais jis nurodo vyskupiškas šei- 
mos tėvo pareigas: savuosius paraginti, įspėti, pamokyti. Bet 
juk tai paprastų paprasčiausios kiekvieno krikščionio (ir net 
kiekvieno tėvo apskritai) pareigos. Tos pačios prasmės turi 
ir pavyzdžiai apaštalavimui visuomenėje, moksle, mene, po- 
litikoje, ūkyje ir t. t. Apaštalauti reiškia gerai atlikti krikščio- 
niškas pareigas ten, kur gyvenimas mus yra pastatęs. Bet jei- 
gu taip, tada pasauliškių apaštalavimas yra ne kas kita, kaip 
krikščioniškasis gyvenimas apskritai. Kas krikščioniškai gy- 
vena ir savo pareigas kasdienoje gerai atlieka, tas ir apašta- 
lauja, nereikalaudamas jokio hierarchijos pavedimo. Tai nuo- 
stabiai gili mintis, kuri rodo, kad apaštalavimas pasauliškiui 
nėra kažkas pridėta, bet pats krikščioniškasis jo gyvenimas. 

Tačiau ši mintis, slypinti beveik visuose konkrečiuose pa- 
vyzdžiuose, priešinasi pasauliškių apaštalavimui kaip naujie- 
nai, kuri dabar taip stipriai keliama. Nes juk ir anais ilgais pa- 
sauliškių tylos amžiais žmonės ėjo kasdienos pareigas ne blo- 
giau kaip šiandien. Ir tada jie stengėsi gyventi krikščioniškai, 
vadinasi, vykdė savo vyskupiškas pareigas arba apaštalavo. 
Ką tad naujo čia dvasiškija atrado mūsų laikais? O jeigu pa- 
sauliškių apaštalavimas dabar vis dėlto yra kažkas nauja, pa- 
lyginus su anais tylos šimtmečiais, tai reikia gerai išsiaiškin- 
ti, kame glūdi ši jo naujybė ir kuo jis skiriasi nuo krikščioniš- 
kojo gyvenimo apskritai. Tai būtina tuo labiau, kad popiežius 
Pijus XII minėtoje kalboje aiškiai pasakė: „Pašaukimas apaš- 
talauti kreipiasi ne į visus.“ Vadinasi, ne visi pasauliškiai yra 
įpareigoti eiti apaštalų pareigas, tačiau visi yra įpareigoti ge- 
rai atlikti savo kasdienos pareigas ir krikščioniškai gyventi. 
Kame tad glūdi skirtumas tarp krikščioniško pareigų atliki- 
mo ir apaštalavimo? Kas yra tie, kurie įpareigoti apaštalauti, 
ir tie, kurie neįpareigoti? Kas šį įpareigojimą pasauliškiams 
uždeda: sakramentai ar hierarchija? - Taigi vėl ištisa eilė ne- 
atsakytų klausimų, kurie ieško pasauliškių apaštalavimo šal- 
tinio bei esmės. 


3. Egzistencinis klausimas 


Tačiau nei istorinio ir net nei esminio klausimo išsiaiš- 
kinimas nieko mums nepadės, jeigu neatsakysime egzisten- 
cinio klausimo, būtent: kaip santykiauja pasauliškiai su dvasiš- 
kinis — kaip du luomai ar kaip dvejopi veikėjai toje pačioje Baž- 
nyčioje? Luomas ir veikimas yra du skirtingi dalykai. 
Luomas yra statinė kategorija, net socialiai išskirianti jai pri- 
klausančius nuo kitų (uniforma, gyvenimo lygis, aptarnavi- 
mas ir t. t.). Luomui priklausantieji asmenys gali luomo pa- 
reigų net ir neiti, jie vis tiek jame pasilieka ir nuo kitų išsi- 
skiria. Tuo tarpu veikimas yra dinaminė kategorija. Ji pažymi 
žmogų ne kokiu nors socialiu ženklu, bet tuo, kad jis vykdo 
tame pačiame gyvenime kitokias pareigas. Kaip dinaminė ka- 

tegorija, veikimas yra neaiškių ribų: sunku pasakyti, kur jis 
prasideda ir kur jis baigiasi. Kas tad yra dvasiškija ryšium 
su pasauliškiais: luomas ar veikimas (funkcija)? Kad istoriš- 
kai ji yra ir luomas, ir veikimas, tai mums visiems yra žino- 
ma. Tačiau mes norime išsiaiškinti ne istorinį dvasiškijos pa- 
vidalą, o pačią jos esmę. 

Šį klausimą gali paryškinti labai konkretus santykis tarp 
pasauliškių ir dvasiškių mokymo srityje. Dvasiškija yra pa- 
prastai vadinama mokančiąja, o pasauliškiai - klausančiąja 
Bažnyčia. Jeigu dabar šiai sričiai pritaikysime anas dvi sąvo- 
kas (luomo ir veikimo arba funkcijos), tai santykis tarp dva- 
siškių ir pasauliškių atrodys šitaip. Jeigu dvasiškija yra mo- 
kantysis luomas, tai jis visados moko, o pasauliškiai visados 
mokosi. Jeigu dvasiškija yra mokantysis veikimas, tai ji gali mo- 
kyti, bet ji taip gali ir mokytis - ir tai iš pasauliškių. Konkre- 
tūs pavyzdžiai. Kai jaunas kunigas sako pamokslą bažnyčio- 
je, o aš jo klausau, tai jis yra mokančioji Bažnyčia, o aš - klau- 
sančioji. Bet kas yra tas pat kunigas, kai jis sėdi auditorijoje ir 
klauso mano paskaitų apie Kristų Rytų Bažnyčioje. Kai po- 
piežius skelbia encikliką arba sako kalbą, jis yra mokančioji 
Bažnyčia, o visi kiti yra klausančioji. Bet kas yra tas pat po- 
piežius, kai jis gavėnios metu klauso pamokslų to ar kito do- 
mininkono? Kas yra popiežius, kai jis skaito pasauliškio J. Ma- 
ritaino knygą apie krikščioniškąjį humanizmą arba pasauliš- 
kio M. Blondelio veikalą apie filosofinius krikščionybės 
reikalus? Ar nėra Bažnyčioje taip, kaip savo metu Al. Cho- 
miakovas buvo pasakęs: Bažnyčioje kiekvienas moko ir kiekvie- 
nas mokosi. Kai motina ar tėvas moko savo vaikus poterių ar 
katekizmo, jie yra mokančioji Bažnyčia, o vaikai - klausan- 
čioji. Kai tėvai pamaldų metu su vaikais klauso kunigo pa- 
mokslo ar katekizacijos, jie yra klausančioji Bažnyčia, o kuni- 
gas — mokančioji. Kai tas pat kunigas skaito vyskupo ganyto- 
jiškąjį laišką ar popiežiaus encikliką, jis yra klausančioji 
Bažnyčia, o vyskupas su popiežiumi — mokančioji. Kai vys- 
kupas ar popiežius klauso paprasto domininkono pamokslo 
ar skaito pasauliškių raštus (sakysime, šv. Teresės iš Avilos, 
šv. Teresės iš Lizjė), jie yra klausančioji Bažnyčia, o pasauliš- 

kiai - mokančioji. Visi mokomės ir visi mokome — pagal tai, 
kaip ir kada šis veikimas yra vykdomas. Mokymas Bažnyčioje 
labai aiškiai prieštarauja luomo sąvokai. 

Tas pat yra ir su pašventimu. Katalikų Bažnyčioje sakra- 
mentinės malonės eina per liturginį hierarchijos tarpininka- 
vimą, išskyrus Moterystės sakramentą, kurio teikėjai yra pa- 
tys jaunavedžiai, ir iš dalies Krikšto sakramentą, kurio tei- 
kėjais gali būti kiekvienas žmogus (net stabmeldis, jei 
krikštija Bažnyčios vardu). Tai yra viena iš pagrindinių ka- 
talikybės tiesų. Sakramentinė Kunigystė yra Žmogaus pa- 
šventimui būtina. Tačiau čia kaip tik ir susidaro įspūdis ir 
net nuomonė, esą dvasiškis santykiaująs su Dievu pašventi- 
mo srityje kitaip negu pasauliškis: dvasiškis teikiąs malonių, 
o pasauliškis priimąs. Šis įspūdis padaro, kad net ir patys 
dvasiškiai jaučiasi kaip „malonių luomas“. Bet čia pamirš- 
tamas vienas dalykas: sakramentinė Kunigystė yra esmingai ob- 
jektyvinis dalykas. Tai yra: dvasiškis yra kunigas tiktai kitam, bet 
niekada ne pats sau. Savęs paties savo kunigiška galia jis pa- 
švęsti negali. Jis taip lygiai reikalingas kito kunigo tarpinin- 
kavimo kaip ir pasauliškis. Subjektyviniu tad atžvilgiu arba 
savo sielos pašventimo atžvilgiu nėra skirtumo tarp dvasiš- 
kio ir pasauliškio. Šioje srityje dvasiškis yra taip lygiai rei- 
kalingas kito pagalbos, kaip ir kiekvienas krikščionis. Prieš 
Dievą visi esame vienodi, pasakyčiau: visi esame pasauliškiai, 
nes vis reikalingi tarpininkavimo. Popiežius čia nesudaro jo- 
kios išimties. Niekas juk negali nuodėmių pats sau atleisti. 

Iš kur tad anoji luominė dvasiškijos sąmonė? Iš kur ana- 
sai užsisklendimas savyje ir atsitraukimas nuo pasauliškių? 
Tai klausimas, kuris pasauliškiams kelia nerimo ir kurį dva- 
siškija kaip tik turėtų išaiškinti. Pasauliečių pakvietimas apaš- 
talauti niekad nebus suprastas kaip nuoširdus, jei ana luo- 
minė sąmonė dvasiškijoje ir toliau pasiliks. Jei dvasiškija ir 
pasauliškiai bus du luomai, tai juodu niekados nesueis nuo- 
širdžion vienybėn. Labai galimas daiktas (istorikai čia turė- 
tų tarti savo žodį), kad dvasiškijos virtimas luomu kaip tik 
ir nustūmė pasauliškius į šalį kaip žemesnio rango luomą. 
Betgi hierarchinė Katalikų Bažnyčios sąranga negali būti to- 

kia, kad ji apsirėžtų didesne ar mažesne grupe žmonių. Hie- 
rarchija yra ne luomas, bet principas, kuris eina per visą Bažny- 
čią, pradedant popiežiumi ir baigiant šeimos tėvu. Jeigu hierar- 
chija paverčiama luomu, tada išauga kitas luomas (pasauliš- 
kių), kuris, kaip sakėme, yra tik medžiaga anam hierarchijos 
luomui ir todėl niekada negali būti nuoširdus šio pastarojo 
bendradarbis. 

Luominė dvasiškijos sąmonė reikalinga mūsų dienomis 
ypač atidaus išsiaiškinimo dar ir todėl, kad dvasiškijos buvi- 
mas Bažnyčioje yra vadinamas - ir tai nuolatos pabrėžiant — 
„dieviškosios teisės institucija“ (juris divini). Joks katalikas to 
neigti negali: sakramentinė Kunigystė yra iš tikro Kristaus 
įsteigta. Tai nėra istorinis padaras, bet pačios krikščionybės 
išraiška. Jeigu šį dalyką čia keliame, tai tik ryšium su pasau- 
liškiais: pabrėžiant, kad dvasiškija yra „dieviškosios teisės ins- 
titucija“ ir iš to išvedžiojant reikalą pasauliškiams paklusti 
dvasiškijai, tuojau kyla klausimas: o pasauliškiai — ar jie nėra 
dieviškosios teisės institucija? Ar toji „šventoji tauta“ nėra pa- 
ties Kristaus įsteigta? Pasauliškių vieta Bažnyčioje yra šian- 
dien labai aukštinama, tačiau kad ji yra taip lygiai dieviška 
kaip ir dvasiškių vieta, apie tai nekalbama. O gal ji nėra die- 
viškosios teisės pobūdžio? Gal ji yra tik pozityviosios teisės 
padaras? Bet jeigu taip, tai grįžtame prie ano esminio klausi- 
mo, kame glūdi pasauliškių apaštalavimo šaltinis ~ hierarchi- 
jos valioje ar sakramentiniame pasauliškių pašventime? Jei pa- 
sauliškiai kaip Bažnyčios pradas būtų tik pozityviosios teisės 
pobūdžio, tai viskas tada būtų be galo reliatyvu ir laikina. 

Štai kodėl mes ir norėtume žinoti, kuo mus, pasauliškius, 
dvasiškija laiko ryšium su savimi, kaip kilusia iš dieviškosios 
teisės? Tyla šiuo reikalu mums atrodo esanti įtartina, nes čia 
mes regime pastangą pabrėžiant dvasiškijos dieviškąjį pobū- 
dį, nustumti pasauliškius į antraeilį rangą ir tuo būdu palai- 
kyti ir toliau luominę sąmonę. Jei taip iš tikro būtų, tai pa- 
sauliškių abejonės būtų pagrįstos, ir Bažnyčios pastanga juos 
įtraukti į veiklų krikščioniškąjį gyvenimą moderniame pasau- 
lyje reiktų jau iš anksto laikyti nepavykusia. Todėl dvasiškija 
ir turi atsiliepti šiuo opiu luomo klausimu, nes niekas Bažny- 

čios tiek neskaldo kaip klasės, privilegijos, teisės. Jos suskal- 
dė visuomenę pasaulyje, pažadindamos grupių kovą ir galop 
marksistinę revoliuciją. Jos suskaldė ir bažnytinę bendruome- 
nę istorijoje, pažadindamos reformaciją ir masių nusigrįžimą 
nuo krikščionybės. Sąmoningai pasauliškis juk negali jaustis 
Bažnyčioje kaip antraeilis, atliekamas objektas, kaip medžia- 
ga, kaip amžinai mokomas ir niekada neišmokomas. Todėl jis 
darosi abejingas. Šiandien Bažnyčiai vargu gresia kokių revo- 
liucijų ar reformacijų pavojus. Net ir teorinių erezijų nesigir- 
di. Tačiau šiandien gresia visai tikras nesidomėjimo bei tylaus nu- 
sisukimo pavojus. Pasauliškiai šiandien turi pakankamai dar- 
bo savose srityse. Todėl yra labai lengva nusigręžti nuo 
religinių reikalų ir palikti juos vieniems dvasiškiams. Kiek au- 
torius jaučia, šis pavojus yra labai ir labai tikras. Būtų gera, 
kad dvasiškija atkreiptų dėmesio į šią pasauliškių nuotaiką. 
Hiuttenfeldo pokalbis šią nuotaiką tik sustiprino. Žinoma, vi- 
sados atsiras dievobaimingų moterėlių, kurios kunigams pa- 
dės šluoti ir puošti bažnyčias. Tačiau jei tuo pasauliškių apaš- 
talavimas ir baigtųsi, būtų gaila ano tokio gražaus rašto „De 
Ecclesia“, kurį paruošė dabartinis Vatikano Susirinkimas. 

Šie trys klausimai - istorijos, esmės ir egzistencinių santy- 
kių reikalu — yra visų mūsų (dvasiškių ir pasauliškių) dabar- 
tinis gilus rūpestis. Pasauliškių padėtis Bažnyčioje buvo ne- 
normali. Su tuo sutinka visi. Tačiau šiai padėčiai pakeisti ne- 
pakanka gražių posakių bei citatų, nepakanka to beveik 
perdėto gyriaus, kuris iš tikro gali būti pergyvenamas kaip 
propaganda. Čia reikia atviro bei nuoširdaus pokalbio pačiais 
pagrindiniais klausimais. Šiandien nuolatos teigiama iš dva- 
siškių pusės, esą „Bažnyčia nori suaugusių žmonių, o ne vai- 
kų, kuriuos ji turėtų globoti“ (Gérard Philips). Tai karštas ir pa- 
čių pasauliškių noras. Todėl ir susėskime prie bendro stalo 
kaip suaugusieji su suaugusiaisiais, susėskime išsiaiškinti ir 
susitarti! Pradžią darome mes, pasauliškiai, statydami eilę 
klausimų, kurie mums šiuo atveju visų pirma rūpi. Dabar ei- 
lė dvasiškiams šiuos klausimus mums išaiškinti. Paskui tuo 
būdu ir užsimegs pokalbis. - Šios prasmės turi ir dabartinis 
autoriaus straipsnis. 

KRIKŠČIONIŠKOJI 
ISTORIOSOFIJA 


DVIEJŲ ISTORIJŲ KRYŽKELĖJE 
Mintys Prisikėlimo istoriosofijai 


ĮŽANGA 
Taboras ir Kalvarija 


Kristaus persikeitimas Evangelijų yra atpasakotas taip 
kukliai ir tokiais paprastais žodžiais, kad jis yra vos paste- 
bimas. Tarp daugybės Kristaus stebuklų, tarp daugybės gi- 
lios prasmės pamokymų šitas įvykis atrodo nežymus ir ne- 
reikšmingas. Bet jau tas faktas, kad apie jį pasakoja visos trys 
sinoptinės Evangelijos, kad jis Rytų ir Vakarų Bažnyčioje turi 
specialią šventę, kurios pradžia siekia net IV šimtmetį, ro- 
do, kad Kristaus persikeitimas krikščioniškoje sąmonėje ne- 
buvo neprasmingas. Krikščioniškoji dvasia nujautė, kad ant 
Taboro kalno Kristus kopė ne taip sau, ne apaštalams nu- 
stebinti, bet kad šitame Kristaus žygyje apsireiškė kažkas, kas 
nuodėmingoje mūsų kasdienio gyvenimo tikrovėje negalėjo 
apsireikšti. 

Ir vis dėlto šito žygio prasmė liko pridengta paslaptimi. 
Jau pats Kristus pastebėjo apaštalams, regėjimui pasibaigus: 
„Niekam nepasakokite apie regėjimą, kol Žmogaus Sūnus 
prisikels iš numirusių“ (Mt 17, 9; Mk 9, 9; Lk 9, 36). Ir, kaip 
liudija Lukas, „jie tylėjo ir tomis dienomis niekam nesakė 
apie savo regėjimą“ (Lk 9, 36). Tiesa, Kristui prisikėlus, Jo 
persikeitimas pasidarė žinomas. Bet apaštalai paskelbė, pa- 
sakytume, tik jo išviršinę pusę, tik jo drabužį. Gilesnę ir ga- 
lutinę šito įvykio prasmę mes galime atskleisti tik ryšium su 
visa Kristaus istorija ir su visa jo gyvenimo drama, kiek iš 
viso galima šioje nuotrupų tikrovėje atspėti būties pilnybę. 

Pirmutinis Kristaus Įsikūnijimo tikslas buvo žmogaus su- 
dievinimas. Sudievinimas, tapimas panašiu į Dievą buvo ant- 


435 


gamtinis žmogaus paskyrimas, numatytas amžinuose Dievo 
planuose, ir jis turėjo įvykti nepriklausomai nuo Žmogaus 
puolimo. „Būsite kaip dievai“, — kalbėjo pirmiesiems žmo- 
nėms gundytojas. Vilioją žodžiai, bet jie būtų be jokios pra- 
smės, jeigu žmoguje neglūdėtų linkimas pakilti ligi dievišku- 
mo. Rojaus žmogus anaiptol nebuvo panašus į Dievą. Šv. To- 
mas pastebi, kad „žmogus rojuje nebuvo laimingas ta laime, 
į kurią turėjo būti perkeltas ir kurią sudaro dieviškosios es- 
mės regėjimas.“ Šitoji galutinė laimė, šitas realus žmogaus su- 
jungimas su dieviškuoju pradu turėjo ateiti vėliau. Ir štai su- 
jungti žmogui su Dievu kaip tik ir turėjo įvykti Įsikūnijimas, 
įvykęs nekaltoje žmogaus prigimtyje, ir nekliudomas puoli- 
mo būtų savo rezultatais išplitęs visoje žmonijoje ir būtų per- 
kėlęs į tą laimę, apie kurią kalba šv. Tomas. Toji visuotinė 
žmogaus ir pasaulio transfigūracija, kurios laukiame ne tik 
mes, bet ir visa kūrinija, nesant puolimo, būtų įvykusi Kris- 
taus asmenyje ir su juo visame kosme be kančios ir mirties. 

Čia mes kaip tik pradedame užčiuopti Taboro persikeiti- 
mo prasmę. Ant Taboro kalno Kristus įėjo į tokį buvimą, į 
kurį Jis būtų įėjęs be kančios, jei nebūtų buvę pasaulyje puo- 
limo, jei žmogaus prigimtis būtų likusi tokia pat nekalta, ko- 
kia ji išėjo iš Kūrėjo rankų. Kristaus žmogiškosios prigimties per- 
sikeitimas apaštalų akivaizdoje buvo trumpas švystelėjimas anos 
prarastos tvarkos, anos beskausmės transfigūracijos, kuri būtų bu- 
vusi... Ant Taboro kalno dingusi realybė apsireiškė tik trum- 
pą momentą: „Jo veidas sužibo kaip saulė, o drabužiai tapo 
balti kaip šviesa“ (Mt 17, 2). Niekas čia iš žmogiškosios Kris- 
taus pusės nebuvo pakeista. Tik visi prigimtieji ir žmogaus 
sukurtieji dalykai buvo pakelti į aukštesnį būties laipsnį: jie 
buvo perskverbti aukštesniu principu, jie buvo perkeisti. Tai 
nebuvo simbolis. Tai buvo realus apreiškimas to, kas būtų 
buvę ir kas turės būti, tegul jau ir kitokiu keliu. 

Dingusios tvarkos apsireiškimas Tabore truko tik valan- 
dėlę. Mūsų dabartinės tikrovės tvarka, kurion šitas apsireiš- 
kimas atėjo, jau buvo kitokia, negu ta, kurioje regėjimas bū- 


15. Th. 1, q. 94, a. 1, ad 1. 

tų virtęs gyvenimu. Mūsoji tvarka jau buvo paliesta nuodė- 
mės. Žmogiškoji prigimtis jau buvo puolusi, palinkusi į chao- 
są ir paslinkusi į nebūtį. Dievas, įsikūnijęs žmogaus prigim- 
tyje, jau nebegalėjo dieviškuoju pradu tiesiogiai perskverbti 
šitos prigimties, nes tam buvo nuodėmės pastatyta kliūtis, 
kuri visų pirma turėjo būti pergalėta. Tarp Įsikūnijimo ir vi- 
suotinio perkeitimo turėjo įsiterpti Atpirkimas, Atpirkimas kančia 
ir mirtimi, Štai dėl ko Taboro apsireiškimas truko tik valan- 
dėlę. Nuodėmingasis žmogus ir nuodėmingasis pasaulis ne- 
galėjo priimti dieviškumo į suterštus savo pavidalus. Šitie pa- 
vidalai turėjo būti visų pirma išskaistinti kentėjimo ugnimi. 

Apaštalai buvo šios žemės vaikai. Jie nesuprato tos pra- 
rajos, kuri skiria mūsąją tikrovę nuo buvusios tvarkos apsi- 
reiškimo. Jiems buvo gera patirti ir pergyventi tai, kas yra 
visos žmonijos svajonė. Ir jie kalbėjo: „Padarykime čia tris 
palapines“ (Mt 17, 4). Mūsiškai tai reiškia: pasilikime čia, įsi- 
stiprinkime šioje vietoje, tegul regėjimas tampa kūnu, ir te- 
gul dingusios tikrovės salelė iškyla nuodėmės apsuptame pa- 
saulyje. Kristus nieko neatsakė į tokį apaštalų pasiūlymą. Bet, 
kaip labai prasmingai pastebi Lukas, Jis su Moze ir Eliju 
„kalbėjo apie Jėzaus gyvenimo pabaigą, būsiančią Jeruzalė- 
je“ (Lk 9, 31). Tai buvo atsakymas. Apaštalų dvasia buvo pa- 
gauta iliuzijos. Jie pamiršo nuodėmę, pamiršo visos žmoni- 
jos atpirkimo ilgesį, pamiršo pranašų raštus ir paties Kris- 
taus nuolatines kalbas apie savo kančią. Neatpirktos žemės 
balsas prabilo apaštalų lūpomis, ir todėl jis nebuvo išgirstas. 

J. Trubeckojus, kalbėdamas apie VI. Solovjovo gyvenimo 
dramą, pastebi, kad tarp mūsosios tikrovės ir perkeitimo glūdi 
pasaulinė katastrofa ir laisvos kančios žygis. Antrasis ir ga- 
lutinis perkeitimas gali būti tik visuotinių kančių vainikas. Že- 
mė, nepasidalinusi Kristaus kančiomis, yra netinkama palai- 
kyti Išganytojo drabužių spindėjimą. Norėdama būti Absoliu- 
to būstu, ji turi pakelti kryžiaus kančias?. Iliuzija, kuriai 
pasidavė apaštalai, apgauna ne vieną žmogų, kuris tik arčiau 
susiliečia su dievybe ir kuris savo dvasios gelmėse gauna pa- 
tirti anos prarastos tvarkos švystelėjimą. Tuomet jam atrodo, 
kad Taboras gali būti pastovus šioje žemėje. Jis pamiršta kan- 

čios reikalingumą pasauliui išskaistinti. Tai yra ne tik iliuzi- 
ja, bet ir skaudi išvidinė žmogaus drama. Ir josios išsprendi- 
mas įvyksta tiktai Kalvarijos kalne. Taboro regėjimas yra vi- 
sos žmonijos siekimas ir ilgesys. Bet kelias į jį eina tik per Kal- 
variją. Kančia išskaistina nuodėmingus elementus ir tuo būdu 
parengia žmogaus prigimtį dieviškojo principo įsigalėjimui jo- 
je. Taboras mums yra simbolis to, ką žmogus prarado ir ką 
jis atgaus. Kalvarija yra simbolis to, ką žmogus turi pakelti 
ieškodamas prarastos savo tėvynės. Bažnyčia, įsteigdama Kry- 
žiaus kelius, simboliškai nurodė tą kelią, kuriuo turi eiti vi- 
sos žmonijos istorija. Žmonijos kelias yra kelias į Kalvariją. 
„Kas nori didžių dalykų, turi daug ir iškentėti.“? 


I. Prisikėlimas senojo Adomo periode 


1. Mirtis kaip žemiškos istorijos forma 


Dabartinės mūsų tikrovės istorija neprasidėjo žmogaus su- 
kūrimu. Rojinis žmogus, kalbant šių dienų terminais, nebu- 
vo istorinis. Jis buvo antistorinis. Jis gyveno anapus istorijos, 
aukščiau už josios dėsnius ir už josios vyksmą. O. Banhofe- 
ris, kalbėdamas apie istorinę žmogaus būseną, pastebi, kad 
Dievas, kurdamas žmogų pagal savo paveikslą ir panašumą, 
jį sukūrė tiktai žmogiškajame buvime, bet „ne kokioje nors 
specialioje būsenoje.“* Kitaip sakant, Dievas sutvėrė žmogaus 
būtį, bet nenurodė šitai būčiai kokios nors konkrečios buvi- 
mo formos. Banhoferis šitą grynai žmogiškąjį buvimą vadi- 
na reines Sein zu Gotf?. Tai yra ne kas kita, kaip tiesioginis 
susijimas su dieviškuoju principu, semiant iš jo galios būti. 
Žmogaus būtis buvo įsišaknijusi Dievuje. Bet nei žmogaus 
santykiai su Dievu, nei jo santykiai su pasauliu dar nebuvo 


2 Plg. St. Šalkauskis, L'Ame du monde dans la philosophie de VI. Solo- 
viev, Berlin, 1920, p. 16, 17. 

3 J. Bernhart, Sinn der Geschichte, Freiburg i. Brsg., 1931, p. 55. 

* Das Geheimnis der Zeiten, Mūnchen, 1935, p. 39. 

5 Op. cit., p. 42. 

apspręsti kokia nors konkrečia forma. Žmogus tik buvo, bet 
neturėjo konkrečios būsenos. Rojinė egzistencija yra tik gryno- 
ji žmogiškoji egzistencija be savos konkrečios formos. 

Savo buvimą žmogus gavo iš Dievo. Bet šito buvimo kon- 
krečią formą žmogus turėjo pasirinkti ir susikurti pats. Šito pa- 
sirinkimo momentą kaip tik ir turėjo prasidėti žmogaus is- 
torija žemėje. Rojinis gyvenimas buvo tik istorijos prologas, 
įvykęs anapus istorijos sienų. Savo laisvos valios aktu žmo- 
gus turėjo pats įžengti į istorinę sceną ir joje atlikti savo 
paskyrimą. Istorija turėjo ir galėjo prasidėti tik laisvės prin- 
cipo apsireiškimu. „Istorijos paslaptis, - sako N. Berdiaje- 
vas, - yra laisvės paslaptis <...> (p. 92). Jeigu nebūtų lais- 
vės, nebūtų jokios istorijos. Laisvė yra metafizinis pirmykš- 
tis istorijos pagrindas.“ Šitoji laisvė vienokiu ar kitokiu būdu 
pradėti savo istoriją parodė žmogaus didybę ir tąją pagar- 
bą, kurią Dievas suteikė žmogiškajai dvasiai. Dieviškasis Fa- 
ciamus pašaukė žmogų būti. Žmogiškasis Faciamus turėjo pa- 
žadinti žmogų veikti. 

Šventasis Raštas mums gražiai pasakoja, kaip rojinis žmo- 
gus buvo įkurdintas gražiame sode, kaip jis turėjo šį sodą 
prižiūrėti, jį įdirbti ir kultivuoti. Ir paties žmogaus paskyri- 
mas žemėje yra išreikštas žodžiais: Subicite terram et domina- 
mini. Vadinasi, žmogus buvo apgyvendintas žemėje tam, kad jis 
susidurtų su pasauliu, kad jis jį apvalytų, palenktų aukštesniam 
savo prigimties principui ir tuo būdu pakeltų jį į aukštesnį būties 
laipsnį. Visa tai rodo, kad istorinis žmogaus gyvenimas turėjo 
kilti iš susidūrimo su pasauliu. Iš santykių su Dievu žmogus 
sėmė savo buvimą. Iš santykių su pasauliu jis turėjo susikur- 
ti konkrečią šitam buvimui formą, arba istoriją. Istorija turėjo 
prasidėti tada, kai žmogus tars pasauliui savo žodį ir paro- 
dys tam tikrą savo nusistatymą žemesnės būties atžvilgiu. 
Banhoferis pastebi, kad „istorijos pradžia glūdi žmogaus vei- 
kime ir valioje.“? Istorijos pradžiai tinka Goethe's „Fausto“ 
žodžiai: Im Anfang war die Tat. 


6 Der Sinn der Geschichte, Darmstadt, 1926, p. 92, 93. 
7 Op. cit., p. 55. 

Koks buvo šitas veiksmas, šiandien mes visi gerai žino- 
me: jis buvo nuodėmė. Mūsosios tikrovės istorija prasidėjo 
nuodėme. Nuodėmė tapo konkrečia žmogaus buvimo forma. Že- 
mės gyvenimas apsivilko nuodėmingais pavidalais. Žmogaus 
puolimas panaikino tąjį Banhoferio minimą reines Sein zu 
Gott. Žmogus nebebuvo daugiau tiesiog savo žmogiškąja es- 
me susijęs su dieviškuoju principu. Dabar su Dievu jis san- 
tykiavo jau per konkrečią būseną, konkrečiu būdu, kuris bu- 
vo nuodėmingas, kuris buvo kilęs iš puolimo. Grynasis san- 
tykis žmogaus su Dievu po puolimo virto tik galimybe, tik 
ilgesiu ir siekimu. Tik Įsikūnijimas atstatė šitą santykį, bet 
jau ne žmogiškuoju, tik dieviškuoju meilės žygiu. Dievo tad 
atžvilgiu pirmykštis žmogaus puolimas buvo „reines Sein zu Gott“ 
panaikinimas, paskui kurį ėjo ir antgamtinių dovanų praradimas. 

Bet mums yra daug svarbiau, kas buvo nuodėmė santykių 
su pasauliu atžvilgiu, nes iš šitų santykių kaip tik ir turėjo kilti 
žmogaus istorija. Pirmas žmogaus valios aktas buvo jo no- 
ras tapti dievišku. Noras visai suprantamas ir pateisinamas, 
nes žmogaus sudievinimas yra galutinis jo paskyrimas ir gi- 
liausia jo buvimo prasmė. Ir ne šitas noras buvo nuodėmin- 
gas. Nuodėmingas buvo tasai kelias, kuriuo žmogus ryžosi 
dieviškumo siekti. Pirmykštis gundytojas gerai žinojo, kokiu 
būdu palaužti žmogaus didybę, kurią net pats Dievas buvo 
pagerbęs. Žmogus buvo sukurtas pagal Dievo paveikslą ir 
panašumą, vadinasi, jis buvo kūrėjas, kaip ir Dievas. Dievo 
kūrybiškumas, kaip pirmykštė Jo žymė, apsireiškė žmogaus 
dvasios prigimtyje, ir čia glūdėjo Dievo atvaizdas, kuris su- 
daro ontologinį kūrybinio žmogaus linkimo pagrindą. Savo 
kūrybiškumu žmogus toli prašoko visą gamtinį pasaulį, ku- 
ris jam buvo duotas kaip medžiaga. Žmogus turėjo gamtą pa- 
lenkti savo idėjos galybei. Ir kaip tik šitą punktą palietė pir- 
mykštis gundytojas. Apreiškimas pasakoja apie vaisių, kurį 
valgydamas žmogus manė tapsiąs Dievu. Vaisius yra gam- 
tos padaras, pasirinktos priemonės aukščiausiai savo buvi- 
mo prasmei realizuoti buvo ne jo dvasios priemonės, ne kū- 
rybinio jo linkimo apsireiškimas, ne kilusios iš žmogaus pa- 
našumo į Dievą, bet paimtos iš žemesnio pasaulio, paimtos 

grynai gamtiniame jų pavidale, kur žmogaus dvasios žymių 
ir žmogiškųjų idėjų dar visiškai nėra. Šituo savo žygiu žmo- 
gus prasilenkė su giliausiu savo paskyrimu žemėje: palenk- 
ti gamtą sau ir ją apvaldyti. Žmogus iš Dievo rankų išėjo kaip 
kūrėjas, kaip žemės pavergėjas ir josios valdovas. Tuo tarpu 
giliausioms savo aspiracijoms patenkinti jis pasirinko gamti- 
nį daiktą ir gamtinį veiksmą, tuo pačiu parodydamas, kad jis 
pasitiki daugiau gamtos negu dvasios jėgomis. Gamtos dės- 
nius ir gamtines jėgas jis pastatė aukščiau už kūrybinę savo 
dvasią. Magija čia laimėjo kovą su kūryba. Pirmykščio puoli- 
mo tragedija kaip tik ir glūdi žmogaus kūrybiškumo paneigime. 
Dievo atžvilgiu žmogaus nuodėmė yra pozityvaus Jo įsaky- 
mo sulaužymas ir pasipriešinimas Jo valiai. Pasaulio atžvil- 
giu nuodėmė yra laisvas nusilenkimas gamtai ir gamtinių jė- 
gų iškėlimas aukščiau už dvasines jėgas. 

Todėl mūsosios tikrovės istorija, kaip santykis su pasau- 
liu, prasidėdama nuodėme, tuo pačiu prasidėjo žmogaus nu- 
silenkimu gamtai. Mūsų istorijos pradžioje stovi involiucija, 
vadinasi, žmogaus savotiškas grįžimas į tą pačią žemę, iš 
kurios jis buvo sutvertas, grįžimas laisvas, sąmoningas, to- 
dėl nuodėmingas ir tragiškas. Puolimo aktu žmogaus dvasia 
pasivergė žemesniam už save pasauliui. O. Menghinas žmogaus 
santykius su gamta skirsto į tris periodus: 1) žmogus kaip 
gamtos vaikas (Naturkindschaft), 2) žmogus kaip gamtos bro- 
lis (Naturverbrūdunę) ir 3) žmogus kaip gamtos valdovas 
(Naturbeherrschung). Pirmojo tarpsnio metu žmogus gyvena 
gamtoje, tarsi motinos įsčioje. Jis ima tai, ką jam duoda pa- 
ti gamta. Antrojo tarpsnio metu žmogus virsta gamtos vei- 
kimo dalyviu. Jis santykiuoja su gamta, kaip lygus su lygiu. 
Ir tik trečiojo periodo metu žmogus atsistoja priešais gam- 
tą, kaip aukštesnis prieš žemesnį, ir pasijunta turįs galios šitą 
žemesnį pasaulį valdytiš. Šita Menghino schema yra labai 
pagrįsta ir pirmykščiam puolimui išaiškinti labai vykusi. Ji 
kaip tik visai realiai parodo, kad dabartinės tvarkos istorija iš 
tikro prasideda žmogaus įsiglaudimu į gamtą ir eina per jo pa- 


8 Weltgeschichte der Steinzeit, Wien, 1931, p. 610-612. 

stangas iš gamtos išsivaduoti. Žmonijos istorija yra prasidėju- 
si nuo vadinamosios pagrindo kultūros (Grundkultur), ėjusi 
per kamieno kultūrą (Stammkultur) ir vykstanti aukštojoje 
kultūroje (Hochkultur). Tuo tarpu pagrindo kultūros žmogus 
kaip tik yra gamtos vaikas, kamieno kultūros žmogus yra 
gamtos brolis ir tik aukštosios kultūros žmogus yra gamtos 
valdovas. Tik aukštojoje kultūroje, bent iš dalies, yra atsta- 
tytas pirmykštis žmogaus paskyrimas apvaldyti žemę?. Apie 
Žmogaus pastangas išsivaduoti iš gamtos mes kalbėsime vė- 
liau. Šiuo tarpu mes tik konstatuojame, kad dabartinės mūsų 
tikrovės istorija prasidėjo žmogaus nusilenkimu gamtai. Gamta 
pergalėjo žmogų ir savo dėsniams palenkė jo būtybę ir jo 
gyvenimą. 

Pagrindinė šitos pergalės forma, kuri apsupo visą žmo- 
gaus gyvenimą ir kuri jį atskyrė nuo pražudytosios realybės, 
yra mirtis. Mirtis, sakoma, yra puolimo rezultatas. Bet ji kilo 
ne iš santykių su Dievu, tik iš iškreiptų santykių su pasau- 
liu. Žmogus, nusilenkdamas gamtai ir pasiduodamas josios 
dėsniams, tuo pačiu nusileido į gamtinę sritį, kuri iš esmės 
yra mirties sritis. Savo puolimu žmogus įsijungė į biologinį 
pasaulį ir pasidalino jo likimu. Mirtis biologiniame pasauly- 
je yra natūralus kiekvienos būtybės galas. Gyvosios gamtos 
padarai mirė prieš žmogaus atsiradimą ir turėjo mirti žmo- 
gui esant. Tik visuotinė pasaulio transfigūracija, perkeitusi 
būtį ir padariusi ją amžiną, galėjo pašalinti mirtį ir iš biolo- 
ginio pasaulio. Gyvoji gamta miršta dėl to, kad jai gyvybę 
duodanti forma savo esme nėra amžina. Todėl gyvosios gam- 
tos mirtis nėra žmogaus puolimo padaras, bet natūrali josios bu- 
vimo laike pabaiga. Su žmogaus puolimu į gyvąją gamtą įsi- 
brovė tik kančia, kaip tvarkos trūkumas ir santykių suardy- 
mas tarp atskirų gamtos sričių. Bet skausmas ir mirtis, kaip 
galas, arba pabaiga, yra du skirtingi dalykai. Žmogus gyvo- 
sios gamtos galą padarė daugeliu atvejų skausmingą. Bet už 
patį šitą galą jis nėra atsakingas. Šitas galas glūdi pačioje gy- 
vosios gamtos formoje. 


? Op. cit., ibid. 

Visai kitaip yra su žmogumi. Žmogaus gyvybės principas 
yra jo dvasinė siela, kuri pačia savo esme yra nemirtinga, nes 
nesudėtinga. Būdama savo būties aukštumoje, šitoji siela su- 
geba apvaldyti savo medžiagą ir todėl pati savaime neturi 
jokio pagrindo nuo savo gaivinamos medžiagos arba kūno at- 
siskirti, vadinasi, mirti. Mirtis gali ateiti tik tada, kai siela ne- 
tenka galios tobulai tvarkyti savą medžiagą ir kai šitoji me- 
džiaga pradeda paklusti svetimiems dėsniams, o ne savos 
formos reikalavimams. Mirtis žmogui gali ateiti tik iš viršaus, 
ne iš jojo esmės. Puolimas kaip tik ir buvo žmogaus sielos pa- 
sidavimas gamtiniams dėsniams ir nusileidimas į gamtines 
sferas. Žmogaus siela šituo savo pasidavimu neteko jėgos to- 
bulai apvaldyti savą medžiagą, kuri tapo palenkta gamtinio 
pasaulio principams. Biologinis žmogaus pradas įsijungė į 
bendrą biologinio pasaulio sritį, kurioje mirtis yra natūrali 
šeimininkė. Išviršinis pasaulis pavergė žmogaus kūną, ir jis 
turėjo todėl mirti, kaip ir visi kiti gyviai. Štai kokia prasme 
mirtis yra puolimo rezultatas. Nusilenkimas gamtai, kuris 
įvyko nuodėmės metu, buvo giliausia savo esme nusilenki- 
mas neamžinam, vadinasi, savo esme mirtingam principui 
ir tuo pačiu pasidavimas jo likimui. Gamta, pavergusi žmo- 
gų, padarė jį mirtingą, kaip ir ji pati. 

ia mes ir susiduriame su mirties prasme Žmonijos isto- 
rijoje. Mirtis yra tragiška ne tiek individualiai, kiek ta pras- 
me, kad ji tapo konkrečia žmogaus gyvenimo forma. Žmo- 
nijos istorija, kuri turėjo eiti į visuotinį pasaulio perkeitimą 
ir į visų būties sričių įamžinimą pagal amžinosios žmogaus 
dvasios esmę, dabar virto skausmingu ir nenatūraliu keliu į 
mirtį. Žmogus buvo sukurtas in reinem Sein zu Gott. Ieško- 
damas savo gyvenimui konkrečios formos ir tuo būdu pra- 
dėdamas savo istoriją, jis nusilenkė pasauliui ir paniekino sa- 
vo kūrybiškumą. Istorijos pradžią pažymėjo nuodėmė. Pul- 
damas žmogus suteikė savo gyvenimui konkrečią būseną. 
Deja, šitoji būsena jam kilo ne iš jo santykių su Dievu, ne iš 
jo dvasios esmės, bet iš jo santykių su pasauliu, iš jo nusi- 
lenkimo gamtai. Gamtinis, neamžinas, sudėtingas ir mirštąs 
pasaulis suteikė žmogaus buvimui konkrečią formą. Mirtis 

tapo žmogaus buvimo būdu. Žmonijos istorija pradėjo reikštis 
žengimu į mirtį. Štai toji fatališka grandinė įvykių, kurie nu- 
traukė žmogų iš antistorijos į istoriją, deja, istoriją, įsivėlu- 
sią į gamtos dėsningumą, vykstančią pasaulyje ne tik savo pa- 
viršiumi, bet ir savo esme. Egzistencinė mūsų laikų filosofi- 
ja yra atkreipusi ypatingo dėmesio į šitą žmogaus buvimą 
pasaulyje. Heideggeris, kuris labiausiai iš visų egzistencinės 
filosofijos atstovų jaučia žmogaus būties menkystę, kalba apie 
In-der-Welt-Sein, apie Sein-zum-Tode, apie Vorlaufen in den Tod. 
Jam būtis yra die Sorge, arba rūpestis ir vargas. Egzistencinė 
filosofija nėra žmogaus kaip tokio filosofija. Bet ji yra žmo- 
gaus pasaulyje filosofija, puolusio žmogaus filosofija — ir čia 
glūdi josios stiprumas ir pasisekimas. Egzistencinė filosofija 
labiau negu kuri kita suvokia, kad mirtis yra konkreti istori- 
nio vyksmo forma, konkretus žmogaus gyvenimo būdas. Egzisten- 
cinė filosofija yra išraiška ne tik mūsų amžiaus žmogiško- 
sios dvasios depresijos, bet apskritai viso mūsų buvimo pa- 
saulyje depresijos. Egzistencinė filosofija yra neatpirkto žmogaus 
pažiūros į savo buvimą ir į savo gyvenimą. Neatpirktas žmogus 
savo nuodėmės yra mestas į pasaulį, ir jo istorija yra nuola- 
tinis bėgimas į mirtį. 


2. Istorijos kelias į Prisikėlimą 


Nuodėminga ir palenkta mirčiai dabartinės istorijos for- 
ma yra žmogui nenatūrali: ji nesiderina su giliausiomis žmo- 
gaus prigimties aspiracijomis, nepatenkina žmogaus dvasios 
ir neparodo visos josios galybės. Todėl žmogus, nors ir puolė, 
nors ir pasidavė gamtos būtinumui, bet jis niekados su šita 
puolusia savo gyvenimo forma nesutiko, jos neaprobavo, ju- 
ridiškai kalbant, neratifikavo. Gėdinga sutartis su žemesniai- 
siais gaivalais buvo sudaryta, bet liko neratifikuota. Tuo žmo- 
gaus puolimas ir skiriasi nuo buvusiųjų angelų puolimo, ku- 
rie savo nuodėmėje teigė patys save ir tuo būdu užsidarė 
kelią grįžti atgal. Žmogui toks kelias liko laisvas. 

Puolimo sąmonė savotiškai nudažė visą Žmonijos istoriją 
ir suteikė jai ypatingos prasmės. Žiūrint objektyviai, istorija 

yra nuolatinis žmogaus žengimas mirties linkui ir nuolati- 
nis mirimas, nes mirtis yra konkreti istorijos forma. Bet ži- 
nant, kad žmogus su šita forma savo dvasioje nesutinka, kad 
jis neaprobuoja savo kaltės ir joje savęs neteigia, kaip demo- 
nas, šiuo atžvilgiu istorija tampa žmonijos pastangomis išsiva- 
duoti iš nuodėmės. Istorija prasidėjo nuodėme. Bet žmogus sten- 
giasi, kad ji pasibaigtų išganymu. Tarp nuodėmės, kaip isto- 
rijos pradžios, ir visuotinio išganymo, kaip istorijos pabaigos, 
vyksta pati istorija. Objektyviai ji žengia į mirtį, nes išgany- 
mas gali ateiti tik per kančią ir mirtį. Bet subjektyviai žmo- 
gus deda pastangų atsipirkti nuo mirties ir išsivaduoti iš mir- 
tingos savo būsenos. Istorija todėl, žiūrint iš žmogaus dva- 
sios pusės, yra išsivadavimo vyksmas. Tai yra pastangos 
atitaisyti pirmykštę savo klaidą, atšaukti savo nuodėmę ir ją 
realiai išnaikinti. Istorija negali būti pilnai suprasta, jeigu į 
ją žiūrime tik nuodėmės rezultatų atžvilgiu. Tada ji žmogų 
dusina ir slegia. Be fatališko nuodėmės veikimo, istorijoje esa- 
ma ir žmogaus dvasios žygių, kurie eina išsivadavimo kryp- 
timi. Šita prasme ir O. Spannas sako, kad „istorija yra už iš- 
ganymą kovojąs gyvenimas.“'9 Tą patį pastebi ir N. Berdia- 
jevas, sakydamas, kad „istorija iš tikro <...> yra kelias į kitą 
pasaulį.“*! P. Simonas, kalbėdamas apie istoriją kaip dvasios 
kelią, sako: „Istorija yra judėjimas, gyvenimas ir asmeninio 
gyvenimo keitimasis laike, bet ji siekia amžinybės.“'? Kiek is- 
torija vyksta laike, tiek ji yra mirtis ir nuodėmė. Bet kiek is- 
torija siekia kito pasaulio, eina į amžinybę, tiek ji yra prisi- 
kėlimas ir išganymas. Istorinis vyksmas yra pirmutinis, kuriuo 
žmogus pradeda eiti į atpirkimą. Istorija padeda materialinį 
žmogaus atpirkimui pagrindą ir parengia šiam dieviškajam 
žygiui sąlygas. 

Žmogaus kelias į atpirkimą istorijoje yra atvirkščias, ne- 
gu puolimas. Istorinis procesas yra puolimo priešginybė. Puoli- 
mas pasaulio atžvilgiu apsireiškė, kaip pasidavimas gamtai. 


10 Geschichtsphilosophie, Jena, 1932, p. 373. 

1 Der Sinn der Geschichte, p. 270. 

12 Die Geschichte als Weg des Geistes. - „Theol. Ouartalschrift“, Bd. 114, 
p. 39. 

Todėl istorija apsireiškia kaip žmogaus vadavimasis iš gam- 
tos. Kiek šitas pasidavimas gamtos dėsniams buvo savotiš- 
ka involiucija, tiek vadavimasis iš gamtos istorijoje apsireiš- 
kia kaip kūrybinė evoliucija. Norėdamas pasiekti dieviškumo, 
žmogus pasinaudojo gamtos daiktu, kaip turinčiu transfigū- 
racinės galios. Istorijoje jis neigia gamtai šitą galią ir pasinau- 
doja ja tik kaip medžiaga savai kūrybai. Puolimas buvo ma- 
ginis veiksmas. Istorijoje vis labiau žmogus eina nuo magi- 
jos į kūrybą. Kultūra yra pagrindinė žmogaus vadavimosi iš 
gamtos forma. Kultūrinės kūrybos žygiai yra ne kas kita, kaip, 
iš vienos pusės, pirmykščio savo paskyrimo vykdymas, iš 
antros, — savotiškas žmogaus atsipirkimas iš pasidavimo 
gamtai. Puolimu apsunkintoje istorijoje žmogus dvigubu uo- 
lumu kuria kultūrą, nes jam reikia ne tik apreikšti savo dva- 
sios išvidinę prasmę, bet sykiu ir paneigti nusilenkimą gam- 
tai. Puolęs žmogus tapo barbaru, barbaru ta prasme, kad jis 
įsijungė į gamtos gyvenimą ir virto gamtiniu žmogumi (Na- 
turmensch). Istorijoje jis kopia iš barbariškumo į kultūringu- 
mą ir virsta pamažu kultūriniu žmogumi (Kulturmensch). Tie- 
sa, šitas kelias nėra tiesus. Jis turi daug vingių, daug grįži- 
mų atgal, daug klaidų ir pakartojamų nuodėmių. Jis neapima 
net visos žmonijos josios pilnumoje. Vis dėlto bent dalelė 
žmonijos, bent mažiausiai atskiri asmens, kaip gerųjų žmo- 
nijos pastangų ir gerojo žmogaus dvasios prado atstovai, pa- 
mažu veržiasi pirmyn ir savo žygiais rengia atpirkimui są- 
lygas. Istorijos prasmė, kaip išsivadavimas iš gamtos, žmonijos kul- 
tūroje apsireiškia labai aiškiai. Šitai prasmei įvykdyti nėra 
reikalo, kad kultūroje žengtų pirmyn visa žmonija. Istorijos 
prasmę įvykdo net ir vienas asmuo, jeigu tik jis ir jo darbai 
peržengia gamtos būtinumo užtvaras, nes kiekvienas žmo- 
gus slepia savyje žmoniją. 

Puolęs žmogaus gyvenimas konkrečiai, kaip minėjome, 
apsivilko mirties forma. Mirtis tapo žmonijos būsena. Todėl 
ir istorija, dėdama pastangų išsivaduoti iš gamtos vergijos, 
savaime siekia panaikinti šitą mirtingą savo būseną ir išva- 
duoti žmogų iš mirties dėsnio. Žmogus istorijoje nori iškop- 
ti ne tik iš gamtinės srities, kurion buvo nuklimpęs, bet ir 

atgauti tąją pirmenybę, kuria jis galėjo didžiuotis santykiuose 
su gyvosios gamtos būtybėmis. Žmogus istorijoje nori tapti ne- 
mirtingu. Tai yra visų amžių ir visų tautų svajonė. Žmogus 
kūrė visais laikais mitus, legendas, pasakas apie nemirtingu- 
mą ir priemones jam pasiekti. Žmogus taip pat visais laikais 
dėjo praktinių pastangų surasti tam tikrą vaistą ar tam tikrą 
įrankį, kuris apsaugotų žmogų nuo mirties. Tiesa, šitos pa- 
stangos niekados nepavyko. Bet jos anaiptol nenustojo pra- 
smės. Jos aiškiai liudija, kad istorijos vyksmas žmogaus yra lai- 
komas tokiu periodu, kuriame mirtis turi būti nugalėta. Kas ją nu- 
galės, - žmogus ar Dievas, — tai jau kitas klausimas. Bet 
istorijos kelias mirties pergalėn yra aiškus ir kaip toks jis yra 
žmogaus visais laikais pergyvenamas. 

Reali ontologinė mirties pergalė gali įvykti tik prisikėlimu. 
Ne nemirimas yra žmogaus siekimas, bet prisikėlimas. Ne- 
mirimas reikštų amžiną gyvenimą šioje tvarkoje. Bet ši tvarka 
yra netobula, nuodėminga, pilna klaidų ir kraujo. Nemirti to- 
kioje tvarkoje reikštų gyvam patekti į tokį padėjimą, iš ku- 
rio nebėra jokio išsigelbėjimo. VI. Solovjovas teisingai pabrė- 
žia, kad nemirtingumas yra susijęs su tiesa, arba su moraliniu 
tobulumu. „Amžinas buvimas, - sako jis, — be tiesos ir tobu- 
lumo būtų amžina kankynė <...>.“ Mirtis perkelia žmogų 
iš šios netobulos tikrovės, išvaduoja jį iš josios, o prisikėli- 
mas atstato tąją žmogaus pilnatvę, kuri yra pagrindinis jo sie- 
kimas. Todėl istorija, eidama mirties pergalės linkui, tuo pačiu eina 
prisikėlimo linkui. „Prisikėlimas, - kaip sako VI. Solovjovas, - 
yra išvidinis suderinimas medžiagos ir dvasios, su kuria me- 
džiaga iš vidaus susijungia, kaip su realia savo išraiška, ir 
tampa dvasiniu kūnu.“ Prisikėlimo metu žmogus atgauna 
prarastą galią tvarkyti savo kūną pagal amžinosios savo dva- 
sios esmę. Dvasiniu principu jis perskverbia biologinį pra- 
dą, pakeldamas jį į aukštesnį būties laipsnį. Tuo būdu čia 
kaip tik yra atstatomi tieji pirmykščiai žmogaus santykiai su 
gamta, kurie buvo prieš žmogaus puolimą. Vadavimasis iš 


14 Les fondėments spirituels de la vie, Bruxelles, 1932, p. 23. 
15 Op. cit., p. 161. 

gamtos eina per mirtį ir siekia prisikėlimo. Todėl Prisikėli- 
mas yra galutinis mūsosios istorijos tikslas. Apie jį svajoja žmo- 
gus savo dvasios viduje, jo siekia jis savo kultūriniais laimė- 
jimais ir į jį krypsta visas istorijos vyksmas. Norėdamas pa- 
siekti atpirkimą iš nuodėmės, žmogus eina per išsivadavimą 
iš gamtos ir siekia pergalėjimo mirties, kuri yra konkrečiau- 
sia ir gėdingiausia gamtos viršenybės išraiška. Mirties per- 
galėjimas įvyksta prisikėlimu. 

Mirtis ontologinėje savo esmėje buvo nugalėta Kristaus 
Prisikėlimo. Apie tai mes kalbėsime vėliau. Čia tik reikia pa- 
stebėti, kad Kristaus Prisikėlimas perskyrė mūsų tikrovės istoriją 
į du pagrindiniu periodu. Senojo Adomo periode istorija siekė 
principinio mirties nugalėjimo ir Kristaus Prisikėlimo. Nau- 
jojo Adomo periode istorija siekia visuotinio prisikėlimo ir 
faktiško Kristaus Prisikėlimo rezultatų išplitimo visoje žmo- 
nijoje. Senoji istorija nuo Adomo puolimo ligi Kristaus buvo 
ne kas kita, kaip parengimas materialinių sąlygų Prisikėli- 
mui. Prisikėlimas buvo šio periodo tikslas. Senosios žmoni- 
jos viltys ir ilgesiai įvyko Velykų sekmadienio rytą. 


II. Prisikėlimas naujojo Adomo periode 


1. Kristaus mirties prasmė 


Jeigu Kristaus Prisikėlimas buvo pirmas naujosios istori- 
jos žygis, tai Kristaus mirtis yra paskutinis senosios istorijos 
momentas, kada ši istorija išsivilko tąją mirtingą konkrečią 
savo formą, pergalėjo mirties dėsnį ir išėjo į Dievo vaikų gar- 
bės laisvę. Senojo Adomo periodas prasidėjo nuodėme ir bai- 
gėsi kryžiaus mirtimi. Naujojo Adomo periodas prasidėjo 
Prisikėlimu. Per mirtį žmonija įžengė į savo išsivadavimą. 

Kristaus mirtis buvo absoliučiai laisvas jojo žygis. Kristus 
nebuvo palenktas mirties dėsniui ne tik kaip Dievas, bet ir 
kaip žmogus. Žmogiškoji jo prigimtis buvo paimta iš žmo- 
nijos, bet ne iš puolusios žmonijos, tik iš žmonijos gelmių, ku- 
rios paties Dievo buvo apsaugotos nuo pirmykščio puolimo 

ydingos įtakos. Nekaltas Marijos pradėjimas buvo nutrauki- 
mas amžino nuodėmės paveldėjimo. Kristus negalėjo įsikū- 
nyti puolusioje prigimtyje. Tuo tarpu žmonija, nors Marijos 
ilgėjosi ir josios troško, savo mituose ir savo regėjimuose kal- 
bėdama apie nekaltą gimdymą, bet ji pati negalėjo padaryti, 
kad toji Mergelė, iš kurios gims pasaulio Išganytojas, būtų 
nekalta. Žmonija į Marijos idėją sudėjo visa, ką turėjo gražiau- 
sio. Bet ji negalėjo padaryti, kad, kai šitoji idėja realizuosis 
kūne, ji neįsijungtų į tąjį fatališką Adomo palikimą. Žmonija 
negalėjo padaryti, kad Marijos būtybė liktų nepaliesta gimtosios 
nuodėmės. Tuo tarpu tai šitoji nuodėmė buvo pagrindinė kliū- 
tis Dievui susijungti su žmonija. Šitą kliūtį pašalino pats Die- 
vas, apsiausdamas Marijos pradėjimą apsaugojančiojo atpir- 
kimo malone. Marija buvo išvaduota iš tos nuodėmingos li- 
nijos, kuri ėjo nuo Adomo per visus žmones. Tuo būdu 
žmonijos prigimtyje buvo paruošta vieta, kurion Dievas ga- 
lėjo nusileisti. Žmonijos prigimtyje buvo paruoštas žmogiš- 
kasis pradas, su kuriuo Logos galėjo susijungti. Ir Kristus pri- 
siėmė kaip tik šitą nekaltą žmogaus prigimtį. Apie jokią nuo- 
dėmę Kristuje, kaip žmoguje, negalima net nė kalbėti. Kristus 
buvo dalyvis visuose žmogiškosios prigimties žygiuose, iš- 
skyrus nuodėmę. 

Nebūdamas palenktas nuodėmei, Kristus tuo pačiu nebu- 
vo palenktas nė mirčiai. Mirtis, kaip minėjome, buvo kon- 
kretus nuodėmės apsireiškimas, konkreti puolusio žmogaus 
gyvenimo forma. Šv. Tomas pastebi, kad pirmieji žmonės 
pradėjo mirti tą dieną, kai nusidėjo, nepaisant, kad jie dar 
ilgai gyveno. Ir šioje tvarkoje kiekvienas žmogus pradeda 
mirti savo prasidėjimo momentą. Tuo tarpu Kristui šitas dės- 
nis netinka absoliučiai. Neturėdamas savo būtyje nuodėmės, 
Jis tuo pačiu neturėjo mirčiai pagrindo ir priežasties. Vidu- 
riniai amžiai savo „Summose“ spręsdavo kad ir truputį nai- 
vų, bet gilios prasmės klausimą: kodėl Kristus mirė jaunas. 
Būdavo atsakoma, kad dėl to, jog niekas negalėtų prikaišio- 
ti, kad Kristus miręs dėl prigimties silpnumo, vadinasi, kad 
Jo mirtis buvusi jam natūrali, kaip ir visiems žmonėms. Ši- 
tame klausime kaip tik ir glūdi gilus nujautimas, kad Kris- 

taus mirtis yra simboliškai surišta su Jo jaunyste, kaip nurody- 
mas visiškai išviršinės Jo mirties priežasties. Iš vidaus mirtis Kris- 
taus paliesti negalėjo, 

Šita išvada mums yra labai svarbi, kad galėtume supras- 
ti Kristaus mirties reikšmę atpirkimo tvarkoje. Kristaus mir- 
tis yra visiškai kitokia negu kiekvieno žmogaus. Tik iš vir- 
šaus Kristus mirė lygiai kaip ir visi. Bet savo ontologinėje es- 
mėje Kristaus mirtis buvo visiškai skirtinga, nes jis mirė ne savą 
mirtį“. O. Banhoferis pastebi, kad „Dievažmogis Kristus ant 
kryžiaus mirė ne savą, bet svetimą mirtį, būtent - mirtingos 
istorinės žmonijos mirtį.“!7 Faktiškai egzistenciškai Kristus 
mirė. Bet ontologiškai šita mirtis jam buvo svetima. Tai bu- 
vo ne jo asmeninė mirtis, kaip mano ar tavo, bet visos žmo- 
nijos, kaip bendruomenės, mirtis. Ant kryžiaus įvyko ne asme- 
ninis Kristaus likimas, nes šitokiam likimui Jis nebuvo pa- 
lenktas, bet nusidėjusios žmonijos likimas. Toji mirtis, kurią 
mirė Kristus, yra nuosaviausia žmonijos mirtis, Kristaus lais- 
vai prisiimta, laisvai iškęsta ir įvykdyta visoje savo tragiko- 
je ir pilnumoje ligi galo. Kristus laisvai, egzistenciniu, ne on- 
tologiniu būdu, įsijungė į nuodėmės pažadintą mirtingą kon- 
krečią žmonijos istorijos formą, pasiėmė ją savo gyvenimui, 
ją įvykdė ir tuo būdu sulaužė. 

Mirties nugalėjimas įvyko josios pilnutiniu ir tobulu iškenti- 
mu. Būdama Kristui svetima, mirtis jam atėjo visu savo bai- 
sumu ir tragiškumu. Gyvybės absoliutinis Principas čia su- 
sidūrė su pačiu mirties principu. Joks žmogus tobulai mir- 
ties neiškenčia ir josios nepergyvena. Juo skausmas didesnis, 
juo labiau jis lamdo žmogų, temdo jo sąmonę, jį sulaužo ir 
galop pakerta. Mirties baisumo ir visos josios tragikos mes 
negalime patirti, nes ji įvyksta anapus mūsų sąmonės ribų. 
Todėl mūsų liaudies teologas Gerutis savo veikale „Šiapus 
ir anapus grabo“ kaip tik ir įrodinėja, kad mirtis anaiptol nė- 


16 Veiksmažodis „mirti“ yra verbum intransitivum, ir galininko vartoti 
čia negalima. Bet autorius metafizinei minčiai išreikšti leidžia šioje vietoje 
nusidėti gramatikos reikalavimui ir minėtam žodžiui suteikia verbi transiti- 
vi pobūdį. 

17 Das Geheimnis der Zeiten, p. 69. 

ra skausmingas dalykas, nes žmogus nežino, kaip jis mirš- 
ta. Atėjimas pasaulin yra apsuptas nežinios, nežinios yra pa- 
lydimas ir išėjimas. Šita Geručio mintis yra gana prasminga 
ir parodo tąjį žmogiškosios mirties netobulumą, tąjį nepilną 
mirties iškentimą, kuris neleidžia žmogui sava mirtimi di- 
džiuotis ir neleidžia josios tobulai pergyventi. Visai kitaip yra 
su Kristumi. Kristus, mirdamas žmonijos mirtį, ją iškentė vi- 
soje pilnumoje. Kristus nekovojo su mirtimi, kad ją pašalin- 
tų. Jis nebėgo nuo josios. Jis ją iškentė laisvai ir didingai. Jis 
ją prisiėmė iš viršaus, todėl Kristaus mirtis nebuvo anapus 
jo sąmonės ribų. Jo mirtis įvyko sąmonės sferoje, todėl buvo 
baisiausia ir vienintelė šios rūšies. Kristaus žodžiai nuo kry- 
žiaus nebuvo kokie morališki pamokymai, kaip juos dažnai 
išaiškina mąstymų rašytojai, bet tai buvo nekalto mirštančio 
žmogaus žodžiai, tai buvo mirtį ligi pat galo bekenčiančio 
Kristaus žodžiai. Taurė turėjo būti išgerta ligi dugno. Žo- 
džiuose „Mano Dieve, mano Dieve, kodėl mane apleidai?!“ 
susikoncentravo visa mirties tragika, nes giliausia mirties, kaip 
nuodėmės apraiškos, esmė ir glūdi atsitraukime nuo Dievo ir Die- 
vo atsitraukime nuo žmogaus. Kristus šitą Dievo atsitraukimą, 
kaip giliausią mirties esmę, kaip mirties pačią aktualybę, tu- 
rėjo taip pat pergyventi visu pilnumu. 

Ir čia mirtis buvo pergalėta. Neiškęsdamas mirties visu 
josios pilnumu, nė vienas žmogus negali mirties pergalėti jau 
tik dėl to, kad ji yra jo mirtis, kad ji kyla jam iš vidaus, kaip 
jo paties gyvenimo konkreti forma. Kiekvienas žmogus yra 
apsuptas mirties: jis mirtyje gyvena. Mirtis nėra šalia jo. Tuo 
tarpu tik vienas Kristus buvo laisvas nuo mirties principo, 
todėl susidūrė su mirtimi iš vidaus, ją iškentė ir pergalėjo. Ir 
šitoji pergalė nebuvo asmeninis Kristaus laimėjimas ta pras- 
me, kad jis pats sau būtų mirtį pergalėjęs. Pats sau Kristus 
jokios pergalės nebuvo reikalingas, nes mirčiai jis nebuvo pa- 
lenktas. Mirtis jo buvo prisiimta svetima, žmonijos mirtis. To- 
dėl žmonijai Jis ją ir pergalėjo. Kristaus mirtimi žmonija, kaip 
bendruomenė, sulaužė konkrečią nuodėmės pažadintą savo 
gyvenimo formą. Mirtis buvo pakirsta ontologiniame savo 
pagrinde. Pasaulyje po Kristaus mirties ji liko tik egzistenci- 

niu savo pavidalu. Vokiečiai turi dvi sąvokas: Sterben ir Tod. 
Taigi po Kristaus mirties Tod jau nebėra. Liko tik Sterben. Ki- 
taip sakant, mes dabar mirštame jau tik kaip gyvosios gam- 
tos nariai, mirštame biologiškai, nes iš gamtinių sferų egzis- 
tenciškai Kristus mūsų neišvadavo. Tai turės padaryti visuo- 
tinė transfigūracija pasaulio pabaigoje. Bet mirtis, kaip 
nuodėmės rezultatas, kaip konkreti mūsų gyvenimo forma, 
mirtis ontologine prasme, toji Tod, po Kristaus mirties jau ne- 
beviešpatauja pasaulyje. Todėl mirtis žmogaus prieš Kristų 
ir mirtis žmogaus po Kristaus nėra vienodos prasmės. Po 
Kristaus mirtis liko tik kaip natūrali biologinio mūsų prado 
pabaiga. Bet mirtis mums jau nebėra žmogiškojo mūsų gy- 
venimo konkreti forma. 


2. Kristaus Prisikėlimo prasmė 


Kristaus Prisikėlimas buvo natūralus jo mirties rezulta- 
tas. Kristus ne savo Prisikėlimu pergalėjo mirtį, bet mirtimi. Ir 
Jis prisikėlė dėl to, kad laisvu mirties žygių mirtis buvo pa- 
kirsta ontologiniame savo pagrinde. Ne faktiškas Kristaus 
Prisikėlimas buvo mirties pakirtimas, bet mirties iškentimas 
visoje josios pilnumoje. Iškentęs visą mirties tragiką, Kris- 
tus turėjo prisikelti, nes ne jis tapo mirties grobiu, bet mir- 
tis buvo sulaužyta. Todėl O. Banhoferis ir sako, kad „Kris- 
tus turėjo prisikelti ne dėl to, kad Dievas galėjo Jį pažadinti 
arba kad Dievo Sūnus savo nemirtingumą perteikė ir žmo- 
giškajai Logos prigimčiai, bet Kristus turėjo prisikelti, kadan- 
gi mirtyje, kurią Jis iškentė, sudužo metafizinė mirties jėga 
pati savyje.” Tarp Kristaus Prisikėlimo ir, pavyzdžiui, Lo- 
zoriaus prisikėlimo yra esminis skirtumas ne tik veikėjų, bet 
ir pačios prigimties atžvilgiu. Lozorius buvo prikeltas die- 
viškąja galybe. Ir dėl to dar mirtis anaiptol nebuvo perga- 
lėta, nes tasai prisikėlimas buvo tik Lozoriaus grąžinimas į 
tokį padėjimą, kokiame jis buvo ir prieš mirtį. Mirtis ir po 
Lozoriaus prikėlimo triumfavo ne tik pasaulyje, bet ir pa- 


18 Op. cit., p. 111. 

čiame Lozoriuje. Tuo tarpu Kristus nebuvo palenktas mir- 
čiai prieš savo kryžiaus kančią, iškentė mirtį agonijos mo- 
mentą, ją pergalėjo ir todėl prisikėlė, didingai apreikšdamas 
žmonijai laimėtą pergalę. 

Prisikėlimas pradėjo naują žmonijos istorijos tarpsnį, ku- 
riame žmonija jau nebebuvo ontologinėje nuodėmės vergi- 
joje, ir todėl mirtis nebeteko metafizinės savo jėgos. Nuodė- 
mė, kaip minėjome, įvyko tuo būdu, kad žmogus visų pir- 
ma pasipriešino Dievo valiai, sulaužydamas pozityvų 
įsakymą, ir, antra, nusilenkė gamtai, pasirinkdamas josios jė- 
gą. Žmonijos išvadavimas iš nuodėmės ėjo per du priešin- 
gu momentu: per visišką absoliutų paklusimą dieviškajai Valiai 
ir per nelygstamą dvasios teigimą priešais gamtą. Abu šitie mo- 
mentai Kristaus žygyje apsireiškė aukščiausiame laipsnyje. 
Šventojo tridienio liturgija yra perpinta Kristaus nusilenki- 
mo dieviškajai Valiai motyvu. Kristaus žodžiai Fiat voluntas 
tua, ištarti kančios išvakarėse, yra kartojami antifonose ir res- 
ponsorijose. Didžiojo Ketvirtadienio mišparai nepaprastai 
įspūdingai yra baigiami Kristaus klusnumo išpažinimu. Mes 
esame įpratę maldas baigti Švč. Trejybės pagarbinimu. Šiuo 
tarpu mūsų maldos baigiasi: Christus factus est pro nobis obe- 
diens usque ad mortem, mortem autem crucis. Ir toji didi tyla, 
kuri tada viešpatauja bažnyčioje, yra tarsi simbolis to abso- 
liutaus susitaikymo su amžinaisiais Dievo planais, kurių aki- 
vaizdoje turi nutilti kiekvienas žmogiškosios prigimties ju- 
desys. Kristus, laisvai paklusdamas dieviškajai Valiai, kaip 
tik atitaisė pirmykštį žmonijos pasipriešinimą. Liturgijoje ir 
Šventajame Rašte šitas nusilenkimas dieviškajai Valiai yra 
padaromas Kristaus išaukštinimo pagrindu. Šventojo tridie- 
nio liturgijoje, Didžiojo Šeštadienio officium, skaitome: Et ideo 
exaltavit illum Deus et dedit ei nomen, quod est super omne no- 
men, ~ ir todėl Jį Dievas išaukštino, pavadindamas vardu, ku- 
ris yra aukštesnis už kiekvieną vardą. Per savo pasipriešini- 
mą Dievui senasis Adomas tapo žemesniosios prigimties ver- 
gu. Per savo nusilenkimą Dievui Naujasis Adomas tapo visų 
kūrinių pirmgimiu ir valdovu. Nuodėmė, kaip pasipriešini- 
mas amžiniesiems Dievo planams, čia buvo sugriauta. 


453 


Žmonijos išvadavimas iš gamtos įvyko per absoliutų dva- 
sios viršenybės teigimą. Principinis dvasios teigimas pasiro- 
dė Kristaus mirties metu, kada jis savo dvasios galia išken- 
tė mirties tragiką ligi pat jos dugno. Mirtis, kurios gyvena- 
moji vieta yra gamtinis pasaulis, Kristuje susidūrė su 
nelygstamos vertės ir nelygstamo savęs teigimo dvasios pa- 
sauliu. Mirties momentą Kristuje dvasia ir gamta pasiekė aukš- 
čiausios įtampos. Ir gamtos dėsningumas čia buvo visiškai su- 
laužytas nenumaldomu dvasios savęs teigimu. Kristuje dva- 
sia nė valandėlę, nė vieną akimirką neprarado savisąmonės 
ir nenusileido į tamsias gamtos gelmes. Gamta nė valandėlę 
nepaėmė viršenybės ir dvasios neapvaldė. Tasai gamtinio pa- 
saulio ištrūkimas iš po dvasios valdžios, kuris prasidėjo pir- 
mosios nuodėmės metu ir kuris nuolatos buvo žmonijos is- 
torijoje didinamas kiekvienu nuodėmingu žygiu, Kristuje bu- 
vo nepaneigiamai atšauktas. Gamta ontologinėje tvarkoje vėl 
buvo grąžinta dvasiai. Dvasia vėl pasidarė žemiškojo pasau- 
lio valdovė. Tuo būdu buvo ir pergalėta nuodėmė konkre- 
čiausioje savo apraiškoje. 

Prisikėlimas buvo nuodėmės pergalėjimo apsireiškimas. Vi- 
sų pirma prisikeldamas Kristus apreiškė savo išaukštinimą, 
kad, nusilenkdamas dieviškajai Valiai, Jis palenkė sau visus 
kūrinius, per save sujungdamas juos su Dievu. Prisikėlimo 
žygis buvo pradžia to garbingo Kristaus viešpatavimo kos- 
me, kuris formaliai įvyko Kristaus atsisėdimu Tėvo dešinėje 
ir kuris egzistenciškai apsireikš antruoju Kristaus atėjimu. Bet 
abiejų šitų Žygių pagrindas ir pradžia bei atrama buvo Pri- 
sikėlimas. Iš kitos pusės, Prisikėlimas yra pirmas konkretus 
išvaduotosios žmonijos dvasios apsireiškimas. Šventasis Raš- 
tas pasakoja, kad prisikeldamas Kristus išvedė iš pragarų se- 
nosios istorijos ištikimųjų žmonių sielas. Šita mintis yra ne- 
paprastai gili. Pragarai čia yra ne tik toji keista, šešėlinga 
būklė, kurioje glūdėjo prieš Kristų mirusiųjų gerų žmonių 
sielos, bet sykiu ir simbolis to dvasios pavergimo gamtai, dėl 
kurio skundėsi visa senoji žmonija. Todėl išvedimas iš praga- 
rų yra ne tik individualus išgelbėjimas atskirų žmonių sielų, bet 
sykiu išvadavimas visos žmonijos dvasios iš gamtinės priklauso- 

mybės. Kristuje žmogiškoji dvasia tarsi išsinėrė iš tamsaus sa- 
vo padėjimo, iš gamtos gelmių vergijos, ir pakilo į pirmykš- 
čio savo padėjimo aukštumas. Prisikėlimas yra klusnios dieviš- 
kajai tvarkai ir pasipriešinančios gamtiškajai tvarkai dvasios trium- 
fas. Kristus prisikėlė, nes jis pakluso Dievui ir didingai 
pasipriešino gamtai. 

Prisikėlimu buvo atnaujinta žmonija ir net visas materia- 
linis pasaulis atnaujintas savo esmėje, ontologiniame savo pa- 
grinde. Egzistencinėje savo formoje jis bus atnaujintas apo- 
kaliptine katastrofa ir visuotiniu prikėlimu. Šitas principinis 
pasaulio atnaujinimas Kristaus prisikėlimu nebuvo koks nors 
formalus žygis, bet tikras kūrybinis aktas, tikras creatio nova, 
kaip jį vadina šv. Paulius ir Bažnyčios Tėvai. Nuodėmė gi- 
liausia savo esme yra paslinkimas į nebūtį - inclinatio ad ni- 
hilum, kaip yra pasakęs šv. Augustinas. Nusidedąs žmogus 
sumažina ontologinę savo būtį. Todėl nuodėmė yra ne tiek 
moralinės, kiek metafizinės tvarkos dalykas. Nuosekliai, ir 
išvadavimas iš nuodėmės giliausia prasme yra ne formalus 
kaltės atleidimas, kaip kad yra žmonių santykiuose, bet tik- 
ras kūrybinis aktas, kuriuo Dievas atstato žmogaus būtį į pirmykštį 
josios padėjimą. Dievas savotiškai čia žmogų iš naujo sutve- 
ria arba bent papildo tąją būties spragą, kuri nuodėmės bu- 
vo padaryta. Štai kodėl tik Dievas gali žmogų atpirkti, nes 
tik vienas Dievas gali kurti iš nebūties. 

Todėl ir Prisikėlimo, kaip paskutinio atperkamojo akto, gi- 
liausia prasmė yra ta, kad Prisikėlimas yra naujas žmonijos kū- 
rimas, kūrybinis žmogaus ir pasaulio atnaujinimas. Dievas At- 
pirkėjas yra Dievas Kūrėjas. Šį dalyką labai gražiai vaizduoja 
šv. Atanazijus viename iš velykinių savo pamokslų. Jis sa- 
ko: „Prisikėlė gamtos Kūrėjas (opifex), ir visa vienu savo žo- 
džiu įtraukė į naują kūrimą. Nes Išganytojo Prisikėlimas yra 
bendras ir naujas visatos tvėrimas.“*? Ir šita mintis, kad Pri- 
sikėlimas yra naujas kūrimas, eina per visus patristikos ra- 
šytojų veikalus. Kur tik kalbama yra apie Prisikėlimą arba 
apie Velykas, visur randame sakant, kad tai yra renovatio, 


19 Sermo in S. Pascha, p. 1074, 1075. — Migne, P. G., 28. 

reintegratio, creatio nova ir t. t. Nuolatinis Prisikėlimo palygi- 
nimas su pavasariu, su atbundančia gamta, su atnaujinimu 
ryškiai rodo, kad Prisikėlimo žygiu visas pasaulis buvo išvestas 
iš tos pusiau nebūties, į kurią jis buvo įstumtas pirmykščio žmo- 
gaus puolimo. Todėl Prisikėlimas, kaip atnaujinantis kūrybi- 
nis aktas, buvo laukiamas ne tik žmonijos, bet ir gamtinio 
pasaulio, nes žmogui pasivergus žemesnėms būtybėms ir 
gamtinis pasaulis neteko to idealo, kurį jis matė laisvoje žmo- 
gaus dvasioje ir kurio jis turėjo siekti. Velykų sekmadienio 
rytą įvyko tai, ko visa kūrinija laukė ir ilgėjosi: ji buvo pa- 
statyta į naują kelią, į kelią, kuris jau nenuklystamai veda į 
būties pilnatvę. 


PABAIGA 
Velykos liturginiame gyvenime 


Velykos yra Kristaus Prisikėlimo šventė, ir todėl iš šio žy- 
gio jos semia savo prasmę, savo turinį ir savo didybę. Nuo- 
dėmės ir mirties slėgimas ir sykiu dieviškojo Logos trium- 
fas persunkia visą šios šventės liturgiją. Jau šv. Augustinas 
viename savo laiške yra pasakęs, kad Velykos yra tuo skir- 
tingos nuo kitų švenčių, pvz., nuo Kalėdų, kad kitos šven- 
tės yra tik Kristaus vieno arba kito žygio grynas minėjimas 
(commemoratio), tuo tarpu Velykos slepia savyje savotišku bū- 
du Kristaus atpirkimo misteriją (guaedam sacramenta pascha- 
lia). Šita šv. Augustino mintis ir šiandien yra gyva visuose 
tuose, kurie stengiasi pasiekti liturginio gyvenimo gelmes. 
„Didingiausia metų šventė, - sako O. Caselis O. S. B., - yra 
Velykos. Jose išganymo darbas, kaip ir kiekvienoje Mišių au- 
koje, tampa dabartimi, bet turtingiausiame dramatiniame iš- 
sivystyme. Tai krikščionių šventė kaip tokia ir pradžioje vie- 
nintelė šventė. Visos kitos šventės, kurios pamažu atsirado, 
gyvena šiosios spindėjimu.“?? Kitoje vietoje tas pats autorius 
sako: „Velykos yra iškilmių iškilmė. Tai aukščiausia šventė 


20 „Jahrbuch für Liturgiewissenschaft“, 1923, p. 14. 

ir vienintelė krikščionių šventė tikrąja ir pilnutine prasme 
<...>.“ Graikų Bažnyčioje Velykų metu yra giedama: „Štai 
didi ir šventa diena, pirmoji iš visų dienų ir jų karalienė, 
švenčių šventė ir iškilmių iškilmė, nes mes Kristų švenčia- 
me amžinai.“2 

Dėl šitokio savo pobūdžio, dėl to, kad Velykos geriausiai 
išreiškia Kristaus žygio paslaptį, jos yra tapusios liturginio gy- 
venimo centru. Visa Katalikų Bažnyčios liturgija sukasi ap- 
linkui Prisikėlimą. „Mysterium paschale, - sako Th. Michel- 
sas O. S. B., - valdo visą tvarką ir visą bažnytinių metų kul- 
tą taip, kad nė viena diena negali išsprusti iš po „dienų 
karalienės“ valdžios. Visa bažnytiniuose metuose į ją veda, 
visa iš josios išeina, visa nurodo į Velykas.“2 Ir tai yra la- 
bai prasminga. Kaip Prisikėlimas yra viso atnaujinto gyve- 
nimo ir pasaulio centras, kuriuo viskas prasideda ir kurio 
viskas siekia, taip ir Prisikėlimo šventė yra ir turi būti li- 
turginio gyvenimo ir liturginio metų vyksmo centras. Litur- 
gija savo prasmę semia iš to, ką ji savimi reprezentuoja. Pri- 
sikėlimo didingumas suteikia didybės ir Velykoms. Myste- 
ria paschalia tampa liturginio gyvenimo ir liturginės 
santvarkos pagrindu. 

Kitas savotiškas Velykų bruožas yra tas, kad Velykos yra 
pavasario šventė. Velykos yra surištos ne tik su sekmadieniu, 
bet jos yra ir pirmoji atbundančios gamtos šventė. Ir šitas pa- 
vasariškas Velykų pobūdis yra kilęs jau pačioje liturginio iš- 
sivystymo pradžioje. Bažnyčios Tėvų veikaluose daugelyje 
vietų randame paralelių tarp pavasario ir Velykų. Šį dalyką 
yra specialiai tyrinėjęs Th. Michelsas O. S. B.2*. Savo studijo- 
je jis nurodo, kad patristikos liturgijoje, josios kalbose ir poe- 
zijoje atbundantis pavasariškas pasaulis yra laikomas Vely- 
kų šventės simboliu. Pavasariški žodžiai ir palyginimai yra 
vartojami nuolatos aprašant Velykų iškilmes, jų dovanas ir 


21 Op. cit., p. 96. 

2 Cit. „Jahrbuch fūr Liturgiewissenschaft“, 1926, p. 10. 

23 Das Heilswerk der Kirche, Salzburg, 1935, p. 19. 

24 Das Frūhjahrsymbol in österlichen Liturgie, Rede und Dichtung. - 
„jahrbuch für Liturgiewissenschaft“, 1926, p. 1-15. 

Prisikėlimo įtaką žmonijos gyvenimui. Šv. Kirilas Aleksan- 
drietis po gražių vaizdų apie miškų atgijimą, apie linksmas 
bandas, apie pievas ir medžius sako, kad „mums tokį pava- 
sarišką laiką sukūrė Išganytojo mirtis, kuria visi esame per- 
kelti į naują gyvenimą, išvengdami mirties sugedimo.“ Ve- 
lykų švenčių metu ir šiandien yra kalbama apie dieną, in qua 
reflorent onmia. I. van Houtryve O. S. B., paaiškindamas Ve- 
lykų nuolatinį siejimą su pavasariu, sako: „Prisikėlimas, Gy- 
venimo pergalė, yra ne tik Išminties ir Meilės karalija, bet 
taip pat ir Grožio triumfas... Šiomis dienomis pati gamta at- 
rodo išeinanti iš kapo, kad atgimtų gyvenimui.“* Iš tikro 
Kristaus Prisikėlimas buvo atnaujinimas, kaip jau minėjome, 
ne tik žmonijos, bet ir gamtos. Nugalėdamas gamtą savo mir- 
timi, Kristus ją taip pat išvadavo iš klaidingo nepaklusnu- 
mo žmogui, kaip ir žmogų išvadavo iš klaidingo nepaklus- 
numo Dievui. Kaip žmogus negali būti atitrūkęs nuo Dievo, taip 
ir gamta negali būti atitrūkusi nuo žmogaus. Savo Prisikėlimu, 
savo absoliutišku pasipriešinimu gamtai Kristus ją atvedė į 
tikrą kelią, ją išvadavo iš žlugimo savo atitrūkime ir tuo pa- 
čiu ją atkūrė. Kristaus prisikėlimas buvo pirmas tikrasis, ontolo- 
ginis puolusios gamtos pavasaris, kada ji pajautė savo gelmėse 
trykštančias visiškai naujas jėgas. Todėl Prisikėlimo šventė yra pa- 
vasario šventė ne tik laiko, bet ir esmės atžvilgiu, nes Prisikėlimas 
atgimdė gamtą ir joje pažadino nebežlungantį pavasarį: Dies ve- 
nit, dies tua, in gua reflorent omnia. 


3 Hom. Pasch. - Migne, P. G., 77, p. 582. 
26 Le Mystėre de Pagues, Liége, 1929, p. 19. 

KŪNO PRIKĖLIMAS 
IR PASAULIO PERKEITIMAS 


1. Kūno atpirkimas 


Išganymo ilgesys galima rasti kiekvienoje religijoje. Bet iš- 
ganymo įvykimas yra tik krikščionybėje. Krikščionybė tiek sa- 
vo kilme, tiek buvimu, tiek galop pažadais ateičiai yra iš es- 
mės Išganymo religija. Bet mes, kalbėdami apie išganomąjį 
krikščionybės pobūdį, labai dažnai atsimename tik dvasią, lyg 
krikščionybė būtų tiktai dvasios išganymo religija. Tiesa, dva- 
sios išganymas yra pirmoje eilėje, ir dvasios laimė yra pirmu- 
tinis tikslas. Bet jis nėra vienintelis. Daug yra pasaulyje sutvė- 
rimo rūšių ir kartu daug yra Tėvo namuose buveinių kiek- 
vienam pagal jo prigimtį ir tobulumą. Krikščionybė dieviškąja 
savo galybe apsiaučia visą pasaulį, viskam duoda išaiškinimą 
ir viską įvykdo. Ji išgano ne tik žmogaus dvasią, bet neužmirš- 
ta ir to menkiausio medžiagos atomo, kuris šiandien klaidžio- 
ja pusiau chaotiškame stovyje, tapdamas neįspėjama fizikams 
misle. Ji pažada patenkinti ne tik aną begalinių troškimų dva- 
sią, bet ir šitą begalinio mažumo atomą, pirmąją apgyvendin- 
dama Dievuje - tiesiog sudievindama, antrąjį palenkdama 
dvasios harmonijai ir tuo išvaduodama jį iš chaotiško blašky- 
mosi. Taigi krikščionybė yra kartu ir medžiagos išganymo religija. 
Gal tai skamba truputį neįprastai, bet tai yra tiesa. Tik mes ją 
dažnai pamirštame, nes per retai įsigiliname į materialinės 
kreatūros dejavimą ir per daug abstrakčiai svarstome apoka- 
liptinę katastrofą, neįžiūrėdami joje medžiagos atpirkimo. 

Bet ar medžiaga reikalinga kokio nors atpirkimo? Ar yra 
prasmės kalbėti apie medžiagos išganymą? Neimkime me- 
džiagos per daug abstrakčiai. Išganymo laukianti medžiaga 

nėra Aristotelio materia prima. Tai visa materialinė krentūra. Ji 
sudaro du ypatingus atpirkimo objektus: kūną, kuriame gy- 
vena dvasia, ir pasaulį, kuriame gyvena kūnas. Taigi medžia- 
gos išganymas yra ne kas kita, kaip kūno ir pasaulio išga- 
nymas. Ar juodu yra jo reikalingi? 

Paklausykime šv. Pauliaus nuomonės: „Kūrinija su ilge- 
siu laukia, kada bus apreikšti Dievo vaikai. Mat kūrinija bu- 
vo pajungta tuštybei — ne savo noru, bet pavergėjo valia — 
su viltimi, kad ir pati kūrinija bus išvaduota iš pragaišties 
vergovės ir įgis Dievo vaikų garbės laisvę. Juk mes žinome, 
kad visa kūrinija iki šiol tebedūsauja ir tebesikankina“ (Rom 
8, 19-22). Šitie žodžiai mums atskleidžia tą gilią tragediją, 
kuri glūdi po išviršine pasaulio ramybe, tąjį skausmą, kuris 
slegia ne savo valia pavergtą sutvėrimą. Bet jie kartu yra pil- 
ni vilties, kad ateis laikas, jog sutvėrimas bus išvaduotas iš 
savo kančios ir dalyvaus Dievo vaikų laimėje. 

Dar rojuje buvo pažadėta žmogui jį gyvą paimti į dangų. 
Šitas pažadėjimas reiškė ne tik Dievo regėjimą veidas į vei- 
dą, bet ir kūno perkeitimą. Tasai pažadėjimas pasidarė dar rei- 
kalingesnis, kai puolė žmogus. Jo nuodėmės pasėkos palietė 
ne tik jį ir jo giminę, bet ir materialinę kreatūrą, įvesdamos 
pasaulin kančią. Kančia yra pirmas žingsnis atgal į chaosą. 
Tai ženklas, kad išvidinė tvarka susikirto su išviršine tvar- 
ka. Ir šitas ženklas tapo įspaustas visam pasauliui. Tai ir yra 
tasai šv. Pauliaus minimas sutvėrimo dejavimas ir sutvėri- 
mo ilgesys. Tiesa, Kristus savo prisikėlimu nugalėjo mirtį, tą- 
ją kančios ir chaoso apraišką, ir tuo būdu atidarė kelią ir į 
materialinio pasaulio perkeitimą. Tai buvo begalinis įvykis 
visame kosmo gyvenime. Kristaus Prisikėlimo metu menku- 
tis atomas šoktelėjo iš džiaugsmo elementų įsčiose, nes da- 
bar prasidėjo nauja era, kuri artina visa prie galutinio atbai- 
gimo. Bet Kristus tik atidarė kelią. Pats perkeitimas dar ne- 
įvyko, nes puolęs dar nesugeba priimti perkeistųjų lyčių. Jis 
dar turi pereiti per visuotinę kančią (apie tai pakalbėsime že- 
miau). „Visa kūrinija iki šiol tebedūsauja ir tebesikankina“ 
(Rom 8, 22). Šitos kosminės tragedijos išraiška yra ypač jau- 
čiama gyvulių pasaulyje. Reikia tik įsižiūrėti į gyvulio akis 

ir į jo fizionomiją ~ ir pamatysime ten ne džiaugsmą, ne pa- 
sitenkinimą, bet kažkokį tolimą liūdesį, kažkokį pilką lauki- 
mą tartum maldavimą. Tai žymu ne tik išvargintuose nami- 
niuose gyvuliuose, bet ir tigro, ir liūto, ir grakščios gazelės 
akyse. Gyvulių akys niekados nėra linksmos. „Mūsų žemes- 
nieji broliai, — sako VI. Solovjovas, - tiesa, neturi proto, bet, 
be abejo, jie turi tam tikrą gyvybinį instinktą, ir nors jie ne- 
gali gėdytis savo prigimties ir savo blogo, į mirtį vedančio 
kelio, tai vis dėlto jie aiškiai šituo instinktu jaučia ir ilgisi kaž- 
ko geresnio, ko jie nepažįsta, bet ką nuspėja.“! Šitas ilgesys 
ir duoda tąją liūdną išraišką jų akims ir visai jų fizionomi- 
jai. Bet jis yra kartu ir tasai išsiilgimas, išsiilgimas Dievo vai- 
kų garbės apreiškimo. 

Dabar mums bus aišku, kad pasaulis iš tikro ilgisi atpir- 
kimo ir yra jo reikalingas, kad jis dar nėra išlaisvintas iš su- 
gedimo vergijos. Bet ne tik pasaulis. Tas pat yra ir su žmo- 
gaus kūnu. „Ir ne tik ji (tai yra kūrinija. — A. Mc.), bet ir mes 
patys, kurie turime Dvasios pirmuosius vaisius, ir mes de- 
juojame, laukdami įsūnijimo ir mūsų kūno atpirkimo“, - sa- 
ko tas pats šv. Paulius toje pačioje vietoje (Rom 8, 23). Apie 
kokį tad įsūnijimą čia kalbama? Argi Kristaus mirties ir 
Krikšto sakramentas dar nepadaro mūsų Dievo įsūniais? Juk 
tik truputį aukščiau Apaštalas sako, kad „pati Dvasia liudi- 
ja mūsų dvasiai, kad esame Dievo vaikai“ (Rom 8, 16). Taigi 
daugiau negu įsūniai. Esame Dievo vaikai ir kartu laukia- 
me Dievo įsūnijimo. Viską išaiškina pačio šv. Pauliaus pri- 
dėtas nepaprastos reikšmės priedelis: „laukdami... mūsų kū- 
no atpirkimo“ (Rom 8, 23). Taigi ne dvasia mes turime tapti 
Dievo įsūniai. Dvasia mes esame tikri Jo sūnūs, Jo vaikai. Kä- 
nas — štai kas yra šitos įsūnystės pagrindas. Kūnas laukia at- 
pirkimo, nes dvasia jau yra atpirkta. Kūnas privalo būti per- 
keistas pagal dvasią ir paimtas kartu su siela į dangų. Jis il- 
gisi, jis laukia ir dūsauja. Kristaus prisikėlimas, tiesa, kūną, 
kaip ir visą materialinę kreatūrą, įvedė į išsivadavimo kelią. 


1 Rechtfertigung des Guten / 2 Aufl. / deutsch V. H. Kohler. - Stuttgart, 
1922, p. IX. 

Jis eina dabar juo, bet jis nėra dar priėjęs galutinio savo per- 
keitimo. Jis yra Šv. Dvasios bažnyčia, jame mes nešiojame 
Dievą (plg. 1 Kor 6, 19-20), bet šitoji kūno pagarba, kaip tei- 
singai sako šv. Augustinas, yra jam teikiama „ne tik dėl da- 
bartinio pašventimo, kiek ypač dėl tos vilties“?, apie kurią 
kalba šv. Paulius, sakydamas, kad „tuo tarpu mes esame iš- 
gelbėti viltimi. Tačiau regima viltis nėra viltis. Jeigu kas ma- 
to, tai kam jam viltis? Bet jei turime viltį nematydami, tada 
laukiame ištvermingai“ (Rom 8, 24-25). Taip, mes kantriai 
laukiame ir tikime, kad ne tik materialinis pasaulis bus iš- 
gelbėtas iš savo skausmų, bet ir mūsų kūnas iš savo dūsa- 
vimo, kad jis galop pasieks idealinį savo stovį, tapdamas sie- 
lai ne našta, bet tobula pagalba ir kartu šitam patarnavime 
rasdamas savo laimę. 


2. Kūno idealo reikalavimai 


Mes negalime įsivaizduoti idealinio kūno, bet mes gali- 
me suprasti tuos reikalavimus, kuriuos jam stato fizinis 
žmogaus idealas. Kas gi yra kūnas? Tai substancialinės žmo- 
gaus lyties medžiaga, tai materialinė atrama sielos klestėji- 
mui. Medžiagos tikslas kaip tik ir yra kuo palankiausiu bū- 
du patarnauti savo lyčiai. Kūnas tad neegzistuoja sau. Jo gy- 
venimas be sielos neturi jokios prasmės ir net nėra galimas. 
Jo buvimo šaknys yra sieloje. Jis privalo parengti kuo ge- 
riausių sąlygų sielos veikimui. Kaip šitas kūno darbas turė- 
tų konkrečiai pasireikšti? Kas iš jo reikalaujama, kad jis tap- 
tų tobulas sielos pagelbininkas? Į šituos klausimus mums at- 
sakys pati siela. 

Siela turi pažinimo galią, kuri siekia kaip galima tobuliau- 
siu būdu pažinti tiesą. Bet šitoji sielos galia tegali veikti tik 
kūno pojūčių padedama. Senas posakis, kad nihil est in in- 
tellectu, guod prius non fuerit in sensibus yra teisingas iki pat 
gelmių. Pojūčiai yra būtinos materialinės sąlygos proto vei- 


2De nuptiis et concupiscentia, 1, 18, u. 20. 

kimui. Todėl tikslus juslių veikimas yra pirmasis reikalavimas, 
statomas kūno idealui. Jeigu kūno pojūčiai neveikia arba vei- 
kia labai silpnai, tai ir sielos pažinimo galia, gaudama iš iš- 
viršinio pasaulio labai skurdžią medžiagą, neturi kuo tinka- 
mai atsiremti, ir todėl tobulas tiesos pažinimas jai yra nepri- 
einamas. Idealinėje kūno būklėje visi pojūčiai turi būti 
pasiekę tobuliausią savo išsivystymo laipsnį tiek įspūdžių 
priėmimo, tiek jų tvarkymo atžvilgiu. 

Siela turi norėjimo galią, kuri stengiasi žmogaus norus 
realizuoti konkrečiais darbais. Ji yra taip pat surišta su kū- 
nu, ir josios veikimas negali apsieiti be kūno pagelbos. Va- 
lia yra žmogaus karalienė, bet kaip tik dėl šito savo kilnaus 
karališkumo ji yra reikalinga žemesniųjų tarnų paramos. 
Gražiausi josios pasiryžimai, kilniausi norai nueina niekais, 
jei kūnas atsisako jai padėti arba dėl savo negalės, arba dėl 
pasipriešinimo. Iš to kyla antras reikalavimas: kūnas turi būti 
kuo klusniausiai nusiteikęs valios reikalavimams. Kur šitokio nu- 
siteikimo visai nėra arba jis yra labai nerangus, ten negali- 
ma kalbėti apie tobulą valios norų įvykdymą. Kur nervai 
yra pakrikę, kur aistros yra tiek įšėlusios, jog visiškai jau 
nebeklauso valios įsakymų, ten toji dvasios karalienė lieka 
bejėgė ir gali tik dūsauti, laukdama savo tarnų atpirkimo. 
Ne paslaptis, kad suirusi sveikata ir sugedę nervai daro di- 
džios įtakos net į moralinį gyvenimą. Ir priešingai, sveikas 
ir stiprus kūnas teikia valiai geresnių sąlygų apvaldyti net 
ir jį patį. 

Siela turi kūrybinę galią, ypač ryškiai išeinančią aikštėn dai- 
liojoje kūryboje, kur idėjos dvasingumas persunkia materia- 
linį gaivalą ir regimu būdu apreiškia daikto tobulumą. Bet 
kūrybiniame sielos darbe galbūt labiausiai yra reikalingas kū- 
no tarpininkavimas. Kad materialiniam gaivalui (marmurui, 
dažams, garsams, žodžiams) būtų galima suteikti aukštesnės 
būties ir šitą atsparią medžiagą palenkti idėjos valdžiai, rei- 
kalinga, kad ir kūnas būtų nusiteikęs kuo savaimingiausiu 
būdu, be mažiausio įsakinėjimo pakreipti materijos sroves 
ten, kur rodo įkvėpimo momentu sušvitusi idėja. Todėl šiuo 
atžvilgiu fizinei žmogaus prigimčiai statomas trečias reika- 

lavimas: nusiteikti savaimingai kūrybai. Šitas savaimingumas 
yra materialinis meniško veikimo pagrindas. Be jo jokia dai- 
lioji — ir net nedailioji - kūryba nėra įmanoma. Jei pianisto 
pirštai sustingę, jei skulptoriaus ar tapytojo ranka bei akis ne- 
jautri, jei balerinos kūnas sustingęs, — tai ir estetinė šių žmo- 
nių kūryba bus labai menka, nes kūrybinė galia čia neranda 
reikalingos techninės paramos iš kūno. 

Taigi tikslus juslių veikimas, kūno paklusimas valiai ir nu- 
siteikimas savaimingai kūrybai — štai tie trys dalykai, kurie 
sudaro kūno idealo turinį. Šito idealo pasiekimo laipsnis par- 
eis nuo tų trijų reikalavimų įvykdymo laipsnio. Jeigu mes 
statome kūnui absoliutiško idealo reikalavimą, vadinasi, jei- 
gu reikalaujame, kad kūnas būtų absoliutiškai tobula sielai pa- 
rama, tuomet ir tie trys reikalavimai taip pat turi būti įvyk- 
dyti absoliutiškame laipsnyje. Kas juos įvykdys? 


3. Kultūros pastangų nevaisingumas 


Visų pirma kūno idealą realizuoti bando kultūra. Deja, jau 
reikia iš anksto pasakyti, jog jos pastangos šitoje srityje tur- 
būt labiausiai leka nevaisingos negu kur kitur. Kultūra ne- 
gali pergalėti tų kliūčių, kurios neleidžia empirinėje tikrovėje 
visiškai tobulai įvykdyti aukščiau minėtų reikalavimų. Tiks- 
lų juslių veikimą trukdo ligos ir galop visiškai suardo mirtis. 
Šitasai idealo reikalavimas su žmogaus gyvenimo eiga vis la- 
biau tolsta nuo realizavimo tikrovėje. Artinantis senatvėn, 
juslių veikimas darosi vis silpnesnis, ir galop mirtis viską fi- 
zinėje žmogaus prigimtyje sugriauna. Su pasibaisėjimu ir su 
tam tikra rezignacija žiūri kiekvienas į besiartinantį kūno gy- 
venimo galą, į nuolatinį jo vytimą ir laukia tos dienos, kada 
šis puikus sielos įrankis pavirs šaltu lavonu. Todėl yra visai 
suprantamos visų amžių žmonijos svajonės, kokiu nors bū- 
du surasti priemonių išsigelbėti iš šitos tragedijos, sutinkan- 
čios kiekvieną, kuris tik gimė. Jau senų seniausiuose mituo- 
se paukštis ieško gyvybės sėklos. Argi tai nėra simbolinis ne- 
mirtingumo ilgesys? Deja, jeigu kultūra yra daug padariusi 

žmogui apsaugoti nuo ligų, tai vaisto nuo senatvės ir mir- 
ties ji veltui ieško. Būtų klaida manyti, jog mirtis yra būti- 
nai surišta su liga arba su nelaimingu atsitikimu. Galima iš- 
naikinti visas ligas, galima apsaugoti nuo visų nelaimingų 
atsitikimų, žmogus vis tiek mirs, nes jis nėra dar vertas kū- 
nu gyventi amžinai. Apreiškimo žodis „skirta žmogui kartą 
mirti“ nėra koks fatališkas pasmerkimas iš aukšto, bet tik at- 
skleidimas to būtino dėsnio, kuris plaukia iš įvykusio per 
puolimą netobulumo. Dievo grasinimas, kad su ta diena, kai 
žmogus paragaus užgintojo vaisiaus, mirte mirs, nebuvo 
sankcija iš viršaus, bet tai buvo parodymas tos pasėkos, ku- 
ri neišvengiamai turėjo ateiti per puolimą. Ir ji atėjo. Mirties 
siautimas prigimtojoje tikrovėje yra toks nepermaldaujamas, 
jog jis paliečia ne tik gyvas būtybes, bet tam tikra prasme 
net ir negyvas. Kur tik yra individualaus daikto irimas, ten 
yra ir mirtis. O šitas irimas viešpatauja visam kosmose. Kiek- 
viena medžiaga yra palenkta irimui, o tuo pačiu ir mirčiai. 
Tas pat yra ir su žmogaus kūnu. Ir žmogaus kūnas, palenk- 
tas materialinio principo valdžiai, empirinėje mūsų tikrovė- 
je neįstengia iš josios ištrūkti. „Didžiausias materialinio prin- 
cipo triumfas, - sako Vl. Solovjovas, - yra mirtis, vadinasi, 
chaoso viešpatavimas materialinių dalių gyvenime, ištisa eilė 
sunaikinimų protingo ir tikslingo jų sąryšio. Mirtis yra aiški 
neprasmiškumo pergalė kovoje su tuo, kas prasminga, cha- 
oso su kosmosu.“ Žmogaus kūno, to tobuliausio padaro vi- 
soje materialinėje tikrovėje, sunaikinimas kaip tik ir parodo 
tą beprasmišką mirties pobūdį. 

Ir kultūra čia yra bejėgė. Nemirtingumo žmogui ji negali 
suteikti. Tai yra tikriausias dalykas. Todėl jau dėl šito vieno 
bejėgiškumo prieš mirtį kultūra savomis pastangomis neįsten- 
gia realizuoti fizinio žmogaus idealo. Gali būti žmogus visą 
gyvenimą sveikas, gali turėti tikriausias jusles, gali būti ge- 
riausiai nusiteikęs kūrybai, bet mirties akivaizdoje, kaip tei- 
singai pastebi prof. Fr. Savickis, „perbėga per kūną šiurpulių 
banga ir nenoromis veržiasi klausimas: kodėl gi kiekvieną 


3 Cit. G. Sacke, W. Solowjews Geschichtsphilosophie, Berlin, 1929, p. 60. 

žmogų toks tragingas finalas laukia.““ Juk iš tikro prarasti tam 
tikrą savo aš dalį, pačiam savyje jausti irimą ir nykimą - tai 
yra kažkas baisaus. Noras išvengti mirties yra be galo stip- 
rus. Tuo tarpu kultūra negali žmogui duoti jokių apsaugos 
priemonių. Fizinio gyvenimo idealas teoretiškai yra suvokia- 
mas nelabai sunkiai, bet praktikoje kultūra pasirodo visiškai 
bejėgė jį realizuoti. Dar daugiau. Juo žmonija žengia priekin 
ir tobulėja kitose srityse, juo labiau kūnas eina silpnyn. Tai yra 
pastebėję visi, kam tik teko palyginti kultūringas tautas su ne- 
kultūringomis. Pasirodo tad, kad sensta kūnu ne tik kiekvie- 
nas individas, bet ir visa žmonija. Dabartinis susirūpinimas 
eugenika, fiziniu lavinimu, rasės tobulinimu yra ne kas kita, 
kaip pastangos sulaikyti tą visuotinį senėjimo procesą. Deja, 
tai yra tik laikino pasisekimo laidas. Mirties dvelkimo jis ne- 
sulaikys. Skirta kartą mirti ne tik žmogui, bet ir žmonijai. 
Tą patį maždaug galima pasakyti ir apie antrąjį fizinio 
idealo reikalavimą, kad kūnas turi tobulai paklusti valios rei- 
kalavimams. Didžiausia šitam paklusimui kliūtis yra kūno 
pavergimas erdvės ir laiko dėsniams. Norėdamas tobulai 
įvykdyti valios norus, kūnas visų pirma turi pergalėti erdvę 
ir laiką. Tiesa, kultūra technikiškomis priemonėmis žada ne- 
paprastai palengvinti šitą darbą. Mūsų amžiaus technika gi- 
liausia savo prasme ir yra žmogaus siekimas užgrįsti tarpą tarp 
valios noro ir jojo įvykdymo. Žmogus negali pakęsti, kad kilęs 
noras būtų realizuotas tik po kelių dienų ar kelių savaičių. 
Jis nori tučtuojau būti ten ir tada, kur ir kada panori. Jis jau- 
čia nepaprastą sunkumą iš erdvės ir laiko, tad ir stengiasi 
juos apvaldyti. Šiandien mes esame jau daug pasiekę, šian- 
dien erdvė jau labai sumažėjo ir tuo pačiu laikas pasidarė 
ne toks ilgas. Valia savo norus įvykdo jau daug greičiau ne- 
gu prieš keletą šimtų metų. Tolimesni laimėjimai žadina dar 
didesnes viltis. Deja, gali technika daryti pažangą, kokią tik 
nori, ji neiškels kūno viršum erdvės ir laiko, nes tai supo- 
nuoja kūno perkeitimą. Todėl tarpas tarp noro ir jo įvykdy- 
mo gali labai sumažėti, bet jis niekados neišnyks. Žmogus 


* Gyvenimo prasmė / vertė J. Lomanas, Kaunas, 1923, p. 134. 

tad bus niekados nepatenkintas. Šiandien susisiekimas yra 
tiesiog nepalyginamas su tuo, kuris buvo prieš keletą šimtų 
metų. Bet lyg mes esame juo patenkinti. Argi veltui svajoja- 
ma apie stratosferinį susisiekimą, kur būsią galima išvystyti 
milžinišką orlaivių greitį? Mes taip lygiai neramiai sėdime 
„Grand Express“, kaip XV šimtmečio žmogus arklių traukia- 
moje karietoje. Kai mums reikia skubėti, tai ekspresas taip 
lygiai pamažu bėga, kaip ir pavargę arkliai. Žmogaus dva- 
sia negali pasitenkinti erdvės sumažinimu. Ji nori visiškai iš 
jos išsinerti. O to kultūra padaryti nepajėgia. Todėl noras ir 
jo įvykdymas mūsų tikrovėje bus visados perskirti tam tik- 
ro tarpo. O jau to vieno užtenka, kad tobulas kūno paklusi- 
mas valiai nebūtų pasiektas. Kol kūnas yra erdvinis, jis net 
negali tobulai paklusti valiai. Valia duoda įsakymus, nepri- 
klausančius erdvei. Tuo tarpu kūnas kitaip jų negali įvyk- 
dyti, kaip tik erdvėje. Iš čia žmogaus nepasitenkinimas ir lau- 
kimas kūno perkeitimo. 

Nusiteikimas savaimingai kūrybai yra aukštai surištas su 
šiuo pastaruoju reikalavimu: jis sudaro tam tikrą ypatingą 
paklusimo dalį, būtent: kai kūnas, gavęs kartą įsakymą, jį 
vykdo visai automatiškai be tolimesnių sąmoningų įsakinė- 
jimų. Kai muzikas skambina, tai jis neįsako kiekvienam pirš- 
tui judėti šitaip ar kitaip. Jis duoda bendrą įsakymą savo ran- 
koms, ir šios jį vykdo ištisoje eilėje automatiškų judesių. To- 
dėl aišku, kad tos pačios priežastys, kurios neleidžia įvykti 
tobulam kūno paklusimui, lygiai neleidžia kūnui tobulai nu- 
siteikti savaimingai kūrybai. Čia dar prisideda ligos, senat- 
vė ir toji viską ardanti mirtis, taip kad ir šitas trečiasis rei- 
kalavimas prigimtojoje tikrovėje kultūros priemonėmis tam- 
pa neįvykdomas. 

Taigi kultūros pastangos fizinio žmogaus idealo realiza- 
vime daros nevaisingos. Tad ar šitas idealas ir nebus reali- 
zuotas? Ar kūnas niekados nepasieks savo tikslo — būti to- 
bula parama sielos veikimui? Ar tasai laukiamas kūno atpir- 
kimas niekados neįvyks? Ne, Apreiškimas mums atskleidė 
fizinio idealo įvykdymo būdą. Tai kūno prikėlimas ir pasaulio 
perkeitimas. 

4. Kūno prikėlimas 


Mirtis yra ne kas kita, kaip individo suirimas, apsireiš- 
kiąs lyties atsiskyrimu nuo medžiagos. Šitoks likimas ištin- 
ka ir žmogų. Ir tik dvasinė žmogaus lyties (sielos) prigimtis 
apsaugo ją nuo išnykimo, kas neišvengiamai ištinka kitų bū- 
tybių lytis, neturinčias dvasinės prigimties. Nors siela egzis- 
tuoja ir po atsiskyrimo nuo savo kūno, vis dėlto šitoji josios 
būklė nėra normali. Šv. Tomas Akvinietis yra pastebėjęs, jog 
sielos egzistavimas be kūno nėra pagal josios prigimtį ir to- 
bulumą. Žmogiškoji siela pačiu savo paskyrimu yra apspręs- 
ta būti kūno forma ir kartu su juo sudaryti žmogiškąjį as- 
menį. Už tai atsiskyrusi nuo kūno, ji tam tikra prasme yra 
netobula, kaip dalis egzistuojanti šalia visumos, nes iš tikro 
siela natūraliai ir yra žmogiškojo individo dalis. Ji nėra su 
kūnu sujungta pripuolamai. Nėra kūne uždaryta lyg kokia- 
me kalėjime, bet substancialiai susivienijusi su kūnų, suda- 
rydama tuo būdu vieną žmogiškąjį asmenį. Žmogaus nesu- 
daro nei vienas kūnas, nei viena siela. Tai yra tik žmogaus 
kūnas ir žmogaus siela, bet ne žmogus. Todėl atsiskyrusi nuo 
kūno vėlė ilgisi kūno, ir kūnas tam tikra prasme ilgisi sie- 
los, nes per mirimą jis vėl pateko į tą pusiau chaotišką būk- 
lę be apipavidalinimo, be organizacijos, iš kurios jis gali bū- 
ti išvaduotas tik formuojančiu sielos siekimu. Noras nemirti 
yra ne kas kita, kaip noras išlaikyti savo individualybės ir 
asmenybės vienybę, į kurią visomis galiomis veržiasi žmo- 
gaus prigimtis. Deja, prigimtojoje mūsų tikrovėje šitas noras 
greitai esti sumindomas. Teisingu VI. Solovjovo pasakymu 
„prigimtyje niekas negyvena; visi tik stengiasi gyventi ir yra 
pagrobti amžino mirimo.“ Vis dėlto šitas noras gyventi pil- 
nutinį gyvenimą lieka dvasinėje sieloje, persikeitęs iš noro ne- 
mirti į norą susijungti su kūnu. Šitą dvasinės sielos veržimąsi 
ir žada religija patenkinti kūno prikėlimu. 

Tiesa, jau pačioje žmogaus prigimtyje mes galime rasti 
stiprų linkimą išlaikyti sielos ir kūno vienybę. Bet šitas lin- 


5 Geistige Grundlagen, Stuttgart, 1922, p. 10. 

kimas niekados nebūtų įvykdytas, jei jis neturėtų antgamti- 
nio ir sykiu istorinio pagrindo, būtent Kristaus Prisikėlimo. 
Kristaus Prisikėlimas yra visuotinio Prisikėlimo laidas ir pa- 
grindas. „Kristus tikrai yra prikeltas iš numirusių kaip už- 
migusiųjų pirmagimis“ (1Kor 15, 20). Tai, kas įvyko su fizi- 
ne Žmogaus prigimtimi Dievažmogio asmenyje, turės įvykti 
ir su visų žmonių kūnais „Per Jėzų Kristų, - sako D. A. Vo- 
nieris, - kūniškai mes esame iškelti aukščiau paprastų žmo- 
giškų sąlygų.“* Kristaus Prisikėlimo galybė apsiaučia ne tik 
dvasios, bet ir medžiagos sritį. „Amžinojo Dievo Įsikūnijimas 
nykstančiame kūne ir kūno paėmimas į amžinojo Dievo prie- 
globstį yra paskutinis ir aukščiausias kūnui pagrindas jo am- 
žinojo buvimo, stebuklingo jo mirties pergalėjimo; tai ant- 
spaudas, kuris įspaudžia kūnui amžinybės žymę.“7 Amžinojo 
Logo Įsikūnijimu visa žmogiškoji prigimtis buvo pakilninta 
ir pašvęsta. Atpirktoji žmonija, būdama organiškoje vieny- 
bėje su Dievažmogiu, kaip mistinis Jo Kūnas, dalyvauja ši- 
tame prigimties pakilninime ir todėl net fizine savo puse įgy- 
ja nemirtingumo teisių. Kaip Kristus savo Prisikėlimu nuga- 
lėjo mirtį, taip įvyks ir su visais žmonėmis, kaip dalyviais 
Jojo Kūno. „Taigi ne prigimtis, bet antgamtinės malonės ir 
Įsikūnijimo misterijos arba, trumpai, mūsų mistinės vieny- 
bės su Dievažmogiu misterija yra pagrindas, kuriuo remiasi 
mūsų prisikėlimo ir kūno nemirtingumo viltis.“? 

Kūno prikėlimas yra ne kas kita, kaip jo atgaivinimas, jį 
vėl substancialiu būdu sujungiant su jojo siela. Tai nėra naujo 
kūno davimas, bet to pačio prikėlimas. Yra daroma daug prie- 
kaištų, neva nurodant negalimybę prikelti tą patį kūną. Bet 
visuose juose glūdi paslėpta klaidinga prielaida, kad kūnas 
bus prikeltas ir toks pat. Tuo tarpu mes tuoj pamatysime, 
kad kūnas bus prikeltas tas pat, bet ne toks pat. Tuo tarpu per- 
keistajam kūnui netinka nė vienas iš tų priekaištų. 


6 L'esprit chrétien, Avignon, 1922, p. 88. 

? J. M. Scheeben, Mysterien des Christentums, 3 Aufl., Freiburg i Brsg., 
1911, p. 573. 

8 Op. cit., p. 573. 


469 


Taigi dieviškuoju veikimu mirties suardytas žmogiška- 
sis individas vėl atstatomas visoje pilnatvėje. Čia tad yra ir 
įvykdomas tasai gilus prigimties troškimas amžinai palai- 
kyti medžiagos ir lyties vienybę. Mirties tragiškumas ir ne- 
permaldaujamas josios siautimas šitokio religijos pažado aki- 
vaizdoje netenka savo baisumo. „Kurgi, mirtie, tavoji per- 
galė?“ (1 Kor 15, 55). Laikinis žmogiškojo individo suirimas 
nestumia prigimties į pesimizmą. Kristaus Prisikėlimo atme- 
timas iš tikro priverstų mus padaryti liūdną išvadą, kad „ir 
užmigusieji Kristuje yra žuvę“ (1 Kor 15, 18). „Bet dėkui Die- 
vui, kuris duoda mums pergalę per mūsų Viešpatį Jėzų 
Kristų“ (1 Kor 15, 57), mes žinome, jog Kristaus Prisikėli- 
mas yra mūsų tikėjimo laidas, ir todėl krikščionis yra toli 
nuo tokios išvados. Vadinasi, kūno prikėlimo pažadu reli- 
gija darosi ne tik objektyvi fizinės žmogaus prigimties at- 
baigėja, bet ir subjektyvi ramintoja mirties paliestos prigim- 
ties baimėje. 


5. Kūno perkeitimas 


Kūno prikėlimas nėra tas pat, ką ir jojo perkeitimas. 
„Nors mes ne visi užmigsime, bet visi būsime pakeisti“ (1 
Kor 15, 51). Tie, kurie laikiniu savo gyvenimu bus pražudę 
amžinąjį, tie taip pat kelsis, bet nebus perkeisti, ir šitas ne- 
perkeitimas, šitas kūno medžiagiškumo palikimas bus dar 
viena amžinųjų kančių priežastis. Bet tie, kurie bus verti sa- 
vo idealo, tie bus perkeisti, nes žmogaus fizinis idealas yra 
realizuojamas ne tiek pačiu prikėlimo faktu, kiek kūno per- 
keitimu. Jei kūnas liktų toks pat, koks buvo ir prieš mirda- 
mas, jis savo sunkiu medžiagiškumu, nepaslankumu, neiš- 
silaužiamu nusilenkimu laikui ir erdvei būtų sielai ne tobu- 
la pagelba, bet didžiulė kliūtis gėrėtis pilnutine laime. Už tai 
religija be prikėlimo dar pažada taip kūną perkeisti, kaip 
Kristus buvo persikeitęs Taboro kalne ir po savo Prisikėli- 
mo. Minėtas žmonijos sąryšis su Kristumi „ne tik reikalau- 
ja, kad apskritai siela būtų vėl sujungta su kūnu, bet kad ši- 

tas sujungimas būtų perkeistas, kad pats kūnas būtų apvilk- 
tas sielos didybę ir laimę atitinkančia garbe, dėl kurios jis, 
jau nebebūdamas sielą sunkinančia našta, tarnautų tobulam 
josios didybės ir laimės apreiškimui.'? 

Kame yra šito perkeitimo esmė? Apskritai kūno perkeiti- 
mas, kuris buvo įvykdytas Kristaus Kūne, yra ne kas kita, 
kaip kūno medžiagiškumo pergalėjimas arba kitaip sakant, 
išskyrimas iš kūno visų su medžiaga surištų netobulumų. 
Perkeistasis kūnas yra pakeliamas į naują būklę, kuriame me- 
džiaga sutampa su dieviškuoju savo pirmavaizdžiu, atgau- 
dama visa tai, ką blogio įsibrovimas buvo jai išplėšęs. Šitas 
perkeitimas paprastai vadinamas kūno sudvasinimu pagal šv. 
Pauliaus posakį: Seminatur corpus animale, resurget corpus spi- 
rituale (1 Kor 15, 44). Tai nereiškia, kad medžiaga būtų per- 
keista į dvasią. Tai tik reiškia, kad ji yra sudvasinama, vadi- 
nasi, absoliučiai palenkiama dvasios reikalams. „Kūno me- 
džiagiškumas, — sako J. M. Scheebenas, - yra tuo pergalimas, 
kad jame gyvenanti dvasia, antgamtinės galybės padedama, 
ji tobulai persunkia ir apvaldo.““? Tiesa, siela, kaip substan- 
cialinė kūno forma ir gyvybinis jo principas, ir empirinėje tik- 
rovėje apvaldo kūną. Bet šitas apvaldymas yra labai neto- 
bulas. Atsparus kūno medžiagiškumas ne tik pastato sielos 
valdžiai sienas, bet net tramdo ir josios laisvę viduje. Siela 
ne tik negali kūno išlaisvinti iš erdvės ir laiko varžtų, ne tik 
negali laisvai tvarkyti kūno judesių pagal savo nuožiūrą ir 
norus, bet ji yra kūno slegiama net mąstyme ir norėjime. Net 
ir vadinamieji actus eliciti yra ne kartą smarkiame kūno me- 
džiagiškumo poveikyje. Corpus, quod corrumpitur, agravat ani- 
mam, - sako lotyniškas posakis. Ir tik įgijusi dieviškosios jė- 
gos, siela gali tobulai apvaldyti savo kūną. Palaimintuoju 
Dievo regėjimu — dalyvaudama dieviškame gyvenime ir die- 
viškoje galybėje, ji ir medžiagą paneria toje antgamtinėje jė- 
goje, ją persunkia, apvaldo ir iš jos pašalina visa, kas jai bū- 
tų kliūtis ar netobulumas. Šita tat prasme kūnas ir yra su- 
dvasinamas. Tai ne kas kita, kaip kūno panėrimas į dvasios 


? Op. cit, p. 573. 


471 


gyvenimą. „Šitas sudvasinimas, - teisingai sako J. M. Schee- 
benas, ~ kūninei prigimčiai yra tas pat, ką dvasinei sudievi- 
nimas.“"' Kaip žmogaus siela, dalyvaudama Dievo gyveni- 
me, tam tikra prasme tampa sudievinta, taip ir kūnas, daly- 
vaudamas antgamtiniame dvasios gyvenime, įgyja dvasingumo 
žymių. Kaip Dievas, persunkdamas sielą, ją padaro į save 
panašią, taip siela, tobulai persunkdama kūną, perkeičia jo 
medžiagiškumą pagal savo dvasinę esmę ir jį sudvasina. Va- 
dinasi, kūno perkeitimo esmė yra jo medžiagiškumo sudvasinime, 
įvykstančiame dėl tobulo dieviškume dalyvaujančios sielos, kaip ly- 
ties, įsigalėjimo kūne, kaip medžiagoje. 

Iš šito kūno sudvasinimo arba kitaip iš tobulo sudievin- 
tos sielos įsigalėjimo kaip tik ir kyla tos ypatybės, kuriomis 
pasižymi perkeistasis kūnas. Šiandien mes nieko apie tas 
ypatybes nežinotume, jeigu neturėtume istorinio pavyzdžio 
perkeistame Kristaus Kūne. Bet kaip pats Prisikėlimo faktas, 
taip ir Kristaus Kūno perkeitimas yra istoriniai įvykiai, ir to- 
dėl jau net ir šioje tikrovėje galime turėti nuovoką apie per- 
keistojo materialinio gaivalo esmę ir ypatybes. Šitų ypatybių 
ryškiausios yra trys: negendamumas (incorruptibilitas), subtilu- 
mas (subtibilitas) ir vikrumas (agilitas). Jos tad ir sudaro tas teo- 
logų vadinamas perkeistojo kūno dovanas (dotes corporis glo- 
riosi), kuriomis spindėjo prisikėlusis Kristaus Kūnas ir kurios 
pažadėtos visų teisingųjų kūnams. 

Kūno gendamumas yra ne kas kita, kaip kūno palenkimas 
tiek išoriniams, tiek išvidiniams veiksniams, kurie jį sendi- 
na, ardo ir galop visai suskaldo į sudedamuosius elementus. 
Perkeistasis kūnas kaip tik ir tampa išlaisvintas iš šitų veiks- 
nių įtakos. Antgamtinė religijos galybė padaro kūną visai ne- 
priklausomą nuošalinio pasaulio. Kai dieviškumu persiėmusi 
siela tiek persunkia savo kūną, jog atšiaurus jo medžiagišku- 
mas pasidaro tiesiog sudvasintas, suprantama, kad tuomet 
tampa paraližiuotas veikimas tų priežasčių, kurios kūną ar- 
dė arba jį skaudino. Todėl šitoji perkeistojo kūno ypatybė va- 


10 Op. cit., p. 577. 
11 Op. cit, p. 560. 

dinama dar ir laisvumu nuo kentėjimų (impassibilitas), nes iš- 
laukinio pasaulio akstinai skausmingu būdu dabar jau negali 
kūno paliesti. Vadinasi, ligos, skausmai, nelaimingi atsitiki- 
mai ir pats senėjimas perkeistojo kūno gyvenime nebetenka 
jokios prasmės. Kūnas pasiekia idealinę savo narių pilnatvę, 
niekieno nekliudomą idealinį jųjų veikimą ir šito veikimo 
idealinį gerumą. Jis tampa negendąs ir nemirtingas, kaip ir 
pati dvasia, kuriai jis dabar tarnauja absoliutiškai tobulai. 

Argi dar reikia aiškinti, kad su šita perkeistojo kūno ypa- 
tybe yra realizuojamas tas fizinio žmogaus idealo reikala- 
vimas, kurį pažymėjome, kaip tikslų juslių veikimą. Juk šitą 
veikimą, kaip tik ir trukdo įvairios ligos, kūno trūkumai, ne- 
laimingi atsitikimai, senėjimas, žodžiu, visi tie akstinai, ku- 
rie turi galios vienokiu ar kitokiu būdu daryti kūnui ardo- 
mosios įtakos. Su negendamumo ir laisvumo nuo kentėjimų 
ypatybe visa tai yra prašalinama ir juslių veikimui sudaro- 
mos idealinės sąlygos. Vadinasi, tai, ko kultūra siekia dar 
šitoje empirinėje tikrovėje, bet ko dėl savo netobulumo ne- 
gali pasiekti, visa tai religija pasiekia tobuliausiu būdu. To- 
dėl pirmasis reikalavimas čia yra atbaigiamas vykdyti visu 
pilnumu. 

Antroji charakteringa perkeistojo kūno ypatybė yra jo 
subtilumas, kaip priešginybė kūno erdvingumui ir atsparu- 
mui. Empirinėje tikrovėje kūnas užima tam tikrą erdvę ir 
yra todėl atsparus kitiems kūnams, kurie norėtų būti tuo pat 
laiku ir toje pat vietoje (impenetrabilitas materiae}. Dėl šito kū- 
no susirišimo su erdve siela tegali būti tik ten, kur yra kūnas. 
Tuo tarpu perkeistojo kūno gyvenime šitasai dėsnis tampa 
visai atvirkščias: kūnas yra ten, kur yra siela. Ir visai supran- 
tama. Siela, persunkusi kūną ligi jo sudvasinimo, apvaldo 
jį taip tobulai, jog iškelia aukščiau erdvės ir laiko, panaikin- 
dama būtiną jo sąryšį su vieta ir padarydama jį nepriklau- 
somą nuo kitų kūnų atsparumo. Kaip šviesa pereina per 
stiklą, nė kiek jo neužkliudydama, taip perkeistasis kūnas 
nėra sulaikomas jokios pakeliui pasitaikančios kliūties. Kaip 
žmogaus mintis vienu momentu yra lokalizuojama toje ar 
kitoje erdvės dalyje, taip ir kūnas bus nusiteikęs tobulai sekti 

dvasios reikalavimus. Žodžiu, jis „galės egzistuoti ten, kur 
norės siela egzistuoti.“!2 

Trečioji perkeistojo kūno ypatybė, kaip antrosios pasėka, 
yra jo vikrumas (agilitas). Vikrumas yra priešingas kūno ram- 
bumui. Prigimtajame mūsų gyvenime kūnas anaiptol nepa- 
sižymi savo vikrumu dėl tų pačių priežasčių, dėl kurių jis 
nėra nė subtilus, būtent dėl neišsiveržiamo paklusimo erd- 
vės dėsniams ir dėl savo atsparumo kitiems kūnams. Todėl 
siela turi daug vargo su tokiu rambiu kūnu, ir josios norai 
yra vykdomi labai iš lėto ir labai nerangiai. Visai kitoks kū- 
nas tampa perkeistoje būklėje. Išvaduotas iš erdvės ir lai- 
ko varžtų, nekliudomas kitų kūnų atsparumo ir jiems ne- 
kliudydamas, jis darosi vikrus ir tobulai paslankus visiems 
dvasios norams bei reikalavimams, rodos, lyg pats būtų 
dvasia. 

Šitos dvi paskutinės perkeistojo kūno ypatybės realizuo- 
ja kitus du fizinio žmogaus idealo reikalavimus, būtent: to- 
bulą paklusimą valios reikalavimams ir nusiteikimą savaimingai 
kūrybai. Kalbėdami apie kultūros pastangas realizuoti fizinį 
žmogaus idealą, kaip tik ir pastebėjome, kad kūno pavergi- 
mas erdvės ir laiko dėsniams padaro didesnį ar mažesnį tar- 
pą tarp valios noro ir jo įvykdymo ir kad dėl to kūnas tam- 
pa nerangus ir nejudrus išreikšti norimai idėjai, ko siekia nu- 
siteikimas savaimingai kūrybai. Perkeistojo kūno subtilumas 
ir vikrumas pašalina šitas kliūtis. Sudvasinto kūno būklėje 
dingsta tas tarpas tarp valios noro ir jo įvykdymo, kuris taip 
skaudžiai jaučiamas žemiškoje tikrovėje. Kūnas čia pasida- 
ro kuo paklusniausiai nusiteikęs visiems valios reikalavi- 
mams. Šitas paslankumas taip pat padaro kūną nusiteikusį 
savaimingai kūrybai. Savaiminga kūryba juk ir reikalauja, 
kad kūnas automatiškai, tiesiog staiga, darytų tuos veiks- 
mus, kurie reikalingi techniškajam medžiagos apvaldymui. 
Kūno rambumas sudaro šitam reikalavimui nepergalimą 
kliūtį. Tuo tarpu idealinis kūno vikrumas kaip tik šitą rei- 
kalavimą patenkina. 


12 Op. cit, p. 579. 

Taigi pasirodo, kad perkeistojo kūno ypatybės kaip tik ir 
atbaigia visus tuos reikalavimus, kuriuos buvome iškėlę, nag- 
rinėdami fizinį žmogaus idealą. Antgamtiniu savo veikimu 
religija žmogaus kūną pakelia į tokį tobulumo laipsnį, ku- 
riame jis išsivelka iš savo medžiagiškumo, pasidaro negen- 
dąs, subtilus ir vikrus, žodžiu, tobulas pagelbininkas dvasios 
tarnyboje. Religija ne tik kad gali fizinį idealą realizuoti, bet 
jį iš tikro ir realizuos, tegul ir ne mūsų gyvenamojoje tikro- 
vėje. Bet tas galop nė nesvarbu. Svarbu, kad išsiskyrusių 
žmogiškosios prigimties dalių veržimasis į pirmykščią vie- 
nybę ir į tobulą atbaigimą bus patenkintas visu pilnumu. 

Jeigu forma yra grožio pradas, tai tobulas sielos įsigalėji- 
mas kūne suteiks jam ir tobulo gražumo (claritas). VI. Solov- 
jovas visai teisingai yra pasakęs, kad „grožis gali būti apibrėž- 
tas, kaip perkeitimas medžiagos kito, nematerialinio princi- 
po įsigalėjimu joje.“ Perkeistojo kūno būklė kaip tik atitinka 
visus šituos reikalavimus grožio įkūnijimui. Čia kūnas yra kei- 
čiamas pagal dvasinio principo - sielos esmę ir tai keičiamas 
ne išorinių veiksnių įtaka, bet pačios sudievintos sielos galy- 
be. Nematerialinio principo įsigalėjimas čia pasiekia aukščiau- 
sio laipsnio. Todėl ir perkeistojo kūno grožis žmonių sąmo- 
nėje suprantamas kaip spindėjimas šviesos ypatybėmis, ką pa- 
tvirtina ir istoriškasis Kristaus persikeitimas. Su šita 
perkeistojo kūno ypatybe rišasi ir viso materialinio pasaulio 
atbaigimas. Religijos galybės įvykdytuoju perkeitimu ir me- 
džiaginiai daiktai bus sutapdyti su idealiniais savo tipais, ly- 
tis tobulai apvaldys medžiagą ir sukurs tobulą grožį. 


6. Pasaulio perkeitimo esmė 
Antgamtiniu Dievo veikimu fizinio žmogaus idealo reali- 
zavimas yra išplečiamas ir visame materialiniame pasaulyje. 


Juk kaip kūnas yra sielos gyvenamoji vieta, taip materialinis 
pasaulis yra viso žmogaus gyvenamoji vieta. Dar daugiau. 


13 Schönheit in der Natur - cit. „Zeitschrift für die Ästhetik”, 1929. 

Žmogaus kūnas yra parengtas gamtos veikimu ir net tarnau- 
damas sielai kaip medžiaga jis kartu yra organiškai susirišęs 
ir su nuošaliniu pasauliu. Šito sąryšio jis niekada nenustoja 
ir negali nustoti. Todėl jeigu yra perkeičiamas kūnas, turi būti 
perkeistas ir visas materialinis pasaulis. „Žmogaus kūno per- 
keitimas, - sako J. M. Scheebenas, - privalo būti padalintas 
ir su jį apsupančia, su juo surišta gamta, kad tuo būdu ši tap- 
tų verta perkeistojo žmogaus gyvenamosios vietos ir savo pil- 
natvėje dalyvautų toje garbėje, kuri yra suteikta aukščiausiai 
josios viršūnei“ (būtent žmogaus kūnui). 

Todėl materialinio pasaulio perkeitimas yra visai analo- 
giškas kūno perkeitimui. Tad kaip kūno perkeitimo giliau- 
sias pagrindas yra Kristaus Įsikūnijimas, taip ir materialinio 
pasaulio. „Materialinė kreatūra todėl dalyvauja nuostabiame 
perkeitime, kad ji yra organiškai susirišusi su Dievažmogio 
Kūnu, kad hipostatiniu susivienijimu ji tapo Dievo Sūnaus 
šventykla ir kaip tokia todėl turi atspindėti jojo dievišką di- 
dybę. Dievo Sūnus į ją nužengdamas pakėlė ją be galo aukš- 
čiau už josios prigimtį ir atitinkamai šitą aukštumą Jis savo 
Dvasia ją atnaujins ir perkeis.“!5 Tai, žinoma, pačią materiją 
pakels į neapsakomo tobulumo stovį. „Perkeitimas materia- 
linės gamtos yra visiškas josios pakėlimas į aukštesnę būtį 
ir gyvenimą, kaip sielos pašventimas ir perkeitimas per ma- 
lonę.“'* Pagal perkeistojo kūno analogiją materialinis gaiva- 
las taip pat taps nesuardomas, negendąs, nesikeičiąs ir da- 
lyvaująs antgamtiniame protingųjų būtybių gyvenime. 

Šitoks pasaulio perkeitimas yra laukiamas visų būtybių. 
„Kūrinija su ilgesiu laukia, kada bus apreikšti Dievo vaikai“ 
(Rom 8, 19). Religija kaip tik ir pažada išpildyti tą pačios pri- 
gimties laukimą ir patenkinti kreatūros ilgesį. Tik tuomet bus 
atstatyta taika, tvarka ir ramybė tarp įvairių pasaulio būty- 
bių ir jų laipsnių. Tuomet, kaip sako Izaijas, vilkas gulės ša- 
lia avinėlio ir pantera šalia ožiuko; tuomet veršiukas ganysis 


14 J. M. Scheeben, Mysterien des Christentums, p. 582. 
15 Op. cit., p. 583. 
36 Op. cit., p. 582. 

drauge su liūtu, ir liūtas ės šiaudus, kaip galvijai; tuomet kū- 
dikis žais prie gyvatės olos, kiekvienas sėdės po savo vynuo- 
gynais ir fygomis ir niekas jo negąsdins (plg. Iz 11, 6-9). Ši- 
toks Žmogaus su gamta ir pačios gamtos vienybės ilgesys ei- 
na per visus žmonijos gyvenimo amžius ir sunkiais laikais 
pasiekia tiesiog mistinio laukimo. Jį apdainavo Ovidijus sa- 
vo „Metamorfozėse“, apie jį kalbėjo Vergilijus ketvirtoje ek- 
logoje, jo išsipildymą pranašavo Izaijas. Bet ypatingu ryšku- 
mu perkeistoji pasaulio būklė yra atvaizduota Apokalipsėje. 
Čia mes tiesiog pajuntame, kad šitas perkeitimas įvyksta ne 
evoliucijos, bet milžiniškos, pasaulį ligi pat gelmių supurtan- 
čios, katastrofos keliu. Ir tik šituo būdu išeina naujas atgimęs 
pasaulis, netekęs senojo pavidalo ir apsivilkęs nauju. „Aš re- 
gėjau naują dangų ir naują žemę, nes pirmasis dangus ir pir- 
moji žemė išnyko, ir jūros taip pat nebeliko“ (Apr 21, 1). 


7. Apokaliptinė katastrofa 


Tiesa, Kūno prikėlimas ir pasaulio perkeitimas įgyvendi- 
na fizinį idealą tiek žmoguje, tiek materialiniame kosme. Bet 
visa tai įvyksta per visuotinę katastrofą. „Pasaulio sudegini- 
mu, - sako šv. Augustinas — yrančių elementų ypatybės, pri- 
klausiusios yrantiems mūsų kūnams, karščiu bus visiškai iš- 
naikintos.“'? Tad ir kyla klausimas: kodėl visuotinis amauji- 
nimas ateina per visuotinį sudužimą? Kodėl toji nauja žemė 
ir naujas dangus yra tveriamas per šitos tikrovės suardymą? 
Kokia yra apokaliptinės katastrofos prasmė? Žmonija dirba, 
kuria, tobulina pasaulį, o jį tuo tarpu laukia neišvengiamas 
galas. Visuotinė istorija baigiasi sudužimu. Dėl ko taip? 

Kas atidžiai skaito šv. Jono Apreiškimą, tas randa ten 
kalbant apie „skaičiaus pilnybę“ (6, 11), apie „metą teisti“ 
(11, 18), apie pribrendusią pjūtį (14, 15) ir t. t. Gal šitie po- 
sakiai ir išspruktų nepastebėti, gal mes jiems neskirtume di- 
desnės prasmės, jei jie mums neprimintų kito posakio, su- 


17 De civitate Dei, 20, 16. 

rišto su Kristaus Įsikūnijimu: „Laikas pasidarė pilnas“ 
(Mk 1, 15). Kristus gimė tada, kaip prisiartino plenitudo tem- 
porum. Pasaulinė katastrofa taip pat įvyks tada, kai bus skai- 
čiaus pilnybė, kai ateis metas teisti, kai pjūtis bus pribren- 
dusi. Pasirodo, kad abiem šitiems kosminės reikšmės įvy- 
kiams reikia kažkokio pribrendimo; reikia, kad prisipildytų 
kažkoks saikas, kad ateitų plenitudo temporum. Paliksime ša- 
lia Kristaus Įsikūnijimą, nes ji nesiriša su mūsų straipsnio 
planu. Jį priminėme čia tam, kad pamatytume, jog minėtieji 
Apreiškimo posakiai nėra netikėti, jog ir jie reiškia pribren- 
dimą visuotinei katastrofai. Kas tad yra šitas pribrendimas, 
kas toji skaičiaus pilnybė ir atėjusi pjūtis? 

Šv. Jono Apreiškimas pasakoja vizijomis ne tik patį pasau- 
lio galą, bet ir didelius laikus prieš jį, gal net visą istorijos ei- 
gą nuo Kristaus ligi pabaigai. Ir štai šitame pasakojime, tose 
pranašingose vizijose mes galime nesunkiai įžiūrėti vieną la- 
bai charakteringą bruožą: Kova tarp Avinėlio ir tamsiųjų galy- 
bių eina vis stipryn, kol galop kosmo pabaigoje pasiekia bai- 
saus susidūrimo, ir tada apokaliptinio žvėries galybė yra vi- 
siškai sunaikinama. Tai yra ne kas kita, kaip kova šviesos su 
tamsa, gėrio su blogiu. Šitoji kova eina nuo pačios pasaulio 
pradžios. Bet josios eiga nėra lygi: ji vis auga, vis plečiasi ir 
smarkėja. Forsteris teisingai pastebi, kad mes vis nesiliauja- 
me klydę nustatydami laiką, kada „aukštesnysis dalykas pra- 
siskverbs į gyvenimą.” Šitoji mūsų klaida yra tame, kad mes 
vis manome, jog laikai gerėja, kad pasaulis be jokių suduži- 
mų visai prieis laimingą būklę. Tai yra didelė iliuzija. Šv. Jo- 
nas kaip tik ir nori mus apsaugoti nuo tokios iliuzijos. Jo vi- 
zijos aiškiai rodo, jog prigimtojoje tvarkoje kiekvieną kartą vis 
labiau įsigali apokaliptinis žvėris ir jo šalininkai, kurių skai- 
čius pačioje pabaigoje yra „kaip pajūrio smiltys. Jie žygiavo 
per visą žemės platumą ir apsupo šventųjų stovyklą ir myli- 
mąjį miestą“ (Apr 20, 8-9). Gėrio ir blogio kova istorijos eigo- 
je eina vis stipryn, jos įtampa didėja ligi baisaus laipsnio. Pri- 
gimtojoje tvarkoje, žemėje, kurioje, deja, nes į ją „nukrito vel- 


18 Kristus ir žmogaus gyvenimas, Kaunas, 1930, p. 230. 

nias, kupinas baisaus iniršio“ (Apr 12, 12), ima viršų blogis, 
išaugąs į baisų barbariškumą ir tikinčiųjų persekiojimą. Že- 
mės ir jūros žvėrys, vienas kitą garbiną ir vienas kitam pade- 
dą, sutelkia savo jėgas kovoje su Avinėliu. Pirmajam žvėriui 
„buvo leista kovoti su šventaisiais ir juos nugalėti. Jam buvo 
suteikta valdžia visoms gentims, tautoms, kalboms ir gimi- 
nėms. Jį garbins visi tie žemės gyventojai, kurių vardai <...> 
neįrašyti gyvenimo knygoje“ (Apr 13, 7-8). Antrasis žvėris, 
prisiėmęs gėrio išvaizdą („Jis turėjo du ragus, panašius į Avi- 
nėlio“ - Apr 13, 11), ateina pirmajam pagelbon. „Jis naudoja- 
si visa pirmojo žvėries galybe jo akivaizdoje ir verčia žemę 
bei jos gyventojus garbinti pirmąjį žvėrį“ (Apr 13, 12). Nėra 
prasmės spėlioti, kas bus konkrečiai tie du žvėrys. Užtenka ži- 
noti, jog tai dvi blogio formos, viena kitą stiprinančios ir vis 
labiau įsigalinčios prigimtojoje tvarkoje. Vis dėlto jeigu mums 
reiktų spėti tųjų žvėrių prasmę, mes pasakytume, jog tai dvi 
ateizmo rūšys: teorinis ir praktinis ateizmas. Pirmasis įsigalėjo XIX 
amžiuje. Tai buvo profesorių ir katedrų ateizmas. Jis ėjo moks- 
lo vardu, apsišarvavęs sunkiais pabūklais: darvinizmu, entro- 
pijos dėsniu, etnologiniais įrodymais ir t. t. Jis pradėjo savo 
darbą iš anksto. Bet tikrasis mokslas pakirto jo šaknis ir pa- 
darė jam mirtiną žaizdą. („Vieną jo galvų aš regėjau lyg mir- 
tinai sužeistą“ - Apr 13, 3. ) Mokslinis ateizmas viešpatavo 
palyginant trumpą laiką. (Apreiškimas pirmojo žvėries vieš- 
patavimui skiria tik 42 mėn. - Apr 13, 5. ) Bet štai jam pagel- 
bon atėjo praktinis ateizmas, kilęs iš bolševizmo. „Mes mato- 
me šiandien tai, ko dar niekados istorijoje nesame matę“, — 
sako popiežius Pijus XI savo enciklikoje „Caritate Christi com- 
pulsi“. Visais laikais buvo religijų įvairumas. Visais laikais 
žmonės garbino Dievą labai nevienodais būdais, lenktyniau- 
dami ir ginčydamiesi, kurie jį geriau garbina. Visais laikais 
buvo taip pat paskirų asmenų, kurie jį geriau garbina. Visais 
laikais buvo taip pat paskirų asmenų, kurie neigė Dievą. Tai 
visa mes esame istorijoje matę. Bet mes nematėme organizuo- 
tos kovos prieš Dievą. Mokslinis ateizmas nebuvo organizuota 
kova, o dar labiau nebuvo praktinė kova. Net patys ateizmo 
skelbėjai auklėdavo savo vaikus pagal religiją ir siųsdavo į vie- 

nuolių mokyklas. Jie bijojo savo teoriją pritaikyti praktikai. Bet 
štai atėjo bolševizmas ir pagrindė naują ateizmo rūšį. Tai nė- 
ra XIX a. ateizmas, kuris mokslo vardu skelbė, jog mikrosko- 
pu ir teleskopu negalima surasti Dievo. Tai ateizmas, kuris 
kovoja už geresnį pasaulį be Dievo, esą tik šitoks pasaulis at- 
nešiąs naują teisingumą ir gerovę. Senasis ateizmas buvo mo- 
kytųjų ateizmas, naujasis yra liaudies ateizmas. Ir tuo baises- 
nis, nes fanatiškesnis. Anas pradėjo savo misiją nuo akiniuo- 
tų daktarų ir profesorių, šitas pradeda nuo kūdikio lopšio. 
„Bedievio šeima turi būti bedieviška“ (Leipcigo bedievių nu- 
tarimas). Pirmasis skelbė sąžinės laisvę, antrasis praryja as- 
menį, jo vertę, jo reikalus, paversdamas jį ir jo gyvenimą įran- 
kiu savo tarnybai, nes „tikėjimas į Dievą yra priešrevoliuci- 
nis tikėjimas“. „Jis verčia visus <...> pasidaryti ženklą <...>, 
kad niekas negalėtų nei pirkti, nei parduoti, jei neturės to žen- 
klo“ (Apr 13, 16-17). Mokslinis ateizmas rėmė savo įrodymus 
moksliniais argumentais, praktinis ateizmas nesiremia nieku, 
kaip tik propaganda ir prievarta. Jis naudoja visiems prieina- 
mas priemones: kiną, teatrą, radiją, paskaitas, paveikslus, gra- 
mofoną, spaudą ir net kortas. Jis eina į darbininkų butus, į ūki- 
ninkų sodybas, jis organizuoja vaikus kaip pionierius, nes ge- 
rai žino, kokios paramos susilauks iš tų, iš kurių širdžių 
išplėšė Dievą dar nespėjus jiems gerai apie tai pagalvoti. 

Šitasai praktinis ateizmas padarė, kad mokslinis ateizmas, 
nors iš tikrojo mokslo buvo gavęs mirtiną smūgį, vis dėlto 
nemirė, bet vėl pamažu keliasi ir vėl pradeda savo teorijas 
grįsti neva mokslo argumentais. „Jo mirštamoji žaizda užgi- 
jo“ (Apr 13, 3). Ir štai jungiasi dvi galybės į vieną pilnutinį 
ateizmą ir pradeda kovą prieš Dievą. Tai yra kova, kurios 
istorija dar niekados nematė ir kurios baisumas bei likimas 
netelpa mūsų protuose. Tai nėra prometėjiška kova, bet ko- 
va demoniška, kova už pergalę arba žuvimą. Kova su Dievu! 
Jau tik šitas vienas posakis nukrečia šiurpuliais širdį ir įtem- 
pia mintį tokio fakto akivaizdoje. Kokia viso to bus pabai- 
ga? Kelintą antspaudą plėšia Apreiškimo angelas? Štai klau- 
simai, kurie skverbte skverbiasi į kiekvieno protą, kas tik ge- 
rai supranta kovos prieš Dievą prasmę. 

Štai kuo baigiasi mūsų dienomis istorijos eiga. Nuo pa- 
prasto atitrūkimo nuo Dievo, nuo paprasto teorinio Jo neigi- 
mo dalis žmonijos sukilo į atvirą, konkrečią su Dievu kovą. 
Argi dar reikia didesnio patvirtinimo Apokalipsės minčiai, 
jog prigimtojoje tvarkoje įsigali blogis. Mes tai matome savo 
akimis. Mūsų kartai lemta pergyventi dar didelių dalykų. 

Bet šv. Jono Apreiškimas mums rodo ir kitą dalyką: ant- 
gamtinėje tvarkoje ima viršų gėris. Tamsos jėgos vieną po kitos 
pralaimi savo pozicijas nuo to laiko, kai Kristus savo mirti- 
mi ir prisikėlimu išvadavo žmoniją iš tųjų jėgų vergijos. Ant- 
gamtinėje srityje viskas eina prie tobulo atbaigimo. Kristaus 
Bažnyčia turtėja savo nuopelnais, savo šventaisiais. Skaistė- 
ja savo gyvenimu ir grynėja savo mokslu. Tai taip pat yra fak- 
tas, kurį mes patys pergyvename. Po tokių milžiniškų sukrė- 
timų, kada griuvo viskas, kada sudužo monarchijos, karali- 
jos ir net religijos, Bažnyčia išėjo dar tvirtesnė ir skaistesnė 
negu pirma. Ir juo kova didėja, juo Bažnyčia stiprėja. 

Dabar mes suprasime ir trečiąją mintį, kuri kyla iš šv. Jo- 
no vizijų: antgamtinės tvarkos pergalę. Prigimtojoje srityje ima 
viršų blogis, tuo tempdamas kovos galybę ligi pasibaisėti- 
no laipsnio. Bet galutinė pergalė yra Avinėlio. Pasaulio ei- 
ga yra kolizija tarp dviejų tvarkų: amžinosios - Dievo tvar- 
kos ir savavališkos - žmogaus tvarkos. Šitoji kolizija laikų 
pabaigoje įgyja tikros kovos pavidalą. Bet aišku, kad žmo- 
gaus sumanytoji ir prieš amžinąją pastatytoji tvarka turi su- 
dužti. Iš šitokios kolizijos laimėtoja tegali išeiti tik Dievo 
tvarka. Šitoji mintis Apokalipsėje taip yra aiški, jog apie ją 
netenka ilgiau nė kalbėti. 

Dabar mes galėsime atsakyti į klausimą, kas yra tasai Ap- 
reiškimo minimas pribrendimas. Tasai, iš vienos pusės, pri- 
brendimas blogio prigimtojoje srityje, o iš kitos, - pribrendi- 
mas gėrio antgamtinėje srityje. Minėtoji kova nėra tiesioginė 
kova Dievo su demonu, bet dviejų tvarkų kova visoje jų pilnu- 
moje. Ir todėl galutinis josios išsimezgimas kaip tik ir reika- 
lauja prisirinkimo jėgų tiek vienoje, tiek kitoje pusėje. „Kaip 
ilgai, Šventasis ir Teisusis Valdove, neteisi ir nekeršysi už mū- 
sų kraują?!.“ Atsakymas: „kol į skaičiaus pilnybę įsijungs jų 

tarnystės draugai ir broliai...“ (Apr 6, 10-11). Šitie žodžiai 
mums aiškiai parodo, kad galutinė blogio pergalė įvyksta ne 
tik absoliutine Dievo galybe, bet taip pat ir gėrio svarumu, 
gėrio, kurto ir kuriamo ištikimųjų Avinėliui, gėrio, kuris tel- 
kiasi antgamtinėje tvarkoje į neapsakomą jėgą, duosiančią le- 
miantį smūgį blogiui. Iš čia mes gauname nepaprastos svar- 
bos praktinę išvadą: galutinėje kovoje dalyvauja kiekvienas žmo- 
gus savo darbais. Dar daugiau. Kiekvienas Žmogus gėrio 
pergalę tolina arba artina, žiūrint kam duoda stiprybės savo 
darbais: blogiui ar gėriui. Gėris laimės. Bet jo laimėjimo laikas 
pareina nuo mūsų darbų. Mes tad kuriame tąją plenitudo tempo- 
rum reikalingą gėrio pergalei, mes brandiname pjūtį ir arti- 
name metą teisti. Greitai ar lėtai — tai pareina nuo mūsų išti- 
kimybės ir nuo mūsų gerumo. Šitoji išvada siekia labai pla- 
čiai, apimdama ir kultūrinės kūrybos, ir net viso žemės 
gyvenimo prasmę. Bet taip toli mes šiuosyk neisime. 

Taip, gėris laimės visur. Ir iš prigimtosios tvarkos blogis 
bus pašalintas. Bet dėl ko šitas pašalinimas įvyksta per vi- 
suotinį sudužimą, per visuotinę mirtį ir visuotinę kančią? Pa- 
statę šitą klausimą, mes paliečiame kančios problemą. Tai yra 
sunkiausia ir neaiškiausia viso gyvenimo problema. Čia mes 
nė nesiimsime jos spręsti. Mums pakaks tik pritaikinti vieną 
išvadą, kuri mūsų rūpimam klausimui turi didelės reikšmės. 

Galima apie kančios problemą visaip spekuliuoti, bet vie- 
nas dalykas yra nenuginčijamas: kančia turi skaistinančio po- 
būdžio. Jeigu po mirties nėra ir negali būti satisfactio, tai vis 
dėlto yra satispassio skaistyklos kančiomis. Kančia padaro tai, 
ko nepadarė darbas ir nuopelnai. Ir taip yra ne tik antgam- 
tinėje tvarkoje. Ir mūsų tikrovėje kančia grynina pasaulį. Tai 
yra lyg valanti ugnis, kuri išdegina visa, kas negero ir ne- 
doro susitelkė per ilgesnį laiką sielos užkampėse. Jeigu dar 
prie to atsiminsime Kristaus Atpirkimą savo kančia, mums 
bus visai aišku, jog blogio pašalinimas ateina tik per kančią. 
ir apokaliptinę katastrofą. Pasaulio pabaiga reiškia ne ką ki- 
tą, kaip absoliutinio idealo realizavimą tiek žmonijoje, tiek vi- 
suose daiktuose. Bet tam reikia pašalinti blogį. O blogio pa- 

šalinimą įvykdo kančia. Už tai daugelis istorijos filosofų darė 
ir tebedaro pagrindinę klaidą, manydami, jog pasaulis ramiu 
būdu, nuosekliu išsivystymu pasieks tobuląjį savo gyvenimo 
tarpsnį. Tai apgaulinga iliuzija. Rojaus būklę pasaulis gali pa- 
siekti perėjęs tik per visuotinės kančios ugnį. „Mūsų tikrovę 
ir persikeitimą skiria pasaulinė katastrofa ir laisvai priimtos 
kančios žygis. Šitos skiriamosios ribos pamiršimas lengvai lei- 
džia atsirasti tai apgaulingai iliuzijai, kuriai pasidavė apašta- 
las Petras Taboro kalne. Apaštalas kaip tik nustojo supratimo 
ribų, kurios skiria nuodėmingą žmogiškąjį pasaulį nuo die- 
viškojo. Dangiškasis reginys jam prisidengė todėl romantiš- 
kąja ūkana, ir žemiškoji svajonė prabilo jo lūpomis: „Viešpa- 
tie, gera mums čia būti! Jei nori, aš padarysiu čia tris palapi- 
nes: vieną tau, kitą Mozei, trečią Elijui“ (Mt 17, 4). Bet tarsi į 
atsakymą pasigirdo dangaus griausmas, liepiąs paklusti Die- 
vo Sūnui. O Dievo Sūnus kalbėjo su Moze ir Elijum apie sa- 
vo Kryžiaus kančias... Antrasis ir galutinis persikeitimas te- 
gali būti pirktas vien visuotinųjų kančių kaina. Nepergyve- 
nusi Kristaus kančių, žemė nesugeba palaikyti savyje šviesiojo 
Išganytojo apsiausto žibėjimo. Kad ji galėtų tapti Absoliuto 
būstu, jai privalu prisiimti savo Kryžiaus Kančios.“? 

Štai kokia yra apokaliptinės katastrofos prasmė. Be kan- 
čių mūsų žemė negali tapti tąja naująja žeme, apie kurią kal- 
ba šv. Jono Apreiškimas. Be kentėjimų blogio šaknys negali 
būti pakirstos pačiose gelmėse. Mirtis pergalima tik mirštant. 
Tai skamba paradoksiškai. Bet tai yra tiesa. 

Velykų šventės pastato prieš mūsų akis Kristaus Kančią 
ir Jo pergalę. Bet tai, kas įvyko su Kristumi, turės įvykti ir 
su visa žmonija. Mokinys negali būti didesnis už savo mo- 
kytoją. Štai kodėl mes kalbėjome ne tik apie mūsų prisikėli- 
mą, bet ir apie tą visuotinį sudužimą, kaip būtiną sąlygą nu- 
sileisti amžinajai, nenykstančiai ir jau nepraeinančiai tvarkai. 
„Nakties nebebus, jiems nereikės nei žiburio, nei saulės švie- 
sos, nes Viešpats Dievas jiems švies, ir jie viešpataus per am- 
žių amžius“ (Apr 22, 5). 


19 Prof. St, Šalkauskis, VI. Solovjovas ir jo pasaulio sielos koncepcija. - 
„Logos“, 1926, Nr. 2, p. 187. 

KRISTAUS GIMIMAS TAUTAI 
Tautos teologijos nuotrupos! 


Tautiniai santykiai yra tokie gilūs, kad pati tauta 
virsta dieviškąja paslaptimi, į kurią reikia tikėti. Kas su 
ja praranda ryšį, las jį praranda ir su gyvuoju Dievu. 

Romano Guardini 


Krikščioniškasis nacionalizmas 

Krikščioniškoji idėja nėra atsitiktinis istorijos padaras. 
Kristaus atėjimas pasaulin ir įsikūnijimas žmogiškojoje pri- 
gimtyje nebuvo tik paprastas Dievo gestas žmogaus atžvil- 
giu. Fr. W. Forsteris yra pasakęs, kad krikščionybė yra moks- 
las apie į gyvenimą nusileidusią Dievo jėgą. Tai yra tik pu- 
siau tiesa. Krikščionybė yra ne mokslas apie Dievo jėgą, bet 
pati šitoji jėga. Krikščionybė yra atnaujintas visatos santykia- 
vimas su Dievu. Krikščionybė yra perkeistasis ir su dieviš- 
kuoju principu sujungtas gyvenimas. VI. Solovjovas šiuo at- 
žvilgiu yra gražiai pastebėjęs, kad krikščioniškoji idėja yra 
tobulas dievažmogiškumas arba išvidinis ir išviršinis, dva- 
sinis ir fizinis žmogiškumo ir gamtiškumo susijungimas su 
Absoliutu, su Dievybės pilnuma per Kristų Bažnyčioje. 
Krikščionybė nėra tik teorinių tiesų sistema. Ji yra gyvas gy- 
venimas, kuris vyksta žmogaus ir pasaulio gelmėse. Krikš- 
čionybė atnaujina santykius su Dievu ne tik žmogaus, bet 
ir gyvybės, ir medžiagos. Ji apima visą kosmą ir visą jį per 
žmogų iš naujo suriša su Dievu. Krikščionybė yra giliausia 
prasme re-ligio. 


! Progą parašyti šį straipsnį davė du dalyku: W. Kampe's veikalas „Die 
Nation in Heilsordnung. Eine natūrliche und ūbernatūrliche Theologie vom 
Volk“ (Mainz, 1936) ir vienas pamokslas, kuriame buvo net pabrėžiama, kad 
Kristus atėjęs ne tautoms ir valstybėms, bet asmenims atpirkti. W. Kampe's 
veikalas davė daug minėtai temai medžiagos, o besiartinančios Kalėdų šven- 
tės apsupo straipsnį savotiška nuotaika. - A. M. 

Kokią vietą šitoje atnaujintoje visatoje užima tauta? Tauti- 
nė Žmogaus individualybė ir tauta, kaip šitos individualybės 
versmė, sudaro vieną iš būtinų žmogaus būsenų bei veikse- 
nų. Žmogus gyvena ir veikia ne tik taip, kaip jį lenkia jo tem- 
peramentas, jo šeimos charakteris, bet ir taip, kaip jį lenkia jo 
tauta, jo tautinė individualybė. Tautiškumas subjektyvinėje 
tvarkoje yra integralinė žmogaus gyvenimo dalis. Tauta objek- 
tyvinėje tvarkoje yra integralinė pasaulio ir žmonijos gyveni- 
mo dalis. Tautiškumas yra forma, kuria reiškiasi žmogus. Tauta 
yra forma, kuria reiškiasi žmonija. Asmens buvimas yra per siau- 
ras, ir žmonijos gyvenimas yra per platus, kad jie galėtų tu- 
rėti lemiančios reikšmės istorijai, kultūrai ir religijai. Asmuo ir 
žmonija susitinka tautoje ir čia atskleidžia kūrybinę savo jė- 
gą. Tauta yra sintetinė asmens ir žmonijos buvimo lytis. 

Todėl krikščionybė, apimdama visą pasaulį ir visą gyve- 
nimą, savaime turi apimti ir tautą kaip vienetą. Krikščionybė 
nėra tik individualinio išganymo religija. Ji savo galia siekia 
ir ligi bendruomenės gelmių. Kristaus Įsikūnijimas ir jo Kan- 
čios žygis būtų nesuprastas, jeigu mes jį sietume tik su at- 
skiro asmens atpirkimu, o atitrauktume jį nuo žmogiškųjų 
bendruomenių atpirkimo. Atskiro asmens išganymas yra tik 
pusė uždavinio, kurį krikščionybė turi atlikti. Antrąją pusę 
sudaro Dievo Karalystės plėtimas ir stiprinimas. Tuo tarpu 
šioje srityje, pripažinkime atvirai, turi daugiau reikšmės ben- 
druomenių galingumas, negu atskirų asmenų nusistatymai. 
Čia todėl ir tauta pasirodo kaip reali ir vieninga jėga, kuri 
turi būti pašvęsta ir perkeista, kad galėtų dalyvauti Dievo 
Karalystėje ir kaip objektas ir kaip aktyvus josios narys. Vi- 
sos Kristaus paliktos priemonės - egzorcizmai, benedikcijos, 
konsekracijos, - kuriomis naudojasi krikščionybė savo pasky- 
rimui vykdyti, liečia ne tik atskirus žmones, bet ir tautą kaip 
tokią. Tauta, sudarydama žmogaus ir žmonijos būtiną gyve- 
nimo būdą, savaime yra krikščionybės paliečiama, apimama, 
pašvenčiama ir perkeičiama. 

Be abejo, nacionalizmas, kaip jis dabar yra skelbiamas ir 
formuluojamas, yra erezija. Bet argi jis gali sutikti su krikš- 
čionybės nuostatais, jeigu jis yra skelbiamas tų, kurie krikš- 

čionybės nepažįsta arba net su ja kovoja? Šiuo metu dauge- 
lis apgailestauja, kad K. Marxo laikais neatsirado žmogaus, 
kuris būtų parašęs „Kapitalą“ krikščioniškoje dvasioje. Po ku- 
rio laiko mes greičiausiai gailėsimės, kad neatsirado žmo- 
gaus, kuris būtų krikščioniškojoje dvasioje parašęs tautos teo- 
riją. Mes vis dar sukamės užburtame individualizmo rate ir 
vis dar nepastebime, kad jau nuo K. Marxo laimėjimo ben- 
druomeninis (klasinis, šeiminis, tautinis, rasinis) žmonijos po- 
būdis pradeda konkrečiai reikštis gyvenime kaip nepalaužia- 
ma jėga. Atsitraukti nuo bendruomenių reiškia atsitraukti 
nuo pilnutinės krikščionybės. Tai yra krikščioniškosios idė- 
jos iškreipimas, kuris negali likti nenubaustas. Jeigu Apoka- 
lipsėje vienos jotos išbraukimas yra grasinamas kerštu, kaip 
liks neatkeršytas klasių arba tautų išbraukimas? Jeigu ben- 
druomeninis žmogaus pobūdis yra realus, tai jis yra realus 
ne tik puolime, bet ir atpirkime. Jeigu tauta yra realus vie- 
nis prigimtyje, ir antgamtėje ji turi būti realus vienis. Kris- 
tus pirmiau (ir laiko, ir prigimties atžvilgiu) įsteigė Bažny- 
čią kaip bendruomenę, negu parinko asmenų šiai bendruome- 
nei tvarkyti ir jos funkcijoms vykdyti. 

Todėl šalia stabmeldiškojo nacionalizmo turi atsirasti ir 
krikščioniškasis nacionalizmas. Šiandien tauta yra dažnai sta- 
toma Dievo vietoje. Bet iš kitos pusės, yra pastangų Dievą pa- 
statyti tautos vietoje. Tuo tarpu tauta, būdama dieviškosios 
Apvaizdos padaras, negali būti išbraukta iš visuotinės kos- 
mo santvarkos. Krikščioniškasis nacionalizmas kaip tik ir tu- 
rėtų parodyti tikrąją tautos vietą ne tik kasdieniniame gyve- 
nime, bet ir antgamtinėjė tvarkoje. Krikščioniškasis nacionaliz- 
mas turėtų nustatyti tikrus ir pilnutinius žmogaus santykius su 
tauta ir tautos santykius su Dievu. Tautinis gyvenimo pradas 
yra vertybė, kuri turi būti įimta ir į krikščioniškąją pasaulė- 
žiūrą. Krikščionybė be tautiškumo yra pilnutinė tik poten- 
cialiai, bet ne realiai. 

Šitas straipsnis kaip tik ir norėtų būti įnašas krikščioniška- 
jam nacionalizmui kurti. Tolimesniuose jo skyriuose bus ban- 
doma atskleisti tautinius antgamtinio gyvenimo pagrindus ir 
parodyti tautos aktyvų dalyvavimą antgamtinėje srityje. 

I. Tautiniai antgamtinio gyvenimo pagrindai 


1. Sakralinis tautinės 
bendruomenės pobūdis 


W. Kampe minėtame savo veikale kelia mintį, kad tauta 
ne tik dalyvauja antgamtiniame gyvenime, bet kad ji jau ir 
šioje prigimtojoje tvarkoje yra šventas dalykas — res sacra. Tautą 
su šventumo kategorija sieja kūrybinis josios pobūdis, priar- 
tindamas ją prie Dievo-Kūrėjo veikimo. Tautiškumas, arba 
toji konkreti ir būtina žmogaus būsena bei veiksena, tikru- 
moje yra sukurtas tautos. Žmogus, kaip tautinis individas, 
gema iš tautos. Tauta parengia žmogui ir fizinį jojo tipą, ir 
jo mąstyseną, ir estetinį jo nusiteikimą, ir visuomeninį jo so- 
lidarumą, ir net apsprendžia jo santykiavimą su Dievu. Šiuo 
atžvilgiu tauta yra ne kas kita, kaip mūsų tėvų pratęsimas. Mus 
gimdo ne tik mūsų tėvai, bet ir mūsų tauta, mūsų tėviškė ir 
mūsų tėvynė. Tarp tėvų meilės ir patriotizmo yra esminio 
panašumo. Teisingai todėl šv. Tomas Akvinietis tėvų ir tau- 
tos meilę yra pavadinęs tuo pačiu vardu: pietas. W. Kampe, 
išvystydamas ir pagrįsdamas minėtą mintį, sako, kad „tuo 
būdu tautinė bendruomenė yra motinos įsčios, kurios visoms 
kitoms bendruomenėms teikia gyvybės ir jau esančias moti- 
niškai globoja. Bet gyvybės paslaptis yra ankštai susijusi su 
dieviškojo kūrimo jėga. Gyvybės perteikimas yra dalyvavi- 
mas ir pasekimas dieviškuoju veikimu, kurio Jis teikia gy- 
vybės pasauliui; gyvybės išlaikymas yra dalyvavimas visuo- 
tinėje Dievo Apvaizdoje.“* Dieviškasis žmogaus kūrimas turi 
savo pratęsėjų ir atbaigėjų šeimoje ir tautoje. Šeima ir tauta 
dalyvauja dieviškajame žmogaus kūrime. 

Čia kaip tik ir glūdi tautos šventumo šaknys. Žmogaus su- 
kūrimas visais laikais ir visose tautose buvo laikomas šventu 
dalyku. Pirminių žmonių gyvenime žmogaus atsiradimas ir 
su juo susiję veiksmai buvo iškelti iš profaninės srities ir es- 
miškai susieti su sakraline sritimi. Totemistinėje kultūroje ži- 
nomas falo kultas, matriarchatinėje kultūroje - vadinamosios 


2 Die Nation in der Heilsordnung, p. 72. 

vaisingumo ceremonijos (Fruchtbarkeitsriten), mūsų akimis 
žiūrint, gali atrodyti tam tikri iškrypimai. Bet savo esmėje jie 
slepia sakralinį žmogaus atsiradimo pobūdį, kurį pirminiai 
žmonės geriau nujautė negu aukštosios kultūros atstovai, ir 
todėl sukūrė savotiškai keistų, bet giliaprasmių ceremonijų. 
Krikščionybėje žmogaus atsiradimo sakralinis charakteris ne 
tik nebuvo panaikintas, bet dar labiau pabrėžtas ir iškeltas. 
Moterystės Sakramentas, be mistinės savo prasmės, turi ir pa- 
šventinančiąją galią, kuri naujos būtybės kelią apipina sak- 
raliniais veiksmais. 

Sakralinis žmogaus atsiradimo pobūdis pašvenčia ir tas 
institucijas, kurios esmiškai su žmogaus atsiradimu yra su- 
sijusios. Pirmoje eilėje čia yra šeima, o paskui tauta. Todėl W. 
Kampe ir sako, kad „dėl šios priežasties šeima, kaip ir tauta 
(jos abi sudaro viena), visais laikais ir visose tautose buvo 
laikomos šventomis. Jos buvo paslaptys ne tik profanine 
prasme, kad gyvybės esmė išsprunka iš žmogaus pažinimo, 
bet jos buvo Mysterium ir sakraline prasme.“* Kaip šeima da- 
lyvaudavo religiniame kulte kaip bendruomenė, taip lygiai 
ir tauta per savo atstovus santykiavo su Dievu kaip viene- 
tas. Kalbėdami vėliau apie tautinį kultą kaip liturgijos atra- 
mą, matysime, kad iš tikro tautinė bendruomenė, o ne at- 
skiri asmens, buvo pirmoji aukotoja prie Dievo ar dievų al- 
toriaus. Tautos sakralinis pobūdis yra susijęs su žmogaus 
atsiradimo paslaptimi. Tauta dalyvauja šitoje paslaptyje labai 
žymiu būdu, todėl esti pašvenčiama ir iškeliama iš grynai 
profaninių sričių. Per žmogaus atsiradimą ji susiliečia su die- 
viškojo kūrimo aktu ir tampa pašvęsta. „Teisingai mes gali- 
me, - teigia W. Kampe, - iš dieviškųjų gelmių kylančią ir į 
dieviškas aukštumas siekiančią tautinę bendruomenę laikyti 
misterija visatos santvarkoje. Ji yra res secreta ir sacra: paslap- 
tis, kuri savo esme yra išsprūdusi iš žmogaus pažinimo ir 
pakilusi į sakralines pasaulio sritis.“* Tauta priklauso tiems mū- 
sosios tvarkos dalykams, kurie savo prigimtimi ir savo paskyrimu 


3 Op. cit, ibid. 
* Op. cit, p. 73. 

yra pašvęsti. Tauta, ir kaip prigimtoji bendruomenė, yra sakrali- 
nė. Šiuo atžvilgiu josios susilietimas su antgamtine sritimi yra 
visai artimas ir natūralus. Antgamtinis gyvenimas, kaip šven- 
tumas aukščiausia prasme, susisiekia su prigimtuoju gyve- 
nimu per sakralines šio pastarojo sritis: pirmoje eilėje per šei- 
mą ir per tautą. Tauta ir tautiškumas parengia antgamtiniam 
gyvenimui materialinius pagrindus ir materialinę atramą. 


2. Tautiška mąstysena 
kaip Dievo supratimo atrama 


Kalbų įvairumas yra simbolis ne tik žmogaus prometė- 
jiško nusistatymo, bet sykiu ir tautinių dieviškosios malonės 
pavidalų. Apreiškimas mums pasakoja du dalyku, susijusiu 
su kalbų įvairumu. Tai Babelio bokšto tragedija ir Sekminių 
stebuklas. Pirmu atveju kalbų įvairumas atrodo tarsi prakei- 
kimo ženklas. Antru atveju dieviškoji malonė susitaiko su ši- 
tuo įvairumu ir pati pasiima žmogaus kalbinio įvairumo for- 
mas. Sekminių stebuklo metu šv. Petras kalbėjo persams, me- 
dams, Mesopotamijos gyventojams, žydams, graikams ir 
visai miniai skirtingiausių tautų, ir kiekvienas jį suprato sa- 
va kalba. Šventoji Dvasia čia pirmą sykį taip aiškiai apsireiš- 
kė tautiniais pavidalais. Tai, kas Senajame Įstatyme buvo rūs- 
tybės ženklas, Naujajame Įstatyme tapo malonės ženklu. Kal- 
ba pasidarė malonės įvairumo išraiška. 

Kalba yra ir žmogaus mąstysenos skirtingumo išraiška. 
Kalbų įvairumas parodo, kad žmogus turi skirtingas dva- 
sios struktūras, kad jis įvairiai suvokia pasaulį ir įvairiai jį 
pergyvena. Kalbos yra dėl to įvairios, kad yra įvairus žmo- 
gaus mąstymas ir suvokimas. Per išviršinį kalbinį įvairumą 
mes prieiname prie išvidinio dvasios įvairumo. Tautinė kalba 
yra tautiškos mąstysenos padaras. Iš kitos pusės, žmogus, pa- 
sisavindamas tautinę kalbą, tuo pačiu yra apsprendžiamas 
tautiška mąstysena, jam esti perteikiamas tautinis pasaulė- 
vaizdis ir jis yra įjungiamas į tautos kultūrą. Jis pradeda su- 
vokti ir pergyventi pasaulį taip, kaip jį pergyvena ir suvo- 
kia jo tauta. 

Ir šitas tautinis žmogaus savotiškumas, kuris apsprendžia visą 
jo dvasios gyvenimą, yra pirmas pagrindas antgamtiniam Dievo su- 
vokimui. Jeigu sakoma, kad gratia supponit naturam, tai antgam- 
tinis Dievo suvokimas ir Jo pergyvenimas visados esti atsirė- 
męs į tautinį žmogaus savotiškumą, šiuo atveju į tautišką jo 
mąstyseną ir į tautišką jo pasaulėvaizdį. Dievo supratimas ir 
Jo pergyvenimas nėra tik individualinis dalykas. Tai nėra tik 
individualinės dvasios struktūros apraiška. Iš žmogiškosios 
Dievo koncepcijos kalba ne tik žmogaus temperamentas, bet 
ir jo amžius, jo kraštas ir pirmoje eilėje jo tauta. Tautinė indi- 
vidualybė yra tarsi prizmė. Kuri savotiškai laužia ir skaldo 
žmogaus susidūrimą su antgamtiniu pasauliu. Vienas ir tas 
pats Dievas savotiškai spindi įvairių pasaulio tautų dvasioje. 
Šiuo atžvilgiu galima visai teisėtai kalbėti apie tikėjimo tau- 
tiškumą, apie Dievo meilės tautiškumą, apie Dievo įsivaizda- 
vimo ir santykiavimo su Juo tautiškumą. Ir niekas galbūt nėra 
tiek daug patyręs tautinės individualybės įtakos Dievo supra- 
time ir jo pergyvenime kaip krikščionybė. Būdama religio pe- 
rennis, ji visų amžių ir visų erdvių platybėse yra susidūrusi 
su įvairių tautų religinėmis koncepcijomis. Krikščionybė pa- 
keitė ir turėjo pakeisti šitų koncepcijų turinį. Bet ji nepakeitė 
ir negalėjo pakeisti tautinių formų, į kurias neišvengiamai tu- 
rėjo būti įlietas dieviškasis turinys. Krikščionybės skelbiamas Ap- 
reiškimas kiekvienos tautos yra priimamas ir pergyvenamas pagal 
šitos tautos išvidinę struktūrą. Todėl galima kalbėti apie grai- 
kiškąją, žydiškąją, germaniškąją, slaviškąją krikščionybę ir 
t. t. Visi šitie vienos ir tos pačios krikščionybės niuansai yra 
tautiniai niuansai, kuriuos pagimdė tautinė žmonių individu- 
alybė, kiek ji apsireiškia santykiuose su Dievu. Antgamtinė 
tikėjimo, meilės ir vilties malonė gali konkrečiai apsireikšti tik tau- 
tinėmis formomis. „Kaip nėra žmogaus kaip tokio, — sako 
A. Wormsas, — bet tik vokiški, prancūziški, itališki žmonės, 
taip lygiai nėra nė krikščionio kaip tokio, bet tik vokiški, pran- 
cūziški, itališki krikščionys. Tautiškumas yra spalva ir žmo- 
giškumo, ir kartu krikščioniškumo.“3 


5 „Seele“. Monatschrift, 1933, Nr. 5. 

3. Tautinis kultas kaip liturgijos atrama 


Prigimtojoje religijoje natūrali kulto bendruomenė yra tau- 
ta. W. Kampe sako, kad „pirmykštė kulto palaikytoja yra ne 
valstybė, bet toji bendruomenė, kurios prigimtį Kūrėjas taip 
sutvarkė, kad ji būtų pirmąja bendruomene, kuri žmogų ap- 
supa nuo pat jo gimimo, kuri jam yra duota pačios prigim- 
ties formos ir turinio atžvilgiu. Šita bendruomenė ir yra tau- 
ta. Tautai, kaip pirmykštei bendruomenei, yra patikėtos vi- 
sos kultūrinės vertybės. Su jomis yra jai Kūrėjo pavestas 
religijos globojimas ne ta prasme, kad tauta Dievo garbini- 
mą vykdytų savo visumoje demokratiniu būdu, bet ta pras- 
me, kad paskirtų tinkamus vyrus, kurie, kaip kunigai, au- 
kotų Dievui už visą tautą.“* Prigimtojoje religijoje Dievas yra 
garbinamas labiau bendruomeniškai negu individualiai. Pri- 
gimtosios religijos kunigai labiau jaučiasi esą tautos atstovai, 
tautos vardu aukoją, tautos vardu meldžiąsi, už tautą atsa- 
kingi Aukščiausiajai Būtybei. Prigimtojo kulto šaknys glūdi tau- 
toje, ir tauta yra šito kulto kūrėja bei palaikytoja. Tauta susiku- 
ria įvairių ženklų, įvairių simbolių, per kuriuos ji santykiauja 
su Dievybe. Tautos papročiai ir josios tradicijos valdo kulto 
formas. Prigimtosios religijos kultas yra išaugęs iš tautos gel- 
mių ir slepia savo formose tautos dvasios struktūrą. Jis yra 
ne tik tautinis, vadinasi, tautos sukurtas ir tautoje pasiliekąs, 
bet jis yra ir tautiškas, vadinasi, atitinkąs tautos dvasines ir 
fizines ypatybes, visą tautos individualybę ir visą josios pri- 
gimtį. Per savo sukurtą kultą tauta, kaip bendruomenė, san- 
tykiuoja su Dievybe ir šituose savo santykiuose apreiškia ir 
pasaulio, ir Dievo savotišką, nepasekamą ir nepakartojamą 
pergyvenimą. Prigimtojo kulto formos yra ne atskirų asmenų iš- 
radimai, bet savaimingas tautinės individualybės ir tautinės dva- 
sios išsiveržimas ir susikristalizavimas regimais pavidalais. 

Šitie prigimtojo tautos kulto pavidalai kaip tik ir sudaro 
materialinę atramą krikščioniškajai liturgijai. Kristaus religi- 
ja nėra tam, kad sugriautų tai, kas yra sukurta prigimtomis 


6 Op. cit., p. 71. 

Žmogaus pastangomis, bet tam, kad šitų pastangų laimėjimus 
pašvęstų ir patobulintų. Todėl ir krikščionybės liturginės for- 
mos niekados neneigė ir neneigia tautinio kulto formų. Dar 
daugiau, jos kaip tik ant šitų tautinių formų ir yra pastatytos. 
Tauta susikuria savas santykiavimo su Dievu formas, kurioms krikš- 
čionybė suteikia išganomosios jėgos. Tautinio kulto formos kyla 
iš žmogaus santykio su gyvenamąja jo aplinka, su jį apsupan- 
čia gamta, trumpai, su kraštovaizdžių (Landchaft). Dvasinis ry- 
šys tarp tautos ir josios kraštovaizdžio, pasak Kampe“s, yra 
tautos papročiai. „Jie tvarko šitą abipusį santykį (tarp tautos ir 
kraštovaizdžio), nes jie yra, iš vienos pusės, kraštovaizdžio ap- 
sireiškimas tautos gyvoje sąmonėje, iš kitos, - normavimas ir 
objektyvavimas tautos santykių su josios prigimta aplinka. 
Ant šito abipusio santykio tarp žmogaus ir gamtos Bažnyčia 
stato sakramentalinį simbolinių kulto veiksmų pasaulį, kad 
tuo būdu užgrįstų tarpą tarp antgamtinės ir gamtinės tvar- 
kos <...>. Šituos tautos simbolius Bažnyčia įtraukia į savą Die- 
vo garbinimą ir suteikia jiems antgamtinės galios. Tautos pa- 
pročiai ir Bažnyčios papročiai yra palenkti vieni antriems, kaip 
ir pati tauta, ir Bažnyčia yra nuolatiniuose abipusiuose san- 
tykiuose. <...> Tuo būdu religiniai tautos papročiai, kurie pri- 
gimtojoje tvarkoje būtų „prigimtieji sakramentai“, malonės 
tvarkoje taip pat užima tam tikrą vietą. Tik čia savo galią jie 
semia ne iš prigimto tautos sakramentalumo ir ne iš tautos 
sukurtos kunigystės, bet iš Kristaus teikiamos per Bažnyčią 
tautai galybės.“? Tautinė simbolika esti jimama į krikščioniš- 
kąjį kultą, jai esti įkvepiama nauja dvasia, ir tuo būdu ji tam- 
pa antgamtinių malonių ir antgamtinių dovanų tarpininke. 
Krikščioniškų sakramentų ir sakramentalijų formos yra tautinės. Jų 
vartojami daiktai yra tautos paversti simboliais, o krikščiony- 
bės pašvęsti Gyvojo Dievo Dvasia. 

O. Caselis O. 5. B. dar trylika metų prieš minėtą W. Kam- 
pe's veikalą, tyrinėdamas santykius tarp klasikinės senovės 
ir senojo krikščioniškojo kulto, priėjo išvados, kad „antikinė 
forma buvo apsaugojantis kevalas evangeliškajam pirmykš- 


7 Op. cit, p. 135, 140. 

čiam krikščioniškajam branduoliui.“* Ir šitas kevalas, suėmęs 
krikščioniškąjį kultą į aiškias, racionalias, kartais net sustin- 
gusias formas, kaip tik buvo apsauga nuo germaniškojo reli- 
ginio neformingumo, nuo individualizuojančio linkimo ir sub- 
jektyvumo. Kol krikščionybė susidūrė su subjektyviai nusitei- 
kusiomis germanų tautomis, ji jau buvo savam kultui 
laimėjusi aiškių ir pastovių antikinių formų. O. Caselis įrodi- 
nėja, kad tarp senojo krikščioniškojo ir antikinio kulto esama la- 
bai ankštų ryšių. Senovėje, kaip ir krikščionybės pirmaisiais 
amžiais, kultas buvo gyvenimo centras. Senovėje, kaip ir krikš- 
čionybėje, kultas buvo bendruomeninis dalykas, kuris normuo- 
davo individualinį gyvenimą. Taip pat pranašavimai, eucha- 
ristinės puotos, epifanijos, pascha savo formomis yra antiki- 
niai dalykai. Antikinis yra maldų ir giesmių stilius, antikiniai 
yra liturginiai drabužiai ir liturginiai indai, antikiniai yra ges- 
tai ir ceremonijos. „Taigi senovė, konkretaus formingo religi- 
nio gyvenimo senovė, bet jau krikščioniškai pakilninta seno- 
vė“", - užbaigia savo išvadas Caselis. 

Senojo krikščionybės kulto organiškas ryšys su antikinio gyve- 
nimo religinėmis formomis kaip tik yra ryškus pavyzdys, kiek tau- 
tinis kultas yra būtina antgamtinių misterijų atrama. Ir juo žmo- 
gui yra artimesnės liturginės formos, tuo labiau jam yra su- 
prantamas ir giliau pergyvenamas krikščioniškasis turinys. O 
šitos formos tada yra jam artimos, kai jos yra paimtos iš jo tau- 
tos. Šiandien krikščionybėje daugelis dalykų mums atrodo 
tamsūs ir keisti dėl to, kad mes jau esame per toli nuo antiki- 
nės dvasios ir nuo antikinių simbolių, kurie likę krikščioniš- 
kojoje liturgijoje. Rytų Bažnyčios liturgijų įvairumas yra arti- 
mesnis ir krikščioniškajai, ir tautiškajai dvasiai. Rytų Bažny- 
čia yra išsaugojusi tautinį liturginių formų pagrindą. Tuo 
tarpu Vakarų Bažnyčia net ir savo liturgijoje labiau pabrėžia 
savo, kaip Visuotinės Bažnyčios, charakterį. Lotynų kalba ir 
rymiškoji liturgija šiam charakteriui labai gerai tinka. Bet tai 


8 Altchristlicher Kult und Antike. - „Jahrbuch für Liturgiewissenschaft“, 
1923, p. 17. 
> Op. cit, p. 15. 


493 


yra tik išviršinis visuotinumo ženklas, kuris yra daugeliui tau- 
tų svetimas, nes neturi atramos tautinėje jų individualybėje. 
Galima tikėtis, kad ryškėjanti tautų sąmonė, tautos sąryšio su 
josios kraštovaizdžiu atsigavimas, tautinės simbolikos atgimi- 
mas turės nemaža įtakos ir liturginėms formoms, Tikrasis Baž- 
nyčios visuotinumas apsireiškia ne išviršinių formų, bet išvi- 
dinės dvasios vienodumu. Sekminių Dvasia kalbėjo įvairio- 
mis kalbomis. Tai yra simbolis kiekvienam apaštalavimui. 

Visa tai rodo, kad liturginės formos yra atsirėmusios į tau- 
tinio religinio kulto formas. Tautinis kultas sudaro krikščioniš- 
kajai liturgijai materialinį pagrindą. Todėl kur nyksta arba 
skursta tautiniai religiniai papročiai, ten ir liturginės formos 
turi neišvengiamai sustingti ir pasidaryti svetimos. W. Kam- 
pe sako, kad joms stingstant „ir liturginis gyvenimas, kiek 
jis priklauso nuo tikinčiųjų nusiteikimo, esti sulaužomas, ir 
simbolinė jo kalba pasidaro nebesuprantama.“!? Kitoje vie- 
toje W. Kampe tvirtina, kad „ryšys tarp gamtos, tautos pa- 
pročių ir maldos yra toks ankštas, kad visas religinis gyve- 
nimas patenka pavojun, jei žmogus yra išplėšiamas iš šito 
suaugimo su tauta ir su aplinka. Su tautos papročiais žlun- 
ga ne tik kuri nors konkreti religinė forma, bet apskritai vi- 
sas religinis gyvenimas, jeigu nepasiseka žmogaus vidui su- 
teikti naujų konkrečių formų ir suvesti jį į santykius su nau- 
ju pasauliu.” Štai kodėl žmonių sąmonėje pasikėsinimas ant 
tautinės individualybės visados yra laikomas savotiška sac- 
rilegium. Juo labiau žmogus yra suaugęs su savo tautos simboli- 
ka, juo suprantamesnės jam yra liturginės formos ir juo visas jo 
gyvenimas turi stipresnį religinį pagrindą. 


4. Tauta kaip Bažnyčios atrama 


Tautiška mąstysena, tautiškas solidarumo jausmas, tau- 
tiškas estetinis nusiteikimas, tautiniai papročiai, tautinė ben- 
druomenė, tautinis menas yra regimos ir konkrečios tautos 


10 Op. cit, p. 136. 
M Op. cit, p. 138. 

apraiškos. Iš kitos pusės, Dievo supratimas ir pergyvenimas, 
Šventųjų bendravimas, liturgija, dogmos yra regimos ir kon- 
krečios Bažnyčios apraiškos. Jeigu tad atskiros tautinio gyve- 
nimo sritys sudaro materialines atramas atskiroms religinio 
gyvenimo sritims, visai aišku, kad tautinio gyvenimo visuma, 
arba Tauta, turi sudaryti materialinę atramą ir materialines sąly- 
gas religinio gyvenimo visumai, arba Bažnyčiai. Bažnyčia, kaip re- 
liginė visuma, yra atsirėmusi į tautą, kaip į sintetinę gyvenimo 
formą. Savo uždavinį išganyti sielas Bažnyčia daugiau vyk- 
do per atskirus asmenis. Bet antrą savo uždavinį - plėsti ir 
stiprinti Dievo Karalystę - Bažnyčia vykdo daugiau per tau- 
tas. Tauta Bažnyčios istorijoje ir Bažnyčios išsivystime nėra 
tik objektas, kuris antgamtinio gyvenimo pradus priima. Tau- 
ta yra ir subjektas, arba veikėjas, kuris šituos pradus stipri- 
na, plečia ir ugdo. Bažnyčios gyvenime tauta yra aktyvi Kris- 
taus Karalystės darbininkė. 

Netrukus matysime, kad kiekviena tauta turi tam tikrą 
paskyrimą, kurį atlikti gali tik ji pati. Šiuo atžvilgiu visuoti- 
nis Bažnyčios paskyrimas yra tikrumoje vykdomas tautų, 
kiek jos aktyviai dalyvauja Dievo Karalystės kūrimo darbe. 
VI. Solovjovas todėl ir sako, kad tautą „turime laikyti tam 
tikra dieviškąja jėga, kuri yra būtina įvykti Dievo Karalystei 
ir įsigalėti Dievo valiai žemėje.“!2 Bažnyčia yra reikalinga 
tautų ne tik tam, kad galėtų sukurti žmogui suprantamą ir 
pajaučiamą liturgiją, bet ir tam, kad galėtų atlikti dieviškąją 
savo misiją. 

Iš kitos pusės, kol Bažnyčia nėra apėmusi visų tautų, kol 
tautiniai laimėjimai - simboliai, papročiai, menas - nėra Baž- 
nyčios organiškai pasisavinti, tol Josios kūnas nėra išaugęs ligi 
Kristaus amžiaus pilnybės, kaip yra pasakęs šv. Paulius. Šiuo 
atžvilgiu W. Kampe teisingai sako, kad „pilnas žmogiškojo 
Bažnyčios kūno pavidalas bus pasiektas tik tada, kai dieviš- 
koji Bažnyčios Dvasia pasisavins atšiaurią visų tautų kultū- 
ros medžiagą, ją antgamtiškai perdirbs ir įdvasins.“! Todėl ku- 


12 Nationale und politische Betrachtungen, Stuttgart, 1922, p. 32. 
B Op. cit., p. 156. 

rios nors tautos išėjimas iš Bažnyčios reiškia ne tik kiekybinį Josios 
narių sumažėjimą, bet taip pat integralinės dalies praradimą. Tau- 
tos apostazija turi visai kitokios reikšmės ir kitokios prasmės 
negu atskiro asmens apostazija. Dėl asmens apostazijos ken- 
čia jis pats. Dėl tautos apostazijos kenčia Dievo Karalystė. Tau- 
tos apostazija visados yra skriauda Bažnyčios paskyrimui. Ką 
reiškia apostazija pačiai tautai, pamatysime vėliau. 

Visa tai rodo, kad Bažnyčia gali ir turi apimti visas tau- 
tas ir kad kiekviena tauta linksta įeiti į Dievo Karalystės dar- 
bą Bažnyčios prieglobstyje. Bažnyčios vykdomos misijos yra 
reikalingos ne tik atskiriems žmonėms išganyti, bet ir Dievo 
Karalystei realizuoti. Giliausia misijų prasmė atsiskleidžia ne at- 
skirų asmenų įsijungime į Bažnyčią, bet visos tautos tapime Šv. 
Bendruomenės nariu. Todėl ir misininkų pastangos palikti nau- 
jiems Bažnyčios nariams jų sukurtus papročius yra gilus iš- 
vidinio Bažnyčios visuotinumo apsireiškimas, nors, reikia pa- 
sakyti, jis ne kartą randa daug kliūčių išviršinėje Bažnyčios 
organizacijoje. Vakarų liturgijos, Vakarų organizacijos ir va- 
karietiško nusiteikimo skiepijimas juodajai arba geltonajai ra- 
sei negali būti misijų darbui išganingas. Dabartinis popiežius 
tai yra gerai supratęs, ir jis stengiasi taisyti šiuo atžvilgiu pa- 
sitaikiusias praėjusių laikų klaidas. Religijos pakeitimas negali 
virsti tautinės individualybės pakeitimu. Nauja religija turi kiek 
galima daugiau išaugti iš tautos dvasios. Tik tada tauta jau- 
sis esant organiškas Kristaus Kūno narys, o ne svetimas pra- 
das jai neįprastoje organizacijoje. 


II. Tautos dalyvavimas antgamtiniame gyvenime 


1. Tautos Krikštas 
kaip tautos įvedimas į Šv. Bendruomenę 


Tauta ne tik parengia materialinius pagrindus ir materia- 
lines sąlygas antgamtiniam gyvenimui, bet ir pati šitame gy- 
venime dalyvauja. Šv. Bendruomenė - Communio sanctorum 
susideda ne tik iš atskirų asmenų. Ji nėra suma, bet organi- 
nė visuma, kurioje dalyvauja tiek asmenys, tiek natūralios 

bendruomenės. Krikščionybės liturgijoje šitas Šv. Bendruo- 
menės įvairus charakteris išeina aikštėn skirtingose liturgi- 
jose moterims, mergelėms, našlėms, vyskupams, abatams, 
kentėtojoms, išpažinėjams ir t. t. Jeigu tad jau luominės skir- 
tybės Šv. Bendruomenėje nedingsta, kaip gali dingti tokios 
gilios skirtybės, kaip kad tautinė individualybė? VI. Solov- 
jovas todėl ir sako: „Jei krikščionybė nereikalauja nuasme- 
ninimo, ji negali reikalauti nė nutautinimo.“* Antgamtinė 
Bendruomenė atsiremia į prigimtąsias bendruomenes jų ne- 
naikindama, bet įimdama į save, perkeisdama ir pakilninda- 
ma. Tauta tuo būdu veikia ir antgamtiniame gyvenime kaip 
aktyvus jo narys ir kaip integralinė jo dalis. 

Tasai žygis, kuris įveda tautą į Šv. Bendruomenę, yra jo- 
sios Krikštas. Pirmykštė nuodėmė buvo ne tik asmeninė, bet 
ir bendruomeninė. Josios yra paliesti ne tik atskiri individai, 
bet ir visa žmonija kaip tokia, kaip visuma. Tuo būdu yra ši- 
tos nuodėmės paliesta ir tauta, nes tauta yra konkreti žmo- 
nijos reiškimosi forma. Kristus savo Kančios žygiu atpirko 
visą žmoniją, sujungdamas ją su dieviškuoju principu ir įves- 
damas ją į trinitarinį gyvenimą. Šitą atpirkimą individualiai 
vykdo Krikšto sakramentas. Per Krikštą atskiri asmens ir at- 
skiros bendruomenės esti atpalaiduojamos nuo fatališko nuo- 
dėmės prado ir įvedamos į atpirktosios žmonijos gyvenimą. 
Krikštas padaro, kad kuris nors asmuo ar kuri nors bendruo- 
menė tampa Šv. Bendravimo nariu. 

Taip yra ir su tauta. Tautos Krikštas padaro, kad tauta iš- 
eina iš grynai prigimtosios srities ir tampa antgamtinio gy- 
venimo dalyve. Prigimtasis josios sakrališkumas čia esti at- 
baigiamas ir paverčiamas tikra prasme šventumu. Pasikrikš- 
tijusi tauta yra ne tik sacra, bet ir sancta. Krikštas padaro, kad, 
pasak W. Kamp'es, „Dvasios dovanos susijungia su dorybė- 
mis, tautinis Eros Bažnyčios šventovėje susitinka su dieviš- 
kąja Agape ir tampa josios apgaubtas, tauta tampa Kristaus 
Kūno nariu: ji tampa anttaute. Dieviškasis gyvenimas Šv. Dva- 
sios kvėpimu per sielas nusileidžia į tautą, antgamtinis Baž- 
nyčios gyvenimo principas išsklinda tautinėje bendruomenė- 


14 Nationale und politische Betrachtungen, p. 42. 

je ir padaro ją Dievo tautos - Šv. Bendruomenės atvaizdu. 
<...> Malonės pilnybė skleidžiasi ir esti tautinių bendruome- 
nių pasidalinama pagal kiekvienos gabumus ir charakterį, ku- 
rį kiekviena tauta turi Dievo Karalystėje. Tuo būdu tautos cha- 
rakteris esti stiprinamas, kad atliktų savo, kaip nario Kristaus 
Kūne, paskyrimą. Kiekviena tauta yra pašaukta dalines savo 
tobulybes įjungti į Dievo Karalystės kūrybą, papildant jomis 
tai, ko dar stinga Kristaus Kūno pilnatvei. Dieviškasis Bažny- 
čios vieningumo principas sujungia tautas ir jas surenka Die- 
vo Karalystėje, Kristaus, kaip Galvos, vadovaujamas, nenai- 
kindamas prigimtųjų jų ypatybių.“!5 Krikštas tuo būdu pada- 
ro, kad tauta iš tikro tampa antgamtinio gyvenimo veikėja. 
Dar daugiau! Tapusi Šv. Bendruomenės nariu, tauta išreiškia sa- 
vimi visą šitą Bendruomenę. Kol tauta yra nepakrikštyta, tol ji 
konkreti prigimtosios žmonijos išraiška. Pakrikštyta ji tampa 
antgamtinės atpirktosios žmonijos = civitatis coelestis — išraiš- 
ka. „Bažnyčioje tauta nebėra kokia nors šalia josios esančios 
misterijos figūra, bet ji, kaip anttautė, kaip Dievo Karalystės 
narys, gyvena ankštuose santykiuose su Bažnyčios paslapti- 
mi. Ji nėra tik Bažnyčios dalis be savos prasmės (kaip, pvz., 
diecezija), bet narys, vadinasi, bendruomenė Dievo Karalys- 
tėje, turinti savą uždavinį ir savą paskyrimą. Tuo būdu tauta 
virsta naringa malonės bendruomene ir savimi atvaizduoja 
Bažnyčios visumą.“!9 Krikštas yra tautos kelias į antgamtinį 
gyvenimą, į šito gyvenimo išskleidimą savoje bendruomenė- 
ję ir į atpirktosios žmonijos konkretų išreiškimą. 


2. Tautos istorija 
kaip Atpirkimo plėtimas ir vykdymas 


Per Krikštą tauta įeina į Šv. Bendruomenę ne tik statiniu, 
bet ir dinaminiu atžvilgiu. Ji įsijungia į Kristaus išganymo dar- 
bą laike. Tautos istorija po tautos Krikšto tampa Atpirkimo isto- 
rijos dalimi. Jau buvo minėta, kad kiekviena tauta Kristaus 
Karalystėje turi atlikti tam tikrą paskyrimą ir įvykdyti tam 


15 Op. cit., p. 120, 121. 
16 W, Kampe, op. cit., p. 172. 

tikrą uždavinį. Šito paskyrimo atlikimas ir šito uždavinio 
vykdymas kaip tik ir sudaro giliausią tautos istorijos pras- 
mę. Tautinis pašaukimas apima ne tik kultūrinį, bet ir reli- 
ginį gyvenimą. Tauta turi atlikti tam tikrą misiją prigimtojoje 
tvarkoje. Bet ji turi taip pat tam tikrą misiją ir antgamntinėje 
srityje. Abiejų šitų misijų atlikimas vyksta tautos istorijoje. 
Tautos istorija yra ne kas kita, kaip kultūrinės ir religinės tauti- 
nės misijos arba tautinio pašaukimo vykdymas. 

Kultūrinė tautinio pašaukimo pusė sudaro reikalingas są- 
lygas vaisingai vykdyti antgamtinį uždavinį. Kaip apskritai 
kultūra sudaro materialinę atramą religijai, taip ir tautinis kul- 
tūrinis uždavinys parengia sąlygas tautiniam religiniam už- 
daviniui. Paties šito religinio uždavinio vykdymas visados ei- 
na atbaigimo ir perkeitimo, arba transfigūracijos, linkme. Šiuo 
atžvilgiu tautos istorija, kurią sudaro tautinio pašaukimo vykdy- 
mas, įsijungia į visuotinės transfigūracijos vyksmą ir tampa jojo da- 
limi. Kiek visuotinė ir laukiama pasaulio transfigūracija vyksta 
jau šioje tikrovėje laiko ribose, tiek ji konkrečiai vyksta tautų 
istorijoje. 

Pasaulio transfigūracija savo esmėje yra ne kas kita, kaip išga- 
nomojo Kristaus žygio suvisuotinimas. Tai, kas yra įvykę su Kris- 
taus asmeniu, turi įvykti su visa žmonija ir su visu pasauliu. 
Todėl visas tasai periodas, kuris eina po Kristaus ligi istori- 
jos pabaigos, yra vienas didžiulis Kristaus žygio plitimas lai- 
ke ir erdvėje, Konkrečiai šito periodo uždaviniai vyksta atskirų 
tautų gyvenime. Štai kodėl ir sakome, kad tautos istorija yra 
Kristaus Atpirkimo plėtimas ir vykdymas. Viduriniais am- 
žiais šita mintis buvo daug gyvesnė, negu dabar. Tuo metu 
net visai sąmoningai atskiroms tautoms būdavo uždedamos 
tam tikros pareigos Atpirkimo žygiui realizuoti. Galėjo šitas 
realizavimas būti netikęs arba klaidingas. Bet pati mintis, kad 
tauta savu gyvenimu ir sava istorija vykdo ir tęsia toliau Kris- 
taus darbą, artindama pasaulį prie visuotinio perkeitimo, yra 
labai gili. „Nuolatinis žengimas perkeitimo linkui yra tautos 
istorijos prasmė.” 


17 W. Kampe, op. cit, p. 126. 

3. Rasinio tautos prado įamžinimas 


Rasės mitas mūsų dienomis vis labiau pradeda apvaldy- 
ti žmonių sąmonę. Kraujo balsas, kuris ilgus amžius buvo 
nepaisomas ir net slopinamas, atrodo, nori savotiškai atker- 
šyti už buvusį jo niekinimą. Bet visi šito mito kūrėjai ir kraujo 
balso atstovai pamiršta vieną dalyką: žasai gyvenimas, kurį 
simbolizuoja kraujas, yra iš esmės surištas su mirtimi. Gali kūno 
ir kraujo galia būti labai stipri, gali ji kurti kultūras ir jas žu- 
dyti, kaip mano J. A. Gobineau ar Chamberlainas, bet šitos 
galios prigimtyje slepiasi mirties šešėlis. Ir niekas negali gy- 
vybės apsaugoti nuo žlugimo. Rasinio principo įamžinimas 
šioje tikrovėje yra didžiausia iliuzija, kokia tik kada nors 
žmonija buvo apgauta. 

Vis dėlto krikščionybė pažada ir vitalinę sritį išgelbėti nuo 
amžino išnykimo ir įvesti ją į antgamtinį gyvenimą. Kūnų 
prikėlimo dogma skelbia, kad kūno ir kraujo mirtis yra tik 
laikinė, kad Kristaus Prisikėlimas yra laidas, jog ir mūsų vi- 
talinis principas bus apsaugotas nuo amžino žlugimo. Rasės 
mitas pateisinimą ir pagrindą randa tik krikščionybės moksle apie 
kūnų prikėlimą ir apie amžiną jų gyvenimą perkeistame pasauly- 
je. Kas šitą mitą skelbia be ryšio su kūnų prikėlimo dogma, 
tas skelbia iliuziją. 

Kūnų prikėlimo dogmoje esminis dalykas yra prisikėlu- 
siųjų kūnų tapatybė. Kūnai kelsis tie patys. Jie bus perkeisti 
(nors ir ne visi!) pagal sudievintos sielos ypatybes — resurget 
corpus spirituale. Bet jie liks tie patys, kurie buvo ir šioje tik- 
rovėje. Mums nebus duoti nauji kūnai, bet kelsis mūsų kū- 
nai. Čia kaip tik ir glūdi rasinio tautos prado pašventimo ir 
įamžinimo šaknys. Tautinę individualybę sudaro ne tik dva- 
sinis elementas, bet ir vitalinis. Etninis tautos tipas, kurį su- 
kuria rasė ir gyvenamoji aplinka, turi grindžiamosios mate- 
rialinės reikšmės visai tautinei individualybei. Šitoje indivi- 
dualybėje jis dalyvauja kaip integralinė josios dalis. Jeigu tad 
mes teigiame, kad antgamtinis gyvenimas nereikalauja nu- 
tautinimo, tai ne tik dvasine, bet ir fizine prasme. Antgamti- 
niame gyvenime turi pasilikti ne tik dvasinės tautinės ypatybės, 
bet ir rasinės. Kūnų prikėlimo tapatybė kaip tik patvirtina ši- 

tą spėjimą. Kūnas negalėtų būti tas pats, jeigu jis netektų ra- 
sinio principo. Kaip šv. Augustinas savo metu gynė prisikė- 
lusiųjų kūnų lytiškumą prieš vienašališką androcentrinį pri- 
sikėlimo supratimą, taip šiandien reikia ginti prisikėlusiųjų 
kūnų rasiškumą prieš vienašališką arišką prisikėlimo supra- 
timą. Kiekviena rasė turi plastinį savo principą, kuris kuria 
kūno formas ir kuris skleidžiasi kūno gyvenime. Šitas prin- 
cipas negali būti panaikintas. Jis gali būti tik atpalaiduotas 
nuo visų kliudančių sąlygų, kurios prigimtojoje tikrovėje ne- 
leidžia jam tobulai išvystyti savo veikimo ir suformuoti kū- 
ną tokį, koks turėtų būti pagal šito principo pirmavaizdį. Et- 
ninis tautos tipas dalyvauja antgamtiniame gyvenime per rasinio 
principo pasilikimą prisikėlusiųjų kūnų tapatybėje. Štai kodėl W. 
Kampe ir sako, kad „kūno prisikėlimas yra sykiu tautų ir ra- 
sių prisikėlimas.“!š Tauta antgamtiniame gyvenime dalyvauja 
pradedant savo religine simbolika ir baigiant rasiniu pradu. 


4. Tautos eschatologija 


Tautos įsijungimas į Šv. Bendruomenę yra toks dalykas, 
kuris turi lemiančios reikšmės visam josios gyvenimui. Kaip 
sykį pakrikštytas asmuo negali panaikinti Krikšto charakte- 
rio, taip ir tauta, sykį tapusi Kristaus Kūno nariu, negali iš 
jo pasitraukti, nesukrėtusi savo gyvenimo pagrindų. Pakrikš- 
tytai tautai nėra kelio atgal. Tautos apostazija nėra josios grį- 
žimas į pirmykštį prigimtą padėjimą. Tautos apostazija gali 
būti tik sąmoningas nusikreipimas nuo antgamtinio princi- 
po, šito principo paneigimas ir kova su juo. Tai yra visai kas 
kita, negu antgamtinio gyvenimo nepažinimas arba jo nepri- 
ėmimas. W. Kampe, kalbėdamas apie tautos pakrikštijimą, 
teisingai sako, kad „tautos sukrikščioninimas rodo, kad šita 
tauta yra įžengusi į paskutinį savo amžiaus periodą, kad ji 
pasiekė paskutinį lemiantį tobulumą, kuriame ji turi pasilik- 
ti.“!? Istorija, pasak W. Kampe's, žino daugybę prieškrikščio- 


18 Op. cit., p. 112. 
19 Op. cit, p. 329. 

niškų tautų. „Bet nėra nė vienos pokrikščioniškos tautos.“?0 
Tai reiškia, kad nė viena istorinė tauta nėra grįžusi atgal į 
prigimtąjį savo gyvenimą, kurį ji turėjo prieš tapdama krikš- 
čioniška. Jeigu toks grįžimas būtų, jis reikštų tautos, kaip ben- 
druomenės kovą prieš antgamtinį gyvenimą. Ir tai būtų ne- 
paprasta tautos tragika, tautos kaip bendruomenės, kaip or- 
ganinės visumos. 

Čia mes paliečiame tautos eschatologijos problemą. Pa- 
prastai, kai kalbama apie „paskutinius daiktus“, tariant ka- 
tekizmo žodžiais, turima galvoje atskirus asmenis ir jų liki- 
mą. Bet savo eschatologiją turi ne tik asmens. Atskirų asme- 
nų eschatologija vyksta kiekvieną kartą su jų individualine 
mirtimi. Ir šitoji asmeninė eschatologija net nėra paini ar sun- 
ki problema. Visuotinė eschatologija, eschatologija žmonijos 
ir konkrečių josios apraiškų — štai kas yra problema, kuri ke- 
lia žmogaus sąžinėje didelių neramumų. Kas bus su mano 
tauta? Kokią vietą ji užims toje kosminėje gėrio ir blogio ko- ` 
voje? Štai klausimai, kurie negali nerūpėti krikščioniškajai są- 
žinei. Praktinis atsakymas į šituos klausimus kaip tik ir su- 
kuria bendruomeninę eschatologiją, kurios negali išvengti nė 
viena tauta. Žmonijos gyvenimas reiškiasi tautomis. Žmoni- 
jos likimas taip pat išsispręs tautų likimu. 

Didžioji apostazija, apie kurią kalba Apokalipsė, nėra tik 
individualinis atkritimas nuo išganomojo Kristaus vyksmo. 
Tai taip pat nėra klaidingas Kristaus dėsnių supratimas ir 
vykdymas. Jokia erezija nėra dar apostazija. Tauta, einanti 
klaidingu keliu, dar nėra paneigusi savo ryšio su antgamti- 
niu gyvenimu. Visiškas paneigimas, visiškas ir sąmoningas at- 
sisakymas - štai kas sudaro tos apokaliptinės apostazijos tu- 
rinį. Iš Apokalipsės yra visiškai aišku, kad šitos didžiosios apo- 
stazijos dalyviai bus ne tik atskiri asmens, bet ištisos žmonijos 
grupės, mūsų terminais kalbant, ištisos tautos. Gėrio kova su 
blogiu vyksta ne tik atskirų asmenų, bet ir tautų pastango- 
mis ir galia. Atskiros tautos istorijos išsimezgimo eigoje taip 
pat apsisprendžia imti žvėries žymę ir jo skaitlinę ar būti 


20 Op. cit., p. 130. 

pažymėtos Avinėlio ženklu. Šitas apsisprendimas kaip tik 
ir sudaro tos apokaliptinės tautinės tragikos esmę. Jis suskal- 
do tautą. Tautinė vienybė gėrio ir blogio atžvilgiu negali iš- 
likti. Apokaliptinis apsisprendimas perskelia tautą į dvi da- 
lis. Jis sukuria tikrumoje dvi tautas ir vieną pastato prieš an- 
trą. Apokaliptinis apsisprendimas veda tautas arba į Kristų, 
arba į antikristą. Toji kova, kurią vaizduoja šv. Augustinas 
savo veikale „De civitate Dei“, apokaliptiniu metu išeina 
aikštėn ir persimeta net į tautos sąmonės bei į tautinės in- 
dividualybės gelmes. Ir tautos nariai yra atsakingi, kur nueis 
jų tauta, kaip ji apsispręs, kokia josios dalis atskils nuo Kristaus, 
nes solidarus atsakingumas yra ne iliuzija, bet fatališka tikrovė. 
Todėl tautos eschatologija visados yra skaudi sąžinės pro- 
blema. Ją jaučiame ypač mes, kurie gyvename tokiais lai- 
kais, kada apokaliptinių tautų būrimasis kovai su Avinėliu, 
atrodo, vis eina kas kartą ryškyn. N. Berdiajevas, kalbėda- 
mas apie naujuosius viduramžius, yra pastebėjęs, kad atei- 
ties karai bus religiniai. Galimas daiktas, kad jo pranašystė 
įvyks. Tik reikia pridurti, kad tai bus kova ne tarp religijos 
ir religijos, kaip buvo Reformacijos metu, bet Hai bus kova tarp 
religijos ir nereligijos, tarp Avinėlio ir žvėries bei jo pranašo. Ir 
mūsų - kiekvieno krikščionio — tauta atsistos vienoje arba 
antroje pusėje! 

Štai keletas tautos teologijos nuotrupų. Tik nuotrupų, nes 
šiuo metu dar nėra jokios galimybės plačiau išvystyti čia pa- 
liestas problemas. Viena tik aišku, kad tauta, kaip vienetas 
ir kaip bendruomenė, sudaro antgamtinio gyvenimo pagrin- 
dus ir pati aktyviai šitame gyvenime dalyvauja. Visos krikš- 
čionybės misterijos vyksta ne tik asmeniui, bet ir tautai. Šios 
minties akivaizdoje krikščionybės gyvenimas įgyja kitokios 
šviesos: jis tampa tarsi pakilnintas ir nuskaidrintas. Jame pa- 
jaučiame antgamtinio solidarumo ryšį. Ir laužydami baltą 
plotkelę mes žinome, kad Kristus atėjo ne tik man ar tau, 
bet ir mūsų Tautai. 

KRIKŠČIONIŠKASIS TURINYS 
IR LIETUVIŠKOJI FORMA 


Lietuviškosios istoriosofijos bandymas 


1. Religijos ir tautybės santykiai 


Tautinio elemento vaidmuo religijoje, specialiai krikščio- 
nybėje, šiandien sudaro vieną iš svarbesnių aktualių klausi- 
mų. Tautų atbudimas ir jų aktyvus reiškimasis visame gy- 
venime negalėjo nepaliesti ir religinės srities: čia tuojau iški- 
lo religijos ir tautybės santykių problema. Jeigu humanizmo 
laikai sprendė klausimą, kaip santykiuoja žmogiškumas su 
religija, tai mūsų laikams reikia išspręsti, kaip santykiuoja su re- 
ligija tautiškumas. Dėl to norint susekti išvidinius ryšius tarp 
krikščioniškojo turinio ir lietuviškosios formos, visų pirma 
reikia, bent iš principo, nustatyti gaires religijos ir tautybės 
santykiams. 

Religija, paprastai sakoma, yra žmogaus santykiavimas su 
Dievu. Šitas santykiavimas gali būti sąmoningas, aktualus, 
apsireiškiąs tam tikrais ženklais ir tam tikromis formomis. 
Tuomet mes turime religiją psichologine ir moraline prasme 
arba tai, ką šv. Tomas yra pavadinęs religijos dorybe — vir- 
tus religionis. Bet šitas santykiavimas gali būti ir nesąmonin- 
gas. Jis gali likti pasislėpęs žmogaus dvasios, jo prigimties 
gelmėse, nes prigimties gelmės visados yra susijusios su Die- 
vu, kaip su pirmąja savo Priežastimi ir su savo Palaikytoju. 
Dievas turi nuolatinių santykių su žmogumi ne tik dėl to, 
kad jis jį sukūrė, bet ir dėl to, kad jis jį palaiko, nes dieviš- 
koji Apvaizda yra ne kas kita, kaip kuriančiojo dieviškojo ak- 
to pratęsimas laike. Šitaip suprastas žmogaus santykiavimas 
su Dievu arba šitaip suprasta religija jau bus imama ontolo- 
gine prasme. Apie tokią religiją yra sakoma, kad ji yra žmo- 

gui įgimta. Psichologine ir moraline prasme religijos žmogus 
gali išsižadėti ir ją pamesti. Bet jis niekados negali nutraukti 
savo prigimties santykių su Dievu, vadinasi, jis negali išsi- 
žadėti religijos ontologine prasme. Nereikia nė aiškinti, kad 
psichologiškai ir morališkai suprastos religijos pagrindas yra 
religija, suprasta ontologiškai. Dar daugiau, religija, kaip mo- 
ralinė dorybė ir psichologinis pergyvenimas, yra ne kas ki- 
ta, tik ontologinių savo prigimties santykių su Dievu suvo- 
kimas, jų įsisąmoninimas ir jų konkretus pripažinimas. On- 
tologiniai santykiai su Dievu visados sudaro giliausią 
religijos pagrindą. 

Šiuo tad atžvilgiu galima tvirtinti, kad religija yra pats žmo- 
giškasis buvimas. Ne koks nors šito buvimo atžvilgis, ne ko- 
kia nors forma, bet pats žmogiškasis buvimas kaip toks. 
Žmogiškasis buvimas yra buvimas religijoje, per religiją ir iš 
religijos. G. Papini yra pasakęs, kad tikrumoje Dievo šaukiasi 
net tas, kuris jam piktžodžiauja. Šita mintis turi gilios pra- 
smės. Jeigu žmogus yra sukurtas pagal Dievo paveikslą, jei- 
gu Dievas yra jo pirmavaizdis, vadinasi, žmogus bus tiek 
žmogus, kiek jis artinsis prie savo pirmavaizdžio, kitaip sa- 
kant, kiek jis turės nuolatinių ir gyvų santykių su Dievu, ar- 
ba religijos. Religijos nustojimas ontologiniu atžvilgiu yra ir 
žmogiškumo nustojimas. Religija sudaro žmogiškojo buvimo 
turinį, duoda jam prasmę ir tikslą. 

Tautybė jau kitaip santykiuoja su žmogiškuoju buvimu. 
Tautybė žmogiškajam buvimui yra ne turinys, bet forma. 
Žmogiškasis buvimas savo konkrečiose apraiškose įgyja įvai- 
rių būdų, tarp kurių yra ir tautinis būdas, arba tautybė. Žmo- 
gus savotiškai gyvena ir veikia jau kaip individas. Taip pat 
savotiškas jis yra kaip vyras ar moteris. Prie šitų individua- 
linių ir lytinių buvimo bei veikimo būdų prisideda dar tau- 
tinis būdas, sukurtas rasės, gyvenamosios aplinkos ir istori- 
nio likimo. Tautybė nėra kokia substancija žmogiškojoje bū- 
tybėje, nėra koks nors atskiras elementas arba sritis. Ji yra 
konkreti žmogaus būsena ir veiksena, kuri apima visą žmo- 
gaus būtybę, visas jo galias ir visas jo sritis. Jeigu individua- 
linė būsena bei veiksena yra per siaura, kad joje žmogišku- 

mas sugebėtų pilnai apsireikšti, jeigu lytinė būsena yra per 
plati, nes ji yra tik dvejopa, tai tautinė būsena yra kaip tik 
tinkama, nes joje žmogiškajam pradui yra pakankamai ir 
įvairumo, ir platumo. Štai dėl ko tautybė visais laikais buvo 
vienas iš pagrindinių apsprendžiamųjų gyvenimo veiksnių. 
Mūsų laikais šita josios įtaka tik pradėta suvokti ir sąmonin- 
gai kultivuoti. Bet tautybės vaidmuo buvo realus visados. 
Tautybė apsprendė savo formomis žmogaus mąstymą, jo pa- 
pročius, jo kūrybą, jo valstybines ir visuomenines instituci- 
jas. Tautybė apsprendė ir žmogaus religiją. 

Nusistačius, kad religija yra žmogiškojo buvimo turinys, 
o tautybė jo forma, nesunku bus suprasti, kad santykiai tarp 
religijos ir tautybės yra nepaprastai gilūs ir organiški. Religija ir 
tautybė sudaro konkrečią žmogaus egzistenciją: pirmoji pri- 
pildo šitą egzistenciją turinio, o antroji suteikia jai pastovių 
formų. Be religijos žmogiškasis buvimas būtų be turinio, be 
prasmės ir be tikslo. Be tautybės jis neturėtų konkrečių for- 
mų, dėl to būtų nesuvokiamas, negyvenimiškas ir nereikš- 
mingas. Religija ir tautybė yra du pagrindiniai žmogaus gy- 
venimo pradai, kurie šitą gyvenimą įprasmina ir jį padaro 
vertingą. Žmogiškasis buvimas sujungia religiją ir tautybę ne- 
perskiriamais ryšiais ir kiekvieną pradą palenkia tarpusavi- 
nei įtakai. 

Religija darosi palenkta tautybei ta prasme, kad konkre- 
čiai ji gali reikštis tik tautinėmis formomis. Tiesa, jau kiek- 
vienas žmogus kaip individas santykiuoja su Dievu savotiš- 
kai. Bet šitas individualus santykiavimas yra per smulkus, 
kad jis galėtų susikurti išviršinių, regimų ir pastovių formų. 
Tokių formų sukuria tik tautybė. Tauta duoda religijai konkre- 
tų reiškimosi būdą. Tai yra faktas, kurį religijų istorija visiš- 
kai patvirtina. Net pats Kristus, priimdamas žmogiškąją pri- 
gimtį, neapsireiškė kažkokiu bendru žmogumi, bet tam tik- 
ros rasės, tautos ir amžiaus tipu. Jo duotas Apreiškimas taip 
pat kalba savo laiko ir savos tautos kalba, simboliais ir pa- 
lyginimais. Tautinis elementas religijoje yra labai ryškus ir 
labai reikšmingas. Jis padaro religiją šios tikrovės religija. Dėl 
to kiekviena religija yra ir turi būti tautiška, vadinasi, atitin- 

kanti konkrečiomis formomis tautos dvasią. Savo turiniu ji 
gali būti tarptautinė ar anttautinė. Bet konkrečiomis savo 
reiškimosi formomis, savo egzistenciniu būdu ji turi būti iš- 
augusi iš tautinės individualybės. Kitaip ji bus žmogui sve- 
tima, nesuvokiama ir nepergyvenama, nes kiekvieną daiktą 
žmogus gali priimti į save tik tada, kai jis apsireiškia jo dva- 
siai artimomis formomis. 

Iš kitos pusės, tautinės formos religijoje taip pat patiria 
savotiškos įtakos. Turinys ne tik esti formos apipavidalina- 
mas, bet jis tam tikru būdu keičia ir pačią formą. Tiesa, for- 
ma iš esmės visados lieka ta pati. Bet josios tendencijos, jo- 
sios kryptis, josios apraiškos turinio įtakoje gali kisti ir fak- 
tiškai kinta. Tai yra kiekvienos formos likimas. Tai yra sykiu 
ir tautinės formos, arba tautybės, likimas, kai ji susiduria su 
religija. Religija pripildo tautybę turinio ir sykiu jai padaro 
vienokios ar kitokios įtakos. Santykiuose su religija tautybė 
esti pakilninama, iškeliama iš grynai prigimtų sferų; jai esti 
nurodomas transcendentinis idealas; ji esti paskatinama iš- 
skelti iš savęs ko daugiausia kūrybinių jėgų, nes tautų gy- 
venime religija visados yra apsireiškusi, kaip nepaprastas 
kultūrinis akstinas, nors kultūrą skatinti ir nėra pirmaeilis re- 
ligijos uždavinys. Be abejo, susekti religijos įtaką tautybei esti 
lengviau tada, kai tauta keičia savo religiją. Kai religija yra 
su tauta suaugusi nuo neatmenamų laikų, religijos palikti 
tautybėje bruožai gali būti tik labai sunkiai susekami, nes čia 
niekados nėra aišku, kas yra sukurta religijos įtakoje, o kas 
yra kilę iš pačios tautinės individualybės prigimties. Bet ta- 
da, kai dėl kurių nors priežasčių tauta palieka senąją savo 
religiją ir prisiima naują, šitos naujos religijos įtaka tautinei 
individualybei, kuri pasilieka ta pati, gali būti susekama žy- 
miai lengviau. Šiuo tad atžvilgiu lietuvių tautos pasikrikšti- 
jimas lietuviškosios individualybės tyrinėjimui yra labai 
reikšmingas. Čia mes kaip tik konkrečiai galime pastebėti, 
kaip tautinė lietuviškoji individualybė kito amžių eigoje nau- 
jos religijos veikiama. 

Visa tai rodo, kad religijos ir tautybės santykiai yra turi- 
nio ir formos santykiai. Kaip kiekviename daikte turinys ir 

forma sudaro vieną ir vieningą būtybę, taip žmogaus buvi- 
me religija ir tautybė sudaro vieną vieningą žmogiškąjį gy- 
venimą. Ilgų amžių žmonijos istorija labiau pabrėždavo re- 
ligiją, kaip žmogiškojo gyvenimo turinį, nors tautybė nieka- 
dos nebuvo likusi be reikšmės. Pastarieji laikai pradeda kelti 
aikštėn tautybę, kaip žmogiškojo gyvenimo formą. Šiandien 
net yra pavojaus, kad šitas formalinis gyvenimo pradas gali 
nustelbti turininį pradą, kad pro tautybę žmogus gali nepa- 
stebėti religijos. Vis dėlto pats tautybės kaip formos iškėli- 
mas, pastangos ją išvystyti, ją pažinti ir pamilti yra geros ir 
remtinos. Reikia jas tik saugoti nuo iškrypimo, kaip ir kiek- 
vieną kitą Žmogiškąjį pasiryžimą. 

Kaip santykiuoja religija su tautybe apskritai, taip santy- 
kiuoja krikščionybė su lietuvybe specialiai. Krikščionybė suda- 
ro žmogiškojo gyvenimo turinį, o lietuvybė tam tikros žmonių 
grupės gyvenimui suteikia pastovių ir konkrečių formų. 
Tiems žmonėms, kuriuos mes vadiname lietuviais ir krikščio- 
nimis, krikščionybė reiškiasi lietuviškomis formomis: jų krikš- 
čionybė yra lietuviška, kaip prancūzų prancūziška arba vokie- 
čių vokiška. A. Wormsas yra gražiai pasakęs, kad „kaip nėra 
žmogaus kaip tokio, bet tik vokiški, prancūziški, itališki žmo- 
nės, taip lygiai nėra nė krikščionio kaip tokio, bet tik vokiški, 
prancūziški, itališki krikščionys. Tautiškumas yra spalva ir 
žmogiškumo, ir kartu krikščioniškumo.“! Tai tinka ir lietu- 
viams. Lietuvis krikščionis nėra kažkoks bendrinis krikščioniš- 
kas tipas, bet jis yra lietuviškas krikščionis. Krikšto priėmimu lie- 
tuvių tauta įsijungė į krikščioniškųjų tautų šeimą ir tuo pačiu 
įnešė į šitą šeimą tautinės savo individualybės formų. Krikš- 
čionybė šalia kitų konkrečių tautinių savo egzistencijos būdų 
įgijo dar ir lietuvišką būdą. Lietuvių gyvenamoje teritorijoje 
Kryžius buvo sulietuvintas. Šv. Dvasia į lietuvių tautą prabi- 
lo josios kalba, kaip kad toji pati Dvasia pirmųjų Sekminių me- 
tu kalbėjo persams, medams, žydams - kiekvienam jų kalba. 

Iš kitos pusės, lietuviškoji tautinė individualybė taip pat 
patyrė nemaža įtakos iš krikščionybės. Krikšto priėmimas 


! „Seele“, Monatschrift, 1933, Nr. 5. 

mūsų tautai reiškė visiškai naują gyvenimo periodą. Su krikš- 
tu prasidėjo naujas mūsų tautos istorinis likimas. Tuo tarpu 
istorinis likimas yra stipriausias tautinės individualybės for- 
muotojas ir josios keitėjas. Krikščioniškasis mūsų tautinės is- 
torijos tarpsnis savotiškai keitė mūsų individualybę, vienus 
josios bruožus stiprindamas, kitus silpnindamas arba keis- 
damas vienokia bei kitokia linkme. 

Konstatavę šitą abipusę sąveiką tarp religijos ir tautybės, 
tarp krikščionybės ir lietuvybės, toliau kaip tik ir norėtume 
iškelti, kokios įtakos krikščioniškasis turinys turėjo lietuviš- 
kajai formai, ir kaip lietuviškoji forma pasisavino krikščio- 
niškąjį turinį. Be abejo, šiuo tarpu bus galima krikščionybės 
ir lietuvybės santykius nušviesti tik labai bendrai ir labai 
abstrakčiai. Mes dar per maža turime parengiamųjų šiam 
klausimui tyrinėjimų iš istorijos, papročių ir meno srities. Tuo 
tarpu tik gili tautinės mūsų kūrybos krikščioniškojo periodo 
analizė galėtų minėtai problemai duoti konkretesnės medžia- 
gos. Šiuo tarpu reikia pasitenkinti tik bendrais, daugiau in- 
tuityvinio pobūdžio, spėjimais, kurių platesnis išvystymas, 
galimas daiktas, kai ką pakeistų arba verstų kitaip pasakyti. 
Dėl to šias mintis autorius laiko tik bandymu, kuriuo yra iš- 
reiškiama tik pati bendriausia problemos koncepcija. 


2. Krikščioniškojo turinio įtaka 
lietuviškajai formai 


Pirmoje eilėje mums tenka paliesti klausimą, kokios įta- 
kos turėjo krikščionybė tautinei mūsų individualybei. Istori- 
kai jau daug yra įrodinėję, kad krikščionybės įnašas į lietu- 
viškąją kultūrą yra nepaprastai didelis ir gausus. Jau tik tas 
vienas faktas, kad krikščionybė mums sukūrė mokyklas, iš 
kurių išaugo mūsų kultūros pionieriai, rodo, kokią gilią va- 
ga ji yra išvariusi lietuviškosios kultūros dirvoje. Bet su šita 
kultūrine įtaka savaime siejasi ir kitas klausimas, būtent ku- 
ria linkme krikščionybės įtakoje pasisuko lietuviškosios tau- 
tinės individualybės išsivystymas. Kiekviena tautinė indivi- 
dualybė yra dinaminis dalykas, kuris nuolat kinta ir išsivysto. 

Religijos pakeitimas yra toks svarbus tautos gyvenime veiks- 
nys, kad jis šitą nuolatinį tautinės individualybės tapimą sa- 
vaime nukreipia vienokia ar kitokia linkme. Todėl ir lietu- 
vių tautos pasikrikštijimas negalėjo likti be ryškesnių žymių 
josios individualybėje. Kokios yra šitos žymės? 

Jeigu vaduodamiesi moderniosios etnologijos tyrinėjimais 
pripažinsime, kad aukštosios kultūros tautos yra vienoks ar 
kitoks trijų pirmykštės kultūros tipų - totemistinio, matriar- 
chatinio ir nomadinio junginys, tai lietuvių tauta bus toks 
junginys iš dviejų tipų — iš matriarchatinio ir nomadinio. To- 
temistinio tipo joje nežymu. Matriarchatinis tipas, arba mat- 
riarchatinė dvasios struktūra, lietuvių tautinėje individualy- 
bėje istoriškai sudaro žemutinį — senesnį sluoksnį, o noma- 
dinis aukštesnį - naujesnį. Vis dėlto matriarchatinis sluoksnis, 
kad ir senesnis, lietuvių tautoje pasiliko toks stiprus, kad jo 
dvasios žymių ir jo įtakos mes užtinkame visose lietuviško- 
sios kultūros srityse. Mes nekuriame tiktai simbolių arba mi- 
tų, kaip graikai, apie matriarchatinius tautos laikus. Mes rea- 
liai gyvename buvusios matriarchatinės gadynės poveikyje. 
Didelė motinos pagarba lietuviškose šeimose, motinos vaid- 
muo šeimoje, kaip jį aiškiai rodo mūsų liaudies dainos, mo- 
ters aktyvus vaidmuo senovės lietuvių religijoje, geometri- 
nių figūrų stilizacija ir augalų motyvai liaudies raštuose bei 
ornamentikoje, kaimai linijos pavidalo (Reihendorf) — štai tos 
žymės, kuriomis etnologija charakterizuoja matriarchatinį 
kultūros tipą ir kurios visos yra randamos lietuvių kultūro- 
je net ligi pat mūsų dienų. Matriarchatinio prado buvimas 
lietuvių tautinėje individualybėje yra aiškus. 

Bet taip pat aiškus yra ir nomadinis pradas. Etnologija šitą 
pradą charakterizuoja, kaip plačių užsimojimų, didelių žy- 
gių dvasią. Ji nėra prisirišusi prie žemės, kaip matriarchati- 
nė dvasia. Nomadinis žmogus yra klajoklis pirminėje kultū- 
roje ir užkariautojas aukštojoje kultūroje. Jis kuria dideles 
valstybes, kurios imponuoja savo plačiomis erdvėmis, savo 
įstatymais, savo visuomeninėmis institucijomis. Nomadinis 
žmogus yra valstybininkas, įstatymų leidėjas, organizatorius. 
Kad lietuvių tauta tokį periodą savo istorijoje yra pergyve- 

nusi, tai yra daugiau negu tikra. Mūsų valstybė, kuri trau- 
kėsi nuo Baltijos ligi Juodųjų jūrų, buvo nomadinės mūsų 
dvasios padaras. Tos pačios dvasios buvo sukurti pirmieji 
mūsų įstatymų kodeksai. Ta pati dvasia sukūrė hierarchinę 
visuomenės gyvenimo struktūrą: bajorus ir valstiečius, nes 
aristokratinis principas yra randamas tik nomadiniame kul- 
tūros tipe. 

Šitų tad dviejų pradų susijungimas, jų sąveika kaip tik ir 
sukūrė mūsų tautos istoriją. Kokios reikšmės čia turėjo krikš- 
čionybė? Visų pirma tenka pastebėti, kad krikščionybė į lie- 
tuvių tautą atėjo tuo metu, kada nomadinis mūsų individua- 
lybės pradas buvo pačiame klestėjime. Vytautas savo darbais 
plačių užsimojimų ir didžių žygių troštančią lietuvio noma- 
do dvasią buvo iškėlęs ligi aukščiausio laipsnio. Nuo to lai- 
ko nomadinė dvasia pradeda silpnėti. Mes nedrįstame tvir- 
tinti, kad to silpnėjimo priežastis buvo krikščionybė. Ne! Tau- 
tų istorijoje jų sudedamieji individualybės pradai nuolatos 
kaitaliojasi, ir kiekvienas išgyvena tam tikrą pakilimą bei 
smukimą. Bet krikščionybė kaip tik pataikė ateiti tada, kai 
nomadinis lietuvio pradas jau pradėjo leistis žemyn. Krikš- 
čioniškasis mūsų istorijos periodas sutampa su nomadinės dvasios 
pralaimėjimu, paskui kurį eina ir šitos dvasios sukurtų daly- 
kų nykimas: mes netenkame tos didžios imperijos, mes ne- 
tenkame savų įstatymų, mūsų hierarchinė visuomenės struk- 
tūra išsigema. Žodžiu, horizontalinė mūsų kultūros kryptis 
pradeda kisti. 

Josios vietoje iškyla vertikalinė kryptis: mes iš platybių pra- 
dedame pamažu leistis gilyn ir kurti pastovesnę, ryškesnę ir 
labiau apčiuopiamą kultūrą. Tai yra matriarchatinio prado at- 
sigavimo periodas. Ir čia mes kaip tik galime surasti gilios įta- 
kos, kuri šitam pradui atėjo iš krikščionybės. Prieškrikščioniš- 
kų laikų mūsų kultūros vaizdas yra labai tamsus, nes iš to pe- 
riodo mums yra likę labai nedaug kiek ryškesnių liudytojų. 
Nebūdami totemistai, mes nesukūrėme techninės kultūros: 
mes neturėjome miestų, architektūros ar skulptūros pamin- 
klų. Nebūdami pirmoje eilėje matriarchatininkai, mes per ma- 
ža turėjome dvasinės kultūros: mes nesukūrėme mitų, religi- 

nių misterijų; neišvystėme net žemės darbo. Prieškrikščioniš- 
kas mūsų istorijos tarpsnis buvo valdomas nomadinio prado, 
kuris kūrė specialiai visuomeninę kultūrą. Tuo tarpu šitoji kul- 
tūra žlunga beveik visa su tais žmonėmis, kurie ją palaiko. 
Štai dėl ko apie prieškrikščionišką mūsų tautos amžių mes 
kultūriniu atžvilgiu žinome labai nedaug. 

Kitaip pradėjo mūsų istorija eiti po krikšto. Atsigaunąs 
matriarchatinis pradas rado krikščionybėje didelę pagalbinin- 
kę, ir visa, kas mūsų tautos yra sukurta po Lietuvos krikšto, yra 
krikščioniškojo ir matriarchatinio prado sąveikos padaras. Nesukūrę 
mitologijos nomadinio tarpsnio metu, nes nomadinė kultūra 
mitologijos neturi, mes vėliau ėmėme kurti pasakų, kuriose 
krikščioniškasis elementas jau yra labai ryškus šalia matriar- 
chatinio elemento (raganos, žyniavimas...). Neturėdami beveik 
jokių religinių statulų iš stabmeldybės laikų, nes nomadas 
žmogus savo Dievo nevaizduoja (bildlos), mes vėliau išdrožė- 
me puikių rūpintojėlių, kenčiančių ir susimąsčiusių dievukų, 
kurie savo masiškumu, formų grubumu aiškiai išduoda juo- 
se glūdinčią matriarchatinę dvasią. Krikščioniškoji moterys- 
tės koncepcija rado labai palankią dirvą matriarchatinio pra- 
do linkime į monogamiją. Krikščioniškasis nekaltybės idealas 
gerai susiderino su matriarchatiniu skaistybės branginimu. 
Lietuvių tautoje krikščionybei nereikėjo kovoti su seksualiniu 
palaidumu, kuris žymi totemistiškai nusiteikusias tautas, ku- 
riose moteris yra tiek tevertinama, kiek ji yra gražių formų. 
Vadinasi, po krikšto mūsų tautos kultūra aiškiai pasuko vertikali- 
ne linkme. Tai atitiko ir matriarchatinį pradą, ir sykiu krikš- 
čionybę, nes krikščionybė iš esmės yra dvasinės, išvidinės kul- 
tūros religija. Neniekindama išviršinių laimėjimų, vis dėlto sa- 
vo darbo centrą ji perkelia į išvidinį žmogų. Tas pat yra ir su 
matriarchatiniu pradu, kurio pažinimo priemonė yra intuici- 
ja, kuris yra sukūręs idėjų pasaulį, mitus, simbolius ir miste- 
rijas, vadinasi, išvidinės kultūros dalykus. Matriarchatinis pra- 
das, atsigaudamas po nomadinio prado triumfo, kuris mums 
davė didingą istoriją, ir padedamas bei vadovaujamas krikš- 
čionybės, mums sukūrė dvasinės išvidinės kultūros pagrin- 
dus. Krikščioniškasis turinys pagelbėjo lietuviškajai formai pa- 

sukti vertikaline linkme, pasukti į žmogaus ir į gyvenimo gel- 
mes, jas išreikšti kultūros kūriniais, dėl jų sielotis savo žodi- 
nėje kūryboje, ir šitų gelmių sutvarkymą pagal regimą dva- 
sioje idealą laikyti savo svarbiausiu uždaviniu. 

Be abejo, šitoks staigus pasisukimas negalėjo neturėti ir 
tam tikrų neigiamų pusių. Svarbiausias trūkumas čia buvo 
visuomeninėje srityje. Matriarchatinis pradas iš viso nėra tin- 
kamas organizuoti visuomenei. Jo valdoma visuomenė tik- 
rumoje yra ne kas kita kaip masė. Žlugus mūsų imperijai, 
kelias į lietuviškos visuomenės masiškumą ėjo labai greitai. 
Mes netekome valstybingumo sąmonės, netekome visuome- 
ninės santvarkos. Mūsų tauta virto iš dalies mase, kurioje vis 
dėlto glūdėjo didelis solidarumo ir bendro atsakingumo 
jausmas. Šito masiškumo mes ir šiandien dar nesame nusi- 
kratę. Tai, žinoma, yra minusas. Vis dėlto tie pagrindai, ku- 
rie mums šiandien leidžia statyti savą kultūrą, išperka mi- 
nėtas ydas. Ir šiandien didžioji lietuviškoji imperija su savo 
įstatymais ir institucijomis yra tik tolimos praeities aidas. 
Apie ją mes galime tik pasakoti. Tuo tarpu dvasinės kultū- 
ros laimėjimai - menas, papročiai, religinės apeigos - yra 
šios dienos realybė. Mes ją galime kiekvienam parodyti. Ir 
kaip tik šitoji realybė mus išskiria iš visų tautų šeimos ir lai- 
mi mums originalios tautos kūrėjos vardą. Krikščioniškojo 
turinio įtaka lietuviškajai formai ėjo ir tebeeina dvasinės iš- 
vidinės kultūros kryptimi. Galimas daiktas, kad jeigu, pa- 
vyzdžiui, mes būtume priėmę mahometonizmą, mes turėtu- 
me šiandien sultoną ir valdytume visą Rytų Europą, nes ma- 
hometonizmas yra nomadų religija. Šiandien mes esame 
krikščionys, turime mažą plotą žemės ir saujelę žmonių, bet 
užtat turime nepaprastai aukštą dvasinę kultūrą, originalius 
meno, literatūros, muzikos ir filosofijos pradmenis. Pakreip- 
dama į žmogaus vidų, krikščionybė sulaikė lietuviškąją tau- 
tinę individualybę nuo didžių laimėjimų gyvenimo paviršiu- 
je, bet užtat jai leido prieiti labai arti prie žmogaus ir gyve- 
nimo esmės. Ir jeigu kada nors bus mums lemta tarti 
pasauliui savą lietuvišką žodį, tai jį mes kaip tik tarsime ši- 
tos išvidinės dvasinės kultūros srityje. 

3. Lietuviškosios formos įtaka 
krikščioniškajam turiniui 

Antras iš eilės kyla klausimas, kokios reikšmės lietuviš- 
koji tautinė individualybė turėjo krikščionybei. Kitaip sakant, 
kaip krikščionybė atsispindėjo lietuviškoje dvasioje? Kaip lie- 
tuvis pergyveno krikščioniškąjį ethos, kaip jis jį suprato ir 
kaip jis jį išreiškė konkrečiame savo gyvenime? Čia mums 
vėl reikia atsiminti, kad krikščioniškasis mūsų istorijos tarps- 
nis yra sykiu ir matriarchatinio prado atsigavimo periodas. 
Atsigaudama matriarchatinė dvasia savaime krikščioniškąjį 
turinį pritaikė prie savos struktūros. Ji pabrėžė ir išvystė kaip 
tik tas krikščionybės puses ir kaip tik tuos atžvilgius, kurie 
geriau atitiko josios pačios prigimtį. Pneumatizmas, misterin- 
gumas ir kosmiškumas yra trys matriarchatinio prado religinės žy- 
mės ir sykiu trys lietuviškosios krikščionybės bruožai. 

Posakis, kad Dievo Karalystė yra ne iš šio pasaulio, reiš- 
kia išvidinį krikščionybės pobūdį. Krikščionybė yra atėjusi į 
šią tikrovę iš antgamtinės srities, kad visą regimą mūsų pa- 
saulį sutapdytų su dieviškuoju pirmavaizdžiu. Dėl to krikš- 
čionybės veikimas nėra tiktai išvidinis. Kadangi jis turi reika- 
lo su konkrečiu ir regimu gyvenimu, todėl jis negali būti tik- 
tai neregimas dvasios formavimas, tuo labiau kad vienaip ar 
kitaip suformuota dvasia savaime stengiasi savo struktūrą 
apreikšti ir regimais objektyviniais ženklais. Šiuo tad atžvil- 
giu krikščionybė įgyja ir regimų formų organizacijos, įstaty- 
mų, disciplinos pavidalais. Konkreti krikščionybė suima sa- 
vyje ir sujungia dvi puses: išvidinę, arba pneumatinę, ir išvir- 
šinę, arba juridinę. Abi šios pusės yra neperskiriamos, nors ir 
skirtingos pačios savyje. Abi jos reikalingos, kaip reikalingi 
yra žmogui siela ir kūnas. Pneumatinė krikščionybės pusė 
suteikia krikščionybei gyvumo, išvidinė jėgos, ji žadina joje 
šventųjų ir kankinių dvasią. Juridinė pusė saugo krikščionybę 
nuo pasinėrimo gryname subjektyvume, nuo ištirpimo neaiš- 
kiose mistinėse fantazijose. Be pneumatinės pusės krikščio- 
nybė būtų sustingusi, negyva organizacija, formalybių rin- 
kinys - net lavonas. Be juridinės pusės ji būtų daugiau sub- 

jektyvus žmogaus nusiteikimas, išvidinis religingumas, o ne 
pasaulį perkeičianti ir valdanti religija. Tinkamai suderintos 
šitos dvi pusės laiduoja krikščionybei josios stiprumą. 

Vis dėlto esama laikų ir tautų, kurios sugeba labiau pabrėž- 
ti ir pergyventi vieną arba antrą krikščionybės pusę. Esama 
pneumatinių ir juridinių laikų, ir esama pneumatinių ir juri- 
dinių tautų. Pirmieji krikščionybės amžiai aiškiai buvo pneu- 
matiniai. Tai nereiškia, kad jie neturėjo juridinės pusės. Bet 
tai tik reiškia, kad pneumatinis pradas ypatingai buvo verti- 
namas, pabrėžiamas ir vykdomas. Tuo tarpu inkvizicijos me- 
tas aiškiai buvo juridinio prado persvaroje, nors čia taip pat 
nebuvo išnykusi pneumatinė pusė. Rusų tauta, pavyzdžiui, 
priklauso prie pneumatinių tautų. Tuo tarpu senovės romė- 
nai ir šių dienų italai labiau linksta atiduoti pirmenybę juri- 
dinei pusei. Sunku būtų surasti tokį istorinį tarpsnį ir tokią 
tautą, kurioje abi šios pusės būtų tobulai suderintos. Tobula 
pneumatinio ir juridinio prado sintezė yra daugiau idealas, 
negu realybė. 

Lietuvių tauta, priimdama krikštą, taip pat savaime turė- 
jo pasirinkti, katrą pusę ji labiau pabrėš, katrą labiau pergy- 
vens, katrą labiau išvystys. Be abejo, šitas pasirinkimas buvo 
nesąmoningas. Jis buvo daromas pagal lietuviškosios tautinės 
individualybės struktūrą. Nė viena tauta sąmoningai neapsi- 
sprendžia arba už pneumatinę, arba už juridinę pusę. Palin- 
kimas į pneumatizmą arba į juridiškumą kyla savaime ir sa- 
vaime apsireiškia. Savaime jis apsireiškė ir lietuvių tautos 
krikščioniškojoje istorijoje. Matriarchatinio prado atbudimas 
savaime pastūmėjo lietuvių tautą į pneumatinę krikščionybės 
pusę. Nomadinės kultūros tipo Dievas yra įstatymų leidėjas, 
pasaulio organizatorius, kuris vėliau virsta tiesiog pasaulio 
dėsniais. Tuo tarpu matriarchatinio žmogaus Dievas yra dau- 
giau išvidinės intuicijos regima būtybė. „Matriarchatinė reli- 
gija, - sako W. Moockas, — yra šviesiaregiška religija, ji regi 
savo tikėjimo dėsnius, josios mitologija turi tikrų mitų. Josios 
mitai yra tikri simboliai, kaip priešginybės alegoriniam tote- 
mistų tikėjimui. Joje gyvena nepaprastas užsidegimas, kuris 
orgiastiškai apsireiškia misterijose; juridinis elementas jai yra 

svetimas, tikrasis josios laukas yra mitai.“ Matriarchinė reli- 
gija yra surišta su tikėjimu prisikėlimą, sielos nemirtingumą, 
sielų keliavimą; joje esama išsivysčiusio protėvių kulto. Visos 
šitos ypatybės savo reminiscencijomis ir mūsų tautoje turėjo 
įtakos krikščioniškajam turiniui, stiprindamos pneumatinę jo 
pusę, apvilkdamos jį savotiška nuotaika ir matriarchatinės 
dvasios papročių bei formų įvedimu į konkretų krikščiony- 
bės reiškimąsi. Lietuviškoji tautinė individualybė matriarcha- 
tinės dvasios įtakoje skaistyklą nukėlė į pelkėtas vietas, ken- 
čiančias ir atgailaujančias sielas apgyvendino vandenyje, aug- 
menyse, ugnyje ir kituose šio pasaulio daiktuose. Ji sukūrė 
stiprų tikėjimą galimą vėlių pasirodymą. Ji dar ilgai palaikė 
vėlių gerbimo ir jų minėjimo paslaptingus papročius. Dievas 
lietuviui visados daugiau buvo pergyvenimo pradas, negu iš 
viršaus duodąs įstatymus, baudžiąs ar atlyginąs. Visoje lie- 
tuvių literatūroje, visuose mūsų tautos papročiuose šitas re- 
liginis imanentizmas, šitas, E. Przywaros žodžiais tariant, Deus 
in nobis yra aiškiai jaučiamas. Platesnė mūsų religinių liaudies 
ir šviesuomenės sukurtų vertybių analizė galėtų šitam teigi- 
niui duoti daug konkrečių įrodymų. Tiesa, priėmusi krikščio- 
nybę iš Vakarų, mūsų tauta negalėjo pneumatinio prado tei- 
gimu eiti taip toli, kaip yra nuėjusi rusų tauta. Vakarų krikš- 
čionybėje juridinis pradas visados buvo gana stiprus. Todėl 
mes noromis nenoromis turėjome šitam pradui paklusti ir 
bent minimaliai su juo susitaikyti. Vis dėlto mūsų juridinio 
prado paisymas ir jo pergyvenimas yra žymiai silpnesnis ne- 
gu kitose Vakarų Europos tautose. Nei savo bažnytinėje or- 
ganizacijoje, nei savo bažnytinėje institucijoje, nei bažnytinių 
teisių vykdyme mes nesame per dideli skrupulatai juridinių 
normų atžvilgiu. Teisinė sąmonė religinėje srityje mūsų nėra 
išsivysčiusi, kaip ji nėra išsivysčiusi nė civilinėje srityje. Mes 
patenkiname aiškius ir savaime suprantamus reikalavimus, 
bet mes nesame linkę į juridinę kazuistiką. Mūsų teologų raš- 
tuose šitos juridinės kazuistikos yra ko mažiausiai. Mes kul- 
tivuojame daugiau pneumatinį pradą ir priklausome prie 
pneumatinių tautų. Linkimas į pneumatizmą paskutiniais lai- 
kais, kaip rodo daugelis ženklų, tik stiprėja. 

Antras bruožas, kurį krikščioniškajam turiniui įspaudė lie- 
tuviškoji forma, yra misteringumas. Matriarchatinė dvasia iš 
esmės yra misterinė dvasia. Jeigu mes savo senojoje religijo- 
je beveik nieko nežinome apie misterijas, tai dėl to, kad no- 
madinis pradas anuo metu buvo vyraująs ir kad mes netu- 
rėjome anais laikais rašto. Vis dėlto galima spėti, kad miste- 
rinių pradmenų senovės lietuvių religijoje būta nemaža. Tai 
rodo visų pirma vaidilučių buvimas, amžinosios ugnies de- 
ginimas, šventi miškai ir atskiri medžiai, po kuriais vykda- 
vo iškilmės ir apeigos. Didelis senosios religijos susijimas su 
gamta taip pat kalba už misterinio elemento buvimą. Todėl 
jeigu mes ir neturėjome tokių išvystytų misterijų, kaip grai- 
kai, vis dėlto misterinio prado nebuvome pametę. 

Šitas pradas atbundančio matriarchatinės dvasios periodo 
metu kaip tik ir įspaudė savotiškų žymių lietuviškajai krikš- 
čionybei. Visų pirma šitos Žymės apsireiškė kulte. Vakarietiš- 
kas kultas yra labai santūrus: nepuošnus, tikslingas ir net ra- 
cionalus. Iš esmės ir svarbiausiose dalyse mes palaikėme jo 
bruožus. Bet mes tuojau jį papuošėme pridėtinėmis ceremo- 
nijomis. Tiesa, daugybė šitų ceremonijų yra paimtos iš lenkų. 
Bet mes jas sutapdėme su sava individualybe, mes jas tik dėl 
to ir paėmėme, kad jos atitiko mūsų religinės dvasios nusi- 
teikimą. Mūsų pamaldos dėl šitų pridėtinių ceremonijų pasi- 
darė nepaprastai ilgos, ypač iškilmingesniais momentais. La- 
bai dažnai pridėtinės ceremonijos užima net daugiau laiko, 
negu pats iškilmių pagrindas. Lietuviškoji individualybė ne- 
galėjo pakęsti šalto ir beveik nuogo rymiškojo ritmo. Ji tad ir 
stengėsi jį papuošti. Čia įvyko tas pat, kas ir bažnyčių staty- 
boje. Šalta ir nuoga gotika nerado mumyse pritarimo. Tas baž- 
nyčias, kurios buvo pastatytos gotikos mėgėjų, lietuviškieji 
meisteriai pasiskubino restauruodami subarokinti. Lietuviš- 
kajai dvasiai reikia šilimos santykiuose su Dievu. Dievas lie- 
tuviui nėra pirmoje eilėje tremenda majestas. Todėl jis nemėgsta 
susigūžti tamsiose ir didingose, bet šaltose ir niūriose gotikos 
katedrų navose. Jam reikia skliautų, jam reikia vainikų, žalu- 
mynų, gėlių. Niekas taip bažnyčių turbūt nepuošia vainikais 
ir gėlėmis, kaip lietuviai. 

Misterinio elemento reminiscencijos žymu ir šventų vie- 
tų lankyme. Tiesa, šventų vietų visais laikais turėjo visos tau- 
tos. Bet šitų šventų vietų pergyvenimas, jų įvykių pajauti- 
mas kiekvienoje tautoje yra kitoks. Mes krikščioniškojoje is- 
torijos eroje tokių šventų vietų susikūrėme labai daug. Nuo 
Kretingos ligi Alvito, nuo Zapyškio ligi Pivašiūnų mes turi- 
me daugybę stebuklingų paveikslų, kurių pagerbti plūsta tie- 
siog minių minios. Liaudis yra įsitikinusi, kad tose vietose 
išsipildo jų prašymai, kad dieviškosios malonės stebuklingu 
būdu ten aplanko žmones. Bet lietuvis į šituos anų vietų įvy- 
kius reaguoja labai savotiškai. Kai kitos tautos savo šventas 
vietas išreklamuoja, išgarsina, pasikviesdamos mokslininkus 
ištirti įvykusių stebuklų, juos aprašyti, išanalizuoti, įrodyti 
pasauliui, kad tai iš tikro nepaprasti, nenatūralūs reiškiniai, 
tai lietuvis šituos įvykius sutinka visai ramiai. Jis juos pri- 
ima dėkinga širdimi, bet be ypatingos nuostabos, be racio- 
nalios analizės. Daugiausia lietuvis paaukoja porą litų šv. An- 
tano duonai, kaip padėką už išgydymą. Bet kad jis eitų pas 
nėra. Štai kodėl, turėdami tiek daug stebuklingų vietų, mes 
neturime stebuklų, nes mes jais nesistebime. Mums jie atro- 
do kaip paprastas natūralus Dievo žygis žmogui pagelbėti. 
Dievas Stebukladaris mūsų nejaudina. Mes tikime stebuklus, 
net per daug tikime. Bet mes jų beveik nepastebime. Gal dėl 
to ir nepastebime, kad per daug tikime, kad mums stebuk- 
lų esama kiekviename žingsnyje. Gal dėl to mes neturime nė 
kanonizuotų šventųjų, nes kanonizacijai yra reikalingi stebuk- 
lai. Tuo tarpu mes jų neskelbiame, nereklamuojame, jų ne- 
nagrinėjame ir jais nesirūpiname. Mes turime daug šventų 
žmonių, į kuriuos liaudis meldžiasi. Ar jie kanonizuoti, ar 
ne, jai menkai terūpi. Šitas faktas taip pat rodo, kiek mes 
menkai rūpinamės formaliais bažnytiniais aktais. Juk kano- 
nizacija šventojo nepadaro: ji tik šventą žmogų tokiu oficia- 
liai paskelbia. Menkai paisydami juridinių formalių nuosta- 
tų, mes nesirūpiname nė liaudies garbinamais šventaisiais. 
Mes ko mažiausiai turime noro savo išvidinį religingumą kel- 
ti aikštėn, jį formuluoti ir kristalizuoti. Mes susisiekiame su 

misteriniu krikščionybės turiniu, patiriame iš jo gaivinančios 
įtakos ir nesirūpiname išviršinėmis šitos įtakos apraiškomis: 
ar jos yra legalios, ar leidžiamos, ar gal net draudžiamos ju- 
ridinių nuostatų. 

Trečias bruožas, lietuviškosios formos pabrėžtas krikščio- 
niškajame turinyje, yra kosmiškumas. Savo mitologija, savo 
simboliais, savo susijimu su gamta matriarchatinio kultūros 
tipo religija savo kosmiškumu išsiskiria iš kitų tipų religijų. 
Bet aiškiausiai šitas kosminis bruožas pasirodo moteriškame 
dievybės supratime. Matriarchatinio kultūros tipo vyriausia 
dievybė yra moteriškos prigimties, dažniausiai reiškiama 
Magna Mater pavidalu. Šitoji Magna Mater yra visų daiktų 
gimdytoja. Tai toji vaisinga versmė, iš kurios plaukia visa bū- 
tis. Be abejo, krikščioniškasis mokslas apie Dievą neleidžia 
Dievo laikyti nei vyru, nei moterimi. Vis dėlto linkimas į mo- 
teriškosios prigimties kosmiškumą lietuvių tautinės indivi- 
dualybės nebuvo pamestas ir krikščioniškajame istorijos 
tarpsnyje. Čia jis apsireiškė ir susiformavo ypatingu Marijos kultu. 
Marijos garbinimas lietuvių tautoje jau nuo seno buvo pa- 
stebėtas, net pavadinant mūsų kraštą terr4 mariana. Marija, 
kaip Mergelė ir Motina, mūsų tautoje turi ypatingą pagarbą 
ir meilę. Be abejo, Marijos kultas yra grynai krikščioniškas. 
Bet jis labai atitiko lietuvio individualybės linkimą į kosmiš- 
kumą ir dėl to taip labai išplito ir taip giliai mūsų tautoje 
įsišaknijo. Ir A. Mickevičiaus Konradas „Vėlinėse“ skelbia ko- 
vą Dievui, pasak jo, aršesnę, negu velnias. Bet jis visą laiką 
garbina Mariją. Tai yra simbolis visai lietuvio religinei dva- 
siai. Lietuvis gali susikirsti su Dievu, kaip su asmeniniu pra- 
du. Bet jis visados nusilenkia kosminiam elementui, kurio 
reiškėja krikščionybėje jis laiko Mariją. 

Šventųjų garbinimas mūsų tautoje nėra ypatingai ryškus. 
Tiesa, mes labai gerbiame šv. Antaną. Bet šita pagarba yra 
daugiau propagandos padaras, negu savaimingas lietuviškos 
individualybės išsiveržimas, kas aiškiai pastebima Marijos 
kulte. Kitų šventųjų garbinimas yra daugiau lokalinio pobū- 
džio ir daugiau praktiniam reikalui. Tai rodo, kad lietuvis ne- 
mėgsta tarpininkų tarp Dievo ir savęs. Jis kreipiasi tiesiog į Die- 

vą arba į Mariją, kuri iš tikro yra mediatrix omnium gratiarum. 
Visa šventųjų minia lietuvio širdies per daug netraukia. Ši- 
toje vietoje mes susekame savotišką socialinio jausmo stoką 
religinėje srityje. Matriarchatinio prado įtaka padaro, kad lie- 
tuvis, neturėdamas sąmonėje hierarchinės struktūros žemiš- 
koje visuomenėje, šitos struktūros per daug nepaiso ir ant- 
gamtinėje bendruomenėje. Ir gamtinę, ir antgamtinę ben- 
druomenę jis pergyvena savotišku demokratiniu būdu. Jis 
kreipiasi tik į aukščiausią Valdovą ir į viso kosmo, visos žmo- 
nijos atstovą — Mariją. Laipsniškas ėjimas nuo žemesnio prie 
aukštesnio lietuviui yra sunkiai pakeliamas. Todėl šventųjų 
garbinimas yra menkas, o angelų garbinimo beveik visiškai 
nežymu. 


4, Išvados 


Šitomis pastabomis mes norime ir baigti lietuviškos reli- 
ginės istoriosofijos bandymą. Dar sykį pastebime, kad tai yra 
tik bandymas, tik keletas idėjų, be platesnio jų išsivystymo 
ir be konkretesnio jų pagrindimo. Daugelis čia išreikštų min- 
čių gali atrodyti abejotinos ir keistinos. Vis dėlto autoriui at- 
rodo, kad tasai kelias, kuriuo eidamas jis prie jų yra priėjęs, 
būtent — lietuviškos individualybės analizė pagal pagrindi- 
nius pirmykščio žmogaus dvasios tipus, yra tikras ir lietu- 
vių tautos kultūriniams uždaviniams ištirti jis gali būti vai- 
singas. Žinodami, iš kokių pradų yra sudėta mūsų tautinė 
individualybė ir kaip šitie pradai reiškiasi konkrečiame gy- 
venime, mes galėsime atspėti ne tik tai, kodėl mūsų kultūra 
ir religija yra tokia, kokia yra, bet ir tai, kokia ji turi būti at- 
eityje. Tautinis mūsų gyvenimo idealas gali būti kildinamas tik 
iš tautinės mūsų individualybės analizės ir iš tų pagrindinių jo- 
sios tendencijų, kurios valdo mūsų istoriją. 

Baigiant bus naudinga trumpai formuluoti tam tikras te- 
zes, kaip išvadas iš platesnių aiškinimų: 

1. Religija taip santykiuoja su tautybe, kaip to paties daik- 
to turinys ir forma. Dėl to religija konkrečiai reiškiasi tauti- 
nėmis lytimis, o tautinės lytys prisipildo religinio turinio. Dėl 

to taip pat religinis turinys keičia tautines lytis, o tautinės 
lytys turi įtakos religiniam turiniui. 

2. Krikščioniškasis turinys, pripildęs lietuviškąją formą, 
sustiprino lietuviškoje tautinėje individualybėje matriarcha- 
tinį elementą ir tuo būdu pakreipė lietuviškąją kultūrą iš ho- 
rizontalinės į vertikalinę linkmę. 

3. Lietuviškoji forma, prisiimdama krikščioniškąjį turinį, 
pabrėžė pneumatinę jo pusę, išvystė jo misteringumą, o sa- 
vo linkimą į kosmiškumą apreiškė ypatingu Marijos garbi- 
nimu. 

Šitos išvados rodo, kad galima ir reikia kalbėti apie lietu- 
viškąją krikščionybę. Plačiau nagrinėjant čia paliestą problemą, 
tokių lietuviškų bruožų krikščionybėje mes rastume labai 
daug, pradedant lietuvišku Dievo pergyvenimu ir baigiant 
bažnytinės organizacijos sistema. Šiųmetinis religinis mūsų 
tautos jubiliejus davė progos lietuviškos krikščionybės klau- 
simą iškelti. Tinkamas šio jubiliejaus paminėjimas reikalau- 
tų minėtą klausimą plačiau išnagrinėti, kad ir tolimesnėje 
kiek ateityje. Norėdami būti sąmoningi lietuviai, mes turi- 
me žinoti ne tik tai, ką mes gavome iš krikščionybės, bet ir 
tai, ką mes jai davėme. Krikščionybė yra ne tik atskirų as- 
menų, bet ir tautų atpirkimo bei išganymo religija. Todėl 
mums ir svarbu žinoti, ką mes, kaip lietuvių tauta, galime 
ir turime padaryti visuotinio išganymo ir visuotinio perkei- 
timo kelyje. 

PETRO REGĖJIMAS, ARBA BAŽNYČIA 
IR MODERNUSIS PASAULIS 


Argi Dievas - tiktai žydų Dievas? Ar 
jis nėra ir pagonių?! Taip, ir pagonių... 
(Rom 3, 29). 


Bažnyčios ir moderniojo pasaulio santykiai darosi vis ašt- 
resni: ne tik todėl, kad pasaulis vis labiau tariasi prieš baž- 
nyčią, telkdamas žemės karalius sąmokslui „prieš Viešpatį 
ir prieš Jo Kristų“ (Ps 2, 2), bet ir todėl, kad pačios Bažny- 
čios nariai pradeda netekti krikščioniškojo visuotinumo sąmo- 
nės. Šalia antikristinių užmačių iš šalies, paverčiančių pasaulį 
Bažnyčios priešu, išnyra ir užkampio dvasia viduje, gresianti 
padaryti Bažnyčią krikščioniškojo ghetto įstaiga. Šiandien vis 
labiau susitaikoma su mintimi, kad naujosios kultūros pavi- 
dalai esą „užrašyti velniui“, todėl neverti apaštalinių pastan- 
gų. Pakanka esą tikinčiuosius nuo jų atgrėsus, atbaidžius, 
įspėjus, užuot į juos ėjus ir jiems nešus Linksmąją Naujieną. 
Ne be pagrindo tad šiandien krikščionims, pirmoje eilėje ka- 
talikams, daroma priekaištų, esą šie netekę kovos dvasios, 
pasidavę neomanichėjizmui, palinkę į abstrakcijas, biją rizi- 
kos, nesugebą pergyventi Bažnyčios kaip visa apimančio 
Kristaus Kūno, kuriame jie patys yra narveliai ir kurio įvy- 
kiai turį atsiliepti kiekviename iš jų!. Štai kodėl mums rei- 
kia stabtelti ties šia skaudžia problema ir mėginti suvokti, 
koks gi iš tikrųjų yra santykis tarp Bažnyčios ir moderninio 
gyvenimo. 


1 Plg. straipsnį „Mokinių miegas“ austrų katalikų mėnraštyje „Wort und 
Wahrheit” (Jahrg. 7, Heft 4), kuriame pati redakcija į keliolika teiginių su- 
ima dabarties katalikų negalias. Straipsnis sukėlė Vakarų Europoje didelio 
susidomėjimo ir diskusijų (plg. „Herder-Korrespondenz“, Jahrg. 6, H. 3). 

Šv. Dvasios stiprinama pirminė krikščionių bendruome- 
nė Palestinoje buvo tiesiog nuostabi Viešpaties malonių gau- 
sa. „Visi tikintieji laikėsi drauge ir visa turėjo bendra. Nuo- 
savybę bei turtą jie parduodavo ir, ką gavę, padalydavo vi- 
siems, kiek kam reikėdavo. Jie kasdien sutartinai rinkdavosi 
šventykloje, o savo namuose tai vienur, tai kitur lauždavo 
duoną, džiugia ir tauria širdimi drauge vaišindavosi, garbin- 
dami Dievą, ir buvo visos liaudies mylimi“ (Apd 2, 4447). 
„Per apaštalų rankas darėsi žmonėse daug ženklų ir stebuk- 
lų“ (5, 12). „Ir nuolat augo būrys vyrų ir moterų, įtikėjusių 
Viešpatį“ (5, 14). Visi jie „buvo vienos širdies ir vienos sie- 
los“ (4, 32). Kristaus Bažnyčia Judėjoje, Galilėjoje ir Samari- 
joje buvo „Šventosios Dvasios globojama“ (9, 31). 

Ir vis dėlto ji būtų pasilikusi tiktai žydiškoji sinagoga, jei- 
gu ji būtų apsirėžusi Palestinos sienomis ir Izraelio tauta. Nė- 
ra abejonės, kad žydai buvo Viešpaties išrinkti sukurti Išga- 
nytojui žemiškąsias jo gimimo sąlygas, duoti jam žmogišką- 
ją prigimtį ir tuo būdu tapti išganymo laidininku. 
„Pirmiausia tas, kad jiems buvo patikėti Dievo žodžiai“ (Rom 
3, 2). Net ir jų netikėjimas nepanaikino šio Viešpaties išrin- 
kimo, nes Dievas yra ištikimas savam žodžiui (plg. Rom 3, 
3). Todėl Izraelis turėjo pats pirmutinis patirti atpirkimo švie- 
sos ir pats pirmutinis virsti Dievo Karalystės nariu: dar dau- 
giau, jos skelbėju pagonims, jos vykdytoju visoje žemėje. Ta- 
čiau pats Kristaus išganymas buvo visuotinis. Kristus kentė- 
jo ir mirė ne tik už žydų tautą, bet ir už visą žmoniją su 
visomis jos buvusiomis ir būsimomis kartomis, tautomis, kal- 
bomis, kultūromis ir dvasiomis. Jeigu tad Jo įsteigtoji Baž- 
nyčia būtų užsidariusi tiktai Palestinoje, ji būtų neišvengia- 
mai susikirtusi su išganymo visuotinumu ir būtų neišreiškusi 
paties jos Steigėjo valios eiti į visą pasaulį ir mokyti bei krikš- 
tyti „visų tautų žmones“ (Mt 28, 19). Geografinis Bažnyčios už- 
sisklendimas būtų iškreipęs pačią jos esmę. 

Kas tačiau atidžiai skaito Apaštalų darbus, šią tikrai Šv. 
Dvasios stebuklų knygą, gali lengvai pastebėti, kad Kristaus 

mokiniai patys savo noru nesirengė peržengti Palestinos sie- 
nų ir nesiryžo nešti Evangelijos ligi žemės pakraščių. Tiesa, 
atsivertęs Saulius kalbėjo taip pat pagonims ir ginčijosi su 
helenistais (Apd. 9, 29). Pilypas pakrikštijo Etiopijos iždo vir- 
šininką (plg. 8, 28). Tarp tų trijų tūkstančių sielų, kurias šv. 
Petras pakrikštijo pirmųjų Sekminių dieną, galimas daiktas, 
buvo ir vienas kitas nežydas ne tik savo tautybe, bet ir savo 
tikėjimu. Vis dėlto tai buvo tik atskiri atvejai, vykę ir pasili- 
kę Palestinos erdvėje. Nukankinus šv. Steponą „prasidėjo di- 
delis Jeruzalės Bažnyčios persekiojimas“ (Apd 8, 1). Visi, „iš- 
skyrus apaštalus, išsisklaidė Judėjos ir Samarijos apylinkė- 
se“ (8, 1). Kai kurie „nukeliavo į Finikiją, Kiprą ir Antiochiją“ 
(11, 19). Tačiau Šv. Raštas čia pat pastebi, kad jie niekam 
daugiau neskelbė mokslo, „vien tiktai žydams“ (11, 19). Va- 
dinasi, net ir atsidūrę už Palestinos sienų, pirmieji krikščio- 
nys mėgino saugoti žydiškąjį Bažnyčios pobūdį ir teikti Kris- 
taus Evangeliją tiktai Izraelio sūnums. „Tikintieji iš apipjaus- 
tytųjų“ laikė atpirkimą žydiškąja privilegija, todėl stebėjosi, 
kad Cezarėjoje šv. Petrui sakant pamokslą „ir pagonims bu- 
vo išlieta Šventosios Dvasios dovana“ (10, 45). O kai Petras 
po šio pamokslo, pakrikštijęs stabmeldį Kornelijų su jo gi- 
minėmis bei pažįstamais, grįžo Jeruzalėn, tai jo tautos bro- 
liai pasitiko jį priekaištu: „Tu nuėjai pas neapipjaustytus vy- 
rus ir su jais valgei?“ (11, 3). 

Tai buvo pavojingas dalykas, kilęs ne iš Apreiškimo, bet 
iš vis dar žyduose tebesilaikančio slapto tikėjimo, jog Izrae- 
lis, priėmęs Evangeliją, iškilsiąs viršum visų kitų tautų že- 
miškąja savo galia ir tuo būdu atgausiąs tai, ko jis neteko, nu- 
žudęs „gyvybės kūrėją“ (Apd 3, 15). Mesijas, kaip žinome, 
buvo žydų laukiamas žemiškojo karaliaus pavidalu. Jis turė- 
jęs atnešti Izraeliui politinę laisvę ir ekonominę gerovę. O kai 
Kristus pasirodė tarno pavidalu, jie prikalė jį prie kryžiaus, 
kad jis nedrumstų tautos sąmonės ir neardytų jos žemiškų- 
jų sapnų. Krikščionys, nors ir žinojo, kad Kristus atėjo kurti 
ne žemiškosios, bet dangiškosios Karalystės, ne iš sykio išsi- 
laisvino iš šių senųjų svajonių. Jiems vis dar atrodė, kad 
Evangelijos įvykdymas turėtų jas patenkinti ir Izraeliui grą- 

žinti senovinę galią. Štai kodėl jie laikė Evangeliją žydų rei- 
kalu ir tiktai žydams duota dieviškąja malone. 

Tačiau pats Viešpats atitiesė šias klaidingas pirmųjų Pales- 
tinos krikščionių pastangas ir parodė Bažnyčiai tikrąjį jos ke- 
lią. Šv. Petro regėjimas kaip tik ir buvo šis atitiesimas. Buvo- 
damas sykį Jopėje, „Rytojaus dieną, kai šitie keliaudami arti- 
nosi prie miesto, Petras užlipo ant plokščiastogio pasimelsti. 
Buvo apie šeštą valandą. Jis pasijuto išalkęs ir norėjo užkąsti, 
Kol jam buvo tiekiamas valgis, jį ištiko dvasios pagava. Jis iš- 
vydo atsivėrusį dangų, iš kurio kažkoks rykas, it didelė marš- 
ka, laikomas už keturių kampų, leidosi žemėn. Jame buvo 
įvairiausių žemės keturkojų ir roplių bei dangaus paukščių. 
Ir jam pasigirdo balsas: „Kelkis, Petrai, pjauk ir valgyk!“ Pet- 
ras atsakė: „Jokiu būdu, Viešpatie! Aš niekuomet nesu valgęs 
sutepto ar netyro maisto.“ O balsas vėl tarė: „Ką Dievas ap- 
valė, tu nevadink suteptu!“ Taip atsitiko tris kartus, ir rykas 
tučtuojau vėl pakilo į dangų“ (Apd 10, 9-16). Iš sykio Petras 
nesuvokė, ką šis regėjimas turįs reikšti. Bet jam bemąstant, at- 
ėjo du vyrai ir klausė, „ar čia vieši Simonas, vadinamas Pet- 
ru“ (10, 18). Jie esą pasiųsti šimtininko Kornelijaus surasti Pet- 
rą ir parkviesti į šiojo namus, kad išgirstų Kristaus Evangeli- 
ją ir priimtų krikštą. Tada Petrui pasidarė aiški regėjimo 
prasmė: pats Viešpats siuntė jį pas stabmeldžius. Nusileidęs iš 
dangaus indas buvo ne kas kita, kaip Kristaus įsteigtoji Baž- 
nyčia, kurioje yra visokių keturkojų, žemės šliužų ir dangaus 
paukščių. Žydams tai atrodo esą sutepta, todėl jie nedrįsta prie 
jų artintis. Tačiau Dievas visa tai yra apkuopęs Kristaus krau- 
ju. Todėl Jo išganymo nešėjai turį nuo šių pradų nebėgti, jų 
neatstumti, bet jais sotintis ir tuo būdu juos pačius įjungti į at- 
pirktąjį kosmą. Nieko nelaukdamas, šv. Petras iškeliavo su pa- 
siuntiniais į Cezarėją pas šimtininką Kornelijų, kuris jo laukė 
„Susikvietęs gimines ir artimiausius bičiulius“ (10, 24); skel- 
bė jiems Viešpaties žodį; nužengdino ant jų Šv. Dvasią ir pa- 
krikštijo juos vandeniu (plg. 10, 44-48). Tai buvo nuostabus 
įvykis, turėjęs lemiančios reikšmės visai tolimesnei krikščio- 
nybės istorijai. Juo buvo sulaužytas Bažnyčios užsisklendimas 
žydų tautoje ir atidarytas Evangelijai kelias į visą pasaulį. 

Šiame šv. Petro regėjime mes randame du dalyku, vertu 
gilesnio mūsų susimąstymo, būtent: 1) Dievo norą Jo Sūnaus 
išganymą plėsti visoje kūrinijoje ir 2) žmogaus pastangas šį 
išganymą aprėžti jam artima aplinka - geografine ir dvasine. 

Rašydamas laišką romėnams ir lygindamas juos su žy- 
dais, šv. Paulius klausia, „argi Dievas - tiktai žydų Dievas? 
Ar jis nėra ir pagonių“, ir čia pat atsako: „Taip, ir pagonių“ 
(Rom 3, 29), „nes tėra vienas Dievas“ (3, 30), kuris išgano tiek 
apipjaustytuosius, tiek neapipjaustytuosius, tačiau ne forma- 
liniais įstatymo darbais, o tikėjimu. Tuo tarpu į tikėjimą yra 
atviras kelias kiekvienam. „Juk apipjaustymas yra niekas ir 
neapipjaustymas niekas, tiktai Dievo įsakymų laikymasis — 
viskas“ (1 Kor 7, 19). Todėl Bažnyčioje „nebėra nei žydo, nei 
graiko; nebėra nei vergo, nei laisvojo; nebėra nei vyro, nei 
moters: visi jūs esate viena Kristuje Jėzuje!“ (Gal 3, 28). Ki- 
taip sakant, Bažnyčia jungia savyje žmones ne pagal jų tautines, 
socialines ar lytines žymes, bet pagal tai, kiek ir kaip jie yra apsi- 
sprendę už Kristų. Tuo šv. Paulius ir nurodo dieviškosios iš- 
ganymo malonės visuotinumą. Viešpaties Dvasia dalina sa- 
vo dovanas, „kaip jai patinka“ (1 Kor 12, 11). Ji neapsirėžia 
vienu kuriuo luomu, viena kuria tauta ar viena kuria istori- 
ne epocha. Ji yra atsiųsta atnaujinti visos žemės veidą, todėl 
dvelkia visur ir visados. Stabmeldžiai jai yra toks pat mie- 
las jos veiklos objektas, kaip ir žydai. Ji pripildė savimi ne 
tik Elzbietą, dar nemačiusią Kristaus, tik Jį jautusią savo gi- 
minaitės Marijos įsčiuje, bet ir stabmeldžius Cezarėjoje, be- 
siklausančius Petro pamokslo; pripildė dar prieš Krikštą van- 
deniu ir tuo būdu parodė, kad iš Dievo Karalystės negali- 
ma nieko išjungti, ką Viešpats yra pažymėjęs savo atpirkimo 
ženklu (plg. Apd. 10, 47). 

Tačiau žmogus ne sykį purtosi prieš šį paties Dievo duotą 
visuotinį ženklą: „Jokiu būdu, Viešpatie! Dar niekuomet su- 
teptas ir netyras maistas nebuvo mano burnoje“ (Apd 11, 8). 
Šalia krikščionybės esantis gyvenimas ne vienam atrodo su- 
teptas, todėl nevertas Dievo Karalystės. Ne vienam atrodo, 

kad krikščionybė vis dėlto esanti išrinktųjų religija, išrinktų- 
jų ne tik asmenų bei tautų, bet ir kultūrų bei epochų pras- 
me. Viduramžiai esą buvę krikščioniški, naujieji laikai esą 
stabmeldiški, taigi sutepti. Europos kultūra esanti krikščio- 
niška, Azijos - stabmeldiška, vadinasi, sutepta, todėl nenau- 
dotina. Italų tauta esanti krikščioniška, indų - stabmeldiška, 
vadinasi, sutepta ir tuo pačiu pastumtina į šalį. Šitokios kva- 
lifikacijos ir diskvalifikacijos apsupa visą gyvenimą prade- 
dant istoriniais tarpsniais ir baigiant politinėmis partijomis. 
Atgimęs iš vandens ir Šv. Dvasios, žmogus linksta užsisklęsti 
savyje ir savotišku pavydu saugoti Viešpaties dovanas, tarsi 
jos jam vienam tepriklausytų. Visa, kas yra nepaliesta van- 
dens lašo, atrodo jam sutepta, paprasta, neteisinga, nedora, 
negražu, todėl nedėtina ant agapės stalo. Krikščionis dažnai 
net pasipiktina, jeigu jam kas pasiūlo šiuos stabmeldiškuo- 
sius elementus, kaip pasipiktino šv. Petras, pamatęs visokių 
žemės šliužų pilną indą ir išgirdęs balsą „pjauk ir valgyk“. 

Bet prieš šitą žmogiškąjį nusigrįžimą ir net purtymąsi vi- 
sados stovi Viešpaties įspėjimas: „Ką Dievas apvalė, tu neva- 
dink suteptu!“ (Apd 10, 15). Šv. Petro regėjime matyti šliužai, 
keturkojai ir dangaus paukščiai buvo pagal Mozės įstatymą 
nešvarūs, todėl nenaudotini: negyvo jų kūno prisilietimas su- 
tepdavo žmogų ligi saulėlydžio. Todėl apaštalas ir nusipurtė 
išgirdęs balsą, esą jam reikią šių bjaurybių pjautis ir valgyti. 
Bet Viešpats aiškiai pastebi, kad Jis pats yra visa tai apkuo- 
pęs, todėl žmogui nevalia visu tuo bjaurėtis ir nuo viso to nu- 
sigrįžti. Be abejo, regėjimo šliužai, keturkojai ir paukščiai yra 
tiktai simboliai. Jie reiškia ne gamtoje esančią gyvūniją, bet istori- 
joje veikiančią daugialypę žmoniją. Pasiūlymas jų pjautis ir val- 
gyti taip pat reiškia ne kūninį pasisotinimą, bet Evangelijos 
atvėrimą šalia Mozės įstatymo stovinčioms tautoms bei kul- 
tūroms, o iš kitos pusės, - šių tautų bei kultūrų įėmimą į Die- 
vo Karalystę. Evangelija turinti padaryti žemės gyventojus, 
šiuos šliužus ir keturkojus, švariais, o žemės gyventojai turį 
praturtinti Dievo Karalystę savos kūrybos laimėjimais. Žmo- 
gaus ir Dievo sutartinė išganymo vyksme yra tai, ką Viešpats no- 
rėjo šu. Petrui regėjimu apreikšti. 

Vis dėlto Dievo Karalystėn negali įeiti niekas, kas yra su- 
teptas. Žmogus negali čion atsinešti savo klaidų, savo nedo- 
rybių, savo negrožio. Dievo Karalystė yra tiesos, gėrio ir gro- 
žio sritis. Todėl kas iškreipia ar subjauroja šiuos pagrindi- 
nius būties pradus, tas tuo pačiu kėsinasi prieš išganymą ir 
negali dalyvauti jo vaisiuose. Šv. Petras teisingai pasipurtė 
regėdamas prieš savo akis ryką, pilną nešvarių būtybių. Tie- 
sa, jis klydo laikydamas jas nešvariomis, nes Dievas jas bu- 
vo apkuopęs, todėl ir siūlė jam kaip priemonę pasistiprinti. 
Vis dėlto šis šv. Petro pasipurtymas rodo, kad tam tikras pa- 
saulio apkuopimas yra būtinas, jog jis galėtų būti įimtas į Bažny- 
čią. Dar prieš Krikštą ir Šv. Dvasios atėjimą pasaulis turi būti 
apvalytas prigimtu būdu. 

Kas yra šis prigimtasis apvalymas? Kuo būdu Viešpats 
apkuopia anuos šliužus ir keturkojus, kurių žmogus nebe- 
gali vadinti suteptais? 

Į tai atsako mums pats Šv. Raštas, nurodydamas, kodėl 
Cezarėjos Kornelijus buvo Viešpaties paskatintas pasiieško- 
dinti Petro ir pasikrikštydinti. Apaštalų darbai šitaip apibū- 
dina aną itališkosios kuopos šimtininką: „Jis drauge su savo 
namiškiais pasižymėjo pamaldumu bei Dievo baime, dosniai 
šelpdavo žmones ir ištvermingai melsdavosi Dievui“ (Apd 
10, 2). Todėl jam pasirodęs angelas ir tarė: „Tavo maldos ir 
išmaldos pakilo Dievo akivaizdon, ir jis tave prisiminė. Tai- 
gi siųsk vyrus į Jopę ir išsikviesk tokį Simoną, vadinamą Pet- 
ru“ (10, 4-5). Kitaip sakant, Kornelijaus prigimtasis apkuopimas 
įvyko jo gyvenimu pagal sąžinę. Jis stovėjo šalia Mozės įstaty- 
mo. Tačiau savo širdyje jis nešiojo Viešpaties dėsnius, pagal 
juos elgėsi, todėl ir buvo Dievo išklausytas (plg. 10, 31). Są- 
žinė juk yra ne kas kita, kaip mumyse esančio imanentinio 
Dievo balsas. Kas tad jos klauso, tuo pačiu klauso Viešpa- 
ties ir yra apkuoptas, nepaisant, ar jis būtų žydas, stovįs po 
įstatymu, ar stabmeldys, stovis šalia įstatymo. Žmonės, gy- 
veną ir veikią pagal sąžinę, „patys sau yra įstatymas“, įra- 
šytas į jų širdis (Rom 2, 14-15). Todėl ir šv. Petras, regėjimui 
pasibaigus ir Kornelijaus vyrams jį šaukiant, suprato, „jog 
Dievas nėra šališkas. Jam brangus kiekvienos tautos žmogus, 

kuris jo bijo ir teisingai gyvena“ (Apd 10, 34-35). Asmeninis 
apkuopimas, kuris vyko ir tebevyksta stabmeldijoje, yra sąžinės kaip 
imanentinio Dievo išsiskleidimas žmogaus buvime. 

Prigimtuoju būdu apkuopto žmogaus kuriamas gyveni- 
mas taip pat darosi apkuoptas. Objektyviniai jo pavidalai, iš- 
reiškią savimi prigimtąsias tiesas, prigimtąją dorovę ir pri- 
gimtąjį grožį, taip pat randa malonės Viešpaties akivaizdoje 
ir yra tinkami Dievo Karalystės statybai. Štai kodėl Bažny- 
čia, peržengusi Palestinos sienas, krikštijo ne tik stabmeldiš- 
kuosius asmenis, bet apsivilko senovine filosofija savo moks- 
le, senovinėmis normomis savo organizacijoje ir senovinėmis 
apeigomis savo kulte. Žmogiškoji kūryba, kilusi iš tiesios bei 
nuoširdžios dvasios, savaime yra švari, todėl neniekintina ir 
neatstumtina, nors ji būtų ir stabmeldžio darbas. Viešpaties 
paliepimas Petrui „pjauk ir valgyk“ tinka ne tik asmens, bet 
ir objektyvinio gyvenimo formų atžvilgiu. Gyvenimo apkuo- 
pimas, kuris taip pat stabmeldijoje yra aiškus, glūdi jo atitikime 
sąžinės normas. 

Per sąžinę ir per jos išreiškimą viršiniame gyvenime Vieš- 
pats apkuopia tiek žmogų, tiek jo darbus, padarydamas juos 
vertus įeiti į dangaus Karalystę ne tik amžinojo buvimo, bet 
ir istorinės Bažnyčios prasme. Visa tad, kas yra sąžininga, 
teisinga, padoru, gražu — vis tiek ar tai būtų moksle, ar me- 
ne, ar filosofijoje, ar net galop religijoje — visa tai telpa į aną 
šv. Petro regėtą iš dangaus nuleidžiamą indą; visa tai turi 
būti Kristaus apaštalų imama, pjaunama ir valgoma. Tai yra 
pačios Šv. Dvasios parodytas kelias Bažnyčiai istoriniame jos 
skleidimesi. 

Šv. Petro regėjime apreikšti dėsniai valdė ne tik Palestinos 
Bažnyčios santykius su stabmeldiškuoju pasauliu, bet jie val- 
do Bažnyčios nusistatymą kiekvienos naujos kultūros ar naujo 
istorinio tarpsnio atžvilgiu. Bažnyčia yra amžina, paties Kris- 
taus ligi pasaulio pabaigos išlaikoma institucija. Savo esmėje 

yra antlaikė ir anterdvinė. Tačiau skleisdama šią amžinąją sa- 
vo esmę istorijoje, ji susiduria su įvairiomis tautomis, su įvai- 
riomis kultūromis ir su įvairiomis epochomis. Todėl Bažny- 
čiai kiekvienas jos kelyje sutiktas kultūros tipas ir kiekviena išny- 
ranti istorinė epocha yra „modernusis pasaulis“. Ne Bažnyčia kinta 
istorijoje, bet pasaulis. Bažnyčia visados yra ta pati. Užtat ne 
tas pats yra žmogus ir jo sukurtas gyvenimas. Jis visą laiką 
kinta, visą laiką svyruoja, visą laiką ieško. Todėl Bažnyčia kaip 
tik ir turi reikalo su nuolatinėmis nedorybėmis. Ji visados gy- 
vena tai vieno, tai kito moderninio pasaulio akivaizdoje. Pa- 
lestinoje ji stojo prieš modernųjį pasaulį graikiškai romėniš- 
kujo pavidalu. Įsitvirtinusi Viduržemio jūros pakrantėmis, ji 
atsidūrė prieš modernųjį pasaulį į Vakarus besiveržiančios 
germaniškųjų tautų kultūros forma. Viduramžių metu prieš 
Bažnyčią išniro modernusis pasaulis renesansiškuoju savo po- 
būdžiu. Šiandien toks pat modernusis pasaulis kyla Bažny- 
čios pašonėje komunistiniu pavidalu. Visi šie „modernieji pa- 
sauliai“ yra buvę stabmeldiški. Visi jie reikalavo atperkami 
ir pakrikštijami. Tačiau visuose juose yra buvę prigimtu bū- 
du apkuoptų asmenų ir gyvenimo formų. Visuose juose yra 
buvę prigimtųjų tiesų, prigimtosios dorovės, prigimtojo gro- 
žio ir prigimtojo maldingumo. Todėl nors iš sykio visi jie Baž- 
nyčiai atrodė esą sutepti, todėl nenaudotini, tačiau į visus juos 
Bažnyčia buvo galop Šv. Dvasios nuvesta. Visiems jiems ji pa- 
skelbė Evangeliją, juos pakrikštijo, o pati praturtėjo jų kultū- 
riniais laimėjimais. Išbraukime iš Bažnyčios Žmogiškąjį ele- 
mentą, jos gautą iš graikų, romėnų, germanų, Renesanso, Ba- 
roko, ir gausime skurdžią pirmykštę Jeruzalės bendruomenę. 
Kristus juk neapreiškė ir neįsteigė dabartinio puikaus - kai 
kur ir per puikaus - Bažnyčios apvalkalo, jį sukūrė ir Baž- 
nyčiai padovanojo žmogus. Graikas atnešė jai sąvokų, romė- 
nas - teisinių normų, germanas - veiklos būdų, renesansinin- 
kas su barokininku - meno. Pirminis garstyčios grūdelis, ma- 
žiausias iš visų sėklų, išaugo į pasaulinį medį Šv. Dvasios ir 
žmogiškojo genijaus sutartine. 

Ar kitaip turėtų būti ir mūsų dienomis? Kad dabartinis 
„Modernusis pasaulis“ yra stabmeldiškas, nereikia nė aiškin- 

ti: tai rodo kiekvienas žvilgterėjimas į žmogų ir į gyvenimą. 
Tačiau jis nėra blogesnis už visus kitus buvusius stabmeldiš- 
kuosius „moderninius pasaulius“ senovėje, viduramžiais ar 
Renesanso metu. Jeigu vis dėlto kas nors suabejotų šiuo tei- 
gimu ir manytų, kad, sakysime, senovinis stabmeldys esąs 
buvęs švaresnis negu dabartinis, tas tegu paskaito apibūdi- 
nimą, kurį mums yra palikęs pats šv. Paulius, geriausiai iš 
visų apaštalų stabmeldžius pažinęs: „Jų moterys prigimtinius 
santykius pakeitė priešingais prigimčiai. Panašiai ir vyrai, pa- 
metę prigimtinius santykius su moterimis, užsidegė geidu- 
liais vienas kitam, ištvirkavo vyrai su vyrais, ir už iškrypi- 
mą jiems patiems būdavo vertai atlyginama. Jie nesirūpino 
pažinti Dievą, tai ir Dievas leido jiems vadovautis netikusiu 
išmanymu ir daryti, kas nedera. Todėl jie pilni visokio ne- 
teisumo, piktybės, godulystės ir piktumo, pilni pavydo, žu- 
dynių, nesantaikos, klastingumo, paniekos, apkalbų. Jie - 
šmeižikai, Dievo nekentėjai, akiplėšos, išpuikėliai, pagyrūnai, 
išradingi piktadariai, neklausantys tėvų, neprotingi, neištiki- 
mi, be meilės, negailestingi“ (Rom 1, 26-31). Tai yra vaizdas 
žmogaus ir gyvenimo prieš du tūkstančius metų. Jis nėra 
šviesesnis negu dabartinis. O vis dėlto šv. Paulius ėjo pas ši- 
tokius stabmeldžius ir jiems nešė Evangelijos šviesą. Vis dėlto 
jis ginčijosi Atėnuose su epikūrininkais ir stoikais (plg. Apd 
17, 18), o Areopage citavo graikų poetus Aratą ir Kleantą 
(plg. Apd 17, 28). Šalia šių jo paties išskaičiuotų ydų, nedo- 
rybių ir nuodėmių jis regėjo stabmeldijoje ir daug tikrų ver- 
tybių. Pamatęs Atėnų areopage aukurą „Nežinomam Die- 
vui“, jis neišgriovė jo, bet pasakė graikams: „Taigi aš noriu 
skelbti jums tai, ką jūs nepažindami garbinate“ (Apd 17, 23). 
Jis paliko jį, tik pakeitė jo užrašą. 

Jeigu tad šv. Paulius šitaip santykiavo - leidosi į diskusi- 
jas, prisiėmė poezijos mintis ir religines apraiškas — su se- 
novės „moderniuoju pasauliu“, kodėl kitaip turėtų santy- 
kiuoti dabartiniai krikščionys su savu „moderniuoju pasau- 
liu“? Kristaus Evangelija niekada nėra paskelbta, bet visados 
skelbiama kiekvieną sykį vis iš naujo ne tik atskiram asme- 
niui, bet ir kiekvienai tautai, kiekvienai kultūrai, kiekvienai 


531 


istorinei epochai. Kaip asmuo yra reikalingas vandens krikš- 
to, kad būtų įjungtas į išvaduotąją žmoniją, taip lygiai kiek- 
vienas gyvenimo tarpsnis yra reikalingas ugnies ir net kraujo 
krikšto, kad galėtų būti jimtas į Dievo Karalystę. Prieš kiek- 
vieną tad „modernųjį“ kultūros ar istorijos pavidalą Bažny- 
čia stovi kaip kunigas prieš jam atneštąjį naujagimį. Nepa- 
liaujamai krikštijamoji Bažnyčios pareiga sudaro istorinį jos pašau- 
kimą. Ar tad šio pašaukimo šiandien krikščionys turėtų 
atsisakyti? Ar modernusis mūsų dienų pasaulis nesiunčia sa- 
vo pasiuntinių ir ar šie neklabina Bažnyčios durų, klausda- 
mi: „Ar čia vieši Eugenijus Pacelli, vadinamas Pijumi?“ 

Šiuo atžvilgiu yra labai būdingi tėvo Lombardi, garsaus 
dabarties pamokslininko, žodžiai, kuriais jis kaip tik ir nori 
atkreipti dabartinių krikščionių dėmesį į reikalą pralaužti 
ankštas dabartinio užsisklendimo sienas. Kaip Palestinoje pir- 
minė Bažnyčia nedrįso peržengti Izraelio erdvės, taip šių die- 
nų Bažnyčia nedrįsta peržengti išgyvento laiko ribos. Kaip 
kiekvienas naujas kultūros pavidalas Bažnyčiai buvo ir te- 
bėra „modernusis pasaulis“, taip lygiai kiekvieną sykį ji at- 
siduria besipurtančiojo Petro rolėje. „Jokiu būdu, Viešpatie!“ 
yra kasdieninis krikščionių atsakymas į paties Dievo palie- 
pimą pjauti ir valgyti. Šis atsakymas girdėti ir šiandien ir gal 
net garsiau negu kitados. 

Todėl tėvas Lombardi kaip tik ir mano, kad šiandien Baž- 
nyčiai yra reikalingas šv. Petro regėjimas ir įsakmus Viešpa- 
ties pabrėžimas, jog ką Jis apkuopė, to nevalia vadinti su- 
teptu. Iš jo žodžių aiškėja, kad tokio regėjimo jau esama ir 
kad iš jo Bažnyčia rengiasi daryti reikalingų išvadų. „Esa- 
ma sumanymo, — sako jis, — pradėti sistematingai moderni- 
zuoti visą katalikiškąją stovyklą ryšium su šiandieniniu pa- 
sauliu ir organiškai siekti pakeisti mūsų metodus tiek inte- 
lektualinėje, tiek dorovę liečiančioje, tiek praktinėje ir 
organizacinėje srityje. Tėvas Lombardi skelbia, kad šis su- 
manymas, mažai kam težinomas, yra vykdomas su žinia ir 


2 Plg. jo str. „Bažnyčios reforma“ vokiečių katalikų savaitraštyje „Mi- 
chael“ (1953, 15. Marz). 

palaiminimu „aukščiausiojo bažnytinio autoriteto.“ Jo pažiū- 
ra, tai yra tokios didelės reikšmės dalykas, jog jis „iš tikro 
atveria kelią į naujus laikus tiek Bažnyčiai, tiek žmonijai.“ 
Ligi šiol katalikai yra buvę „paprasti žiūrovai“ arba kai kur 
net tiktai „moderninės visuomenės aukos.“ Dabar Bažnyčia 
norinti, kad jie virstų „šios visuomenės siela“ ir tuo būdu jos 
išgelbėjimu. Kornelijaus siuntimas ieškoti Simono, kuris va- 
dinasi Petras, kartojasi visais amžiais, taigi ir mūsų laikais. 
„Mūsoji karta, - tėvo Lombardi teigimu, - išreiškė save filo- 
sofiškai baimės ir nesėkmės mokslu ir tuo būdu pasidarė ne- 
paprastai palanki priimti Evangelijos žodžiams, kaip nelauk- 
tam jos nelygybių ir nedarnybių išsprendimui.“ 

Be abejo, tėvas Lombardi neslepia, kad moderninis žmo- 
gus dažnai nežino, jog jo ieškojimai krypsta Kristaus linkui. 
Tačiau dėl šito nežinojimo mes patys esame kalti. „Jeigu žmo- 
nija netiki, tai todėl, kad ji (apie Dievą. - Mc.) negirdi, o ji ne- 
girdi labai dažnai todėl, kad mes, Bažnyčios vyrai, nežinome, 
kaip reikia jai kalbėti.“ Nuosekliai tad tėvas Lombardi ir tei- 
gia, kad moderniajam pasauliui reikia prabilti jo kalba; kad 
reikia pradėti jo rūpesčiais ir ligomis; kad reikia įsijungti į jo 
sąvokas ir vaizdus; kad reikia atsistoti prie jo altorių, kaip šv. 
Paulius Atėnų areopage. „Mes turime keisti daugelį tikėjimo 
skelbimo metodų.“ Mes turime „kokiu nors būdu sumažinti 
bedugnę tarp žemės ir dangaus, tarp žmogiškumo ir dieviš- 
kumo. Mes turime nušviesti savo dvasią gyvesniu tikėjimu ir 
jį sušildyti meile brolių, kurie yra daugiau nelaimingi negu 
blogi.“ Tai ir yra tai, ką tėvas Lombardi vadina „šiandieni- 
nės Bažnyčios reforma.“ Lūžties metą Bažnyčios santykis su 
„Mmoderniuoju pasauliu“ yra visados vaisingas — tiek vienai, 
tiek antrai pusei. Bažnyčią išgelbsti jis iš prasidėjusio užsi- 
sklendimo įprastoje erdvėje ar įprastame laike, o „modernųjį 
pasaulį“ - iš paklydimo ir kelio į nebūtį. „Sudužus žmonių 
statytam miestui, — gražiai baigia tėvas Lombardi, — galima 
išsigelbėti tik statant žemėje Dievo vaikų miestą.“ 

Nėra jokios abejonės, kad šisai tėvo Lombardi paskelbtas 
katalikiškosios stovyklos sumoderninimas yra iš tikro pakartotas 
šv. Petro regėjimas Jopėje. Tai yra pačios Šv. Dvasios veika- 

las. Todėl jis pasiseks. Bažnyčia nueis į mūsų modernųjį pa- 
saulį ir apšvies jį Evangelijos šviesa, pati prisiimdama iš jo 
tai, kas yra Viešpaties apkuopta žmogiškosios sąžinės bal- 
su. Modernusis pasaulis dabar, kaip ir senovėje ar viduram- 
žiais, turi taip pat didelių tiesų, didelių širdžių ir didelio ge- 
nijaus kūryboje. Visa tai negali pasilikti šalia Bažnyčios, jei- 
gu nenorime iškreipti visuotinojo pašaukimo skelbti 
Evangeliją „visam sutvėrimui“. Žinoma, besipurtančių Pet- 
rų yra ir šiandien, kaip jų yra buvę visais laikais. Anasai Jo- 
pės „jokiu būdu“ skamba Niujorke, Paryžiuje, Romoje ir 
Miunchene. Vis dėlto jis nieko negali įstengti prieš paties Die- 
vo nurodymą „pjauk ir valgyk“. Besipurtantis Petras galop 
supranta regėjimo prasmę, nulipa nuo stogo ir eina paskui 
stabmeldijos pasiuntinius, kad pakrikštytų šimtininką Kor- 
nelijų su visais jo namais, nes Dievas nežiūri asmens; jis ne- 
žiūri nei kultūros tipo, nei istorinės epochos. Šv. Dvasia gy- 
vena ne tik lotyniškajame žodyje spirare. Ji gyvena visur, kur 
tik žmogus apreiškia save kaip Viešpaties-Kūrėjo paveikslą. 
Modernusis pasaulis taip pat daugeliu atžvilgių yra toks Die- 
vo paveikslas. Kaip tad jis galėtų nekyboti Jo šventykloje? 


KRIKŠČIONYBĖS ATEITIS 


1. Dabartinė nuotaika 


Kalbėti apie krikščionybės ateitį reiškia kalbėti apie da- 
barties nuotaiką krikščionybės atžvilgiu, apie tas kartais net 
nežymias užuomazgas, iš kurių, tarsi iš kokių želmenų, iš- 
auga visas būsimasis gyvenimas. Ateitis juk nėra kažkas vi- 
sai nauja, kažkas visai kita. Ateitis visados atsiremia į da- 
bartį, ją paneigdama arba sustiprindama, ją pratęsdama ar- 
ba pasukdama nauja linkme, tačiau niekados nuo jos 
neatitrūkdama. Žmogiškosios laisvės veiksnys istorijoje pa- 
daro ją nepriežastingą gamtos prasme. Bet jis nepaneigia jos 
nuoseklumo ir dėsningumo, kaip laisva valia nepaneigia at- 
skiro žmogaus likimo. Ir bendruomenės, ir asmens gyveni- 
mas nėra priežastingas, bet prasmingas ir dėsningai nuosek- 
lus. Todėl ir visa žmogiškoji ateitis rymo ant dabarties. Isto- 
rija atrodo sujaukta tik paviršutiniškai akiai. Savo gelmėse 
tačiau ji slepia tam tikrą planą, nuaustą ne tik mūsų norų, 
bet ir Dieviškosios Apvaizdos sprendimu. Adesse festinant 
tempora - amžiai skuba nubrėžtu keliu į savo tikslą. 

Norint tad praskleisti būsimąsias krikščionybės perspek- 
tyvas ir žvilgterėti į jos ateitį, reikia visų pirma susivokti reli- 
ginėje dabartyje; reikia atkreipti dėmesio į tą bendrą religinę 
nuotaiką, kuri dabar vyrauja pasaulyje ir kuri todėl turės le- 
miančios reikšmės artimiausiai ateičiai. Dabartinė religinė 
žmonių nuotaika yra pagrindas, ant kurio susikurs būsima- 
sis religinis pasaulio statinys. Ne atskiri asmens čia turės le- 
miančios reikšmės, ne jų žodžiai ar darbai, bet bendruomeni- 
nis religijos pergyvenimas ir vidinis jos vertinimas. Nuo ben- 


535 


dro visuomenės nusistatymo religijos atžvilgiu, nuo vienokio 
ar kitokio religinių vertybių supratimo bei priėmimo priklau- 
sys tiek religijos dvasia, tiek ir viršinė jos institucijų sąranga. 

Tačiau suvokti dabartinės visuomenės religinę nuotaiką 
nėra lengva. Ne todėl, kad ji nebūtų ryški. Religijos pergy- 
venimas šiais laikais visų yra pastebimas. Jeigu devyniolik- 
tajame šimtmetyje krikščionybė Europoje ir apskritai visame 
pasaulyje atrodė gyvenanti sunkią krizę, jeigu dar net po Pir- 
mojo pasaulinio karo R. Euckenas galėjo klausti „Ar mes dar 
galime būti krikščionys?“!, tai šiuo metu religijos vieta pa- 
saulyje yra išryškėjusi labai aiškiai, gal aiškiau, negu kada 
nors anksčiau. Tačiau šis ryškumas yra apgaulingas. Gal nie- 
kados krikščionys negyveno tokiomis didelėmis ir tokiomis 
pavojingomis iliuzijomis kaip dabar. Religinio pergyvenimo 
ryškumas nukreipia ne vieno dėmesį į paviršių, tuo tarpu 
gelmės kaip tik pasilieka nepastebėtos. Čia tad ir glūdi tasai 
sunkumas, kuris mums kliudo tinkamai susivokti krikščio- 
nybės dabartyje. 

Praėjusiųjų karų nelaimės bei vargai paskatino ne vieną 
glaustis labiau prie Dievo, negu jis tai darydavo taikos metu. 
Viršinės kultūros laimėjimų žlugimas ir net pačios gyvybės 
netikrumas pažadino ne vieną pamąstyti ir apie tai, kas ne- 
žlunga ir kas šiai žemei nepriklauso. Todėl psichologinis at- 
sigrįžimas į Dievą šiuo metu randa gerą dirvą, ir religiniam 
pergyvenimui nuotaika yra palanki. Tai rodo ir naujų sektų 
masinis kūrimasis bei senų atsigavimas. Iš kitos pusės, kata- 
likų laimėjimai kai kurių kraštų politinėse rungtynėse (Aust- 
rija, Vokietija, Italija, Prancūzija, Belgija, Olandija, Ispanija), 
atsakingų valstybės vyrų nuolatinės kalbos apie reikalą grįžti 
prie krikščioniškųjų principų, kad būtų išgelbėta šimtmeti- 
nė pasaulio civilizacija; nepaprastai stiprus ir gerbiamas Baž- 
nyčios autoritetas - visa tai kelia daugeliui mintį, kad religi- 
ja vėl grįžta į gyvenimą, iš kurio ją praėjusių dviejų šimtme- 
čių laicizmas buvo išstūmęs; kad žmonių sąmonėje ji 
išganingai stiprėja; kad mes artinamės į aną Apokalipsės pra- 


1 Plg. jo veikalą „Koennen wir noch Christen sein“. 

našautą tarpsnį, kada senasis žaltys bus surištas tūkstančiui 
metų (Apr 20, 2). Šio optimizmo vedami, kai kurie į klausi- 
mą, kokia yra dabartinės visuomenės religinė nuotaika, atsa- 
ko labai pozityviai, net džiaugsmingai didelėmis viltimis žiū- 
rėdami ir į pačią krikščionybės ateitį. Sunkios kovos, vestos 
devynioliktajame šimtmetyje ir dvidešimtojo pradžioje, atro- 
do esančios laimėtos. Religijos laisvė, už kurią buvo įtemptai 
grumtasi, atrodo pasidariusi savaime suprantamas dalykas, 
net konstitucinis modernių valstybių pradas. Džiugi ateitis at- 
rodo esanti krikščionybei užtikrinta. 

Bet pro visą šį optimizmą, kartais net entuziazmą, prasi- 
veržia ir kitokių balsų. H. Kraemeris įspėja, kad „kiekvienas 
rimtas krikščionis turi pažiūrėti į akis anam, baimę kelian- 
čiam faktui, jog moderniame gyvenime religija pasidarė be- 
reikšmė, kadangi Dievas yra nepripažįstamas. „Mes nesako- 
me, - patikslina Kraemeris, - kad modernusis žmogus iš pri- 
gimties būtų mažiau religingas, negu kitų amžių žmogus. 
Žmogus pačia savo prigimtimi yra religinė būtybė, kaip dva- 
sinė ir dorinė. Tai tinka ir šiandien. Ir šiandien žmogus sten- 
giasi patenkinti religinį savo instinktą. Jis taip darys visados. 
Tačiau religija šiandien yra ištremta iš žmogaus asmeninio 
ir bendruomeninio gyvenimo centro. <...> Moderniame gy- 
venime religija yra nereikšmybė, pagražinimas arba neapy- 
kantos objektas, bet retai kada centrinis dalykas. <...> Iš di- 
delių masių gyvenimo religija yra dingusi. Dievas ir Jo tik- 
rovė yra nustumti į šalį. Dievas yra arba išnykęs, arba 
paliktas atsargoje atsakyti į paties žmogaus neatsakomus 
klausimus, arba virtęs paskutine priebėga vargų ir negalių 
metu.“2 Nuosekliai tad Kraemeris ir tvirtina, kad „krikščio- 
niškoji Bažnyčia tiek Rytuose, tiek Vakaruose gyvena stab- 
meldiškajame pasaulyje“ ir kad todėl ji „į visą pasaulį turė- 
tų žiūrėti kaip į savo misijų lauką ne perkelta, bet tikrąja šio 
žodžio prasme.” Tą pačią nuotaiką skleidžia ir M. Dupouey, 


2 Die christliche Botschaft in einer nichtchristlichen Welt, Zuerich, 1940, 
p. 19, 20. 
3 Op. cit., p. 22. 

sakydamas, kad „šiandien pasaulis yra stabmeldiškas... Pa- 
saulis yra stabmeldiškas, ir žmonės tapo stabmeldiški, nes 
pamiršo paprasčiausias dvasinių ir dieviškųjų dalykų sąvo- 
kas, pamiršo Dievą, pakeisdami Jį netikrais dievais arba sa- 
vęs pačių garbinimu.“ Šių religinio gyvenimo stebėtojų pa- 
žiūra, dabartinė visuomenės nuotaika krikščionybės atžvil- 
giu nėra pozityvi ir dar mažiau džiaugsminga. Priešingai, 
Dupouey net drįsta teigti, kad „rytoj mes būsime nelaisvėje 
ir būsime persekiojami.“ 

Šalia šių privatinių nuomonių, nerodančių entuziazmo dėl 
dabartinės religinės nuotaikos, esama ir oficialių Bažnyčios 
pasisakymų, kurie taip pat pripažįsta stabmeldėjimo vyks- 
mą šiandieninėje visuomenėje ir su dideliu susirūpinimu žiū- 
ri į krikščionybės ateitį. Praėjusiais metais miręs Paryžiaus 
kardinolas Suhard'as ganytojiniame laiške, skirtame 1947 m. 
gavėniai, kalbėdamas apie apaštalavimo metodus, pastebi, 
kad šiandien jie turi skirtis nuo tų metodų, kurie buvo var- 
tojami anais laikais, kada krikščionija buvo vieninga. „Iš tik- 
ro, - sako kardinolas, - viduriniais amžiais ir dar ligi XIX 
šimtmečio krikščionybė buvo apribota tam tikra žemės ru- 
tulio dalimi, ir misijinis apaštalavimas buvo geografinė są- 
voka. Misionieriai išeidavo iš krikščionijos, kad netikinčioms 
tautoms skelbtų tikėjimą. Stabmeldybė buvo šalia krikščioniš- 
kosios bendruomenės. O šiandien abi šios karalystės stovi ne 
prieš viena kitą iš lauko, bet iš vidaus. Jos yra sukabintos vie- 
na su kita tarsi krumpliaračiu. Stabmeldiškoji bendruomenė 
braunasi visur į kasdienį krikščionių gyvenimą. Griežtai at- 
skira krikščioniškoji bendruomenė, kuri būtų apsaugota nuo 
stabmeldiškųjų įtakų, yra nebeįmanoma. Ne tiktai Prancū- 
zija yra virtusi ‘misijų kraštu’. Šis dalykas, kuris pas mus pa- 
stebimas labai aiškiai, glūdi visur ir, atrodo, vis labiau išeis 
aikštėn.“* Šiuo faktu pasiremdamas, kardinolas kelia savo 


4 L'Eglise va-t-elle emigrer? — „Esprit“, 1946, Nr. 5, p. 708. 

5 Op. cit, p. 713. 

6 Cit. vok. šio laiško vertimas: „Aufstieg oder Niedergang der Kirche“, 
Offenburg, 1947, p. 64. - Prancūzijoje šis laiškas pažadino labai didelį susi- 
domėjimą. P. Dubois-Dumee jį pavadino reikšmingiausiu bažnytiniu doku- 
mentu po popiežiaus Leono XIII „Rerum novarum”. 


538 


laiške visą eilę reformų, kurias reikia įvykdyti katalikų gy- 
venime ir veikime, nes „mūsų katalikiškoji bendruomenė, ne- 
nuilstamai siuntusi savo sūnus ir dukteris į tolimus kraštus, 
per ilgai buvo pamiršusi misionoriauti čia pat.“7 Ji pasiten- 
kino defensyviniu nusistatymu, „kuris pasibaisėtinu tingu- 
mu reiškiasi ir mūsų dienomis“ (t. p.). Šiuo tingumu, pasak 
kardinolo, reikia kuo greičiausiai nusikratyti, nes mūsų lau- 
kia „pakartotinis pasaulio atvertimas į krikščionybę.“ 
Kaip tad nusistatyti šių nevienodų pažiūrų atžvilgiu? Ko- 
kia iš tikro yra dabartinė visuomenės nuotaika krikščionybės 
atžvilgiu? Prieš keletą metų buvo galima manyti, kad pasau- 
lyje liovėsi vieša kova prieš religiją. Organizuotas ateistinis są- 
jūdis, prasidėjęs Vakaruose ir išsivystęs ligi galo Rusijoje, at- 
rodė netenkąs jėgų ir pradedąs silpnėti. Kova prieš visa, kas 
yra dieviška (2 Tes 2, 4), dėl kurios taip karčiai skundėsi po- 
piežius Pijus XI enciklikoje apie ateistinį komunizmą", atrodė 
einanti prie galo. Pirmaisiais pokariniais metais net pačioje 
Rusijoje religijai buvo leista apylaisviai tvarkytis. Ortodoksi- 
nė bažnyčia pradėjo kurti parapijas ir vyskupijas, leisti litur- 
gines knygas, įsigyti kultui reikalingų reikmenų“. Be abejo, 
visa tai buvo daroma politiniais sumetimais. Tačiau pasauly- 
je ši iliuzinė laisvė sudarė įspūdžio, kad kova su religija iš tik- 
ro liaujasi, kad karingasis ateizmas nyksta ir kad krikščiony- 
bė žengia į šviesų savo istorijos tarpsnį. Tačiau šiandien vi- 
sas šis lūkestis atrodo nepasiteisinęs. Išnykus politiniams 
motyvams, bolševizmas sunkia savo letena vėl prislėgė Baž- 
nyčią, ypatingai jo užimtuose kraštuose. Katalikų persekioji- 
mai Pabaltijyje, Lenkijoje, Vengrijoje, Rumunijoje, Bulgarijo- 
je, Jugoslavijoje, Albanijoje neleidžia šiandien kalbėti apie vir- 
šinės kovos su religija nykimą ar net silpnėjimą. Bet jeigu 
viršinė kova su religija ir išnyktų, ar tai jau duotų mums tei- 
sės džiūgauti dėl krikščionybės laimėjimų? Ar kardinolo Su- 


7 Op. cit., p. 65. 

8 Op. cit, p. 64. 

? Plg. liet. šios enciklikos vertimą. - Chicago, 1947, p. 19. 

W Plg. Russie et chretiente. - „La vie intellectuelle“, 1947 m. balandžio 
mėn., p. 21. 

hard'o ir daugybės kitų gąstavimai, kad pasaulis stabmeldė- 
ja ir kad kadaise buvusios krikščioniškos šalys virsta misijų 
kraštais, jau netektų pagrindo? Kovos su religija nykimas dar 
anaiptol nereiškia, kad pati religija stiprėtų ir kad jos įtaka gyveni- 
mui darytųsi gilesnė. Juk yra labai galimas daiktas, kad kova 
su religija silpsta kaip tik todėl, kad silpsta ir žmogaus susi- 
domėjimas religiniu gyvenimu. Žmogus gali su religija neko- 
voti ne tik todėl, kad ją pripažįsta bei vertina, bet ir todėl, kad 
ja nesidomi ir jai jokios ypatingesnės reikšmės neskiria. Atro- 
do, kad viršinės kovos išnykimas Vakaruose kaip tik ir yra 
atremtas į šitą nesidomėjimą. 

Kaip tad išspręsti šį klausimą? Kur rasti małą, kuris pa- 
rodytų, kaip dabartinis žmogus religiją pergyvena ir kokios 
vertės turi šitas jo pergyvenimas? 

Šiam klausimui išspręsti nemaža šviesos meta VI. Solov- 
jovas savo pasakojimu apie antikristą. Savoje legendoje So- 
lovjovas vaizduoja antikristą kaip nepaprastai gabų, tiesiog 
genialų žmogų, kuris, vos trisdešimt trejus metus amžiaus 
sukakęs, „plačiai pragarsėjo, kaip didelis išminčius, rašyto- 
jas ir visuomenės veikėjas.“ Dievo ji neneigė. Jis nebuvo at- 
eistas. Priešingai, „jausdamas turįs savyje nepaprastai dide- 
lę sielos galią, jis visuomet buvo įsitikinęs spiritualistas, ir 
aiškus jo protas visuomet jam nurodydavo esmę to, į ką rei- 
kia tikėti, būtent į gėrį, į Dievą, į Mesiją.“ Šitas tad žmogus 
po savotiško vieną kartą įvykusio pergyvenimo pradėjo ra- 
šyti „antgamtiniu greičiu ir lengvumu“ veikalą, pavadintą 
„Atviras kelias į pasaulio taiką ir gerovę“, kuriame jis paro- 
dė visą savo genijaus jėgą. Jame buvo sujungta „kilni pagar- 
ba senovės padavimams ir simboliams su plačiu bei drąsiu 
radikalizmųu; neribota minties laisvė su giliausiu viso ko mis- 
tiniu supratimu; besąlyginis individualizmas su karštu atsi- 
dėjimu bendrajai gerovei.“ Visa čia buvo taip nepaprastai su- 
derinta ir sujungta, kad kiekvienas šitoje knygoje rado savo 
paties pažiūras ir įsitikinimus; kiekvienas sutiko su jos min- 
timis. Todėl šis veikalas, priešingai ankstyvesniems antikristo 
raštams, nepatyrė jokios kritikos ir jokio prieštaravimo. Visi 
juo stebėjosi ir gėrėjosi. 

Vieno vienintelio dalyko jame trūko: KRISTAUS vardo. 
Jautresnieji tai pastebėjo, ir nors jie nieko negalėjo prikišti kny- 
gos mintims, tačiau Kristaus vardo nebuvimas kėlė kažkokį 
keistą nujautimą ir net baimę. Ir nebe pagrindo. Vėliau, kai šio 
veikalo autorius buvo išrinktas pasaulio prezidentu, jis pano- 
rėjo sujungti vienybėn tris krikščioniškąsias konfesijas: kata- 
likus, protestantus ir ortodoksus, ir šiam reikalui sušaukė vi- 
suotinį susirinkimą Jeruzalėje. Čia jis, norėdamas palengvin- 
ti bažnyčių susijungimą, katalikams grąžino ištremtus 
popiežius į Romą, suteikdamas jiems visas teises ir privilegi- 
jas, kurias jis turėjo nuo Konstantino Didžiojo laikų. Ortodok- 
sams jis įsteigė pasaulinį muziejų „rinkti, studijuoti ir išlaikyti 
bažnytinio palikimo įžymybes, pirmoje eilėje Rytų Bažnyčios.“ 
Protestantams įkūrė pasaulinį institutą „laisvam Šventraščio 
ir su juo susijusių pagalbinių mokslų tyrimui.“ Už visas šitas 
„geradarybes“ pasaulio prezidentas nereikalavo nieko kito, 
kaip tik pripažinti jį religijos globėju ir šio pripažinimo žen- 
klan ateiti pas jį į estradą, iš kurios jis kalbėjo į susirinkusiuo- 
sius. Tačiau ne visi į estradą nuėjo. Tiek iš katalikų, tiek iš or- 
todoksų, tiek iš protestantų pasiliko maži būreliai sėdėti su sa- 
vo vadais: popiežium Petru II, patriarchu Jonu ir profesoriumi 
Paulium. Tada pasaulio prezidentas kreipėsi į pasilikusiuo- 
sius: „Ką galiu jums dar padaryti, keisti žmonės? Ko jūs no- 
rite iš manęs? <...> Kas krikščionybėje jums yra brangiausia?“ 
Tada pakilo patriarchas Jonas ir prabilo: „Didysis valdove! 
Mums brangiausia krikščionybėje yra pats Kristus. Jis yra vie- 
nintelis, ir visa iš Jo kyla... Į tavo klausimą, ką galėtum mums 
dar padaryti, duodame tokį atsakymą: išpažink čia prieš mus 
Vardą Jėzaus Kristaus, Dievo Sūnaus, įsikūnijusio, mirusio, 
prisikėlusio ir vėl ateisiančio. Išpažink Jį, ir mes su meile žiū- 
rėsime į tave, kaip garbingą antrojo Jo atėjimo pirmataką.“ De- 
ja, pasaulio prezidentas tokio išpažinimo nepadarė. Užuot iš- 
pažinęs Kristų visų akivaizdoje, jis užmušė visus tris tikinčiųjų 
vadus ir, nusimetęs kaukę, apreiškė antikristinį savo veidą. 

Šiuo pasakojimu Solovjovas nori pasakyti, kad krikščioniš- 
kajame pasaulio istorijos tarpsnyje religinės sąmonės matas yra Kris- 
tus. Ne krikščioniškosios dorovės pripažinimas, ne krikščio- 


541 


niškųjų socialinių principų vertinimas, ne viršinis religijos rė- 
mimas ar jai laisvės davimas sudaro religinės žmonių nuotai- 
kos pozityvumą, bet istorinės dievažmogiškosios Kristaus as- 
menybės teigimas ir išpažinimas. Galima krikščionybei duo- 
ti ne tik laisvę, bet dar net padėti jos kultūrinėms institucijoms 
ir sykiu vykdyti antikristinę idėją. Šiuo atžvilgiu Solovjovas 
kartoja tik tai, ką yra pasakęs pats Kristus, ką vėliau primyg- 
tinai teigė šv. Paulius. Pranašaudamas Jeruzalės žlugimą, 
Kristus pastebėjo, kad „Atsiras netikrų mesijų ir netikrų pra- 
našų, ir jie darys didelių ženklų bei stebuklų, mėgindami su- 
klaidinti, jei tai įmanoma, net išrinktuosius“ (Mł 24, 24). To- 
dėl Kristus ir įspėjo: „Tad jeigu jums sakytų: „Štai jis tyruo- 
se! - neikite: „Štai jis namų gilumoje!“ - netikėkite“ (MH 24, 26). 
Kristus yra vienkartinis ir vienintelis, nes Jis yra istorinis. Jis 
negali būti pakartotas. Jo žodis yra vieną sykį pasakytas. Jo 
Evangelija vieną sykį paskelbta. Kas Jo nepripažįsta, tas sto- 
vi šalia Tiesos, nors pripažintų visa kita ir kalbėtų ta pačia kal- 
ba. Krikščionybė yra kilusi ne iš bendrosios žmogaus prigim- 
ties, ne iš pasaulio kultūros išsivystymo, bet iš Kristaus apsi- 
reiškimo pasaulyje. Todėl tik šiuo asmeniniu apsireiškimu ji 
ir tegali remtis. Todėl ir tikėjimas į istorinį dievažmogiškąjį 
Kristaus asmenį yra pagrindinė sąlyga pozityvinei religinei są- 
monei susiformuoti. Štai kodėl šv. Paulius vadina save apaš- 
talu, pašauktu ne žmonių ar žmogaus, bet Jėzaus Kristaus ir 
įspėja: „Bet nors ir mes patys ar angelas iš dangaus imtų jums 
skelbti kitokią evangeliją, negu esame jums paskelbę, tebūnie 
prakeiktas!“ (Gal 1, 8). Kodėl? Todėl, kad tai, ką apaštalai skel- 
bė, buvo gauta ne iš žmonių, ne išmokta iš tradicijos, ne pa- 
skaityta iš kultūros kūrinių, bet patirta „per Jėzaus Kristaus 
apreiškimą“ (1, 12). Kaip Kristus yra vienas, taip ir Jo apreiš- 
kimas yra vienas. Kas sako ką kita, tas neigia Kristų. O kas nei- 
gia Kristų, tas gali kalbėti ir ta pačia kalba, tas gali daryti di- 
delių ženklų ir stebuklų, tas gali sutaikyti visus priešingumus, 
tas gali būti net angelas iš dangaus, tačiau jis bus antikristi- 
nio prado reiškėjas, nešėjas ir vykdytojas. Kristaus pripažini- 
mas ir Jam ištikimybė yra vienintelis tikras religinio nusitei- 
kimo ženklas ir matas. 

Jeigu tad šiuo matu mėginsime išmatuoti mūsų dienų re- 
liginę visuomenės nuotaiką, nesunkiai galėsime patirti, kad 
ji toli gražu nėra nei pozityvi, nei tuo labiau džiuginanti. 
Šiandien daug kalbama apie krikščioniškąją moralę, apie rei- 
kalą kultūrai grįžti prie krikščioniškųjų principų, apie būti- 
nybę visuomenę tvarkyti pagal socialinius krikščioniškuosius 
dėsnius ir t. t., ir t. t. Tačiau tarp visų šių kalbų mes negir- 
dime Kristaus vardo. Dievažmogiškasis Kristaus asmuo, kaip 
krikščionybės pagrindas ir nuolatinis jos gyvybės bei jėgos 
šaltinis, yra pasitraukęs į šalį, jeigu jau ne visai išnykęs iš 
žmonių sąmonės. Jau prieš Pirmąjį pasaulinį karą buvo pra- 
dėta kalbėti apie krikščionybę be Kristaus. Bet kas anuo metu 
buvo tik užuomina, tik keista idėja, šiandien rengiasi virsti 
kūnu. Šiandien labai ryškiai yra pabrėžiama krikščionybė, bet 
labai aiškiai nutylimas Kristus. Tai faktas, kurio negalima pa- 
neigti, bet kuris kelia mums šiurpo, kaip jo kėlė solovjovi- 
nio antikristo veikalas. Platono ir Aristotelio raštuose taip pat 
nėra Kristaus vardo, nors ne vieną iš šių raštų mes laikome 
krikščioniškais, o Eusebijas nesidrovėjo Platoną vadinti Ati- 
kos Moze. Bet tai buvo keletą šimtų metų prieš Kristaus Įsi- 
kūnijimą. Tačiau kad dviem tūkstančiams metų praėjus po 
Įsikūnijimo žmonės nutylėtų Kristų, rašydami ar kalbėdami 
apie Jo paties paskelbtus principus ir kviesdami juos visuo- 
menėje vykdyti — tai yra faktas, turįs nepaprastai gilią pras- 
mę ir atskleidžiąs šių dienų antikristinį nusistatymą pačiose 
dvasios gelmėse. Šis faktas aiškiai liudija, kad mūsų dienų 
žmogus krikščionybę supranta tiktai kaip europinės istorijos 
išsivystymo padarą, tik kaip aukštesnį civilizacijos tarpsnį, 
tačiau ne kaip antgamtinę paties Dievo per savo Sūnų pa- 
sauliui duotą dovaną bei malonę. 

Su Kristaus neigimu ar nutylėjimu neišvengiamai eina ir 
antgamtinio krikščionybės bruožo neigimas ir nutylėjimas. 
Pripažinti krikščioniškosios dorovės, sociologijos, mistikos ir 
net teologijos pranašumą prieš visas kitas doroves, sociolo- 
gijas, mistikas ir teologijas nėra sunku, nes visi krikščioniš- 
kieji principai, vis tiek ar jie liestų asmenį, ar šeimą, ar vi- 
suomenę, ar galop žmogaus santykį su aukščiausia Būtimi, 

nepaprastai tobulai sutinka su žmogiškąja prigimtimi, kadan- 
gi jie yra apreikšti to paties Dievo, kuris yra ir Apreiškimo 
Davėjas ir žmogaus prigimties Kūrėjas. Žmoguje glūdi die- 
viškasis paveikslas, todėl visa, kas yra dieviška, yra sykiu ir žmo- 
giška. Bet visai kitas yra dalykas — ir tai žymiai sunkesnis — 
pripažinti, kad visi šitie principai yra atėję į pasaulį per die- 
važmogiškąjį istorinį Kristaus asmenį; kad jie yra Jo paties 
išsiskleidimas laike ir erdvėje, o ne atsiradę prigimto žmo- 
giškosios būtybės išsivystymo keliu. O šitas pripažinimas yra 
pagrindinis. Be jo kiekviena kalba apie krikščionybę yra jos 
iškreipimas ir pažeminimas, nes kalbėti ar mąstyti apie krikš- 
čionybę be Kristaus reiškia siūlyti lavoną - be gyvybės ir be 
sielos. Bet kas gi drįstų tvirtinti, kad šiandieninės politikų ir 
karo vadų kalbos apie krikščionybės reikalingumą visuome- 
nei ir tautai kyla iš gilaus tikėjimo Kristumi? Kas drįstų tvir- 
tinti, kad mūsų laiko visuomenė pergyvena Kristų kaip Die- 
vą ir Žmogų, kaip Bažnyčios Galvą, kurios nariais mes esa- 
me ir kurios gyvybe mes mintame? Dabartinis krikščionybės 
pasiilgimas yra grynai moralinis. Jis kyla iš vargo ir bėdos, 
iš skaudžių gyvenimo pamokų. Jis yra utilitaristinis ir net po- 
zityvistinis. Dabar yra laukiama iš krikščionybės, kad ji pa- 
taisytų žemės gyvenimą; kad ji atstatytų pakrikusią visuo- 
menę, pergalėtų ekonominę krizę, išgelbėtų svyruojančią ci- 
vilizaciją, laiduotų pasauliui taiką ir gerovę. Tačiau visi šitie 
profaniniai lūkesčiai anaiptol nerodo, kad dabartinis žmogus 
laukia iš krikščionybės išganymo giliausia šio žodžio prasme. 
Antgamtinis išganymas yra kažkokia neaiški sąvoka dabar- 
ties žmogui. Bet ar tai nėra tikriausias stabmeldiškumo žen- 
klas? Ar Kristaus išskyrimas nereiškia krikščionybės nustū- 
mimo į prigimtosios religijos sritis? Štai dėl ko minėti auto- 
riai ir kalba apie Bažnyčios darbą supagonėjusiame pasaulyje 
ir apie jos misiją modernių stabmeldžių gyvenime. Kas iš- 
skiria Kristų, tas tuo pačiu grįžta dviem tūkstančiais metų 
atgal į stabmeldybės laikus, nors savo kūnu gyventų ir dvi- 
dešimtajame šimtmetyje. 

Norint tad suvokti krikščionybės ateitį, kaip tik ir reikia 
išeiti iš šito labai savotiško religinio dabarties pergyvenimo, 

kuriame turi didelės svarbos krikščionybė, bet kuriame be- 
reikšmis yra Kristus. Kristaus nutylėjimas, Jo nustūmimas į 
šalį, nenoras išpažinti Jo vardo, iš vienos pusės, o krikščio- 
nybės apoteozė, jos vertybių gynimas, jos dėsnių piršimas, 
iš kitos, sudaro tą būdingą bruožą, kuris yra vyraujantis re- 
liginėje dabarties visuomenės nuotaikoje ir iš kurio, tarsi iš 
kokio želmens, išsivystys būsimasis moderninio Žmogaus nu- 
sistatymas ir pačios krikščionybės atžvilgiu. 


2. Antikristinio prado taktika 


Krikščionybės teigimas neigiant Kristų šiandien kyla, kaip 
jau buvo užminta, grynai dėl praktinių priežasčių. Pasaulis, 
du kartu perėjęs per savo paties įžiebtą, viską naikinančią 
ugnį, norėtų dabar pasilsėti ir jaukiai pagyventi. Jis trokšta 
taikos ir gerovės, nes jam jau įgriso nuolatinis nerimas, ne- 
tikrumas ir skurdas. Net ir labai audringoms sieloms jau yra 
nusibodęs šis nuolatos besikartojantis sąmyšis. Ir štai krikš- 
čionybėje ramybės ir gero gyvenimo pasiilgęs pasaulis kaip 
tik ir mato geriausią priemonę šitokiam gyvenimui susikur- 
ti. Krikščionybė, skelbdama artimo meilę, visų žmonių lygy- 
bę, pagarbą valdantiesiems, sąžiningumą, tinkamą savo pa- 
reigų atlikimą, kaip tik pasidaro šių žmonių akyse tinkama 
sukurti žemėje pastoviam, ramiam ir geram gyvenimui. Ko- 
dėl tad ja nepasinaudoti? Kodėl atstumti šią taip vaisingą 
priemonę? Šių dienų pasaulis todėl ir kreipiasi į krikščioniš- 
kuosius dorinius principus, juos keldamas aikštėn ir siūly- 
damas juos vykdyti. Tačiau jis čia elgiasi kaip anas bedievis 
šeimininkas, kuris pats netikėdamas samdėsi pamaldžius tar- 
nus ir net vertė juos atlikinėti religines pareigas, nes tuo bū- 
du jis buvo tikras, kad tarnai jo neapgaudinės, jo turto ne- 
gadins, nevogs ir apskritai savo pareigas sąžiningai atliks. Bet 
ar būtų galima teigti, kad šis šeimininkas gerbė religiją ir tu- 
rėjo gilią religinę sąmonę? Religija jam buvo tik priemonė sa- 
vo ūkiui saugoti. Taip šiandien elgiasi ir modernusis pasau- 
lis girdamas krikščionybę. Pati savyje, savo antgamtiniame 

prade, savo susijime su Kristumi krikščionybė dabartinei vi- 
suomenei anaiptol nerūpi. Ji yra tik viena iš žemiškų prie- 
monių. Ji yra įrankis žemei ir žemėje. Padėti susikurti gerą 
gyvenimą pergalint dabartinę politinę, socialinę, ekonominę, 
pedagoginę ir įvairiopą kitokią krizę — štai krikščionybės pa- 
skirtis moderninio žmogaus akyse. Kitokio uždavinio dabar- 
tinė visuomenė krikščionybėje nemato ir nenori matyti. 

Bet kai šitoks gyvenimas bus susikurtas, kai dabartinė vi- 
suotinė krizė bus pergalėta, krikščionybė, kaip priemonė ir 
kaip įrankis, bus pastumta į šalį, nes toks yra visų priemo- 
nių ir visų įrankių likimas. Antgamtinio krikščionybės bruo- 
žo nutylėjimas, dievažmogiškojo Kristaus asmens išskyrimas 
krikščionybės vertę padaro tiktai reliatyvią, kurią lengva pa- 
miršti tada, kai praktiniam tikslui ji yra nebereikalinga. Dė- 
mesio atkreipimas į krikščioniškuosius principus būtų džiu- 
ginantis tik tada, jeigu jis kiltų iš susižavėjimo Kristumi kaip 
Dievažmogiu, kaip pasaulio Gelbėtoju ir Išganytoju. Bet šiuo 
metu taip nėra. Šiuo metu krikščioniškieji principai yra ver- 
tinami tiktai žemiškąja prigimtąja savo puse. Todėl pasau- 
lio posūkis į krikščionybę yra labai abejotinas, ir džiaugs- 
mas dėl krikščionybės šviesios ateities - apgaulė. Šiuo me- 
tu kinta ne pasaulio kunigaikščio esmė, bet tiktai jo taktika, 
kurią reikia suprasti, kad galėtume susivokti jo gudriuose 
manevruose. 

Kas tiki į Kristų, negali pamiršti Jo pranašystės apie ne- 
tikrus kristus ir netikrus pranašus, kitaip sakant: apie tą an- 
Hikristinį pradą, kuris veikia pasaulio istorijoje ligi pat jos pabai- 
gos. Šitas antikristinis pradas reiškiasi įvairiai, bet jo esmė pa- 
silieka visados ta pati: neigti Dievą ir Jo sukurtą tvarką. 
Naujaisiais laikais šio antikristinio prado reiškimasis buvo la- 
bai savotiškas. Pradėjęs Proto garbinimu ir antgamtės kriti- 
ka, jis sukėlė nepaprastą kovą prieš Bažnyčią, prieš Kristų, 
galop prieš Dievą, naikindamas dieviškąsias institucijas, per- 
sekiodamas Dievo išpažinėjus, lenkdamas visą gyvenimą an- 
tidieviška kryptimi. Naujaisiais laikais krikščionybė buvo ne 
mažiau persekiojama ir pakėlė ne mažiau aukų kaip pirmai- 
siais amžiais. Tačiau šis antikristinis pradas greitai susivo- 

kė, kad kova žadina heroizmą ir pasiaukojimą, išugdo ryž- 
ties dvasią, priverčia žmogų puolamuoju objektu ypatingai 
susidomėti ir jam atsidėti; kad „sanguis martyrum est semen 
christianorum - kankinių kraujas yra krikščionių sėkla“. Ko- 
va su religija religinės sąmonės ne tik nenusilpnina, bet ją išvysto 
ir užgrūdina. Pastarajame Europos gyvenimo šimtmetyje 
krikščionybė turėjo pakelti didžiausių smūgių ir net kraujo 
aukų. Tuo tarpu kada Bažnyčia turėjo šviesesnių metų savo 
vidaus gyvenime? Pastarųjų popiežių aukštas moralinis ly- 
gis ir net šventumas, susiklausymas ir drausmė hierarchijo- 
je, teologijos mokslo pakilimas, religinės organizacijos išsi- 
vystymas, aiškus principinių reikalavimų supratimas - vis 
tai ženklai, kurie rodo, kad krikščioniškoji religija dėl jos puo- 
limo nė kiek nesusilpo. Tiesa, gal sumažėjo jos išpažinėjų 
skaičius. Gal ne vienas neišlaikė mėginimų ir atkrito. Tačiau 
savo viduje krikščionybė pasiliko nepalaužta. Priešingai, pir- 
mykštis jos spindėjimas net buvo apvalytas nuo istorijos ei- 
goje prisiplakusių dulkių. 

Todėl dabar antikristinis pradas kaip tik ir keičia savo tak- 
tiką. Negalėjęs religijos paneigti kova ir persekiojimais, jis da- 
bar renkasi kitokias priemones. Nuo kovos su religija jis at- 
sisako. Jis skelbia religijai laisvę ir, kas būdingiausia, net pats 
už šią laisvę kovoja. Ar Rytų bolševizmas savo dvasioje yra 
religijos atžvilgiu kitoks, negu Vakarų masonas? O tačiau 
masonas skelbia religijos laisvę ir peikia bolševiką, kam šis 
religiją persekioja, nes kovą ir persekiojimą masonas laiko jau 
pasenusiomis ir nevaisingomis priemonėmis religijai nuga- 
lėti. Masonas geriau pasirenka laisvę. Persekiojama religija 
gimdo kankinių, o kankinių sulaukusi idėja pasidaro nebe- 
mirtinga. Tuo tarpu laisvė labai dažnai veda į apsnūdimą ir 
į abejingumą. Todėl nereikia pasiduoti iliuzijai manant, kad 
skelbiama religijos laisvė yra nesuderinama su religijos nei- 
gimu. Religijos neigimui laisvė nė kiek nekliudo, bet kartais net 
padeda. Antikristinis pradas, skelbdamas šiandien religijos 
laisvę, anaiptol neišsižada savo neigiamo nusistatymo Die- 
vo ir Bažnyčios atžvilgiu. Krikščionybei suteiktą laisvę jis ti- 
kisi panaudosiąs jos pačios pražūčiai. 

Kokiu tad būdu antikristinė dvasia rengiasi ateityje išvys- 
tyti ir parodyti savo neigiamą nusistatymą krikščionybės at- 
žvilgiu? Kokios taktikos ji imsis artimiausiais dešimtmečiais, 
kad pakirstų pasaulyje Kristaus Karalystę? Atsakymą į šį di- 
delį ir mums visiems pagrindinį rūpestį galima rasti Ivano 
Karamazovo haliucinacijoje, kurią mums yra aprašęs Dosto- 
jevskis savo romane „Broliai Karamazovai“. Vieną vakarą 
Ivanui pasirodo jo kambaryje ant kanapos sėdįs maždaug ke- 
turių dešimčių metų amžiaus džentelmenas, kurį Ivanas ži- 
no esant velnią. Po ilgo ginčo, kurio metu velnias stengiasi 
Ivanui įrodyti realų savo buvimą, šis džentelmenas prade- 
da pasakoti, kaip jis kadaise buvęs angelu, kaip stovėjęs po 
Kristaus kryžiumi, kaip matęs Jį žengiantį su angelais į dan- 
gų, kaip jis pats prisijungęs prie serafinų ir vos nesušukęs 
su visais „Hossana“, taip jam knietėję baigti nelaimingą sa- 
vo egzistenciją. Ivanas ilgai klausosi viso šito velniško pasa- 
kojimo ir galop duoda jam vieną labai aiškų ir konkretų klau- 
simą: „Yra Dievas ar ne? Taip ar ne?“ Tada velnias atsako: 
„Ar tu iš tikro rimtai kausi? Dievaži, mano balandėli, neži- 
nau.“ — Tai yra kiekvieno antikristinio prado atsakymas į Die- 
vo klausimą. Būdamas esmėje antireliginis, šis pradas Die- 
vą visados neigia. Grumtynės tarp žvėries ir Avinėlio yra pa- 
grindinė žemiškosios istorijos tema. Kinta tik šių grumtynių 
būdai. Bet nekinta pati jų esmė. Todėl antidieviškumas ir at- 
eityje nemažės. Jis tik prisiims kitokios formos. Vedęs su Die- 
vu fizinę kovą, antikristinis pradas dabar pradeda sukti ki- 
tokiu keliu. Kovą su religija jis pakeičia religijos ignoravimu. Jei- 
gu šiandien „jokiam socialistui, net bolševikui nemada 
kalbėti prieš religiją“, tai netoli jau tas laikas, kada bus ne- 
mada kalbėti ir apie religiją. Tas laikas jau čia pat, nes jau ir 
dabar „padorioje“ draugijoje yra netaktas užsiminti apie Die- 
vą, o ypač apie Kristų, mirusį ir prisikėlusį. Kas šiandien apie 
šiuos dalykus susiėjimuose kalba? 

Šitokia išvada peršasi savaime iš visų tų religinių užuo- 
mazgų, kurios žymu dabartyje ir kuriomis gyvena šiandie- 
ninė visuomenė. Išskyrusi iš savo sąmonės tikėjimą dieva- 
žmogiškuoju Kristaus asmeniu, nekreipdama dėmesio į ant- 

gamtinį krikščionybės pobūdį, vertindama krikščioniškuosius 
principus tiktai žemiškosios gerovės atžvilgiu, dabartinė 
žmonija neišvengiamai eina į nepaprastą religinės sąmonės 
suplokštėjimą, į visišką religijos išskyrimą iš žmogiškosios 
egzistencijos centro ir tuo pačiu į religijos ignoravimą žmo- 
giškojo veikimo plotmėje. Ateityje religija nebus nei perse- 
kiojama, nei slegiama. Ji džiaugsis ir naudosis visiška lais- 
ve. Tačiau ji bus laikoma nepavojingu, nes truputį naiviu ir 
juokingu užsiėmimu, kaip sportas, filatelija, esperanto, anti- 
feminizmas ar gyvulių globos draugija. Kitaip sakant, reli- 
gija bus laikoma paviršutiniškų, žmogaus gelmių neliečian- 
čiu dalyku, todėl nevertu didesnio dėmesio. Kiek praeityje 
religija iš gyvenimo buvo stumiama įrodymais, mokslo ir po- 
litikos priemonėmis, garsiu žodžiu ir triukšminga kova, tiek 
ateityje ji bus stumiama iš to paties gyvenimo gilia tyla, ne- 
sidomėjimu, ironija, užuojautos šypsena tiems, kurie ja bus 
susirūpinę. „Nekalbėti!“ — bus pagrindinis antireliginės pro- 
pagandos šūkis ateityje. 

Šitokia taktika religijai yra daug pavojingesnė negu atvi- 
ra kova ir persekiojimai. Kovos metu abu priešininkai turi 
bendrą objektą, kuris juos abu domina: vieną pozityviai, an- 
trą negatyviai. Kovos metu apie religiją yra daug kalbama 
ir rašoma. Ji atsistoja žmogaus interesų priekyje. Todėl nors 
kova ir padaro religiniam gyvenimui daug skaudžių žaizdų, 
tačiau ji taip pat duoda daug progų priešo argumentams su- 
griauti, jo nuomonei paneigti ir sykiu religinėms vertybėms 
apsireikšti visoje jų šviesoje ir didybėje. Galimas daiktas, kad 
kaip tik dėl šito kovingo nusiteikimo pastarajame šimtme- 
tyje krikščioniškosios vertybės buvo pasauliui atskleistos nau- 
jais atžvilgiais ir parodytos nauju originalumu. Kaip pirmų- 
jų amžių apologetai, puolami mirštančios senovės filosofų, 
turėjo progos iškelti antikiniam pasauliui naujosios religijos 
turtingumą, taip lygiai pastarojo šimtmečio teologai, puola- 
mi pozityvizmo ir materializmo, turėjo progos iš naujo at- 
skleisti krikščionybės reikšmingumą moderninio žmogaus 
gyvenime. O nesidomėjimo ir ignoravimo metu visos šitos 
progos dingsta. Jeigu visuomenėje įsigali tokia nuotaika, kad 

kalbėti apie religiją yra nemada ir net netaktas, tuomet pri- 
eiti prie religinių vertybių svarstymo yra nepaprastai sun- 
ku. Kovojančio žmogaus dvasia visados yra gyva. Ignoruo- 
jančio ir nesidominčio žmogaus dvasia yra užsnūdusi. Sėk- 
la, kritusi tarp erškėčių (kovos simbolis), buvo nustelbta. Bet 
sėkla, kritusi ant uolos (nesidomėjimo simbolis), visai neiš- 
dygo. Ignoravimas paverčia dvasią sausa uola, kurioje ne- 
randa atgarsio jokios religinės problemos. Kai šv. Paulius at- 
vyko į Graikiją, buvo nuvestas į Areopagą, kad garbingiems 
Atėnų piliečiams pakalbėtų apie Nežinomąjį Dievą, kuriam 
jie buvo pasistatę aukurą. Ir jie atidžiai klausė, nes jiems bu- 
vo įdomu patirti, kas gi yra tasai Dievas, kurį jie garbino, 
tačiau kurio nepažino. Bet kai tik šv. Paulius pradėjo jiems 
kalbėti, kad Viešpats teis visą pasaulį per vieną žmogų, ku- 
rį tam paskyrė, prikeldamas iš numirusių, tuojau „vieni ėmė 
tyčiotis, o kiti sakė: „Apie tai paklausysime kitą kartą“ (Apd 
17, 31-33). Ir Paulius, nieko nelaimėjęs, paliko Areopagą. 
Graikai su Pauliumi nesiginčijo, jo nepersekiojo, jo rykštėmis 
neplakė ir į kalėjimą nemetė, kaip anksčiau kad žydai buvo 
darę. Jie tik paprastai ir net mandagiai — nesidomėjo. 

Atėnų areopago nuotaika yra simbolis ateinantiems lai- 
kams. Ateities žmonės domėsis ir klausys, kol jiems bus kal- 
bama, kad krikščionybė palaiko ir skatina civilizaciją, kad ji 
tvarko socialinius žmonių santykius, remia demokratiją, yra 
naudinga mokslui ir menui, šeimai ir tautai. Tačiau kai tik 
bus pradėta kalbėti, kad Jėzus Kristus yra Dievas, kad Jo pa- 
skelbta religija yra antgamtinė, kad žmogaus gyvenimo pras- 
mė neišsisemia kultūrine kūryba ir šia žemiškąja tikrove, jie 
mums mandagiai pasakys: „Apie tai paklausysime kitą kar- 
tą.“ Ir pro šitą mandagią pastabą prasiverš visas moderni- 
nio žmogaus stabmeldiškumas. Ne kova ir persekiojimas yra tik- 
rosios stabmeldybės ženklas, bet nesidomėjimas. Šaltai ir išdidžiai 
praeiti pro religijos šalį, gyventi taip, tarsi Kristaus niekados 
nebūtų buvę, yra didžiausias antikristinio prado taktikos pa- 
vojingumas. Šiuo atžvilgiu L. Estangas teisingai pastebi, kad 
„tikrasis pagonis yra ne Nietzsche, bet Goethe. Veimaro iš- 
minčius praeina pro dramos šalį. Jis pasilieka abejingas toms 

pakaitoms, kurias Kristus padarė žemėje. Jis mėgina Jį igno- 
ruoti. Jis viską stato atsiremdamas tik į save. Jis atmeta ma- 
lonę. Dar daugiau, jis visiškai nesirūpina ir nekreipia dėme- 
sio į jos reikšmingumą. Jis gyvena taip, tarsi Kristaus visiš- 
kai nebūtų buvę.“ Nietzsche buvo kovos žmogus. Jis žinojo, 
kaip labai Kalno palaiminimai yra priešingi jo nuotaikai ir 
todėl kovojo su jais. Goethe buvo abejingos dvasios žmogus. 
Jam Kalno pamokslas neturėjęs jokios reikšmės, todėl jis jį 
visiškai ignoravo. Visi ženklai rodo, kad ateityje žmonės kaip 
tik bus apspręsti ne nyčiškos, bet gėtiškos nuotaikos. Jie mė- 
gins mąstyti, veikti ir gyventi taip, tarsi Kristaus visiškai ne- 
būtų buvę. Nesidomėjimas ir ignoravimas bus atsakymas į 
pastangas pasiekti moderninio žmogaus širdį. „Balandėli, ne- 
žinau!“ — mandagiai nusišypsos būsimieji amžiai, kai jiems 
kas nors iškels radikalų ir pagrindinį klausimą: „Yra Dievas 
ar ne?“ 


3. Katalikų taktika 


O vis dėlto reikės pergalėti šitą nesidomėjimą ir nešti stab- 
meldėjančiam pasauliui seną ir sykiu amžinai naują Kristaus 
Evangeliją. Reikės apaštalauti, nes kiekvienas pakrikštytas ir 
Šv. Dvasios sutvirtintas žmogus yra pašauktas tęsti Kristaus 
pasiuntinybę žemėje. Ir juo pasaulis labiau darysis pagoniš- 
kas, juo šios pastangos apaštalauti turės būti didesnės. Ta- 
čiau pakitus antikristinio prado taktikai, katalikai atsiduria 
prieš visai naujus uždavinius. Kol pasaulyje vyko kova prieš 
religiją, tol katalikų taktika buvo aiški: gintis. Ir jie gynės. Jie 
gynėsi žodžiu ir darbu. Jie išvystė defensyvines savo prie- 
mones ir metodus. Jie pasistatė aukštų pylimų aplinkui sa- 
vo idėjas ir institucijas, kad priešas ne taip lengvai galėtų prie 
jų prieiti. Bet kova pamažu liaujasi. Jeigu bolševizmas arti- 
moje ateityje žlugtų, kova su religija išnyktų visame pasau- 
lyje, ne tik Vakaruose. Religija vis labiau gauna laisvę. Ta- 
čiau su ja žengia nesidomėjimas ir abejingumas. Kaip tad rei- 
kės su juo grumtis? Nesidomėjimas, kaip buvo sakyta, yra 

viena iš Dievo neigimo formų, gal net pati giliausia. Todėl 
katalikams reikės su ja kovoti ir ją sulaužyti. Bet kokiu bū- 
du? Patys puolami mes nebūsime. Užtat mums reikės pulti 
kitus. Mums reikės pulti ne atskirus žmones, ne atskiras idė- 
jas, bet visą visuomenės nuotaiką religijos atžvilgiu. Mums 
reikės pralaužti nesidomėjimo ir ignoravimo kiautą. 

Kaip mes tai galėsime padaryti? Kokių priemonių mums 
reikės griebtis, kad mūsų darbas būtų sėkmingas, kad mes 
būtume bent išklausyti šiame moderniniame areopage? 

Pagrindinis būsimos mūsų taktikos principas bus: žiūrėti į 
gyvenamąją mūsų aplinką kaip į misijų lauką. Be abejo, mums vi- 
siems yra nuostabu ir sunkiai suprantama, kad krikščionybė 
po dviejų tūkstančių metų atsidūrė misijų kraštuose kaip tik 
ten, kur anksčiau ji buvo tikroji gyvenimo šeimininkė ir val- 
dovė. Religiškai žydėjusiuose, daugelį šventųjų ir kankinių da- 
vusiuose kraštuose Kristaus Evangelija virto įname, nustum- 
ta į pašalį, užguita, nebeprileidžiama prie svarbiausių gyve- 
nimo reikalų sprendimo. Tai yra skaudu. Bet tai yra faktas. 
Misijų kraštas dabar yra ne tik Afrika ar Azija, bet visa Euro- 
pa ir visa Amerika, ypač Amerika, kur stabmeldybė yra ypa- 
tingai ryški, nes materialistinė pasaulėžiūra ir materialistinė 
praktika čia yra viską persunkusi. Šiandien neturi reikšmės 
formalinis priklausymas krikščionijai ir vedamos statistikos. 
Šiandien reikšmės turi tiktai gyvas krikščioniškasis gyvenimas 
ir gyva krikščioniškoji sąmonė. Tuo tarpu šių dalykų kaip tik 
trūksta masei tų, kurie formaliai dar tebesivadina krikščioni- 
mis, nes ši masė mąsto ir gyvena visiškai stabmeldiškai. Išti- 
si kraštai, gyventojų statistikoje pažymėti katalikišku vardu, 
tikrovėje neturi nieko bendro su tikrąja katalikybe. Šitie for- 
maliniai katalikai taip pat yra apaštalavimo objektas, gal net 
pats sunkiausias. Šitie vardiniai katalikiški kraštai yra taip pat 
misijų šalys, gal net labiausiai neprieinamos. Būtų pagrindi- 
nė klaida, atsirėmus į statistikas ir į vardus, užmerkti akis ir 
elgtis taip, tarsi gyvenimas būtų tikrai krikščioniškas ir tarsi 
pasitaikytų tik atskiri individualiniai iškrypimai. Vientisos 
krikščioniškosios bendruomenės šiandien niekur nėra. Yra tik 
atskiros krikščionių salelės, išbarstytos plačioje ir įsisiūbavu- 

sioje stabmeldybės jūroje. Šitos tad salelės ir turi jaustis kaip 
salelės, o ne kaip kontinentai. Jos turi žinoti, kad jos yra supa- 
mos ne krikščioniškosios sausumos, bet prieš Dievą sukilu- 
sių ir Jį neigiančių vandenynų. Šitokia misijų sąmonė padės 
katalikams išvengti ateityje daugelio klaidų ir daugelio apsi- 
vylimų, kurie atsiranda pasitikint skaičiais, vardais, formali- 
ne priklausomybe, o nepaisant gyvo ir konkretaus gyvenimo. 

Iš misijų sąmonės plaukia antras būsimos taktikos užda- 
vinys: atskleisti vidinį krikščionybės grožį. Naujajame stabmel- 
diškame pasaulyje mes turime elgtis taip, kaip pirmieji krikš- 
čionys elgėsi senovėje. Nereikia manyti, kad senovės stabmel- 
džių susidomėjimas naująja religija būtų buvęs didesnis, negu 
dabar. Mes juk žinome, kad pirminė krikščionybė buvo lai- 
koma nereikšminga žydiškąja sekta; kad jos išpažinėjai buvo 
vadinami asilo galvos garbintojais; kad kryžiaus ženklas žy- 
dams buvo papiktinimas, o stabmeldžiams - kvailybė. Ir vis 
dėlto pirmieji krikščionys nepabūgo šito ignoravimo; nepabū- 
go todėl, kad jie jautė savo dvasioje turį kažką, ko pasaulis 
ligi tol nežinojo ir ką paskelbti jie buvo pašaukti. Krikščiony- 
bė pergalėjo senovinį abejingumą savo atžvilgiu vidinių ver- 
tybių atskleidimu. Tai buvo ir bus vienintelis būdas nesido- 
mėjimui sulaužyti. Abejingam žmogui reikia ne kalbėti apie 
religiją, bet rodyti pačią religiją su visu jos nuostabiu turiniu; 
rodyti ne žodžiais ar mostais, bet gyvais ir konkrečiais pavyz- 
džiais. Šventumo sąvokos nagrinėjimas neturės jokios reikš- 
mės, jei čia pat nebus šventų asmenybių. Krikščionybės reikš- 
mės mokslui, menui, visuomenei gynimas bus be prasmės, jei- 
gu patys krikščionys neparodys, kokį mokslą, kokį meną ir 
kokią visuomenę jie sugeba kurti Kristaus dvasioje. Nesido- 
mėjimas yra dvasinė tamsa, kurią perplėšti gali ne stiprus žo- 
džio garsas, bet tik galinga pavyzdžio šviesa. Todėl nuo kal- 
bų apie krikščionybę mums reikės pasukti į konkretų krikščio- 
niškąjį gyvenimą ir į konkrečią krikščioniškąją kūrybą. Tik tada, 
kai prieš moderninio žmogaus akis pastatysime gyvus savo 
darbus, persunktus tikrai krikščioniška nuotaika, kilusius iš 
tikrų krikščioniškų šaltinių ir turinčius antgamtinės šviesos, 
tik tada galėsime šitą žmogų sudominti ir priversime jį apie 

mūsų darbus bent pakalbėti. Ateityje reikės religiniam gyve- 
nimui naujo užsidegimo ir naujo tikėjimo į jo galybę; reikės 
iš naujo nagrinėti krikščioniškąjį mokslą; reikės iš naujo vyk- 
dyti asmens, šeimos, mokyklos ir visuomenės gyvenime krikš- 
čioniškąją dorovę; reikės iš naujo pasauliui rodyti krikščioniš- 
kojo kulto prasmingumą. Žodžiu sakant, reikės kurti naują 
krikščionybę, naują ne savo esme ir turiniu, bet konkrečiomis 
savo apraiškomis ir konkrečiomis savo formomis, nes tik per 
šias naujas apraiškas ir naujas formas modernusis žmogus ga- 
lės prieiti ir prie dieviškosios mūsų religijos esmės. Tradici- 
nio krikščionybės pajėgumo, istorijoje buvusių pavyzdžių 
šiandien nepakanka; jų modernusis žmogus arba nesupran- 
ta, arba juos laiko paprasto natūralaus išsivystymo padaru, 
kuris praėjo ir jau nebegrįš. Reikia tad pasauliui parodyti, kad 
krikščionybė buvo pajėgi ne tik kažkada tryliktajame ar sep- 
tynioliktajame šimtmetyje, bet kad ji tokia yra ir šiandien; kad 
ji ir šiandien turi galios keisti žmogų ir gyvenimą pagal die- 
viškuosius pirmavaizdžius. O visa tai parodyti bus galima tik 
tada, kai imsimės intensyvios kūrybos visose srityse; kai mū- 
sų laimėjimai išskirs mus iš kitų, atskleis mūsų darbo naują 
dvasią ir tuo būdu patrauks aplinkos dėmesį. Jeigu norime, 
kad naujieji stabmeldžiai susidomėtų mūsų religija, mes tu- 
rime išsiskirti iš viso jų gyvenimo bei veikimo. Mes turime būti 
kitokie, negu tie, tarp kurių mums tenka gyventi. 
Kanauninkas J. Leclercgas yra savo metu iškėlęs klausi- 
mą, ar tikėjimas kuo nors patarnauja žmogui. Šį klausimą jis 
paryškina konkrečiais pavyzdžiais. Jis pasakoja, kaip vienas 
nekrikštytas gydytojas, kurio žmona buvusi katalikė, atėjęs 
pas jį pasikalbėti religijos reikalu. Po keleto sakinių apie Die- 
vo buvimą, gydytojas pareiškė: „Aš esu pasiryžęs atsiversti, 
jeigu jūs man įrodysite, kad tikėjimas į jūsų Dievą man ką 
nors naujo duos. Aš esu padorus žmogus. Sąžiningai vyk- 
dau savo pareigas, myliu savo žmoną, esu jai ištikimas ir 
stengiuos padaryti ją laimingą; taip pat myliu ir auklėju, kiek 
galėdamas, savo vaikus. Ką tad aš turėsiu daugiau būdamas 
katalikas? Eisiu klausyti mišių ir išpažinties. Taip! Bet kam 
tai, jeigu visa pasiliks taip, kaip buvo ligi šiol?“ J. Leclerc- 

gas taip pat pasakoja, kaip jauna, neseniai atsivertusi mer- 
gaitė paklausė kunigą: „Ką aš turiu dabar daryti?“ Kunigas 
jai atsakė: „Atlikite tobulai savo pareigas; padėkite kitiems 
kiekviena proga; būkite paslaugi šeimoje.“ - „Bet aš taip da- 
riau ir ligi šiol!“ Ir valandėlę pagalvojusi mergaitė pridūrė: 
„Dabar aš matau, kad būti kataliku reiškia eiti mišių ir iš- 
pažinties, o gyventi kaip ir seniau.“"! Šitie Leclercgo pavyz- 
džiai rodo, kad kiekvienas padoresnis žmogus jaučia, jog 
krikščionybė jį turi kuo nors išskirti iš kitų; kad ji negali būti 
tik padoraus gyvenimo laipsnis, bet nauja esmė; kad ji turi 
įspausti žmogui kažkokį ženklą, kažkokią kitokią būseną ir 
veikseną; kad pats žmogus turi pasidaryti Dievo malonės įta- 
koje kitoks, negu buvo seniau, tegul ir padoriai gyvendamas. 
Koks tad turi būti šitas ženklas ir šita nauja forma, kuria ka- 
talikų gyvenimas spindėtų stabmeldiškoje aplinkoje? 

Senovės stabmeldžiai mums yra palikę vieną posakį, ku- 
riuo jie išreiškė savo nuostabą krikščioniškosios religijos iš- 
pažinėjais: „Žiūrėkite, kaip jie myli kitas kitą!“ Iš tikro arti- 
mo meilė buvo anas konkretus ženklas, kuris patraukė stab- 
meldžių dėmesį, nes jis išskyrė pirmuosius krikščionis iš 
visos anuometinės aplinkos. Dviem dėsniais yra paremtas 
įstatymas ir pranašai: Dievo ir artimo meile. Esmėje šie du įsa- 
kymai yra vienas ir tas pats dalykas, nes artimo meilė yra ne kas 
kita, kaip Dievo meilės konkretus apsireiškimas. Kas tikrai myli 
Dievą, tas myli ir artimą; ir kas nemyli artimo, tas bus me- 
lagis, sakydamas, mylįs Dievą. Tai yra paties Kristaus mums 
paliktas silogizmas, kuriame nėra jokios spragos. Tačiau ka- 
dangi Dievas yra nematomas ir kadangi Jo meilė pasilieka 
žmogaus širdyje, todėl jai apsireikšti pasaulyje yra mūsų ar- 
timas, kuriuo yra kiekvienas žmogus — net ir mūsų priešas. 
Tuo būdu artimo meilė virsta Dievo meilės vykdymo lauku, Die- 
vo meilės regima forma ir religiniu ženklu: artimo meilė yra 
Dievo meilės sakramentas. Štai kodėl pirmieji krikščionys arti- 
mo meilę ypatingai ir pabrėžė, ir štai kodėl jų artimo meilės 
darbai kėlė nuostabą stabmeldiškoje aplinkoje. 


11 Plg. „La vie intellectuelle“, 1947 m. balandžio mėn. 

Tas pat turi būti ir dabar. Pastarieji amžiai kovojo ne tik 
prieš Dievą, bet ir prieš žmogų: jie kovojo prieš Dievo paveikslą 
žmoguje. Jie padarė, kad žmogus žmogui virto priešu; kad ne- 
apykanta Žmogui pasidarė beveik pagrindinis mūsų pergy- 
venimas; kad mes atsiskyrėme vienas nuo kito luomo, išsila- 
vinimo, profesijos, tautybės, rasės, kalbos sienomis. Antikris- 
tinis pradas taip lygiai nekenčia žmogaus, kaip ir Dievo, nes 
juk žmogus yra sukurtas panašus į Dievą. Todėl jis stengiasi 
įskiepyti tokį nusiteikimą žmogaus atžvilgiu, kad šito pana- 
šumo nebūtų matyti, kad žmogus pasidarytų nebe Dievo vai- 
kas ar draugas, bet Dievo nevertas, nes sutrypęs ir išniekinęs 
savyje Jo atvaizdą. Pastarieji amžiai aiškiai ėjo šia linkme, ir 
artimo meilės idėja bei darbai čia buvo visiškai išnykę. Žmo- 
gaus santykis su žmogumi pasidarė paremtas ne meile, bet intere- 
su. Katalikai kaip tik ir turi pakeisti šitą nusistatymą. Jie turi 
sulaužyti interesu apspręstus žmonių santykius ir juos pagrįsti 
meile. Jie turi atitiesinti sutryptą žmogiškąją asmenybę, nu- 
valydami joje Viešpaties paveikslą. Artimo meilė yra pagrin- 
dinė priemonė šiam uždaviniui tinkamai atlikti. Juk krikščio- 
nybė pasidarė galima pasaulyje ne tuo, kad ji atnešė naują Die- 
vo sąvoką, kad ji sukūrė naują šio Dievo kultą, bet tuo, kad ji 
parodė, jog šitas naujasis Dievas yra Dievas Gelbėtojas, Dievas Iš- 
ganytojas, Dievas Meilė, keičianti žmogaus ir asmeninį, ir visuo- 
meninį gyvenimą. Krikščionybė yra šio Dievo Gelbėtojo sklei- 
dimasis laike ir erdvėje. Kaip tad galėtų būti, jeigu krikščio- 
nys nedalyvautų šiame Dievuje Gelbėtojuje ir nedarytų to, ką 
Kristus visą savo gyvenimą yra daręs? Kai šv. Jonas pasiuntė 
pasiuntinius pas Kristų, kad šie paklaustų, ar Jis yra tikrasis 
Mesijas, ar dar kito reikią laukti, Kristus nurodė į visą eilę ste- 
buklų, iš kurių Jonas galėjo pažinti, kad Kristus yra tikrasis 
Mesijas. Ir nuostabu: tarp šių stebuklų Kristus mini ir tai, kad 
„Vargdieniams skelbiama Evangelija“ (Mt 11, 5). Evangelijos 
skelbimas beturčiams buvo vienas iš Mesijo pasiuntinybės 
ženklų, iš kurių Jonas ir kiti turėjo Kristų pažinti, kad Jis yra 
Dievo Siųstasis. Jis turi būti ir kiekvieno krikščionio ženklas, 
kad jis yra krikščionis, vadinasi, Išganytojo apaštalas ir jo dar- 
bo tęsėjas žemėje. Tačiau skelbti beturčiams Evangeliją reiš- 

kia ne tik kalbėti, bet ir veikti: reiškia veikti jų gelbėjimo lin- 
kme. Mūsų žodžiai neturės jokios prasmės, jeigu savo darbais 
mes įsijungsime į žmogaus niekintojų bei žemintojų eiles. O 
įsijungsime į šias eiles tada, kai daiktą — turto, darbo, pinigo, 
patogumo pavidalu - pastatysime aukščiau už savo artimą, 
kai nesidalinsime su savo artimu tuo, ką patys turime, kai ne- 
padėsime jam jo darbuose ir varguose. Socialinis diakonatas, 
apie kurį man yra tekę kalbėti prieš dvylika metų’, yra ak- 
tualiausias šiuo metu katalikų uždavinys. Mes visi turime 
virsti socialiniais diakonais. Mes visi turime, kaip ir pirmųjų 
amžių diakonai, tarnauti prie stalų (Apd 6, 2). Tik tada mes 
nebūsime melagiai modemninės stabmeldybės akyse. Tik ta- 
da mes tikrai mylėsime Dievą ir patrauksime nesidomintį pa- 
saulį prie šios absoliutinės Meilės, nes jos spindulius jis pa- 
matys žėrinčius mūsų rankose. 

Trečias dalykas, kuris turės pagrindinės reikšmės būsima- 
jai taktikai religiniame gyvenime, yra katalikų išsklidimas. Kai 
vyko kova, katalikai buvo priversti susitelkti į vieną būrį, su- 
sijungti tarp savęs, atsiskirti nuo juos puolančio pasaulio, nes 
tik tokiu būdu buvo galima kovą laimėti. Pasisklaidę jie bū- 
tų buvę tuojau nugalėti. Tokia susitelkimo ir atsiskyrimo tak- 
tika buvo suprantama ir būtina. Tačiau dabar, kai puolimai 
baigiasi, reikia išeiti iš katakombų ir eiti į pasaulį, kaip į jį 
ėjo ir apaštalai bei pirmieji krikščionys. Kristaus įsakymas eiti 
į visas tautas ir jas krikštyti tinka ne tik aniems seniems lai- 
kams, bet ir mūsų dienoms; tinka visados, kai tik žmogus 
pasidaro stabmeldiškas, vis tiek ar jis gyventų pirmajame ar 
dvidešimtajame amžiuje. Pasilikti tiktai savųjų būryje, sukio- 
tis tiktai savoje bendruomenėje, atsiskirti nuo kitų — kitaip 
manančiųjų ir tikinčiųjų - būtų tiesiog pražūtinga, nes visa 
tai moderninį pasaulį paliktų nesidomėjime mumis. O no- 
rint nesidomėjimą sulaužyti, reikia eiti į žmones ir juos su- 
krėsti savo darbu ir savo pavyzdžiu. Šiam reikalui katalikai 
turės esmingai peržiūrėti savo susiorganizavimą: socialinį ir 
politinį, kultūrinį ir net religinį. Jeigu anksčiau organizuotai 


12 Plg. A. Maceina, Socialinis teisingumas, Kaunas, 1938, p. 220-222. 

jie veikė daugiausia tik tarp savųjų, su kitais palaikydami tik- 
tai oficialius santykius, tai ateityje jie turės jungtis į bendrą 
kultūrinį gyvenimą su visomis plačiomis jo sritimis ir čia 
skleisti palaimingą krikščionybės įtaką. Atsiskyrimas nuo 
bendrojo gyvenimo turės būti pergalėtas. Katalikams reikia 
išeiti iš ghetto, į kurį juos buvo sugrūdusios kruvinos praėju- 
sių šimtmečių kovos. Jiems reikia išsklisti į visas puses ir ei- 
ti naujųjų apaštalų ir misionierių pareigas. Argi ne šios pra- 
smės turi ir popiežiaus Pijaus XII enciklika „Provida mater“, 
kurioje jis aprobuoja ir įteisina vadinamuosius „pasaulinius 
institutus“ — savos rūšies vienuolynus, kurie tačiau neturi 
bendro gyvenimo, bendros uniformos, kurių nariai gyvena 
pasaulyje kiekvienas skyrium, apaštalaudami savo dvasia ir 
savo pavyzdžiu? Argi ne šios prasmės turi ir kunigų ėjimas 
į fabrikus (Prancūzijoje), kur jie nežiniomis veikia tarp dar- 
bininkų, skleisdami Kristaus šviesą? Ar ne šiam reikalui yra 
šv. Teresėlės mieste Lizjė įsteigta šios rūšies kunigų semina- 
rija, kurios auklėtiniai porą metų turi dirbti paprastais dar- 
bininkais, kad susipažintų su aplinka, kurioje paskui jiems 
reikės veikti? Jeigu kartais šio reikalavimo nesuprastume ir 
jeigu, nelaimei, pasiliktume senosiose savo veikimo formo- 
se, būkime tikri, kad pasaulis mus pamirš, kaip būtų pamir- 
šęs pirminę mažą Jeruzalės krikščionių bendruomenę, jei 
apaštalai nebūtų palikę Palestinos ir persikėlę į kultūringą 
Vakarų pasaulį. Katalikų išsklidimas yra būtina sąlyga religijos 
įgnoravimui pergalėti. Būdami kūrybiškai nusiteikę ir vaisin- 
gai kurdami, katalikai turi savo darbus nešti į visus pasau- 
lio užkampius ir juos keisti, varydami iš jų atbudusius se- 
nuosius dievus ir jų vietoje statydami vienintelio tikrojo Die- 
vo altorius. 

Trys tad pagrindinės žymės turės būti ryškios būsimojo- 
je katalikų taktikoje: 1) misijų sąmonė, 2) vidinio krikščiony- 
bės grožio ir jos galios atskleidimas per artimo meilę ir 3) 
katalikų išsklidimas pasaulinio gyvenimo plotuose. Tai bus 
atsakymas į visuomenės nesidomėjimą mūsų religija. Reikia 
tikėtis, kad šis atsakymas bus nė kiek ne mažiau vaisingas, 
kaip ir defensyvinė taktika kovos metu. 

Štai toji ateitis, kuri laukia krikščionybės artimiausiuose 
dešimtmečiuose. Ji nebus nei šviesi, nei džiaugsminga, nes 
pavojų religijai čia bus nė kiek ne mažiau, negu praeityje. 
Kovos liovimasis mums ne tik neatneš poilsio, bet uždės dar 
daugiau ir dar sunkesnių pareigų, nes vers mus žymiai dau- 
giau dirbti ir kurti, jeigu norėsime, kad nesidomintis stab- 
meldiškas pasaulis būtų priverstas iš naujo įtikėti. Mes tu- 
rėsime numesti dulkes nuo mūsų pačių ir nuo išpažįstamų 
bei skelbiamų vertybių ir pastatyti jas pagoniškojo pasaulio 
akivaizdoje, kaip gyvenimiškus pavyzdžius niekados neiš- 
senkančios dieviškojo mūsų tikėjimo galybės. Religijos lais- 
vė bus sykiu laisvė ir mūsų kūrybai. Ir šita laisve mes turė- 
sime smarkiai naudotis, kad dieviškasis Kristaus žygis, pra- 
dėtas Betliejuje, ėjęs per Kalvariją, būtų žmonijoje atbaigtas 
mums prisidedant ir duodant jam konkrečias istorines for- 
mas. Religijos ateitis todėl iš tikro yra mūsų kūrybinių pastangų 
ateitis. Būsimasis religinis gyvenimas bus toks, kokį mes su- 
kursime savo dvasia, nes viršinės kliūtys bus beveik išnyku- 
sios. Todėl yra suprantamas minėtojo kardinolo Suhard'o 
kreipimasis į krikščionis, pirmoje eilėje į intelektualus, šiais 
žodžiais: „Jūsų uždavinys, krikščioniškieji mąstytojai, yra ne 
kitais sekti, bet patiems pirma žygiuoti. Jums nepakanka būti 
mokiniais; jūs turite būti mokytojais; jums nepakanka pamėg- 
džioti; jums reikia išrasti.” Mums reikia išrasti, išrasti tas 
naujas formas, kuriose, tarsi aukso taurėse, perteiktume nau- 
jajam pasauliui amžinąjį dieviškojo Apreiškimo Vyną. 


13 Austieg oder Niedergang der Kirche, p. 77. 

SUDARYTOJO PASTABOS 


Ikikarinėje ir pokario emigracinėje spaudoje bene daugiausia 
A. Maceinos straipsnių paskelbta religijos filosofijos klausimais. 
Tiesa, visos šios publikacijos glaudžiai susijusios ir su filosofija, 
ir su kultūra, ir su teologija, ir su politika. 

Į šį, dešimtą, A. Maceinos „Raštų“ tomą ir mėginta sudėti bū- 
tent tuos straipsnius, kuriuose vyrauja religijos problemų analizė. 
Vieni jų pateikia tik kai kurių religijos klausimų analizės metmenis, 
kurie vėliau buvo išplėtoti atskiromis knygomis išleistuose A. Ma- 
ceinos veikaluose, kiti plėtoja ir papildo jau paskelbtuose darbuose 
paliestas problemas, treti padiktuoti religinio gyvenimo aktualijų. Be 
abejo, kai kurios mintys čia skelbiamuose straipsniuose kartojasi arba 
varijuojamos kitais aspektais. 

Daugiausia šios tematikos publikacijų paimta iš emigracijoje 
leisto žurnalo „Aidai“, kitos - iš tarpukario laikotarpio žurnalų 
„Ateitis“, „Naujoji Romuva“, „Tiesos kelias“, „Židinys“, Čikago- 
je leisto laikraščio „Draugas“ kultūrinio priedo. Kartu spausdina- 
mas ir rankraštyje išlikęs nemažos apimties A. Maceinos diplo- 
minis darbas „Religijos reikšmė kultūrai“. 

Nors šiame „Raštų“ tome spausdinamus straipsnius nelengva 
kaip nors klasifikuoti ir grupuoti, vis dėlto mėginta juos sąlygiš- 
kai suskirstyti į keturis skyrius ir sudarytojo sąlygiškai pavadin- 
tus taip: „Dievas ir žmogus“, „Religijos santykiai“, „Religija ir vi- 
suomeninis gyvenimas“, „Krikščioniškoji istoriosofija“. 

Rengiant šį A. Maceinos „Raštų“ tomą spaudai, jame spausdi- 
nami straipsniai nebuvo redaguojami, išskyrus įvairiai vartojamų 
gramatinių formų bei skyrybos vienodinimą (pvz., šiandie —> šian- 
dien, visur pateikiamos pilnos naudininko ir vietininko linksnių 

formos). Taip pat buvo taisomos aiškios korektūros klaidos, patiks- 
linta tikrinių vardų rašyba pagal dabartinius jų rašybos reikalavi- 
mus. Be to, Naujojo Testamento citatos pateikiamos pagal Petro 
Kimbrio redaguotą kun. Česlovo Kavaliausko vertimą. Taip pat mė- 
ginta vienodinti bibliografinių nuorodų rašybą. Tačiau A. Macei- 
nos vartojama leksika ir gramatinės formos nebuvo keičiamos. 


BIBLIOGRAFINĖS PASTABOS 


Dievas ir žmogus 


Dievo ieškojimas —- spausdinama iš: „Naujoji Romuva“, 1937, 
Nr. 13/14, p. 290-294. 

Žmogus kaip Dievo rūpestis - spausdinama iš: „Aidai“, 1986, Nr. 2, 
p. 106-114. 

Kristaus prasmė — spausdinama iš: „Aidai“, 1948, Nr. 21, p. 485-491. 

Dievas ir mūsų amžius — spausdinama iš: „Ateitis“, 1931, Nr. 10, 
p. 484-492. 

Naujoji stabmeldybė - spausdinama iš: „Į laisvę“, 1954, Nr. 4, 
p. 48-49. 


Religijos santykiai 


Religiniai mokslo pagrindai - spausdinama iš: „Ateitis“, 1936, 
Nr. 6/7, p. 265-270. 

Religija ir moralė - spausdinama iš: „Ateitis“, 1931, Nr. 12, p. 616- 
623. 

Krikščionybė ir filosofija - spausdinama iš: „Aidai“, 1968, Nr. 1, 
p. 5-11; Nr. 3, p. 124-132. 

Egzistencializmas ir krikščionybė - spausdinama iš: „Aidai“, 1952, 
Nr. 4, p. 187-190. Tai autoriaus atsiliepimas į V. Rimšelio re- 
cenziją apie A. Maceinos „Jobo dramą“ („Draugas“, 1951 m. rug- 
sėjo 22 d.). Atsiliepimas papildytas tokio paties pavadinimo 
straipsneliu iš: „Aidai“, 1949, Nr. 23, p. 90-91. 

Marksizmas ir krikščionybė — spausdinama iš: „Aidai“, 1965, 
Nr. 9, p. 373-388. 

Religijos reikšmė kultūrai - spausdinama iš rankraščio: Lietuvos 
centrinis valstybės archyvas, f. 631, ap. 18, b. 192, 1. 104. Tai 

A. Maceinos 1932 m. Vytauto Didžiojo universitete parašytas di- 
plominis darbas. Buvo perspausdintas kaip žurnalo „Soter“ 

